
Mau Oyambirira ndi Randel Tarr


 


Buku la Mbusa wa Chipentekoste limalonjeza kutumikira
ngati katundu ofunikira kwambiri kwa Mbusa wa ku Afirika kwa zaka zamtsogolo.
Mpingo wa mu Afirika wakhala ukufunikira zinthu zotere, zimene zimakamba za
zovuta zomwe zimakhudza Abusa a Chipentekoste ku Afirika. 


Mu ntchito yake, Dr. Denzil R. Miller ndi gulu lake lolemba,
Dr. Jeffery Nelson ndi Todd Churchill, anasonkhanitsa mndandanda wagulu la
atsogoleri ochititsa chidwi aku Afirika kuti alankhulepo pa nkhani zambiri
zimene abusa a CHIPENTEKOSTE amakumana nazo lero lino ku Afirika. Monga
“mndandanda wa anthu othandizira” ukuonetsera poyambirira pa bukuli, mndandanda
uwu ukuphatikizapo atsogoleri a mpingo mu dziko, abusa otsogolera, oyendetsa
komanso aphunzitsi a Sukulu za Baibulo ndi ma seminare, atsogoleri a utumwi,
odzala mipingo, alaliki ndi ena ambiri. 


Kuzama kwa kudziwa ndi chidziwitso cha atsogoleriwa kukuonjezera
kufunikira kwakukulu kwa ntchito iyi. Pogwirapo limodzi ntchito ndi ambiri mwa
anthu awa, ndikhoza kutsimikizira za ungwiro wawo ngati atsogoleri, mtima wawo
pa Khristu ndi utumiki wake, ndi kukhumba kwawo kofuna kuti awone mpingo
ukudzalidwa mu dera lililonse la mu Afirika. Kuonjezera apo, gulu limene linaunikanso
zolembedwa palokha likubweretsa chidziwitso chamtengo wapatali cha Afirika ndi
anthu ake pa kukonza kwa bukuli. Aliyense wa iwo akhala akutumikira ngati
mtumwi kummwera, kummawa kapena pakati pa Afirika. 


Buku ili limalonjeza kulimbikitsa mautumiki a iwo amene
akutsogolera kale mipingo ya pamalo mu Afirika, komanso iwo amene ali mu sukulu
za Baibulo ndi omwe akuchita maphunziro awo a Baibulo mmadera pokonzekera
utumiki wa mtsogolo. Bukuli ndilodzazidwa ndi zothandiza zogwirika zomwe
zidzathandizire Mbusa wa Chipentekoste kuti achite bwino mu utumiki ndi kubala
zipatso zochuluka zomwe zidzakhale zokhalitsa. 


Chotsindika chimodzi chapaderadera cha bukuli ndi
mayitanidwe ake kwa Mbusa wa Chipentekoste ku Afirika kuti akhale mzibambo
kapena mzimayi wa chikhalidwe chapamwamba. Chotsindika china chofunikira ndi kupempha
nthawi zonse kokhazikika kwa bukuli kwa Mbusa wa ku Afirika kuti akhale odzazidwa
ndi Mzimu Woyera komanso kuti akhale wachindunji pa cholinga choperekedwa ku
mpingo ndi Mulungu powona kuti mwamuna aliyense, mkazi ndi mwana mu Afirika, apatsidwe
mwayi wakumva Uthenga Wabwino ndi kukhala ndi chikhulupiriro mwa Yesu Khristu. Ndizolimbikitsa
kuona maonedwe achindunji pa utumiki mu bukuli m’nthawi ino yomwe “uthenga
wakulemera” watsogolera mipingo yochuluka mu Afirika kuchoka pa cholinga cha
Mulungu posakasaka madalitso a munthu payekha. Othandizira pa bukuli ndi anthu
amene akuchita moonadi Mau, abambo ndi amayi a Mulungu amene akufuna kukhala
pachindunji cha Kutuma Kwakukulu kwa Khristu mu moyo wawo wa tsiku ndi tsiku. 


Mu zaka 60 zapitazo ndakhala ndikulumikizana ndi mpingo waku
Afirika, poyamba ngati mwana okulira mu Afirika ndipo kenako ngati mtumwi ku
Mvuma kwa Afirika kwa zaka zoposera 35. Ndizosangalatsa kuona zimene Mulungu
wachita kudzera mu ntchito ya zikwi za abambo ndi amayi a mu Afirika amene
apatula miyoyo yawo kuti apindule miyoyo yotayika posatengera mtengo wake. Ndikukhulupirira
kuti buku ili ligwira ntchito yopititsa patsogolo kuchita bwino kwawo mu utumiki.
Pemphero langa ndi lakuti, pamene buku ili likuyikidwa mmanja mwa zikwi za
abusa ndi ophunzira a sukulu za Baibulo mu Afirika yense, ufumu wa Mulungu
ufika ku dzikolo mochulukira. 


Chiyembekezo chenicheni cha Afirika ndi atsogoleri opatsidwa
mphamvu ndi Mzimu Woyera komanso ophunzitsidwa bwino Baibulo!


 


Rev.
Randel Tarr 

Wotsogolera Wamkulu

Africa’s Hope


 







Mau Oyambirira ndi Dr. Barnabas Mtokambali


 


Abusa ambiri a ku Afirika akhoza kuzizindikiritsa okha ndi kaganizidwe
ka Paulo pamene ankalembera kwa Akhristu aku Akorinto: 


“Paulendo kawirikawiri, moopsa mwake mwa mitsinje, moopsa mwake mwa …
m'chivutitso ndi m'cholemetsa, m'madikiro kawirikawiri, m'njala ndi ludzu,
m'masalo a chakudya kawirikawiri, m'chisanu ndi umaliseche. Popanda
zakunjazo pali chondisindikiza tsiku ndi tsiku, chalabadiro cha Mipingo yonse”
(2 Ako. 11:26-28).


Ngakhale nyengo zawo zikhoza kusiyana ndi za Paulo, abusa
ambiri a mu Afirika akhoza kudzifanizira ndi mamvedwe ake “osautsika monsemo”
(4:8).


Pali ntchito zochepa zomwe ndizovutirapo kuposera ubusa mu
mpingo wa Chipentekoste ku Afirika. Taganizirani za magawo ambiri a moyo momwe Mbusa
wa Chipentekoste akuyenera kuonetsera kuthekera kuchita bwino. Iye ayenera
kukhala othekera kukwaniritsa kusamalira nkhosa za Mulungu, pamenenso akukwaniritsa
kuyendetsa bwino banja ndi moyo wawo. Akuyenera kukhala okwanitsa kulalikira,
kuphunzitsa, kupereka uphungu ndi kuyendetsa zinthu bwino―zonsezi pa
nthawi imodzi. Muzonsezi, akuyenera kumatsogolera mipingo yawo pokwaniritsa
lamulo la Ambuye Yesu Khristu lopanga ophunzira a mitundu yonse. Mndandanda
ukhoza kumapitirira. Ndi chifukwa chake kubwera kwa buku ili la Mbusa wa CHIPENTEKOSTE
lili lolandiridwa.


Kwa nthawi yayitali ndakhala ndikuona kufunikira kolembedwa
buku la Mbusa kuchokera ku maonedwe ndi kaganizidwe kaku Afirika ndi Chipentekoste.
Kotero ndine oyamika kwambiri chifukwa cha ntchito imene yachitidwa ndi Africa’s
Hope popanga buku ili. Cholimbikitsa kwambiri ndi chakuti buku ili lalembedwa
ndi abusa akuluakulu a Chipentekoste ndi atsogoleri a m’maiko onse a mu
Afirika. Panthawi yomweyo zolembedwa mu buku ili ndi zomveka bwino pa maphunziro
a za umulungu, zachindunji pa utumwi komanso zothandiza. Bukuli likupereka kwa Mbusa
wa Chipentekoste chidziwitso chochuluka cha moyo wa Mbusa wa Chipentekoste ndi
utumiki. Lithandizira kutsogolera Mbusa wa Chipentekoste mu Afirika kuti akhale
ochita bwino mu utumiki. Ndipo pambali polimbikitsa manja aabusa athu,
zidzalimbikitsa mipingo imene iwo akuyitsogolera. 


Ndikuyembekezera kuti Buku la Mbusa wa Chipentekoste
likhala lothandiza makamaka mnthawi iyi ya Africa Assemblies of God Alliance
(AAGA) “zaka za Chitsitsimutso” zotsindikidwa kuchokera mu chaka cha 2021 mpaka
2030. Mu zaka khumi zimenezi, mipingo ya Assemblies of God mu Afirika yense ikudzipereka
yokha kufunafuna Mulungu kuti apereke Mzimu Woyera mwa mphamvu ku mpingo, zomwe
zingatsatiridwe ndi chitsitsimutso chachikulu chomwe sichinaonekenso mu Afirika,
kupereka mphamvu kwa okhulupirira kuti atengere uthenga wabwino kwa mtundu
ulionse, fuko, ndi anthu, kubwera kwa Khristu kusanachitike posachedwapa. 


Muzaka za chitsitsimutsochi, mipingo ya Assemblies of God idzakhala
ikulunjika pa patsidwa mphamvu ya Mzimu Woyera, kukhala moyo wa umulungu,
kuphunzitsa, kufalitsa uthenga, kudzala mipingo, ndi kuchita utumwi kwa anthu amakhalidwe
osiyanasiyana pakati pa osafikiridwa ku Afirika—makamaka ku Mpoto kwa Afirika.
Ndili ndi chikhulupiriro kuti Buku la Mbusa wa Chipentekoste
lidzatumikira kukhala chida chofunikira kwambiri, kuthandizira abusa
kukwaniritsa cholinga chachikulu. Ngati Ambuye angachedwe pa kubweranso kwake,
bukuli lidzakhala likupitirira kutumikira mipingo ya Chipentekoste mu Afirika
kwa zaka zambiri zikubwerazo. 


Ndine okondwa polimbikitsa za bukuli kwa abusa a Chipentekoste
ndi atumiki mu Afirika yense. 


 


Dr.
Barnabas Mtokambali 

Wapampando

Africa Assemblies of God Alliance


 







Mau Oyamba


 


Powona momwe mpingo waku Afirika ukukulira, mtsogoleri wina
analankhula, “Mulungu akudalitsa mpingo waku Afirika ndi cholinga chakuti
mpingo wa ku Afirika ukhoza kudalitsa mafuko ena!” Ife a ku Africa’s Hope
Acts 1:8 Initiative timagwirizana kwathunthu ndi mfundo imeneyi.
Tikukhulupirira kuti Mulungu waitana mpingo wa ku Afirika mu Ufumu pa nthawi
ngati imeneyi (fanizilani Estere 4:14). Mpingo wa Chipentekoste mu Afirika uli
nditsogolo lalikulu la utumwi. Mu masiku ano a nthawi yotsiriza, Mbuye wa kholola
akutsanulira Mzimu Woyera pa anthu ake kuwapatsa mphamvu kuti akhale nacho
chiyembekezo chokwaniritsa Kutuma kwake Kwakukulu Iye asanabwere kuchokera
kumwamba (Mateyu 24:14; Machitidwe 1:8-11). 


Kuti izi zichitike, mpingo wa ku Afirika ukuyenera kuti
ukhale olimba. Ndipo pokhala olimba, uyenera kukhala ndi utsogoleri olimba. Buku
la Mbusa wa Chipentekoste linapangidwa ndi cholinga chofuna kukwaniritsa
chosowa ichi. Linapangidwa kuti likonzekeretse Mbusa wa Chipentekoste wa mu
Afirika ndi cholinga chakuti achite mbali yawo pokwaniritsa cholinga cha Mulungu
pa mpingo. Chiyembekezo chathu ndi chakuti buku ili likhala lofunikira kwambiri
m'manja aabusa a Chipentekoste mu Afirika yense. Bukuli lapangidwa ndi
malingaliro a mfundo 6 kuti zitsogolere:


1. Liri ndi Kaonedwe ka m’baibulo. Olemba buku ili
akukhulupirira kuti Baibulo ndi Mau a Mulugu ovumbulutsidwira kwa anthu. Ndi
chotsogolera chokwanira cha moyo wa Chikhristu ndi utumiki. Kotero,olemba
buku ili kufunitsitsa kwao nkuti akhazikitse molimba maganizo alionse mu
buku ili pa Malembo. 


2. Ndi la Chipentekoste mu kutsindika kwake. Bukuli linalembedwa
ndi abusa a Chipentekoste chifukwa cha abusa a Chipentekoste. Likufunitsitsa
kuti likambe zokhudza za paderadera za abusa a Chipentekoste mosazembayitsa
kuchokera pa kaonedwe ka Chipentekoste. Aliyense mwa othandizira polemba buku
ili ndi mtsogoleri okhwima wa Chipentekoste omwe ali ndi utumiki ozindikirika.
Chifukwa cha chidziwitso chawo ndi Mzimu, ndi kumvetsetsa kwawo pa malembo,
abambo ndi amayiwa ali ndi kafikiridwe ka Chipentekoste pa moyo ndi utumiki.
Izi zikuonetseredwa mu ntchito yonseyi.


3. Ndi la utumwi mu chindunji chake. Olemba bukuli akukhulupirira
kuti Mulungu akulamulira Mbusa wina aliyense wa Chipentekoste kuti atenge nawo
mbali pa cholinga cha Mulungu. Cholinga cha Mulungu ndi kuombola ndi
kudziyitanira kwa iye yekha anthu a mitundu yonse, chilankhulo ndi fuko pa
dziko lapansi Yesu asanabwerenso (Mat. 24:14; Chiv. 5:9). Khrsitu anaomba nkota
pa cholinga cha Mulungu pa mau ake a Kutuma Kwakukulu (Mat. 28:18-20; Marko
16:15-17; Luka 24:47-49; Yohane 20:21-22; Machitidwe 1:8). Kutsindika kwa
utumwi kukulimbikitsidwa mu buku lonseli. 


4. Ndi logwirizana ndi kalankhulidwe ka mu Afirika. Gulu
loyembekezereka kufikiridwa ndi Buku la Mbusa wa Chipentekoste ndi abusa
a Chipentekoste mu Afirika. Olemba akumvetsetsa kuti Mbusa waku Afirika
amachita utumiki wake molingana ndi ku Afirika. Ndipo amachita izi molingana
ndi zovuta zapaderadera za ku Afirika ndi zowakhudza. Gawo lililonse lalembedwa
ndi malingaliro oterewa. 


5.Ndi otambasulidwa bwino maonekedwe. Buku ili
lakonzedwa ndi cholinga chakuti likhudze nkhani zochulukirapo
zomwe amakumana nazo abusa a Chipentekoste aku Afirika lero. Chiyembekezo cha
olemba ndi chakuti likhala lofunikira kwambiri mmanja mwa abusa a ku Afirika mu
Afirika yense. 


6. Ndi logwirika mu kagwiritsidwe ntchito. Pamene
buku ili likufotokoza nkhani za maphunziro a umulungu aabusa ndi maganizo,
maphunziro ofotokozeredwa umu apangidwa kuti akhale ogwirika powachita. Sakungokamba
zimene Mbusa wa Chipentekoste akungoyenera kuchita kokha ayi, komanso chifukwa
chimene akuyenera kuzichitira, ndi momwe akhoza kupitirizira kuzichita
bwino mu mautumiki awo. 


Ndondomeko ya Kalembedwe 


Buku la Mbusa wa Chipentekoste linayambitsidwa ndi Dr.
John Easter, nthawi imeneyo anali Wotsogolera Wamkulu wa utumiki wa Africa’s
Hope ndipo anakhazikitsa komiti yoti ipange buku ili. Randy Tarr, yemwe ndi
mlowammalo wa Dr. Easter, anapitiriza ntchitoyi.


Ntchito yoyambirira ya komiti inali kuyika mndandanda wa
mitu imene bukuli likhale likukamba. Iyi inali ntchito ya nthawi yayitali
pokambirana moona mtima ndi kuchita kafukufuku. Mndandandawu unaperekedwanso
kwa atsogoleri ofunikira mu Afirika ndi a zamaphunziro mu Afirika yense.
Pamapeto pake mitu 42 ya mu buku ili inasankhidwa. Pamene mutu unatsimikidwa
komiti inayika izi mu magulu okwana khumi, amene anakhala magawo 10 a bukuli. 


Atasankha mitu yomwe ikambidwe, komanso mmene iwonekere mu
bukuli, komiti inasankha abusa ofunikira a Assemblies of God, a zamaphunziro,
ndi atsogoleri a mipingo ochokera mu Afirika yense kuti alembe mitu
paokhapaokha. Atumwi amene akhala akutumikira ku Afirika anayitanidwanso kuti
alembe nawo. Maina a anthu olembewa, komanso ndi mbiri yawo, zikuoneka pa
“mndandanda wa othandizira” pafupi ndi koyambirira kwa bukuli. 


Mlembi akamaliza ntchito yake, amapereka ntchitoyo kwa a
komiti kuti ayiunike ndi kuikonza. Komiti kenako imaunika mutu ulionse kuona
nkhani komanso kulumikizana kwa mutu ndi mitu ina. Cholinga chawo chinali
chakuti aonetsetse kuti zolembedwa mu mutu zinali kuonjezera pa cholinga cha Chipentekoste
mu bukuli, komanso kuonetsetsa kuti kalembedwe kanali kogwirizana ndi ntchito
yonse. Pamene ntchito yokonzanso inatha, mutu umaphatikizidwa kukhala gawo la
buku.


Kagwiritsidwe Ntchito ka Mulowa Mmalo 


Mau akuyenera kuti alankhulidwepo okhudzana ndi kagwiritsidwe
ntchito ka mau “iye” mu buku ili pamene tikukamba za Mbusa wa Chipentekoste mu
Afirika. Mchitidwewu unalondoledwa pofuna kuonetsetsa kuti kukula kwa
chiwerengero cha abusa a chizimayi omwe akutumikira mu mipingo ya Chipentekoste
mu Afirika, utumiki wao ukunyadiridwa komanso kuyamikiridwa. 


Kuchokera pa kukhazikitsidwa kwake, gulu la Chipentekoste
lakhala likulemekeza kufunikira ndi malo a utumiki wa amayi. Achipentekoste
amakhulupirira kuti Mzimu yemwe amapereka zoyenerereza kwa abambo ku utumiki
ndi Mzimu yemweyonso amene amayenerezanso amayi. Amakhazikitsa chikhulupiriro
ichi pa lonjezo la Machitidwe 1:8, Pamene Iye akulonjeza Mzimu Woyera kwa
okhulupirira onse, abambo ndi amayi. Aliyense amene analandira Mzimu Woyera,
kuphatikizapo amayi, analandira mphamvu yokhala mboni ya Khristu. Umboni uwu
ukhudzana ndi kulalikira kwa uthenga wabwino. 


Achipentekoste amatchulanso lonjezo la mneneri Yowele
lotchulidwa ndi Petro pa Tsiku la Pentekoste: “ndipo kudzali mu m’masiku
otsiriza, anena Mulungu, ndidzathira cha Mzimu wanga pa thupi lililonse,
ndipo ana anu aamuna, ndi aakazi adzanenera, … ndiponso pa akapolo anga
ndi pa adzakazi anga m’masiku awa ndidzathira cha Mzimu wanga; ndipo
adzanenera (Mach. 2:17-18, kutsindika kwaonjezedwa; fanizilani Yowele 2:28-29).
Achipentekoste amatenga chiganizo ichi kukhala mfundo ya dziko lonse kwa
okhulupirira ndipo amachitapo kanthu mu nthawi iyi “Nyengo ya Mzimu” pamene
Mulungu akupereka Mzimu wake mwa chisomo kwa anthu onse. 


Kuchokera mu mbiri, alembi a chingerezi amagwiritsa ntchito
mlowammalo “iye” kapena “iwo” pokamba zoimirira onse amuna kapena akazi. Popewa
chisokonezo, mkonzi wasankha kugwiritsa ntchito mau ophatikiza akuti “iye”
pokamba za abusa a Chipentekoste. Pazifukwa zoti ziwerengedwe bwino, izi zimafunikira
kuti mlowamalo wa ambiri “iwo” nthawi zina agwiritsidwe ntchito mmalo mwa
munthu mmodzi “iye.” Izi ndizovomerezedwa kwambiri pakati pa alembi a
chingerezi masiku ano, ndipo ndi mchitidwe wa kamasulidwe ka baibulo la tsopano.



Kagwiritsidwe Ntchito ka Bukuli 


Monga dzina lake likufotokoza, bukuli lakonzedwera abusa a CHIPENTEKOSTE
a ku Afirika. Mukhoza kugwiritsa ntchito bukuli mu njira zothandiza
zosiyanasiyana. Poyamba, mufunika muliwerenge bukuli kuchokera pa chiyambi
mpaka ku mapeto. Izi zikupatsani chithunzithunzi chachikulu cha maganizo
okambidwa mu bukuli. Zikuthandiziraninso kuti mupeze chidziwitso chachikulu ku
mbali zambiri za ntchito ya Mbusa wa CHIPENTEKOSTE mu Afirika. 


Pamene mukhale mkuyenda mu bukuli, muyenera kukhala ndi
polemba ndi cholembera ndi cholinga chakuti mudzitha kulemba mfundo zimene
zakukhudzani pa moyo wanu komanso mu utumiki. Mudzafunikanso kuti mudzilemba
maganizo anu pa mutu omwe ukukambidwa panthawiyo. Mudzazindikira pa zomwe
mukuyenera kusitha pa kachitidwe ka momwe mumachitira utumiki. Pomaliza,
komanso chofunikira kwambiri, pamene mukuwerenga, mukuyenera kumamvetsera ku
liu la Mzimu, komanso kuona zimene akukulankhulani. Kenako mudzafunika kuti
mudzagwiritse ntchito buku lanu lolembamo ngati chokutsogolerani popemphera
komanso chothandizira chotsogolera pokonzanso utumiki ndi moyo wanu. 


Mukhoza kugwiritsa ntchito buku ili ngati lokuthandizira pa
zina. Pamene pali chochitika chapaderadera ngati ukwati, maliro, gawo lopereka
uphungu, msokhano wa atsogoleri kapena zochitika zilizonse, mukhoza kupita pa
mutu okhudzidwa ndi kuunikanso kuti mupeze chitsogozo cha chidziwitso chake. Pamene
mukusowekera thandizo kuti mukonze vuto limene lilipo kapena kuyamba ntchito ya
utumiki yatsopano, mukhoza kufufuza pa tsamba la za Zamkatimu kuti mupeze mutu
umene ukukamba za nkhaniyo. 


Pomaliza, bukuli litha kugwiritsidwa ntchito ndi aphunzitsi
aku sukulu za Baibulo ngati buku lophunzirirapo kapenanso loonjezera pa
maphunziro awo a ubusa. Bukuli litha kukhala lothandiza kwambiri maka mu sukulu
za nthawi yochepa monga ngati maphunziro a Baibulo ochitika ndi Nthambi ya
sukulu ya Baibulo kapena sukulu zodzala mipingo.


Ife, a komiti yoyendetsa Buku la Mbusa wa Chipentekoste
tikulimbikitsa za ntchito iyi kwa abusa a Chipentekoste ku Afirika. Ndipemphero
lathu kuti Mulungu aligwiritsa ntchito kuti lidalitse abusa aku Afirika kwa
zaka zikubwerazo, ndikuti buku ili lidzagwiritsidwa ntchito ngati chida
chofunikira popititsa ufumu wa Mulungu patsogolo ku Afirika, ndi mipingo yonse
yaku       Afirika, ku mafuko. 


 


Mwaulemu,

Dr. Denzil R. Miller, mkonzi

Dr. Jeffery Nelson, mkonzi wothandizira

Rev.Todd Churchill, mkonzi wothandizira

~ Mutu 1 ~



Munthu Okumana Ndizochitika


 


Taganizani za munthu amene adaphunzira za chipatala pa
sukulu ya ukachenjede yapamwamba. Adakhala nawo pa maphunziro ong’amba munthu
ndi kuwerenga mabuku abwino okhudza nkhaniyi. Komabe, sadang’ambepo munthu wina
aliyense. Kodi mungafune kuti munthuyu achite opareshoni pa inu. Zoonadi,
ayitu. Ngati wina afunitsitsa kukhala dotolo wong’amba anthu, iye akusoweka
kuphunzira ndi manja ake pansi pa dotolo wina wodziwa bwino ntchitoyi. 


Chimodzimodzinso, wina asanayambe utumiki wa ubusa, iye
akuyenera kuphunzira mochita. Kuchita kumeneku kukhale kwa uzimu ndi kochita
ntchitoyo. Mu mutuwu, tifufuza kuphunzira kochita kofunika kwa wina aliyense
yemwe  akufuna kukhala Mbusa wa Chipentekoste.


CHOCHITIKA CHA UZIMU


Chochitika chokumana ndi Mulungu ndi poyambira pofunikira
kwa mbusa aliyense wa Chipentekoste. Pamwamba pa zonse iye akhale pa ubale
wozama wayekha ndi Mulungu. Pamene Yesu adasankha Khumi ndi awiriwo, adachita
ichi “kuti akhale ndi Iye” (Marko 3:14). Adadziwa kuti, pamene iwo ankayenda
ndi kuyankhula ndi Iye, adzakhala ngati Iye. Yesu anati, “Aliyense akaphunzira
mokwanira adzakhala ngati mphunzitsi wake” (Luka 6:40). Ndi chimodzimodzinso
ndi ife lero, pamene titenga nthawi ndi Khristu mMau ake ndi mpemphero,
timakhala ngati Iye (2 Akorinto 3:18). Tisanatumikire mmalo mwa Iye, tikuyenera
tikhale ngati Iye, ndipo kuti tikhale ngati Iye, tiyenera kutenga nthawi ndi
Iye.


 Mayendedwe a Chipentekoste adayambidwa ndi kutsimikiza
mtima kuti okhulupirira lero akhoza kukumana ndi chochitika chosintha chauzimu
monga adachitira atumwi ndi ophunzira ena m’Chipangano Chatsopano. A Chipentekoste
amaphunzitsa kuti, pomwe chiphunzitso chorama nchofunikira, koma nchosakwanira.
Kuposera zonse, ngati mbusa wa Chipentekoste, ukuyenera kukhala ndi ubale
wopitirira ndi Yesu Khristu. Popanda ubale umenewu, watayidwa kunja mu utumiki.
Ubale umenewu umayambidwa pokumana nacho chochitika chauzimu. Kudzera
m’Baibulo, awo womwe adatumikira kwa ena adayamba ulendo wao pokumana ndi
Mulungu. Abrahamu adamva liu la Mulungu (Gen. 12:1-3). Mose adakumana ndi
Mulungu m’chitsamba choyaka moto (Eksodo 3:14). Yesaya       adawona Mulungu
m’kachisi, ali pamwamba atakwezeka (Yesaya 6:1-5). Ophunzira adayenda ndi Yesu
(Marko 3:13-14). Ndipo Paulo adakumana ndi Khristu wowukayo pa njira ya ku
Damasiko (Machitidwe 9:1-5).


Chimodzimodzi, aliyense yemwe akufuna kukhala mbusa wa Chipentekoste
akuyenera kukhala ndi zinthu zofunikira zinayi zokumana ndi Mulungu: 


Kubadwa Mwatsopano


Nikodemo anali mtsogoleri wa chipembedzo. Anali Mfarisi
wodzipereka ndi membala wa bungwe lolamulira la Chiyuda. Komabe padalibe
chimodzi mwa izi chimene chidali chokwanira. Yesu adamuuza Nikodemo, “Uyenera
kubadwanso mwatsopano” (Yohane 3:7). Yesu adamuuza iye kuti sangathe “kulowa”
kapena “kuwona” ufumu wa Mulungu pokhapokha atabadwanso kuuzimu (vv.3-5).


Mbusa aliyense wa Chipentekoste akhale wobadwadi mwatsopano.
Iwo akuyenera kuchitira umboni za nthawi mmoyo wao imene adakumana ndi Yesu,
kulapa machimo awo, ndi kumulandira Iye ngati Mbuye wao ndi Mpulumutsi.
Panthawi imeneyo, Yesu adatenga malo Ake oyenera pa mpando wamiyoyo yawo. Paulo
adalemba, “Ngati aliyense ali mwa Khristu ali wolengedwa mwatsopano. Zakale
zapita, taonani zatsala zatsopano (2 Akorinto 5:17). 


Munabadwa mwatsopano? Umunthu wanu udasinthika kuchokera
mkati ndikutulukira kunja? Ngati ayi, mukhoza panopa. Tembenukani kumachimo anu
ndi kupemphera, kumupempha Mulungu kuti akukhululukireni inu. Ikani kudalira
kwanu konse mwa Khristu yekha ku chipulumutso, ndi kumuyitana kuti atenge malo
ake enieni ngati Mbuye wamoyo wanu. Kulandira Khristu ngati Mpulumutsi,
kukhulupirira ndi mtima wanu wonse, ndi kupemphera pemphero ili:


“Yesu, ndikhulupiriradi kuti Ndinu mwana wa Mulungu,
Mpulumutsi wa dziko lonse. Ndikukhulupirira kuti Mudafera machimo anga ndi
kuukanso. Ndikudziwa kuti ndine wochimwa, ndipo popanda chikhulupiriro mwa inu,
ndine wotayika kwa muyaya. Chonde mundikhululukire ine machimo anga ndipo
mukhale Mpulumutsi ndi Mbuyanga. Tsopano ndikusiya zonse kuti nditsate Inu.
Ndidzatumikira Inu masiku onse amoyo wanga. Bwerani mumtima wanga ndipo mukhale
Mbuye wamoyo wanga. Mudzina lanu ndapemphera. Amen.”


Ubatizo wa Mzimu Woyera


Yesu asanakwere kumwamba, adalamulira ophunzira Ake,
“Khalani mumzinda kufikira mwavekedwa ndi mphamvu yochokera kumwamba” (Luka
24:49). Adayenera kudikira muYerusalemu kufikira atabatizidwa mwa Mzimu Woyera
(Machitidwe 1:4). Anthuwa adali atabadwa mwatsopano. Adali atakhala pansi pa
chiphunzitso cha Yesu, ndiponso adachitira umboni za zozwiza zake. Iye
adawatuma kuti akalalikira uthenga wabwino padziko lonse lapansi. Komabe, adali
osakonzeka.


 Ntchito imene Yesu adawapatsa iwo inali yowakulira iwo kuti
ayigwire ndi mphamvu zawo zokha. Adasoweka kudzadzidwa ndi mphamvu ya Mulungu.
Yesu adawalonjeza, “Mudzalandira mphamvu, Mzimu Woyera atadza pa inu: ndipo
mudzakhala mboni zanga mu Yerusalemu, mu Yudeya monse, ndi mu Samariya, ndi kufikira
mpaka malezekezero ake a dziko lapansi” (Machitidwe 1:8).


Mzimu adadza poyamba pa ophunzira ndi kuwadzadza iwo pa
tsiku la Pentekoste. Panthawi imeneyo, adalankhula ndi malilime ndipo
adalandira mphamvu ndi kulimbika kumeneko adakusowa kuti alalikire Khristu
mochitachita, ngakhale padali chizunzo cholimba. Wina aliyense amene akukhumba
kutsatira Ambuye mu utumiki akuyenera kubatizidwa ndi Mzimu Woyera. 


Yesu adatiuza momwe tingabatizidwire mwa Mzimu Woyera. Iye
adalonjeza, “Atate wanu wa Kumwamba adzapatsa Mzimu Woyera kwa iwo akumpempha Iye!”
(Luka 11:13). Wina aliyense atha kulandira mphamvu ya Mzimu pakungopempha mwa
chikhululupiriro. Kupempha uku kuli m’magawo atatu achikhulupiriro: 


1. Pemphani mwa chikhulupiriro. Yambani kupempha
Mulungu za Mzimu. Poyankhula za mphatso ya Mzimu, Yesu adalonjeza, “Pemphani,
ndipo adzakupatsani; funani, ndipo mudzapeza; gogodani ndipo adzakutsegulirani”
(Luka 11:9). Pamene mupempha, khulupirirani kuti Mulungu akumva ndi kuyankha
pemphero lanu, ndikuti Iye panthawiyi akukudzadzani ndi Mzimu Woyera. Tsegulani
kwambiri mtima kwa Mulungu, ndipo imvani kubwera kwa Mzimu pa inu. Ndipo
mukangomva Mzimu pa inu, inu mwakonzeka kutenga khwelero lachiwiri la
chikhulupiriro


2. Landirani mwachikhulupiriro. Yesu adalonjezanso,
“Aliyense wakupempha alandira” (Luka 11:10). Panthawi ina Iye anaphunzitsa, “Zinthu
zilizonse mukazipemphera ndikuzipempha, khulupirirani kuti mwazilandira, ndipo
mudzakhala nazo” (Marko 11:24). Khulupirirani kuti Mulungu akuyankha pemphero
lanu ndi kukudzadzani inu ndi Mzimu Woyera. Pamene muchita ichi, mumve kupezeka
kwa Mzimu mkati mwanu (Yohane 7:38). Ichi chikachitika, tengani khwelero lachitatu
la chikhulupiriro.


 3.Lankhulani mwachikhulupiriro. Baibulo limati pa
tsiku la Pentekoste “anadzadzidwa onse ndi Mzimu Woyera nayambakulankhula ndi
malilime ena monga Mzimu anawalankhulitsa” (Machitidwe 2:4). Mau omwe
mulankhule sakhala ayinu nokha; achokera kwa Mulungu. Achokera kunsi kwa mzimu
wanu (1 Akorinto 14:2). Ndipo akhala muchilankhulo chomwe simuchidziwa.
Ichi ndichizindikiro cha Mulungu kwa inu, ndi mpingo, kuti Iye wakupatsani inu
mphamvu kuti mulankhule mmalo mwa Iye. Ambuye alemekezeke! Mwabatizidwa ndi
Mzimu Woyera.


Kuyitanidwa kwa Kumwamba


Kukhala mbusa wa Chipentekoste zikuposera pa chisankho cha
ntchito; ndi mayitanidwe ochokera kwa Mulungu. Poyankhula za Yesu, Paulo
adalemba, “Iye adapatsa ena akhale atumwi, ena aneneri, ena alaliki; ndi ena
abusa, ndi ena aphunzitsi” (Aefeso 4:11). Pamodzi ndi maudindo ena autumiki
anayi, abusa ndi mphatso yoperekedwa ndi Khristu ku Mpingo wake. Ambuye mwini
yekha amasankha iye amene amamuloza kuti akhale mbusa. Amasankha ndipo, kenako
amayitana, namukhazikitsa. Yesu adawuza ophunzira ake, “Inu simunandisankhe Ine,
koma ndinakusankhani inu, ndipondinakuikani, kuti mukamuke inu ndikubala chipatso,
ndi kuti chipatso chanu chikhale” (Yohane 15:16).


 Ambuye adavumbulutsa zoonadi zofunikira zitatu zokhudza
mayitanidwe a Mulungu: Choyamba, adavumbulutsa kuti ndi Mulungu yekha amene
amasankha. Mbusa weniweni wa Chipentekoste samadzisankha yekha. Iye
amasankhidwa ndi Khristu. Popitiliza Yesu adavumbulutsanso kuti ndi Iye amene
amapereka ntchito za utumiki. Adapitiliza, “Ndinakusankhani Ine, ndi kuloza
inu.” Khristu sangosankha amene akamutumikire, Iye amalembanso zoyenera
kuchitika ndipo amaloza antchito kuti agwire ntchitozo. 


Pomaliza, awo amene Iye amawasankha ndi kuwaloza, Iye
amawakhazikitsa. Yesu adamaliza ndi chiganizo, “Ndinakusankhani kuti mupite ndi
kukabala zipatso.” Iye ndiye Mbuye Wakholola, ndipo Iye ndi yemwe amatilamulira
ife, “Mukani kudziko lonse lapansi, lalikirani Uthenga Wabwino kwa olengedwa
onse” (Marko 16:15). Kunena kwina, abusa enieni a Chipentekoste sadzisankha
okha, sadziloza, kapena kudzitumiza okha. Koma, ndi osankhidwa, kulozedwa, ndi
kutumizidwa ndi Mulungu. Gawo lathu ndi kumva liu lake, kudzipereka ku
ulamuliro wake, ndi kumvera muyitano wake.


 Mayitanidwe a Mulungu atha kufika munjira zosiyanasiyana.
Akhoza kufika modabwitsa zedi, monga Samuele yemwe adamva mau a Mulungu oyitana
dzina lake (1 Sam. 3:1-11). Kawirikawiri, komabe, kuyitana kwa Mulungu kumadza
mwakachetechete komvekera mkati mwa munthu. Ichi chidachitika ndi mneneri Eliya.
Mneneri sadamve mau a Mulungu mumphepo ya mphamvu, muchivomezi, kapena mu moto.
Koma adamva mau a Mulungu ngati “kamphepo kayaziyazi” (1 Mafumu 19:12). 


Kusuntha kwa kayaziyazi uku kawirikawiri kumatsagana ndi
“kudziwa kwa mkati” kuti Mulungu akuyankhula. Nthawi ikamapita ichi chimakula,
zotsatira zake umamva kufulumizitsidwa. Mnyamata Yesu nkutheka kuti adamva
zoterezi pomwe adawauza makolo ake, “Kundiyenera Ine ndikhale m’zake wa Atate
wanga” (Luka 2:49). Paulo adakamba za kufulumizitsidwa mkati za kwa Akorinto.
“Pakuti chondikakamiza ndigwidwanacho”, adalemba, “tsokaine ngati sindilalikira
Uthenga Wabwino!” (1 Akorinto 9:16). Mneneri Mika adafotokoza za kutsimikizika
kochokera kwa Mulungu mkati mwake: “Koma nine ndidzala nayo mphamvu mwa Mzimu
ya Yehova. 


Ndichiweruzo, ndi chamuna, kufotokozera Yakobo kulakwa kwake,
ndikwa Israele tchimo lake” (Mika 3:8). Pamene tikuchitapo kanthu mwa
chikhulupiriro ndi kumvera ku liu la Mzimu, kutsimikizika kumakula mpaka
tidziwe mosakayikanso kuti Mulungu watiyitana kuti tipereke miyoyo yathu
kukulalikira uthenga wabwino. 


Ubale Wamoyo 


Pomaliza, mbusa wa Chipentekoste azikhala ndi ubale wopitirira,
wamoyo ndi Mulungu. Kukumana ndi Mulungu kusamakhale kwa nthawi imodzi. Kukumana
ndi Mulungu, ngakhale kutakhala kodabwitsa chotani, sikungagwirizize moyo wa
Chikhristu. Ngakhale ophunzira oyamba, amene adakumana ndi Mzimu pa Tsiku la
Pentekoste, adasoweka kudzadzidwanso mobwerezabwereza ndi Mzimu (Machitidwe
4:8, 31; 5;8). 


Monga mbusa wa Chipentekoste, mukuyenera kutakasa kuyenda
ndi Mulungu kopitirira. Paulo adalemba kwa Akhristu atsopano ku Galatiya: “Ngati
tili ndi moyo ndi Mzimu, ndi Mzimunso tiyende” (Agalatiya 5: 25). Mukalata
yomweyo, adawadzudzula iwo, “Kodi muli opusa otere? Popeza mudayamba ndi Mzimu,
kodi tsopano mutsiriza ndi thupi?” (Agalatiya 3:3). Sizokwanira kungodzadzidwa,
muyenera kukhala “wodzala ndi Mzimu” (Luka 4:1; Machitidwe 6:3; 7:5; 11:24).
Yesu adalankhula za ubalewu ngati wokhalitsa, kapena wokhalamo mwa Iye (Yohane
15:4). Kukhala mwa Yesu kumatengera kukhala m’mau ake ndi m’chikondi chake
(vv.7, 9). Kumatengeranso kusunga malamulo ake (v.10) ndi kukhala mwa Mzimu (1
Yohane 2:27; 4:13).


KUCHITA MOPHUNZIRA


Maluso ena sangathe kuphunziridwa kuchokera mmabuku. Munthu
akhoza kuwerenga nkhani yokamba za kusambira; komabe, atha kukhala wopusa
kudzigwetsera mmadzi ozama asadayambe kuphunzira maluso ake mmadzi osazama
kwambiri. Chimodzimodzi ndi zoona ndi utumiki wa Chipentekoste. Pazokha,
kuchuluka kwa maphunziro sikokwanira kukukonzekeretsani inu ku utumiki wa
ubusa. Musadalowe mu utumiki muyenera kuchita mophunzira. Mutha kuphunzira
mochita potenga nawo mbali mu utumiki. 


Pa sukulu ya Baibulo ina yake kum’mwera kwa Afirika,
woyembekerezedwa kukhala ophunzira amayenera kupereka “zikalata zofunsira malo
pa sukulupo.” Woyendetsa sukuluyi amagwiritsa chidziwitso chomwe amachipeza muzikalatazo
kuwona ngati ofunsira malowo ndiwoyenera kudzayamba maphunziro pa sukuluyo.
Pamodzi ndi mafunso okhudza moyo wa munthu ndi za maphunziro, ofunsira malo
amayenera kulemba ndi manja awo za umboni wao. Mu umboni wao ofunsira malo
amafunsidwa kuti afotokoze zinthu zinayi izi: (1) anene momwe adamudziwira
Khristu ngati Mpulumutsi wao (2) afotokoze za ubatizo wao wa Mzimu Woyera ndi
momwe wakhudzira moyo wao (3) afotokozere za mayitanidwe awo ku utumiki (4)
afotokoze momwe akhala akutengerapo gawo mu utumiki wa mpingo wao wapamalo.


 Woyendetsa sukuluyi adati, “Timafunsa funso lomaliza chifukwa
timakhulupirira kuti utumiki wochita ndi wofunikira zedi pa maphunziro autumiki.”
Ngakhale kuti maphunziro amkalasi ndi wofunikira, pawokha sangathe
kukonzekeretsa inu ku utumiki wa ubusa. Muyenera kuphunzira mochita potenga nawo
gawo lochitachita mu utumiki.


 Simudzachita mwanzeru kuyesera kutsogolera mpingo ngati
mbusa pokhapokha mutapeza luso mochita utumikiwo. Mutha kupeza lusoli mumpingo
wapamalo pansi pa chitsogozo cha mbusa wokhwima, wodzadzidwa ndi Mzimu. Paulo
adawuza Timoteo kuti woyang’anira akhale “wambiri yabwino kwa akunja” (1 Tim.
3:7). Madera anayi awutumiki wochita mu utumiki ndi kuchitira umboni,
kulalikira ndi kuphunzitsa, kupereka, ndi kupemphera motere:


Kuchitira Umboni Mochita


Poyamba, pokonzekera utumiki wa ubusa, mukuyenera kudziwa
kuchitira umboni mochita. Muyenera kukhala waluso pogawana uthenga wabwino ndi
ena. Kuchitira umboni kumeneku ndi chotsatira chakubatizidwa ndi Mzimu Woyera,
monga zakambidwa pamwambapa. Pokamba za Iye yekha, Yesu adati Mbusa “amakhala
patsogolo pa nkhosa zake, ndipo nkhosa zimamutsatira iye” (Yohane 10:4). Monga
mbusa wa Chipentekoste, chimodzimodzinso n’zoona ndi inu. Ngati mungakhale
patsogolo pa nkhosa zanu kubweretsa miyoyo kwa Khristu, zidzatsatira. Koma
ngati mulephera kuchitira umboni, chimodzimodzinso anthu anu. 


Udindo wina wofananako ndi uwu wa mbusa wa Chipentekoste ndi
wotsogolera mpingo wake mukudzala mipingo ya tsopanokumene mpingo wovekedwa
mphamvu ndi Mzimu supezekako. Choncho ndi chinthu chofunikira kutengapo mbali
kamodzi kapena kawiri podzala mpingo musanatenge utsogoleri wa mpingo wa pamalo.
Izi zikhoza kuchitika ndi mpingo wa kumudzi kwanu, sukulu ya Baibulo yomwe
mudapitako, kapena utumiki wina. Luso lophunzira pochita ili lidzakuthandizani
kudziwa kutakasa mpingo wanu omwe kudzala mipingo ina.[1]


Kuphunzira Kulalikira ndi Kuphunzitsa Mochita


Kuwonjezera apo, aliyense yemwe akufuna kukhala mbusa wa Chipentekoste
akusoweka kupeza luso lochita la kulalikira ndi kuphunzitsa Mau a Mulungu.
Chifukwa wina angatsogolere bwanji mpingo wa Chipentekoste mochitachita ngati
iye sali ndi luso lolankhula Mau a Mulungu kwa ena? Paulo adakumbukutsa Timoteo
kuti mbusa “akhoze kuphunzitsa” (1 Tim. 3:2). Adawonjezanso kulimbikitsa mwana
wake m’chikhulupiriro kukonzekera kulalikira mau panthawi iliyonse (2 Tim.
4:2). 


Njira imodzi yomwe mungapezere luso mochita la kulalikira
ndi kuphunzitsa ndi kudzipereka nokha kuphunzitsa Sukulu ya lamulungu kapena
kalasi ya Baibulo mu mpingo wa kwanu. Njira ina ndi yotsogolera gulu la limana.
Munjira izi, mukhoza, pansi pa chitsogozo cha mbusa wanu, kuphunzira kuyika
zonse pamodzi ndi kugawa mauthenga am’Baibulo. Njira inanso yabwino yopezera
luso la kulalikira ndi kulalikira pa misonkhano ya pamtetete. Mutha kuchita
ichi pobweretsa pamodzi gulu la mamembala ampingo okhulupirika ndi kupita
kumisika ndi kwina kopezeka anthu pafupi ndi mpingo wanu kuti muchite
misonkhano yofalitsa uthenga wabwino ya pamtetete. 


Kupereka Kochita


Chachitatu, munthu amene akufuna kukhala mbusa wa Chipentekoste
akhale ndi mbiri yokhulupirika ya chakhumi ndi kupereka moolowa manja ku
ntchito ya Mulungu. Munthu wouma, woumira sangathe kuyimira Mulungu wowolowa,
ndi wotsegula manja. Yesu adalimbikitsa ophunzira ake, “Munalandira kwaulere; patsani
kwaulere” (Mateyu 10:8). Momwemonso, Paulo dalimbikitsa okhulupirira aChikorinto,
“Khalani onditsanza ine, monga inenso nditsanza Khristu” (1 Akorinto 11:1).
Pamene mamembala ampingo awona kuwolowa manja kwanu kodzadzidwa ndi
chikhulupiriro, nawonso adzalimbikitsidwa kupereka mowolowa manja ku ntchito ya
Mulungu, kudalira Iye kuti adzakwaniritsa zosowa zawo zonse (Afilipi 4:19). Zotsatira
zake, ntchito ya Mulungu idzapindula.


Kupemphera Kochita


Pomaliza, iye wokhumba kukhala mbusa wa Chipentekoste akhale
ndi luso lochita mu pemphero. Pemphero limayala maziko awutumiki wonse wa Chipentekoste.
Kuchita pemphero kwa wina kumayamba ndi moyo wa pemphero wodziyika pa mwambo.
Baibulo limatiuza kuti “Koma Iye anazemba, nanka m’mapululu, nakapemphera”
(Luka 5:16). Kuti mukhale mbusa wa Chipentekoste wochitachita mukuyenera
kuchita chimodzimodzi. Mukuyenera kupatula nthawi tsiku lililonse kukayanjana
ndi Tate wanu wakumwamba.[2]



Mudzasowekanso kulumikizana ndi ena mu pemphero. Mukhoza
kuchita ichi potengapo mbali mmagulu amapemphero, kupita kutali kukapemphera,
ndi mapemphero ochezera usiku. Pochita izi, umadzikonzekeretsa wekha
kupempherera ena. Madera ena awiri womwe mukuyenera kuphunzira mochita ndi
kupempherera odwala ndi okanthidwa kuti achire ndiponso kupemphera ndi
okhulupirira kuti adzadzidwe ndi Mzimu Woyera.


 







~ Mutu 2 ~



Munthu wa Mzimu






Mdziko lina la Chifirika mnyamata wina wachichepere adamva
mayitanidwe a Mulungu pa moyo wake. Adawauza abusa ake za zimene amkamva. Abusa
adazindikira mayitanidwe pa moyo wa mnyamatayu, ndipo adamutumiza iye ku nthambi
ina ya mpingowu mtawuni ina yapafupi. Adamuuza mnyamatayo, “Ukuyenera kutukula
mpingowu ndi kudzala mipingo ina m’dera ili.” Wodzazidwa ndi changu, mnyamatayu
adasamutsira banja lake ku tawuniyo ndipo adadzikonzekeretsa yekha ku
ntchitoyi. Adagwira ntchito molimbika ndikuchita kuthekera konse. Komabe adali
ndi kupambana kochepa. Mnyamata wachichepere adati kwa iye yekha,
“Ndikusowekera chidziwitso chokwanira ndi maphunziro.” Ndipo adalembetsa dzina
lake ku sukulu ya Baibulo.


Ku sukulu ya Baibulo, mnyamata uja adaphunzira mau a
Mulungu. Akupitirira kuphunzira, kulimbika kochuluka kumabwera. Adaphunziranso
zachochitika cha m’Baibulo chotchedwa ubatizo wa Mzimu Woyera. Mnyamatayu
mwachangu adafuna Mzimu, ndipo posakhalitsa adadzazidwa, monga ophunzira zana
limodzi kuwonjerapo makumi awiri pa Tsiku la Pentekoste (Machitidwe 2:1-4). 


Aphunzitsi ake adamuphunzitsa iye kuyenda mumphamvu ya
Mzimu. Atabwerera ku mpingo wake, zinthu zidasintha. Tsopano amatumikira ndi
mphamvu ndi chitsimikizo. Anthu adachiritsidwa ndi kumasulidwa, ndipo ambiri
anabwera kwa Khristu. Chotsatira chake, mpingo udakula ndi kukhala wolimba.
Munthawi yochepa, udakhoza kudzala mipingo ina. Nkhaniyi ikuwonetsa kufunikira
kwa mbusa aliyense wa Chipentekoste kuti akhale mwamuna kapena mkazi wa Mzimu.


Mutu womaliza unatambasula momwe mbusa wa Chipentekoste
angakhalire munthu wa uzimu ndi waluso lophunzira mochita. M’mutu uwu
titambasulako pa zinthu zimenezi. Udzafotokoza za chizindikiritso choyambirira
cha mbusa wa Chipentekoste cha Mzimu ndi ntchito yake. Udzakambanso za kuyenda
kwake ndi utumiki mwa Mzimu. 


AMAZINDIKIRA MZIMU 


Ngati inu, monga mbusa wa Chipentekoste, mungakhale munthu
weniweni wa Mzimu, mukuyenera kuzindikira zinthu zinayi:


Mzimu Ndi Ndani


Choyamba, mukuyenera kuzindikira kuti Mzimu ndani. Akhristu
ambiri lero, kuphatikizapo aChipentekoste, alibe maganizo omveka bwino akuti
Mzimu Woyera ndi ndani. Ambiri molakwitsa amamuona Iye ngati mphamvu ina yake
chabe yochoka kwa Mulungu. Mbusa wa Chipentekoste, komabe, ayenera kuzindikira
ndi kuphunzitsa kuti Mzimu Woyera makamaka, ndi Mulungu. Iye ndi munthu
wachitatu mu Utatu Woyera (Mateyu 28:19; 2 Ako. 13:14). Monga Atate ndi
Mulungu, ndipo Mwana ndi Mulungu, Mzimu Woyera ndi Mulungunso. Monga Mulungu,
Mzimu amaganiza (Machitidwe 15:28), amalankhula (Machitidwe 1:16), amatsogolera
(Aroma. 8:16), ndiponso atha kumvetsedwa chisoni (Aefeso 4:30). Chifukwa Mzimu
Woyera ndi munthu, wotsatira Khristu aliyense atha kukhala paubale ndi Iye
(Yohane 14:16-18;2 Ako. 13:14). Kuwonjezera apo, monga mbusa wa Chipentekoste,
mukuyenera kuzindikira ndi kuphunzitsa kuti Mzimu Woyera ndi Mzimu wa utumwi.
Ndi membala uja wa Utatu amene, munthawi ya Mzimu, amanyamula cholinga cha
Mulungu chowombola m’dziko lapansi. Komanso amapatsa mphamvu, amatakasa, ndi
kutsogolera anthu a Mulungu kuti alumikizane naye mu utumwi (Machitidwe 1:8). 


Momwe Mzimu Amagwirira Ntchito


Powonjezera kudziwa kuti Mzimu Woyera ndi ndani,mukuyenera
kudziwa mmene amagwirira ntchito. Mzimu amagwira ntchito mwa anthu ndi
kudutsira mwa anthu a Mulungu autumwi, mpingo, kuti akwaniritse cholinga cha
Mulungu m’dziko. Adamupatsa mphamvu Yesu kuti akwaniritse ntchito yake (Luka
4:17-19; Machitidwe 10:38). Munjira yomweyo, adapereka mphamvu kwa otsatira a
Yesu kuti akwaniritse ntchito yawo (Machitidwe 1:8; Yohane 14:12). Monga mbusa
wa Chipentekoste, mukuyenera kumvetsetsa bwino lomwe ndi kuphunzitsa zoonadi
izi mokopa.[3]



Kuti mugwiritsitse za ntchito ya Mzimu m’nthawi ino,
muyenera kuzindikira mfundo zitatu za m’Baibulo:


1. Utumiki wa Mulungu. Choyamba mukuyenera
kuzindikira kuti Baibulo limamuonetsa Mulungu ngati Mulungu wa utumwi. Utumiki
wake nthawi zina umatchedwa kuti missio Dei, ichi ndi Chilatini cha
utumiki wa Mulungu. Utumiki wa Mulungu ndi kuombola, ndi kuyitanira kwa Iye
yekha, anthu ochokera kumtundu uliwonse, ndi chilankhulo, ndi fuko lililonse pa
dziko lapansi (Chiv. 5:9). Mpingo ulipo ngati chida chokwaniritsa utumiki. 


Yesu adali ndi utumiki wa Mulungu m’maganizo ake pamene
adapereka Utumiki Wake Waukulu: “Chifukwa chake mukani, phunzitsani anthu a
mitundu yonse, ndikuwabatiza iwo m’dzina la Atate ndi la Mwana, ndi la Mzimu
Woyera, ndi kuwaphunzitsa, asunge zinthu zonse zimene ndinakulamulani inu”
(Mateyu 28:19-20; Marko 16:15-16; Yohane 20:21).


Monga mbusa wa Chipentekoste, mukuyenera kudzipereka nokha
kuphunzitsa anthu a Mulungu za utumwi. Mukuyenera kuwaphunzitsanso iwo zagawo
lawo pokwaniritsa utumwiwo.


2. Chikhalidwe Chautumiki cha Ubatizo wa Mzimu. Powonjezera
kuzindikira za utumiki wa Mulungu, monga mbusa weniweni wa Chipentekoste,
mukuyenera kumvetsetsa za gawo lofunikira la ubatizo wa Mzimu mukukwaniritsa
utumiki. Muyenera kuzindikira kuti Mulungu amabatiza anthu ake mwa Mzimu wake
kuwachititsa kuti akwaniritse utumiki wake (Luka 24:29). Yesu adayamba utumiki
wake atapatsidwa mphamvu ndi Mzimu Woyera basi (Luka 3:21-23; 4:17-19). Iye
akuyembekezera ophunzira ake kuchita chimodzimodzi lero (Machitidwe 1:4-8). 


3. Kutakasira ku Utumiki. Chinanso, monga mbusa wa Chipentekoste,
mukuyenera kuzindikira kuti, potsogolera anthu anu mu ubatizo wa Mzimu,
mukuwakonzekeretsa ku utumiki wa mphamvu. Pamene Yesu adawalamulira akuphunzira
ake, “Koma khalani inu m’mzinda muno, kufikira mwavekedwa ndi mphamvu yochokera
Kumwamba” (Luka 24:49), Iye amawakonzekeretsa ku utumiki umene udali patsogolo pawo
(vv 47-48). Ndipo pamene Paulo adawafunsa ophunzira khumi ndi awiri aku Aefeso,
“Kodi munalandira Mzimu Woyera pamene munakhulupirira?” (Machitidwe 19:2), amafunsa
zakukonzekera kwao kuti alumikizane ndi iye mu utumwi wolalikira mu Aefeso ndi
konse ku Asiya (v.10). 


Zikuyenera kukhala chimodzimodzi ndi ife lero. Tikuyenera kuzindikira
kuti, powatsogolera anthu athu ku ubatizo wa Mzimu, tikuwakonzekeretsa kuti
akachitire umboni wamphamvu ya Mzimu, kudzala mpingo, ndi utumwi. 


Kumasulira Buku la Machitidwe 


Chachitatu, monga mbusa weniweni wa Chipentekoste muAfirika,
mukuyenera kugwiritsitsa chikhalidwe cha utumiki ndi cholinga cha buku la
Machitidwe. Chinthu chimodzi chomwechimasiyanitsa aChipentekoste kwa anthu oti
siaChipentekoste ndi momwe gulu lililonse limamasulira buku la Machitidwe. Gulu
lomwe silaChipentekoste kwenikweni amaona Machitidwe ngati mbiri ya momwe
Mpingo udayambira ndi kuchitira utumiki wake. Mkuganiza kwao, Machitidwe
akufotokoza momwe Mulungu adagwirira ntchito nthawi imeneyo kumeneko, kalekale.
A Chipentekoste, komabe, amaona buku la Machitidwe ngati dongosolo lomaliza la
momwe Mulungu akufunira kugwirira ntchito mkati mwa Mpingo ndi kudzera mumpingo
pano ndiponso tsopano, m’nthawi ino.


 Mbusa wa Chipentekoste amazindikira kuti buku la Machitidwe
ndi loposera pa buku la mbiri yakale. Ndi dongosolo lowuziridwa ndi Mulungu la
utumiki wa m’nthawi yotsiriza. Mu Machitidwe, Mzimu Woyera wapereka kwa Mpingo
chitsanzo, njira, ndi dongosolo lokwaniritsira utumiki wa Mulungu. Dongosolo
limeneli lanenedwa mofupikitsidwa mulonjezo lomaliza la Yesu ku Mpingo: “Komatu
mudzalandira mphamvu, Mzimu Woyera atadza pa inu: ndipo mudzakhala mboni zanga
mu Yerusalemu, ndi mu Yudeya monse, ndi mu Samariya, ndi kufikira malekezero ake
a dziko” (Machitidwe 1:8). 


Ndime iyi ikuonetsa dongosolo la umboni-wamphamvu limene
likubwerezedwa m’bukuli. Popanda choletsa, kutsanulira konse kwa Mzimu mu
Mchitidwe kudatsatiridwa ndi umboni-wamphamvu ya Mzimu. Kugwiritsa mfundoyi ndi
chofungulira kuzindikira kwanu kwa buku la Machitidwe ndi kutakasa mpingo wanu
kuti uzichita utumuki wamphamvu-ya Mzimu.


Chimene Chimatanthauza Kuti Wa Chipentekoste


Pomaliza, monga mbusa wa Chipentekoste, mukuyenera kukhala
ndi kuzindikira kuti chimatanthauzanji kuti wa Chipentekoste. Chipentekoste
chenicheni ndi choposera njira yolambirira kapena kuphunzitsidwa za mphamvu ya
zauzimu. Mulungu adadzutsa Mpingo wa Chipentekoste ngati mayendedwe ammasiku
otsiriza autumwi amphamvu ya Mzimu. Mbusa weniweni wa Chipentekoste choncho
adzipereke kutsatira dongosolo la utumiki lomwe lidayalidwa ndi Yesu mmabuku
authenga wabwino ndipo udatengeredwa ndi atumwi ndi ophunzira ena m’buku la
Machitidwe. Iye wadzipereka kumachitidwe azinthu anayi am’Baibulo:


 1. Uthenga Omwewo. Choyamba, mbusa weniweni wa Chipentekoste
ndiwodzipereka mokhulupirika kulalikira uthenga womwewo monga adachitira atumwi
ndi alaliki mbuku la Machitidwe. Uthenga umenewo ndi uthenga wabwino. Ukuwonetseredwa
mu utumiki wa Filipo amene “adatsikira ku mzinda wa Samariya, nawalalikira iwo
Khristu” (Machitidwe 8:5; fanizilani v.12). Kudutsa mbuku lonse la Machitidwe,
Mpingo sunagwedezeke kupatuka pa kulalikira uthenga wa imfa yochotsa machimo ya
Yesu ndi kuuka kwake (fanizilani 2:22-24; 3:15; 4:10-12). Powonjezera,
adayitana anthu kawirikawiri kuti alape ndi kukhulupirira uthenga wabwino (fanizilani
2:38; 16:31; 20:21; 26:20). Tikuyenera kuchita chimodzimodzi lero. 


2. Utumiki Womwewo. Chachiwiri, mbusa weniweni wa Chipentekoste
ndiwodzipereka kukutsatira utumiki womwewo monga udachitira Mpingo mubuku la
Machitidwe. Monga zanenedwa pamwambapa, utumikiwu wafupikitsidwa bwino mu
Machitidwe 1:8, pomwe Yesu adati, “Komatu mudzalandira mphamvu, Mzimu Woyera atadza
pa inu: ndipo mudzakhala mboni zanga…kumalekezero ake a dziko.” Buku la
Machitidwe likuwonetsa Mpingo umene ukupita patsogolo, kulowa mmadera atsopano
mopitiriza, ndi kulalikira uthenga wabwino mu mphamvu ya Mzimu. Monga mbusa
woona wa Chipentekoste, mukuyenera kutsogolera mpingo wanu kuchita
chimodzimodzi.


3. Zochitika Zomwezo. Chachitatu, mbusa weniweni wa Chipentekoste
amapititsa patsogolo zochitika zauzimu zomwezo monga adachitira atumwi mbuku la
Machitidwe. Zochitika zomwezo zikuphatikizapo kutembenuka kosintha moyo (fanizilani
Machitidwe 2:41; 8:5-6; 9:1-8), ubatizo womiza m’madzi (fanizilani 2:41; 8:13,
36-38; 9:17-19; 16:33), ubatizo wa Mzimu Woyera ndi chizindikiro cholankhula
malilime ena (fanizilani 2:4; 10:44-46; 19:6), zozwiza za machiritso (fanizilani
3:1-10; 5:12-16; 20:7-12), ndi zozwiza zamamasulidwe kwa wogwidwa ndi ziwanda (fanizilani
8:7; 16:16-18). Ndi muyeso womwewu, mbusa wa Chipentekoste adzakana chozizwa
chilichonse kapena chochitika cha uzimu chosagwirizana ndi Malembo. 


4. Njira Zomwezo. Pomaliza, mbusa wa Chipentekoste adzagwiritsa
ntchito njira zomwezo adagwiritsa ntchito atumwi ndi ena m’buku la Machitidwe.
Njira zimenezi zikuphatikizapo malalikidwe a uthenga wabwino odzodzedwa a Mzimu
obweretsa kutsutsa kozama, chikhulupiriro, ndi kulapa (fanizilani Machitidwe 2:14-41;
8:13). Mbusa wa Chipentekoste amayembekezeranso Mulungu kukwaniritsa mau ndi
zizindikiro, komanso zozwizwa zamalankhulidwe, machiritso, ndi mamasulidwe (fanizilani
5:12-16; 10:44-47; 14:6-10).[4]



Kuwonjezera apo, mbusa weniweni wa Chipentekoste amayembekezera
Mzimu Woyera kumtsogolera iye mu utumiki (fanizilani Machitidwe 8:29; 10:9-20;
16:6-10). Chitsogozo ichi chitha kubwera mkukakamizidwa kwa mkati (fanizilani 8:29;
10:19), maloto (fanizilani 2:17; 16:9), ndi masomphenya (fanizilani 9:10-16;
10:9-20). Njira yayikulu ya kulalikira yomwe idagwiritsidwa ndi atumwi mbuku la
Machitidwe inali yodzala mipingo ya utumwi ya mphamvu ya Mzimu imeneikadafikira
kumadera ozungulira ndi uthenga wa Khristu.[5]


AMAYENDA NDI MZIMU 


Mbusa wa Chipentekoste asangozindikira kuti Mzimu ndi ndani,
ndi momwe amagwirira ntchito, iye akuyenera kuphunzira kukhala pansi pa
chitsogozo cha Mzimu. Paulo adabetchera okhulupirira atsopano ku Galatiya, “Mudayamba
ndi Mzimu, kodi tsopano mutsiriza ndi thupi?” (Agalatiya 3:3). Iye
amawakumbukutsa iwo momwe adayambira kuyenda kwao kwa Chikhristu. Adayamba ndi
kubadwa mwa Mzimu ndi kudzadzidwa ndi Mzimu. Tsopano,adayenera “kuyenda
motsatirana ndi Mzimu” (5:25). Ichi chidzikhala cholinga cha mbusa aliyense wa Chipentekoste
mu Afirika. 


Njira ziwiri zofunikira zomwe mungachitire izi ndi
popemphera mu Mzimu ndi potakasa chipatso cha Mzimu, motere:


Pemphero la mu Mzimu


Baibulo limalankhula za mitundu ya pemphero, kuphatikiza
kupembedzera, chofuna, kuvomereza, chopempha, kulambira, kuyamika, ndi ena
ambiri. Pemphero la mu Mzimu, komabe,ndiloyenera polimbikitsa kuyenda
kodzadzidwa ndi Mzimu. Paulo akuyankhula za mtundu uwu wa pemphero mu Aefeso
6:18. Komanso, mu Aroma 8:26, akufotokoza momwe pemphero la Mzimu limagwirira
ntchito. “Mzimu athandiza kufooka kwathu; pakuti chimene tizipempha monga
chiyenera, sitidziwa; koma Mzimu mwini atipempherera ndi zobuula zosatheka
kuneneka.” Ngakhale kuti pemphero la mu Mzimu litha kukhala pemphero lililonse loyambitsidwa,
lodzodzedwa, ndi lotsogoleredwa ndi Mzimu (1 Ako. 14:14-15). Monga Mbusa wa nzeru
wa Chipentekoste, muyenera kugwiritsa ntchito chida ichi champhamvu
kawirikawiri (2 Ako. 10:4-5).[6]



Chipatso cha Mzimu 


Njira ina yofunikira yolimbikitsa kuyenda kwanu kwa uzimu
ndi kutakasa chipatso cha Mzimu. Paulo adawona kuti chipatsochi ndi “chikondi,
chimwemwe, mtendere, chipiriro, kukoma mtima, ubwino, kukhulupirika, chifatso,
ndi chiletso (Agalatiya 5:22-23). 


Monga mbusa wa Chipentekoste, musangodziwa mphamvu ya Yesu
yokha, moyo wanu uzionetsa chikhalidwe chake. Mphatso zokha popanda chipatso
zimakhala “mkuwa wooomba, kapena nguli yolira” (1 Ako. 13:1). Ambiri amene
sangabweretsedwe kwa Khristu kudzera muchiwonetsero cha mphamvu atha kukopedwa
ndi ntchito za chikondi. Mutha kutukula chipatso cha uzimu mmoyo wanu poyenda
mu Mzimu (Agalatiya 5:16) ndi kukhala mwa Khristu (Yohane 15:4). 


AMATUMIKIRA MU MZIMU 


Yesu adati, “Mzimu wa Ambuye uli pa Ine, chifukwa chake Iye
anandidzodza Ine ndiuze anthu osauka Uthenga Wabwino” (Luka 4:18). Potsatira
chitsanzo cha Ambuye, Paulo adafotokozera utumiki ngati “chiwonetsero cha
mphamvu ya Mzimu” (1 Ako. 2:4). Chimodzimodzinso, inu, monga mbusa wa Chipentekoste,
mukuyenera kudzipereka nokha konyamula utumiki wanu mu mphamvu ya Mzimu Woyera.
Ngati Paulo, mukuyenera kuyesetsa kukhala mtumiki wakutha ntchito mwa Mzimu
(2 Ako. 3:6). 


Chifukwa cha ichi, mudzikhala tcheru kumagwiridwe a ntchito
a Mzimu (kulephera kapena kugwira ntchito) mmoyo ndi mu utumiki, ndiponso
pakati pa anthu omwe mukuwatumikira. Muyenera kukaniza mtundu uliwonse wa
maonekdwe achipembedzo opanda mphamvu ya Mzimu ndi kupezeka kwake (2 Tim.
3:5), ndiponso muyenera kutetezera chiphunzitso chorama, chochitika, ndi luso
lochita (fanizilani Yuda 1:3).[7]
Njira zitatu zomwe mungachitire izi ndi potsatira kudzodza kwa Mzimu, kufuna
chitsogozo cha Mzimu, ndi kufunitsitsa mphatso za Mzimu.


Kutsatira Kudzodza kwa Mzimu


Monga mbusa weniweni, mukuyenera kukhala ndi chidwi
kutsatira kudzodza kwa Mzimu. Nthawi zonse muzifuna kulalikira, kuphunzitsa,
ndi kutumikira pansi pa chiwonetsero cha kupezeka kwa Mulungu. Ndiye kuti,
mukuyenera kupemphera ndi kudzipereka kwa Mzimu, kuyembekezera Iye, kukupatsani
mphamvu kuti mutumikire ndi mphamvu ndi ulamuliro wochuluka. Kudzodza kwa Mzimu
kudzakopa ngakhale mitima yolimbitsitsa, kuyichititsa kuti itembenukira kwa
Mulungu ndi kunena, “Yesu ndi Ambuye!”


Kufuna Chitsogozo cha Mzimu


Chinanso, mukuyenera kudalira Mzimu wa Ambuye kukutsogolerani
inu mu utumiki. Ichi ndi chimene amachita Yesu ndi ophunzira ake. Mbusa wanzeru
wa Chipentekoste amazindikira kuti Mzimu Woyera ndi wotsogolera wa utumiki wa
Mulungu. Iye yekha amazindikira zosowa ndi zofunikira za utumiki. Mzimu
adatsogolera Filipo kwa Msungichuma wa ku Ayitiopia (Machitidwe 8:26-38), Petro
kunyumba ya Koneliyo (Machitidwe 10:9-25), ndi Paulo ndi gulu lake utumwi kupita
ku madzulo kwa Asiya (Machitidwe 16:6-40). Adzachita chimodzimodzi ndi ife
lero. Tikakhala otsegukira ndi atcheru ku liwu lake, Mzimu wa Ambuye
adzatitsogolera ife ku ntchito ya Khristu. 


Kufunitsitsa za Mphatso za Mzimu


Paulo adalimbikitsa okhulupirira kuti “funitsitsani mphatso zauzimu”
(1 Ako. 14:1). Monga Mbusa wokhulupirika wa Chipentekoste, mukuyenera kumvera
langizo la mtumwi potakasa machitachita amphatso zauzimu mmoyo wanu ndi mmoyo
wa mpingo umene mukutsogolera. Ndikudzera mu mphatso zimenezi momwe kudzodza
kumene kunalandiridwa pa ubatizo wa Mzimu kumamasulidwa mu utumiki. Paulo
akukamba za ntchito za mphatso mu 1 Akorinto 12-14. Luka akuchitanso
chimodzimodzi mu buku la Machitidwe. Paulo akulunjika pa machitachita a mphatso
mu mpingo umene wasonkhana polambira (1 Ako. 14:23-26), pamene Luka akuonetsa
momwe mphatso zimagwirira ntchito kutsogolo kwenikweni kwa kulalikira kwa
otayika ndi podzala mpingo.[8]



____________________


Mu uthenga wake womaliza wa kwa Timoteo, Paulo adalimbikitsa
mwana wake m’chikhulupiriro kuti “akoleze mphatso ya Mulungu” imene idali mwa
iye kudzera mukuyikidwa manja ndi atumwi (2 Tim. 1:6). Amamulimbikitsa Timoteo
kukhala munthu wa Mzimu. Mbusa aliyense wa Chipentekoste mu Afirika
akhozakuchita bwino potsatira uphungu wa Paulo kwa Timoteo. Akuyenera kulondera
“chosungitsa chokomacho” cha Mzimu Woyera chomwe chayikizidwa kwa iwo (2 Tim.
1:14). Pochita ichi, aziwonetsetsa kuti akukhalabe odzadzidwa ndi Mzimu Woyera
ndi odzipereka ku utumiki wa Mulungu. Ndiponso aziyesetsa kupereka mautumiki
awo mu mphamvu ndi m’kudzodza kwa Mzimu Woyera. 


 







~ Mutu 3 ~



Munthu Wakhalidwe Labwino


 


“MNENERI WAMANGIDWA CHIFUKWA CHOPEREKA PAKATI KWA ATSIKANA
ACHICHEPERE.” Nkhani yosokonezayi idaonekera mu tsamba losindikiza nkhani la
kumwera kwa Afirika. Nkhaniyi idapitilira kufotokozera momwe atsikana
achichepere, ena azaka pafupifupi khumi ndi zinayi, adapatsidwira pakati ndi
“mneneri wa Chikhristu” wodziwika bwino. Atsikanawa adapitira limodzi kwa
adindo kukamuneneza mlaliki wakhalidwe lovundayo. Mwatsoka ilo, monga momwe
zidali kukhalira ndizolakwitsa zina m’mbuyomo, mpingo udachititsidwa manyazi,
ntchito ya Mulungu kudetsedwa, komanso kunyozetsa dzina la Yesu.


Ngakhale kuti zinali choncho, sikuti ndi machimo owonekera
kugulu otere omwe amabwezera m’mbuyo kayendedwe ka mpingo ayi; koma
ang’onoang’ono omwe ndiobisika. Akani adachimwa mseri, koma tchimo lake
lidakhudza gulu lonse (Yoswa 7:1-12). Momwemonso, mphulupulu zamseri za mbusa
zingathe kuononga mpingo onse. Chifukwa chakusowa khalidwe kwawo, atumiki
ambiri a Mulungu achititsa manyazi ntchito ya Mulungu mpaka kudzichotsa okha mu
utumiki.


Khalidwe labwino ndi maziko amene utumiki wa Chipentekoste
wochitachita umamangidwapo. Popanda maziko amenewa, zonse zidzagwa ndi
kulephera. Utumiki okhalitsa sungamangidwe pa luso, mankhwala a zitsamba, mmene
munthu aliri, maphunziro apamwamba, kapena kudzodza kwapamwamba. Ukuyenera kuti
umangidwe pa maziko olimba a khalidwe labwino. Pamwamba pa zonse, anthu a
Mulungu azikhala nkuthekera komudalira mbusa wao.


KUFUNIKA KWA KHALIDWE


Mbusa wa Chipentekoste azikhala munthu wakhalidwe lapamwamba.
Paulo adamulembera Timoteo yemwe ankatumikira ngati mbusa wampingo waku Aefeso,
kumulimbikitsa kuti azikhala moyo wachitsanzo:


“Ndipo kuyenera woyang’anira akhale wopanda chilema, mwamuna
wamkazi mmodzi, wodzisunga, wodziletsa,wolongosoka, wokonda kuchereza alendo,
wokhoza kuphunzitsa; wosati woledzera, kapena womenyana ndeu; komatu wofatsa, wopanda
ndeu, wosakhumba chuma”(1 Timoteo 3:2-3).


Paulo adalimbikitsanso Tito zokhudza khalidwe la mbusa:


“Pakuti woyang’anira ayenera kukhala wopanda chilema, ngati
mdindo wa Mulungu; wosati waliuma, wosapsa mtima msanga, wosati wachiwawa,
wopanda ndeu, wosati wachisiriro chonyasa; komatu wokonda kuchereza alendo,
wokonda zokoma, wodziweruza, wolungama, woyera mtima, wodziletsa.” (Tito 1:7-8)


Onani m’mene mu mindandanda yonseyi Paulo akulankhulira
zokhudza khalidwe poyambirira osati kuthekera. Ngakhale kuti kuthekera
ndikofunikira kwa mbusa wa Chipentekoste, khalidwe liri pamwamba pa zonse.


TANTHAUZO LA KHALIDWE


Kodi mau oti khalidwe atanthauzanji? Khalidwe limalankhula
za machitidwe a munthu. Ndi munthu amene ife tili mkati mwathu. Kwa m’Khristu,
khalidwe ndiko kufanana naye Yesu. Khalidwe limalosera machitidwe a munthu
(kapena kuyankhapo pa zinthu) akafinyika. Ndi chimene ife tili malo amene
aliyense sakutha kutiona. Mau ena a khalidwe ndi ungwiro. Ungwiro umalankhula
za kukhala bwino mu uthunthu wonse kapena wamphumphu.


Monga abusa a Chipentekoste, tizikhudzika kwambiri ndi khalidwe
lathu osati mbiri yathu. Izi zili chomwechi chifukwa mbiri ndi kaganizidwe ka
anthu za mmene ife tiliri, pamene khalidwe lathu ndi chenicheni chomwe ife
tili. Kumbukirani chenjezo la Mulungu kwa Samuele pamene adayesedwa kuti
adzodze mkulu wake wa Davide kuti akhale mfumu ya Israeli. Mneneri adati,
“Pakuti munthu ayang’ana chooneka ndi maso, koma Yehova ayang’ana mumtima” (1 Samuele
16:7). Samuele adadzodza Davide monga mfumu chifukwa adali munthu yemwe
adasankha kukondweretsa Mulungu (1 Sam. 13:14; Machitidwe 13:22).


Khalidwe la umulungu limaonekera mu ngodya zitatu za moyo
ndi machitachita a mbusa wa Chipentekoste munjira zotsatirazi:


Kuona Mtima


Mbusa weniweni wa Chipentekoste amasankha kutsatira mapazi a
Yesu, “amene sanachite tchimo, ndipo m’kamwa mwake sichinapezedwa chinyengo” (1
Petro 2:22). Iye amakhala owona mtima mkalumikizanidwe ndi anthu ena. Mukunena
kwina, mbusa waChipentekoste amakana kunama-ngakhale pamene zikuoneka kuti
bodza ndiyo njira yokhayo yosapweteka yotulukira mu nyengo yovuta. Paulo
adalimbikitsa Akhristu aku Aefeso kuti “mwa ichi, munataya zonama, lankhulani
zoona yense wina ndi mzake” (Aefeso 4:25).


Monga mbusa wa Chipentekoste, yesetsani kukhala ndi mbiri
mudera lanu kuti nthawi zonse mukalankhula, anthu azidziwa kuti akumvetsera
choonadi. Ngati sangakukhulupilireni mukayankhula kumsika, akukhulupirirani
bwanji mukalankhula pa gome? Mudziwike monga munthu amene nthawi zonse “(amalankhula)
choonadi mwachikondi” (Aefeso 4:15).


Ungwiro pa Ndalama


Monga mbusa wa Chipentekoste wokhulupirika, muzikhala woona
mtima mu kalumikizanidwe kanu, ndipo muyenera kukhala wokhulupirika kwambiri mu
zonse zokhudza kayendetsedwe ka chuma. Izi zikuphatikizapo zachuma zanu ndi
Mulungu, mpingo, ndi iwo akunja kwampingo. Mumachita izi podziwa kuti Mulungu
akuona. Ndipo, pamwamba pa zonse, mukufuna kumusangalatsa Iye. Choncho,
mumakana kumubera Mulungu zakhumi ndi zopereka zanu (Malaki 3:8).


Abusa ena amalamula kuti mamembala awo azipereka chakhumi
chawo ku mpingowo pamene iwo eni sapereka. Pakuchita izi, sikuti amangomubera
Mulungu ayi, amaonetsera chinyengo cha mitima yawo. Ngati ndinu munthu wotere,
lapani ndipo chitani zimene mukudziwa kuti ndi zolondola (onani Machitidwe
26:20).


Kuonjezera apo, mukhale aulemu pakayendetsedwe kachuma cha
mpingo. Poti ndinu mbusa sizikukupatsani chilolezo chogwiritsa ntchito ndalama
za mpingo m’mene mwafunira ayi. Muzisamalira bwino lomwe zopereka zonse za
mpingo. Ndipoonetsetsani kuti ndalamazo zikugwira ntchito yokhayo
yomwezifunikira kutero. Mwachitsanzo, musagwiritse ntchito ndalama
zoperekedwera ntchito yautumwi kugulira galimoto, kapena ndalama zofalitsilira
uthenga wabwino kukonzetsera nyumba yopemphereramo. Komanso, musayelekeze
kutenga ndalama zopatsidwa kuti zithandize osauka, ndipo monga Yudasi yemwe ankasololamo
m’thumbamo, m’kugwiritsira ntchito zakumtima kwanu (onani Yohane 12:6).


Kuwonjezera apo, monga mbusa wa Chipentekoste wokhulupirika,
muzikhala okhulupirika pakachitidwe kanu kokhudza chuma ndi anthu akunja kwa
mpingo. Muzidziwika monga munthu waungwiro wapamwamba kwambiri. Musamabe,
kunamiza ena, kapena kulephera kubweza ndalama iliyonse yomwe munabwereka.
Kuchita zosemphana ndi izi ndiye kuti mpingo udzayipitsidwa komanso anthu atha
kusiya kutsata njira ya Yesu.


Kupewa Chiwerewere/Chigololo


Monga mbusa wa Chipentekoste, sikuti muzingokhala
wokhulupirika mukalumikizanidwe kanu, ndi kuona mtima pazachuma zanu,
mukuyeneranso kudzipatsa ulemu kwa iwo osiyana nawo chilengedwe nthawi zonse. Muzikhulupirika
ku malonjezo anu a banja ndi “kukana choipa cha mtundu uliwonse” (1 Atesa.
5:22).


Muziyesa “akazi aakulu monga amai; akazi aang’ono ngati
alongo, m’kuyera mtima konse” (1 Tim 5:2). Pakutero, muzionetsetsa kuti simuli
panokhanokha ndi mkazi amene sali mkazi wanu. Muzionetsetsanso kuti mukupewa
kuyanjana kwa maimvaimva ndi mkazi aliyense yemwe si wanu kudutsira mu
kulankhulana ndi machitidwe osasamala. Abusa a akazi naonso akuyenera
kusamalitsa zimenezi pakachitidwe kawo ndi amuna.


Monga mtumiki wa Khristu, mugwiritsitse kwambiri zomwe Paulo
adalankhula: Koma dama ndi chidetso chonse, kapena chisiriro, zisatchulidwa
komwe mwa inu, monga kuyenera oyera mtima” (Aefeso 5:3).


MAKHALIDWE ENA OFUNIKIRA


Monga oyimirira Mulungu, mufunitsitse kukhala ndi makhalidwe
ena a umulungu. Maonekedwe asanu omwe afunikira kuwatchula ndi kulimba mtima,
kudalirika, kudzichepetsa, chifundo, ndi kukoma mtima, ndipo zili motere:


Kulimba Mtima


Kulimba mtima ndi mphamvu zakhalidwe lochita zolondola
ngakhale pali chiopsezo, zovuta, kapena choopsa. Ndi kulimba mtima kokhala
kadziwotche, kuyimabe pa chinthu chomwe ndi chabwino, ndi kukhulupirira Mulungu
pamene pakuoneka kuti kulibe kolowera. Nelson Mandela adalemba mu mbiri ya moyo
wake, “Ndidaphunzira kuti kulimba mtima sikudali kusapezeka kwa mantha, koma kuwagonjetsa.
Munthu wolimba mtima si iye yemwe sakhala ndi mantha, koma iye amene
amagonjetsa manthawo.”


Kulimba mtima ndi mau otsutsana ndi mantha. Mantha ndi mwana
wa kukhudzika kwa iwe mwini kowonjezereka; kulimba mtima kumabadwa pokhudzika
ndi ena. Mantha amachititsa kuti munthu asachite kapena kunena cholondola;
kulimba mtima kumamupanga munthu kuti akhalebe pa choonadi pomwe pali choopsa.
Mose adali wolimba mtima pamene adayima pamaso pa Farao kulamula kuti mfumu ya
Aejipito imasule anthu a Mulungu (Ekso. 5:7). Yesu adalimba mtima pamene
adagonjera modzichepetsa ku manyazi ndi ululu wa mtanda (Aheb. 12:2). Ndipo
Stefano adalimba mtima pomwe adauza atsogoleri achiYuda kuti iwo adapha Mesiya
wao (Mach. 7:51-52).


Ife tikadzamvera Mzimu Woyera wokhala mkati mwathu, Iye
adzatipatsa kulimba mtima komwe timafuna kuti tiyime mwa Khristu ndikulengeza
dzina lake kwa onse. Pamene adaopsezedwa, Petro ndi Yohane adapemphera, “Ndipo
tsopano Ambuye, penyani mau ao akuopsa, ndipo patsani kwa akapolo anu alankhule
mau anu ndi kulimbika mtima konse.” Poyankha pemphero lawo, Mulungu adawadzadza
ndi Mzimu Woyera, ndipo “adalankhula mau a Mulungu molimbika mtima” (Mach.
4:29-31). Monga mbusa wa Chipentekoste, funitsitsani kukhala muchidzalo cha
Mzimu Woyera ndi wodalira Mulungu kuti akupaseni kulimbika mtima komwe mumafuna
kuti mukwaniritse mayitanidwe anu mokhulupirika.


Kudalirika


Kuonjezerapo, muzikhala odalirika monga kapitawo kapena woyang’anira
mpingo wa Yesu. Ambuye azikudalirani kwathunthu inuyo (Tito 1:7; 1 Pet. 4:10).
Paulo adati, “komatu pano pafunika za adindo, kuti munthu akhale wokhulupirika”
(1 Ako. 4:2). Moyo uzionetsera makhalidwe oterewa monga kudalirika, kusunga
nthawi, kupilira, ndi kutsimikizika. Makhalidwe otere ndi zipatso za kuyenda
ndi chidzalo cha Mzimu (Agal. 5:22).


Paulo adawauza akuluakulu aku Aefeso, “Tadzichenjerani nokha,
ndi gulu lonse, pamenepo Mzimu Woyera anakuyikani woyang’anira, kuti muwete
Mpingo wa Mulungu, umene anaugula ndi mwazi wa Iye yekha” (Mach. 20:28). Monga
abusa, Mulungu watidalira ndi miyoyo ya amuna ndi akazi. Ndipo tsiku lina tidzayankha
mlandu kwa Mulungu wokhudzana ndi kukhulupirika kwathu pankhaniyi (Aheb.
13:17). Yakobo akuchenjeza, “Musakhale aphunzitsi ambiri, abale anga, podziwa
kuti tidzalangika koposa” (Yak. 3:1).


Kudzichepetsa


Monga wotsanzira Khristu, mbusa wa Chipentekoste akhale
wodzichepetsa (Aef. 5:1). Yesu adauza ophunzira ake, “Koma aliyense amene akafuna
kukhala wamkulu mwa inu, adzakhala mtumiki wanu; ndipo aliyense amene akafuna
kukhala woyamba mwa inu, adzakhala kapolo wanu: monga Mwana wa Munthu sanadza
kutumikiridwa koma kutumikira, ndi kupereka moyo wake dipo la anthu ambiri”
(Mat. 20:26-28).


Ndizosokoneza kwambiri kumuona mbusa wa Chipentekoste ali
odzadzidwa ndi kunyada ndi kudzikundikira, kulamula kutiazitumikiridwa ndi ena
m’malo mowatumikira. Machitidwe otere ndiwosiyana kwambiri ndi zomwe Ambuye
wathu adaonetsa. Paulo adawalembera Akhristu aku Filipi, “Mukhale nao mtima m’kati
mwanu umene unalinso mwa Khristu Yesu, ameneyo, pokhala nawo maonekedwe a
Mulungu, sanachiyesa cholanda kukhala wofanana ndi Mulungu, koma anadzikhuthula
yekha, natenga maonekedwe akapolo, nakhala m’mafanizidwe a anthu; ndipo
popezedwa m’maonekedwe ngati munthu, anadzichepetsa yekha, nakhala womvera
kufikira imfa, ndiyo imfa ya pamtanda” (Afil. 2:5-8). Mtsogoleri wamwano
amafuna kutumikiridwa; mbusa wa umulungu amakondwera mkutumikira ena
modzichepetsa.


Chifundo


Monga mbusa wa Chipentekoste, mukuyenera kukhala munthu
wachifundo. Chifundo ndiko kuonetsera machitachita a chikondi. Chimaonekera
pokhudzika ndi iwo omwe ali ndi chosowa. Ndi kuonetsera poyera kwa mtima
wodzala ndi chikondi cha Mulungu. Baibulo limati, ponena za Yesu, “Koma iye
poona makamuwo, anagwidwa m’mtima ndi chisoni chifukwa cha iwo, popeza anali
okambululudwa ndi omwazikana, akunga nkhosa zopanda mbusa” (Mat. 9:36).


Chifundo cha Yesu chidamutakasa iye kuti asamalire zosowa za
anthu zauzimu ndi kuthupi. Monga oweta nkhosa za Mulungu, titengereko
kukhudzika kwa chikondi uku kwa anthu Ake, ndi iwo omwe sadamulandire Khristu.
Chifundo chidzatichititsa kuti tisamalire ena munthawi ya kusowa kwao, ndipo
chidzatisuntha kuti tilalikire uthenga wabwino kwa onse.


Monga anthu a Mulungu, kuyendabe kwathu ndi Mzimu kutitakase
kuti tikonde ndi kusamalira ena. Paulo adati, “Chikondi cha Mulungu
chinatsanulidwa m’mitima mwathu mwa Mzimu Woyera, amene wapatsidwa kwa ife”
(Aro. 5:5). Mwa anthu onse, ife amene timati tili ndi chidzalo cha Mzimu wa
Khristu tizionetsera chifundo cha Yesu kwa ena.


Kukoma Mtima


Maonekedwe ofunikira akhalidwe kwa mbusa wa Chipentekoste
wamachitachita, ndi kukoma mtima. Pokhala chotsatira chakulandira chidzalo cha
Mzimu Woyera pa Tsiku la Pentekoste, okhulupirira oyamba adali odzala ndi mzimu
wa kukoma mtima. Pokamba za iwo, Baibulo limati, “Ndipo onse akukhulupirira
anali pamodzi, nakhala nazo zonse zodyerana. Ndipo zimene anali nazo, ndi chuma
chao, anazigulitsa, nazigawira kwa onse, monga momwe yense anasowera” (Mach.
2:44-45). Momwemonso, monga mbusa wodzala ndi Mzimu, muzichita changu pogawana
nawo iwo omwe ndi osowa. Muzikhala owolowa manja kwa Mulungu, mpingo, ndi ena
omwe ndi osowa.


Pamene ankawatumiza khumi ndi awiriwo, Yesu adawauza,
“Chiritsani akudwala, ukitsani akufa, konzani akhate, tulutsaniziwanda:
munalandira kwaulere, patsani kwaulere” (Mat. 10:8).Kukoma mtima kotereku ndi
kopatsirana. Pamene anthu aona kumasuka kwa mbusa wao, naonso adzalimbikitsika
ndi kutsekula mtima ndi malo ena osungira ndalama nawolowa manja. Chikhalidwe
ichi cha kukoma mtima chidzakhudza mpingo mwamphamvu, dera lozungulira, ndi
mafuko a padziko lapansi komalizira.


KUMANGA KHALIDWE


Funso limakhala lakuti: Kodi Mbusa wa Chipentekoste
angamange bwanji khalidwe la umulungu lomwe lakambidwa m’mwambamu? Timachita
izi potsatira chitsanzo cha Yesu. Iye ndiye kalilore wa moyo ndi utumiki wathu.
Yohane adalemba kuti, “Iye wakunena kuti akhala mwa Iye ayeneranso mwini wake
kuyenda monga anayenda Iyeyo” (1 Yoh. 2:6).


Mu mau a Paulo, “tiyenera kudziveka Khristu tokha” (Ako.
3:12-17; Aroma 13:14). Pamene Yesu adalamulira ophunzira ake, “Tsatani ine”
(Marko 4:19), adali kuwauza kuti amuone iye ndi kuyika miyoyo yawo monga wake.
Pakuchita zimenezi, iwo adasandulika m’chifanizo chake (Arom. 8:29; 2 Ako.
3:18). Pang’ono ndi pang’ono, miyoyo yawo ikankhala ngati wake. Ndi mphamvu ya
Mzimu, adayamba kukhala monga iye adakhalira, kuganiza monga iye adaganizira,
ndi kukonda monga iye adakondera (2 Pet. 1:3-4). Ngati mufuna mukhale mbusa wa
zotsatira wa Chipentekoste, funitsitsani kukhala ngati Yesu.


Pamene khumi ndi awiriwo adatsatira Yesu, iwo adakhala oposera
chomwe adali mmbuyo mwake. Komabe, pakumutsatabe iye, adakhala asodzi a anthu
monga momwe Mbuye wao adaliri. Mkunena kwina, iwo adavala khalidwe lake la
Yesu. Ophunzira a Baibulo nthawi zina amayitcha ndondomeko iyi kuti kuwumbidwa
kwauzimu.


Tisayerekezere kuganiza kuti tingathe kufikira khalidwe
longa la Yesu mukuyesetsa kapena mphamvu zathu ayi. Tiyenerakuthandizidwa ndi
Mulungu. Tingathe kupeza thandizo lake pochita mwambo utatu wauzimu:


Kukhala Mwa Khristu


Poyamba, tingathe kupeza thandizo la Khristu mu kuumba khalidwe
la umulungu pakukhala, kapena kukhalabe mwa Iye. Tingathe kukhala ngati Khristu
ngati tikhala mwa Iye basi. Yesu adati, “Monga nthambi siingathe kubala chipatso
payokha, ngati siikhala mwa mpesa; motero mulibe inunso ngati simukhala mwa Ine”
(Yoh. 15:4). Kukhalabe mwa Yesu ndiko kupeza moyo kuchokera kwa iye
pakupitirizabe kukhala mu mau ndi kupezeka kwake. Timachita pokhala apemphero
lodzipereka, kusanthula mau pafupipafupi, ndi kumudalira iye kwathunthu kuti
akwaniritsa zosowa zathu zonse.


Kusendeza Chifupi ndi Mulungu


Timakhazikitsanso khalidwe la Khristu pakusendezabe chifupi
naye tsiku ndi tsiku. Yakobo akutitsimikizira, “Yandikirani kwa Mulungu, ndipo
adzayandikira kwa inu” (Yak. 4:8). Monga m’mene ziliri ndi kukhala mwa Yesu,
timasendeza kwa Mulungu kudutsira mu pemphero, kulambira, ndi kutumikira mokhulupirika.
Pamene tisendeza chifupi ndi Khristu, timasinthika pokhala ofanana naye. Paulo
adalemba, “Koma ife tonse ndi nkhope yosaphimbika popenyerera monga mwa
kalirole ulemelero wa Ambuye, tisandulika m’chithunzithunzi chomwechi kuchokera
kuulemelero kunka kuulemelero, monga ngati kuchokera kwa Ambuye Mzimu” (2 Ako.
3:18).


Kuyenda Mwa Mzimu


Pomaliza, timakhazikitsa khalidwe la Khristu poyenda mwa
Mzimu. Kuyenda mwa Mzimu ndi kukhala moyo womvera Mzimu Woyera. Ndiko kumvera
malamulo ake. Paulo adati “timayeretsedwa ndi Mzimu Woyera” (Arom. 15:16). Izi
zitanthauza kuti Mzimu wa Mulungu amatipatsa ife mphamvu yomwe timafuna kuti
tikhale ngati Yesu. Paulo adalimbikitsa Akhristu aku Galatiya, “Muyendeyende
ndi Mzimu, ndipo musafitse chilakolako za thupi” (Agal. 5:16).


____________________


Solomoni adalemba kuti, “Nzeru ipambana, tatenga nzeru; m’kutenga
kwako konseko utenge luntha. Uilemekeze, ndipo idzakukweza; idzakutengera ulemu
pamene uifungatira” Miy. 4:7-8). Zomwezinso zingathe kunenedwa kwa mbusa wa Chipentekoste.
Ngakhale ikutengera zonse uli nazo, tengani khalidwe; lilemekezeni, ndipo
lidzakukwezani; ifungatireni, idzakubweretserani ulemu. Pamwamba pa zonse,
mbusa wa Chipentekoste akuyenera kukhala munthu wakhalidwe.


 







~ Mutu 4 ~



Munthu AmeneWakonzekera Bwino


 


Monga zimakhalira ndi bungwe lina lililonse, mpingo uzitsogoleredwa
ndi iwo amene akonzeka bwino pa ntchitoyo. Mlaliki wodziwika bwino padziko
lapansi nthawi ina adati, “Ndikadadziwa kuti ndili ndi zaka zitatu zolalikila
uthenga wabwino, ndikadakhala ndi zaka ziwiri zoyambirira kuti ndikonzekere.”
Mbusa wina wopambana adaonetsetsa mwanzeru, “Chipambano chimachitika pamene
mwayi wakumana ndi kukonzekera.” Anthu onsewa ankatsindika za kufunika kwa
kukonzekera mu utumiki wauthenga wabwino.


Paulo adamulembera Timoteo amene adamusankha kukhala mbusa
woyang’anira mpingo wa ku Aefeso, “Ngati munthu akhumba udindo wa woyang’anira
(mbusa), aifuna ntchito yabwino” (1 Tim. 3:1). Kenako Paulo adatchulaposo zoyenereza
munthu kutumikira mu ntchito ya ubusa. Chimodzi mwa zoyenereza zimenezi
chidali, “Asakhale wophunza” (v. 6).


Mau a chilankhulo cha chihelene (Giriki) omwe amasuliridwa
kuti “wophunza” munkhaniyi ndi neophytos, amene atanthauza kuti
“wongodzalidwa kumene” kapena “munthu woyamba kumene.” Izi ndi zosiyana ndi
kulongosola kwina komwe Paulo akugwiritsa ntchito kwa mbusa, komwe ndi, “mkulu wampingo,”
kapena prebyteros muchihelene. Mau awa amalankhula zomwe munthu
wadutsamo ndi kukhazikika, ndipo ziyimilira chikonzekero (1 Tim. 5:17-19; Tit.
1:5). Paulo akuti mbusa asakhale woyamba kumene mukuyenda kwake ndi Khristu.
Mosiyana ndi izi, iye akuyenera kukhala munthu wokhazikika bwino mu chikhulupiriro
ndi okonzeka bwino ku ntchito ya utumiki.


Mlaliki wachichepere wa Chipentekoste nthawi inaadauzapo
mphunzitsi wamkulu pa sukulu ya Baibulo,“Sindisowekera maphunziro; chokhacho
ndifuna ndiko kupatsidwa mphamvu ndi Mzimu monga okhulupirira pa Tsiku la Pentekoste.”
Ngakhale kuti izi zidachitika chomwechi, mauwa ndi opusa. Chomwe mlaliki
wachichepereyu sadazindikire ndichakuti lisadafike Tsiku la Pentekoste,
ophunzira khumi ndi awiriwo adatenga zaka zitatu akuphunzira pansi pa Yesu.
Ngakhale kuti mlaliki wachichepereyu adakhonza zakufunika kwa kupatsidwa
mphamvu ndi Mzimu Woyera, iye adalakwitsa zokhudza kaonedwe kake ka kufunika
kwa kukonzekera kwa utumiki kwa uzimu, nzeru, ndi zochitika zenizenizo.


Yesu adasankha ophunzira ake khumi ndi awiri “kuti akhale
ndi Iye, ndi kuti akawatume kulalikira” (Marko 3:14). Iye asadawatume kuti
apite kudziko lonse kukalalikira uthenga wabwino, Iye adali ndi ma ola
osawerengeka ndi iwo kuwakonzekeretsa ku ntchitoyi.


Mutu uno ukulongosola za kufunikira kwa mbusa wa Chipentekoste
kuti akhale wokonzeka. Ukubweretsa poyera madera ena omwe chikonzekero
chimafunikira. Kenako ukulankhula za momwe mbusa wa Chipentekoste angapezere
ndi kusungabe chikonzekero chofunikiracho.


MADERA A CHIKONZEKERO


Kukonzekera kwa ubusa kumamulora yemwe akukhumba utumiki
kuti akhazikitse maluso ofunikira ndi maonedwe ofunikira pokwaniritsa
mayitanidwe. Zikhoza kuganiziridwanso kuti ndizipangizo kapena zida za mbusa
zoti akhalirebe ndi moyo. Kukonzekera kokwanira bwino sikuti kudzango kuyenerezani
kuti mugwire ntchito yanu mwaubwino ayi, kudzakutetezani ku kulephera munthawi
zakulemedwa mumtima kapena chiopsezo. Monga mbusa wa Chipentekoste, mukuyenera
kukhala wokonzekera bwino munjira zosachepera zisanu:


Kukonzekera Mwa Uzimu


Pamwamba pa china chilichonse, mukuyenera kukhala okonzekera
mwa uzimu za ntchito yanu monga mbusa wa Chipentekoste. Zingatheke bwanji kuti
muwauze ena za chisomo cha Mulungu ngati inuyo eni simudakumane nacho
chisomocho? Choncho, kukhala mbusa weniweni wa Chipentekoste kumafunikira
kubadwa mwatsopano kwenikweni (Yoh.3:3-7) ndi kukhala odzadzidwa moonadi ndi
Mzimu Woyera (Mach. 1:8; Aef. 5:18). Kuonjezera apo, mukuyenera kumakhala moyo
wolemekeza Yesu mokhulupirika (1 Yoh. 2:6), komanso wodzipereka kotheratu kwa
Khristu ndi utumwi wake (Mat. 16:24).


Paulo adamukumbutsa Timoteo kuti “pakuti chizolowezi cha
thupi chipindula pang’ono, koma chipembedzo chipindula zonse” (1 Tim. 4:8).
Paulo adagwiritsa ntchito chining’a cha maphunziro ichi pofuna kuonetsera
mwambo wauzimu omwe umafunika pokonzekera utumiki waubusa (onaniso 1 Ako. 9:24-27).
Iye ankamuuza Timoteo kuti monga momwe munthu wochita mpikisano wothamanga
ayenera kudzikonzekeretsa bwino, nayeso mbusa ayenera kudzikonzekeretsa bwino mwauzimu
ku ntchito yautumiki. Osewera mpira yemwe akana kuchita zokonzekera
adzadzichotsa yekha mu gulu lake. Chomwechonso, mbusa yemwe amakana kugwiritsa
ntchito mwambo wauzimu adzadzichotsa yekha mu utumiki.


Kukonzekera Mwa Baibulo


Chachiwiri, mukuyenera kukonzekera mwa Baibulo kuti mukhale
mbusa wa Chipentekoste wamachitachita. Izi zikutanthauza kuti mukhale ndi
chidziwitso chokwanira cha malembo. Ntchito yayikulu ya mbusa aliyense ndiko
kudyetsa nkhosa za Mulungu powaphunzitsa mau a Mulungu mokhulupirika.
Kuphunzitsa bwino mau a Mulungu kudzachititsa oyera mtima kuti akule mwa
Khristu (1 Pet. 2:2), kuwakonzekeretsa kuti asatengeke ndi aphunzitsi achinyengo
(Mach. 20:28-29), ndi kuwapatsa zida zochitira utumiki wachikhristu (Aef.
4:11-12). Ndi zodabwitsa kuti Paulo kawiri konse adamuuza Timoteo kuti mbusa
ayenera kukhala ndi “kuthekera kophunzitsa” (1 Tim. 3:2; 2 Tim 2:24). Utumiki
wamphamvu wophunzitsa ukhoza kumangidwa pa maziko a chidziwitso chachikulu cha
Baibulo basi. Pofuna kuphunzitsa bwino anthu a Mulungu, mwayenera kudziwa momwe
mungamasulire molondola ndi kugwiritsa ntchito “mau a choonadi” (2 Tim. 2:15).


Kukonzekera Mwa Chikhalidwe


Chotsatira, pakufunika mukhale okonzekera utumiki mu chikhalidwe
monga mbusa wa Chipentekoste. Mwayenera kumakhala moyo wolemekeza Yesu ndi
wachiyero. Paulo adalemba kuti woyang’anira kapena mbusa “ayenera kukhala
wopanda chilema…. wosati wachiwawa, wopanda ndeu, wosati wachisiriro chonyasa”
(Tit. 1:7). Iye adaonjezeranso kuti mbusa akhale “wolungama, woyera mtima,
wodziletsa” (v. 8). Momwemonso, iye adamuuza Timoteo kuti woyang’anira ayenera
kukhala “wopanda chilema, mwamuna wa mkazi m’modzi…wosakhumba chuma” (1 Tim.
3:2). Aliyense amene sachita bwino m’madera awa amoyo wadzichotsa yekha mu
utumiki. Munthuyo ayenera kuusiya utumiki kufikira atayamba kuchita bwino
m’makhalidwe awa.


Monga mbusa wa Chipentekoste, mukuyenera kusamalitsa machimo
atatu aakulu amene akola ndi kuchotsa atsogoleri ochuluka achipembedzo.
Makhalidwe aakulu atatu amenewa ndi dyera (chikondi chapandalama), chisiliro
(kukhumba kosayenera), ndi zokhumba za dziko (kufuna kusiliridwa ndi ena
komanso kufuna kukhala ndi ulamuliro pa ena). Palibe mulingo uliwonse wa
mphatso kapena kudzodza komwe kungalimbe pakulephera kusamalitsa madera
amenewa.


Mu kalata ya Paulo yopita kwa okhulupirira aku Galatiya, iye
adawachenjeza zokhudza kudziphathika ku zokhumba za chibadwidwe chauchimo (Aga.
5:19-21). Koma, iwo ayenera kukhala ndi chipatso cha Mzimu (vv. 22-23). Kenako,
Paulo adawaonetsera iwo njira yakudzuka kuchoka ku kukhala ndi khalidwe loipa
kupita ku khalidwe labwino: “Koma iwo a Khristu Yesu adapachika thupi, ndi
zokhumba zake, ndi zilakolako zake. Ngati tili ndi moyo ndi Mzimu, ndi Mzimunso
tiyende” (vv.24-25). Mtumwiyu adapitilizanso kuwauza Agalatiya kuti
“Muyendeyende ndi Mzimu, ndipo musafitse chilakolako cha thupi” (v. 16). 


Kukonzeka Mu Nzeru ndi Maganizo


Pomaliza, mukuyenera kukonzekera mu nzeru ndi m’maganizo
ngati mufuna kuti muyigwire ntchito ya utumiki mochitachita. Mukunena kwina,
pakufunika kuti muziganiza bwino, komanso muzikwanitsa kulamulira maimvaimva
anu ndi kuchitapo kanthu moyenerera pa zokhoma zomwe mukumana nazo. 


Paulo adamulembera Tito, “Pakuti woyang’anira ayenera kukhala
wopanda chilema, ngati mdindo wa Mulungu; wosati waliuma, wosapsa mtima
msanga…wopanda ndeu,…komatu wokonda…wodziweruza… wodziletsa” (Tit. 1:7-8). Mu
kalata yake yoyamba yopita kwa Timoteo, mtumwiyu adaonjeza kuti, “Ndipo
kuyenera woyang’anira akhale…wodzisunga, wodziletsa…wosati woledzera kapena womenyana
ndeu; komatu wofatsa, wopanda ndeu” (1 Tim. 3:2). Onetsetsani momwe khalidwe lililonse
losankhidwa m’mwambamu likulankhulira za kukhwima mu nzeru komanso maganizo. Monga
mbusa wa Chipentekoste, yesetsani kukhala nao makhalidwe amenewa mmoyo ndi
utumiki wanu.


Mbusa yemwe ndi woyima bwino mu nzeru ndi wokhwima
m’maganizo adzakhala ndi kudzidalira pogwiritsa ntchito mphatso zopatsidwa ndi
Mulungu ndi kuthekera kosiyanasiyana. Kulimbika mtima uku kudzawathandizira iwo
pakuthana ndi nyengo zolimba ndi kuchita ziganizo zofunikira kwambiri.
Kudzawatetezanso kuti asathawe maudindo awo wovuta monga kulengeza nkhani
zoipa, kuteteza mpingo kwa aphunzitsi achinyengo, ndi ntchito zina zovuta.


NJIRA ZA KAKONZEKEREDWE


Podziwa phindu la kakonzekeredwe kabwino, mbusa wa Chipentekoste
wanzeru adzayesetsa mwanjira iliyonse kuti adzikonzekeretse yekha ku utumiki.
Tiyeni tione njira zitatu zokwaniritsira izi:


Kudutsira mu Zodutsamo M’moyo


Poyamba, mungathe kudzikonzekeretsera utumiki wanu pofunafuna
zinthu zokumana nazo. Njira zitatu zofunikira zopezera ukadaulo umenewu nazi:


1. Kugwira ntchito mumpingo wa pamalo. Msonkhano wa
pa malo ndi malo achikhalire oyambirapo utumiki wanu. Paulo ndi Barnabasi
ankachita utumiki mu mpingo waku Antiokeya pamene Mzimu Woyera adawatsogolera
ku utumiki wautumwi (Mach. 11:25-26; 13:1-3). Paulo adapitiliza kutenga anthu
ena othandizana naye ntchito yautumwi pakati pa iwo amachitachita m’mipingo ya
pamalo. Mwachitsanzo, adatenga Timoteo kuchokera ku mpingo waku Listara
(16:1-2), Sopatere kuchokera ku Bereya, Aristariko ndi Sekundo kuchokera ku Atesalonika,
ndi Gayo kuchokera ku Derbe (20:4). Anthu awa adaphunzira momwe angatumikilire
m’mipingo yawo ya pamalo. Chifukwa chakatumikiridwe kawo, iwo adayenerezedwa
kukachita utumiki waukulu.


Chifukwa cha ichi, mufunefune mwayi wotumikira mu mpingo
wanu wa pamalo monga mbusa wa Chipentekoste. Mukhale okonzeka kudzipereka
pamene mwayi otumikira wapezeka. Potengapo mbali pa mautumiki apa mpingo wa
pamalo, mudzapeza ukadaulo wamtengo wapatali, mphatso zanu zauzimu zidzalimbikitsidwa,
ndipo maitanidwe anu autumiki waukulu adzatsimikizika. 


2. Kutumikira pansi pa mbusa wakale muutumiki. Njira
inanso yamphamvu yokonzekerera utumiki wa Chipentekoste ndi maphunziro
akusulidwa. Maphunziro akusulidwa amachitika pamene mlaliki woyamba kumene
ayenda pamodzi ndi mbusa amene ndi mkhalakale mu utumiki ndipo amaphunzira
kuchokera kwa iye. Umu ndi momwe Yesu adaphunzitsira ophunzira ake (Marko.
3:14-15). Iye adawauza kuti, “Idzani pambuyo panga, ndipo ndidzakusandutsani inu
asodzi a anthu” (Marko. 1:17). Pamene iwo adayenda ndi kutumikira ndi Yesu,
adaphunzira kutumikira pamene Iye ankatumikira. Iye adati, “koma yense, m’mene
atakonzedwa mtima, adzafanana ndi mphunzitsi wake” (Lk. 6:40).


Zitsanzo zina za m’Baibulo za kusulidwa ndi Mose ndi Yoswa
(Ekso. 24:12-13), Eli ndi Samuele (1 Samu. 2:11), Eliya ndi Elisa (1 Mafu.
19:19-21), ndi Paulo ndi omuthandizira utumwi— kuphatikizapo Timoteo, Tito, ndi
ena. Kutumikira pansi pa mbusa yemwe ndi mkhalakale kudzakuchititsani kuti
muzindikire zamoyo wampingo komanso kuphunzira ntchito ya ubusa.


3. Kugwira ntchito ndi ena. Mungathenso kupeza
ukadaulo wamtengo wapatali pogwira ntchito ndi ena mu magulu autumiki. Magulu
awa angathe kukhala a zopembedzera, azautumwi, odzala mipingo, ndi ena. Phindu
limodzi logwira ntchito ndi ena mmagulu ndilakuti zidzakuthandizani kuti muphunzire
momwe mungagwilire ntchito mwa umodzi ndi antchito anzanu mu utumiki.


Kudzera mu Kuphunzira Koma Mosalowa M’kalasi 


Njira ina yomwe mungadzikonzekeretsere nokha ku utumiki ndi
kudzera mu “kuphunzira kosalowera m’kalasi.” Kuphunzira uku ndikomwe kumachitika
kudzera mu njira zina kupatulako kulowa m’kalasi ndikumaphunzira. Ngakhale
kuphunzira uku kulimoteromo, kusayesedwe kuti nkopanda tanthauzo kapena
koononga ayi. Kukhonza kukhala mwadaladala koma kwa mphamvu. Maphunziro awa ndi
monga kusanthula Baibulo pawekha, kuwerenga mabuku ndi nkhani zina, kuchita
nawo misonkhano, ndi kuphunzira kudzera mu nthambi ya sukulu ya baulo. Iz
zikulongosoledwa motere:


1. Kusanthula Baibulo panokha. Njira imodzi yamtengo wapatali
ya kuphunzira kosalowera m’kalasi ndi kuwerenga ndi kusanthula Baibulo panokha.
Kuwerenga Baibulo mu chaka chonse ndi machitidwe oyenerera. Zikhoza kuthandiza
kuti mukhale olumikizika ndi m’mene malembo akuyendera. Njira ina yamtengo
wapatali yowerengera Baibulo ndiko kuwerenga mwachibwereza buku losankhika la
m’Baibulo. Wophunzira wina wa Baibulo adati, “Chinsinsi cha kulidziwa Baibulo
si kuliwerenga koma kuliwerenganso.” Mukamaliwerenga buku losankhidwa kangapo,
mudzazindikira mavumbulutso ambiri mu zoonadi zochuluka zophunzitsidwamo.


Kuseri kwa kungowerenga chabe Baibulo, mudzafuna
kukhazikitsa kusanthula Baibulo mwandondomeko yapamwamba. Ngati ndi kotheka,
pezani Baibulo loti muzigwiritsa ntchito lokhala ndi akalozera (Mapu),
ndondomeko ya buku ndi kayambidwe, kutambasulira ndime, nkhani, ndi zithunzi. [9]


2. Kuwerenga mabuku ndi nkhani. Njira yina yamtengo wapatali
ya maphunziro osalowera m’kalasi kwa mbusa aliyense wa Chipentekoste ndiko
kuwerenga mabuku osankhika ndi nkhani zina koma molingalira bwino. Wina wake
adazindikira molondola, “Atsogoleri ndi awerengi.” Choncho, mufunikira kuti
mukhale a njala yowerenga. Kuwerenga kwa tsiku ndi tsiku kudzakuthandizani
kunola ubongo wanu, kukuza maganizo anu ndi kupititsa patsogolo maluso
akaganizidwe kanu. Kudzakupatsaninso mavumbulutso atsopano okhudza mavuto amoyo
ndi utumiki. Kuwonjezera apo, chikhalidwe chakuwerenga chidzakuthandizani
kuwonjezera chidziwitso chanu cha mau, potero kuonjezera kuthekera kwa
kalankhulidwe kanu.


Komabe, mukuyenera kukhala osamalitsa pakasankhidwe ka
zowerenga zanu. Mabuku ambiri ndi nkhani zambiri zopezeka ku Afirika lero
zimalimbikitsa machitidwe ndi makhalidwe otsutsana ndi malembo (onani 1 Tim.
4:7; 2 Yoh. 1:7-8). Pewani zowerenga zamtundu umenewu.


3. Kukhala nawo pa misonkhano ndi maphunziro ena apadera.
Mukhozanso kukhazikitsa maluso anu autumiki pokhala nawo pa misonkhano ya
abusa ndi maphunziro ena. Misonkhano iyi kawirikawiri imakonzedwa kuti
ithandize abusa kuti apititse patsogolo maluso awo autumiki. Misonkhanoyi
imatakasanso abusa ofooketsedwa ndi kuwathandiza kuti apeze mavumbulutso
atsopano a m’malembo ndi ntchito ya pampingo. Maphunziro apadera
amazindikiritsa abusa za machitidwe a mipingo, ndipo amathandiza kukhazikitsa
maimvaimva ogwilira ntchito pamodzi pakati pa ogwira nawo ntchito mu utumiki.


Kudutsira M’maphunziro a M’kalasi


Pomaliza, pezani maphunzirowa monga mbusa wa Chipentekoste
ngati kuli kotheka. Maphunziro awa ndi omwe amachitidwa ndi sukulu zopezeka
pamalo ndi zina zosapezekapamalo. Umwayi wa maphunziro oterewa umaphatikizapo zotsatirazi:


1. Maphunziro asukulu osati za chipembedzo.
Pulaimale, sekondale, ndi sukulu zaukachenjede ndizofunikira kwa mbusa wa Chipentekoste
ku Afirika. Sukulu izi zimathandiza kukonzekeretsa ophunzira zokhudza moyo
mudziko lamakonoli. Kudzera m’menemo, ophunzira amaphunzira kawerengedwe,
kalembedwe, ndi kupeza mayankho a masamu. Kumeneko amaphunzira mbiri, maphunziro
okhudza malo, ndi maphunziro ena ofunikira. Kwa yemwe akufuna kukhala mbusa wa Chipentekoste,
kufunikira kwa maphunziro a sukuluzi nkwakukulu. Amathandiza kudzutsa chidwi
chao, kukulitsa kaganizidwe kawo, ndi kuwadziwitsa za zomwe zikuchitika mdera.


2. Sukulu za Baibulo. Ndizofunikiranso kwambiri kuti mukachite
maphunziro ku sukulu zodziwika bwino ngati mkotheka kutero. Munthu yemwe
akufuna ntchito ya udotolo wachipatala angakhale wopusa motani atamakana
maphunziro omuyenereza zachipatala! Momwemonso iye amene amadzitcha yekha mbusa
wa Chipentekoste akhoza kukhala wopusa pamene anyalapsa maphunziro a zautumiki.
Mipingo yambiri m’maiko imafuna kuti abusa awo akaphunzire ku sukulu za
Baibulo. Kaya ndi kofunika kwa mpingo kukhala ndi maphunziro otere kapena ayi,
mbusa wanzeru wa Chipentekoste adzafunafunabe maphunziro otere.


3. Maphunziro a Baibulo ena asukulu ya nthambi.
Sukulu zina za Baibulo zimapereka maphunziro otere ndi maphunziro ena omwe
munthu amachita payekha. Maphunziro awa angathe kuperekedwa pochita pawekha, pa
mauthenga a palamya, kapena pa luso la makono la intaneti. Izi zimalora kuti
mbusa aziphunzira ali kunyumba kuchita utumiki. Ndi njira yapamwamba kwambiri
kwa mbusa kuti apititse patsogolo chidziwitso chake ndi maluso ake.


Pakadali pano, mipingo ya Assemblies of God mu Afirika yonse
ili ndi sukulu za maphunziro autumiki zopitilira mazana atatu (300). Sukulu izi
zimapereka maphunziro kwa ophunzira omwe ndi a Assemblies ndi mipingo ina.
Mbusa wa pamalo wa Assemblies of God mdera lanu angathe kukuthandizani kuti
mupeze sukulu m’dziko lanu.


4. Maphunziro ena oonjezera aukachenjede. Atumiki ena
aChipentekoste mu Afirika amafuna kuti apitilize maphunziroapamwamba kapena ena
apadera. Izi ndi zoona ndithu makamaka kwa aphunzitsi a sukulu za ukachenjede
za Baibulo ndi maseminare. Ndizofunikira kwambiri kuti munthu akapitirize
maphunziro ake ku sukulu yovomerezeka ya Chipentekoste. Mipingo yambiri ya Assemblies
of God mu Afirika imapereka maphunziro a digiri ya Ukadaulo (Masters). Maphunziro
a digiri yapamwamba amaperekedwa ndi sukulu ya utumiki ya Pan-Africa (PAThS).
PAThS ndi sukulu yovomerezeka bwino, yoyendetsedwa ndi mpingo wa Assemblies of
God ku Lome, Togo, ndi madera ena a mayiko amu Afirika omwe ndi nthambi zake.
Maphunzirowa amaperekedwa mu chingerezi ndi mu chifalansa.


KUKONZEKERA KOPITILIRABE


Choonadi ndi chakuti kukonzekera kwanu, monga mbusa wa chipentekoste,
sikufika kumapeto. Mukuyenera kukhala ophunzirabe moyo wanu onse. Moyo wanu
uzidziwika ndi kufunitsitsa kwanu kopita patsogolo. Paulo adatsimikizira za izi
pomwe adalemba kuti, “Sikunena kuti ndinalandira kale, kapena kuti ndatha
kukonzeka wamphumphu; koma ndilondetsa, ngatinso ndikachigwire ichi chimene
anandigwirira Yesu Khristu” (Afil. 3:12).


Kukhumba uku kopitabe patsogolo m’moyo kuyenera kukhale
kopitilira m’moyo mwanu. Mupitilizebe kudzikonzekeretsa nokha mwauzimu
pofunafuna kukhalabe ndi chidzalo cha Mzimu Woyera komanso kuchita miyambo ya uzimu
ya pemphero, kusala, kulambira, ndi kulingalira malembo.[10]
Mudzipitirizabe kudzikonzekeretsa nokha m’malembo kudutsira mukusanthula
malembo mwa mwambo, ndi kufuna kupitiriza maphunziro ngati Mzimu angatsogolere
choncho.[11]


Kuonjezera apo, mufunefune kudzipititsa nokha patsogolo mu chikhalidwe.
Mu mau a Solomo, mukuyenera kutchinjiriza mtima wanu ku choipa, kusamalitsa
kwambiri njira ya mapazi anu (Miy. 4:23-27). [12]


Pomaliza, mukuyenera kupitiliza kudzikonzekeretsa nokha mu
nzeru ndi maganizo monga mbusa wa Chipentekoste. Mukhonza kuchita izi kudutsira
mukuwerenga ndi kusanthula mwa mwambo, ndi kumulora Mzimu ndi Mau a Mulungu
kuti agwire ntchito mwa mphamvu m’moyo wanu, kukuumbani kuti mukhale
nawomaonekedwe Akhristu (2 Ako. 3:18). 


 







~ Gawo 2 ~



Zinthu Zofunikira Zoyambirira za Mbusa wa
Chipentekoste


 


 







~ Mutu 5 ~



Zofunikira Zoyambirira Za Utumiki


 


Mbusa wina mkhalakale anali pazokambirana ndi gulu la
ophunzira Baibulo achidwi kwambiri. Ophunzira wina adamfunsa, “Aphunzitsi, Kodi
munakwanitsa bwanji kumanga Mpingo waukulu motere? Kodi ndi chiyani chomwe
mungaloze kuti chakuthandizirani kupambana mu utumiki?” Yankho lake
linadabwitsa ophunzirayo. Iye anati, “Kuti uchite bwino kwambiri ukuyenera
kusiya chongokhala chabwino.” Poona kudabwitsika pa nkhope pa ophunzirayo,
adafotokozera, “M’moyo pali zambiri zabwino zomwe mungathe kuzichita. Dziko
lapansi lidzaika zofuna zake zochuluka pa inu. Ma membala ndi akulu ampingo
adzakhala ndizoyembekezera kwa inu. Abusa ena adzachita zinthu zina ndipo adzayembekeza
inuyo kuchita chimodzimodzi.” 


Mbusa wakaleyu anapitiriza, “Zinthu zonsezi zikhoza kukhala
zabwino. Koma pokhala munthu wa Mulungu mwamuna kapena mkazi, mukufunikira
kumfunsa Iye, ‘Ambuye, kodi mukufuna kuti ine ndichite chiyani?’ Kenako, ukamva
liwu la Mulungu, uchite zimene Iye akunena. Zinthu zina zikhoza kukhala
zabwino, komatu zimene Mulungu akukuuza kuti muchite ndiye zabwino kwambiri.
Mulungu adzabweretsa anthu mumpingo wanuwo kukathandizira kuchita zinthu
zinazo. Inuyo mukuyenera kuchita molunjika pachimene Mulungu wakuuzani kuti
muchite.” 


Mbusa wakaleyu amayankhula za kukhazikitsa zofunikira za
utumiki. Ndibwino kuti zinthu zofunikira kuti zichitike koyambirira zitero.
Zinthu zofunikira zoyambirira ndizomwe umazichita usanayambe kuchita zofunikira
pang’ono.


ZOFUNIKIRA ZA BAIBULO


Yesu ndi ophunzira ake anali paulendo kuchokera ku Yudeya
kupita ku Galileya. Ataima panjira anawauza iwo, “Ndipo anayenera kupita pakati
pa Samariya” (Yohane 4:4). Ichi chinadabwitsa ophunzirawo chifukwa simmene
amayenera kuchitira. Atafika ku mzinda wotchedwa Sikari anamvetsetsa chifukwa
chake Yesu anayenera kudzera ku Samariya. Kunali anthu ambiri otaika amene
anali okonzeka kulandira uthenga wachipulumutso. Yesu amafuna kuwaphunzitsa
ophunzira ake kukolora kholora. 


Panthawi inanso Yesu anauza ophunzira ake, “Ndipo pa
thanthwe ili ndidzakhazika Mpingo wanga” (Mateyu 16:18). Kenaka anawalamulira
iwo, “Chifukwa chake mukani, phunzitsani anthu a mitundu yonse, ndikuwabatiza iwo
m’dzina la Atate, ndi la Mwana, ndi la Mzimu Woyera” (Mateyu 28:19). Munthawi
zonsezi Yesu amayankhula za zoyambirira zimene adazikhazikitsa za iye komanso
ophunzira. 


Potsatira chitsanzo cha Mbuye wawo, atumwi nawo adakhazikitsa
zofunikira za utumiki. Zofunikira zoyambirirazi kunali kuchita ntchito imene
Khristu anawapatsa. Tsiku lina gulu lina laanthu amu mpingo linadza kwa atumwi
ndi dandaulo. Akazi ena amasiye samawerengedwa pogawa chakudya, ndipo amafuna
kuti atumwi awathandize pabvuto lawo. Panthawiyi atumwi anali atakhazikitsa
kale zofunikira mu utumiki ndipo anawayankha iwo, “Sikuyenera ife kuti tisiye
kulalikira mau a Mulungu ndi kutumikira podyerapo” (Mach. 6:2). 


Kusamalira azimai amasiye omwe samawerengedwa pachakudya
kunali kwabwino ndikofunikira, koma sichimene Khristu anawalamulira atumwi
kukachita. Ndipo iwo m’malo mwake anapempha mpingo kuti usankhe othandizira
kuti athane ndichosowekerachi pamene iwo anapitiliza ndichofunikira choyambirira
chakupemphera ndi kulalikira. Chotsatira chake, “Ndipo mau a Mulungu anakula;
ndipo chiwerengero cha ophunzira chidachulukatu ku Yerusalemu; ndipo khamu
lalikulu la ansembe linamvera chikhulupirirocho (v. 7).


Mutu uwu ufotokoza zaubwino wake wa zofunikira za utumiki
kwa Mbusa wa ku Afirika lero lino.


KUZINDIKIRA ZOFUNIKIRA ZOYAMBIRIRA ZAUTUMIKI


Kodi ndizofunikira zake ziti zimene Mbusa wa Chipentekoste
ayenera kukhala nazo? Pamene pali zambiri zabwino zimene akhoza kuzichita, pali
zochepa chabe zimene ayenera kuzichita. Zinthu zisanu ndi ziwiri za
zofunikirazi ndi monga (1) kutumikira cholinga cha Mulungu, (2) kukwaniritsa
maitanidwe a Mulungu, (3) kufikira otaikawo, (4) kulalikira mau a Mulungu, (5)
kupemphera, (6) kugwiriziza zikhulupiliro za PENTEKOSTE, ndi (7) kukonzekeretsa
anthu a Mulungu ku ntchito ya utumiki. Tiyeni tsono tione mfundo iliyonse
payokhapayokha za zofunikira za utumiki: 


Kutumikira Cholinga cha Mulungu


Poyambirira, mbusa wa Chipentekoste ayenera kuika kutumikira
cholinga cha Mulungu kukhala chofunikira kwambiri. Atatha kuyesedwa kwake
m’chipululu, Yesu anabwerera ku Galileya.Alikumeneko, analowa msunagoge ku
Nazarete nayamba kuwerenga m’buku la Yesaya: “Mzimu wa Ambuye uli pa Ine,
chifukwa chake Iye anandidzoza Ine ndiuze anthu osauka Uthenga Wabwino: anandituma
Ine kulalikira am’nsinga mamasulidwe, ndi akhungu kuti apenyanso, kutulutsa ndi
ufulu ophwanyika, kulalikira chaka chosankhika cha Ambuye” (Luka 4:18-19). Yesu
amadziwazofunikira za Atate ake pa moyo wake ndi utumiki. Iye anazindikira kuti
Atate anamtuma Iye kukatumikira cholinga cha Atatewo. Mulungu Atate anamtumanso
Mwanayo ku chiombolo cha anthu onse (Mateyu 20:28). 


Monganso Yesu, chomwecho Mbusa wa Chipentekoste ayenera
kudzipereka yekha kutumikira cholinga cha Mulungu. Yesu anauza ophunzira ake, “Monga
Atate wandituma Ine, Inenso ndituma inu” (Yohane 20:21). Monganso Mulungu
anatuma Yesu ku dziko lino lapansi kukatumikira cholinga Chake, Yesu tsopano
akutumanso inu mdziko lapansi kukachita chimodzimodzi. Cholinga cha Mulunguchi
nthawi zina chimatchedwa kuti missio Dei, komwe ndikuombola ndi
kuitanira kwa Iye mwini anthu a mtundu uliwonse, chinenero chilichonse komanso
fuko lililonse la pa dziko lapansi (Chivu. 5:9).[13] 


Kukwaniritsa Maitanidwe a Mulungu


Chachiwiri, mbusa wa PENTEKOSTE ayenera kuika ngati chofunikira
patsogolo kukwaniritsa maitanidwe a Mulungu pamoyo wake. Yesu sanatayeko
chindunji cha chokwaniritsa maitanidwe a Mulungu pamoyo wake. Munthawi yake ya
mdima anapemphera kwa Atate wake, “Koma si kufuna kwanga ai, komatu kwanu
kuchitike” (Luka 22:42). Momwemonso, Mbusa wa Chipentekoste mu Afirika ayenera
kumvetsetsa maitanidwe a Mulungu pamoyo wake ndikuyesetsa kukwaniritsa
maitanidwewo. Mulungu anaikiratu njira ya otumikira aliyense yomwe ayenera
kuyendamo. Mbusa aliyense wa Chipentekoste akuyenera kuipeza njirayi. Ndipo
akuyenera kuyendamo kufikira atamaliza ntchito yake (Ahebri. 12:1-2; 2 Timoteo.
4:7). 


Kufikira Otaikawo


Chachitatu, Mbusa wa Chipentekoste ayenera kuika poyambirira
kufikira otaikawo. Ichinso chinali choyambirira cha Yesu. Amachitira umboni, “Pajatu
Mwana wa Munthu anadza kufunafuna ndi kupulumutsa chotayikacho (Luka 19:10).
Kufikira otayikawo chikuyenera kukhala choyambirira cha wina aliyense wakufunafuna
kutsatira Khristu. Yesu analamulira, “Mukani kudziko lonse lapansi, lalikirani Uthenga
Wabwino kwa olengedwa onse” (Marko 16:15). 


Lamulo limeneli la Khristu lidzakhalabe kufikira Iye atabweranso
kuchokera kumwamba (Mateyu 24:14). Monga Mbusa okhulupirika wa Chipentekoste
uyenera kutsogolera kuupangitsa mpingo kukhala odzala ndi mphamvu zakulalikira
ndi utumwi. Mbusa akhoza kuchita zimenezi mu njira ziwiri:


Njira yoyamba ndiyoti akuyenera kukhala chitsanzo ku mpingo
potenga nawo gawo kugawana za uthenga wabwino ndi ena, kufunafuna kuwatsogolera
kwa Ambuye. Pamene mamembala akuona inu mukuchitira umboni amakhala
olimbikitsika kukachitiranso umboni. Yachiwiri, Mbusa akuyenera kuonetsera kukhuzika
kwake kwa otaikawo popereka mowolowa manja ku ntchito ya utumwi, komanso
popemphelera mokhudzika mitundu yomwe sinafikiridwe ya mu Afirika ndi madera
ena. Mbusayu akuyenera kuukonzekeretsa ndikuulimbikitsa mpingo kuti uchite
momwemo. Akuyeneranso kuwonetsetsa kuti usodzi wa anthu ndi utumwi ukukhala
pamwamba pazofunikira mumadongosolo ampingo ndi kagwiritsidwe ntchito ka
ndalama.[14]


Kulalikira Mau


Chachinayi, mbusa wa PENTEKOSTE akuyenera kuika kulalikira
kwa mau a Mulungu kukhala chofunikira. Paulo anamuyamikira Timoteo mwana wake
m’chikhulupiriro, “Lalikira mau; chita panthawi yake, popanda nthawi yake;
tsutsa, dzudzula, chenjeza, ndi kuleza mtima konse ndi chiphunzitso” (2 Timoteo
4:2). Kulalikira Mau kumakhudzana ndikulengeza uthenga wabwino kwa otaikawo,
kulangiza ndi kulimbikitsa okhulupirika mnjira ya Ambuye. Yesu analamulira, “Mukani
ku dziko lonse lapansi, lalikirani Uthenga Wabwino kwa olengedwa onse” (Marko
16:15). Anawalamuliranso, “Dyetsa nkhosa zanga” (Yohane 21:17). Kuti uthe
kulalikira bwino, ukuyenera kudzipereka pakagwiritsidwe ntchito koyenera ka mau
a choonadi (2 Timoteo. 2:15). Kuti uchite zimenezi, ukhale ophunzira wa chidwi
pa mau a Mulungu.[15]



Kupemphera


Chachisanu, mbusa wa Chipentekoste ayenera kuika pemphero
koyambirira. Pokhala moyo odzipereka wapemphero, umaonetsera kudalira kwako
paMulungu. Ndipo kuposera apo ndiye kuti ukutsatira mapazi a Yesu ndi atumwi.
Baibulo limanena za Yesu kuti munthawi yake ya pansi pano, “adapemphera
mapemphero ndi kulira ndi misozi” (Ahebri. 5:7; fanizilani Marko 1:35; Luka
5:16). Limanenanso za atumwi kuti anali “kupemphera mosalekeza” (Mach. 1:14; fanizilani
3:1; 6:2-4; 10:9). 


Pemphero silimangosintha chabe nyengo, koma limasinthanso
iye amene apemphera. Munthu wina obweretsa kusintha otchedwa Martin Luther,
adamvetsetsa kufunikira kwake kwa pemphero. Zimanenedwa za iye kuti tsiku lina
analankhula mokuwa, “Ndili ndizambiri zofunika kuchita lero moti kwa maola
atatu woyambirira ndikhala ndikupemphera!” Momwemonso, pemphero likhale choyambirira
pamoyo wa Mbusa aliyense wa Chipentekoste.[16]


Kugwiriziza zikhulupiliro za Chipentekoste 


Njira yachisanu ndi chimodzi ndiyoti Mbusa wa Chipentekoste
ayenera kuyesetsa kugwiriziza zikhulupiliro za Chipentekoste mu utumiki wake.
Zikhulupiliro za Chipentekoste ndizokhulupirira zomwe timaikilapo mtima
kwambiri ndi kuziperekako ndipo zimenezi zimafotozera munthu wachipentekoste
weniweni. Mfundo zitatu zofunikira kuti Mbusa wa Chipentekoste asunge kapena
kuziteteza ndi monga kudzipereka ku chiphunzitso choonadi cha Baibulo,
kudzipereka kwathunthu kwa Mulungu ndi cholinga Chake, komanso kukhala otseguka
kapena watcheru kukuyenda kwa Mzimu wa Mulungu. 


Kukhala watcheru kapena womasuka kukuyenda kwa Mzimu wa
Mulungu kukuphatikizapo kutsindika pakuwaona okhulupirira akubatizidwa mwa
Mzimu Woyera.[17]
Yesu komanso ndi atumwi adatsindika kufunikira kwa chimenechi. Asanabwelere
kunka kumwamba, Yesu analamulira ophunzira otsatira Iye, “Musachoke mu
Yerusalemu, koma mudikire mphatso imene Atate wanga analonjeza...koma
posachedwapa inu mudzabatizidwa ndi Mzimu Woyera” (Mach. 1:4-5; fanizilani Luka
24:49). Patapita zaka zingapo, Paulo anakumana ndi ophunzira khumi ndi awiri
aku Aefeso, funso lake loyamba kwa iwo linali loti, “Kodi munalandira Mzimu
Woyera pamene munakhulupirira?” (Mach. 19:2). 


Yesu ndi atumwi anatsindika kuti ophunzira onse abatizidwe
mwa mzimu Woyera chifukwa anadziwa ichi kale kuti chiwapatsa mphamvu kukhala
mboni za Khristu “mu Yerusalemu, mu Yudeya monse, mu Samariya, ndi kufikira malekezero
ake a dziko” (Mach. 1: 8).


Kukonzekeretsa Anthu a Mulungu ku Ntchito ya Utumiki


Potsiliza, mbusa wa Chipentekoste ayenera kuika poyamba
kusula anthu a Mulungu kuti akatumikire. Mbusa wa Chipentekoste wanzeru
amamvetsetsa kuti china mwa zochita zake monga Mbusa ndi “kuti akonzekere oyera
mtima [akhristu] kuntchito ya utumiki” (Aefeso. 4:12). Izi zikutanthauza kuti
inuyo ngati abusa mukuyenera kuchita moposera kusamalira nkhosa chabe, koma
mukuyenera kuwaumba anthu a Mulungu kuti akhale mamembala ogwiritsidwa ntchito
aufumu. Choncho muonetsetse kuti kupanga ophunzira chikukhala chinthu
chofunikira pautumiki.[18]


KUTSATIRA ZOFUNIKIRA ZA UTUMIKI


Titatha kuwona zinthu zisanu ndi ziwiri zofunikira abusa a
Chipentekoste, muyenerano kupanga chisankho tsopano kuzitenga ngati zanuzanu.
Ndi chinthu china kuwerenga za zofunikirazi mu buku ndipo ndichinanso kulora
Mzimu wa Mulungu kuti azilembe pamtima wanu. Kuti ichi chikakhale chikuchitika,
mukuyenera kudzipereka ku ndondomeko yakutembenuza mfundozi kukhala zofunikira
kenako kutembenuza zofunikirazi kukhala zochitika mu utumiki. Tiyeni tione
ndondomeko iyi.


Kukhazikitsa Zofunikira


Umayamba ndondomekoyi pozindikira kuti kukhala Mbusa wa
Chipentekoste oyenereka ndi odziwa kumafunikira kuchitapo kanthu. Kutumikira
koyenera ndi kudziwa ndipamathero paulendo wautali. Monga momwe zimakhalira ndi
ulendo wina uliwonse, ulendo uwu umayambanso ndikusankha kothera kwake. Umapitilira
pakukonza ndikuyenda mu dongosolo la momwe mutakafikire ku mapeto. Kuti
mukakhazikitse zofunikira zisanu ndi ziwiri za utumiki wanu ndi mmautumiki a
mpingo wanu, mukufunikira kuzipereka ku ulendowu. 


Mutha kuyamba ulendowu potenga zofunikira zisanu ndi
ziwirizi ndikuzilemba mu kope lanu. Kenako muzigwiritsa mndandanda wazimenezo
ngati mlozo wanu wazopemphelera tsiku lililonse. Pamene mupemphera tsiku lililonse,
mfunseni Mulungu kuti akhazikitse Mfundo zam’Baibulo zimenezi mkati mwa mzimu
wanu. Mukachita zimenezi, kusintha kudzachitika pamoyo wanu. Mzimu Woyera
adzayamba kulemba zofunikira zimenezi kunsi kwa mtima wanu. Mmalo mongokhala
zinthu zolembedwa, zizakhalano zochitika zofunika mu utumiki.


Pamene inu mupemphera, muzifunse funso nokha, “Kodi zoyambirira
zanga za utumiki panopa ndi ziti?” Zoyambirira zanu za utumiki panopa ndi zomwe
inu nthawi zambiri mumatayapo nthawi ndi mphamvu zanu. Tchulani zoyambirira
zimenezo. Kenako funsani, “Kodi zoyambirirazi zikukhala motani m’ndandanda wa zoyambirira
za Yesu ndi atumwi? Kolingana ndikuzisanthula kwanu,muzifunsenso mafunso awa:


·        
Kodi ndikuchita bwino motani potumikira Mulungu pacholinga chake?


·        
Kodi ndikuchita bwino motani pokwaniritsa maitanidwe aMulungu
pamoyo wanga ndi mpingo omwe ndikuutsogolera?


·        
Kodi ndikuchita bwino motani kufikira miyoyo yotaika ku malo
komwe ndimapezeka ndi dziko lonse lapansi?


·        
Kodi ndikuchita bwino motani polalikira mau a Mulungu?


·        
Kodi ndikuchita mwamphamvu bwanji moyo wanga wapemphero ndi
utumiki wa pemphero ku mpingo omwe ndikuutsogolera?


·        
Kodi ndikuchita bwino motani polimbikitsa zikhulupiliro zokhazikika
za Chipentekoste mu mpingo wanga?


·        
Kodi ndikuchita bwino motani kukonzekeretsa anthu a Mulungu ku
utumiki?


 


Lembani mayankho anu mu kope lanu. Tsopano zifunseni funso,
“Kodi ndingapange chiyani mosiyana kuti ndithe kukwaniritsa chilichonse cha
zofunikirazi m’moyo mwanga ndi utumiki?”Mobwerezanso, lembani mayankho anu mu
kope, ndipo mupitilize kuzipempherera tsiku lililonse.


Kukwaniritsa Zofunikirazo


Pamene inu mwazitenga zofunikira zoyambirira za utumiki
monga zanu, muyambe kuzichita mu utumiki wanuwo ndi mautumiki ena ampingo. Kuti
mukwaniritse zimenezi muyenera kugwiritsa ntchito njira zingapo:


1. Chulukitsani kumvetsetsa. Mukuyenera kuchulukitsa kumvetsetsa
kwanu pa zimene Baibulo limaphunzitsa pa chofunikira choyambirira chilichonse
cha utumiki mwa zisanu ndi ziwiri. Mukhoza kuchita izi pofufuza malembo
ndikufunafuna kuzindikira pa mitu imeneyi. Yesu akutilangiza ife kuti “Tisanthule
Malembo mwakhama” nkufufuza kwathu kwa choonadi (Yohane 5:39). Pamene
muwerenga, dzifunseni nokha, “Kodi Mzimu akunena chiyani kwa ine?” Lembani
zomwe mwazindikirazo mu kope. Ngati nkotheka, mufunikira kupeza ndikuwerenga
mabuku ena pa mitu imeneyi.[19]


Njira ina yochulukitsira kumvetsetsa kwanu za mitu imeneyi
ndikulalikira ndi kuphunzitsa pafupipafupi za zimenezi. Njira imeneyi ya
kachitidwe siidzangowonjezera kumvetsetsa kwanu kokha kwa mitu, koma kuti
idzakonzekeretsa mamembala anu kufika pa mlingo wina, komanso mkachitidwe ka
zofunikira m’moyo wa mpingo.


2. Kukhala ndi dongosolo. Mudzayenera kukhala ndi
dongosolo la momwe mutachitire zofunikirazi mu utumiki wanu ndi mautumiki
ampingo. Kuti muchite zimenezi mukufunika kuchulukitsa kumvetsetsa kwa mpingo
pa chofunika choyambirira chilichonse mwa zisanu ndi ziwirizi. Mukhoza
kuyambapo poyankha mafunso otsatirawa:


·        
Ndichitenji kuti ndiutsogolere mpingo wanga kuti utumikire bwino
cholinga cha Mulungu?


·        
Ndichitenji kuti ndikwaniritse maitanidwe a Mulungu pamoyo wanga
ndi pampingo pamene wandiitana kuti nditsogolere?


·        
Ndichitenji kuti nditsogolere mpingo kuchita mwamphamvu kufikira
miyoyo yotaika?


·        
Ndichitenji kuti ndilalikire ndi kuphunzitsa bwino mau a Mulungu
mumpingo?


·        
Ndichitenji kuti ndilimbikitse pemphero mumpingo?


·        
Ndichitenji kuti ndiutsogolere mpingo kukhala wa Chipentekoste
weniweni ndimmachitidwe ake?


·        
Ndichitenji kuti ndikakonzekeretse bwino anthu a Mulungu ku
utumiki?


Lembani mayankho anu mu kope ndikumawaona mosanthula pafupipafupi.


3. Pangani kuti dongosolo lanu ligwire ntchito. Izi
zikutanthauza kuti muyenera kupita chitsogolo nkuyamba kuchita ndikutsata njira
zimene mwaziika kale. Pamene inu mupita chitsogolo ndi dongosolo lanu,
muzikhala ndi nthawi yosanthula ndikuwunikanso kuti zikuyenda motani. Ngati
nkofunikiranso, mutha kusintha dongosolo lanu lija. 


Kumbukirani, chipambano sichimabwera mophweka. Chipambano
kuti chioneke chimatenga kanthawi, ndipo pamene zovuta zibwera mudzafunika kupilira.
Ngati mudzachita ichi munthawi yake, mpingo wanu udzayamba kusintha. Mpingowo udzakhala
wamphamvu monga momwe Khristu amafunira kutiukhalire. Mau amtumwi akulimbikitseni:
“Koma tisaleme pakuchita zabwino; pakuti pa nyengo yake tidzatuta tikapanda
kufooka” (Agalatiya. 6:9).


____________________


Mbusa aliyense wa Chipentekoste mu Afirika akuyenera kuika
zoyambirira zake za utumiki kuti zigwirizane ndi izo za Yesu ndi atumwi.
Abusawa alore kuti zoyambirira zimenezi zitsogoleremautumiki awo. Ngakhale kuti
ndondomekoyi ikhoza kukhalayolimbilapo, ndiyoyenera kuchita khama. Kudzera
nkudzipatulira kwa Khristu, kudzipereka ku chifuniro cha Mulungu, ndikufulumizitsa
kwa mphamvu ya mzimu Woyera, Mbusa wa Chipentekoste akhoza kukwaniritsa zolinga
za utumiki. 


 







~ Mutu 6 ~



Zofunikira Zoyambirira pa Moyo


 


Ana aamuna a amai anandikwiyira, anandisungitsa minda
yamipesa; koma munda wangawanga wamipesa sindinausunge” (Nyimbo Ya Solomoni
1:6). Awa ndi mau a chisoni kuchokera kwa mtsikana waku Sunemu. Anali
wotanganidwa kwambiri kusamalira minda ya ena kufikira kuti sadasamalire wake.
Komabe, Iye samayankhula za minda yamipesa yooneka; koma amayakhula za moyo
wake. Anayikiza nthawi yochuluka mwa ena kufikira kuti moyo wake tsopano
wachuluka ndi namsongole. 


Mwachisoni, chikhalidwe chomwechi chitha kufotokozera miyoyo
ya abusa ambiri a Chipentekoste mu maiko a Afirika lero lino. Ataya nthawi
yambiri kusamalira zokhudza utumiki, kutumikira zosowa za ena, koma alephera
kusamalira iwo eni. Zotsatira zake onse avutika. Moyo wao wauzimu wauma,
komanso mipingo yomwe akutsogolera yafooketsedwa.


Paulo anasankha Timoteo kuti asamalire mpingo wa ku Aefeso.
Kenako analemba kalata kwa mnyamatayu, kumuchenjeza, “Udzipenyerere wekha, ndi
chiphunzitsocho. Uzikhala mu izi; pakuti pochita izi udzadzipulumutsa iwe wekha
ndi iwo akumva iwe” (1 Tim. 4:16). Paulo potero akumulangiza Timoteo, kuti iye
asangosamalira zautumiki wake okha poyera, komanso ku malo ake a mseri. Mbusa
wa nzeru samangoona kufunikira kwa utumiki wake kwa ena, monga zanenedwa mu
mutu 5, komanso iwo aona kufunikira kwa kuzisamalira iwo eni. Mutu uwu tiona
zinthu zisanu ndi chimodzi zofunikira kwambiri kwa Mbusa wa Chipentekoste.


KUFUNIKIRA KWA KUDZIWA KHRISTU


Pamwamba pa zonse, Mbusa wa Chipentekoste ayenera kuika koyambirira
ubale wake ndi khristu. Asanapangitse ena kuti amudziwe Iye, iwo eni ayenera
kumudziwa Iye bwino lomwe. Kodi munthu angafotokozere bwanji za wina kwa munthu
amene iwosakumudziwa? 


Ngati Mbusa wa Chipentekoste, uyenera kudziwa Khristu mu
zonse, mwa nzeru komanso m’zochitika zake. Munjira ina,umvetsetse kuti Khristu
ndi ndani ndi zomwe Iye wachita. Ndikuti unakumana naye, ndikukhala paubwenzi
wapafupi ndi Iye. 


Kumudziwa kuti Iye ndi Ndani


Kudziwa Khristu mwa nzeru ndiko kudziwa choonadi chokhudza
Iye. Ndi kumvetsetsa zomwe Baibulo limakamba zokhudza kuti Iye ndi Ndani
komanso chifukwa chomwe Iye anabwera pa dziko lapansi. Baibulo limaphunzitsa
zotsatirazi zokhudza Khristu kuti ndi ndani:


·        
Iye ndi Mau a Mulungu a muyaya, Wolenga wa zinthu zonse (Yohane
1:1-4).


·        
Iye ndi Mulungu woonekera m’thupi (1 Timoteo 3:16).


·        
Iye ndi, “Mesiya, Mwana wa Mulungu wamoyo” (Mateyu 16:16).


·        
Iye ndi “Njira, ndi choonadi, ndi moyo,” njira yokhayo ya kwa
Atate (Yohane 14:6). 


 


Baibulo limatiuzanso chifukwa chomwe khristu anabwera
kudziko lapansi:


·        
Iye anadza “kudzafunafuna ndi kupulumutsa otayikawo” (Luka 19:10;
fanizilani 1 Timoteo. 1:15).


·        
Iye anadza “kutumikira, ndi kupereka moyo wake ngati nsembe
chifukwa cha anthu ambiri” (Marko 10:45; fanizilani Yohane 12:27; Tito
2:13-14).


·        
Iye anadza “kuti awononge tchito za mdierekezi” (1 Yohane 3:8; fanizilani
Ahebri 2:14).


·        
Iye anadza “kuti [ife] tikhale ndi moyo, ndi kukhala
naowochuluka” (Yohane 10:10).


 


Kumudziwa Iye Pawekha


Pamene zili zofunikira kuti Mbusa wa Chipentekoste adziwe
kuti Yesu ndi ndani komanso chifukwa ninji Iye anabwera, koma izi sizokwanira.
Ngati Mbusa wa Chipentekoste, uyenera kumudziwa Khristu pawekha. Uyenera kuti
unakumanapo ndi Ambuye pawekha, ndi kuti uli pa ubwenzi ndi Iye womwe
ukupitirirabe. 


Paulo anayakhula za kufunikira uku m’moyo wake womwe. Analemba
kwa okhulupirira a kwa Afilippi, “Kuti ndimzindikire Iye, ndi mphamvu ya kuuka
kwake, ndi chiyanjano cha zowawa zake, pofanizidwa ndi imfa yake” (Afi. 3:10). Kukhumbitsitsa
kwa Paulo kuti adziwe Khristu kunali kwakukulu kufikira kuti anali wokonzeka,
osati kungogonjetsa kokha ndi Iye, komanso kuti ayanjane ndi Iye m’zowawa zake.
Adali wokonzeka kuti afe chifukwa cha Iye. Mbusa wa Chipentekoste ayenera
kugawana ndi chokhumba cha Paulo pa kudziwa Khristu. 


Kuyamba Kumudziwa Khristu 


Utha kufunitsitsa kudziwa Khristu kufunikira kwake mu njira
zitatu:


1. kudzera mkukumana Naye. Munthu koyamba amadziwa
khristu kudzera mkukumana naye. Izi ndizochitika kwa aliyense, ngakhale mbusa
wa Chipentekoste. Saulo waku Tariso anadziwa zokhudza Khristu; komabe,
sadamudziwa Iye pa iye yekha kufikira atakumana naye pa njira ya ku Damasiko
(Machitidwe 9:1-9). Pamenepo, Saulo adafuula, “Ndinu yani Mbuye?” Yesu
anayakha, “Ndine Yesu amene umlondalonda” (v. 5). Moyo wa Saulo unatembenuka.
Anamdziwa Khristu ngati Mbuye ndi Mpulumutsi wake. Mkanthawi kochepa, munthu
wozunza mpingo, woopsa anakhala owupititsa patsogolo wankulu. 


Pakuonanso zomwe zinam’chitikirazi, Paulo akulemba,“Chifukwa
chake ngati munthu aliyense ali mwa Khristu ali wolengedwa watsopano; zinthu
zakale zapita, taonani, zakhala zatsopano” (2 Ako. 5:17). Yense amene
amafuna kukhala Mbusa wa Chipentekoste ayenera kuyambira paemenepa. Yesu
adalengeza, “Indetu, indetu, ndinena ndi iwe, ngati munthu sabadwa mwatsopano,
sakhoza kuona ufumu wa Mulungu” (Yohane 3:3).


2. Kudzera m’Mau a Mulungu. Njira ya chiwiri yomwe
Mbusa wa Chipetenkoste atha kudziwa Khristu bwino lomwe ndi kudzera mukukumana
naye mu Baibulo― makamaka m’mauthenga abwino komanso m’makalata.
Mauthenga abwino amanena za moyo wake, ntchito zake, ndi ziphunzitso zake.
Makalata amafotokozera matanthauzo ake. Pakuwerenga mauthenga abwino, mutha
kuyenda miseu ya fumbi yaku Galireya ndi Yesu. Mutha kukhala pamapazi ake ndi
kumvetsera ziphuzitso zake. Mutha kuima ndikumuona Iye akufa pa mtanda. Ndipo
mutha kuyang’ana m’manda a Mpulumutsi wanu ndikumva Angelo akukuwa, “Iye Sali
muno. Wauka kwa akufa!” 


Mbusa wa chinyamata wa Chipentekoste adanenapo kwa ine,
“Ophunzira a Yesu adakhala zaka zitatu alikuyenda ndi Iye ndikuphunzira
kuchokera kwa Iye. Miyoyo yao inasandulizika. Inenso ndichita chimodzimodzi. Mu
zaka zitatu ndikhala ndikuwerenga ndi kuwerenganso mobwereza Mauthenga Abwino
anayi.” M’choonadi cha kuzipereka kwake, wolalikira wachichepereyu anatha zaka
zitatu akuwerenga mauthenga abwino. Ola pa ola linathera kuzikhuthula pa mbiri
ya Yesu. Zitatha izi, moyo wake ndi utumiki wake sunakhalenso chimodzimodzi.


3. Kudzera m’pemphero. Njira yachitatu momwe mbusa wa
Chipentekoste atha kudziwa Khristu ndi kudzera mu pemphero. Baibulo limayakhula
za mitundu yambiri ya mapemphero, kuphatikizapo, zopempha, kulapa,
zopembedzera, kuyamika, ndi kupemphera mu uzimu. Komabe, mtundu wa pemphero
womwe umthandizire Mbusa kudziwa bwino Khristu ndi pemphero lachiyanjano.
Yakobo anayankhula za mtundu wa pempherowu. “Yandikirani kwa Mulungu, ndipo
adzayandikira kwa inu. (Yakobo 4:8). Nayenso Mose amachita mapemphero
achiyanjano. Baibulo likuti iye amayakhulana ndi Mulungu “kopenyana maso, monga
munthu alankhula ndi bwenzi lake” (Eksodo. 33:11). 


Maria, mlongo wake wa Marita, ndi fanizo labwino la mtundu
wa pemphero uwu. Pamene Yesu anafika kunyumba kwake, iye anakhala pa mapazi a
Iye chifupi kumvetsera bwino kumau amene Iye amayankhula. Mlongo wake
adandaula, pomunena iye kuti adali waulesi. Komabe, Yesu anayamikira Maria,
kuti, “[Iye] anasankha dera lokoma limene silidzachotsedwa kwa iye” (Luka
10:38-42). Kufunitsitsa kuti umudziwe Yesu chikhale chinthu chofunikira cha
mbusa aliyense wa Chipentekoste. M’chitidwe uwu ukhudza moyo wake komanso utumiki
wake.


KUFUNIKIRA KWA KUYENDA MU MZIMU WOYERA


Mbusa wa Chipentekoste asamangofuna kudziwa Khristu kokha,
koma iye afunitsitse kuyenda ndi kukhala mu Mzimu Woyera. Paulo analangiza
Akhristu a ku Agalatiya “Ngati tili ndi moyo ndi Mzimu, ndi Mzimunso tiyende” (Agal.
5:25). 


Zomwe Zimatanthauza Kuyenda mu Mzimu 


Kuyenda mu Mzimu zimatanthauza zinthu zosachepera zitatu:


1. Kudzazidwa ndi Mzimu. Choyamba, kuyenda mu Mzimu zimatanthauza
kuti kudzazidwa ndi Mzimu (Machitidwe 1:4-8). Mu mau ena, tisanayende mu Mzimu,
aliyense ayenera kubatizidwa ndi Mzimu Woyera onga analili ophunzira pa Tsiku
la Pantekoste (Machitidwe 2:1-4). Atatha iwo kulandira Mzimu, ophunzirao
adayamba kukhala ndi kutumikira mu mphamvu ya Mzimu. Buku la Machitidwe
limanena nkhani yabwino za utumiki wa mphamvu ya Mzimu. Mbusa aliyense wa
Chipentekoste ayenera kukhala ndi chochitika ichi.


2. Kutsogozedwa ndi Mzimu. Chachiwiri, kuyenda mu
Mzimu ndi kutsogozedwa ndi Mzimu. Mbusa wa Chipentekoste, ayenera kusunga khutu
lake likhale lotseguka ku liwu la Mzimu Woyera. Kenako, pamene Mzimu ayankhula,
ayenera kumvera. Izi ndi zomwe Yesu anachita. Koyamba anadzazidwa ndi Mzimu
Woyera. Kenako anatsogozedwa ndi Mzimu (Luka 3:21-22 ndi 4:1). Paulo ndi gulu
lake la atumwi anatsogozedwanso ndi Mzimu Woyera (Machitidwe 16:6-10). Izi ndi
zoonadinso kwa Mbusa wa Chipentekoste lero lino. Monga Yesu ndi Paulo, iwo
ayenera kutsogozedwanso ndi Mzimu wa Mulungu.


3. Kutumikira mu Mzimu. Chotsilizira, kuyenda mu
Mzimu kutanthauza kutumikira mu mphamvu ya Mzimu. Yesu analonjeza, “Komatu
mudzalandira mphamvu Mzimu Woyera atadza pa inu: ndipo mudzakhala mboni zanga mu
Yerusalemu, ndi mu Yudeya monse ndi mu Samariya, ndi kufikira malekezero ake a
dziko” (Machitidwe 1:8). Izi ndi zomwe zinachitika kwa Yesu komanso atumwi. Iwo
anadzazidwa ndi Mzimu Woyera ndikuyamba kutumikira mu mphamvu ya Mzimu
(chitsanzo, Luka 3:21-22 ndi 4:14; Machitidwe 4:31-33). Pamene muyenda mu
Mzimu, inunso mutha kuyembekezera kuti Mzimu Woyera apereka mphamvu ku utumiki
wanu.


Mungayende bwanji Mu Mzimu


Funso nali, ngati Mbusa wa Chipentekoste, uyenera kuchitanji
kuti uwonetsetse kuti ukukhala komanso kuyenda mu Mzimu? Choyamba, monga
zafotokozeredwa mwambamu, uwonetsetse kuti wadzazidwa mu zenizeni ndi Mzimu
Woyera. Pamene wadzazidwa ndi Mzimu utha kuyembekeza zizindikiro ziwiri zomwe
baibulo limanena: choyamba ndi chakuti umayankhula ndi malilime ena monga Mzimu
akuyankhulitsira (Machitidwe 2:4; 10:44-46; 19:6). Chachiwiri ndichakuti
umalandira mphamvu ya Mzimu kuti uchitire umboni za Khristu (Machitidwe 1:8;
4:31). 


Pamene wadzadzidwa ndi Mzimu Woyera, uyenera kusunga mtima
wako ku machitachita a Mzimu. Izi ndi zomwe Akhristu amachita m’buku la
Machitidwe. Mnthawi ya msonkhano wao waukulu ku Yerusalemu, atumwi akuluakulu
adapanga chisankho zokhudza kuphatikiza okhulupirira amitundu mu mpingo.
Adayamba kalata wao ndi mau akuti, “Pakuti chinamkomera Mzimu Woyera ndi ife”
(Machitidwe 15:28). Amafuna kuti owerengawo adziwe kuti adamvera liwu la Mzimu
chisankho chisanapangidwe. Chikhalidwe chimodzi chomwe chingakuthandizire kuti
muyende ndikukhala mu Mzimu ndikukhala ndi nthawi tsiku lililonse kupemphera mu
Mzimu Woyera (Aroma 8:26-27; Aefeso 6:18).[20]


KUFUNIKIRA KWA KUKULA NDI KUZITUKULA WEKHA


Kuphatikizapo kudziwa Khristu ndi kuyenda mu Mzimu, mbusa wa
Chipentekoste ayenera kufunitsitsa kukula ndi kuzitukula. Iye achilimike nthawi
ndi nthawi kuti akhale wapamwamba chifukwa cha Ambuye. 


Kufanizira moyo ku mchitidwe wothamanga, Paulo akuwauzitsa
Akhristu a ku Akorinto kuti atsate kupambana. Adawakumbutsa iwo, “Kodi
simudziwa kuti iwo akuchita makani a liwiro, athamangadi onse, koma mmodzi
alandira mfupo?” kenako anawalimbikitsa iwo, “Motero thamangani, kuti
mukalandire” (1 Akorinto. 9:24). Mu njira yomweyi anawalimbikitsa Akolose,
“Chilichonse mukachichita, gwirani ntchito mochokera mumtima, monga kwa Ambuye”
(Akolose 3:23). 


Chikhalidwe chakupambana ichi sichochita kutengera kwa
makolo kapena kuchita kuyikizidwa ndi pakusanjika kwa manja ayi. Kukwaniritsa
chipambano mu utumiki kumafuna chindunji, kutsimikizika ndi kuziletsa. Kutsata
chipambano sikuyesera kukhala oposa winawake. Koma, ndikukhala woposa mmene
ungakhalire mkutumikira Ambuye. 


Dera limodzi lomwe Mbusa wa Chipentekoste ayenera kutsata
chipambano ndi chikhalidwe chake pakuwerenga. Mwatsoka,komabe, pali chikhalidwe
mkatimkati mwa abusa a Chipentekoste chakunyoza kuwerenga. Pamene akuyika
pamwamba chidziwitso choikizidwa, iwo amayang’anira pansi chidziwitso chochita
kupeza. Baibulo, komabe, limaphunzitsa kuti, “Mtima wa wozindikira umaphunzira;
khutu la anzeru lifunitsa kudziwa” (Miyambo 18:15). 


Choncho, ngati mbusa wa Chipentekoste okhulupirika, uyenera
mosatopa kufunitsitsa kuchuluka, chidziwitso cha malembo. Nthawi yomweyo
funitsitsa kukhala wodziwa bwino za zomwe zikuchitika mdera. Pamenepo udzatha
kuphatikiza zonse ziwiri, moyera kutsatira ma uneneri a choonadi cha Baibulo ku
zomwe zikuchitika. Komanso, uyenera kupanga chikhalidwe chakuwerenga mabuku
abwinokuchokera kwa olemba odziwika bwino. Mchitidwe uwu uchulukitsa luso
lakaganizidwe kako. Kupambana mu kuwerenga kuthandizira kubala chipambano mu
utumiki. 


KUFUNIKIRA KWA KUZISAMALIRA


Kanthawi kena, Mbusa wina wa Chipentekoste amakumana ndi
kutopa kopyola muyezo komanso ma ululu mthupi. Anapita kwa dotolo ndi mantha
akuti wagwida ndi nthenda yoopsa. Komabe, atatha kumuyeza, dotolo anamuuza kuti
zizindikiro zake zinayamba chifukwa cha kupanikizika. Dokotala anamuthandiza
kuti Mbusayi azikakhala ndi nthawi yopuma ndi kudya chakudya cha
thanzi.Zinagwira ntchito! Posakhalitsa mbusayo nyonga zake zinabwerera mu
utumiki.


Abusa a mu Afirika amadziwika kuti ndiolimbika pa ntchito.
Izi ndi zabwino. Komabe, akhale osamala pamene akuyesera kukhala chilichonse
kwa aliyense. Mbusa wotopa atha kukhala ngongole ku banja lake komanso ku
mpingo wake. Kupanikizika kutha kuwononga kuthekera kwa mbusa kukupemphera,
kuwerenga, ndi kulalikira. Zithanso kukhudza khalidwe lao pagulu; kuwapangitsa
iwo kuoneka osokonekera komanso osakhudzidwa ndi nyengo ya wanthu. Zotsatira
zake, zitha kubweretsa kusakhutitsidwa kwa anthu, kulenganso mavuto ochuluka pa
mbusa. 


Abusa ambiri a Chipentekoste amathawa nthawi yopuma. Amaganiza
kuti akatenga nthawi kupuma, akukhala osakhulupirika ku maitanidwe ao. Komabe,
Yesu, anamvetsetsa kufunikira kwa kupuma. Kamodzi anauzapo ophunzira ake kuti,
“Idzani inu nokha padera ku malo achipululu mupumule kamphindi” (Marko 6:31). 


Mbusa wamachawi ayenera kukumbukira kuti Mulungu mwini
anapuma tsiku lachisanu ndi chiwiri la kulenga (Gen. 2:2). Anachita izi, osati
chifukwa anali atatopa, koma kuti akhale chitsanzo kwaanthu onse. Yesu anati,
“Sabata linaikidwa chifukwa cha munthu, si munthu chifukwa cha Sabata” (Marko
2:27). Mulungu anapereka Sabata ngati njira yoti anthu ake alemekeze Owalenga,
komanso ngati nthawi yoti atenge mphamvu zina zofunikira kuti akumane ndi
zofuna za moyo. Ngati mfundo ya Sabata iphwanyidwe, zibweretsa kupelewera mu
utumiki. 


Mbusa wa Chipentekoste ayerenera tsono kupatula tsiku
limodzi msabata iliyonse pakupuma ndikuzibwezeretsa. Iye adziwitse anthu ake
kuti ili ndi tsiku lomwe Mbusa akupuma, Sabata lake. Mbusa ataye nthawi iyi
mkuzisangalatsa ndikukondwera ndi wokondedwa wake ndi ana ake.[21] 


KUFUNIKIRA KWA CHIYERO CHA IWE MWINI 


Kankhani kena kanalembedwa mu nyuzi pepala lina kummawa kwa
Afirika kukamba za mbusa wina wodziwika amene analekana ndi mkazi wake chifukwa
cha khalidwe la mkazi lachigololo. Mbusayu anakana kumukhululukira mkaziyo
ndipo anasankhakukwatiranso. Kuona zomwe Mbusayu wachitira mkazi wake, bambo
wina anati kwa mkazi wake, “Ngati Mbusa walekana ndi mkazi wake, iwe ndiwe
ndaninso?” Iyenso anasiya mkazi wake kutsata mkazi wina. Ngati mbusa, zochitika
zako zimakhudza machitidwe aiwo ukuwatsogolera, kuzabwino kapena kuzoipa. 


Monga mbusa wa Chipentekoste Mulungu akukuyitanira ku moyo
wachitsanzo. Petro akulemba, “Komatu monga Iye wakuitana ali woyera mtima, khalani
inunso oyera mtima,m’makhalidwe anu onse; popeza kwalembedwa, Muzikhala oyera
mtima, pakuti Ine ndine woyera mtima” (1 Pet. 1:15-16). Paulo analemba
kuti woyang’anira ayenera kukhala moyo “Wopanda chilema, mwamuna wa mkazi
mmodzi, wodzisunga, wolongosoka, …wosati woledzera” (1 Tim. 3:2-3).
Anaonjezeraponso kwawoyang’anira, “iwo akunja adzakhoza kumchitira umboni
wabwino” (v. 7). Kwa Tito, mtumwi anati pakuti woyang’anira “ayenerakukhala
wopanda chilema…wokonda zokoma, wodziweruza, wolungama, woyera mtima, wodziletsa”
(Tito 1:7-8).


Mu Afirika, abusa amapatsidwa ulemu waukulu. Amakhudza anthu
molunjika ndi mosalunjika. Amakhudza miyoyo yaomwachindunji ndi mau-pa zomwe
akunena. Amakhudzanso miyoyo yao mosalunjika ndi moyo wao-pa zomwe amachita.
Zomwe abusa amachita nthawi zambiri ndi zomwe zimabweretsa kukhudza kuposa
zomwe amanena. Membala wina adauzapo Mbusa wake, “Zomwe mmachita zimayankhula
mokweza sindingathe kumva zomwe mukunena.” Choncho, ngati Mbusa wa Chipentekoste,
uyenera kupanga moyo wakukhala mu chiyero kukhala chinthu chofunika kwambiri pa
Iwe.


KUFUNIKIRA KWA KUSAMALA ZA NTHAWI


Achipentekoste amalemekeza kulambira kodzipatula komanso
kudzikhuthula. Amayembekezera kuti Mzimu alowererepo mosachita iwo kuchalira
zoti Mzimuyo achite. Zikhalidwe izi ndi zabwino, ndipo siziyenera kusiyidwa. Komabe,
mbusa wa Chipentekoste asagwiritse ntchito izi ngati chifukwa chakulephera
kusamalira nthawi. Monga uli mdindo pa ndalama zomwe Mulungu waikiza mmanja
mwako, chomwecho, ndiwe mdindo panthawi yomwe Mulungu wakupatsa.
Choncho,uyenera kudzipereka wekha ku kasamalidwe kanthawi kabwino.


Abusa ena ndi opanda khalidwe ndi nthawi yao, komanso amakonda
kuchedwa ku mikumano ndi misonkhano. Abusa otere amaika dongosolo lolakwika
lotsatidwa mmipingo yomwe akutsogolera. Chikhalidwe chakusasamala ichi,
chimachepetsa ungwiro wao ndi wanthu. Chimakhala mbali imodzi la ndogosolo la
mpingo komanso kulepheretsa kupita patsogolo. 


Kumbali ina, kusamalira nthawi kwabwino kumakuthekeretsa
kuti utsogolere mpingo mwabwino kwambiri. Umakhala ndi kuthekera kokhala ndi
nthawi ya kuphunzira mau, ntchito zamu ofesi, kuyendera, kupereka uphungu, ndi
zina zapabanja. Kusamalira bwino kwa nthawi kumaphatikizapo zinthu zomwe
ukwaniritse patsiku, kukonza dongosolo la zomwe zichitike, kukonza ntchito
zofunika kuti zichitike molingana ndi kufunika kwake ndi changu chake, ndi kukonzeratu
nthawi yoti ntchito iliyonse ichite.


___________________


Ngati mbusa wa Chipentekoste, uyenera kukhala ndi cholinga
cha mmene ukhalire mmoyo ndi kuchita utumiki. Uyenera kukhazikitsa mwadaladala
zinthu zofunika kwambiri pa moyo wako. Uyenera kenako mozindikira kuyamba
kukhala molingana ndi zofunikirazo. Ngati uchita zinthu izi udzadalitsika,
limodzi ndi anthu amene uwatsogolera.


 







~Mutu 7 ~



Zofunikira Zoyambirira pa Banja


 


Mbusa wampingo wina waukulu m’tawuni ku mmawa kwa Afirika
anapereka nkhani yokhudza agogo ake amuna. Kwa zaka zambiri agogo ake
anatumikira mpingo wa Chipentekoste.Komabe, tsiku linadza lomwe adasiya banja
lake ndi chikhulupiriro chake ndikuzitengera yekha akazi atatu. Chifukwa cha
kulephera komvetsa chisoni kotere, palibe ndi mmodzi mwa ana ake amene anatsata
Ambuye. Ndithu palibe, kupatula mayi ake a Mbusayu. Mbusa tsopano akuchitira
umboni “Ndine chipatso cha kukhulupirika kwa mayi anga. Ndi iwo amene
anandikhudza ine kuti nditsate Ambuye.” Lero, Mbusa ameneyu ndiodziwika bwino
ndi ziphunzitso ndi kulalikira zokhudza mabanja.


Choonadi chokhumudwitsa m’chakuti inde ngakhale abusa a
Chipentekoste nthawi zina amavutika m’mabanja mwao komanso ndi ana ao. Chifukwa
cha ichi, ayenera kuika kusamala kwa maubwenzi am’mabanja ao kukhala chinthu
chofunikira kwambiri. Kwa Mbusa, kukhala opambana mnyumba mwake ndi kukhala
opambana mwaubwino; kulephera ndi kulephera kwathunthu. Mitu iwiri mbuyomo
yakamba machitidwe a Mbusa wa Chipentekoste pa utumiki komanso moyo wake. Mutu
uwu ukamba za kufunikira kwa mabanja ao. 


MAUBALE M’BANJA


Baibulo limayankhula za ubale wa mbusa ndi Banja Lake. Paulo
adalemba zokhudza mbusa motere, “Woweruza bwino nyumba yake ya iye yekha,
wakukhala nao ana ake omvera iye ndi kulemekezeka konse.” Kenako mtumwiyu
akufunsa mokometsera, “Koma ngati munthu sadziwa kuweruza nyumba yake ya iye
yekha, adzasunga bwanji Mpingo wa Mulungu?” (1 Tim. 3:4-5). Malangizo a
baibulo kwa azibambo, amayi komanso ana amagwiranso ntchito kwa mbusa m’nyumba
yake (Gen. 2:24; Marko 10:6-9; 1 Akori. 11:3; Aefeso. 5:22-33; 6:1-4; Akolose
3:18-21; 1 Petro 3:1-7).


Dongosolo la Baibulo


Ngati Mbusa wa Chipentekoste, moyo wako wapanyumba ukhale
molingana ndi dongosolo la malembo. Pamene chikhalidwe chikutsutsana ndi malembo,
nthawi zonse udzipereke kuchotsilizirachi, kuonetsetsa kuti machitidwe ako ndi
wokondedwa wako ali mu chiyanjano chonse ndi ziphunzitso za mau a Mulungu. 


Mwachitsanzo, maiko ambiri mu Afirika amamuona mwamuna ngati
olamulira amene sayenera kutsutsidwa ndi banja lake. Mau ake, kaya ndi opanda
nzeru chotani asatsutsidwe. Komabe, Yesuadaonetsera utsogoleri wa mtundu wina
osiyana. Kulankhula za Iye mwini adati, “Pakuti ndithu, Mwana wa Munthu sanadze
kutumikiridwa, koma kutumikira, ndi kupereka moyo wake dipo la kwa anthu ambiri”
(Marko 10:45). 


Ambuye anakonzeratu mtundu wa utsogoleri omwe Iye akuyembekeza
kwa iwe ngati mwamuna wa Chikhristu. Utsogoleri wako m’banja uyenera
kutanthauzidwa ndi kudzichepetsa ndi kusazikonda chifukwa cha mkazi wako ndi
ana. Paulo anatambasula pa mutu wa utsogoleri-wotumikirawu, kulimbikitsa amuna,
“Kondani akazi anu, mongani Khristu anakonda Mpingo, nadzipereka yekha m’malo
mwake” (Aefeso. 5:25). 


Paulo anafotokozera mmene nyumba ya okhulupirira iyenera kukhalira:
“Pakuti mwamuna ndiye mutu wa mkazi, monganso Khristu ndiye mutu wa Mpingo, ali
yekha Mpulumutsi wa thupilo” (Aefeso 5:23). M’malo ena, mtumwi analemba, “Amuna
inu, kondani akazi anu, ndipo musawawire mtima iwo. Anu inu, mverani akubala
inu m’zonse, pakuti ichi Ambuye akondwera nacho. Atate inu, musaputa ana anu,
kuti angataye mtima” (Akolose 3:19-21). M’malo abwino otere, banja lanu litha
kukula ndipo ana anu kukondweranso.


Kudzipereka Mofanana


Baibulo limatiphunzitsa kuti ubwenzi pakati pa mwamuna ndi
mkazi uyenera kukhala kwa kudzipereka mofanana. Paulo adalemba kuti amuna ndi
akazi ayenera “Kumverana wina ndi mnzake m’kuopa Khristu” (Aefeso. 5:21). Ngakhale
mwamuna ali mutu wa mkazi, ayenera, monga Khritsu, kudzipereka mofuna yekha kwa
zosoweka za iye komanso modzichepetsa kumtumikira iye. Mkazi ayeneranso kuchita
mofanana kwa iye. M’malo mozitsitsa ngati Mbusa, m’chitidwe odzichepetsa uwu ku
banja lako umatukula mayimidwe ako mu Mpingo komanso kudera. 


Chikondi ndi Kulemekezana


Kupitirira apo, ubwenzi ndi banja lako ukhale odziwika ndi
chikondi ndi kulemekezana kofanana. Paulo akunena kwa amuna, “Amuna inu,
kondani akazi anu, monganso Khristu anakonda Mpingo nadzipereka yekha m’malo
mwake” (Aef. 5:25). Kenako akuonjezera kuti, “Komanso inu, yense pa yekha,
yense akonde mkazi wake wa iye yekha, monga adzikonda yekha; ndipo mkaziyo
akumbukire kuti aziopa mwamuna” (ndime. 33). Chibwereza ndi choonanso;
mkazi ayenera kukonda mwamuna wake, ndipo mwamuna ayenera kulemekeza mkazi
wake. Pakuchita zinthu izi, banja la Mbusayo lidzakhala chitsanzo kwa ena. 


Kukhala Weniweni 


Kupitirira, ubale ndi banja lako ukhale ozikika pa zowona
zenizeni. Izi zikutanthauza kuti uyenera kukhala munthu amene uli kunyumba
zomwe uli poyera kapena kugulu. Uyenera kuonetsera chidwi choona mtima mu zomwe
zikuchitikira okondedwa anukomanso ana. Pamene muli kunyumba, ana adzimva liwu
la bambo ao kapena mayi wao, osati ngati olalikira amene ali kutali ndi
zenizeni za miyoyo wao.


ZOVUTA ZA ABUSA ACHIKAZI


Liwu kwa abusa achikazi ndi mabanja ao liri mu dongosolo
lake apa. Abusa achikazi omwe ali pa banja mu Afirika amazipezekeretsa okha pa
malo apaderadera komanso ovuta. Mulungu waitana kuti atsogolere Mpingo; komabe,
mu nkhani zokhudza m’nyumba mwao, Iye waitana kuti alemekeze amuna ao ndi
kugonjera ku ulamuliro wao. Iyi itha kukhala nyengo yovuta kuti ayiyang’anire.


Kuphatikiza apo, zikhalidwe zambiri mu Afirika zimakaniza
utsogoleri wa achizimayi, ngakhale, moyamikira, madera ambirikaonedwe aka
kakusintha. Zotsatira zake, mipingo ina ndi yonyalanyaza kutsatira utsogoleri
wa Mbusa wa mkazi kapenakumulora kuchita ntchito zina monga Mbusa. 


Choncho ndizofunikira kwambiri kuti mwamuna wa Mbusayu
athandizire mkazi wake mu utumiki wake. Nthawi zina, iye akhale ofunitsitsa
mukudzichepetsa ndi kuthandiza iye mu njira zomwe zikuoneka zosiyana ndi
machitidwe achikhalidwe. Mwa chitsanzo, nthawi zina, molingana ndi zofunika pa
ntchito yake, mwamuna ayenera kudzichepetsa mofuna, ndi kudzilowetsa, ndi
kuthandizamulimonse iye angathere. Kumbali inayo, Mbusa wa mkaziyo asagwiritse
ntchito udindo wake pa utumiki kukhala zifukwa zakunyozera udindo wapakhomo kwa
mwamuna wake ndi ana ake.


Izi zifunikira mlingo wapaderadera wakukhwima ndi kusinthasintha
kumbali zonse za mbusa wachizimayi ndi mwamuna wake. Ayenera kuona ubale wao
kukhala ofunikira kuposa china chilichonse, ndipo aphunzire kuyakhulana bwino
wina ndi mzake.


KUYANG’ANIRA MOYENERA BANJA


Mbusa wa Chipentekoste asamangoyang’anira bwino mpingo wake
okha, ayenera kusamalira bwino banja lake. Monga zaonedwa m’mwambamu, Paulo
anamkumbutsa Timoteo kuti oyang’anira “Akhale oweruza bwino nyumba yake”
(1 Tim. 3:4). Adalembanso nthawi ina kwa Tito, “wopanda chilema, mwamuna
wa mkazi mmodzi, wokhala nao ana okhulupirira, wosasakaza zake, kapena wosakana
kumvera mau” (Tito 1:6). 


Udindo ofunikira uwu umaphatikizapo kutsogolera, kuteteza,
ndi kusamalira mkazi wake ndi ana ake. Baibulo limaphunzitsa kuti mwamuna
ayanjane ndi mkazi wake monga Khristu achitira ndi Mpingo (Aefeso 5:25-27). Mopitirira,
iye ayenera kuyang’anira ana ake ndi kukhudzika kwa chikondi chomwecho chomwe
atate ake akumwamba amamuyang’anira. Munthu wanzeru adapereka uphungu,
“Phunzitsa mwana poyamba njira yake; ndipo angakhale atakalamba sadzachokamo” (Miyambo
22:6). 


Ngati mbusa wa Chipentekoste, utsogoleri wako pa banja ukuphatikizapo
kuchita zinthu zosachepera zitatu izi:


Kukula Moyo Wauzimu


Choyamba, uyenera kumakhudzidwa wekha ndi kukula kwa moyo
wauzimu wa banja lako. Monga Yobu, uyenera kutsogolera banja lako pa zokhudza
uzimu (Yobu 1:4-5). Njira imodzi yomwe mungachitire izi ndi kumakhala ndi
nthawi yopembedza pafupi-pafupi ndi banja lako. Mu nthawi yopembedzayi,
muyenera kuphunzitsa ana anu kupemphera, ndi kuwerenga komanso kuloweza malembo.
Muonetsetse mopitirira apo kuti afike podziwa Khristu ngati Mbuye ndi
mpulumutsi, ndikuti abatizidwa ndi Mzimu Woyera. 


Kukula kwa iwe Mwini


Chachiwiri, uyenera kuyang’anira kuti banja lako likukula mu
umwini. Inu ndi okondedwa anu mulunjike pakuumba ana anum’makulidwe akukhwima,
kukhala Akhristu odzipereka, ndinso nzika zopindulitsa. Kuwonjezera apo,
muphunzitse ana anu m’mene angachitire ndi ndalama. Pamene ana anu akukula ndi
kukhala okhwima msinkhu, muwalore kuti iwo azithandizira mukusamalira chuma
cham’nyumbamo. Mu njira imeneyi, atha kuphunzira kusiyanitsa pakati pa zokhumba
chabe ndi zomwe zili zosowekera.


Kukula Muchikhalidwe


Chomaliza, inu ndi okondedwa wanu muyenera kusamalira ana
anu kuti akule m’chikhalidwe. Kunyumba kwa banja lanu kukhale danga labwino kwa
ana kuti akule muchikhalidwe chao ndi anthu. Muyenera kuwaphunzitsa kuti azindikire
pakati pa zabwino ndi zoipa. Muyeneranso kuwaphunzitsa iwo m’mene angayanjanire
ndi anzao m’mabwalo osiyanasiyana a wanthu. 


ZOFUNIKIRA ZOYAMBIRIRA KWA MKAZI WAKE


Baibulo likuyankhula poyera zokhudza udindo wa mwamuna kwa
mkazi wake. Maundindo amenewa ndiwoyeneranso Mbusa wa Chipentekoste. Ngati
munthu wa umulungu, udindo wako kwa mkazi zikuphatikizapo zinthu izi:


Kuwonetsera Chikondi


Paulo analemba kuti mwamuna ayenera kuti “Akonde mkazi wake,
monganso Khristu anakonda Mpingo” (Aefeso 5:25). Chikondi cha Khristu pa
Mpingo, chinali cha msembe komanso chosadzikonda. Chikondi chanu pa mkazi wanu
chikhale chomwecho. Lengezani chikondi chanu powonekera komanso pobisika.
Pamene muli nokha ndi iye, nthawi zonse mudziti“Ndimakukonda.” Pamene muli
powonekera, muyenera kuwonetsera chikondi chanu pa mkazi wanu. Mwachitsanzo, mutha
kulengeza ku mpingo, “Ndine wodalitsika kukhala limodzi ndi mkazi wanga lerolino.
Ndi mkazi wodabwitsa kwambiri komanso wabwino kwa ana athu. Ndimamukonda
kwambiri.” 


Machitidwe amenewa ndi ena ambiri ofanana athandizira kumangilirana
kwa mkazi wanu komanso ku mpingo. Muyeneranso kuwonetsera chikondi kwa mkazi
wanu kudzera m’machitidwe anu. Ndiko kuti, kumuyankhula modekha, kukonda iye
koyambirira, ndi kumuthandizira pa ntchito zake.


Kupereka Chithandizo


Udindo wachiwiri womwe inu ngati Mbusa wa Chipentekoste
mulinawo pa mkazi wanu ndi ana anu ndiko kuwapatsa iwo thandizo ndi
kuwaganizira. Petro analembera amuna, “Khalani nao [akazi] monga mwa
chidziwitso, ndi kuchitira mkazi ulemu” (1 Petro 3:7). 


Monga mwamuna wa Chikhristu, muyenera kuti muthandize mkazi
ndi ana anu ndi zinthu zakuthupi pakupereka kwa iwo zinthu zokwanila ngati,
pogona, chakudya, ndi zovala. Ngakhale kuti mkazi wanu ndi ana ena akuluakulu
atha kuthandizirapo mdera limeneli, inu ngati mwamuna m’nyumbamo, muli
oyambirira kusenza udindo umenewu.


Njira ina yomwe mutha kuthandizira mkazi wanu ndi kumuthandizira
kukwaniritsa maitanidwe ake mu utumiki. Chonena chanu mudziti, “Ngati
sindingathe kuthandizira mkazi wanga kufikira zolinga zake, ndithandizira
bwanji mpingo kuchita zomwezi?” kuti muchite izi, muyenera kuzindikira momasuka
kuti Mulungu ali ndi maitanidwe pamoyo wa mkazi wanu, monga mmene Iye ali ndi
maitanidwe pa moyo wanu. Muyenera tsono kuyenda naye mmapemphero ndi uphungu,
kumuthandizira kuti azindikire ndi kutsatira cholinga cha Mulungu pa moyo wake.



Kupereka Chitetezo 


Udindo wachitatu omwe muli nawo pa mkazi wanu ndiko kumuteteza
iye kuzolimbana naye zakuthupi, zomvaimva, ndi za uzimu. Pa mlingo
wodziwikiratu, umuthandizire iye kuthupi. Baibulo limatcha mkazi “Chotengera
chochepa mphamvu” mu chiyanjano cha ukwati (1 Petro 3:7). Ngati bwenzi
lamphamvu kuthupi, muyenera kuyima molondera nthawi zonse, wokonzekeratu
kuteteza iye kuchokera ku zolimbana ndi iye. Kudziwa izi kumpangitsa iye kumva
kutetezedwa ndi kulemekezedwa. 


Mopitilira, muyenera kuteteza mkazi wanu ku zomvaimva
zomuwononga. Mwatsoka, mkazi wa mbusa nthawi zambiriamakonda kunenedwa.
Azipongozi ndi mamembala akuthupi nthawi zambiri amamunena iye ndi ana ake. Ena
amalephera kuonetsera kuyamika kwao pa zomwe iye amachita. Izi zitha kukhala
zopweteka kwambiri kwa iye. Muyenera kudziwa m’mchitidwe uwu mu mpingo, ndipo
muyenera kuthandiza mkazi wanu ndikupereka thandizo lofunikira m’maimvaimva
ake.


Chotsirizira, popeza mkazi wa mbusa ndi mdani woyamba wa
Satana, muyenera kumuteteza iye mu uzimu. Mutha kupanga izi pakum’mangira
mpanda wa pemphero mozungulira iye. Komanso, pamene pafunika, muyenera kuima
popasuka pakati pa iye ndi mdani (Ezekiele 22:30). 


KUFUNIKIRA KWAMBIRI KWA ANA AKE


Mbusa wa Chipentekoste
ayeneranso kuona ana ake kukhala ofunikira. Chotsatira ku udindo wakukonda ndi
kusamala mkazi wake, ndikuti ali ndi udindo wakukonda ndi kusamalira ana ake.
Ayenera kusamalira iwo monga Atate wake akumwamba asamalira iye. Ayenera ku “Awalere
iwo m’maleredwe ndi chilangizo cha Ambuye” (Aefeso 6:4). 


Monga munthu wa umulungu
komanso tate wachikhristu, muli ndi maudindo atatu ofunikira kwa ana anu:


Khalani Chitsanzo cha Chikondi Cha Mulungu


Choyamba, mukhale chitsanzo cha chikondi cha Mulungu kwa ana
anu. Ana amaumba malingaliro ambiri okhudza Mulungu pakuona atate wao. Ngati
tate wao wakudziko lapansi ndi okoma mtima ndi okonda, amaonanso kuti Tate wao
wakumwamba ngati okoma mtima ndi okonda. Ngati tate wao wakudziko lapansi ndi
wankhanza, anao amaona Mulungu munjira yomweyo. Pamene mukuonetsera zikhalidwe
zaumulungu, ngati chikondi, kulemekeza, kutumikira, ndi kudalira, ana anunso
adzitha kulandira malangizo ndi kukonzedwa mnyumbamo. Baibulo lafotokoza
chikhalidwe chenicheni cha chikondi:


“Chikondi chikhala chilezere, chili chokoma mtima;
chikondi sichidukidwa; chikondi sichidziwa kudzitamanda, sichidzikuza,
sichichita zosayenera, sichitsata za mwini yekha, sichipsa mtima sichilingilira
zoipa; sichikondwera ndi chinyengo, koma chikondwera ndi choonadi; chikwirira
zinthu zonse, chikulupirira zinthu zonse, chiyembekeza zinthu zonse, chipirira
zinthu zonse. Chikondi sichitha nthawi zonse.” (1 Akorinto 13:4-8)


 


Uwu ndi mtundu wa chikondi omwe muyenera kuonetsera ana anu.


Atsogolereni Kwa Khristu


Kuphatikiza ku kuwaonetsera chikondi cha Mulungu, muyenera
kuwatsogolera ana anu mu ubale wa iwo ndi Yesu Khristu. Nthawi yabwino
yopangira izi ndi mkatikati mwa kupembedza pa banja panu. Mnthawi
yakupembedzai, mutha kuonetsera dongosolo lachipulumutso kwa ana anu. Kenako,
pamene nthawi ili yoyenera, mutha kupemphera ndi iwo kuti alandire Khristu
kukhala mpulumutsi wao. Zikatha izi, zizakhala zofunikira kuti ana azalengeze
poyera kudzipereka kwao kwa Khristu kudzera mu umboni ndi ubatizo wa m’madzi.
Mudziyang’ananso danga loti muwatsogolere ana anu mu ubatizo ndi Mzimu Woyera.
Kenako muthenso kuwalimbikitsa iwo kugawana chikhulupiriro chao ndi anzao. 


Ongolerani Chikhalidwe Chao


Muyenera kukhala ndi dongosolo lomveka bwino pa chakuwongolera
chikhalidwe cha ana anu. Inu ndi mkazi wanu muyenera kuwaphunzitsa iwo
cholondola kuchokera ku cholakwika komanso mmene “Angapewere maonekedwe onse a
choipa” (1 Atesa. 5:22). Muphunzitsenso ana kuti akhale a ulemu, okoma
mtima, ndi kulemekeza aulamuliro, pamodzi ndi kufunikira kwa kuona mtima ndinso
kulimbika pa ntchito. Malangizo apite patali pakuwathandizira iwo kuti apambane
m’moyo. 


Mutha kuchita izi pakukhala chitsanzo cha moyo wachiyero
mnyumba, komanso kukambirana moganiza bwino zokhudza chikhalidwe ndi ana anu.
Pamene ana anu akuona inu makolo awo mukuchita chilungamo moona mtima,
mwachidziwikire afuna kutsatira inu. Nthawi zina mufunikira kuti mwachikondi
mudzudzule ana anu kuti muwasinthe kuwachotsa ku kupusa ndi machitidwe omwe
atha kuwaononga (Miyambo 29:15). 


KUTHANDIZA BANJA NDI ACHIBALE


Mbusa wa Chipentekoste ayenera kuonetsanso kukonda banja ndi
achibale akwawo komanso a kwa mkazi wake. Achibale amenewa akuphatikizapo
makolo, achimwene, alongo, asuweni, ndinso ena. Paulo analemba, “Koma ngati
wina sadzisungiratu mbumba yake ya iye yekha, makamaka iwo a m’banja lake,
wakana chikhulupiriro iye, ndipo aipa koposa wosakhulupirira” (1 Timoteo
5:8). 


Komabe, pali nthawi zina pamene zofuna za mbumba zitha kukhala
zotsutsana ndi malembo. Mwachitsanzo, banja lanu litha kufuna kukakamiza
zikhalidwe pa banja lanu ngati miyambo yamdulidwe kapena kutchula kwa dzina la
mwana. Mu nthawi ngati izi, muyenera kuwakonda, koma mokhazikika, kukana
zonenazi.


Njira ina yomwe akubanja atha kuika zokakamiza pa inu ndi
banja lanu ndi kubwera ndikukhala mnyumba mwanu kwa nthawi yaitali. Zotsatila
zake, amakhala choyamwa chuma, maganizo, ndi maimvaimva a banja lanu.
Zokakamiza nthawi zambiri zimaikidwa pa mkazi wa Mbusa, atha kufinyika kufikira
pothodwa. Mu nyengo ngati izi, ngati mutu wa banja tengani ulamuliro wa
nyengoyo ndi kukhazikitsa malire athanzi.


Mukumbukire chilimbikitso cha Paulo kwa Timoteo, monga
zalembedwa m’mwambamu, kuti munthu athe kusamalira mbumba yake, “makamaka
iwo a m’banja lake”.” Ngati mwamuna wa Chikhristu, udindo wako
oyambirira suli kwa mbumba yako koma kwa mkazi ndi ana ako. Choncho
ndizofunikira kukumbutsa m’bale wanu yemwe angakhumudwe nanu pa zomwe baibulo
lalamula kuti “Mubwevuke kwa mbale yense wakuyenda dwakedwake, wotsatsata
mwambo umene anaulandira kwa ife” (2 At. 3:6), ndi kuti “Ngati munthu safuna
kugwira tchito, asadyenso” (v. 10).


M’malo momatsutsana ndi zofuna za mbumba yanu nthawi ndi
nthawi, inu ndi mkazi wanu, musankhiretu mtundu wa thandizo omwe mupereke kwa
iwo. Pakuchita izi, mufunikira kugwirizana pa zokutsogolerani, monga: ndindani
asankhe kumbali zonse za banja kuti athandizidwe ndani? Ndi kuti ndi nthawi
yochuluka bwanji thandizo likhale likuperekedwa? 


Cholinga chachikulu kwa mbumba ya banja lanu ndiko kukhala
mchere ndi kuunika kwa iwo. Ndizotheka ndithu kumvera chikhalidwe chakwanu
kufikira kuti umakhala osagwira ntchito mu utumiki. Uyenera kufunitsitsa kupeza
muyezo wabwino pakati pa kuthandiza ndi kukana kuthandiza. Komabe, nthawi
zonse, banja lako lifunitsitse kuchitira umboni ku anthu a mabanja ena. 


____________________


Ngati mbusa wa Chipentekoste, Mulungu wakuitana iwe kuti
utsogolere mpingo mkukwaniritsa ntchito ya Mulungu. Komabe, pakuchita izi,
usanyalanyaze banja lako. Usafike ponena kuti, “Ndabweretsa otayika kwa
Khristu; koma ndataya banja langa lomwe.”


 







~ Mutu 8 ~



Kufunikira Kwa Pemphero


 


Monga chinali chikhalidwe chake, Mose anatuluka kunka kuchihemacho
kuti akapemphere. Nthawi zonse anthu akamamuona akuchita izi, amayimitsa zomwe
amachita ndikumuona iye kufikira atalowa m’chihema. Pamene Mose anali mkati mwa
m’chihema kupemphera, mtambo umadza ndikuima pakhomo la chihemacho. Pamene
anthu onse anaona izi, anadzidzidwa ndi kudabwa, ndipo anthu onse analambira
Mulungu. Onse analimbikitsika podziwa kuti mtsogoleri wao nthawi zambiri amayankhulana
ndi Mulungu. M’chitidwe uwu wa Mose unakhudza mnyamata omthandizira, Yoswa. Iye
nthawi zambiri amamutsatira Mose ku chihema, ndikukhalabe kanthawi m’chihemamo
Mose atachoka. Iye amafunitsitsa kwambiri kuti akhale monga mphunzitsi wake (fanizilani
Eksodo. 33:8-11).


Palibe chomwe chimalimbikitsa mpingo ngati mbusa wopemphera.
Satana saopa mapepala athu ama digiri omwe timawapeza kudzera mmaphunziro. Iye
sachitanso manthandikuchuluka kwa ndondomeko yazachuma yathu mu mpingo kapena
zomanga zokongola zomwe tili nazo. Chomwe Satana amaopa ndi mapemphero athu.
Iye ndi magulu ake a ziwanda amanjenjemera pamene anthu ake a Mulungu agwa
pamaondo mupemphero lodzodzedwa ndi Mzimu komanso lodzara ndi chikhulupiriro.
Ngati mbusa wa Chipentekoste angalephere kupambana mu chilichonse, iye ayenera
kupambana mukupemphera. 


MOYO WA PEMPHERO


Obweretsa kusintha wankulu, Martin Luther, tsiku lina anati,
“Kukhala mKhristu popanda pemphero mkosatheka kuposa kukhala ndi moyo koma
osapuma.” Zomwe zili zoona kwa Mkhristu mosakaikitsanso ndi zoona kwa mbusa wa
Chipentekoste. Munthu sangathe kutumikira ngati mbusa weniweni wa Chipentekoste
popanda moyo wodzipereka wa pemphero. Yesu adawuza ophunzira ake kuti “Ayenera iwo
kupemphera nthawi zonse, osafooka mtima” (Luke 18:1). 


Ngati mbusa wa Chipentekoste, mumutenge Yesu ngati chitsanzo
chanu. Moyo wa Yesu ndi utumiki wake unali wodzala ndi pemphero. Luka akulemba
kuti, “Iye anazemba, nanka m’mapululu, nakapemphera” (Luka 5:16). Panthawi ina,
“Ndipo kunali masiku awa, Iye anatuluka nanka kuphiri kukapemphera kwa Mulungu”
(6:12). Panthawi ina, Iye anatenga Petro ndi Yohane, ndi Yakobo “Nakwera phiri
kukapemphera” (9:28). Ndipotu, Yesu amapemphera pa danga lililonse. Monga Yesu,
kutsogolera anthu a Mulungu,uyenera kukhala mayi ndi bambo wapemphero nthawi
ndi nthawi. Palibe angatumikire mu mphamvu ya Mzimu Woyera popanda chikhalidwe
chopitirira mu pemphero.


 Kudzera m’pemphero, umadzikonzekeretsa wekha pa utumiki.
Pamene mudikira m’pemphero, mumayandikira chifupi ndi Mulungu (Yakobo 4:8, Heb
10:22). Kuphatikiza apo, umapeza mphamvu za uzimu zomwe zimafunikira kuti
ukhale moyo chifukwa cha Khristu, ndi mphamvu zomwe zifunikira kuti uchite
utumuki bwino lomwe (Yesaya 40:31; Masalmo 40:1-3). 


Baibulo litilimbikitsa kuti, “Muyendeyende mwa Mzimu, ndipo
musafitse chilakolako cha thupi” (Agalatiya 5:16). Kuti muchite izi mufunikira
kukhala pa chiyanjano pafupipafupi ndi Mulungu. Chiyanjanochi chimatheka
kudzera m’pemphero. Mu nyengo ya pemphero, Mzimu Woyera adzakuyankhulani ndi
kukupatsani chilimbikitso ndi chitsogozo. Pemphero lodzodzedwa ndi Mzimu Woyera
lidzakukonzekeretsani pa nkhondo za Uzimu (Aefeso 6:12, 18). 


UTUMIKI WA PEMPHERO


Kuonjezera pakukuza moyo wa pemphero, ngati mbusa wa
Chipentekoste, muyenera kuwona pemphero ngati njira yotumikira ena. Pali njira
zitatu zomwe utha kutumikira ena kudzera mpemphero:


Kutumikira Kudzera Mpemphero la Mseri


Choyamba, mutha kutumikira ena kudzera mpemphero la mseri.
Yesu adalitcha mtundu wa pemphero uwu kuti pemphero lachinsinsi. Anaphunzitsa
kuti, “Koma iwe popemphera, lowa m’chipinda chako, nutseke chitseko chako,
nupemphere Atate wako ali m’tseri” (Mateyu 6:6). Kumeneko kosaonekako, utaye
nthawi yako mkupempherera zosowa za ena. Pamene mupemphera mutha kupembedzera
ndi kulimbika mtima, podziwa kuti Mulungu amaona ntchito yako ya chikondi ndipo
Iye adzayakha mapemphero anu. Mu ndime yomweyo, Yesu adalonjeza, “Ndipo Atate wako
wakuona m’tseri adzakubwezera iwe.” Nthawi yako mpemphero itha kutenga mitundu
yosachepera itatu:


1. Pemphero lakudzikhuthura. Choyamba, muyenera
kupemphera modzipereka. M’mau ena, muthere nthawi mpemphero pakusunthira
chifupi ndi Mulungu. Machitidwe awa amalimbikitsa ubale wako ndi Mulungu.
Pamene mupemphera mu Mzimu Woyera, chikhulupiriro chanu chiumbika, komanso musungidwa
m’chikondi cha Mulungu (Yuda 20-21; fanizilani Aroma 5:5). Kuchokera ku ubale
otere ndi Mulungu mudzakhala ndi kuthekera kokwaniritsa utumiki wanu.[22]



2. Pemphero lakupembedzera. Kenako, monga zanenedwa
mwambamu, ngati mbusa wa Chipentekoste, muyenera kutaya nthawi pamaso pa
Mulungu kupembedzera kwa Iye chifukwa cha zosowa za ena-makamaka chifukwa cha
zosowa za iwo akulumikizidwa ku mpingo wanu. Nthawi zonse Yesu amapempherera
ophunzira ake (Yohane 17:9). Mwachitsanzo, anawapempherera kuti chikhulupiriro
chawo chikhalebe cha mphamvu (Luka 22:32). Iye anapitirira kuwapempherera kuti
Mulungu ateteze iwo (Yohane 17:11-12, 15), komanso kuti akhale ndi chimwemwe
(v. 13). Iye adawapemphereranso chifukwa cha kupatulidwa kwao (vv. 17-19) komanso
kuti akakhale amodzi (vv. 21-23). 


Mu njira yomweyo, mtumwi Paulo anapitiriza kupempherera
chifukwa cha anthu a Mulungu. Adalemba kwa ophunzira a ku Aroma, “Kosalekeza ndikumbukira
inu, ndi kupempha masiku onse m’mapemphero anga” (Aroma 1:9-10). Iye adawauza
Aefeso, “Sindileka kuyamika chifukwa cha inu, ndi kukumbukira inu m’mapemphero
anga” (Aefeso 1:16; fanizilani Akolose 1:9). Ngati abusa a Chipentekoste
tiyenera kutsatira zitsanzo za Yesu ndi Paulo ndi kuthera nthawi yochuluka
mpemphero, kupembedzera chifukwa cha ena.[23]


3. Kupemphera ndi Kusala kudya. Chotsiriza, ngati
mbusa wa Chipentekoste, nthawi zambiri udzipemphera ndi kusala kudya. Mwambo wa
uzimu wakusala kudya ndi kupemphera ukuthandizirani kubweretsa mzimu wanu
kuchiyanjanitso ndi Mzimu wa Mulungu. Pamene mugwiritsa nthawi yanu mpemphero
ndi kusala kudya, thupi lanu limafika pogonja, ndipo Mzimu wanu
umakonzekeretsedwa momveka bwino kuti uthe kuzindikira liwu la Mzimu (fanizilani
Agal. 5:16-17).


Kutumikira Kudzera Mkupemphererana 


Nthawi zambiri ngati mbusa wa Chipentekoste mudzayitanidwa
kuti mukatumikire mpemphero kwa munthu-ku-munthu. Kutumikira kumeneku
kumachitika pamene mupempherera wina amene ali ndinu. Mtundu wa pempherowu
umachitika nthawi zambiri mkatikati mwa nthawi zakupemphera kutsogolo kwa
mpingo. Kuthanso kuchitika kunyumba kapena kuchipatala munthawi yomwe akuyendera.
Kapena ithanso kuchitika pamsika mnthawi yakufalitsa uthenga wabwino.
Mapemphero awa amaphatikizapo nthawi zambiri kusanjika manja kapena kudzodza
ndi mafuta (fanizilani Machitidwe 19:6; Yakobo 5:14). Nthawi zonse pemphero ili
limachitidwa mu chikhulupiriro (Yakobo 5:15). 


Zitsanzo zinayi za pemphero la munthu-ku-munthu ndi
kupemphera ndi anthu kuti apulimutsidwe, kupemphera ndi anthu kuti
achiritsidwe, kupemphera ndi anthu kuti amasulidwe kuchokera ku magoli a
ziwanda, komanso kupemphera ndi anthu kuti adzazidwe ndi Mzimu Woyera. Uyenera
kukhala wodziwa kachitidwe ka izi mu utumiki. Mu nyengo iliyonse, muyenera
kuonetsera kulimbika mtima kwanu pa mau a Mulungu, kuyankhula mau a
chikhulupiriro ndi chilimbikitso, komanso kuonetsera moona mtima kukhudzidwa
kwanu ndi munthu amene mukumpempherera.[24] 


Kutumikira Kudzera M’mapemphero a Pagulu


Munthawi zina mudzaitanidwa kuti mupemphere mapemphero a
pagulu. Abusa ena amapereka mapemphero a ubusa pa mpingo wao m’mawa wa la
Mulungu lililonse. Kuphatikiza apo, mbusa wa Chipentekoste nthawi zambiri
amaitanidwa kuti apemphere pa mkumano wa magulu monga, maliro ndi ukwati.
Pamene mwafunsidwa kuti mupemphere mu zochitika ngati izi, muyenera kupemphera
ndi ulemu komanso chisomo. Pemphero lanu la pagulu lisaperekedwe ngati
chionetsero kapena mwambo chabe. Nthawi zonse muyenera kupemphera moona mtima.
Yesu adachenjeza, “Ndipo pamene mupemphera musakhale ngati onyengawo; chifukwa
iwo akonda kuimirira ndi kupemphera m’masunagoge, ndi pa mphambano za
makwalala, kuti aonekere kwa anthu” (Mateyu 6:5).


KUTSOGOLERA MPINGO M’PEMPHERO 


Mbusa wa Chipentekoste sakungoyenera kukuza moyo wake okha
wa pemphero, ayeneranso kuumba utumiki wa mphamvu wa pemphero mu mpingo omwe
akutumikira.


Kulalikira ndi Kuphunzitsa za Pemphero


Chifungulo chimodzi chofunika mukukuza utumiki wapemphero wa
mphamvu mu mpingo ndi kulalikira ndi kuphunzitsa nthawi zambiri pa mutuwu.
Pakuchita izi, mudzakhala mukutsatira chitsanzo cha Yesu, amene mwa Iye mwini
anaphunzitsa zambiri pa zokhudza pemphero (Luka 18:1; Mateyu 6:5-15). 


Muntha kulimbikitsa Akhristu kupemphera pakuwagawira
maumboni a mmene Mulungu wayankhila mapemphero anu mbuyomu. Maumboniwa atha
kuchokera m’baibulo, mu mbiri, kapena zomwe zikungochitika mnyengo imeneyo.
Muyeneranso kutenga nthawi kuphunzitsa ziphunzitso zokhudza ubwino ndi kachitidwe
ka pemphero.[25]


Kukhala Chitsanzo M’pemphero


Osamangophunzitsa kokha zokhudza pemphero, muyenera kuwaonetsa
okhulupirira m’mene angapemphelere. Umu ndi m’mene Yesu anaphunzitsira
ophunzira ake. Iye sanangowaphunzitsa za pemphero, koma anawaonetsanso ndi moyo
wake. Iye adaonetsa chitsanzo cha moyo wa pemphero pamaso pao. Ophunzira a Yesu
anazindikira m’mene iye anayendera mchiyanjano ndi Atate wake wakumwamba
mosasintha. Nthawi ina, atatha kumuona Iye mkupemphera, adamfunsa Iye, “Ambuye,
tiphunzitseni kupemphera monganso Yohane anaphunzitsira ophunzira ake” (Luka
11:1). Ngati mbusa wa Chipentekoste, uyenera kukhala moyo wapemphero onga otere
kufikira mamembala ako adzakufunse, “Abusa tiphunzitseni kupemphera monganso
Yesu anaphunzitsira ophunzira ake.”


Kukonzekera chifukwa Cha Mapemphero


Mbusa wa Chipentekoste ayenera kukonzekeretsa mpingo ku
pemphero. Mutha kuchita izi pakukonza magulu a mapemphero komanso kukonza
dongosolo la zochita za mapemphero, monga zotsatilazi:


Kukonza magulu amapemphero. Mukuyenera kuti mulimbikitse
kukonza kwa magulu apaderadera amapemphero mu mpingo. Magulu amenewa atha
kukonzedwa ngati othandizira ma utumiki ngati utumiki wa abambo, utumiki wa
amayi, utumiki wa achinyamata, ndi ena. Atha kupangidwanso kuti athane ndi chosoweka
china mu mpingo, kudera, kudziko, kapena dziko lonse. Zosoweka izi zitha
kukhala maubale kapena uzimu, dera kapena kuzungulira dziko lonse.
Mwachitsanzo, mamembala ena atha kufuna kupemphelera chitsitsimutso mu mpingo,
pamene ena atha kufuna kupemphelera mtendere mu dziko. Zinthu zambiri zosoweka
zitha kuzindikirika zomwe zifunikira pemphero. 


Kukonza dongosolo la zochitika za mapemphero. Muthanso
kufuna kuphatikiza zochitika za mapemphero mu kalendala ya zochitika za mpingo.
Muyenera, ndithu, kuyika dongosolo lopitirira la mikumano ya mapemphero pa
mpingo, monga mapemphero a pakati pa Sabata. Mufunikiranso kuyika dongosolo la
zochitika zapadera zamapemphero monga mapemphero ochitikira malo ena kapena
masabata a mapemphero apaderadera. 


Mwachitsanzo, mbusa wina wa Chipentekoste anayika sabata
limodzi la mapemphero akathithi ndi kusala kudya kawiri m’chaka chilichonse mu
mwezi wa Januwale komanso Julaye. Mu kukonzekera zochitikazi, analimbikitsa ma
membala ake kuti asonkhanitse zopembedzera kuchokera kwa akubanja kwao, anzao,
achifupi nao, ndi ogwira nao ntchito. Kenako amalembo zopembedzerazi pa
mapepala omwe anakonza ndikuwagawa kwa mamembala kuti apemphere nthawi za
mkumano wa mapemphero a mmawa ndi madzulo. Madalitso akuluakulu anabwera ku
mpingowu ndi dera lonse kudzera ku zochitikazi. 


Abusa ambiri a Chipentekoste amayika dongosolo la ndandanda
wa mikumano ya mapemphero kulunjika lamulungu la Pentekoste chaka chilichonse.
(Lamulungu la Pentekoste limadza nthawi zonse masabata asanu ndi awiri pakatha
lamulungu lapasaka.)M’mikumano ya paderayi okhulupirira amayitanira pa Mulungu
kuti atsanule Mzimu Woyera pa mpingo. Iwo amapempheranso kuti mu nyengo yakukondwelera
PENTEKOSTE Akhristu ambiri apatsidwe mphamvu ndi Mzimu Woyera (Machitidwe 1:8;
2:4). Komanso amapemphera kuti anthu ambiri abwere kwa Ambuye monga zinachitikira
patsiku loyamba la Pentekoste (2:41). 


Muthanso kufuna kuti muyike mndandanda wa mapemphero
apachaka ndi ogwira ntchito apa mpingo komanso atsogoleri. Muyenera
kufunitsitsa chitsogozo cha Mulungu mwakhama molingana kuti mudziwe chomwe
mutsindike mu mndandanda wa mapemphero omwe muyike pa mpingo.


Kupempherera Ntchito ya Mulungu 


Ichi ndichopemphelera chimodzi chofunika kuti chidzipezeka
mu mpingo uliwonse wa Chipentekoste mu Afirika. Mbusa wa Chipentekoste ayenera
kuonetsetsa kuti mpingo wake ukupemphelera mowilikiza chifukwa cha kukula kwa
ntchito ya Mulungu mu dziko lapansi. Ichi chinali chopembedzera cha Yesu, ndipo
chisanyalanyazidwe (Mateyu 9:37-38). Muyenera tsono kutsogolera mpingo wanu mu
pemphero lodzipereka chifukwa cha kupita patsogolo kwa ufumu wa Mulungu mu
dera, dziko, m’zigawo za maiko komanso dziko lonse lapansi. Muyenera
kutsogolera iwo mu mapemphero chifukwa cha atumwi otumizidwa ndi mpingo wonse,
komanso iwo othandizidwa ndi mpingo wanu. Ndipo pempherani nthawi zonse
chifukwa anthu zikwizikwi am’magulu a wanthu omwe sanafikiridwe m’dziko
lapansi.[26]


KUTSOGOLERA MKUMANO WA MAPEMPHERO


Mbusa wa Chipentekoste ayenera kudziwa mmene angathe kuchitira
mapemphero mwa bwino lomwe. Apa pali zina mwa zokutsogolerani zothandizira
kutsogolera mkumano wa mapemphero.


Konzekeranitu


Monga mmene m’machitira ndi chochitika chofunikira chilichonse
mu mpingo, muyenera kukonzekeratu ku mkumano wabwino wamapemphero. Muyenera
kusankha nthawi ndi malo ochitira kumanowo. Koposa mufunikira kudziwiratu
cholinga cha mapemphero komanso kuti m’chiyani chomwe mapemphero akutsindika.
Ndipo muyenera kupanga mndandanda wa zopemphelera zomwe zikafikiridwe mu
mkumanowo. Muthanso kufuna kuti mupeze zambiri zoyenera zokhudza zomwe
mukukapemphelera. Kenako mudzagawana zomwe mwadziwazi ndi otenga mbali pa
nthawi yoyenera mu mkumano wamapemphero. 


Sungani nthawi― Khalani achindunji


Pamene mutsogolera mkumano wa mapemphero, mufunikira kusunga
nthawi ndi kukhala achindunji. Munjira ina, muyenera kuyamba ndi kumaliza
mkumano wa mapemphero pa nthawi yoyikidwa. Anthu ena ndi otanganidwa, ndipo
adzathokoza mmene mulemekezere nthawi yao. Zotsatila zake, iwo adzafunanso kuti
apezeke mmapemphero ena.


Koposa, pamene mutsogolera mkumano wamapemphero,muyenera
kukhala achindunji. Izi zikutanthauza kuti musaloremkumano wamapemphero kukhala
wobalalika, koma mukhale pa chindunji. Kutumikira kochepa ndi kanthawi koyimba
kochepa ndi zoyenera pamayambiriro a mkumano wamapemphero. Nthawi yochuluka ya mkumanowo
ikhazikike pakupemphera.


Khalani Otseguka kwa Mzimu Wa Mulungu


Ngakhale mkumano wamapemphero uyenera kukhala wa dongosolo
ndi wachindunji, mtsogoleri wa mkumanowo akhale wotseguka ku mayendedwe a Mzimu
Woyera. Iye alimbikitse anthu kupemphera mu Mzimu (Aroma 8:26-27; 1 Akorinto
14:15: Aefeso 6:18) ndi kukhalabe otseguka ku chitsogozo ndi kuonekera kwa
mphatso za uzimu (1 Akorinto 14:26). 


MAONEKEDWE A MKUMANO WA MAPEMPHERO


Wina atha kufunsa, “Kodi mkumano wa mapemphero a Chipentekoste
umaoneka bwanji?” Yankho la mfunsoli likupezeka M’baibulo. Buku la Machitidwe
likutipatsa ife chitsanzo cha mkumano wa mapemphero mu mpingo woyamba. Mkumano
wamapemphero unachitika patangotha Tsiku la PENTEKOSTE. 


Mpingo umadutsa mu chizunzo chachikulu. Atsogoleri Achiyuda
adagwira Petro ndi Yohane. Adawaopseza iwo ndikuwauza kuti asiye kulalikira mu
dzina la Yesu. Pamene iwo adawamasula atumwi awiriwo, anabwerera ku mpingo
ndikufotokozera zomwe zinawachitikira. Akhristu anayamba kupemphera. Pemphero
lao ndi zotsatira za pemphero zinalembedwa mu Machitidwe 4:23-31. Kuchokera mu
mkumano wamapempherowu, tikuphunzirapo zinthu zitatu zofunikira zokhudza mmene
tingachitire mkumano wamapemphero lero lino:


Mmene Tingamapempherere


Choyamba, tikuphunzira khalidwe lakapempheredwe, kapena
mmene tingapempherere. Baibulo limanena za Akhristuoyambirirawo kuti, “Anakweza
mau kwa Mulungu ndi mtima umodzi” (Mach. 4:24). Kupemphera kwao kunali kwakulu
(“anakweza mau”) ndipo kunali kwa umodzi (“anakweza mau ndi mtima umodzi”). Tikabwera
pamodzi kupemphera, ifenso tifune Mulungu kwakulu, komanso tipemphere ndi mtima
umodzi. Kuphatikiza apo mapemphero athu aperekedwe mwa chikhulupiriro (Marko
11:24). Iwo amene adapemphera tsiku limenero ku Yerusalemu adali ndi chiyembekezo
chonse kuti Mulungu amva ndi kuyankha mapemphero ao.


Zomwe Zili M’mapemphero Athu


Chachiwiri, tikuphunzira zomwe zili mkati mwa mapemphero
athu, kapena zomwe tiyenera kuzipemphelera. Akhristu oyambawo
sadalunjika mapemphero ao pa mavuto ao, ngakhale kuti adalinawo ambiri. Iwo
mmalo mwake adalunjika chidwi chao pa mphamvu ndi ukulu wa Mulungu (Mach.
4:24-25). Ndipo adapemphera kuti chifuniro cha Mulungu chichite (vv. 26-28). Koposanso
iwo adafunsa Mulungu kuti awapatse kulimbika mtima kuti alakhule mau a uthenga
wabwino, ngakhale mkatimkati mwa chizunzo (vv. 29-30). Pakufunsa Mulungu kuti
“Kutambasula dzanja Lake,” amafunsa Iye kuti ayende mwa mphamvu mwa Mzimu wake (fanizilani
Ezekiele. 37:1; Luka 11:20 ndi Mateyu. 12:28; Machitidwe 11:21).


Zotsatira za Mapemphero Athu


Chotsirizira, tikuphunzira za zomwe tingayembekeze kuti zichitika
pamene tikupemphera. Ngati tingapemphere monga okhulupirira oyambawo, ifenso
titha kuyembekeza Mulungu kuti apange kupezeka kwake kudziwike m’mikumano ya
mapemphero athu. Baibulo, limati, “Ndipo m’mene adapemphera iwo, panagwedezeka
pamalo pamene anasonkhanirapo; ndipo anadzazidwa onse ndi Mzimu Woyera,
nalankhula mau a Mulungu molimbika mtima” (Machitidwe 4:31). Ngati
tingapemphere monga adachitira, titha kuyembekeza Mulungu kuti ayankhe
mapemphero athu munjira yomweyo adayankhira iwo. Titha kuyembekeza Iye kuti
atidzaze ndi Mzimu Woyera ndikutipatsa mphamvu monga mboni za Khristu kwa
otayika.


 







~ Gawo 3 ~



Zikhulupiriro za Mbusa wa Chipentekoste


 


 







~ Mutu 9 ~



Amakhulupirira Baibulo


 


Pakhoma lakutsogolo la nyumba ya likulu la Africa’s Hope ku
Springfield, Missouri, USA, kuli mapu akulu a Afirika. Pamapupa pali chithunzi
cha munthu wa ku Afirika atatambasula dzanja lake patsogolo pake. M’manja mwa
munthuyo muli Baibulo. Iye akulalikira uthenga wabwino. Chifanizirochi
chikuimira zikwi za alaliki a CHIPENTEKOSTE mu Afirika onse amene amalalikira Mau
a Mulungu mokhulupirika kwa onse amene angamve. Zimayimiranso ubale wapadera wa
Mbusa wa Chipentekoste ku Baibulo lake.


Baibulo silifanana ndi buku lina lililonse padziko
lapansi.Ngakhale kuti limafotokoza mbiri yakale molondola, si buku la mbiri
yakale chabe. Ngakhale kuti limaphunzitsa makhalidwe abwino, liri loposa buku
la makhalidwe abwino. Anthu anzeru amachita chidwi ndi kuya kwa malingaliro
ake, komabe Baibulo ndi loposa buku la nzeru. Baibulo liri ndi “mau enieni a
Mulungu” (Aroma 3:2). Limavumbula mkhalidwe wauchimo wa anthu, ndipo
limasonyeza njira ya chipulumutso kupyolera mwa Khristu. Mutu uwu uwonetsa
ubale wapadera wa mbusa wa Chipentekoste ku Baibulo monga Mau a Mulungu.


MOMWE MBUSA WA CHIPENTEKOSTE AMALIONERA BAIBULO


Abusa a Chipentekoste amalemekeza kwambiri Baibulo. Iwo
amakhulupirira kuti ndi uthenga wa Mulungu wopita kwa anthu—Mau amuyaya a
Mulungu. Kwa abusa a Chipentekoste, Baibulo limakhala ngati maziko a utumiki
ndi machitidwe onse. Gawo 1 la “Zikhulupiriro za Chiyanjano cha Mpingo wa
Assemblies of God pa dziko lonse,” pamutu wa “Kuuziridwa kwa Malembo,”
likufotokoza mwachidule kaonedwe ka m’Baibulo ka Mbusa wa Chipentekoste kuti: “Malembo,
Chipangano Chakale ndi Chatsopano, ndi ouziridwa ndi Mulungu ndipo ali
vumbulutso la Mulungu kwa munthu aliyense, lamulo losalephera, amphamvu ndi ulamuliro
pa chikhulupiriro ndi chikhalidwe (2 Tim. 3:15-17; 1 Ate. 2:13; 2 Pet. 1:21).[27] Kuti
timvetse bwino tanthauzo la mauwa, tiyeni tigawe m’magawo ake anayi:


Mau Ouziridwa


Choyamba, mbusa wa Chipentekoste amakhulupirira kuti “Malembo,
Chipangano Chakale ndi Chatsopano onse ndi mau ouziridwa ndi Mulungu.”
Tikamanena kuti Malembo anauziridwa ndi Mulungu, tikutanthauza kuti
Mulungu mwa mphamvu zake zonse anasuntha paaneneri ndi atumwi akale,
kuwatsogolera mwa uzimu kuti alembe maganizo ndi malingaliro amene Iye
anasankha. Paulo anatsimikizira mfundo imeneyi pamene analemba kuti: “Lemba lililonse
adaliuzira Mulungu” (2 Tim. 3:16). Petro analongosola mwatsatanetsatane
mchitidwe wauzimu umenewu: “ndi kudziwa ichi poyamba, kuti palibe chinenero cha
lembo chitanthauzidwa pa chokha, pakuti kale lonse chinenero sichinadze ndi
chifuniro cha munthu; koma anthu a Mulungu, ogwidwa ndi Mzimu Woyera,
analankhula” (2 Pet. 1:20-21).


Tikamanena kuti Baibulo linauziridwa ndi Mulungu m’mau,
timatanthauza kuti kuuziridwa kwaumulungu kumafikira ku mau enieniwo a lembalo.
Mulungu sanangouzira maganizo a m’Malembo, koma ankayang’anira ntchitoyo,
kusankha mau omwewo mmene maganizo amenewa anasonyezedwera. Yesu anatsimikizira
mfundo imeneyi pamene ananena kuti: “Nkwapafupi, koma kuti kalembo kakang’ono
kachilamulo kagwe nkwapatali” (Luka 16:17). Kuuziridwa kukutanthauza kuti mau
aliwonse m'Malembo ndi ouziridwa ndi Mzimu Woyera. Mauwo alipo chifukwa Mulungu
anafuna kuti akhale pamenepo.


Chifukwa chakuti Baibulo ndi louziridwa, moyenerera
limatchedwa Mau a Mulungu. M’chenicheni, Baibulo limadzitcha ilo lokha kukhala
“Mau a Mulungu” kapena “Mau a Yehova” nthawi zoposa makumi anayi.


Vumbulutso la Mulungu


Mbusa wa Chipentekoste amakhulupiriranso kuti Baibulo ndi
“vumbulutso la Mulungu kwa munthu.” Izi zikutanthauza kuti Mulungu waulula
chifuniro chake kwa anthu kudzera m'mau a m'Malembo. Iye anauzira Baibulo kuti
anthu amudziwe Iye, ntchito Zake, ndi njira Zake. Mwa kutipatsa Baibulo,
Mulungu wasonyeza kuti ndi Mulungu wodziulula. Baibulo ndi umboni wakuti
Mulungu amafuna kuti amuna ndi akazi onse kulikonse amudziwe Iye ndi dongosolo
lake la chipulumutso.


Osalephera


Komanso, mbusa wa Chipentekoste amakhulupirira kuti Baibulo
sililakwitsa. Kunena kuti Baibulo ndi losalakwa ndi kunena kutisilinalakwitsa
chilichonse. Popeza kuti mau a m’Malembo anauziridwa ndi Mulungu, mfundo zake
n’zoona ndipo zimene limanena n’zolondola. Wamasalimo ananena kuti, “Mau a
Yehova ngoyengeka” (Masalimo 18:30) Yesu anatsimikizira mfundo imeneyi pamene
ananena kuti: “Thambo ndi dziko lapansi zidzachoka, koma mau anga sadzachoka ai”
(Mat. 24:35).


Ndikofunika kuti mbusa wa Chpentekoste amvetsetse kuti
tikamanena kuti Baibulo ndi losalakwitsa, sitikunena za kumasulira kulikonse
kwa Baibulo. Tikunena za Malembo monga momwe adawonekera mu zolembedwa zake
zoyambirira. Omasulira Baibulo amayesetsa kumasulira molondola mauwo. Komabe,
chifukwa chakuti iwo ndi anthu, n’zosapeweka kuti zolakwa zimachitika. Zolakwa
izi, komabe, ndi zazing'ono. Masiku ano, tingakhale otsimikiza kuti Mabaibulo
athu amafotokoza molondola mau a Mulungu monga mmene anaululira kwa olemba
oyambirira.


Ulamuliro wa Mphamvu pa Chikhulupiriro ndi Chikhalidwe 


Potsirizira pake, mbusa wa Chipentekoste amakhulupirira kuti
Baibulo ndilo “ulamuliro wa mphamvu pa chikhulupiriro ndi chikhalidwe” cha
wokhulupirira. Baibulo limauza mwamuna kapena mkazi wa Mulungu zimene ayenera
kukhulupirira ndi mmene ayenera kukhalira. Chifukwa chakuti Baibulo ndi Mau a
Mulungu, lili lodalirika. Izi zikutanthauza kuti ziphunzitso zake ziyeneraku-khulupiriridwa,
ndipo malamulo ake ayenera kutsatiridwa. Mfumu Davide anamvetsa mfundo imeneyi.
Anatcha Mau a Mulungu “nyali ya kumapazi kwanga ndi kuwunika kwa panjira panga”
(Mas. 119:105).


MMENE MBUSA WA CHPENTEKOSTE AMALIONERA BAIBULO


Kodi mbusa wa Chipentekoste ayenera kuliona bwanji Baibulo?
Kodi ayenera kukhala ndi maganizo ndi malingaliro otani okhudza Malembo?
Pokhulupirira kuti Baibulo ndi Mau a Mulungu, mbusa wa Chipentekoste ayenera
kuyandikira Baibulo ndi makhalidwe atatu:


Kulemekeza Koyera


Chifukwa chakuti mau a m’Malembo amachokera mumtima wa
Mulungu woyera, Baibulo lenilenilo ndi loyera. Ndipo chifukwa chakuti Baibulo
ndi lopatulika, mbusa wa Chipentekoste ayenera kulilemekeza kwambiri. Ayenera
kulemekeza Mau a Mulungu ndi kuwachitira ulemu wopatulika. Paulo anayamikira
Akhristu aku Atesalonika chifukwa cha mkhalidwe woterowo: “Pakulandira mau a Uthenga
wa Mulungu, simunawalandire monga mau a anthu, koma monga momwe ali ndithu, mau
a Mulungu, amenenso achita mwa inu okhulupirira” (1 At. 2:13). Chifukwa chakuti
mbusa wa Chipentekoste amalemekeza Baibulo monga mau enieni a Mulungu, iye
adzapewa kupotoza ziphunzitso zake n’cholinga chofuna kulichititsa kunena
zimene iwo akufuna kuti linene. Petro akuchenjeza kuti amene amachita zimenezi
“ndikudziwononga nao eni” (2 Pet. 3:16).


Chikondi Chozama


Sikuti mbusa wa Chipentekoste ayenera kulemekeza Baibulo
kokha, ayenera kukhalanso ndi chikondi chenicheni paziphunzitso zake. Wolemba
Masalimo 119 anasonyeza chikondi choterocho pa Mau a Mulungu. Pokhala ndi ndime
176, Salimo limeneli ndilo mutu wautali kwambiri m’Baibulo. Mutu umenewu ndi
pemphero lalitali kwa Mulungu.


M’pemphero lochititsa chidwi limeneli, wolemba akufotokoza
mobwerezabwereza chikondi chake pa Mau a Mulungu. Mwachitsanzo, amauza Mulungu
kuti, “Ndipo ndidzadzikondweretsa nao malamulo anu, amene ndiwakonda” (v. 47).
Iye amakumbutsanso Mulungu mmene mau Ake akhudzira moyo wake. Iye anati: “Mtima
wanga wasweka ndi kukhumba maweruzo anu nyengo zonse…. Mboni zanu zomwe ndizo
zondikondwetsa ndizo zondipangira nzeru.” (vv. 20, 24). Mofanana ndi wa
Masalimo, mbusa wa Chipentekoste ayenera kukulitsa chikondi chenicheni pa Mau a
Mulungu.


Chidaliro Cholimba


Pokhala kuti mbusa wa Chipentekoste amakhulupiriradi kuti Baibulo
ndi lowuziridwa ndi Mulungu, amayandikira kapenakulifikira ndi chidaliro
cholimba. Amadziwa kuti angakhulupilire zilengezo ndi malonjezo ake. Chifukwa
mbusa wa Chipentekoste amakhulupirira Baibulo kotheratu, monga Abrahamu, ali
wotsimikiza kwanthunthu kuti zimene Mulungu walonjeza adzachita ndithu (Aroma
4:21).


Mbusa wa Chipentekoste sikuti amangokhulupirira kuti Baibulo
ndi loona, iye amamvetsetsa kuti ndi lamphamvu. Kudzera m’Mau a Mulungu
chilengedwe chinalengedwa (Yohane 1:1-3). Baibulo limanena kuti: “Mau a Mulungu
ali amoyo ndi ochitachita. Ndi akuthwa kuposa lupanga lakuthwa konsekonse”
(Aheb. 4:12). Paulo analongosola uthenga wabwino monga “mphamvu ya Mulungu yakupulumutsa”
(Aroma 1:16). Ndime zimenezi ndi zina zambiri zimanena za mphamvu ya Mau a
Mulungu. Mwachitsanzo, polankhula kudzera mwa mneneri Yesaya, Mulungu ananena
za Mau ake kuti: “Monga mvula imagwa pansi ndi matalala, kuchokera kumwamba
yosabwerera komweko, koma ikhamiza nthaka ndi kuibalitsa, ndikuiphukitsa, ndi
kuipatsitsa mbeu kwa wodzala, ndi chakudya kwa wakudya; momwemo adzakhala mau
anga amene atuluka m’kamwa mwanga, sadzabwerera kwa Ine chabe, koma adzachita
chimene ndifuna, ndipo adzakula m’mene ndinawatumizira (Yesaya 55:10-11).


Mowonjezera, Baibulo limatiuza kuti Mau a Mulungu amasonyeza
njira (Mas. 119:105), amapulumutsa moyo (Yakobo. 1:21), amalenga chikhulupiriro
(Aroma 10:17), amapereka moyo (1 Pet.1:23), amayeretsa (Yoh. 17:17),
kumangirira (Mach. 20:32), kuchiritsa ndi kupulumutsa (Mas. 107:20), kuyeretsa
(Yoh. 15:16), ndi zina zambiri. Chifukwa cha choonadi champhamvu chimenechi,
mbusa wa Chipentekoste ali ndi chidaliro cholimba m’Mau a Mulungu.


UDINDO WA MBUSA WA CHIPENTEKOSTE OKHUDZA BAIBULO


Monga mbusa wa Chipentekoste muli ndi maudindo ena pa Mau a
Mulungu. Nazi zisanu ndi chimodzi mwa maudindo amenewo:


Kudziwa Baibulo


Choyamba, muyenera kukhala ndi chidziwitso chozama cha Malembo.
Palibe chimene chimamuyenereza mbusa wa Chipentekoste kuti agwire ntchito choposa
kudziwa bwino Baibulo. Ndipo palibe chomwe chimamulepheretsa iye kukhala
woyenerera kuposa chidziwitso chozama, cham'mwamba cha Malembo.Chifukwa chake
muyenera kudzipereka pakufuna kwa moyo wanu wonse kumvetsetsa Malembo. Mutha
kuchita izi m'njira zitatu:


1. Kuwerenga tsiku ndi tsiku. Mungapeze chidziwitso
cha Mau a Mulungu mwa kuwerenga Baibulo tsiku ndi tsiku. Choncho muyenera
kukulitsa mwambo wa kuwerenga Malembo.[28]
Mukhoza kumaliza Baibulo m’chaka chimodzi mwa kuwerenga pafupifupi mphindi
khumi ndi zisanu patsiku. Ngati mutsatira chizolowezi chimenechi, tsiku ndi
tsiku, chidziŵitso chanu cha Baibulo chidzawonjezeka.


2. Kuwerenga mwadongosolo. Mukhoza kuwonjezera
chidziwitso chanu cha Malembo posanthula Baibulo mwadongosolo. Baibulo limanena
za mchitidwe umenewu pakati paokhulupirira Achiyuda ku Bereya. Limati:
“Analandira mau[a uthenga wabwino] ndi kufunitsa kwa mtima onse, nasanthula
m’malembo masiku onse, ngati zinthu zina zotero” (Mach. 17:11). Mungakhale
wanzeru kutengera mchitidwe wa Abereya wosanthula mosamalitsa Mau a Mulungu.


Mudzayeneranso kupanga nkhokwe yamabuku yaumwini
yokuthandizani kuphunzira Malembo. Nkhokwe imeneyi iyenera kukhala ndi mabuku
ofotokoza za m’Baibulo monga ndondomeko ya malembo kapena mau m’buku, ndemanga
yomasulira ndi yofotokozera mitu ndi ndime za m’Baibulo, ndi maphunziro ena a
Baibulo. Iyeneranso kukhala ndi Baibulo lophunzirira bwino.Baibulo labwino
kwambiri lophunzirira Chipentekoste ndi Baibulo la Moyo Wochuluka, lofalitsidwa
ndi Life Publishers ku Springfield, Missouri, USA.[29]


Ngati n’kotheka, muyenera kumaliza maphunziro anu kusukulu
ya Baibulo ya Chipentekoste. Izi zidzakulitsa chidziwitso chanu cha Malembo ndi
luso lautumiki. Afirika Assemblies of God ili ndi dongosolo lalikulu la
maphunziro autumiki m'dziko lonse la Afirika. Masukuluwa akuphatikizapo ogonera
pompo komanso omwe wophunzira amangoyendera. Mutha kupeza sukulu ya Baibulo ya Assemblies
of God pafupifupi m’maiko onse a kum’mwera kwa Sahara ku Afirika ndi maiko amu
Afirika omwe ali kufupi ndi Nyanja yaikulu ya Indian. Sukulu zimenezi
zimapereka maphunziro kwa atumiki omwe ndia Assemblies of God ndi iwo omwe si a
Assemblies of God.[30]


3. Kuloweza pamtima. Muyeneranso kuloweza Malembo
mwadongosolo. Cholinga chabwino ndi kuloweza lemba kapena ndime yatsopano
pamlungu kapena sabata imodzi. Kuphatikiza apo, ndi chizolowezi chabwino
kuloweza pamtima lemba lililonse kapena ndime ya Lemba yomwe muyenera
kuphunzitsa kapena kulalikirako. Kuchita zimenezi kudzakuthandizani kukhala ndi
ufulu wochuluka polalikira.Zidzawonjezeranso kwambiri ndime zoloweza pamtima.


Kutsatira Miyezo Yake 


Chachiwiri, monga mbusa wa Chipentekoste, muyenera kutsatira
miyezo ya Baibulo. Sikokwanira kudziwa zimene Baibulo limaphunzitsa, muyenera
kulora ziphunzitso zake kuwongolera moyo wanu ndi utumiki wanu. Baibulo
limalimbikitsa kuti: “Khalani akuchita mau, osati akumva okha, ndikudzinyenga
nokha” (Yakobo 1:22; onaninso Aroma 2:13). Pamodzi ndi wa Masalimo, muyenera
kupemphera moona mtima, “Ndinasankha njira yokhulupirika; ndinaika maweruzo anu
pamaso panga. Ndimamatika nazo mboni zanu; musandichititse manyazi, Yehova”
(Mas. 119:30-31).


Kumasulira Mau a Choonadi Molondola


Chachitatu, monga mbusa wa Chipentekoste, muyenera kudzipereka
kuti mumasulire bwino "mau a choonadi" (2 Tim. 2:15). Popeza
mumakhulupirira kuti Baibulo ndi Mau amuyaya a Mulungu kwa anthu, muyenera
kukana mayesero aliwonse opotoza Malembo mwadala kuti agwirizane ndi
malingaliro anu. Mudzamvera chenjezo la Petro kwa “anthu osaphunzira ndi
osakhazikika apotoza, monganso atero nao malembo ena, ndikudziononga nao eni”
(2 Pet. 3:16). Ndipo muyenera kumvera mosamalitsa lamulo la m’Malembo la “Koma
iwe, lankhula zimene ziyenera chiphunzitso cholamitsa” (Tito 2:1).


Kupititsa patsogolo Ntchito Yake Mokhulupirika


Chachinayi, muyenera kudzipereka kuti mumvetsetse bwino
lomwe ndikupititsa patsogolo mwachangu ntchito ya Mulungu monga yawululidwa m'Malembo.
Baibulo limavumbula kuti Mulungu ndi Mulungu wautumwi ndipo akugwira ntchito yokwaniritsa
ntchito yake padziko lapansi. Ntchito imeneyi nthawi zina imatchedwa missio
Dei. Mulungu ali pa ntchito yake kuti awombole ndi kuitanira kwa iye yekha
anthu ochokera ku mafuko onse, chiyankhulo chilichonse ndi mtundu uliwonse
padziko lapansi (Chivumbulutso 5:9).[31]


Monga Mbusa weniweni wa Chipentekoste, muyenera kutsogolera
mpingo wanu kuti mugwirizane ndi Mulungu mu utumiki uwu (Mateyu 24:14). Kuti
muchite izi, muyenera kumvetsetsa bwino lomwe zomwe Baibulo limaphunzitsa
ponena za ntchito ya Mulungu. Ndipo muyenera kudzipereka kuti mutsogolere
mpingo wanu kuchita gawo lake pokwaniritsa cholingacho.


Kulalikira ndi Kuphunzitsa Mau


Chachisanu, ngati mbusa wa Chipentekoste, muyenera
kulalikira mokhulupirika ndi kuphunzitsa Mau a Mulungu kwa anthu anu. Pochita
zimenezi, mudzawathandiza “koma kulani m’chisomo ndi chizindikiritso cha Ambuye
wathu ndi Mpulumutsi Yesu Khristu (2 Pet. 3:18). Ndipo mudzaonetsetsa kuti
anthu a Mulungu “akhale woyenera, wokonzeka kuchita ntchito iliyonse yabwino”
(2 Tim. 3:17). Ichi ndi chifukwa chimodzi chofunika kwambiri chimene Paulo
analimbikitsira Timoteo, mwana wake m’chikhulupiriro, kuti: “Lalikira mau;
chita nawo pa nthawi yake; popanda nthawi yake; tsutsa; dzudzula, chenjeza, ndi
kuleza mtima konse ndi chiphunzitso” (2 Tim. 4:2).


Mbusa wa CHIPENTEKOSTE amene amaphunzitsa Mau a Mulungu
mokhulupirika adzalandira mphotho (Mat. 24:45-47). Amene alephera ntchito
imeneyi adzaweruzidwa koopsa (Yakobo 3:1).


Kuteteza Molimba Choonadi Chimene Baibulo Limaulula


Pomaliza, ngati mbusa weniweni wa Chipentekoste, muyenera
kukhala okonzeka kuteteza chowonadi chowululidwa m'Malembo. Monga Paulo,
muyenera kukhala “chokanira cha Uthenga Wabwino” (Afilipi 1:16). M’mau a
mtumwiyo, “wogwira mau okhulupirika monga mwachiphunzitso, kuti akakhoze
kuchenjeza m'chiphunzitso cholamitsa, ndi kutsutsa otsutsana naye.” (Tito 1:9)


Poganizira izi, muyenera kuyang'anira nkhosa za Mulungu
mwakhama kuti muteteze oyera mtima kwa aphunzitsi onyenga ndi ziphunzitso
zabodza (Mach. 20:28-31). Mungachite zimenezi pophunzitsa mokhulupirika chiphunzitso
cholondola cha m’Baibulo ku mpingo. Ndipo mungateteze nkhosa mwa kuvumbula ndi
kutsutsa kupatuka kulikonse pachowonadi cha Mau a Mulungu.[32]


____________________


Mbusa wa Chipentekoste adziwike ngati mwamuna kapena mkazi
wa Buku. Ayenera kukhulupirira kuti Baibulo linauziridwa ndi Mulungu. Chifukwa
cha zimenezi, ayenera kuyamikira Baibulo ndi kulilemekeza kwambiri. Ayenera
kudziwa Mau a Mulungu ndi kuphunzitsa mwakhama ndi kulalikira malangizo ake kwa
anthu a Mulungu


 







~ Mutu 10 ~



Amalimbikitsa Choonadi cha Chipentekoste


 


Mbusa wa Chipentekoste aliyense mu Afirika ayenera kulimbikitsa
choonadi cha Chipentekoste mu mpingo umene iyeyo amatumikira. Kuti achite ichi,
ayenera kumvetsetsa bwino ziphunzitso zoona za m’Baibulo zofotokozera za Chipentekoste
monga bungwe la uzimu. Ndipo ayenera kumafotokoza bwino zoonadi zimenezi.


Nkhani yake ikuposa kungopambana pa mtsutsano wa za mau a
Mulungu. Zikukhudzanso kukwaniritsa Lamulo Lalikulu la Utumwi mopambana. M’mene
wina amaonera ntchito ya Mzimu Woyera m’miyoyo ya okhulupirira imakhudzanso
mwapadera m’mene iyeyo angakhalire wofuna kukwaniritsa Lamulo la Khristu
lokapanga ophunzira ku mafuko onse (Mateyu 28:18-20). Popanda kumvetsetsa bwino
za ntchito yopereka mphamvu ya Mzimu Woyera kukwaniritsa Lamulo Lalikulu la
Utumwi kudzakhala kosatheka.


Taganizani
kukhala ndi sizasi imene ili ndi kampeni kamodzi kokha. Ngakhale itakhala yakuthwa
bwanji, koma singagwire ntchito iliyonse. Koma mipeni iwiri ya sizasi
itakumana, sizasi imakhala chida chodalirika. Momwemonso ndi chiphunzitso cha
m’Baibulo pantchito ya Mzimu Woyera. Ngati wina angatsindike ntchito
yopulumutsa ya Mzimu Woyera (monga zalembedwera mu makalata a Paulo),
nkuchotsapo ntchito yake ya Mzimu Woyera yopereka mphamvu (monga zalembadwera
mu Machitidwe), machitachita a Mzimu Woyera m’miyoyo ya okhulupirira amachepetsedwa,
komanso ntchito ya ufumu imakhala yopanda mphamvu. Koma pamene fundo zonse
ziwiri zaikidwa pamodzi, kumvetsetsa kwabwino kwa ntchito ya Mzimu Woyera kumatumphuka.
Zotsatira zake, anthu a Mulungu amakumana ndi Mzimu wa Mulungu monga Iyeyo
adafunira. Ndipo amathandizidwa kuti apititse ufumu wa Mulungu patsogolo mdziko
lapansi mopambana.


Mutu uwu ndi okhudza udindo wa mbusa
wa Chipentekoste wolimbikitsa choonadi cha Chipentekoste mu mpingo. Ponena za
choonadi cha Chipentekoste, tikutanthauza zoonadi zija za m’Baibulo ndi
machitachita zimene akatswiri a sukulu a Chipentekoste amatsindikiza. Zoonadi
zimenezi zikukhudza umunthu ndi ntchito ya Mzimu Woyera m’miyoyo ya
okhulupirira.


 Ngati gulu la Chipentekoste mu Afirika lingakhalebe ndi
changu cha kulalikira komanso utumwi, abusa a Chipentekoste ayeneranso
kulimbikitsa mokhulupirika chiphunzitso cha Chipentekoste ndi machitachita ake
mu mpingo. Koma ngati angalephere mu ncthito imeneyi, bungwe la Chipentekoste
lidzatsimphina ndi kucheperachepera, monganso adachitira magulu ena m’mbuyomu.
Mipingo yawo ikhoza kukhalabe ndi mamvekedwe a Chipentekoste; koma mipingoyo
idzataya mphamvu za uzimu komanso changu cha utumwi. Zikatero udzakhala mpingo
wina wokhala ndi mbiri yakale koma wopanda mphamvu mu nthawi ino (2 Timoteo
3:5).


KUMVETSETSA MAZIKO


Akatswiri a Sukulu a Chipentekoste amayang’ana malemba onse
monga maziko a ziphunzitso zawo. Komano, gwero lawo loyambirira pomvetsetsa
ntchito yopereka mphamvu ya Mzimu Woyera ndi buku la Chipangano cha Tsopano la
Machitidwe. M’buku limeneli amapezamo chilimbikitso, chizindikiritso cha m’mene
Mzimu Woyera amadzadzira, kupereka mphamvu, ndi kugwiritsa ntchito anthu ku
utumiki wa ufumu. 


 Maganizidwe a za mau a Mulungu a Chipentekoste amene
amasiyanitsa a katswiri a sukulu a Chipentekoste, ndi iwo amene si a Chipentekoste,
ndi m’mene ali yense wa iwowa amalifikira buku la Machitidwe. Amene si a Chipentekoste
amawerenga buku la Machitidwe monga mbiri yopatulika. Kwa iwowo,
bukulilimafotokoza nkhani ya uzimu youzilidwa ya m’mene mpingo wa ku Yerusalemu
mu zaka zana zoyambirira unayambira ndi m’mene unafalikira mu ufumu wa Chiroma.
Munjira yina kwa amene si a Chipentekoste, buku la Machitidwe limaonedwa monga
mbiri chabe, ndi kuwerenganso kwa nkhani zimene zinachitika nthawi imeneyo
kumeneko mu zaka zana zoyambirira.


A Chipentekoste, mbali inayi, amaona Machitidwe mosiyana
kwambiri. Amabvomerezana ndi ena a chi Evangeli kuti buku la Machitidwe
limafotokoza molondola mbiri ya mpingo woyamba. Komano amaliona bukuli monga
loposa mbiri yopatulika. Iwo a Chipentekoste amakhulupirira kuti Luka adalemba
buku la Machitidwe kuti apereke ku mpingo chitsanzo cha m’mene mpingo
uzichitira mpaka kubweranso kwa Khristu. Machitidwe motero amatipatsa ife
chitsanzo chokhazikika cha m’mene a Khristuazikhalira moyo wawo ndi kutumikira
kuno ndi panopa. Kuchokera mu Machitidwe timaphaunzira kuti Mpingo ulipo kuti
unyamule umboni wa Khristu mopatsidwa mphamvu ndi Mzimu kumudzi ndi ku
malekezero adziko lapansi (Machitidwe 1:8). 


Buku la Machitidwe likupitilirabe kufotokozera za m’mene
ophunzira oyamba a Khristu anabatizidwira mwa Mzimu Woyera, komanso m’mene
ubatizowo unasinthira miyoyo yawo ndi utumiki modabwitsa. Likuonetsera mpingo
ukukwaniritsa utumiki wake mu mphamvu ya Mzimu Woyera ndi zizindikiro
zakutsatapo (5:12-16; 6:8; 15:12). Mu Machitidwe, Mzimu akuitana, kupereka
mphamvu, ndi kutuma akapolo a Khristu kuti akalalikire uthenga wa chipulumutso
molimbika mtima. Pamene iwo akumvera, Mzimu akuwatsogolera panjira yawo
molunjika bwino. Nthito yawo ya utumwi ikuchitika motsagana ndi matsanulidwe a
Mzimu Woyera (2:4; 4:31). 


Ntchito ya utumwi ya Mzimu Woyera mu Machitidwe, imaonetsa
mbusa wa Chipentekoste chithunzithunzi chabwino cha m’mene mpingo wa Chipentekoste
uyenera kuonekera lero lino. 


KUPITITSA PATSOGOLO “ZAPADERA” ZA CHIPENTEKOSTE


A Chipentekoste amatsimikizanso kuti buku la Machitidwe
limapereka ku mpingo mlozo wa m’mene munthu angalandilire Mzimu Woyera. Ubatizo
wa Mzimu umalandilidwa motsagana ndi kubadwanso mwatsopano. Malandilidwe ake
amatsagana ndi chizindikilo cha utumwi cholankhula ndi malilime ena monga Mzimu
alankhulitsa. Tiyeni mwachidule tiunike zikhalidwe za Chipentekoste zimenezi.


Chiphunzitso Cha Kutsatizana 


Chiphunzitso cha kutsatizana chimati ubatizo wa Mzimu Woyera
“ndi chinthu chapadera chosiyana ndi kubadwa mwatsopano.[33] Iwo amene si
a Chipentekoste amaona kubadwa mwatsopano ndi ubatizo wa Mzimu monga magawo awiri
a chipulumutso chomwecho. A Chipentekoste, mbali inayi amaona kuti ndi zinthu
ziwiri zosiyana. Amene ndi a Chipentekoste amalozera za m’mene choonadi ichi
chikuonetsedwa momveka bwino pamalo atatu mu buku la Machitidwe:


1. Kulandira Mzimu mu Samaryia (Machitidwe 8:4-17).
Mu nkhaniyi, Filipo anatsikira ku Samariya ndipo analalikira Khristu kwai wo.
Anthu anamvetsera mwachidwi ku zonena zake, nakhulupirira uthenga, anamasulidwa
ku ukapolo wa ziwanda, nadzadzidwa ndi chimwemwe chachikulu, ndipo anabatizidwa
m’madzi (vv.5-8, 12). Komabe, sipanapite masiku ambiri, pamene Petro ndi Yohane
anafika ku Samariya, ndipo anasanjika manja awo pa iwo ndipo analandira Mzimu
Woyera (vv.14-17).


2. Saulo (Paulo) alandira Mzimu (Mach. 9:1-19). Saulo
anakumana ndi Yesu panjira ya ku Damasiko. Panthawi yomweyo iye anakhulupirira
pa Yesu ndipo kawiri konse anamtchula Iye “Ambuye” (v.5; 22:8-10). Kenako iye
anadzalemba, “Palibe munthu akhoza kunena, Yesu ali Ambuye, koma mwa Mzimu
Woyera” (1 Akorinto 12:3). Saulo nthawi yomweyo anadzipereka yekha kwa Khristu
namvera lamulo la Ambuye wake watsopano kuti alowe mu mzinda (Machitidwe 9:
6-9). Kumeneko anakumana ndi Ananiya, amene anamuitana iye, “mbale Saulo”
(v.17; 22:13). Patapita masiku atatu, pamene Ananiya anaika manja ake pa iye,
Saulo analandira Mzimu Woyera (vv.17-18). 


3. Ophunzira khumi ndi awiri aku Efeso alandira Mzimu
(Machitidwe 19:1-7). Amuna amenewa akuyenera kuti anali mamembala a mpingo
umene umayamba kumene mu Efeso (18:27). Mau akuwatchula iwo “ophunzira” (v. 1).
Anakhulupirira uthenga wa Yohane Mbatizi wokhudza kubwera kwa Ambuye Yesu,
ndipo anali ataika chikhulupiriro chawo mwa Khristu ku chipulumutso. Choncho,
Paulo, anawabatiza iwo m’madzi (v.5). Zinali zitatha izi zonse pamene Paulo
anaika manja ake pa iwo, ndipo Mzimu Woyera anadza pa iwo, ndipo analankhula
ndi malilime nanenera (v. 6).



Mu zitsanzo zonse zitatuzi, panali nthawi yomwe inapitapo pakati
pa kupulumutsidwa kwa anthu ndi kubatizidwa kwawo mwa Mzimu Woyera. Kupitilira
apo, cholinga cha ubatizo wa mphamvu ya Mzimu Woyera mkuganiza kwabwino,
chiyenera kukhala chapadera chosiyana komano chotsagana ndi kubadwa mwatsopano
(Machitidwe 1:8). 


Chiphunzitso cha Malilime a Chitsimikizo 


Iwo a Chipentekoste amaphunzitsanso kuti ubatizo wa Mzimu
Woyera “umalandilidwa mwa chikhulupiriro, ndipo umatsagana ndi chizindikiro
cholankhula ndi malilime ena monga Mzimuamalankhulitsa, monga chitsimikizo choyamba.”[34] Monga mwa
chiphunzitso chotsatizana, a Chipentekoste amatenga chiphunzitso chawo cha
malilime achitsimikizo kuchokera mu kusanthula mau a m’buku la Machitidwe. 


Kokwana kasanu bukuli likufotokoza za anthu akudzazidwa ndi,
kapena kubatizidwa mwa Mzimu Woyera. Pa malo atatu a malo asanuwa, mau
akuonetsa kuti iwo amene analandira Mzimu Woyera analankhula ndi malilime ena
monga chotsatira cha kudzazidwa kwawo ndi Mzimu. Chitsanzo choyamba
chinachitika pa Tsiku la Pentekosite pamene ophunzira okwana zana limodzi ndi
makumi awiri anadzazidwa ndi Mzimu Woyera ndipo analankhula ndi malilime ena
monga Mzimu anawalankhulitsa (Mach. 2:4). Chachiwiri chinachitika kunyumba ya
Koneriyo mu mzinda wa m’mbali mwa nyanja ku Kayisaleya. Baibulo likuti iwo
amene analipo “anadabwa powona kuti mphatso ya Mzimu Woyerainatsanulidwa
ngakhale pa Amitundu. Pakuti anawamva akulankhula m’malilime nalemekeza
Mulungu” (10: 45-46). Chitsanzo chachitatu chinachitika mu mzinda wa Efeso,
kumene Paulo anakumana ndi ophunzira khumi ndi awiri. Baibulo likuti “Pamene
Paulo anaika manja ake pa iwo, Mzimu Woyera anadza pa iwo, ndipo analankhula
ndi malilime nanenera” (19:6).


Mu zitsanzo ziwiri zomalizirazi za anthu akudzazidwa ndi
Mzimu Woyera mu Machitidwe, lemba likusonyeza mwamphamvu kuti iwo amene
analandira mphatsoyo analankhula ndi malilime. Mu chitsanzo choyamba,
okhulupirira atsopano mu Samaria analandira Mzimu pamene atumwi, Petro ndi
Yohane anaika manja awo pa iwo (Machitidwe 8:17). Ngakhale kuti Luka sakunena
monenetsa kuti analankhula ndi malilime, lembali likuonetsa kuti chinachake chodabwitsa
ndi chotsimikizika chidachitika. Simoni wanyanga anali ndi chidwi kwambiri
kotero kuti anapempha kuti agule mphatsoyo. Akatswiri a Sukulu ya Baibulo
amavomerezana kuti chizindikiro chomwe Simoni anachiona chinali choti
okhulupirira atsopanowa analankhula m’malilime, poti chimenechi ndi
chizindikiro chokhacho cholandirira Mzimu chomwe chikutchulidwanso madera ena
mu Machitidwe. 


Chitsanzo chomaliza cha munthu kudzazidwa ndi Mzimu mu
Machitidwe chinali pamene wophunzira wotchedwa Ananiya anaika manja ake pa
Saulo wa ku Tariso ndipo anapemphera ndi iye kuti adzazidwe ndi Mzimu
(Machitidwe 9:17-18). Pamene lemba silikunena kuti Saulo analankhula m’malilime
pa nthawi imeneyi, Paulo anachita umboni pa nthawi ina yake kuti iye
amapemphera m’malilime kawirikawiri (1 Akorinto 14:18). Ndi zosakaikitsa kuti
kulankhula m’malilime anayamba pa nthawi yomwe iye anapemphereredwa.


Pachifukwa ichi ndi zina, Akatswiri a Sukulu ya Baibulo a Chipentekoste
amanenetsa kuti ali yense wofunafuna Mzimu Woyera wopereka mphamvu, ayeneranso
kuyembekeza kulankhula ndi malilime akangodzazidwa. 


KULALIKIRA “UTHENGA ONSE”


Njira imodzi imene mbusa wa Chipentekoste angapititsire
patsogolo choonadi cha Chipentekoste mu mpingo wake, ndi potsindika
kawirikawiri “Uthenga Onse” mu chiphunzitso ndi ulaliki wake. Mau oti “Uthengu
Onse” amakamba zachiganizo cha mau a Mulungu chimene anachigwira a
Chipentekoste oyamba. Chiganizo chimenechi chimatchulidwanso kuti “Magawo Anayi
a Uthenga Wabwino”, kapenanso, kuti “Ngodya Zinayi za Uthenga Wabwino”.
Atsogoleri oyamba a Chipentekoste anachitambasula chiganizochi kuti atsindike
chomwe iwo amakhulupirira kuti ndipo pamtima pa Uthenga wa Mpingo. 


Nsanamira zinayi za Uthenga Onse zimaikidwa mu mau anayi
motere: Yesu amapulumutsa; Yesu amachiritsa; Yesu amabatiza mwa Mzimu Woyera;
Yesu akubweranso. Iwo a Chipentekoste oyambirira anamva mkati mwawo kuti
ziphunzitso zofunikira zinayi izi zimalekereredwa ndi mpingo, ndipo kuti
zinasoweka kuti zizitsindikizidwa. Mphamvu yaikulu ya chitsanzo ichi, ndi
chakuti chimamuika Yesu pakatimpakati pa ulaliki wathu ndi chiphunzitso chathu.
Mu nthawi ino pamene mipingo yambiri ya Chipentekoste kuzungulira Afirika yataya
njira yawo, kukhoza kukhala kwabwino kwa a Chipentekoste kubwereranso ku
zotsindika zinayizi: 


Yesu Amapulumutsa 


Nsanamira yoyamba ya Uthenga Wabwino Wamphumphu ndi choonadi
chakuti Yesu amapulumutsa. Iye yekha ndi Mwana wa Mulungu ndi Mpulumutsi wa
dziko lapansi (Yohane 20:31; 1 Yohane 4:14). A Chipentekoste chotero
amakhulupirira kuti chiyembekezo chokhacho cha chipulumutso cha munthu, ndi
mwazi wokhetsedwa wa Yesu pa mtanda (Machitidwe 4:12; Akolose 1:20). Mbusa wa Chipentekoste
aliyense woona adzalalikira kawirikawiri za mtanda wa Khristu, kuwamema anthu
kuti “alape ndikukhulupirira uthenga wabwino” (Marko 1:15).


Yesu Amachiritsa 


Nsanamira ya chiwiri ya Uthenga Onse ndi choonadi choti Yesu
amachilitsa. A Chipentekoste amakhulupirira kuti lonjezo la machilitso auzimu
lakhazikika pa mtima pa uthenga wabwino. Amakhulupiriranso kuti chipulumutso ku
tchimo komanso mamasulidwe ku nthenda zaperekedwa pamodzi mu chiombolo.
Machilitso otero ndi ufulu wa okhulupirira onse (Yes. 53:4-5; Mat. 8:16-17).
Chifukwa cha ichi, iwo amalalikira molimbika mtima, “Yesu Khristu, ali yemweyo,
dzulo ndi lero, ndi kunthawi zonse” (Ahebri 13:8). Monga Iye anapulumutsa ndi
kuchilitsa anthum’Baibulo, amapulumutsa ndi kuchilitsa anthu lero.


Yesu Amabatiza mwa Mzimu Woyera 


Nsanamira yachitatu ya Uthenga Onse ndi choonadi chakuti
Yesu amabatiza okhulupirira mwa Mzimu Woyera, kuwapatsa mphamvu monga mboni
zake kwa otaika (Machitidwe 1:8). Iwo a Chipentekoste amalalikira molimba mtima
kuti okhulupirira onse ali ndi ufulu komanso ayenera kufunafuna mwa changu
kubatizidwa mwa Mzimu Woyera molingana ndi Lamulo la Khristu (vv.4-5; fanizilani
Luka 24:49). 


Monga zakambidwa pamwambapo, chochitika ichi nchosiyana ndi
kubadwanso mwatsopano, ndipo chimatsimikizidwa ndichizindikiro choyambirira
chooneka ndi maso cholankhula ndi malilime ena monga Mzimu wa Mulungu
amalankhulitsa (Machitidwe 2:4). Mbusa ali yense wa Chipentekoste
ayenerakumalalikira pafupipafupi za ubatizo wa Mzimu Woyera. Ndipoazipemphera
ndi anthu ake kuti adzazidwe.[35]



Yesu Akubweranso


Nsanamira ya chinayi ya Uthenga Onse ndi choonadi choti Yesu
akubweranso. Yesu analonjeza kuti adzabweranso kuchokera kumwamba kudzatenga
anthu ake kuti akakhale ndi Iye (Yohane 14:3). Pobwera Iye, onse akufa mwa Khristu
adzaukitsidwa iwowo. Kenako, onse omwe adzakhale adakali moyo pa nthawiyo adzakwatulidwa
pamodzi kukakumana ndi Ambuye (1 Ate. 4:16-17; 1 Ako. 15:51-52). Ichi ndi
chiyembekezo chodala cha Mpingo (Tito 2:13). 


Iwo amene amamdziwa Khristu monga Mpulumutsi wawo, ndipo
akukhala moyo wokhulupirika omvera, amalandira uthenga wa kubweranso kwa
Khristu ndi chimwemwe. Koma iwo amene amakana Khristu, amaulandira uthengawo
ndi mantha. Mbusa wa Chipentekoste ayenera kulalikira molimba mtima uthenga
wakubweranso kwa Khristu kwa anthu onse, kuwaitanila iwo kuti alape machimo
onse ndi zadziko zonse, ndikuyenda moyo wachiyero. Chidziwitso choti Khristu
akubwera posachedwa chimatakasa a Khristu a Chipentekoste kugwira ntchito ndi
cholinga choti aoneanthu otaika akubwera kwa Khristu. 


UTUMIKI WA CHIPENTEKOSTE


Mbusa wanzeru wa Chipentekoste amamvetsetsa kuti moyo wa Chipentekoste
ndi utumiki zimakula mosavutikira kudzera mu kumvera choonadi cha Chipentekoste.
Iyeyo amamvetsetsa kuti “Chikhulupiriro cha anthu sichiyenera kutsamira pa
nzeru ya munthu, koma pa mphamvu ya Mulungu” (1 Ako. 2:4-5). Chikhulupiriro
cholondola chimatsogolera ku zochita zoyenera, ndipo chikhulupiriro cholondola
ndi ntchito zizitsogolera ku makhalidwe olondolanso. Tiyeni tione zitsanzo
zisanu za moyo wa Chipentekoste ndi utumiki zimene zimachokera kukumvera
choonadi cha Chipentekoste:


Moyo Wodzazidwa ndi Mzimu


Moyo wodzazidwa ndi Mzimu ndi chotsatira cha chidziwikire
cha moyo wotsamira pa choonadi cha Chipentekoste. Pamenemukulalikira ndi
kupemphera ndi anthu kuti adzazidwe ndi Mzimu, Mzimu wa Mulungu adzayamba
kugwira ntchito m’miyoyo yawo. Iye adzayamba kuwaumba iwo kuti akhale antchito
a Khristu opambana. Mukuyenera kugwiritsa ntchito mwayi umenewu powatsogolera anthu
kuti ayende m’moyo wodzazidwa ndi Mzimu.[36]


Pemphero Lotsogodzedwa ndi Mzimu


Kulalikira ndi kuphunzitsa choonadi cha Chipentekoste pa
guwa chidzatsogolera ku pemphero lotsogozedwa ndi Mzimu mu mpingo. Pamene
mukutsogolera mamembala ku moyo wodzazidwa ndi Mzimu, ndikuwaphunzitsa
kupemphera mwa Mzimu, khalidwe lawo la pemphero lidzasinthika. Adzayamba
kumapemphera mwamphamvu, mapemphero otsogodzedwa ndi Mzimu. Paulo analankhula
za pemphero la mtundu umenewo mu Aroma 8:26-27 (fanizilani 1 Akorinto 14:14-15;
Aefeso 6:18).[37]


Kuchitira Umboni mwa Mphamvu


Yesu adalonjeza, “Komatu mudzalandira mphamvu Mzimu Woyera atadza
pa inu; ndipo mudzakhala mboni zanga” (Mach. 1:8). Pamene anthu adzazidwa ndi
Mzimu ndipo atsogoleredwa kukholola, adzayamba kuchitira umboni ndi changu
chachikulu komanso mwamphamvu kuposa kale. Komanso mpofunika kugwiritsa ntchito
mwayi umenewu powatsogolera anthu mu kuchitira umboni, kudzala mpingo, ndi
machitachita ena ofalitsa uthenga wabwino.


Mphatso za Uzimu


Kuphunzitsa mokhulupirika choonadi cha Chipentekoste mu
mpingo chidzalimbikitsanso chionetsero cha mphatso za uzimu. Monga mbusa wa Chipentekoste,
mukuyenera kulimbikitsa chizolowezi chotere mu mpingo pophunzitsa pa mutu umenewu.[38] Kuonjezera
apo mukuyenera kumapereka nthawi ya chionetsero cha mphatso za uzimu
m’misonkhano ya mpingo. Mukhonzanso kupita patsogolo polimbikitsa machitachita
a mphatso za uzimu polola Mzimu kugwira ntchito mwa inu ndi kupyolera mwa inu.
Machitachita a mphatso za uzimu mu mpingo adzapangitsa kuti anthu ochuluka apulumutsidwe,
achilitsidwe, ndikudzazidwa ndi Mzimu. 


Masomphenya a Utumwi


Pomaliza, pamene mukuphunzitsa mokhulupirika choonadi cha Chipentekoste
kwa anthu, masomphenya a utumwi adzalengeka mu mpingo. Pamene mamembala akudzazidwa
ndi Mzimu naphunzitsidwa udindo wawo wokapanga ophunzira a mitundu yonse,
mitima yawo idzayatsidwa ndi chifundo cha chipulumutso cha anthu kuli konse.
Muyenera kulimbikitsa masomphenya amenewa pokhazikitsa ndondomeko ya utumwi mu mpingo.[39]


____________________


Mpingo wa Chipentekoste lero umayang’ana ku mpingo wa m’buku
la Machitidwe monga chitsanzo cha utumwi wodzozedwa ndi Mzimu ndi machitachita
ake. Umatakasika ndi changu chachikulu cha utumwi cha Mpingo woyamba ndipo
umapezako njira ya mphamvu yofikira otaika ndi uthenga wabwino. M’masiku ano
otsiriza Yesu asanabwerenso, abusa a Chipentekoste ayenera kukhaladi a Chipentekoste
mu chikhulupiriro, chikhalidwe, ndi mu ntchito. Ndipo ayenera kuphunzitsa anthu
awo kukhala monganso iwo. 


 







~ Mutu 11 ~



Amalimbikitsa Moyo ndi Kachitidwe ka Chipentekoste


 


Mbusa wa nzeru wa Chipentekoste adati, “Ndi chinthu
chinakukhala wa Chipentekoste wolalika, komanso ndi chinthu china kukhala
mlaliki wa Chipentekosite.” Fundo imene mbusayu amafuna kunena ndi yakuti, mlaliki
akhoza kukhala wa Chipentekoste mwa dzina chabe osakhala wa Chipentekoste mu
ntchito. Mbusa akhoza kukhala gawo la mpingo wa Chipentekoste ndithu koma
asakulabadira moyo wa Chipentekoste ndi ntchito zake. Koma mbusa weniweni wa Chipentekoste
adzalimbikitsa mokhulupirika moyo wa Chipentekoste ndi ntchito zake mu mpingo
womwe iye amautsogolera. 


Mu mutu wapitawo, tinaona udindo wa mbusa wa Chipentekoste
wolimbikitsa choonadi cha Chipentekoste. Mu mutu uno, tikambilana za udindo
wake wolimbikitsa moyo wa Chipentekoste ndi ntchito zake. 


AMALIMBIKITSA MOYO WA CHIPENTEKOSTE


Anthu a Chipentekoste amakakamira kuti, pamene kukhulupirira
Mulungu kuli kofunika, pakokha sikokwanira. Kawirikawiri amaloza ku mau a
Yakobo: “Ukhulupirira iwe kuti Mulungu ali m’modzi; uchita bwino; ziwanda
zimakhulupiriranso, ndipo zinthunthumira” (Yakobo 2:19). 


Iwo a Chipentekoste amaphunzitsa
kuti, kuposera pokhulupirira chabe Mulungu, munthu ayenera kukhala ndi
ubale wapadera ndi Mulungu. Ubale umenewo umakhazikika ndi kulimbikitsidwa kudzera
mukukumana ndi Mulungu kwa munthu payekha. Katatu ka kukumana ndi Mulungu
kameneka ndiko, kubadwa mwatsopano, ubatizo wa Mzimu, ndi chiyanjano cha tsiku
lililonse ndi Khristu. Tiyeni tiwone mwatsatanetsatane za zinthu zitatuzi ndi
m’mene inuyo, monga mbusa wa Chipentekoste, mungapititsire patsogolo okumana
ndi Mulungu amenewa mu mpingo umene Khristu anakusankhirani kuti muutsogolere:


Kubadwa Mwatsopano


Choyambirira, muyenera kutsindika za kufunika kobadwa
mwatsopano mu ulaliki ndi chiphunzitso chanu. Muyenera kuonetsetsa kuti membala
aliyense wa mpingo wabadwa kuchokera kumwamba. Komanso muzionetsetsa kuti
aliyense wobwera ku mpingo wanu wauzidwa zolandira Khristu monga Mpulumutsi.
Ichi ndi chimene Yesu adachita ndi Nikodimo. Adamutsimikizira mtsogoleri wa
chipembedzoyu, “Uyenera kubadwa mwatsopano” (Yohane 3:7). Mau awa a Yesu
azikhala kawirikawiri pa milomo yanu pamene muphunzitsa ndi kulalikira.


Kubadwa mwatsopano ndiko “kubadwa mwa Mulungu” (Yohane 1:13;
fanizilani 3:5,8). Munthu amabadwa mwa Mulungu pamene abwera kwa Khristu
modzichepetsa, navomereza Iye monga Mbuye ndi Mpulumutsi, kulapa machimo ake
onse, naika chikhulupiriro chake chonse mwa Iye ku kukhululukidwa ndi
chiyeretso. Panthawi imeneyi, kusandulika kosintha moyo kumachitika. Khristu
amalowa mu moyo wake ndipo Mzimu Woyera amamusintha munthuyo kuchokera mkati.
Paulo adalemba, “Chifukwa chake ngati munthu aliyense ali mwa Khristu ali
wolengedwa watsopano; zinthu zakale zapita, taonani, zakhala zatsopano” (2
Akorinto 5:17). 


Ubatizo wa Mzimu


Kuonjezera zotsogolera anthu ku kubadwanso mwatsopano, monga
mbusa wa Chipentekoste wokhulupirika, muyenera kuwalimbikitsa anthu amene
alandira Yesu monga Mpulumutsi, kuti mwachangu abatizidwe mwa Mzimu Woyera.
Ichi ndiye chinali chizolowezi cha Mpingo woyamba. Pamene atumwi ku Yerusalemu
anamva kuti anthu anapulumutsidwa mu Samaria, nthawi yomweyo anatuma Petro ndi
Yohane kuti akawapempherere kuti alandire Mzimu Woyera (Machitidwe 8:14-17).
Patapita zaka, pamene Paulo anafika ku Efeso, funso loyamba limene anafunsa
ophunzirakumeneko linali loti, “Kodi munalandira Mzimu Woyera pamene
munakhulupirira?” (19:2). Pamene mtumwi anazindikira kuti sanalandire Mzimu,
nthawi yomweyo anaika manja ake pa iwo, ndipo “Mzimu Woyera anadza pa iwo,
ndipo analankhula ndi malilime ena, nanenera” (v. 6). 


Monga mbusa wa Chipentekoste, muyenera kutsatira chitsanzo
cha atumwi ndi kulimbikira kuonetsetsa kuti Mkhristu ali yense watsopano
mwachangu wabatizidwa mwa Mzimu Woyera. Muyeneranso kuonetsetsa kuti ali yense
amene walandira Mzimu, alinso ndi kumvetsetsa kwabwino kwa chifukwa chimene
Mulungu amabatizira okhulupirira mwa Mzimu Woyera. Amawapatsa iwo Mzimu wake
kuti awapatse mphamvu zokhala mboni zake za Khristu (Machitidwe 1:8). Choncho
mudzayeneranso kuwalimbikitsa okhulupirira amene angodzazidwa kumene ndi Mzimu
kuti azigawa Khristu molimba mtima ku mabanja awo ndi kwa azinzawo.


Kuti mukhazikitse mpingo weniweni wodzazidwa ndi Mzimu
wautumwi, mudzasowekera kumalalikira ndi kuphunzitsa kawirikawiri za kufunikira
kwa kuti wokhulupirira ali yense abatizidwe mwa Mzimu Woyera. Chiphunzitso
chanu pa ubatizo wa Mzimu chiyenera kuyankha momveka bwino mafunso atatu: 1)
Ubatizo wa Mzimu Woyera ndi chiyani? 2) Nchifukwa chiyani wokhulupirira aliyense
ayenera kubatizidwa mwa Mzimu Woyera? Komanso 3) Munthu angalandire bwanji
Mzimu Woyera?[40]


Kupitirira apo, muyenera kupereka kwa iwo obwera ku mpingo
mwayi wa pafupipafupi woti akhoza kudzazidwa kapena kudzazidwanso ndi Mzimu
Woyera. Izi zikutanthauza kuti mudzayenera kupanga danga mu m’mapemphero a mu
mpingo kuti okhulupirira afunefune Mulungu ndi kupempha Mzimu Woyera kwa
Mulunguyo (Luka 11:3). Kuonjezera apo, muyenera kupanga zinthu zokonzekeretsa
anthu mu mpingo kuti akhoza kulandira Mzimu mosavuta. Chikonzero chimenecho
chidzaphatikizapo kupezeka koonekera kwa Mulungu ndi kumvetsera kwa
chiyembekezo kwa chikhulupiriro m’mitima ya anthu a Mulungu.[41]


Chiyanjano cha Tsiku ndi Tsiku


Pomaliza, muyenera kuonetsetsa kuti mamembala a m’mpingo
mwanu akukhala moyo wawo muchiyanjano ndi Khristu tsiku lililonse. Yesu
adatchula chizolowezi chimenechi monga, kukhala, kapena kukhalabe mwa Khristu
(Yohane 15:4-7). Paulo adachitchula kuti kuyenda “limodzi ndi Mzimu” (Agalatiya
5:25). Choncho mukuyenera kuphunzitsa anthu kuti sizokwanira kungobadwa mwatsapano,
kapenanso kubatizidwa ndi Mzimu. Akhristu akuyenera kudzipereka okha kukukhala
m’moyo wachiyanjano chosaphwanyika ndi Khristu kupyolera mwa Mzimu Woyera (fanizilani
Yohane 14:16-18, 23; 1 Yohane 1:3). 


·        
Kudzera mu mau ndi chitsanzo, muyenera kuphunzitsa anthu a
Mulungu m’mene angachitire zinthu izi: 


·        
Kuyenda “limodzi ndi Mzimu” (Agalatiya 5:25).


·        
Kukhala monga mwa Mzimu” pokhazika “maganizo awo pa zimene Mzimu
amazifuna” (Aroma 8:5-6).


·        
Kumulandira Mzimu wa Mulungu kuti aziyenda nawo monga Wowayankhulira,
Mthandizi, komanso Nkhoswe yawo (Yohane 14:16).


·        
“Kupemphera mwa Mzimu nthawi zonse ndi mapemphero a mitundu yonse
ndi zopembedzera” (Aefeso 6:18; fanizilani Aroma 8:26; Yuda 20).


·        
Kudalira pa Mzimu Woyera kuti awalitse maganizo awo ndi kutakasa
mitima yawo pamene akulingalira pa Malemba (Yohane 16:13).


·        
Kukulitsa chipatso cha Mzimu m’miyoyo yawo (Agalatiya 5:22-23).


Kuti zolinga izi zikwanilitsidwe, mukuyenera kuphunzitsa mwachangu
anthu a Mulungu zimene Malemba amanena za moyo wodzazidwa ndi Mzimu.
Mudzayeneranso kukhala chitsanzo cha zimenezi m’moyo wanu ndi utumiki wanu. 


AMALIMBIKITSA NTCHITO ZA CHIPENTEKOSTE


Pamodzi ndi kutsogolera anthu a Mulungu ku moyo wa Chipentekoste,
inuyo, monga mbusa wa Chipentekoste, muyeneranso kuwatsogolera mu ntchito kapena
zizolowezi zotsimikizika za Chipentekoste. Kuti muchite izi, muyenera
kudzipereka nokha kukulimbikitsa ntchito khumi zomwe zili pa mtima pa Chipentekoste
mu mpingo mwanu:


Kukalikira Kodzozedwa


Choyamba, monga mbusa wa Chipentekoste, muyenera kudzipereka
nokha kukulalikira kodzozedwa kwa mau a Mulungu. Kudzoza ndi kupezeka kwa
Mulungu koonekera kumene kumadza pa wophunzira wodzazidwa ndi Mzimu,
kumuthandiza iyeyo kutumikira ndi mphamvu yaikulu komanso mopambana. Pofunafuna
kudzoza, mudzakhala mukutsatira chitsanzo cha Yesu ndi atumwi. Yesu adati
zaulaliki wa Iye yekha, “Mzimu wa Ambuye uli pa Ine, chifukwa Iye wandidzoza
kulalikira uthenga wabwino” (Luka 4:18). Atumwi nawonso analalikira pansi
pakudzoza kwa Mzimu Woyera (Machitidwe 2:14-18; 4:8; 13:8-12). 


Mukhoza kutsimikiza za kudzoza kwa Mzimu pomuitana Iye kuti
abwere pa inu pamene mukutumikira Mau a Mulungu. Ndipo pamene Wabwera,
mudzayenera kuyankha mwa chikhulupiriro polalikira molimba mtima Mau a Mulungu
(Machitidwe 4:31). Yesu adalonjeza kutsimikiza Mau olalikidwa mwa kudzoza ndi
zizindikiro zozizwa (Marko 16:15-18). 


Pemphero la Odwala


Chachiwiri, monga mbusa wa Chipentekoste weniweni, muyenera
kudzipereka ku kupempherera odwala ndi osautsidwa pokhulupirira Mulungu za
machilitso auzimu. Yesu adatuma ophunzira ake khumi ndi awiri ndi lamulo: “Chiritsani
akudwala, ukitsani akufa, konzani akhate, tulutsani ziwanda: munalandira kwaulere,
patsani kwaulere” (Mateyu 10:8). Yakobo analangiza atsogoleri a mpingo, “Pali
wina kodi adwala mwa inu? Adziitanire akulu a Mpingo apemphere pa iye,
atamdzoza ndi mafuta m’dzina la Ambuye. Ndipo pemphero la chikhulupiriro lidzapulumutsa
[lidzachiritsa] wodwalayo, ndipo Ambuye adzamuukitsa” (Yakobo 5:14-15).[42]


Kutenga nawo Mbali pa Utumwi


Chachitatu, monga Mbusa wa Chipentekoste, muyenera kuonetsetsa
kuti kutenga nawo mbali pa utumwi chikhale cholinga cha pamwamba cha mpingo
wanu. Kutenga nawo mbali pa utumwi modzipereka chili pa phata pa chimene
chimatanthauza kukhala wa Chipentekoste. Yesu adalumikiza Pentekoste ndi utumwi
pamene Iye adauza ophunzira ake, “Komatu mudzalandira mphamvu, Mzimu Woyera atadza
pa inu: ndipo mudzakhala mboni zanga mu Yerusalemu, ndi mu Yudeya monse, ndi mu
Samariya, ndi kufikira malekezero ake a dziko” (Machitidwe1:8). Mpingo sungadzitchule
wokha motsimikiza kuti ndi wa Chipentekoste pamene nthawi yomweyo
ukupewakuchita utumwi. Monga mbusa wa Chipentekoste, muli ndi udindo
wokhazikitsa dongosolo la utumwi lochitachita mu mpingo. 


Kuti muchite ichi, muyenera ku malalikira ndikuphunzitsa
kawirikawiri pa utumwi wa Mulungu. Utumwi wa Mulungu ndi dongosolo lake
lopulumutsa ndi kuitana anthu kwa Iye yekha kuchokera ku malilime onse, mtundu,
ndi fuko pa dziko lapansi Yesu asanabwerenso (fanizilani Mateyu 24:14;
Chivumbulutso 5:9). Muyenera kuonetsetsa kuti membala ali yense akumvetsetsa
udindo wake wotenga nawo mbali mukukwaniritsa utumwi wa Mulungu. 


Mudzayenera kupanga madanga oti mamembala a mpingo achite
nawo utumwi aliyense payekha payekha. Mukhoza kuchita izi potsogolera anthu ku
maulendo a utumwi afupiafupi, ku misonkhano ya pa mtetete, ulaliki wa m’miseu,
ndi maulendo ena otere. Kuonjezera apo, mudzayenera kupanga dongosolo
lapafupipafupi lodziwitsa mamembala za utumwi kumene iwo atha kubetcheledwa
kuti apereke chuma chawo kuchikhazikitso cha utumwi cha mpingo. Mpingo uliwonse
wa Chipentekoste uyenera kutengako atumwi kuti aziwathandiza ndi chuma chawo
ndi mapemphero.[43]


Maitanidwe a Mulungu


Chachinayi, monga mbusa wa Chipentekoste, muyenera
kutsindika za maitanidwe a Mulungu ku utumiki. Maitanidwe a Mulungu ndi
kusankha Kwake ndi kuitana anthu kwa Iye yekhakomanso ku zolinga Zake. Yesu,
amene Iye yekha adatumidwa ndi Mulungu, panopa amaitana ndi kutuma ena ku
kholola (Mateyu 4:19; Yohane 20:21). Adawauza ophunzira ake, “Inu simundisankhe,
koma Ine ndinakusankhani inu kuti mupite ndi kubala chipatso” (Yohane 15:16). 


Ngati mpingo wa Chipentekoste ungakule mopitilirabe (monga
Mulungu adafunira), ukuyenera kukhala ndi polandirira odzala mipingo atsopano,
abusa, atumwi, alaliki, ndi ena atumiki a uthenga wabwino otumikira moyo wawo
wonse. Anthu amenewa akuyenera kukhala ochokera mu mipingo yathu ya Chipentekoste.
Choncho muyenera kulimbikitsa anthu kumamvetsera ku maitanidwe a Mulungu. Ndipo
pamene Iye alankhula, monga mneneri wakale adachitira, ayenera kuyankha, “Ndine
pano, tumani ine!” (Yesaya 6:8).[44]


Nkhondo ya Uzimu 


Chachisanu, monga mbusa wa Chipentekoste Mu Afirika, muyenera
kukhala wokonzeka kuchita nkhondo ya uzimu. Nthawi zonse mukuyenera kukhala
wokonzeka kulimbana ndi kugonjetsa mphamvu za ziwanda pamene zikudzionetsera.
Izi ndi zimene Yesu ndi ophunzira ake adachita (Marko 16:16-18). Muyenera kukonzekeretsa
mamembala anu kuchita chimodzimodzi.[45]


Kulambira Kwamphamvu


Chachisanu ndi chimodzi, muyenera kuonetsetsa kuti mpingo
wanu ukupanga malambiro a mphamvu odzozedwa ndi Mzimu.Kulambira kotero ndiko
kumazindikiritsa uzimu wa Chipentekoste. Iwo a Chipentekoste amadziwika ndi
kulambira momasuka komanso moonetsera. Misonkhano yawo imakhala ndi mayimbidwe
odzipereka, kuomba m’manja, kuvina, ndi kukweza manja m’mwamba. Koma
sizokwanira kuti mpingo wanu ukhale ndi kulambira kodzipereka; kuyenera kukhala
kulambira kodzozedwa, ndipo kuzikhala kwenikweni. Yesu adalangiza ophunzira
ake, “Mulungu ndi Mzimu, ndipo omulambira Iye ayenera kumulambira mu Mzimu ndi
mchoonadi” (Yohane 4:24). Paulo adaonjezapo, “Pamene pali Mzimu wa Ambuye,
pamakhala ufulu” (2 Akorinto 3:17).


Mu nthawi za kulambira, muyenera kulimbikitsa wolambira aliyense
kuti azilunjika pa Mulungu ndi ukulu Wake. Ndiponso muyenera kulangiza anthu a
Mulungu kuti atsegule mitima yawo kukuyenda kwa Mzimu wa Mulungu.[46] 


Umboni wa Munthu Payekha


Chachisanu ndi chiwiri, muyenera kulimbikitsa mamembala a
mpingo wanu kumaperekera umboni wawo kwa anzawo. Anthu a Mulungu nthawi zonse
azikhala okonzeka kugawana ndi ena nkhani za zimene Mulungu wachita (1 Petro
3:15). Baibulo likulimbikitsa, owomboledwa a Ambuye anene nkhani yawo (Masalimo
107:2). 


Umboni uli pa mtima pa chimene chimatanthauza kukhala mboni
yake ya Khristu. Ndi njira yophweka koma yamphamvu kwambiri yomwe okhulupirira
angagawire uthenga wabwino kwa otaika. Choncho muyenera kulimbikitsa
chizolowezi ichi pakati pamamembala a mpingo. Ndipo muyenera kupanga danga mu m’mapemphero
a mpingo kuti anthu a Mulungu azipereka umboni wa m’mene Mzimu akugwirira
ntchito m’miyoyo yawo. 


Mphatso za Uzimu


Chachisanu ndi chitatu, monga mbusa wa Chipentekoste,muyenera
kulimbikitsa kuyenda kwa Mzimu mu mapemphero a mpingo kumene kumabweretsa
maonetseredwe a mphatso za uzimu. Ichi chinali chizolowezi cha Mpingo woyamba,
(mwachitsanzo, Machitidwe 11:28-30; 13:1-2; 21:10-14). Mu 1 Akorinto 12:8-10,
Paulo akulankhula za mphatso zisanu ndi zinai za uzimu:


“Kwa wina kwapatsidwa mwa Mzimu mau a nzeru, kwa wina mau
a chidziwitso, monga mwa Mzimu yemweyo, kwa wina chikhulupiriro, mwa Mzimu
yemweyo, kwa wina mphatso za machiritso mwa Mzimu mmodziyo; kwa wina machitidwe
a mphamvu; ndi kwa wina uneneri; kwa wina chizindikiritso cha mizimu, kwa wina malilime
a mitundumitundu, kwa wina mamasulidwe a malilime. Izi zonse ndi ntchito ya
Iye, ndi Mzimu mmodzi yemweyo, nagawira izo kwa yense monga Iyeyo afunira.”[47]


 


Pamene muphunzitsa anthu kutumikira mu mphatso izi, mpingo
udzamangilirika, Mulungu adzalemekezedwa, ndipo ufumu Wake udzapita patsogolo. 


Mukuyenera kudziwa kuti makamaka, chionetsero cha mphatso za
uzimu sizichitika mwa pompopompo. Mphatso zimachita kufunidwa, ndipo ziyenera
kulimbikitsidwa (1 Akorinto 12:31;14:1). Choncho muyenera kulakalaka maonetsedwe
a mphatso za uzimu m’moyo wanu womwe, ndiponso muzitakasa maonetsedwe a
mphatsozi m’miyoyo ya ena. Mutha kuchita ichi pophunzitsa ndi kulalikira pamutu
umenewu. Mukhozanso kulimbikitsa maonetsedwe a mphatso za uzimu popanga danga
la mphatsozo mu mikumano ya mpingo (14:26) komanso pokhala tcheru kuti zisagwiritsidwe
ntchito molakwika (14:39-40).[48]



Pemphero Lopembedzera


Chachisanu ndi chinayi, muyenera kutsogolera mpingo wanu mu
pemphero lodzipereka lopembedzera. Monga mpingo wa m’buku la Machitidwe, mpingo
wa Chipentekoste mu Afirika lero uyenera kukhala odzipereka ku pemphero
(Machitidwe 1:14; 4:23-32;12:5;13:2). Monga Yesu anaphuzitsa ophunzira ake
kupemphera, inunso muphunzitse anthu anu chimodzimodzi (Luka 11:1-13).Mutha
kuchita ichi polalikira ndi kuphunzitsa kawirikawiri za pemphero, komanso
pokhala wa pemphero pamanso pa mpingo. Anthu akamaona mbusa wawo akupemphera,
iwonso adzalimbikitsidwa kupemphera (Luka 11:1; Eksdo 33:10).[49]


Moyo wa Chiyero


Chomaliza, monga mbusa wokhulipirika wa Chipentekoste,
muyenera kulimbikitsa mamembala a mpingo wanu kuti azikhala moyo wachiyero,
miyoyo yolemekeza Mulungu(1 Yohane 2:6). Moyo wa chiyero ndi lamulo la Malemba,
ndipo ichi ndi chizolowezi choona cha okhulupirira a Chipentekoste (1 Petro
1:16). Monga mutu woti Mkhristu ukuyankhulira, otsatira a Khristu
ayenera kuyesetsa kukhala monga Iye. Akuyenera kukhala oyera chifukwa Mulungu
amene iwo amamuimirira ndi woyera. Paulo adalimbikitsa a Khristu a ku Afilipi
kuti, “akhale opanda chilema komanso oyera, ana a Mulungu opanda chifukwa mu
mbadwo uno wokhotakhota ndi wopotoka” (Afilipi 2:15). 


Choncho muyenera kuwaonetsera anthu anu m’mene angakhalire
moyo wa chikhristu. Kuti izi zitheke, mukuyenera kuphunzitsa ndi kulalikira
kawirikawiri zakufunikira koti Mkhristu akhale moyo wa chiyero komanso
wangwiro. Muyenera kuwaonetseranso anthu m’mene moyo woterowo umaonekera. Paulo
adakumbutsa okhulupirira a mu Afilipi, “Inu ndinu mboni, Mulungunso, kuti tinakhala
oyera mtima ndi olungama ndi osalakwa kwa inu akukhulupirira” (1 Atesalonika 2:10).
Ndipo anawalimbikitsanso okhulupirira, “Khalani onditsanza ine, monga inenso
nditsanza Khristu” (1 Akorinto 11:1). Muzitha kumanena mau omwewo kwa mamembala
a mpingo wanu.


____________________


Chipentekoste chenicheni singachepetsedwe nkukhala m’thumba
lazikhulupiriro za chipembedzo, ngakhale zikhulupiriro za chipembedzozo
zitakhala zoona. Pa tsinde lake, Chipentekoste ndi moyo umene umafunitsitsa
kusandulika ku moyo ndi ntchito za okhulupirira oyamba a zaka zana zoyamba
monga zafotokozedwa m’buku la Machitidwe ndi zolemba za atumwi. Mbusa ali yense
wa Chipentekoste, ayenera kotero kulunjika kukutsogolera mpingo wake ku moyo
ndi ntchito za Chipentekoste chenicheni. 


 







~ Mutu 12 ~



Amayamikira Cholowa cha Chipentekoste


 


Leila McKinney anali mtumwi woyambirira wa Chipentekoste kwa
ana a mu Afirika. Iyeyu anadzazidwa ndi Mzimu m’masiku oyambirira a
Chitsitsimutso cha ku Azuza Street ku Los Angeles, California, Amerika,
kuchokera 1906 mpaka 1908. Changu cha utumwi chinadzaza chitsitsimutsocho,
ndipo a Leila, pamodzi ndi azakhali awo, a Julia Hucthins ndi ena, anasunthika
zopita ku Afirika kukalalikira uthenga wabwino. Leila adalemba mu nyuzipepala
ya Apostolic Faith, “Ndine wokonzeka kumkhulupirira Iye kupita ku Afirika.
Ndikudziwa Ambuye afuna kuti Ine ndipite kumeneko. Ndifuna ndikachitire umboni
kwa anthu ndi kukaphunzitsa ana za Ambuye wodala, ndikuti agwire ntchito ya
Ambuye. Ndine wokonzeka kusiya okondedwa anga onse chifukwa cha Iye.” Nkhani ya
Leila McKinney ndi imodzi mwa nkhani miyandamiyanda zokhudza Chitsitsimutso cha
Chipentekoste mu Afirika.


Ndi zofunikira kwambiri kuti mbusa wa Chipentekoste muAfirika
azindikire ndi kuyamikira m’mene uthenga wa Chipentekoste unabwerera ku dziko
la Afirika. Mbusa wina wa Chikuda adanenapo, “Ngati sitikudziwa kumene
tinachokera, ndiye kuti sitikudziwa chomwe tili, kapenanso komwe tikupita.”
Pamene sitikumvetsetsa kale lathu, tifanana ndi bwato losayenda. Timakhala
pangozi yakuyendayenda wopanda chitsogozo chomveka bwino komanso opanda
cholinga. Koma tikadziwa kumene tinachokera ndi chifukwa chimene tikupezekera
panopa, timayenda molimba mtima kupita kutsogolo. 


Mutu uwu udzayankha mafunso angapo ofunikira, zokhudza
mayambidwe a Chipentekoste mu Afirika: Kodi Chipentekoste cha masiku anochi
chiyambi chake chinali chotani? Ndi liti, ndipo chinabwera bwanji ku Afirika? Chipentekoste
chinafalikira motani mu Afirika? Ndi zobetchera zotani zimene mpingo wa Chipentekoste
mu Afirika ukumana nazo lero? Tsogolo la Chipentekoste mu Afirika ndi lotani? 


CHIYAMBI CHAKE


Kumapeto a mwezi wa Disembala m’chaka cha 1900, pa Baibulo
Sukulu yaing’ono mu Topeka, Kansas, Amerika, Charles Fox Parham adapereka
ntchito yakafukufuku kwa ophunzira ake. Adawauza kuti afufuze m’Malemba
ndikupeza “Umboni wa Baibulo” wokhudza ubatizo wa Mzimu Woyera. Patapita nthawi
yakusanthula mwakathithi, ophunzira adakapereka zomwe adazipeza kwa Parham. Iwo
adawombera mkota kuti, umboni wa Baibulo wa Mzimu unali kulankhula ndi malilime
monga Mzimu amalankhulitsa. 


Kenako iwo anayamba msonkhano wa pemphero umene unapitirira
kwa masiku angapo. Mosakhalitsa, nthawi itadutsapo pakati pa usiku, pa 1 Januwale
1901, Mzimu Woyera anadza mwa mphamvu pa mkazi dzina lake Agnesi Ozman.
Modabwitsa, adayamba kulankhula m’malilime monga Mzimu adamulankhulitsa.
Mkatikati mwa masiku, ambiri enanso kuphatikizapo Parham adabatizidwa mwa Mzimu
Woyera, ndi chitsimikizo cholankhula ndi malilime. Monga zotsatira za kudzazidwa
ndi Mzimu, Parham ndi ophunzira ake adayamba kulalikira uthenga wabwino ndi
mphamvu yaikulu ndi ulamuliro, mofanananso ndi okhulupirira a mbuku la
Machitidwe. Mitima yawo inagwidwa ndi changu chachikulu cha utumwi. Parham
adakhulupirira kuti Mulungu amatsanulira Mzimu Wake kuti apereke mphamvu ku
mpingo kuti ukafikire mafuko ndi uthenga wabwino wa Khristu asanabwerenso Iye
posachedwapa 


Mu 1905, Parham adasamutsira sukulu yake ku Houston, Texas,
Amerika, kumene adapitiriza kuphunzitsa za ubatizo mwa Mzimu Woyera.
Posakhalitsa, Lucy Farrow adalowa nawo bungweli. Kenako Iyeyu adamusonyeza
Parham kwa William J. Seymour, mlaliki wa Chikuda wa ku Amerika wa chiyero.
Seymour adamvetsera kwa Parham akuphunzitsa, ndipo iyenso adavomereza uthenga
wa Chipentekoste. 


Mu nthawi yochepa, Seymour adalandira maitanidwe kuchokera
ku mpingo wina waung’ono wa Holinesi mu Los Angeles. Mu uthenga wake woyamba m’mpingo
umenewu, Iye analalikira uthenga wa ubatizo mwa Mzimu Woyera ndi chitsimikizo
cholankhula m’malilime. Mbusa Julia Hutchins, adaukana uthengawo ndipo adamukaniza
Seymour kukhala gawo limodzi la utumiki wapamalopo. 


Seymour kenako adayamba kulalikira uthenga wa Chipentekoste
mu nyumba za mamembala a mpingo. Pamene amalalikira, ndipo anthu mkupemphera,
ambiri amadzazidwa ndi Mzimu. Gulu la anthu lidachuluka koposa kotero kuti
adakakamizidwa zogula tchalitchi chakale ku Msewu wa Azusa. Mulungu adapitiriza
kutsanula Mzimu Wake, ndipo kwa zaka zitatu, kuchokera 1906 mpaka1908, anthu
zikwizikwi adabwera kuchokera dziko lonse lapansi ndipo adadzazidwa ndi Mzimu
Woyera. Adabwerera ku nyumba zawo ndi uthenga woti, Chipentekoste chafika. 


Kuchokera ku Msewu wa Azusa, atumwi a Chipentekoste adapita
ku maiko oposa khumi ndi asanu mu zaka ziwiri, kuphatikizapo China, India,
Japan, Egypt, Liberia, Angola, ndi South Afirika. Chitsitsimutso chachikulu cha
ku Msewu wa Azusa chidachita kwakukulu kufalitsa Chipentekoste pa dziko
lapansi, kuposa china chili chonse. Lero pali mipingo yokwanira makumi awiri
ndi zisanu ndi chimodzi (26) ya Chipentekoste imene mayambidwe awo
amalumikizika ku Msewu wa Azusa, kuphatikizapo Assemblies of God.[50]


Mu zaka zomwezo Mulungu amatsanuliranso Mzimu Wake m’madera
ena kudziko lapansi. Malo ena amene adali oyambirira a Chitsitsimutso cha Chipentekoste
anali ku Wales (1901), India (1905), England (1907), Korea (1907), Chile
(1909), ndi malo enanso. Mulungu anakwaniritsa lonjezano limene adalonjeza kwa
Yoweri mneneri: “M’masiku otsiriza, atero Mulungu, ndidzatsanulira Mzimu wanga
pa anthu onse” (Machitidwe 2:17: fanizila Yowele 2:28).


CHIPENTEKOSTE CHAFIKA MU AFIRIKA


Tsopano, tiyeni tione m’mene uthenga wa Chipentekoste unafikira
ku Afirika ndi m’mene unafalikira mu dziko lonse la Afirika.


Chipentekoste Chifika ku Afirika


Atumwi oyambirira a Chipentekoste kuchokera ku Amerika
kupita ku Afirika adabwera kuchokera ku Mishoni yaku Msewu waku Azusa
kwenikweniko. Adafika mu Liberia mu chaka cha 1907. Gulu lawo mudalinso Lucy
Farrow, J. W. ndi Julia Hutchins, mdzukulu wa Leila McKinney, ndipo kwa
kanthawi chaka chomwecho adafikaso a Edward McCauley. Anthu okwana khumi ndi
awiri, amuna ndi akazi a Chikuda a ku Amerika, ndi ana ochokera ku Msewu wa
Azusa adapita ku Liberia mchaka chimenecho m’magulu awiri. Mkati mwa masabata,
asanu ndi awiri a iwo adamwalira ndi malungo kapena matenda ofananiranako ndi
malungo. Komabe anaona anthu a ku Liberia ambiri akubwera kwa Ambuye ndi
kubatizidwa mwa Mzimu Woyera. Mpingo woyamba wa Chipentekoste wokhazikika mu Afirika
unadzalidwa mu Monrovia mu 1907. Atumwi ochokera ku Msewu wa Azusa adapitanso
ku South Afirika ndi Angola.


Mulungu anagwiritsanso ntchito eni nthaka a Chifirika
kufalitsa uthenga wa Chipentekoste. Nkhani ziwiri zokhazikika ndi za Eliya
Letwaba aku South Afirika ndi a William Wade Harris aku Liberia. Amuna amenewa
anathandizira kukhazikitsa mabungwe omwe anathandizira kukhudza maiko angapo a
Kumwera ndi Kuzambwe kwa Afirika, zomwe zinapangitsa anthu zikwizikwi kuti
abwere kwa Khristu.


Elias Letwaba (1870-1959) anatchulidwa kuti anali Mlaliki
Wachikuda wa Chipentekoste wamphamvu kwambiri mu mbiri ya South Africa. Mu chaka
cha m’ma 1870, pamene Eliya anali akanali m’mimba ya amayi ake, mayiyo
analandira masomphenya kuchokera kwa Mulungu. Mzimu adamuuza kuti mwana wake
tsiku lina Mulungu adzamugwiritsa ntchito monga chida Chake kuti akakhazikitse
mipingo. Letwaba anakula ali ndi njala yayikulu yofuna kumdziwa Mulungu ndi
kugwiritsidwa ntchito ndi Iye. 


Mu 1908, adakumana ndi John Lake, mtumwi wa ku Amerika amene
asanabwere ku South Afirika, adalandila Mzimu Woyera pansi pa utumiki wa
Charles Parham. Lake adalinso atakhalapopachitsitsimutso cha ku Msewu wa Azusa
mu Los Angeles. Letwaba ndi Lake adayenda pamodzi mu utumiki mpaka 1913, pamene
Lake adabwerera ku Amerika. 


Monga momwe Mulungu adamuonetsera mai ake a Letwaba, a Elias
adakhaladi mlaliki wamphamvu wa Chipentekoste, komanso mphunzitsi amene
adatsogolera ambiri ku chipulumutso komanso ku ubatizo wa Mzimu Woyera. Adaona
zikwi za anthu akuchiritsidwa, komanso zikwi za anthu akupulumutsidwa mu South
Africa komanso ku Rhodesia (Zimbabwe). A Letwaba adali a Apostolic Faith
Mission ku South Afirika. Iwowa adayambitsa Patmosi Baibulo Sukulu, sukulu
yoyamba mu South Africa kuyendetsedwa ndi munthu wakuda. A Letwaba adalalikira
mosatopa mpaka imfa yawo mu 1959. 


William Wadé Harris (c. 1860-1929) adagwiritsidwa ntchito
ndi Mulungu kufalitsa uthenga wabwino ku madzulo kwa Afirika. Iyeyu
amatchulidwa kuti “Mlaliki wopambana kwambiri mu Afirika.” Mu zaka zoyambirira
atakula, adali wa Mipingo ya Chi Methodist ndi Episipoko mu Liberia. Iye
adakhala mu Monrovia pa nthawi imene atumwi ochokera ku Msewu wa Azusa adalinso
komweko. Ena amakhulupirira kuti atumwi amenewa a Chikuda aku Amerika ndiwo
adali gwero la Maganizidwe a Chipentekoste a Harris. 


Harris adachitira umboni kuti, mngelo, Gabrieli, adawonekera
kwa iye mu m’masomphenya namuuza kuti ambiri adzabwera kwa Khristu kupyolera mu
utumiki wake wa uneneri. Potsatira masomphenya amenewo, Harris adayenda
kuzungulira Liberia, Coted’Ivoire, Ghana, ndi Sierra Leone, akuuza anthu kuti
asiye machimo awo ndi kutembenukira kwa Khristu. Adatumikira mu mphamvu ya
Mzimu, kutulutsa ziwanda, kuchilitsa odwala, komanso kulankhula m’malilime.
Komanso adanenetsa kuti anthu asiyezamafano zawo, akhulupirire mwa Yesu, ndipo
adikire azungu kuti abwere ndi mabaibulo kuti adzawaphunzitse Mau a Mulungu. Zimaganizilidwa
kuti anthu oposa zana limodzi adatembenuka mtima kupyolera mu utumiki wake. 


Letwaba ndi Harris ndi zitsanzo ziwiri za zikwizikwi za
abusa a Chikuda, alaliki, aphunzitsi, komanso atumwi amene alalikira uthenga
wabwino wokwanira mu Afirika, kulengeza kuti Yesu amapulumutsa, amachiritsa,
amabatiza mwa Mzimu Woyera,komanso akubwera posachedwa. 


Chipentekoste Chifalikira ku Afirika


Nkhani ya kufalikira kwa Chipentekoste ku Afirika kudzera mu
Assemblies of God (AG), ndi mbiri ya Mzimu wogwira ntchito kudzera mwa atumwi ochokera
kumaiko achizungu ndi atumwi a Chikuda kudzala mpingo mu Afirika. Pamene
Assemblies of God ndi mpingo umodzi mwa mipingo yochuluka ya Chipentekoste mu
dziko la Afirika, Mulungu wagwiritsa ntchito bungwe limeneli mwamphamvu
kufalitsa uthenga wabwino wa Khristu. Tiyeni tione ziwiri mwa nkhani zotero.


Liberia. Mu
1908, Jasper Klabioh Toe adapemphera, “Ngati kuli Mulungu Mlengi, ndithandizeni
kuti ndimpeze Iye.” Mulungu adalankhula ndi Toe, namuza kuti, “Yenda kupita
kunyanja yayikulu.” Panthawi yomweyo Mzimu adakhala akuchita ndi mtumwi wa ku
Amerika, John Moore Perkins. Perkins adabatizidwa mwa Mzimu Woyera pamene
adakhala nawo pa msonkhano wa chitsitsimutso wa Chipentekoste ku Toronto,
Canada. Kenako, Mulungu adamulamulira zopita ndi uthenga wa Khristu ku Liberia.



Pamene anali pa Nyanja kudutsa pagombe la Liberia, Perkins
adamva Mzimu akumuuza iye kuti apite cha pamtunda pamalo penapake. Oyendetsa sitima
adamuchenjeza, “Ano si malo otetezedwa.” Perkins, komabe adaumilira kuima. Iye
ndi gulu lake adatsika pamalo penipenipo pamene Mzimu adamutsogolera Toe.
Linali tsiku la Khirisimasi mu chaka cha 1908. Perkins adagawa uthenga wabwino
kwa Toe, amene mwa changu adalandira Khristu. Ntchito imene Toe ndi Perkins
adayiyamba idakula nkukhala Liberia Assemblies of God. Lero mpingowu ndiwo
waukulu kwambiri wa Chipentekoste mu dzikolo. 


Nigeria.
Mu mayambiriro a zaka za 1930, Augustine Ehurieiwe Wogu waku Port-Harcourt, Nigeria,
adapeza magazini yotchedwa Pentekoste Evangeli, yosindikizidwa ndi Assemblies
of God ku Amerika. Wogu adakopedwa ndi zomwe adawerenga mu magazini zokhudza
machiritso a uzimu ndi ubatizo wa Mzimu Woyera. Zotsatira zake, anayamba
kupempherera odwala ndi kuwatsogolera ku ubatizo wa Mzimu. Pamene mpingo umene
amapempherako udakana ziphunzitso zake za Chipentekoste, Wogu ndi ena ochepa
anachoka nakayambitsa mpingo Woima pawokha wa Chipentekoste umene adautchula
kuti Mpingo wa Yesu Khristu.


Patapita zaka zingapo, mu 1939, Wogu adakumanizana ndi
atumwi aku Amerika mu Port-Harcourt. Adabwera ku Nigeria kudzafufuza kuthekera
koti Assemblies of God idzayambitse ntchito kumeneko. Wogu adawapempha iwo kuti
atumize atumwi oti adzamuthandize. Ku Mishoni adavomera ndipo adatumiza gulu
lotsogozedwa ndi W. Llyod Shirer kuti akagwire ntchito ndi Wogu. Iwo
adagwirizana zoutchula mpingowu kuti Assemblies of God Nigeria. Lero, mpingowu
ndiwaukulu kwambiri pamipingo ya Assemblies of God mu Afirika. Assemblies of
God Nigeria, ili ndi mamembala oposera miyanda itatu (3 million). 


Izi ndi zitsanzo ziwiri chabe za mazana mazana a nkhani
zomwe zingathe kukambidwa. Zimenezi, komabe, zimapereka mbiri ya m’mene Mzimu
wa Mulungu anasesera Afirika kudzera mu mgwirizano wa anthu Akuda ndi iwo amene
Mzimu adawatuma ku Afirika. Nkhani zinanso zikhozanso kukambidwa za m’mene lawi
la Chipentekoste lidayatsira ziyanjano za m’mpingo ina mu dziko la Afirika,
monga The Church of Pentecost ku Ghana, komanso The Full Gospel Believers’
Church ku Ethiopia.


Africa
Assemblies of God. Pamene uthenga wa Chipentekoste udabwera
koyamba ku Liberia, mu 1906, kunalibe mipingo ya Chipentekoste kapena
okhulupirira kwina konse mu Afirika. Koma Mulungu, anali akuyamba kutsanulira
Mzimu pa dziko la Afirika. Kukula kwa Assemblies of God, ndi chitsanzo
chochititsa kaso cha m’mene Mulungu wadalitsira Afirika. Pofika 1948, mpingo
waAssemblies of God mu Afirika, udali utakula kufika pa okhulupirira zikwi
makumi awiri (40,000), osonkhana mu ma tchalitchi okwana mazana asanu ndi awiri
(700), m’maiko khumi ndi limodzi (11). 


Mu chaka cha 1989, Assemblies of God idapanga mgwirizano
wotchedwa Africa Assemblies of God Alliance (AAGA), wokhala ndi mipingo ya mmaiko
mu dziko la Afirika. Chaka chinacho, AAGA idakhazikitsa zaka zotchedwa “Zaka
Khumi za Kholola,” zopitilira kuchokera 1991 mpaka 2000. Kutsindika kunali pa
kudzala mipingo ndi utumwi mu mphamvu ya Mzimu. Mu zaka khumi zimenezo mpingo
unakula kuchoka mamembala miyanda iwiri ndi zana limodzi (2.1million) osankhana
mu m’matchalitchi okwana zikwi khumi nchimodzi, mazana asanu nlimodzi, mphambu
makumi asanu nzitatu (11,688) m’maiko makumi atatu ndi chimodzi (31), kufika pa
mamembala okwana miyanda isanu ndi umodzi, mazana atatu (6.3 million) osonkhana
m’matchalitchi okwana zikwi makumi awiri ndi zinai, ndi mphambu khumi nzisanu
ndi zinayi (24,019), m'maiko okwana makumi atatu ndi limodzi (31).
Chilimbikitso chomwe chinapezeka mu zaka Khumi za Kholola chinapitirira kufika
mu zaka zina khumi. Pofika 2010, Africa Assemblies of God idali itakula kufika
pa mamembala okwana miyanda khumi ndi isanu ndi umodzi, mazana asanu ndi
limodzi (16.6 million), osonkhana m’mtchalitchi okwana zikwi makumi asanu
nchimodzi, zisanu nziwiri, mazana asanu ndi atatu, mphambu makumi awiri, zisanu
nziwiri (67,827). 


Mu Januwale 2010, AAGA idakhazikitsa zaka zinanso khumi,
zotchedwa “Zaka Khumi za Pentekoste” (2010-2020). Cholinga choonjezerapo
chinali kuona mamembala okwana miyanda khumi (10 million) akubatizidwa mwa
Mzimu Woyera ndi kumemedwakukhala mboni zopatsidwa mphamvu ndi Mzimu. Pamapeto
pa 2019, Africa Assemblies of God idakula kufika pa mamembala okwana miyanda
khumi ndi itatu, mazana asanu ndi awiri (18.7 million) osonkhana m’matchalitchi
okwana zikwi makumi asanu nzitatu, zisanu nziwiri, mazana asanu ndi awiri,
mphambu makumi anai ndi imodzi (87,741) Kum’mwera kwa Sahara ku Afirika ndi ku
chidikha cha Nyanja ya Mchere ya India. 


Mu mwezi wa Januwale 2021, AAGA idakhazikitsa zaka khumi
zina kachitatu ndi kutsindika kotchedwa “Zaka Khumi zaChitsitsimutso.” Mu zaka
khumi zimenezi, mpingo udzapitiriza kutsindika kwake pa kufalitsa uthenga,
Ubatizo wa Mzimu, kudzala mipingo, ndi utumwi. Chimodzi mwa kutsindika kwa Zaka
Khumi za Chitsitsimutso ndi chakuti, Africa Assemblies of God ikuyang’ana ku
Mpoto kwa Afirika, ndi cholinga chokhazikitsa ma bungwe odzala mipingo mu
mphamvu ya Mzimu kudera kumene mmbuyomu kudasiyidwa. 


KUKHUDZA KWA CHIPENTEKOSTE


Chipentekoste chasintha nkhope ya mpingo wa mu Afirika mu
njira zambiri. Kukula kwa mpingowu kwakhala kotamandika. Mu 2015, kafukufuka wa
Oxford Research Encyclopedia adafotokoza kuti panali a Chipentekoste okwana
miyanda mazana awiri ndi iwiri (202 million), (atsitsimuli) mu Afirika, kupanga
magawo okwana makumi atatu ndi asanu a zana (35%) ya chiwerengero chonse cha Akhristu
ndi magawo khumi zisanu nziwiri a zana (17%) a chiwerengero chonse. Mu milingo
yosiyana, moonekeratu mpingo uli wonse wa Chifirika wakhudzidwa. Mipingo
yambiri ya miyambo ya mokolo atengerako machitachita owonetsera a Chipentekoste
monga kuyimba ndi chimwemwe, kulambila momasuka, ndi pemphero lokangalika.
Angapo atengera zina mwa zizolowezi za a Chipentekoste monga, kubadwa
mwatsopano, kulankhula m’malilime, ndi utumiki wa mphamvu.


Chikhristu cha Chipentekoste chakhudzanso chikhalidwe cha Afirika
kwakukulu. Njira imodzi apangira izi, ndikudzera mu choonekera chotchedwa
“chiombolo ndi kutukula.” Pamene asanduka a Khristu odzipereka, miyoyo yawo
imasintha, ndipo “amatukulidwa” kuchoka m’machimo awo ndi chionongeko. Zotsatira
zake, amasanduka anthu abwino komanso mbeu yopindulitsa. Komanso, akhristu
odzipereka kawirikawiri amalondola maphunziro a pamwamba, amalimbikira ntchito,
amapeza ntchito zabwino, ndipo amafuna kuchita ungwiro pa chuma. Kawirikawiri
amatambasula manja ku zachifundo, kusamalira ovutika m’moyo. Kuonjezera apo,
Akhristu ena a Chipentekoste, akutengera zikhalidwe zawo ku dera la ndale ndipo
akupanga kusintha kumeneko. Ntchito zotere ndi zina zapangitsa kukhala ndi
dziko labwino. Pamene si a Khristu onse a Chipentekoste amakhala moyo
woonetsera Khristu mu dziko, iwo amene akuyesetsa kutero akupanga kukhudza
kwabwino. 


KUYANG’ANA TSOGOLO


Mpingo wa Chipentekoste wa lero mu Afirika wayima pa
mphambano. Pamene ukulingalira za kale lake, utha kudzitamandira pazigonjetso
zambiri, monga takambilana mu mutu uwu. Komano pamene Chipentekoste cha Afirika
chikuyang’ana kutsogolo, chikukumana ndi zokhoma zambiri. Zitatu mwa zokhoma
zimenezi ndi, chiopsezo cha kupotoka kwa chiphunzitso, kupinimbidzira kwa
uzimu, komanso kudzikonda.


Pochitapo kanthu, inu monga mbusa wa Chipentekoste,
mudzachita bwino mutadzifunsa nokha mafunso ofufuza awa: 


·        
Kodi ndidzakhalabe woona ku Malemba, kapena ndidzatsogolera
mpingo wanga ku chiphunzitso cholakwika?


·        
Kodi ndidzatsogolera mpingo wanga mu Chitsitsimutso chenicheni
cha Chipentekoste, kapena ndidzalola kuti ulowe “nkupinimbidzira kwa uzimu,”
“wokhala nawo maonekedwe a umulungu koma mphamvu yake kuikana” (2 Timoteo 3:5).


·        
Kodi ndidzatsogolera anthu anga kukafuna otaika mu mphamvu ya
Mzimu Woyera, kapena ndidzawatsogolera kulondola zachabe, ndi zodzikonda za
chuma ndi mdalitso wawekha? 


 


Tsogolo la mpingo wa Chipentekoste mu Afirika kwakulu likudalira
m’mene inuyo ndi zikwizikwi za abusa ena a Chipentekoste angayankhire mafunso
amenewa. 


Ngati abusa a Chipentekoste mu dziko la Afirika atadzipereka
ndi mtima wonse kukhala owona ku cholowa chawo cha Chipentekoste, ndi kukhala wa
Chipentekoste weniweni mu chiphunzitso, mu moyo, komanso mu ntchito, tsogolo
ndi lowala. Koma akapanga chisankho chosiya cholowa chawo ndi kukhala monga ena
owazungulira, tsogolo la Chipentekoste mu Afirika layima mu chiopsezo.
Ndizofunika kwambiri, choncho, kuti abusa a Chipentekoste mu Afirika ndi chidwi
alondole zitsanzo za umulungu za makolo awo.


Cholowa ichi cha Chipentekoste ndi kudaliridwa kopatulika.
Chitsisimutso chenicheni cha Chipentekoste ndicho chiyembekezo chomaliza cha
dziko lapansi. Ngati mphatso ya Pentekoste ingasungidwe ndi kukolezedwa,
ingathe kuphulika nkukhala lawi loyaka, kufalikira kuchokera ku Afirika kupita
ku mafuko a dziko lapansi. Koma, ngati italekereredwa ndi kunyozedwa, ikhoza
kuzilala ndi kufa. Abusa a Chipentekoste mu Afirika momwemo ayenera kumvera mau
a Paulo kwa Timoteo, mtumiki mzake wa chichepere wa Chipentekoste komanso mbusa
wa mpingo wa mu Efeso: “Ndikukumbutsa iwe kuti ukoleze mphatso ya Mulungu,
imene ili mwa iwe mwa kuika manja kwanga” (2 Timoteo 1:5). Paulo adaonjezapo, “Chosungitsa
chokomacho udikire mwa Mzimu Woyera amene akhalitsa mwa ife” (v.14). 


Monga abusa a Chipentekoste mu Afirika, ifenso tiyenera
kusunga ndi kukoleza mphatso ya Mulungu imene yapatsidwa kwa ife ndi onyamula Chipentekoste
makolo athu. Ndipo monga iwo, tiyenera kusunga mokhulupirika ichi chomwe
chapatsidwa kwa ife mwa Mzimu Woyera amene akhala mwa ife natipatsa ife
mphamvu. 


 







~ Gawo 4 ~



Moyo wa Mbusa wa Chipentekoste


 


 







~ Mutu 13 ~



Moyo Wosamalidwa Bwino


 


Mbusa wachinyamatayo anakhala polembera pake mutu wake ataukwirira
m’manja mwake. Zofuna za utumiki mu ubusa zinali kukhala zochuluka kuposa momwe
iye akanatha kupirira. Iye ankaganiza zosiya utumiki n’kuyambiranso ntchito.
Komabe, chimene Mbusa wachinyamatayu sanazindikire n’chakuti sanali yekha
m’mavuto akewa. Mu Afirika monse, abusa ochuluka a Chipentekoste akupezeka
m’makhalidwe ofana. Amaona kuti sangapitirizebe kulimbana ndi zopsinja zambiri
za utumiki. 


Chifukwa chimodzi chimene abusawa amadera nkhawa kwambiri
n’chakuti sanaphunzire kuyendetsa bwino moyo wawo. Amakhala moyo wosasamalidwa
bwino moti vuto lililonse limene akumana nalo limawadzidzimutsa,
n’kuwasokoneza.


Ngakhale kuti n’kosatheka kuti Mbusa wa Chipentekoste
aganize kuti angathe kuthawa zipsinjo zonse za moyo ndi utumiki, sikuli
kosatheka kuti akhulupirire kuti angathe kuthana ndi mavuto amenewa. Mutu uwu
upereka upangiri wa momwe inu, monga Mbusa wa Pentekoste, mungakwaniritsire
moyo woyendetsedwa bwino.


KUFUNIKA KWA MOYO WOSAMALIDWA BWINO


Dzina limodzi la m'Baibulo la Mbusa ndi woyang'anira (1Tim.
3:1-2). Paulo analangiza akulu a ku Aefeso kuti: “Tadzichenjerani nokha, ndi
gulu lonse, pamenepo Mzimu Woyera anakuikani oyang’anira kuti muwete Mpingo wa
Mulungu” (Mach. 20:28). Monga oyang’anira, Mbusa “amasamalira banja la Mulungu”
(Tito 1:7). Choncho Mbusa wa Chipentekoste ali ndi udindo woyendetsa bwino
nkhani za mpingo wapamalo. Komabe, asanayendetse bwino tchalitchi, choyamba
ayenera kukhala okhoza kuyendetsa bwino moyo wake.


Moyo Wosamalidwa Bwino


Ngakhale kuti moyo wosamalidwa bwino sukhala wopanda nkhawa,
komanso suli wodzaza ndi chisokonezo komansochibalaliko. Moyo wosamalidwa bwino
udzakupatsani chidaliro chomwe mukufunikira kuti mupite patsogolo mu utumiki.Zidzakuthandizani
kuti mukhale opindulitsa―kuchita zambiri ndi khama lochepa. Ndipo
zidzakuthandizani kuthana ndi zovuta za moyo. Tiyeni tiwone mbali zinayi za
moyo woyendetsedwa bwino:


1. Cholinga. Moyo woyendetsedwa bwino ndi moyo
wokhala ndi cholinga chomveka. Paulo anatchula cholinga cha Mulungukukhala
“chifuniro cha Mulungu chabwino, ndi chokondweretsa, ndi changwiro” (Aroma
12:2). Mukamvetsetsa bwino lomwe cholinga cha Mulungu pa moyo wanu, m’pamenenso
mudzakhala wogwira mtima kwambiri pokonza moyo wanu mogwirizana ndi cholinga
chimenecho.


Kunena mwachidule, inu, ngati Mbusa wa Chipentekoste-monga
wotsatira wina aliyense wa Khristu―mumakhala ndi moyo kulemekeza Mulungu
ndi kuchita chifuniro chake. Ngakhale mungavomereze chowonadi ichi, musayimire
pomwepa. Muyenera kuyesetsa kudziŵa chifuniro cha Mulungu changwiro,
kapena chokwanira, pa moyo wanu. Muyenera kudziwa chifukwa chake Mulungu
wakuyikani mu mpingo wanu panthawiyi. Muyenera kufunafuna Mulungu m’pemphero
ndi kumufunsa kuti, “Ambuye, mwanditengeranji kumalo ano?” ndikuti “Kodi
mukufuna kuti ndikwaniritse chiyani ku ulemerero Wanu?”


2. Zinthu zofunika. Mutamvetsetsa bwino lomwe
cholinga cha Mulungu pakukhala kwanu mu mpingo wanu panthawiyi, mutha kuyamba
kupanga zoyambirira zanu zaumwini ndi zautumiki. Zomwe mumayika patsogolo ndi
zomwe mumaziona kuti ndizofunikira kwambiri. Ndizinthu zomwe mumaikilako chidwi
kwambiri poikapo nthawi yanu komanso mphamvu zanu. Khristu analankhula za
zinthu zofunika kwambiri m’moyo wake pamene anati, “Pakuti ndinatsika Kumwamba,
si kuti ndichite chifuniro changa, koma chifuniro cha Iye amene anandituma Ine”
(Yohane 6:38).


Monga Mbusa wa Chipentekoste, mutha kugwiritsa ntchito
kumvetsetsa kwanu kwa chifuniro cha Mulungu kukutsogolerani popanga utumiki
wanu ndi zisankho za moyo wanu. Mutha kufunsa chilichonse chomwe mungachite
kuti, “Kodi ntchitoyi ikundithandiza bwanji kukwaniritsa cholinga cha Mulungu
pa moyo wanga?” Ntchito iliyonse imene imapititsa patsogolo chifuno cha Mulungu
iyenera kulandiridwa. Ntchito iliyonse imene sikupititsa patsogolo chifuno cha
Mulungu iyenera kupewedwa kapena kusiyidwa.[51]


3. Kuchita zinthu mokhazikika. Kuonjezarapo, moyo woyendetsedwa
bwino ndi moyo wokhazikika. Moyo wokhazikika ndi umene umalinganiza nthaŵi
ndi mphamvu zoyenera kuchita chilichonse chofunika m’moyo. Munthu amene akufuna
kuwoloka mtsinje pa tsinde la mtengo umene wagwa ayenera kusamala. Ngati
atsamira kutali kwambiri kudzanja lamanzere kapena lamanja, adzagwera m’madzi.
Chimodzimodzinso ndi Mbusa wa Chipentekoste. Ngati chindunji cha maganizo awo
onse aika pa mbali imodzi kapena ziwiri za moyo kapena utumiki, iwo ali
chiopsezo chakutaika ndi kulephera pa mbali ina yofunika kwambiri.


Mwachitsanzo, inu monga Mbusa mukhoza kuthera nthawi yambiri
mukusamalira anthu a m’tchalitchi mwanu mpaka kunyalanyaza banja lanu. Kapena
mungakhale odzipereka pakukonzekera ulaliki kotero kuti mumanyalanyaza pemphero
kapena kufikira otayika. Monga Mbusa wokhulupirika wa Chipentekoste, muyenera
kuyesetsakukhala okhazikika m'mbali zosiyanasiyana za moyo, monga


·        
kulinganiza pakati pa zochita ndi umunthu wanu;


·        
Kugwirizana pakati pa ntchito ndi kupuma;


·        
mgwirizano pakati pa utumiki ndi banja;


·        
kukhala ndi malire pakati pa kusamalira ena ndi kudzisamalira,


 


Mawu a Yesu kwa Afarisi amagwiranso ntchito pano. Anawatsutsa
ponena za kulimbikira kwawo kupereka chachikhumi, kwinaku akunyalanyaza miyambo
ina yofunika kwambiri. Iye anati: “Bwenzi mutachita izi, ndi kusasiya zinazo” (Luka
11:42) 


4. Chitsogozo. Pomaliza, kwa Mbusa wa Chipentekoste,
moyo woyendetsedwa bwino ndi moyo wotsogozedwa ndi Mzimu wa Mulungu. Pamene
mutsatira kwambiri chitsogozo cha Mzimu Woyera, moyo wanu udzakhala
wadongosolo.


Paulo analimbikitsa okhulupirira a ku Galatiya kuti: “Muyendeyende
ndi Mzimu, ndipo musafitse chilakolako cha thupi” (Agal. 5:16) Paulo
analimbikitsa okhulupirira a ku Galatiya. Kenako anandandalika “zilakolako za
thupi” zingapo. Taonani mmene chilichonse cha zimenezi chingatchulidwe kukhala
chipatso cha moyo wosasamalidwa bwino kapena wosachita mwambo: “dama, chodetsa,
kukhumba zonyansa, kupembedza mafano, nyanga, madano, ndeu, kaduka, zopsa
mtima, zotetana, magawano, mipatuko, njiru, kuledzera, mchezo, ndi zina zotere”
(Agal. 5:19-21).


Inde kumbali ina, kutsogozedwa ndi Mzimu Woyera ndiko kukhala
moyo wodzipereka kwa Mulungu. Moyo woterowo umafuna kukulitsa “chipatso cha
Mzimu.” Paulo akudzindikira chipatso chimenechi kuti ndi “chikondi, chimwemwe,
mtendere, kuleza mtima, chifundo, kukoma mtima, chikhulupiriro, chifatso,
chiletso” (Agal. 5:22-23). Taonani mmene ukoma uliwonse ungatchulidwe kukhala
khalidwe la moyo wosamalidwa bwino. Umapangidwa ndikukhala mwa Khristu (Yohane
15:5) ndi kuyenda mu Mzimu (Agal. 5:24-25).


Chitsanzo Chathu cha Moyo Wosamalidwa Bwino


Yesu ndiye chitsanzo chathu changwiro cha munthu amene amakhala
moyo wosamalidwa bwino. Yesu analamulira moyo wake motsatira ndondomeko ya
Atate wake, ndipo anayenda mogwirizana ndi dongosolo la Atate wake. Chifukwa
cha zimenezi, anatha kukhazikika pa ntchito yake. Taonani mmene moyo wa Yesu
umaperekera chitsanzo cha makhalidwe anayi otchulidwa pamwambawa a moyo
wosamalidwa bwino:


·        
Cholinga. Yesu ankadziwa cholinga chake pobwera, ndipo
anakhalabe wokhulupirika ku ntchito ya moyo wake. N’chifukwa chake pamene
utumiki wake unalikumapeto, anatha kupemphera kwa Atate wake kuti: “Ine
ndalemekeza Inu padziko lapansi, m’mene ndinatsiriza ntchito imene munandipatsa
kuti ndichite” (Yohane 17:4).


·        
Zinthu zofunika. Nthawi zonse Yesu ankaika zinthu zofunika
patsogolo. Mwachitsanzo, iye anaika patsogolo kukhala pa ubwenzi wolimba ndi
Atate wake. Marko analemba za Iye kuti: “Ndipo m’mawa mwake anauka usikusiku,
natuluka namuka kuchipululu, napemphera kumeneko” (Marko1:35). 


·        
Kuchita zinthu mokhazikika. Yesu ankakhala ndi moyo wabwino
kwambiri. Iye mwa dongosolo labwino anali kugwira ntchito ndi kupuma (Marko
6:31-32). Chifukwa Iye ankakhala moyo wadongosolo, Iye sanali wokhumudwa kapena
kuchita zinthu mwaphuma. Nthawi zonse anali pamalo abwino pa nthawi yoyenera
kuchita zinthu zoyenera.


·        
Chitsogozo. Yesu anakhala moyo wake motsogozedwa ndi Mzimu
Woyera. Iye anali wodzala ndi Mzimu (Luka 4:18-19), ndipo nthawi zonse
ankachita monga momwe Mzimu unamuuzira (Mat. 4:1; Luka 4:1 ). Iye anati ponena
za iye mwini, “Sangathe Mwana kuchita kanthu pa yekha, koma chimene aona Atate achichita,
ndicho. Pakuti zimene Iyeazichita, zomwezo Mwananso azichita momwemo” (Yohane
5:19).


 


Monga Mbusa wa Chipentekoste, muyenera kuchipanga kukhala
cholinga chanu kutsatira chitsanzo cha Yesu (1 Yohane 2:6).


Ubwino Wamoyo Wosamalidwa Bwino


Ngakhale kuti kukhala ndi moyo wosamalidwa bwino kumafuna
khama, kwa Mbusa wa Pentekoste ndi khama logwiritsidwa ntchito bwino. Mbusa
amene amayendetsa bwino moyo wake adzakhala ndi zokolola zambiri mu utumiki.
Chifukwa chakuti nthawi yawoimayendetsedwa bwino, amatha kuchita zambiri ndi
khama lochepa.


Komanso, moyo wosamalidwa bwino umabweretsa mtendere
wochuluka wamaganizo. Kuyendetsa bwino moyo kumatengera dongosolo, ndipo
dongosolo limatengera mtendere. M’moyo wake wonse, Yesu anasonyeza mtendere
wamumtima wachilendo. Pamene ena anachita mantha, Iye anakhala chete.
Mwachitsanzo, pamene ophunzira ake anachita mantha ndi namondwe, Iye anagona
mwamtendere m’ngalawa (Mateyu. 8:23-27). Zomwezinso zinachitika ndi Paulo
paulendo wake wopita ku Roma (Machitidwe 27:27-38).


Moyo woyendetsedwa bwino umaonjezanso moyo wautali
muutumiki. Moyo wosasamalidwa bwino umabweretsa kupsinjika, ndipo kupsinjika
kumabweretsa kutopa. Koma, moyo wosamalidwa bwino umabweretsa mtendere, umene
umathandiza chipiriro chokulirapo mu utumiki. 


MADERA ATATU A MOYO WOSAMALIDWA BWINO


Monga Mbusa wa Chipentekoste, muyenera kukwanitsa kuyendetsa
bwino mbali zitatu za moyo ndi utumiki, motere:


Kusamalira Ndalama


Choyamba, muyenera kuphunzira kugwiritsa ntchito bwino
ndalama zanu. Mukhoza kuyamba izi podzikumbutsa kuti zonse zomwe muli nazo ndi
za Mulungu (Masalmo 24:1; 1 Akorinto. 4:7). Muyenera kuzindikira kuti ndinu
wongoyang'anira chuma cha Mulungu, ndipo tsiku lina mudzayankha mlandu kwa Iye
za momwe munasamalirira chuma chanu (Luka 16:2).


Dongosolo labwino la kasamalidwe ka ndalama ndikugawa
ndalama zanu m'magulu atatu akuluakulu: Choyamba, mumapereka kwa Mulungu;
ndiye, mumasungira mtsogolo; ndipo potsiriza, mumagwiritsa ntchito mwanzeru pa
zosowa zapano. Tiyeni tione bwinobwino dongosolo la magawo atatu ili la
kasamalidwe ka ndalama mwaumulungu.


1. Choyamba, mumapereka kwa Mulungu. Monga Mbusa
wachipentekoste, kupereka mowolowa manja ndi gawo lanu loyamba kuti mukhale ndi
moyo wabwino pazachuma. Lemba limatiuza mobwerezabwereza kuti zipatso zoyamba
za chirichonse chimene timalandira ndi cha Mulungu (Eksodo 13:1; 34:26; Levitiko.
2:14; Miyambo 3:9). Chifukwa chake, chinthu choyamba pakuwongolera chuma chanu
ndikupereka mokhulupirika chakhumi chanu ndi zopereka kwa Mulungu. Muyenera
kukwaniritsanso malonjezano ena aliwonse azachuma omwe mwapanga kwa Iye kapena
mpingo Wake, monga utumwi ndi malonjezano a thumba la zomangamanga. Mulungu
akulonjeza kudalitsa mochulukira iwo amene ali owolowa manja ndi Iye (Malaki
3:10-11; Luka 6:38). 


2. Kenako, mumasungira zam'tsogolo. Mukapereka kwa
Mulungu, muyenera kusungira zosowa zamtsogolo komanso zadzidzidzi. Mungachite
zimenezi poika ndalama zoikidwa mu akaunti yosunga ndalama sabata lililonse.
Pamene akauntiyi ikukula, ikhoza kukhala ngati njira yotetezera ngozi, ndipo
ikhoza kukhala gwero la ndalama zogulira zinthu zazikulu.


3. Pomaliza, gwiritsani ntchito mwanzeru. Zomwe
zimatsalira pambuyo popereka kwa Mulungu ndi kusunga ndalama zingagwiritsiridwe
ntchito kukwaniritsa zofunika za banja, monga chakudya, nyumba, ndi zina.
Pakuti ndalama zimenezinso ndi za Mulungu, muzizigwiritsa ntchito mwanzeru.
Njira yabwino yochitira izi ndi kupanga ndondomeko (bajeti) yotheka, kapena
dongosolo lazachuma. Dongosololi likhala ngati chiwongolero pakugwiritsa
ntchito ndalama, ndipo lidzakuthandizani kugula zokhazo zomwe mumafuna. Ndalama
zosamalidwa bwino zidzakuthandizani kubweretsa mtendere ndi bata m'nyumba
mwanu. Ndipo zidzakuthandizani inuyo ndi banja lanu kukwaniritsa zolinga zanu.


Kusamalira Nthawi


Chachiwiri, kuti mukhale ndi moyo woyendetsedwa bwino, muyenera
kuphunzira kugwiritsa ntchito bwino nthawi yanu. Chifukwa cha zochitika za
chikhalidwe zina, abusa ambiri a mu Afirika amawona kugwiritsira ntchito
nthaŵi kukhala kovuta. Komabe, nthawi ndi chinthu chamtengo wapatali
kwambiri cha munthu. Ngakhale kuti titha kupezanso ndalama zomwe zatayika, sitingabwezeretse
nthawi yomwe idatayika. Baibulo limatilimbikitsa kuombola nthaŵi mwa
kugwiritsira ntchito bwino mpata uliwonse (Aefeso 5:15-16; Akolose. 4:5).


Monga Mbusa wokhulupirika wa Chipentekoste, monganso
muyenera kuphunzira kuwerengera ndalama zanu, muyenera kuphunzira kukonza
nthawi yanu. Muyenera kuphunzira kugawa nthawi yochitira banja, ntchito,
yopuma, yophunzira, yopemphera, yochezera, ndi zinthu zina zofunika. Ntchitoyi
idzafuna kuti mupange mndandanda wa zochita, kukonza malo ogwirira ntchito,
kupanga zochitika za tsiku ndi tsiku ndi sabata, ndikupewa kuzengereza.


Kudzisamalira


Chachitatu, pofunafuna moyo woyendetsedwa bwino, muyenera
kuphunzira kudzisamalira nokha. Kudzisamalira ndiko kuchita zofuna zathu
zauzimu, zamaganizo, ndi zakuthupi. Timachita zimenezi, osati chifukwa cha
dyera, koma pazifukwa zaumulungu. Timadzisamalira tokha kuti titumikire bwino
Mulungu ndi anthu ena.


Pamene Mulungu analenga anthu, anawalenga ndi mzimu, moyo,
ndi thupi (1 Atesalonika. 5:23). Mzimu ndi gawo la mwamuna kapena mkazi limene
limalankhula ndi Mulungu. Moyo ndi gawo limene limaganiza, kumva, ndi kusankha.
Ndipo thupi ndi mbali ya thupi la munthu. Thupi ndi nyumba yomwe mzimu ndi moyo
wathu zimakhalamo. Kudzisamalira kumaphatikizapo kusamalira magawo onse atatu.


Mutha kusamalira mzimu wanu ndi moyo wanu podzipatsa mwambo wa
uzimu monga kusinkhasinkha pa Mawu, kupembedza, kupemphera, ndi kusala kudya[52]. Kuonjezera
apo, muyenera kudzipereka mosalekeza maganizo anu, maimvaimva anu, ndi
chifuniro chanu ku ufumu wa Khristu. Baibulo limatilangiza kuti: “Ndipo musafanizidwe
ndi makhalidwe a pansi pano: koma mukhale osandulika, mwa kukonzanso kwa mtima
wanu, kuti mukazindikire chimene chili chifuniro cha Mulungu, chabwino, ndi chokondweretsa,
ndi changwiro” (Aroma 12:2). Baibulolimatiphunzitsanso mmene tiyenera kuyendera
maganizo athu: 


“Zinthu zilizonse zoona, zilizonse zolemekezeka, zilizonse zolungama,
zilizonse zoyera, zilizonse zokongola, zilizonse zimveka zokoma; ngati kuli
chokoma mtima, kapena chitamando china, zilingirireni izi” (Afilipi. 4:8).


Kusamalira matupi athu ndikofunikira chifukwa matupi athu
ndi akachisi a Mzimu Woyera. Choncho tiyenera kulemekeza Mulungu ndi matupi athu
(1 Akorinto 6:19-20). Thupi lathanzi limatithandiza kukwaniritsa bwino
maitanidwe a Mulungu pa miyoyo yathu. Zimatithandiza kukhala ndi moyo wokwanira
(Yohane 10:10). Chotero tiyenera kusamalira matupi athu mwa kudya bwino,
kuchita maseŵera olimbitsa thupi nthaŵi zonse, kugona mokwanira, ndi
kupita kuchipatala nthaŵi zonse.


KUTSATIRA MOYO WOSAMALIDWA BWINO


Mwina mungafunse kuti, “Kodi ineyo monga Mbusa wa Chipentekoste
ndingatani kuti ndikhale ndi moyo wabwino?


Kapanga Chiganizo


Mumayamba kufunafuna moyo woyendetsedwa bwino ndi chisankho.
Yesu anafotokoza nkhani ya Mwana Wolowerera. M’nkhaniyi, mwana wopandukayo
anafuna cholowa kwa bambo ake n’kuchoka panyumba. Posakhalitsa, chifukwa cha
moyo wake wodzikonda, mnyamatayo anapezeka ali kutchire kudyetsa nkhumba. Pa
nthawiyo, mwanayo anabwerera m’maganizo, n’kunena kuti: “Ndidzanyamuka ndipite
kwa atate wanga, ndipo ndidzanena naye, Atate, ndinachimwira Kumwamba ndi pamaso
panu, sindiyeneranso konse kutchulidwa mwana wanu; mundiyese ine ngati mmodzi
wa antchito anu” (Luka 15:18-19). Ndi chiganizo chimenecho, ananyamuka
n’kuyamba ulendo wobwerera kwawo.


N'chimodzimodzinso ndi kufunafuna moyo woyendetsedwa bwino.
Ulendo wanu wopita ku moyo wopindulitsa uyenera kuyamba ndi chisankho cholimba.
Muyenera kuyang'ana momwe mulili pano ndikuwona kuti pali njira yabwino
yokhalira ndi kutumikira. Muyenera kunena kuti, "Ndinyamuka ndikulondola moyo
(machitachita) wopindulitsa kwambiri.”


Pangani Dongosolo


Ngakhale kuti kusankha kukhala ndi moyo woyendetsedwa bwino
n’kofunika kwambiri, sizokhazi ayi. Chosankha chanu chiyenera kutsatiridwa ndi
ndondomeko yotheka. Dongosololi liphatikiza njira zitatu, motere:


1. Kudziyesa. Mumayamba ulendo wanu wopita ku moyo wosamalidwa
bwino ndi kudziyesa nokha. Mukudzifufuza uku, mukuona moyo wanu wapano kuti muzindikire
pomwe ukufunika kusintha. Mungachite zimenezi mwa kuyankha moona mtima mafunso
ngati awa:


·        
Kodi ndikuchita bwino bwanji posamalira chuma changa?


·        
Kodi ndikuchita bwino motani pakugwiritsa ntchito nthawi yanga?


·        
Kodi ndikuchita bwino motani posamalira mzimu, moyo, ndi thupi
langa?


·        
Kodi ndingachite bwino bwanji m'mbali zonsezi? 


 


Yankhani mafunsowa mosamala, ndipo lembani mayankho anu
m’kope.


2. Kukhazikitsa zolinga. Mukazindikira madera omwe mukufunikira
kusintha, khalani ndi zolinga zanu zachitukuko. Mungachite zimenezi mwa kufunsa
ndi kuyankha moganizira mafunso otsatirawa


·        
Ndi njira ziti zomwe ndikufuna kupititsa patsogolo luso langa la
kasamalidwe ka chuma?


·        
Kodi ndikufuna kukulitsa luso langa logwiritsa ntchito nthawi
yanji?


·        
 Kodi ndikufuna kukulitsa luso langa losamalira mzimu, moyo, ndi
thupi langa?


 


Apanso, lembani mayankho anu m’kope lanu. Nenani molunjika. 


3. Kupanga dongosolo. Mukakhazikitsa zolinga zanu,
muyenera kupanga dongosolo kuti mukwaniritse zolingazi. Ganizirani za nkhani
imodzi kapena ziwiri zokha panthawi imodzi, ndipo pangani ndondomeko yoti
mukwaniritse cholinga chilichonse. Mu dongosolo lanu, mudzafuna kudziwa njira
zomwe mungatenge kuti mukwaniritse zolinga zanu. Mwachitsanzo, mungafune
kukulitsa luso lanu lazachuma mwa kupanga ndi kutsatira bajeti yabanja. Kapena,
mungafune kukulitsa luso lanu la kasamalidwe ka nthawi polemba zochita m'mawa
uliwonse, kenako ndikugwiritsa ntchito mndandandawu kuwongolera zomwe mumachita
tsiku lililonse. 


Kagwireni Ntchito


Mukapanga dongosolo lanu, muyenera kuchitapo kanthu. Muyenera
kuyamba kupanga dongosolo lanu. Khalani wolimbikira; khalani ndi dongosolo
lanu. Kenako, pakutha kwa miyezi itatu kapena isanu ndi umodzi, fufuzani ngai
mukupita chitsogolo. Dziwani pamene mwachita bwino ndi pomwe simunachite bwino.
Kenako, sinthani dongosolo ndikubwereza ndondomekoyi. Mungafune kupitirizabe
kuchita zinthu zomwezo, kapena mungafune kukwaniritsa zolinga zina. 


____________________


Kupeza moyo woyendetsedwa bwino ndi ntchito ya muyaya. Ndi
cholinga choyenera kutsata, ndipo chidzabweretsa madalitso ambiri mu moyo wa Mbusa
wa Chipentekoste.


 







~ Mutu 14 ~



Maubale Abwino


 


Katswiri wina wa Chilamulo cha Mose anapita kwa Yesu ndi
funso. “Mphunzitsi,” anafunsa motero, “lamulo lalikulu ndi liti la m’chilamulo?
Mosazengereza, Yesu anamuyankha kuti: “Uzikonda Ambuye Mulungu wako ndi mtima
wako wonse, ndi moyo wako wonse, ndi nzeru zako zonse. Ili ndilo lamulo
lalikulu ndi loyamba. Ndipo lachiwiri lolingana nalo ndili, Uzikonda mnzako
monga udzikonda iwe mwini” (Mat. 22:36-39). Chotero, malinga ndi kunena kwa
Yesu, maubale ndiwo maziko a tanthauzo la kutumikira Mulungu.


Chikhristu ndi choposa chipembedzo; ndi ubale waumwini ndi
Mulungu kupyolera mwa Yesu Khristu. Si nkhani yongotsatira zikhulupiriro
zinazake kapena kuchita miyambo inayake. M’malo mwake, ndi nkhani ya kukonda
Mulungu ndi ena. Lingaliro limeneli la ubale wachikondi ndi Mulungu ndi anthu
limasiyanitsa ChiKhristu ndi zipembedzo zina.


Utumiki wa ubusa uyenera kuchitidwa pafupi ndi mpingo. Monga
mmene Mbusa sangasamalire nkhosa zake ali patali, Mbusa wa Pentekoste
sangasamalire anthu akutali. Kuti akhale opambana mu utumiki, Mbusa wa
Pentekoste ayenera kumvetsetsa kufunikira komanga maubale olimba, athanzi.
Ndipo ayenera kudziwa momwe maubwenzi amenewa amakulira ndi kusungidwira.


KUMVETSETSA MAUBWENZI


Ubale ndi mgwirizano womwe timapanga wina ndi mnzake. Ndi
njira zomwe timalumikizana wina ndi mzake. Maubwenzi amatha kukhala apafupi
kapena akutali, amphamvu kapena ofoka, enieni kapena ongoyerekeza, athanzi
kapena owononga. Monga Mbusa wa Chipentekoste, muyenera kudziwa momwe
mungamangire ubale wabwino ndi achibale, mamembala ampingo, abwenzi, ndi abusa
ena. Ndipo inunso muyenera kuphunzitsa ena kuchita chimodzimodzi.


Maubwenzi abwino amalola anthu a Mulungu kukhalira limodzi
mogwirizana. Amadalitsa anthu ndi kuwalimbikitsa. Amawathandiza kudzimva
kukhala otetezeka, olemekezedwa, ndi olandiridwa. Ubale wabwino
umagwirizanitsanso anthu a Mulungu m’ntchito zopindulitsa. Iwo amapangitsa kuti
mpingo ukhale wopambana ndi kukhala wolimba. Kumbali ina, maubwenzi osayenera
amapangitsa anthu kugwa m’mikangano ndi mkwiyo. Ubale woterewu umapangitsa kuti
mpingo ukhale wofooka komanso wosagwira ntchito.


Chotero Paulo analimbikitsa Akhristu oyambirira kukulitsa
maunansi abwino kwa wina ndi mnzake. Iye analembera Akhristu a ku Aefeso kuti chitani
chilichonse chotheka “ndi kusamalitsa kusunga umodzi wa Mzimu mwa chimangiriro
cha mtendere.” (Aefeso 4:3). Iye analangizanso okhulupirira a ku Roma kuti: “Mukhale
ndi mtima umodzi wina ndi mnzake. Musasamalire zinthu zazikulu, koma
phatikanani nao odzichepetsa. Musadziyesere anzeru mwa inu nokha” (Aroma 12:16).
N’chimodzimodzinso ndi anthu odzikuza. Paulo anazindikira kuti maunansi abwino
ndi maziko a utumiki wogwira mtima mkati ndi kunja kwa mpingo. 


MITUNDU YA MAUBWENZI


Monga Mbusa wa Chipentekoste, ndikofunikira kuti mudziwe
zamitundu yosiyanasiyana ya maubale omwe mumakumana nawo m'moyo. Kumvetsetsa
uku kudzakuthandizani kuyika patsogolo maubwenzi omwe muyenera kuwasamalira
kwambiri. 


Ubwenzi Woyamba


Ubwenzi wanu wofunika kwambiri m’moyo ndi ubwenzi wanu ndi
Mulungu. Maubwenzi ena onse ayenera kumangidwa pa ubale woyambawu. Choncho
muyenera kuika ubwenzi wanu ndi Mulungu patsogolo. Ngati mumvetsetsa bwino ubalewu,
maubwenzi ena onse amakhazikika. Ndipo ngati mutasokoneza ubalewu, maubwenzi
ena onse adzakhudzidwa.


Ubale wanu ndi Mulungu uyenera kukhala wa chikondi chakuya
(Mateyu 22:37). Kukonda Mulungu kumeneku kudzaonekera mwa kumvera modzipereka ku
malamulo Ake (Yohane 14:15, 21) ndiponso poganizira ena mwachikondi (Yohane
15:12).


Ubwenzi wa pa Banja


Chachiwiri pa ubale wanu ndi Mulungu ndi ubale wanu ndi
mwamuna kapena mkazi wanu. Baibulo limanena kuti Mulungu analenga mwamuna ndi
mkazi kukhala thupi limodzi (Genesis. 2:24). Chifukwa chake mwamuna azikonda
mkazi wake monga akonda thupi la iye yekha, monganso Khristu akonda Eklesia.
Ndipo mkazi ayenera kulemekeza mwamuna wake ndi kugonjera ulamuliro wake
m’banja (Aefeso 5:21-33). Choncho, inu ndi mwamuna kapena mkazi wanu muyenera
kuyamikira ubwenzi umenewu kuposa maubale ena onse aanthu. Ndipo muyenera
kuyika nthawi yokwanira komanso kuyesetsa kulimbitsa ubalewu. 


Ubale wanu wachitatu wofunika kwambiri ndi ana anu. Muyenera
kukonda kwambiri ana anu, ndi kuwasamalira mwachikondi. Baibulo limanena kuti
makolo ayenera kulera ana awo m’malangizo a Yehova (Aefeso 6:4). Choncho,
musanyalanyaze ana anu-ngakhale mukuchita ntchito zaubusa. M’malo mwake,
muyenera kupeza nthaŵi yopanga ubwenzi ndi aliyense wa iwo. Zimenezi zidzachititsa
kuti m’banja mukhale ubwenzi wachikondi. Mkhalidwe umenewu udzakulolani kuti
mugwire ntchito yanu mwamtendere, ndipo mudzakulitsa zokolola zanu muutumiki.
Zidzakhalanso umboni kwa mpingo ndi anthu am’mudzi. Chofunika koposa, muyenera
kuyesetsa kutsogolera ana anu kukhala paubale ndi Khristu. Ndipo muonetsetse
kuti mwana aliyense wadzazidwa ndi Mzimu Woyera.


Komanso, muyenera kukulitsa ubale wachikondi ndi achibale
anu. Muyenera kusonyeza chikondi choyenera cha Chikhristu ndi ulemu kwa makolo
anu, abale ndi alongo anu, asuweni anu, ndi ziwalo zina zabanja. Muyenera
kusunga zinthu zonse mu dongosolo lawo loyenera. Musamakonde achibale anu
kuposa mwamuna kapena mkazi wanu ndi ana anu. Paulo analembera Timoteo kuti: “Koma
ngati wina sadzisungiratu mbumba yake ya iye yekha, makamaka iwo a m’banja
lake, wakana chikhulupiriro iye, ndipo aipa koposa wosakhulupirira” (1 Tim. 5:8)1


Ubale wa Utumiki


Kuphatikiza pa ubale wanu ndi Mulungu ndi achibale anu,
ngati mbusa wa Chipentekoste, muyenera kusamala ubale wanu wa utumiki. Maubale
amenewa akuphatikizapo onse amene mumawatumikira komanso amene mumatumikira
nawo. Amaphatikizapo mamembala ampingo wanu, dera lanu, ndi chipembedzo chanu
kapena tchalitchi cha dziko. Ubale uliwonse ndi wapadera, ndipo uliwonse
uyenera kuchitidwa mosiyana pang'ono. Pamlingo waukulu, kupambana kwanu kapena
kulephera kwanu muutumiki kudzadalira momwe mumayendetsera maubwenzi awa.


Kupitilira apo mufunika kukhala ndi ubale wamphamvu komanso
waukadaulo ndi abusa ndi anthu wamba ampingo wanu. Yesu atasankha atumwi 12
aja, anawatuma kuti akalalikire ndi kutulutsa ziwanda. Komabe, poyamba
anawaitana kuti akacheze naye (Marko 3:13-15). Ambuye wathu anadziwa kuti
chomangira chimene iye adzamanga nawo pamene iwo ali pamodzi chidzakhala maziko
a utumiki wawo pamene iwo anali kutalikirana. N’chimodzimodzinso ndi mpingo
umene mumatsogolera. Ubale wanu ndi abusa ndi antchito anu udzakhala maziko a
utumiki wonse mu mpingo.1


Maubwenzi Atatu Oopsa


Maubwenzi ena amabwera ndi mulingo wowopsa. Zitatu mwa
maubwenzi amenewo ndi ubwenzi wanu ndi dziko, ubwenzi wanu ndi anthu amene si
amuna kapena akazi anzanu, ndiponso mabwenzi amene mumasankha. Monga Mbusa wa
Chipentekoste, muyenera kuyang'ana maubale awa mosamala kwambiri, motere:


1. Ubale wanu ndi dziko lapansi. Muyenera kukhala
tcheru mu ubale wanu ndi dziko. Dziko lapansi lapangidwa ndi machitidwe ambiri
a padziko lapansi olamulidwa ndi Satana ndi iwo amene amamtumikira (1 Yohane
5:19). Yesu anauza ophunzira ake kuti: “Simuli a dziko lapansi, koma Ine
ndinakusankhani inu mwa dziko lapansi” (Yohane 15:19). Baibulo limafotokoza
kuti, ngakhale kuti wotsatira Khristu ayenera kukhala m’dzikoli, sayenera
kutengeka ndi zinthu za m’dzikoli (1 Ako. 7:31). Asamakonde zinthu za dziko (1
Yohane 2:15). Komanso sayenera kutengera makhalidwe a dziko lapansi (Aroma
12:2). 


2. Ubwenzi wanu ndi munthu amene siali wa mwamuna kapena
mkazi nzanu. Ndiponso, monga Mbusa wa Chipentekoste, muyenera kusamala
kwambiri ubale wanu ndi anthu amene si amuna kapena akazi anzanu. Chifukwa
chakuti abusa ena alephera kusunga malire muubwenzi umenewu, agwa m’manyazi
ndipo achititsa manyazi ntchito ya Mulungu. Paulo anachenjeza Timoteo kuti:
“Thawa zilakolako za unyamata, nutsate chilungamo” (2 Tim. 2:22). Iye
analangizanso mwana wake m’chikhulupiriro kuti: “[Chitira] akazi aakulu ngati
amai, ndi akazi aang’ono ngati alongo, m’kuyera mtima konse” (1 Tim. 5:2). 


Muyenera kugwirizana kwambiri ndi amuna kapena akazi anzanu
moyenerera. Kupatulapo mwamuna kapena mkazi wanu, musamapezeke nokha ndi munthu
yemwe si mwamuna kapena mkazi mnzanu. Muyeneranso kuteteza maganizo anu.
Chigololo chilichonse chimayamba m'malingaliro amunthu. Choncho, musalole
maganizo anu kuchoka kwa mwamuna kapena mkazi wanu kupita kwa munthu wina
(Mateyu 5:28). Baibulo limatilangiza kuti: “Koposa zonse uzisunga; pakuti
magwero a moyo atulukamo” (Miyambo. 4:23)


3. Anzanu amene mumasankha. Kusankha abwenzi kungabweretse
madalitso akulu kapena chivulazo chachikulu m’moyo wa Mbusa. Choncho muyenera
kugwiritsa ntchito nzeru posankha abwenzi. Baibulo limatiuza kuti: “Wolungama atsogolera
mnzake; koma njira ya oipa iwasokeretsa” (Miy. 12:26). Anthu oipa
amasocheretsa. Paulo anawonjezera kuti: “Musanyengedwe; mayanjano oipa aipsa
makhalidwe okoma (1 Ako. 15:33). Monga Mbusa wa Pentekoste, muyenera
kupanga maubwenzi olimba ndi anthu okhawo amene angakulimbikitseni kuyandikira
kwa Mulungu ndi kukhala ndi moyo wokondweretsa Mulungu.


MAKHALIDWE A UBWENZI WABWINO


Anthu a ku Afirika amazindikira kuti khalidwe la moyo wa munthu
limatsimikiziridwa makamaka ndi ubwino wa maubwenzi ake. Nanga ndi zizindikiro
ziti zomwe Mbusa wa Chipentekoste angagwiritse ntchito powatsogolera pomanga
ndi kusunga ubale wabwino m'nyumba zawo, mipingo ndi madera awo? Monga Mbusa wa
Chipentekoste, maubale anu ayenera kuonetsa makhalidwe asanu: 


Chikondi


Khalidwe loyamba lomwe liyenera kufotokozera ubale wanu ndi
ena ndi chikondi chopereka nsembe. Muyenera kukonda mwamuna kapena mkazi wanu,
ana anu, ndi anthu a Mulungu ndi chilakolako chomwecho chimene Khristu
amakukondani inu. Yesu analamula ophunzira ake kuti: “Monga ndakonda inu, inunso
mukondane wina ndi mnzake” (Yohane 13:34). Anali kuwauza kuti chikondi chopanda
dyera chiyenera kusonyeza ubale wawo ndi wina ndi mnzake. Yesu anali wokonzeka
kupereka moyo wake chifukwa cha iwo. Tsopano, ayenera kukhala okonzeka kupereka
moyo wawo chifukwa cha wina ndi mnzake (Yohane 15:12-13). N’chifukwa chake Petro
akutilimbikitsa kuti: “Mukondane kwenikweni kuchokera kumtima” (1 Petro. 1:22)
Choncho tiyenera kukondana kwambiri.


Kulankhulana Mowona mtima


Khalidwe lachiŵiri limene liyenera kusonyeza ubale wanu
ndi ena ndilo la kulankhulana momasuka, komanso mowona mtima. Paulo analangiza
Akhristu a ku Aefeso kuti azilankhula zoona mwachikondi. Akadachita izi,
akadakula ndi kukhwima ngati thupi lake (Aef. 4:15). Mtumwiyu anapitiriza
kulangiza Akhristu a ku Akolose kuti: “Mau anu akhale m’chisomo, okoleretsa,
kuti mukadziwe inu mayankhidwe anu a kwa yense atani” (Akolose. 4:6).


Monga Mbusa wa Chipentekoste, muyenera kulingalira mosamalitsa
mawu anu musanalankhule, mukukumbukira mawu a m’Malembo akuti: “Wogwira pakamwa
pake asunga moyo wake; koma woyasamula milomo yake adzaonongeka” (Miy.
13:3).Kulankhulana kwanu ndi ena kuyenera kukhala kwaubwenzi, chidaliro, ndi
kuona mtima. Mawu anu ayenera kukhala wobweretsa mtendere, osalankhula mwaukali
koma moona mtima ndi chifundo. Ndipo muyenera kuphunzira kumvetsera mwatcheru
zimene ena akunena. Baibulo limatilangiza kuti: “Wobwezera mau asanamvetse
apusa, nadzichititsa manyazi” (Miy. 18:13).


Kukhulupirirana wina ndi Nzake


Khalidwe lachitatu lomwe liyenera kufotokozera ubale wanu
ndi banja lanu komanso mamembala ampingo ndikukhulupirirana. Chikhulupiriro ndi
chidaliro chimene anthu amakhala nacho mwa wina ndi mnzake. Kukhulupirirana ndi
chidaliro chogawana chakuti onse omwe ali pa ubwenzi adzakhala oona komanso
kuti adzakhala odzipereka ku chiyanjano. Kuti kukhulupirirana kuchitike, onse
amene ali muubwenzi ayenera kusonyeza kudzipereka kwawo kwa wina ndi mnzake.


Monga Mbusa wa Chipentekoste, muyenera kutsimikizira kuti anthu
ayenera kukudalirani. Anthu ayenera kumva kuti ali otetezeka kuti ali ndi abusa
awo. Ayenera kumva kukhala omasuka ponena zinsinsi zawo zozama. Ndipo ayenera
kudziwa kuti abusa awo sauza ena zinsinsi zimenezi.


Ulemu 


Khalidwe lachinayi limene liyenera kusonyeza ubwenzi wanu
ndi ena ndilo kulemekezana. Ulemu ndi kulemekeza kwambirimaganizo, ufulu, ndi
kulemekeza ena. Petro analimbikitsa Akhristu kuti: “Chitirani ulemu anthu onse”
(1 Petro. 2:17) Akazi azilemekeza amuna awo ndipo amuna azilemekeza akazi awo.
Ana ayenera kulemekeza makolo awo, ndipo makolo ayenera kulemekeza ana awo. Mamembala
a mpingo ayenera kulemekeza abusa awo, ndipo abusa awo ayenera kulemekeza ma
membala.


Chifukwa chakuti anthu onse ali ndi chifaniziro cha Mlengi
wawo, muyenera kulemekeza munthu aliyense mosasamala kanthu monga fuko, mtundu,
kapena zochita zawo. Paulo analimbikitsa Akhristu a ku Roma kuti “azikhala
odzipereka kwa wina ndi mnzake” komanso “mutsogolerane ndi kuchitira wina
mnzake ulemu” (Aroma 12:10). Iye anawonjezera kuti: “Mukhale ndi mtima umodzi
wina ndi mnzake. Musasamalire zinthu zazikulu, koma phatikanani
naoodzichepetsa. Musadziyesere anzeru mwa inu nokha” (v. 16).


Kudzichepetsa


Pomaliza, ubwenzi wanu ndi ena uyenera kukhala wodzichepetsa.
Kudzichepetsa n’kosiyana ndi kudzikuza. Kudzikuza ndiko kumasuka ku kunyada.
Kudzichepetsa ndiko kuthekera kwa munthu kudziona monga momwe Mulungu amamuonera.
M’mawu ena, munthu wodzichepetsa amatha kudziona ngati mmene alili. Kudzichepetsa
kumasonyeza chikondi chenicheni. Paulo analemba kuti: “Chikondi…sichidziwa
kudzitamanda, sichidzikuza; sichichita zosayenera, sichitsata za mwini yekha,
sichipsa mtima, sichilingirira zoipa” (1 Akorinto 13:4-5).


Kunyada kumatseka chitseko cha maubale ozama komanso okhalitsa.
Kudzichepetsa kumatsegula chitseko chimenechi (Aroma 12:16). Monga Mbusa
wodzichepetsa, mudzakhala mwamuna kapena mkazi wa anthu. Mudzakhala ofikirika.
M'malo momanga makoma pakati pa inu ndi anthu, mudzamanga milatho.


KUSUNGA NDI KUSAMALIRA UBWENZI WABWINO


Nazi zinthu zitatu zimene zingakuthandizeni kumanga ndi
kusunga ubale wabwino ndi wolemekeza Mulungu ndi ena:


Kukhala ndi cholinga


Choyamba, muyenera kukhala ndi cholinga chomanga ndi kusunga
maubwenzi abwino ndi achibale anu, mamembala ampingo, ndi abwenzi anu
otumikira. Muyenera kuchitapo kanthu ndikutsata maubalewa mwachangu. Izi
n’zimene Yesu anachita. Iye anasankha kuyenda pakati pa anthu. Anapeza nthawi
yowamvetsera komanso kumva kulira kwawo. Adani ake anaona zimenezi, ndipo
anamuimba mlandu wa “bwenzi la amisonkho ndi ochimwa” (Mateyu 11:19). Adani
akewo anazindikira zimenezi. Monga Mbusa wa Chipentekoste, muyenera kuyesetsa
kukhala ngati Yesu ndikuyesetsa mwakhama kumanga ubale wolimba ndi ena.


Samalirani ma Ubwenzi


Komanso, muyenera kuyesetsa kuti mukhale ndi ubale wabwino.
Muyenera kukhala okonzeka kugwiritsa ntchito nthawi ndi mphamvu zomwe
zikufunika kuti mumange maubwenzi olimba, okhalitsa ndi banja lanu, mamembala
ampingo wanu, ndi abwenzi anu otumikira. Kuti muchite izi, muyenera kukhala
nawo nthawi, kumvetsera nkhani zawo, kuseka nthabwala zawo, ndi kulira chifukwa
cha zowawa ndi zolephera zawo (Aroma 12:15). Ngati muchita zimenezi, m’kupita
kwa nthaŵi, chikondi champhamvu chidzapanga pakati pa inu ndi anthu anu.


Khalani Okhululuka


Pomaliza, ngati mukufuna kumanga ndi kusunga maubwenzi
olimba, okhalitsa ndi ena, muyenera kuphunzira kupempha ndikupereka
chikhululukiro. Ndizosapeweka; anthu adzakhumudwa, ndipo adzakhumudwa.
Kusamvana kudzachitika ndipo tidzamva kuwawa mmoyo wathu. Kuti maubwenzi
asungidwe, kukhululuka kuyenera kuchitika.


Nkhope ya chikhululukiro ili ndi mbali ziwiri. Mbali imodzi
ndi wolakwayo wopempha chikhululukiro. Mbali ina ndi munthu wolakwiridwayo
kupereka chikhululukiro. Muyenera kukhala okonzeka kuchita zonse ziwiri (Mateyu
5:22-26). Muyenera kufulumira kupempha chikhululukiro pamene mwalakwiridwa.
Ndipo muyenera kukhala okonzeka kukhululukira munthu wina akakupemphani.
Kukhululuka kumamasula wolakwira ndi wolakwiridwayo. Kumatsegula makomo a
chiyanjanitso ndi kupanga njira yoti maubwenzi osweka akonzedwenso.


____________________


Utumiki wabwino umamangidwa pa maubwenzi olimba, abwino. Mbusa
wanzeru wa Chipentekoste adzaika luntha lochuluka pomanga maubale amenewa.


 







~ Mutu 15 ~



Chizolowezi Chodzipereka Champhamvu


 


Komatu zenizeninso ndiyesa zonse zikhale chitayiko chifukwa
cha mapambanidwe a chizindikiritso cha Khristu Yesu Ambuye wanga” (Afilipi 3:8).
Awa ndi mawu a mtumwi Paulo. Kupatulako Yesu, zimakhulupirika kuti iye ndi
mtumwi woposa onse amene anakhalako. Analalikira ndi mphamvu, anachita
zozizwitsa, ndipo anadzala mipingo mu Ufumu wonse wa Roma. Mulungu anamugwiritsa
ntchito kutsegula khomo la chipulumutso kwa amitundu (Machitidwe 14:27).
Komabe, m’zonsezi, iye anawona kuti chimene Iye anachita chachikulu m’moyo
chinali kungodziwa Yesu. Pemphero lake lokhazikika linali lakuti, “kuti
ndimzindikire Iye” (Afilipi 3:10).


Monga Paulo, inu ngati Mbusa wa Chipentekoste
ndinumtsogoleri. Motero, muli ndi maudindo ambiri. Mwaitanidwa kukulitsa
okhulupirira kukhala ophunzira ndi kupititsa patsogolo ufumu wa Mulungu padziko
lapansi. Izi ndi ntchito zazikulu, ndipo muyenera kuchita izi mokhulupirika.
Komabe, ngati mukufuna kupita kutali muutumiki, monga Paulo, muyenera kuika
patsogolo ubale wanu ndi Khristu. Muyenera kudzipereka nokha kudziwa Khristu
ndi kuphunzira kukhala mu chiyanjano chosalekeza ndi Iye.


Kuti muchite izi, muyenera kukhala ndi chizolowezi champhamvu
chachipembedzo. Ngakhale ntchito yochuluka bwanji, kaya ikhale yofunika kapena
yogwira mtima chotani, isadzapangitse chiyanjano ndi Ambuye kusokonekera. Mutu
uwu ufotokoza za chizolowezi chodzipereka cha Mbusa wa Chipentekoste.


CHIZOLOWEZI CHODZIPEREKA


Tiyamba kufufuza kwathu za chizolowezi chodzipereka ndi
matanthauzo a mau ena.


Kumvetsetsa Tanthauzo


Chizolowezi ndi zimene munthu amachita nthawi zonse. Ndi
khalidwe lobwerezabwereza lomwe lakhazikika pamoyo. Mofanana ndi munthu amene
akutsuka mano m’mawa uliwonse, zizolowezi zimakula mwa kubwerezabwereza.
Pachiyambi, munthu ayenera kudzikumbutsa yekha kufunika kochita ntchitoyo.
Ndipo nthawi zina amafunikira kudzilanga kuti achite zimenezo. Komabe, pakapita
nthawi, ntchitoyo imakhala chizolowezi.


Nanga chizolowezi chodzipereka ndi chiyani? Chizolowezi cha
kupembedzera ndi mwambo wachikhristu wosunga nthawi ya chiyanjano ndi Khristu
tsiku ndi tsiku. Ndi nthawi imene mtumiki wokhulupirika wa Khristu amapatula
tsiku lililonse kuti akulitse ubale wake ndi Mulungu. Ndi chizolowezi chifukwa,
m’kupita kwa nthawi, chimakhala chochitidwa nthawi ndi nthawi. Ndi kudzipereka
chifukwa cholinga chake ndi kukulitsa ubale wa munthu ndi Mulungu
ndikuwonjezera kudzipereka kwawo kwa Iye ndi ntchito yake.


Ubwino wa Chizolowezi Chopembedzera


Ngati mukulitsa ndi kukhalabe wokhulupirika ndi chizolowezi
chodzipereka champhamvu, mapindu ambiri adzabwera m’moyo wanu ndi utumiki wanu.
Tiyeni tiwone zinai mwa zabwinozo:


1. Kudziwa Khristu. Phindu loyamba la kukhala ndi
chizolowezi chodzipereka champhamvu ndi chakuti chidzakupangitsani kukula mu
ubale wanu ndi Khristu. Wolemba buku la Ahebri amatilimbikitsa kuti:
“Tiyandikire ndi mtima woona” (Ahebri. 10:22) Choncho tiyenera kuyandikira kwa
Mulungu. Yakobo anawonjezera lonjezo ku lamulo lakuti: “Yandikirani kwa
Mulungu, ndipo adzayandikira kwa inu” (Yakobo 4:8). Pamene mukupemphera ndi
kusinkha-sinkha Mau a Mulungu, mudzalowa mu malo opatulikitsa (Ahebri. 10:19).
Kumeneko, pamaso pa Mulungu, inu, monga Mose wakale, mudzapezeka mukulankhulana
ndi Mulungu “maso ndi maso, monga munthu alankhula ndi bwenzi” (Eksodo. 33:11).


2. Kuzindikira chifuniro cha Mulungu. Phindu
lachiwiri la kukulitsa chizolowezi chanu chodzipereka champhamvu ndi chakuti
mudzafika pakumvetsetsa bwino chifuniro cha Mulungu pa moyo wanu. Pamene
mupemphera, kuwerenga Mawu a Mulungu, ndi kugwiritsira ntchito ziphunzitso zake
m’moyo wanu, maganizo anu adzasandulika. Izi zikachitika, “kuti mukazindikire chimene
chili chifuniro cha Mulungu, chabwino, chokondweretsa ndi changwiro” (Aroma
12:2).


3. Kukulitsa kawonedwe ka Baibulo. Phindu lachitatu
la kukulitsa chizolowezi chodzipereka champhamvu ndi chakuti mchitidwewo
udzakuthandizani kukulitsa kuzindikira kwanu kwa malemba. Pamene mukufufuza
Malemba mwapemphero, mudzayamba kuona Baibulo momwe Mulungu amalionera.
Mudzayamba kumvetsetsa dongosolo Lake la anthu. Ndipo mudzatha kuzindikira malo
anu pokwaniritsa dongosolo limenelo.


4. Kukhala mu chiyanjano ndi Mzimu. Phindu lachinayi
lakukhalabe ndi chizolowezi chodzipereka champhamvu ndi chakuti mudzaphunzira
kukhala mu chiyanjano ndi Mzimu Woyera (2 Ako. 13:14). Paulo analimbikitsa
Akhristu kuti “ndi Mzimunso tiyende” (Agal. 5:25). Anawalangizanso kuti,
“Mudzale naye Mzimu” (Aef. 5:18). Mu chikhalidwe cha kudzipereka, Mzimu Woyera adzadziwitsa
mphamvu zake ndi kupezeka kwake. Zili ngati magetsi kuchokera kugwero lamagetsi
kupita ku babu. Malingana ngati chingwecho chalumikizidwa ku magetsi, babu limayaka.
Komabe, chingwecho chikachotsedwa, mphamvuyo imasiya kuyenda ndipo babu limazima.
Kupyolera mu chizolowezi chodzipereka, mutha kukhala olumikizidwa ku gwero
lamphamvu. Mutha kukhalabe odzazidwa ndi Mzimu wa Mulungu.


ZOFUNIKIRA NDI MACHITACHITA A 

CHIZOLOWEZI CHODZIPEREKA


Mafunso awiri akubuka: “Kodi inu, monga Mbusa wa
Chipentekoste, mungatani kuti mukhale ndi chizolowezi champhamvu chodzipereka?”
ndi "Kodi muyenera kuchita chiyani kuti mupindule kwambiri ndi
ntchitoyi?"


Nkhani Zitatu Zofunika


Kuti mukhale ndi chizolowezi chodzipereka kwambiri, muyenera
kuwonapo zinthu zitatuzi:


1. Zofunika Kwambiri. Gawo lanu loyamba popanga
chizolowezi chodzipereka ndikuzindikira zomwe mumayika patsogolo. Chinthu
chofunika kwambiri ndi chinthu chimene munthu amaona kuti ndi chofunika
kwambiri. Ndi chinthu chimene iye amachita poyamba. Muyenera kusankha kuti
ubwenzi wanu ndi Mulungu ndi wofunika kwambiri. Ndipo muyenera kuwona
chizolowezi chodzipereka ngati njira yolimbikitsira ubalewo. Kuti muchite izi,
muyenera kusamala ndi zomwe zimatchedwa “Chipwilikiti cha changu". Ndiko
kuti, musalole zinthu zina za moyo uno zisokoneze makhalidwe amene ali ofunika
kwambiri pa moyo wanu.


Monga Mbusa wotanganidwa, mumakumana ndi zofunikira zambiri
tsiku lililonse, ntchito zomwe zimafuna nthawi yanu.Ngakhale kuti simunganyalanyaze
zofuna zimenezi, muyenera kuphunzira kuziika mu dongosolo lake loyenera.
Muyenera kuteteza ubale wanu ndi Mulungu. Ndipo muyenera kusunga ubale umenewo
pamwamba pa mndandanda wanu woyamba. Ndicho chimene Yesu anachita. Iye sanalole
maudindo ake ambiri kumulepheretsakuyanjana ndi Atate wake wakumwamba. Baibulo
limatiuza kuti “Koma Iye anazemba, nanka m’mapululu, nakapemphera” (Luka 5:16).
Iye ankadziwa kuti ankafunika nthawi imeneyi yekha ndi Atate wake kuti
amuthandize mu utumiki.


Nkhani ya Maria ndi Marita ikusonyezanso mfundo imeneyi. Maria
anaika patsogolo kukhala pa mapazi a Yesu ndi kumvetsera kwa Iye akuphunzitsa.
Komabe, Marita anatanganidwa kwambiri ndi ntchito imene inafunika kuchitika.
Yesu anauza Marita kuti: “Uda nkhawa nuvutika ndi zinthu zambiri, koma
chisoweka chinthu chimodzi, pakuti Maria anasankha dera lokoma
limenesilidzachotsedwa kwa iye” (Luka 10:41-42). Marita anali atasokonezedwa
ndi chipwilikiti cha changu. Komabe, Maria anaika patsogolo chinthu chabwino
koposa, chiyanjano ndi Ambuye. Mbusa aliyense wa Chipentekoste ayenera
kuphunzira kuchita zomwezo.


Mwina mungaganize kuti: “Lero sindingathe kuwerenga Baibulo
n’kupemphera. Ndili ndi zinthu zambiri zofunika kuchita mwamsanga.” Komabe,
ngati mukunena izi lero, ndi tsiku lotsatira, ndi tsiku linalo, mudzagwera mu
kachitidwe komwe nkovuta kuthawamo. Koma ngati mudzaona nthawi ya kudzipereka
kwanu kwa tsiku ndi tsiku kukhala chopangana ndi Mulungu, ndipo ngati
mudzasunga mokhulupirika choikidwiratu chimenecho, mudzakhala ndi njala ya
kukhalapo kwa Mulungu. Mudzayamba kuyandikira nthawi yanu yodzipereka ndi
chisangalalo.


2. Kusamalira nthawi. Mfundo yachiwiri imene mbusa wa
Chipentekoste akuyenera kuyikonza pakupanga chizolowezi chopemphera ndi
kusamalira nthawi. Kusamalira nthawi ndi chizolowezi chokonzekera ndondomeko ya
tsiku ndi tsiku kuti muwonetsetse kuti nthawi yoyenerera yaperekedwa
pazochitika za tsiku lililonse. Abusa ogwira mtima amazindikira kuti nthawi ndi
mphatso yochokera kwa Mulungu, ndipo ayenera kuigwiritsa ntchito bwino. Pokonza
tsiku lanu, muyenera kuonetsetsa kuti mukusungira nthawi yokwanira yodzipereka.


Mbusa wina wokhwima maganizo ananena za mmene anakonzera
nthawi yake yopemphera. Iye anati: “Ndimapatula nthawi m’mawa uliwonse kaamba
ka pemphero lodzipereka ndi phunziro la Baibulo. “Ndimauza anthu anga mmene
dongosolo langa liliri. Ndiyeno, ngati panthawiyo munthu wina aitana ndi kunena
kwa ine kuti, ‘Ndikufuna kukuonani,’ ndimawapangitsa kuti adikire mpaka
nditamaliza kulambira kwanga. Ndikamaliza, ndimatuluka ndikukumana nawo. Inde,
pali zadzidzidzi zomwe ndiyenera kuyankha. Komabe, izi ndizosiyana. Lamulo
n’lakuti nthawi imene ndimakhala ndi Mulungu ndiyofunika kuika patsogolo.”


3. Kudziletsa. Nkhani yachitatu pakukulitsa chizolowezi
champhamvu chodzipereka ndiyo kudziletsa. Ndi ubwino wanji ngati mbusa wa Chipentekoste
akhazikitsa zofunika ndikukonzekera nthawi yake koma alibe kudziletsa
kofunikira kuti akwaniritse ndi dongosolo lawo? Choncho muyenera kudzilanga
kuti musunge zimene munapangana ndi Mulungu tsiku lililonse. Monga Mbusa mulibe
amene angakuuzeni kuti, “Yakwana nthawi yopemphera. Ndi nthawi yowerenga
Baibulo.” Choncho muyenera kudzilanga. Paulo anauza Timoteo kuti woyang’anira,
kapena Mbusa, ayenera kukhala wodziletsa (1 Tim. 3:2). Anaphunzitsanso kuti
kudziletsa, kapena kudzipatsa mwambo, ndi chipatso cha Mzimu Woyera (Agal.
5:23).


Machitidwe Awiri Odzipereka


Monga tanenera kale m'mutu uno, machitidwe awiri a
chizolowezi chodzipereka ndi kupemphera ndi kuphunzira Baibulo. Tiyeni
tiyang'ane kwambiri pa chilichonse mwa machitidwewa:


1. Pemphero lodzipereka. Mbusa wa Chipentekoste
ayenera kuphatikiza mapemphero odzipereka mu nthawi yake yodzipereka. Pemphero
lodzipereka ndilosiyana ndi pemphero lopempha kapena kupembedzera. M’pemphero
lopempha, wofunafunayo akupempha Yehova kuti akwaniritse chosowa m’moyo wake.
M’pemphero lopembedzera, iye amapempherera zosowa za ena. Komabe, m’pemphero lodzipereka,
wolambirayo akupereka njira yake kwa Mulungu, kufunafuna kuyandikira kwa Iye.
Davide anapemphera pemphero lodzipereka pamene anapempha Mulungu kuti, “Mundidziwitse
njira zanu, Yehova; Mundiphunzitse mayendedwe anu” (Masalimo 25:4) 


Pemphero lodzipereka limaphatikizanso nthawi za kuyimba,
kupembedza, ndi kuyamika Mulungu. Nthawi zina kumaphatikizapo kulapa, monga
pamene Davide anapemphera kuti, “Pa inu, Inu nokha, ndinachita choipacho pamaso
panu.…Mundiyeretse ndi hisope ndipo ndidzayera; munditsuke ndipo ndidzakhala wa
mbuu woposa matalala” (Masalimo. 51:4, 7). Mawu a Mulungu amalonjeza kuti,
“Ngati tivomereza machimo athu, ali wokhulupirika ndi wolungama Iye, kuti
atikhululukire machimo athu, ndi kutisambitsa kutichotsera chosalungama
chilichonse” (1 Yoh. 1:9).


Pa nthawi yanu yopemphera, mudzafuna kupempherera banja
lanu, kuti likhale ndi thanzi labwino lakuthupi ndi lauzimu. Mudzafunanso
kupempherera mpingo wanu, kuti Mzimu Woyera akupatseni mphamvu ndikuwongolera
zochitika zake, ndi kuti onse omwe ali gawo la mpingo adzazidwe ndi Mzimu.
Komanso, mudzafuna kupemphera kuti mpingo ukhale wathanzi komanso kuti mphatso
ndi chipatso cha Mzimu zikhalepo mu mpingo.


2. Kuphunzira Baibulo modzipereka. Nthawi yanu
yopemphera ikhale ndi kuphunzira Baibulo. Ndikofunika, komabe, kutimumvetsetse
kusiyana pakati pa kuphunzira Baibulo modzipereka ndi mwaukadaulo. Kuphunzira
Baibulo mwaukatswiri ndi phunziro limene abusa amachita pokonzekera utumiki.
Kuphunzira Baibulo kotereku kumachitika akamaphunzira Baibulo kukonzekera
ulaliki kapena phunziro la Baibulo. Kwa abusa a Chipentekoste, kuphunzira
Baibulo mwaukatswiri ndikofunikira. Komabe, si mtundu wa phunziro la Baibulo
limene muyenera kuchita panthawi ya kudzipereka kwanu.


Kuphunzira Baibulo modzipereka kumachitika pamene muwerenga
Baibulo kuti mukule mwauzimu. Cholinga chanu si kukonzekera ulaliki koma
kumvetsetsa bwino Mawu a Mulungu, ndi kulola mawu a Mulungu kuumba moyo wanu.
Cholinga cha kuphunzira Baibulo modzipereka ndikukumana ndi Mulungu m'Mawu ake.
Cholinga chake ndi kumudziwa bwino Mulungu, kuyandikira kwa Khristu komanso
kumutumikira mwangwiro. Yobu analankhula za kudzipereka kwake kwa Malemba
pamene anati, “Sindinabwerera kusiya malamulo a milomo yake; ndasungitsa mau a
pakamwa pake koposa lamulo langalanga” (Yobu 23:12).


Ena apereka njira zinayi zophunzirira Baibulo modzipereka.
Chinthu choyamba ndi kuwerenga ndime pang’onopang’ono komanso moganizira.
Chinthu chachiwiri ndi kuganizira lembalo, n’kumafunsa mafunso monga akuti,
“Kodi Mulungu akundiuza chiyani m’ndimeyi?’ komanso “Kodi ndiyenera kuchita
chiyani ndi uthenga wa Mulungu umene uli m’ndimeyi?” Chinthu chachitatu ndi
kupemphera kuti, “Ambuye, mukufuna kuti ndichite chiyani?” Ndipo chomaliza ndicho
kumvera zimene Mulungu wanena m’Mau ake ndi kutsatira mfundo zake.


ZINA ZOKHUDZA KHALIDWE LA KUDZIPEREKA


Pomaliza, tiyeni tione mfundo zina zitatu za mmene mungakulitsire
chizolowezi chanu chodzipereka ndi kulimbitsa ubwenzi wanu ndi Mulungu.


Kugwiritsa Ntchito Pemphero la Ambuye


Nthawi zina, mudzafuna kugwiritsa ntchito Pemphero la Ambuye
monga chitsogozo m’nthawi za kudzipereka kwanu. Pemphero limeneli likupezeka pa
Mateyu 6:9-13. Yesu analipereka kwa ophunzira ake monga chitsanzo, kapena ndondomeko,
ya pemphero lamphamvu. Pogwiritsa ntchito pempherori ngati mlozo, gawo lanu
lodzipereka lidzayenda motere:


1.       Yambani
ndi matamando: “Atate wathu wa kumwamba, dzina lanu liyeretsedwe” (v. 9).
Khalani ndi mphindi zochepa kuyimba ndi kupembedza Mulungu. Mutamandeni
chifukwa cha chimene Iye ali, ndipo muthokozeni pa zonse zimene wachita.


2.       Pempherani
kuti chifuniro cha Mulungu chichitike: “Ufumu wanu udze, kufuna kwanu
kuchitidwe, monga Kumwamba chomwecho pansi pano” (v. 10). Pempherani kuti Ufumu
wa Mulungu ubwere m’miyoyo ya anthu. Pempherani kuti abadwe mwatsopano ndi
kuyamba kutsatira Khristu (Yohane 3:3-8). Pempherani kuti achiritsidwe ndi
kumasulidwa ku ukapolo wa ziwanda (Mateyu 12:28; Luka 11:20). Apempherereni
kuti adzazidwe ndi Mzimu Woyera (Marko 9:1; Machitidwe 1:3-8). Ndipo
pemphererani kubwera kwa Yesu posachedwa (Luka 22:18; Chiv. 12:10; 22:20).


3.        Pempherani
kwa Mulungu: “Mutipatse ife lero chakudya chathu chalero” (v. 11). Pemphani
Mulungu kuti akupatseni zosowa zanu zonse “monga mwa chuma chake mu ulemerero
mwa Khristu Yesu” (Afilipi 4:19). Pempherani pa zosowa za ena.


4.       Pemphani
ndi kukhululuka: “Ndipo mutikhululukire mangawa athu, monga ifenso
takhululukira amangawa athu” (v. 12). Dzichepetseni pamaso pa Mulungu, kupempha
chikhululuko ndi kukhululukira ena.


5.       Pemphani
chitsogozo ndi chitetezo cha Mulungu: "Ndipo musatitengere kokatiyesa,
koma mutipulumutse kwa woipayo" (v. 13). Pemphani Mulungu kuti
akutsogolereni pa moyo wanu ndi utumiki wanu komanso kuti akutetezeni kwa
mdierekezi ndi mphamvu zake za ziwanda. 


Pemphero Lopitiriza


Kuphatikiza pa kukhala ndi nthawi yodzipereka tsiku ndi
tsiku, mbusa wa Pentekoste ayenera kuphunzira “kupemphera kosalekeza” (1
Atesalonika 5:17). Izi, ndithudi, sizikutanthauza kuti muyenera kukhala
m’chipinda chopemphereramo tsiku lonse. Zikutanthauza kuti musasiye kupemphera.
Muyenera kuphunzira kukhala mu chiyanjano chosalekeza ndi Mulungu. Pamene
mukuchita ntchito zanu za tsiku ndi tsiku, pemphero liyenera kukhala pa milomo
yanu mosalekeza (Masalimo. 34:1; Aheb. 13:15). Mchitidwewu udzawonjezedwa ngati
tsiku lanu liyamba ndi nthawi yodzipereka monga tafotokozera pamwambapa.
Pemphero losatha ndilofunika kuti tikhale ndi moyo wogwirizana ndi Mzimu wa
Mulungu (Agal. 5:25).


Kulemba


Pomaliza, ndi njira yabwino kwa Mbusa wa Chipentekoste
kusunga buku la mapemphero tsiku ndi tsiku. Kabuku ka mapemphero ndi kabuku
kamene Mbusa amasungamo zimene zimachitika pa nthawi ya kudzipereka kwake. Mu
kabuku kameneko, mukulemba zopempha zomwe munapempha kwa Mulungu, pamodzi ndi
mayankho a Mulungu ku zopemphazo. Pamene mukuona kukhulupirika kwa Mulungu
poyankha mapemphero anu, chikhulupiriro chanu chidzalimba.


Mufunikiranso kulemba mawu aliwonse kapena malingaliro omwe
mungalandire kuchokera kwa Mzimu Woyera. Malingaliro amenewa pambuyo pake
angakhale ngati zitsogozo, kukuthandizani kuzindikira chitsogozo cha Mulungu
cha moyo wanu ndi utumiki wanu. Kuonjezela apo, mungafune kulemba chidziwitso
chilichonse chimene mungamve powerenga Baibulo. Zina mwa zidziwitso zimenezi
pambuyo pake zikhoza kupangidwa kukhala mauthenga wolalikidwa kumpingo. Nthawi
zina mudzafuna kubwereza zimene mwalemba m’makabuku kanu, kupempha Mulungu
kukhomereza mumtima mwanu zinthu zimene Iye amafuna kuti muzikumbukira.


____________________


Kwa abusa a Chipentekoste, chizolowezi chopemphera tsiku ndi
tsiku sichosankha; ndichofunika. Chizolowezi choterocho chidzalemeretsa
mwamphamvu moyo wake ndi utumiki wake m’njira zambiri. Izi zidzawapatsa
chitsogozo ndi mphamvu zauzimu zomwe akufunikira kuti akwaniritse maitanidwe a
Mulungu pa moyo wawo.


 







~ Gawo 5 ~



Utumiki Owonekera wa Mbusa wa Chipentekoste


 


 







~ Mutu 16 ~



Kulalikira Modzozedwa ndi Mzimu


 


Mbusa yemwe sanali wa Chipentekoste amakayikira zenizeni za
ubatizo wa Mzimu Woyera. Nthawi zambiri amakayikira zomwe Mzimu amachita. Ndiye
tsiku lina, akuwerenga Machitidwe 2 ndi kusinkhasinkha pa zochitika za Tsiku la
Pentekoste, iye anapempha ndi kulandira chomwe chinachitika pa Tsiku la
Pentekoste. Kenako anachitira umboni kuti: “Patangopita nthawi yochepa
kuchokera pamene ndinalandira Mzimu Woyera, kulalikira kwanga kwakhala ndi
zotsatirapo zambiri kuposa zaka zonse zam’mbuyomo za kulalikira!”


M'mbiri yakale, kulalikira kwamphamvu, kudzozedwa ndi Mzimu
kwakhala chizindikiro cha utumiki wa Chipentekoste. Kuyambira kuchiyambi kwa
zaka za zana la makumi awiri, gulu la Chipentekoste latulutsa gulu lankhondo
lalikulu la olalikira opatsidwa mphamvu ndi Mzimu Woyera, akumalengeza
mwachangu uthenga wachipulumutso kwa amitundu.


Mutu uwu ufotokoza za ulaliki wa Chipentekoste. Udzayang'ana
pa udindo wa Mzimu Woyera pakudzoza mlaliki. Udzaperekanso malingaliro
okonzekera ulaliki ndi kalalikidwe kake.


KULALIKIRA KWA PENTEKOSTE


Yesu analamula ophunzira ake kuti: “Mukani kudziko lonse
lapansi, lalikirani Uthenga Wabwino kwa olengedwa onse” (Marko 16:15).
Kulalikira ndiko kulengeza kwachangu kwa Mawu a Mulungu ndi cholinga chokopa
anthu kutsatira Khristu ndi kuchita chifuniro Chake. Ndi mutu wodziwika bwino
mu Chipangano Chatsopano pomwe mawu ena olalikira kapena kulengeza
amapezeka pafupifupi kokwana ka 150. Kukhoza kulalikira mogwira mtima,
mauthenga odzodzedwa ndi Mzimu ndi udindo waukulu wa mbusa aliyense wa
Chipentekoste.


Buku la Machitidwe ngati Chitsanzo 


Mapentekoste amakhulupirira kuti kulalikira kwa atumwi ndi anthu
ena m’buku la Machitidwe kunayenera kukhala chitsanzo kwa alaliki masiku ano.
Mu Machitidwe, Luka akulemba zomwe zili mu maulaliki angapo olalikidwa ndi
atumwi ndi alaliki ena (monga Petro: Machitidwe 2:14-40; 3:12-26; 10:28-47;
Stefano: Machitidwe 7:1-53; Paulo: Machitidwe 13:16-41; 17:22-31). Malo
ochuluka amene Luka anapereka ku maulaliki amenewa a m’buku la
Machitidweakusonyeza kufunika kwake. Iye ankafuna kuti owerenga ake adziwe
mmene atumwi ankalalikirira kuti nawonso azichita chimodzimodzi.


Kuyang’ana mosamalitsa maulaliki a m’buku la
Machitidwekumasonyeza zinthu zisanu zofunika kwambiri za ulaliki wa atumwi:


1.       Kukhazikika
pa Yesu. Umunthu ndi ntchito ya Khristu ndi phata lenileni la uthenga
uliwonse wolalikidwa mu Machitidwe. Alalikia Chipangano Chatsopano analengeza
mosalekeza kuti Yesu anali kukwaniritsidwa kwa ulosi wa m’Chipangano Chakale,
ndi kuti Iye anali njira yokhayo ya chipulumutso (onani Machitidwe 2:22-24,
30-32; 3:13-20; 4:10-12) 5:30-31; 8:5; ndi ena).


2.       Amakhazikika
pa Malemba. Alaliki a m’buku la Machitidwe a Atumwi nthawi zonse
ankalimbikitsa zonena zawo za m’Malemba (onani Machitidwe 2:17-21; 3:22-23;
4:11, 25-26; ndi ena).


3.       Kudzozedwa
ndi Mzimu Woyera. Alaliki a m’buku la Machitidwe a Atumwi anadzazidwa,
motero anadzozedwa ndi Mzimu Woyera (onani Machitidwe 2:4, 14; 4:8; ndi ena).


4.       Chitsimikizo
chauzimu. Mu Machitidwe, kulengeza kwa Uthenga Wabwino nthawi zambiri
kunkatsagana ndi zizindikiro zotsimikizira ndi zodabwitsa (fanizilani Machitidwe
3:1-8; 8:4-7; 14:8-10; ndi ena).


5.       Kuitana
ku kulapa ndi chikhulupiriro. Alaliki a m'buku la Machitidwe a Atumwi
amamaliza maulaliki awo ndi mayitanidwe a kulapa ndi chikhulupiriro (onani
Machitidwe 2:38; 3:19; 8:22; ndi ena).


Makhalidwe omwewa ayenera kukhala pamtima pa ulaliki wa
Chipentekoste mu Afirika lero. Mungachite bwino kuloweza mndandanda umenewu ndi
kuugwiritsa ntchito monga muyezo wothandizira utumiki wanu wolalikira. 


KUDZOZA KWA MZIMU WOYERA


M’chipangano Chakale, aneneri, ansembe, ndi mafumu
anadzozedwa ndi mafuta pamene anaikidwa pa udindo (Eksodo. 28:41; 1 Samuele 9:16;
16:11-13; 1 Mafumu 1:34; 19:16). Kudzozedwa kumeneku kunatumikira monga chizindikiro
cha kuitanidwa kwawo, ndipo kunaimira ulamuliro wawo wopatsidwa ndi Mulungu wa
kugwira ntchito m’maudindo awo. Zinasonyezanso kupezeka kwa Mzimu wa Mulungu pa
iwo kuti athe kugwira ntchito za udindo wawo (Yes. 61:1-2).


Monga tanenera kale, mbali imodzi ya ulaliki m’buku la
Machitidwe ndi yakuti alaliki anadzozedwa ndi Mzimu Woyera. Tiyeni tiwone
bwinobwino lingaliro limeneli.


Utumiki Wodzozedwa wa Yesu


Yesu anayamba utumiki wake mwa kulengeza kuti: “Mzimu wa
Ambuye uli pa ine, chifukwa chake Iye anandidzoza Ine ndiuze anthu osauka
Uthenga Wabwino” (Luka 4:18). Motero analongosola kudzoza kwa Mzimu monga Mzimu
kukhala pa Iye. Anagwiritsa ntchito mauwa kufotokoza za kugwira ntchito
kwamphamvu kwa Mzimu Woyera mwa Iye ndi kudzera mwa Iye, kumupangitsa Iye kuchita
utumiki wake waumesiya.


Utumiki Wodzozedwa wa Atumwi


N’chimodzimodzinso ndi ophunzira 120 pa Tsiku la Pentekoste.
Poyamba, Mzimu anadza pa iwo (Machitidwe 2:3). Ndipo Iyeanawadzaza iwo. Ndipo
potsiriza, Iye anayamba kulankhulakupyolera mwa iwo (Machitidwe 4, 14). Zonsezi
zinachitika m’kukwaniritsidwa kwa lonjezo la Yesu pa Machitidwe 1:8: “Komatu
mudzalandira mphamvu, Mzimu Woyera atadza pa inu: ndipo mudzakhala mboni
zanga…kufikira malekezero ake a dziko.”


Choncho, kudzozedwa ndiko kudzazidwa ndi kupatsidwa mphamvu
ndi Mzimu Woyera. Monga momwe Mzimu anadza pa Yesu ndi ophunzira oyambirira,
kuwadzoza ku utumiki, Mzimu adzabwera pa wophunzira wodzipereka lero, kumudzoza
iye ku utumiki.


Kudzoza Kufotokozeredwa


Kudzoza ndiko kugwira ntchito kwamphamvu kwa Mzimu Woyera
mkati, kupitiriza, ndi kupyolera mwa anthu amene adzipereka kwathunthu kwa
Mulungu. Ndi kupezeka kwa Mulungu kowonekera kumene kumabwera pa wophunzira
wodzazidwa ndi Mzimu, kumupangitsa iye kutumikira ndi mphamvu yowonjezereka ndi
kuchitapo kanthu.


M'buku la Machitidwe, mawu odzazidwa ndi odzala ndi
Mzimu Woyera nthawi zina amagwiritsidwa ntchito kufotokoza kudzoza kwa Mzimu.
Mawuwa, odzazidwa ndi Mzimu Woyera, amafotokoza za kubwera kwa Mzimu, kudzadza,
ndi kudzoza munthu kuchita ndi kulankhula ndi mphamvu ndi ulamuliro (Machitidwe
4:8, 31; 13:9-12). Mawuwa, odzala ndi Mzimu Woyera, amafotokoza za kudzozedwa
kopitilira muyeso kwa Mzimu Woyera (Machitidwe 6:3, 5; 7:55). Uku kungakhale
“kudzoza komwe kumatsalira” konenedwa ndi Yohane (1 Yohane 2:27). Kudzoza
kumakhalabe pa ife ngati tikhala mwa Khristu (Yohane 15:4-7). Kulekanitsidwa ku
uchimo ndi chinthu chofunikira kuti kudzoza kukhalebe (Yohane 14:15-16).
Kudzoza kumeneku kuyenera kukhala kofunikira m'moyo wa Mbusa aliyense wa Chipentekoste.


Ulaliki Wodzozedwa


Ulaliki wodzozedwa ndi Mzimu suyenera kusokonezedwa ndi
kulankhula mwaluso, chikoka chachibadwa, kapena kuthekera kwa kukopa khamu la
anthu. Komanso siziyenera kusokonezedwa ndi ulaliki wachidwi. Ngakhale ulaliki
wodzozedwa ndi Mzimu ukhoza kusonyeza makhalidwe awa, ndi zambiri. Kulalikira
kodzozedwa ndi Mzimu ndiko kulalikira kodzazidwa ndi Mzimu. Ndi mtundu wa ulaliki
umene Yesu ndi atumwi anatsanzira.


Luka akuchitira chitsanzo chowonadi chimenechi ndi nkhani ya
Apolo. Iye akufotokoza kuti: “Apolo…munthu wolankhula mwanzeru; ndipo anali
wamphamvu m’malembo. Iyeyo anaphunzitsidwa m’njira ya Ambuye; pokhala nao mzimu
wachangu, ananena ndi kuphunzitsa mosamalira zinthu za Yesu” (Machitidwe
18:24-25). Chotero Apolo anali mlaliki waluso ndi waluntha. Komabe iye
“anadziwa ubatizo wa Yohane wokha” (v. 25). Iye analibe chomuchitikira cha
Pentekoste. Komabe, Prisila ndi Akwila “atamufotokozera momveka bwino njira ya
Mulungu,” mwachionekere anadzazidwa ndi mzimu woyera. Kenako anapita ku Akaya
kumene “iye anathangata ndithu iwo akukhulupirira mwa chisomo” (v. 27).


Yesu nkudzodzedwa kwake analalikira ndi kuphunzitsa kuti:
“Mawu amene ndalankhula ndi inu ndiwo mzimu, ndi moyo” (Yoh. 6:63). Baibulo
limafotokoza ulaliki wa atumwi kuti: “Atumwi anachita umboni ndi mphamvu
yaikulu za kuuka kwa Ambuye Yesu; ndipo panali chisomo chachikulu pa iwo onse”
(Mach. 4:33). Mawu akuti, panali chisomo chachikulu pa iwo onse,
akufotokoza bwino za kudzoza kwa Mzimu Woyera. Mu Machitidwe, kudzoza kwa Mzimu
pa mlaliki kunakhudza kwambiri iwo amene anamvetsera (Mach. 2: 4, 14 ndi 1 Ako.
2: 4; Mach. 2: 37 ndi 1 Ako. 2: 5).


Paulo analankhula za kulalikira kwake kodzozedwa ndi Mzimu
mu makalata ake. Iye anakumbutsa Akhristu a ku Korinto mmene iye analalikira
uthenga wabwino poyamba. Iye analemba kuti: “Ndipo mau anga ndi kulalikira kwanga
sanakhale ndi mau okopa a nzeru, koma m’chionetsero cha Mzimu ndi cha mphamvu”
(1 Ako. 2:4-5. Iye anafotokoza utumiki wake kwa okhulupirira a ku Aroma: “Mu mphamvu
ya zizindikiro ndi zozizwitsa, mu mphamvu ya Mzimu Woyera … ndinakwanitsa
Uthenga Wabwino wa Khristu” (Aroma 15:19). Iye anakumbutsa okhulupirira a ku Atesalonika
kuti: “Uthenga Wabwino wathu sunadze kwa inu, m’mau mokha, komatunso mu mphamvu,
ndi mwa Mzimu Woyera, ndi m’kuchuluka kwakukulu” (1 Ate. 1:5). 


Mzimu Woyera ndi wokonzeka kudzoza ulaliki wathu masiku ano
monga mmene anadzozera Yesu ndi atumwi ake m’nthawi ya atumwi. Koma kodi
kudzoza kumachokera kuti, ndipo tingatani kuti tichite zimenezi?


GWERO LA KUDZOZA


Kuti athe kulalikira ndi kudzoza kwa Mzimu, mbusa wa
Chipentekoste ayenera kudziwa gwero lake. Magwero a kudzoza ndiko kupezeka ndi
kupatsidwa mphamvu ndi Mzimu Woyera. Ndi kupezeka kwa Mzimu mkati ndi pa moyo
wa mlaliki (Yoh. 14:17; Mach. 1:8). Mphamvu iyi ya Mzimu Woyera imalandiridwa
pamene munthu wabatizidwandikudzazidwa ndi Mzimu Woyera (Mach. 2:4). Kudzoza kumakhalabe
pamene munthu akuyenda “motsatana ndi Mzimu” (Agal. 5:25). Choonadi chimenechi
chimaonekera mu utumiki wa Yesu ndi atumwi ake.


Gwero La Kudzodza Kwa Yesu


Yesu anatsimikizira kuti gwero la kudzoza kwake anali Mzimu
wa Ambuye (Luka 4:18). Ngakhale kuti analidi Mwana wa Mulungu wobadwa m’thupi,
anasankha kudzikhuthula yekha ku mphamvu yake yaumulungu ndi mwayi wake ndi
kuchita utumiki Wake mu mphamvu ya Mzimu (Afilipi 2:5-8). Motero utumiki wa
Yesu wodzozedwa ndi mzimu ndi chitsanzo kwa onse amene angamutsatire.


Yesu sanayambe utumiki wake mpaka atadzozedwa ndi Mzimu.
Ubatizo wake wa Mzimu unachitika atangobatizidwa ndi Yohane m’madzi. Baibulo
limati: “Iye [Yesu] anali kupemphera, ndipo kuthambo kunatseguka, ndipo Mzimu Woyera
anatsika ndi maonekedwe a thupi ngati nkhunda, nadza pa Iye” (Luka 3:21-22). Kenako
Yesu “anayamba ntchito yake” (v. 23). Anayamba kuyenda ndi kutumikira mu
mphamvu ya Mzimu (Luka 4:1, 14). Iye analengeza kuti: “Mzimu wa Ambuye uli pa Ine,
chifukwa chake Iye anandidzoza Ine ndiuze anthu osauka Uthenga Wabwino” (Luka
4:18). Pambuyo pake, anthu atamva Yesu akulankhula, “[a]nazizwa ndi mawu
achisomo akutuluka m’kamwa mwake” (v. 22). Ndipo anadabwa “chifukwa mawu ake
anali ndi ulamuliro” (v. 32; onaninso Mateyu 7:28 29).


Gwero la Kudzoza kwa Atumwi


Monga momwe Mzimu Woyera anali gwero la utumiki wodzozedwa
wa Yesu, Iye analinso gwero la utumiki wodzozedwa wa atumwi. Monga Yesu, atumwi
anabatizidwa koyamba ndi Mzimu Woyera. Kenako anayamba kulalikira ndi mphamvu.


Petro ayenera kuti ndi chitsanzo chabwino kwambiri pa nkhani
ya uzimu imeneyi. Pentekoste isanafike, iye ankaopa kuvomereza Yesu kwa
mtsikana wantchito (Mat. 26:69-72). Komabe, atadzazidwa ndi Mzimu Woyera,
analalikira ndi mphamvu, ndipo mawu ake anakhudza kwambiri omvera ake (Mach.
2:37). Chifukwa cha ichi, anthu zikwi zitatu anabwera kwa Khristu. Izi
zikubwerezedwa kangapo mu Machitidwe (4:8, 31-33).


Kudzozedwa komweko kumene kunali pa Yesu ndi atumwikumene
kunkawathandiza kulalikira ndi mphamvu kukupezekanso kwa ife masiku ano.


KUKUMANA NDI KUDZOZA


Mafunso amabuka, “Kodi munthu angalandire bwanji kudzozedwa
kwa Mzimu Woyera lero? Kodi kudzoza kumalandiridwa bwanji? Kodi kumaonekera
bwanji mu utumiki? Kodi kungasungidwe bwanji?”


Kulandira Kudzoza


Kudzozedwa kumalandiridwa lero lino monga momwe analandirira
Yesu ndi ophunzira oyambirira. Zimalandiridwa poyamba pamene munthu wabatizidwa
ndi Mzimu Woyera. Monga tafotokozera pamwambapa, Yesu analandira Mzimu Woyera
pa ubatizo wake. Kenako anayamba kutumikira ndi mphamvu. Ndi momwemonso mmene
zinalili ndi ophunzira ake. Iwo anayamba kulandira Mzimu pa Pentekoste, ndipo
monga Yesu, iwonso anayamba kutumikira ndi mphamvu.


Yesu anapereka malangizo omveka bwino okhudza mmenemunthu
angalandirire Mzimu. Iye anauza ophunzira ake kuti: “Atate wanu wa Kumwamba
adzapatsa Mzimu Woyera kwa iwo akumpempha Iye!” (Luka 11:13). Iye anafotokoza
kuti: “Pemphani, ndipo adzakupatsani; funani, ndipo mudzapeza; gogodani ndipo adzakutsegulirani.
Pakuti yense wakupempha alandira; ndi wofunayo apeza; ndi iye amene agogoda
adzamtsegulira” (vv. 9-10). Mzimu amalandiridwa mwa kupempha ndi chikhulupiriro
(v. 9), kulandira ndi chikhulupiriro (v. 10 ndi Marko 11: 24), ndi kulankhula
ndi chikhulupiriro (Machitidwe 2: 4).[53]



Kuwonetsera Kudzoza


Kudzoza komwe kumalandiridwa pa ubatizo wa Mzimu kumawonekera
mu utumiki makamaka kudzera mu machitidwe a mphatso zauzimu. Zowonadi,
kulalikira kodzozedwa ndi Mzimu ndiko chisonyezero cha mphatso ya ulosi. Ndi
mawu otsogozedwa ndi Mzimu, odzozedwa ndi Mzimu. Kulalikira kodzozedwa ndi
mzimu kungaphatikizeponso kusonyezedwa kwa mphatso za mavumbulutso monga mawu
achidziwitso ndi mawu anzeru. Kuphatikiza apo, kulalikira kodzozedwa ndi Mzimu
nthawi zambiri kumatsagana ndi mawonetseredwe a mphatso yamphamvu, monga
zidachitikira ndi Paulo ku Listara (Mach. 14: 8-10).[54]


Mutha kupeza kudzoza pakufunsa, ndikuyankha
mwachikhulupiriro, kupezeka kwa Mzimu Woyera. Pamene mukuyandikira guwa,
muyenera kupemphera, “O Mzimu Woyera, bwerani tsopano ndipo mundidzoze kuti
nditumikire Mawu anu.” Muyenera kusuntha ndi chikhulupiriro, mukukhulupirira
kuti Mulungu wamva pemphero lanu. Mukazindikira kupezeka kwa Mzimu, yankhani
ndi chikhulupiriro, kugonjera ku chitsogozo chake ndi kumudalira Iye kuti
akuthandizeni ndi kukupatsani mphamvu mkulalikira kwanu.


Kusunga Kudzodza


Kudzoza kumasungidwa pakukhala ndi kuyenda mu Mzimu (Agal.
5:25). Mayendedwe odzazidwa ndi Mzimu ndi moyo wodzipereka kwa Mulungu ndi
ntchito yake. Pemphero,kuphatikizirapo kupemphera mwa mzimu, ndi chinthu
chofunikira kwambiri pakusunga kudzoza (Aroma 8:26-27; 1 Ate. 5:17).


KAKONZEKEREDWE NDI KAPEREKEDWE KA ULALIKI KODZOZEDWA


Mbusa aliyense wa Chipentekoste amene akufuna kukhala mlaliki
wogwira mtima, wodzozedwa ndi Mzimu adzafunika kudzipereka pakukonzekera ndi
kupereka ulaliki. Ayenera kuonetsetsa kuti Mzimu Woyera alipo, akudzoza ndi
kutsogolera ntchito iliyonse.


Kukonzekera Uthenga


Kuyang’ana mosamalitsa ulaliki wa m’buku la Machitidwe kumasonyeza
mfundo ziwiri zofunika kwambiri za choonadi: Mauthenga a atumwi anadzazidwa ndi
Malemba, ndipo anadzozedwa ndi Mzimu Woyera. Alaliki a m’buku la Machitidwe
anasonyeza kuti ankadziwa bwino Malemba. Nthawi zambiri ankagwira mawu a m’Malemba
mu mauthenga awo. Mwachitsanzo, ulaliki wa Petro wa Pentekoste uli ndi mawu
anayi a Chipangano Chakale (fanizilani Mach. 2:16-21, 25-28, 31, 34-35).
Mofananamo, uthenga wa Stefano ku Bwalo Lalikulu la Ayuda uli ndi mawu asanu
ndi atatu wotengedwa m’Malemba (Machitidwe 7:3, 6-7, 28, 32-35, 37, 40, 42-43,
49). Maulaliki ena mu Machitidwe amatsatira ndondomeko yomweyi. Alaliki
oyambirira amenewa anamvetsa Malemba, ndipo anazika mauthenga awo pa kamvedwe
kameneko.


Abusa a Chipentekoste mu Afirika lero ayenera kuchita
chimodzimodzi. Mofanana ndi atumwi athu, tiyenera kulalikira molimba m’Malemba.
Kuti tichite zimenezi, tiyenera kudzipereka pakusanthula malemba modekha.
Tiyenera kukhala ndi nthawi yokwanira mlungu uliwonse yowerenga Baibulo mozama
ndi kukonzekera ulaliki. Pamene tikukonzekera, tiyenera kuyang'ana kwa Mzimu Woyera
kuti adzoze ndi kulimbikitsa maganizo athu, pozindikira kuti kudzoza kwa Mzimu
Woyera sikuletsa kukonzekera; zimangowonjezera.


Komanso mu Machitidwe a Atumwi alaliki anapemphera moyembekezera
kudzazidwa ndi kudzozedwa ndi Mzimu Woyera. Buku la Machitidwe limagwirizanitsa
kubwera kwa Mzimu Woyera ndi pemphero. Mwachitsanzo, ophunzira anali kupemphera
kutsanulidwa pa Pentekoste kusanachitike (Machitidwe 1:14; 2:1-4); okhulupirira
a ku Yerusalemu anali kupemphera asanatsanulidwe kachiwiri kwa Mzimu mu mzinda
(Machitidwe 4:23-31); ndipo Paulo ndi Hananiya anali kupemphera Paulo
asanadzazidwe ndi Mzimu (Machitidwe 9:5, 10-15). Zitsanzo zina zikhoza
kutchulidwa.


Ife abusa aChipentekoste amene tikufuna kuti Mzimu Woyera
atidzoze kulalikira kwathu tiyenera kudzipereka tokha ku pemphero. Pemphero
lodzipereka lotero lidzatsimikizira kudzoza kwa Mzimu, kukhudza kwambiri zomwe
zili mkati ndi kuperekedwe ka maulaliki athu.


Kupereka Uthenga


Cholinga cha ulaliki si kukopa omvera koma kukulitsa kumvetsetsa
kwa anthu uthengawo. Chilichonse chonenedwa kapena kuchitidwa chikhale ndi
cholinga chotsogolera anthu kuti akumane ndi Mulungu. Njira kapena machitidwe
aliwonse omwe amathandizira kuti akwaniritse cholingachi ayenera kutsatiridwa.
Chilichonse chomwe chimasokoneza cholingacho chiyenera kutayidwa.


Chotero, monga alaliki aChipentekoste, khalidwe lathu
liyenera kukhala loona ndi losakhudzidwa. Tiyenera kupewa kung’ung’udza,
kukuwa, kuyenda mopanda cholinga, ndiponso kugwedeza manja mwa mavuvu. M’malo
mwake, pamene tigwiritsa ntchito manja popereka uthenga tisachite mwa chisawawa
komanso kubwerezabwereza. Mayendedwe athu azichokera mkati otsogozedwa ndi
Mzimu komanso ndi zomwe zili mu uthenga. Ngati tingagwirizane ndi uthengawo
m’maganizo ndi m’zichitochito, manja adzatsatira moyenera ulaliki wathu.


Kuyitanira kugome ndikofunikira kwambiri. Munthawi yovuta
iyi ya ulaliki, ndikofunikira kuti mlaliki atsogoleredwe ndi Mzimu Woyera.
Kuyitanira kugome si nthawi yofotokozera malingaliro atsopano mu uthenga.
Mlaliki ayenera kukhala watcheru ndipo asamapite patali. M’malomwake, ayenera
kukhala pa mfundo ndi kupereka malangizo omveka bwino pa zimene akupempha anthu
kuti achite.


____________________


Abusa a Chipentekoste ndi apadera pakati pa alaliki chifukwa
timadalira ndi kufunafuna kudzoza kwa Mzimu Woyera pa kulalikira kwathu.
Pochita izi, tikufuna kutsatira chitsanzo cha Yesu ndi alaliki a Chipangano
Chatsopano. “Ambuye, dzazani ndi kundidzoza kuti ndichite utumiki” liyenera
kukhala pemphero lathu lolimbikira.


 







~ Mutu 17 ~



Kuphunzitsa Kwabwino






“Anthu anga aonongeka chifukwa cha kusadziwa” (Hoseya 4:6).
Mawu a Mulungu amenewa ananenedwa kwa ansembe a Israele kudzera mwa mneneri
Hoseya. Chifukwa chakuti atsogoleri auzimu amenewa analephera kuphunzitsa anthu
a Mulungu choonadi, anakhulupirira mabodza. Chifukwa cha zimenezi, iwo
anasochera kwambiri mu uchimo. Mneneriyo anafotokoza mkhalidwe wawo womvetsa
chisoni kuti: “Palibe choonadi, kapena chifundo, kapena kudziwa Mulungu
m’dziko. Koma kulumbira, ndi kunama, ndi kupha, ndi kuba, ndi kuchita
chigololo” (vv. 1-2).


N’zomvetsa chisoni kuti Akhristu ambiri a Chipentekoste ku
Afirika kuno akukumana ndi vuto ngati limeneli. Iwo samvetsa bwino Mawu a
Mulungu. Chotero, kukula kwawo kwauzimu kwakwinimbira. Chifukwa cha zimenezi,
ambiri akuonongedwa mosavuta ndi aphunzitsi onyenga. Monga Mbusa wokhulupirika
wa Chipentekoste, muyenera kuonetsetsa kuti mkhalidwe woterewu mulibe mu mpingo
uliwonse umene mwaitanidwa kukhala Mbusa.


UDINDO WA MBUSA


Mbusa aliyense wa Chipentekoste ali ndi udindo wodyetsa
nkhosa za Mulungu. Pamsonkhano wake womaliza ndi abusa a mpingo wa ku Aefeso,
Paulo anawalimbikitsa kuti: “Tadzichenjerani nokha, ndi gulu lonse, pamenepo Mzimu
Woyera anakuikani oyang’anira” (Machitidwe 20:28). Kenako analamula abusawo kuti:
“Muwete [kapena kuti “dyetsani”] Mpingo wa Mulungu, umene anaugula ndi mwazi Iye
yekha.” Paulo ankadziwa kuti pophunzitsa anthu a Mulungu Mawu a Mulungu, abusa
a ku Aefeso akanawathandiza kukhala olimba mwauzimu. Zimenezi
zikanawakonzekeretsa kukana “mimbulu yosautsa” imene posachedwapa idzalowe m’mpingo,
kupotoza chowonadi, ndi kufuna kukopa anthu kuti achoke kwa Khristu (vv.
29-30).


Kuphunzitsa kuli pachimake pa tanthauzo la kukhala Mbusa wa
Chipentekoste. Paulo analemba za mphatso zisanu za utumiki zimene Khristu
wapereka ku mpingo: “Ndipo Iye anapatsa ena akhale atumwi; ndi ena aneneri; ndi
ena alaliki, ndi ena abusa, ndi ena aphunzitsi, kuti akonzekere oyera mtima ku
ntchito ya utumiki, kumangirira thupi la Khristu” (Aefeso. 4:11-12).


Taonani momwe, mu ndime iyi, Paulo akuphatikiza mphatso
ziwiri zomalizira za utumiki umodzi. [Mukatanthauziridwe kena ka Baibulo]
M’malo monena kuti “ndi ena abusa ndi ena aphunzitsi,” monga mmene anachitira
ndi mphatso zitatu zoyambirira, Paulo anangoti “abusa ndi aphunzitsi.” Chifukwa
cha zimenezi, akatswiri ena amanena kuti mphatso imeneyi ndi “Mbusa-mphunzitsi.”
Mfundo yake ndi iyi: Kuti mwamuna kapena mkazi akhale Mbusa, ayeneranso kukhala
mphunzitsi. Amene Mulungu amamuitana ku ubusa, amamupatsa mphatso yophunzitsa.


Kuti musamalire bwino nkhosa, muyenera kukhala okhoza
kudyetsa bwino anthu a Mulungu, kuwadyetsa Mawu a Mulungu. Baibulo
limayerekezera Mawu a Mulungu ndi zakudya zopatsa thanzi monga mkate (Mateyu.
4:4), mkaka (1 Petro. 2:2), ndi chakudya chotafuna (Ahebri. 5:12-14). Mbusa
aliyense amene amalephera kudyetsa anthu ake Mawu a Mulungu ndi Mbusa
wosakhulupirika, ndipo Mulungu adzamuimba mlandu chifukwa cha kulephera kumeneku
(Yakobo 3:1; Ezekiele 34:16).


Komabe, ngati muphunzitsa anthu Mawu a Mulungu mokhulupirika,
mudzalemekezedwa ndi Mulungu (Mat. 24:45-47). Koposa zonse, anthu a Mulungu
adzalimbikitsidwa. Iwo “sadzakhalanso makanda, ogwedezekagwedezeka, natengekatengeka
ndi mphepo yonse ya chiphunzitso, ndi tsenga la anthu, ndi kuchenjerera
kukatsata chinyengo cha kusocheretsa, koma ndi kuchita zoona mwachikondi
tikakule m’zinthu zonse, kufikira Iye amene ali mutu, ndiye Khristu” (Aef.
4:14-15) Pamenepa, iwo amakula kukhala thupi lokhwima la iye amene ali mutu.


Kupanga Ophunzira


Yesu analamulira mpingo wake, “Pitani, phunzitsani anthu a
mitundu yonse” (Mat. 28:19). Iye anali kuwauza kuti ayenera kuchita ndi ena
zimene Iye anawachitira. Yesu anayenda ndi ophunzira ake, anawaphunzitsa
choonadi, ndiponso anawasonyeza mmeneangakhalire ndi moyo. Monga abusa a Chipentekoste,
tiyenera kuchita chimodzimodzi ndi mamembala a mpingo wathu.Sikokwanira
kutembenuza anthu, tiyenera kupanga ophunzira. Wophunzira ndi wotsatira
wodzipereka wa Khristu. Iye ndi amene amakhala pa mapazi a Yesu ndi kuphunzira
kwa Iye. Sikuti tiyenera kokha kuitana anthu kuti atsatire Khristu, tiyenera
“kuwaphunzitsa kumvera” malamulo ake onse (v. 20).


Kulalikira ndi kuphunzitsa


Abusa ambiri a Chipentekoste ku Afirika amadziona ngati
alaliki, koma samadziona ngati aphunzitsi. Monga Mbusa, komabe, Mulungu
wakuitanani kuti mukhale zonse ziwiri. Muyenera kukhalanso mlaliki waluso
komanso mphunzitsi wogwira mtima. Kuti mumvetse bwino udindo wanu monga
mphunzitsi wa anthu a Mulungu, muyenera kudziwa kusiyana pakati pa kulalikira
ndi kuphunzitsa.


Baibulo limasiyanitsa momveka bwino pakati pa ntchito
ziwirizi. Mwachitsanzo, Baibulo limanena kuti Yesu “anayenda m’Galileya monse, naphunzitsa
m’masunagoge mwawo, kulalikira uthenga wabwino wa ufumu” (Mateyu. 4:23,
kutsindika kwawonjezeredwa). Limanena za Paulo ndi Barnaba kuti “anatsalira ku
Antiokeya, kumene iwo ndi ena ambiri anaphunzitsa ndi kulalikira
mawu aAmbuye” (Machitidwe 15:35, kutsindika kwawonjezeredwa). Paulo
analimbikitsa Timoteyo, Mbusa wa mpingo wa ku Aefeso kuti: “Kufikira ndidza
Ine, ukhale wodzipereka pa kuwerenga Malemba, kulalikira, ndi kuphunzitsa”
(1 Timoteo. 4:13, kutsindika kwawonjezeredwa). Nanga pali kusiyana kotani
pakati pa kulalikira ndi kuphunzitsa?


Pamtima pake, kulalikira ndiko kulengeza poyera uthenga
wabwino ndi cholinga choyitanira anthu ku chikhulupiriro mwa Khristu.
Kuphunzitsa ndi kufotokoza tanthauzo la kukhala moyo mwa Khristu. Kulalikira
ndi kulengeza; kuphunzitsa ndi kulangiza. Kulalikira ndi kupanga chilengezo;
kuphunzitsa ndi kupanga ophunzira. Mlaliki akuyitana oyendayenda ku
chikhulupiriro mwa Khristu; Mphunzitsi amawafotokozera njira za Ambuye.
Cholinga cha mphunzitsi ndi kusonyeza anthu a Mulungu mmene angamutumikire
mwangwiro. Monga Mbusa ndi mphunzitsi, muyenera kufotokoza Malemba mosamala kwa
anthu a Mulungu. Muyenera kuwapatsa chidziwitso ndi zidziwitso zomwe
akufunikira kuti agwiritse ntchito mawu omwe amva.


Kutsatira Chitsanzo cha Yesu


Monga Mbusa wa Chipentekoste, muyenera kuyesetsa kutsatira
chitsanzo cha Yesu, mphunzitsi woposa onse amene anakhalako. Nthawi zambiri
Yesu ankadzitchula kuti “Mphunzitsi” (Mat. 26:18; Yoh. 13:13-14). Ena
anachitanso chimodzimodzi (monga Mateyu. 8:19; 12:38; Luka 10:25; Yoh. 11:28).
Mauthenga Abwino nthawi zambiri amalankhula za utumiki wa Yesu wophunzitsa
(Mwachitsanzo, Marko 1:21-22; Luka 4:31-32). Ndipo ndime zazitali za m’Malemba
zaperekedwa ku ziphunzitso Zake. Ndimezizikuphatikizapo Chiphunzitso cha
paphiri (Mat. 5-7), Chiphunzitso cha pansi pa phiri la Azitona (Mat. 24-25),
ndi Chiphunzitso cha M’chipinda Chapamwamba (Yoh. 14-16). Ngati Yesu ankaona
utumiki wake wophunzitsa kukhala wofunika kwambiri, ifenso tiyenera kutero
masiku ano.


Tinganene zambiri za mmene Yesu anakwaniritsira utumiki Wake
wa kuphunzitsa. Mabuku alembedwa onena za njira zake zophunzitsira. Mbali zitatu
za njira Yake yophunzitsira ziyenera kutchulidwa:


1. Anaphunzitsa ndi ulamuliro. Baibulo limanena za
Yesu kuti: “Ndipo anazizwa ndi chiphunzitso chake; pakuti anaphunzitsa monga
mwini mphamvu, si monga alembi” (Marko 1:22). Yesuanaphunzitsa mwaulamuliro
chifukwa anatumidwa ndi Mulungu, ndiponso chifukwa chakuti analankhula mawu
amene Mulungu anam’patsa. Iye anachitira umboni, “Sindichita kanthu kwa Ine
ndekha, koma ndilankhula monga anandiphunzitsa Atate, ndilankhula izi” (Yoh.
8:28). Iye anachitira umboni. Kuti muphunzitse ndi ulamuliro, monga mmene Yesu
anachitira, inunso muyenera kuphunzitsa Mawu a Mulungu mokhulupirika.


2. Anaphunzitsa mwachikondi. Yesu ankakonda kwambiri
anthu amene ankawaphunzitsa. Kuphunzitsa kwake kunali, kwenikweni, kuchulukira
kwa chikondi chake pa anthu. Nthaŵi ina, Yesu anakumana ndi khamu lalikulu
la anthu otopa ndi anjala. Iye atawaona “[a]nagwidwa ndi chifundo, chifukwa
anali ngati nkhosa zopanda mbusa.” Kenako, chifukwa cha chikondi chake
chachikulu pa iwo, “anayamba kuwaphunzitsa zinthu zambiri” (Marko 6:34). Kenako
anawadyetsa chakudya chakuthupi (vv. 35-44). Koma choyamba, Iye anatumikira ku
chosowa chawo chachikulu ndi kuwadyetsa iwo Mawu a Mulungu.


Pa nthawi ina, Yesu anakumana ndi ophunzira ake m’chipinda
chapamwamba. Baibulo limati: “Podziwa kuti nthawi yake idzadza yakuchoka
kutuluka m’dziko lino lapansi, kunka kwa Atate, m’mene anakonda ake a Iye yekha
a m’dziko lapansi, anawakonda kufikira chimaliziro” (Yoh. 13:1). Kachiwirinso,
chifukwa cha chikondi chake chakuya kwa iwo, ndi kwa awo amene iwo eniwo
adzatsogolera posachedwapa, anawaphunzitsa phunziro lamphamvu pa utsogoleri wa
utumiki (vv. 2-17).


Pazochitika zonsezi, chikondi cha Yesu pa
anthuchinamukakamiza kuwaphunzitsa. Momwemonso, ngati Mbusa wa Chipentekoste
muyenera kukonda iwo omwe mudayitanidwira kuti muwatsogolere. Ndipo chikondi
chimenechi chiyenera kukulimbikitsani kuwaphunzitsa Mawu a Mulungu
mokhulupirika. Popanda chikondi choterocho kwa anthu anu, mawu anu angakhale
“mkuwa woomba, kapena nguli yolira” (1 Ako.13:1).


3. Anaphunzitsa mu mphamvu ya Mzimu. Nthawi ina Yesu anafotokozera
ophunzira ake za utumiki wake wophunzitsa. Iye anati: “Mawu amene ndalankhula ndi
inu ndiwo mzimu, ndi moyo” (Yoh. 6:63). Mawu a Yesu anali odzala ndi Mzimu ndi
moyo chifukwa Iye mwiniyo anali wodzala ndi Mzimu ndi moyo. Anayamba utumiki
wake pakudzozedwa ndi Mzimu Woyera (Luka 3:21-22; 4:18-19). Kenako adachita
utumiki wake wophunzitsa mu mphamvu ya Mzimu (Luka 4:14-15).


Yesu anaphunzitsa, osati ndi mawu okha, koma ndi mawonetseredwe
a mphamvu ya Mzimu (Luka 5:17). Mawu ake anali odzala ndi mphamvu ya Mzimu
kotero kuti, pamene Iye anali kuphunzitsa, ziwanda zinafuula, “Tili ndi chiyani
ife ndi Inu Yesu wa ku Nazarete? Kodi mwadza kudzationonga? Ndikudziwani ndinu
Woyerayo wa Mulungu (Marko 1:24). Yesu anatulutsa chiwandacho mwa munthuyo,
ndipo anthu anayankhapo kuti: “Ichi nchiyani? Chiphunzitso chatsopano! Ndi
mphamvu alamula ingakhale mizimu yonyansa, ndipo imvera Iye” (v. 27).


Yesu anapereka utumiki wake wophunzitsa kwa ophunzira ake
(Mateyu 28:19-20). Pakuona zomwe amachita, anaphunzira mmene angaphunzitsire
ena. Monga abusa aChipentekoste, tiyenera kuchita chimodzimodzi. Tiyenera
kutsanzira utumiki wa kuphunzitsa wa Yesu.


MBUSA NGATI MPHUNZITSI WAMKULU


Monga Mbusa, muyenera kudziona ngati “mphunzitsi wamkulu” mu
mpingo umene mwaitanidwa kuti muutsogolere. Mwanjira ina, simuyenera kukhala
mphunzitsi waluso wa Mau a Mulungu,muyenera kuphunzitsa ena mwakhama kuti
azichita zomwezo. Izi n’zimene Yesu ndi atumwi ake anachita. Monga mphunzitsi
wamkulu, muli ndi maudindo atatu: (1) muyenera kukulitsa utumiki wanu
wophunzitsa; (2) muyenera kukulitsa luso la kuphunzitsa la ena; ndipo (3)
muyenera kulinganiza utumiki wophunzitsa wa mpingo. Tiyeni tiwone chilichonse
mwa maudindo awa:


Kudzitukula Wekha


Choyamba, monga mphunzitsi wamkulu mu mpingo, muyenera
kuyesetsa kuwongolera utumiki wanu wophunzitsa. Paulo analembera Timoteo kuti
woyang’anira, kapena kuti Mbusa, ayenera kukhala “wokhoza kuphunzitsa” (1 Tim.
3:2). Paulo analembera Timoteo kuti: Kapena, monga momwe Baibulo lina
limanenera, Mbusa ayenera kukhala “waluso pophunzitsa” M’kalata yake yopita kwa
Akhristu a ku Roma, Paulo ananena kuti anthu amene ali ndi mphatso ya
kuphunzitsa ayenera kugwiritsa ntchito mphatso imeneyi mokhulupirika (Aroma
12:6-8). Mwa kuyankhula kwina, ayenera kuyesetsa mwakhama kukulitsa luso lawo
monga mphunzitsi.Ngakhale kuti luso la kuphunzitsa lingaperekedwe monga mphatso
yauzimu, liyenera kukulitsidwa monga luso lophunziridwa. Monga Mbusa wa Chipentekoste,
muyenera kukhala wophunzira Mawu a Mulungu moyo wanu wonse. Ndipo muyenera
kuyesetsa kukulitsa luso lanu la kuphunzitsa (2 Tim. 2:15).


Munthu wina ananena kuti kuphunzitsa n’koposa kulankhula,
ndipo kuphunzira kumaposa kumvetsera. Cholinga chachikulu cha kuphunzitsa
ndikubweretsa kusintha kwa moyo wa ophunzira. Motero kuphunzitsa kogwira mtima
kumaphatikizapo kugwiritsira ntchito kawirikawiri choonadi chimene
chikuphunzitsidwa. Pozindikira zimenezi, sitiyenera kukhutira podziwa kuti mamembala
athu amangomva mawu athu. Tiyenera kukhutitsidwa pamene tiwona miyoyo yawo
ikusintha. Choncho, sitiyenera kungofotokoza zimene Mawu a Mulungu
akutanthauza, tiyenera kuthandiza okhulupirira kugwiritsa ntchito choonadi cha
m’Malemba pa moyo wawo.


Komanso, monga abusa a Chipentekoste, tiyenera kumvetsetsa
kuti nthawi zambiri timaphunzitsa ndi zochita zathu kuposa mawu athu. Paulo
anamvetsa mfundo imeneyi. Choncho anaitanira Akhristu a ku Akorinto kuti: “Khalani
onditsanza ine, monga inenso nditsanza Khristu” (1 Ako. 11:1). Yesu
ankagwiritsa ntchito mfundo imeneyi pamene anauza ophunzira ake kuti:
“Wophunzira saposa mphunzitsi wake; koma yense, m’mene atakonzedwa mtima,
adzafanana ndi mphunzitsi wake” (Luka 6:40). Yesu ankatsatira mfundo imeneyi.
Choncho, monga zitsanzo kwa mpingo, tiyenera kugwiritsa ntchito zimene
timaphunzitsa kwa ena.


Tukulani Anthu Ena


Chachiwiri, monga mphunzitsi wamkulu mu mpingo, muyenera
kuyesetsa kukulitsa luso la kuphunzitsa la atsogoleri ena ampingo. Pamene
mpingo ukukula kwambiri, padzakhalanso atsogoleri otsogolera mautumiki omwe
akubwera. Kuti atsogolere bwino, aliyense adzafunika kukulitsa luso linalake la
kuphunzitsa. Muyenera kuwonetsetsa kuti mtsogoleri aliyense watsopano
akulandira maphunziro oyenera kuti atsogolere bwino.


Pochita izi, muyenera kuphunzitsa atsogoleri ena momwe angaphunzirire
ndi kumasulira bwino Baibulo. Ndipo muyenerakuwasonyeza mmene angakonzekerere
ndi kuphunzitsa ena Mawu a Mulungu. Ngati muchita zinthu izi, mpingo udzakhala
ndi aphunzitsi aluso nthawi zonse. Ngati mulephera kuphunzitsa atsogoleri a
mpingo mmene angaphunzitsire, utumiki wophunzitsa mpingo udzasokonekera ndipo
kukula kwauzimu kwa Akhristu kudzavutika.


KUKONZEKERETSA MPINGO KU KUPHUNZITSA


Pomaliza, monga mphunzitsi wamkulu, muyenera kukhala woimira
mpingo wa maphunziro AchiKhristu. Muyenera kukonzekeretsa mosamalitsa
ndikupititsa patsogolo mwachangu mautumiki ophunzitsa mpingo. Muyeneranso
kuwonetsetsa kuti mautumiki ophunzitsa mpingo akukhudza munthu aliyense wa
msinkhu uliwonse mu mpingo. Maphunziro mu mpingo ayenera kukhala ndi izi:


Maphunziro a Baibulo (Sande Sukulu)


Palibe maphunziro mu mpingo omwe ali ndi kuthekera kwakukuru
kuposa Maphunziro a Baibulo (Sande Sukulu). Maphunziro a Baibulo (Sande Sukulu)
ndi utumiki wokhawo pampingo umene umafikira munthu aliyense wa m’sinkhu
uliwonse mumsonkhano. Choncho muyenera kuyesetsa kuonetsetsa kuti mpingo umene
mukutsogolera uli ndi Maphunziro a Baibulo olinganizidwa bwino ndi opatsidwa
chuma bwino choyendetsera utumiki umenewu. Muyeneranso kuonetsetsa kuti Gawo la
utumiki umenewu likutsogoleredwa ndi munthu woyenerera. Chifukwa chakuti
utumiki umenewu ndi wofunika kwambiri, muyenera kukhala ochitachitachita
m’sukuluyi. Ndipo muyenera kuyang'anira ntchito zake nthawi zonse ndikuyesetsa
kukonza bwino.[55]


Milaga


Ngati zingachitike moyenera, milaga ndi njira ina yabwino
yophunzitsira ophunzira. Magulu amenewa amakumana mlungu ndi mlungu m’nyumba za
anthu osankhidwa ampingo kaamba kachiyanjano, mapemphero, ndi phunziro la
Baibulo. Monga mphunzitsi wamkulu, muyenera kuwonetsetsa kuti gulu lililonse
lapanyumba likutsogozedwa ndi mtsogoleri wokhulupirika, wophunzitsidwa bwino.
Nthawi iyenera kuperekedwa mumsonkhano uliwonse wamagulu kuti akambirane
momasuka pa mutu wosankhidwa wa m'Baibulo. Inu, kapena wina amene mwamupatsa
ntchito, muyenera kuyang'anitsitsa zomwe zikuphunzitsidwa mu gulu lililonse. Ndinu
omasuka kupereka ndondomeko ya kaphunzitsidwe ka m'magulu.[56]


Utumiki wa Mzigawo


Utumiki wa mzigawo mu mpingo uyenera kuwonedwa ngati njira yophunzitsira
ophunzira. Zigawozi ndi monga Utumiki wa Abambo, Utumiki wa Amayi, Utumiki wa
Achinyamata, Utumiki wa Ana, ndi ena. Maphunziro a m’Baibulo othandiza ayenera
kuphunzitsidwa nthawi iliyonse pamene limodzi la magulu amenewa likumana.


Sukulu Ya Utumiki


Mbusa aliyense wa Chipentekoste aganizire zoyambitsa Sukulu
ya Utumiki mu mpingo wake. Sukulu ya Utumiki ndi sukulu imene cholinga chake
ndi “kukonzekeretsa oyera mtima ku ntchito za utumiki” (Aefeso. 4:12). Cholinga
chake ndi kuphunzitsa ogwira ntchito za utumiki mu mpingo. M’sukuluyi, abusa
amaphunzitsa maphunziro okhudza zinthu zothandiza monga kulalikira,kuphunzitsa,
kupemphera, kuwombola miyoyo, kudzala mipingo, luso la utsogoleri, ndi zina.
Maphunziro oterowo adzathandiza kuti mpingo ukhale ndi antchito oyenerera
okhazikika.


Pamene mpingo ukukula ndi kuchita bwino, mungafunikekupereka
gawo la maphunziro anu kwa ena. Komabe, monga mphunzitsi wamkulu wa mpingo,
muyenera kukhala otanganidwa nthawi zonse mu utumiki wa kuphunzitsa mpingo ndi
kuphunzitsa mautumiki.


Yesu anafunsa Petro katatu kuti, “Simoni mwana wa Yona, kodi
undikonda Ine? Ndipo Petro anayankha katatu, “Inde, Ambuye, mudziwa kuti
ndikukondani Inu.” Nthawi zonse Yesu anamuuza kuti, “Dyetsa anaankhosa anga,”
kapena “Weta nkhosa zanga” (Yoh. 21:15-18). Ngati Petro ankakondadi Yesu,
akanachita zimene Mbuye wake anamulamula n’kudyetsa nkhosa za Mulungu
mokhulupirika.


Lero lino, Yesu akufunsa abusa a Chipentekoste ku Afirika
yense funso lomwelo: “Kodi undikonda Ine? Ndipo akupereka lamulo lomwelo kwa
iwo lomwe adapereka kwa Petro: "Dyetsa nkhosa zanga." Monga umboni wa
chikondi chawo, Yesu akulamula abusa amenewa kuona mozama ntchito yawo
yopatsidwa ndi Mulungu ya kusamalira anthu a Mulungu mwa kuwaphunzitsa Mawu a
Mulungu mokhulupirika.


 







~ Mutu 18 ~



Kutsogolera Mpingo M’kulambira


 


Mdziko lina la ku Chigawo cha Pakati ku Afirika, mnyamata
wina wophunzira ntchito anapatsidwa ntchito yotumikira pansi pa Mbusa
wokalamba. Mbusayo anapempha wophunzirayo kuti atsogolere mpingo polambira Lamlungu
lotsatira m’mawa. Komabe, mnyamatayo sanasangalale. Ankalakalaka abusa akalewo
atamupempha kuti azilalikira. Iye ankaona kuti kutsogolera chipembedzo kunali
kumuchotsera ulemu wake monga Mbusa.Komanso, chifukwa chakuti anadzazidwa ndi
Mzimu ali ku sukulu ya Baibulo, iye sanaone chifukwa chopempherera kapena kukonzekera
chochitikacho.


Monga momwe tingayembekezere, pansi pa utsogoleri wake
lamulungu m’mawa, utumiki wa kulambira sunakayende bwino. Pakadapanda
kulowerera mwaluso kwa Mbusa wakaleyo, utumikiwo ukanakhala watsoka. Kuyambira
nthawi imeneyo, Mbusayo wakhala akusankha atsogoleri ake achipembedzo mosamala
kwambiri. Tsopano amalola anthu okhwima maganizo okha, ophunzitsidwa bwino
kutumikira monga atsogoleri a kulambira. 


CHOFUNIKIRA CHA KULAMBIRA KOONA


M’Baibulo, mawu achihebri ndi achigiriki otanthauza
kulambira amatanthauza kugwada ndi kupereka ulemu kwa Mulungu. Amapereka
lingaliro la kusonyeza chiyamikiro modzichepetsa kwa Iye, ndi kumkweza Iye
kaamba ka chiyero Chake, ulemerero, ndi mphamvu (Yesaya. 6:1-3; Chivumbulutso.
7:11-12).


 


Lambirani mu Mzimu ndi Choonadi


Yesu anabweretsa poyera tanthauzo la kulambira koona pamene
anauza mkazi wa Kusamariya kuti: “Koma ikudza nthawi, ndipo tsopano ilipo,
imene olambira oona adzalambira Atate mumzimu ndi m’choonadi; pakuti Mulungu
ndiye mzimu, ndipo omlambira Iye ayenera kumlambira mumzimu ndi m’choonadi”
(Yohane 4:23-24). M’ndime imeneyi, Yesu anavumbula mfundo zinayi zofunika kwambiri
zokhudza kulambila koona:


1. Mulungu ndi mzimu. Pokhala mzimu Mulungu, Iye alibe
malire ndi nthawi kapena malo. Choncho akhoza kulambiridwa nthawi ina iliyonse
komanso pamalo aliwonse.


2. Mulungu akufunafuna olambira woona. Iye
akufunafuna anthu amene adzamulambire kuchokera pansi pa mitima yawo osati ndi
maonekedwe akunja ndi miyambo (onani Marko 12:33).


3. Kupembedza koona kuyenera kuchitidwa mu Mzimu ndi
mchoonadi. Popeza Mulungu ndi mzimu, amene amamulambira ayenera kumulambira
mumzimu. Popeza Iye ndi choonadi chenicheni, ayenera kumupembedza mogwirizana
ndi choonadi chimene chavumbulutsidwa m’Malemba.


4. Ino ndiyo nthawi. Nthawi yolambira Mulungu mu
Mzimu ndi m’choonadi ndi ino.


Kulambira ndiko ntchito yopatulika ya kuyankha moyenerera kukhalapo
kwa Mulungu, monga anachitira akulu makumi awiri mphambu zinayi a mu
Chivumbulutso mutu 4. Pochita mantha ndi kupezeka kwa Khristu, “amagwa pamaso
pa Iye wakukhala pa mpando wachifumu, namlambira” (v.10). Pamene anthu a
Mulungu amamulambira, Iye amaonetsera kupezeka Kwake pakati pawo, kuwatakasa iwo
kumulambira mochuluka.


Zoyembekeza za Chipentekoste


Monga Mbusa wa Chipentekoste, ndikofunikira kuti mumvetsetse
chikhalidwe chapadera cha kulambira kwa Chipentekoste. Kulambira kwa Chipentekoste
ndikwapadera chifukwa kumatsindika kukumana ndi Mulungu kudzera mwa Mzimu
Woyera. Motero iwo a Chipentekoste amafika mu kulambira ndi ziyembekezo zosiyana
ndi zimene ambiri omwe si a Chipentekoste amakhala nazo. Anthu ambiri omwe si a
Chipentekoste amafika m’kulambira ndi cholinga chofuna kukwaniritsa udindo wawo
wachipembedzo kapena kuchita miyambo yachipembedzo. Komabe, wa Chipentekoste
woona amafika m’kulambira ndi cholinga china. Cholinga chake ndi kukumana ndi
Khristu wamoyo, ndipo chifukwa cha kukumana kumeneko, kusandulika ndi Mzimu
Wake (2 Ako. 3:17-18).


Kusintha uku kungakhale kochepa kapena kwakukulu, kobisika
kapena kochititsa chidwi. Kusandulika kwamachawi kungakhale kuti, pamene
wokhulupirira akumana ndi Khristu mu kulambira, amapeza mphamvu zatsopano ndi
chisangalalo pakumtumikira Iye. Kusintha kochititsa chidwi kwambiri kungakhale
kuti wolambirayo akumana ndi Khristu woukitsidwayo ndipo amachiritsidwa
mozizwitsa kapena kubatizidwa ndi Mzimu Woyera.


Kusandulika kotereku kumadza m’njira ziwiri: mwa Mzimu ndi
mwa choonadi (Yoh. 4:23). Pamene olambira akuyandikira kwa Mulungu, Iye
amawonetsera kupezeka Kwake. Pamene akukumana ndi kuyankha mwachikhulupiriro ku
kupezeka kwa Mulungu (kupembedza mu Mzimu) amasandulika kukhala chifaniziro cha
Khristu (2 Ako. 3:17-18). Ndiponso, pamene amayankhapo mwachikhulupiriro ku
Mawu olalikidwa (kulambira m’chowonadi), amakhala akunka namasandulikabe.


KUKONZEKERETSA MPINGO KU KULAMBIRA


Monga Mbusa, ndi udindo wanu kukonzekeretsa mpingo kuti
ulambire Mulungu mowona. Muyenerakuwonetsetsa kuti anthu akudziwa momwe
angamupembedzere mu Mzimu ndi mchoonadi. Muyenera kutsimikiziranso kuti anthu
amatsatiradi kulambira koteroko. Mutha kuchita izi m'njira zitatu:


Mwa kuphunzitsa za Kulambira


Choyamba, mungaphunzitse mpingo chimene Baibulo limanena pa
nkhani ya kulambira. Mutha kuchita izi kudzera mu ulaliki, chilimbikitso, ndi
mindandanda ya maphunziro. Njira imodzi yabwino imene Mbusa wa Chipentekoste
angaphunzitse anthu ake mmene angalambirire Mulungu mu Mzimu ndi m’choonadi ndi
kuwaonetsera. Anthuwo ayenera kuona Mbusa wawo akulambira Mulungu ndi mtima
wonse. Mbusa wina wokhwima mwauzimu analangiza iwo omwe amachita maphunziro a
ubusa kuti: “Ngati mudzalambira Mulungu mowona mtima, anthu anu
adzakutsatirani, ndipo nawonso adzamulambira.”


Komanso, muyenera kusonyeza anthu mmene angalambirire
Mulungu ndi moyo wawo. Mungathe kuchita izi pakukhala moyo wachiyero ndi
kukhala njira ya madalitso a Mzimu kwa ena.


Mwa Kuyang'anira Ntchito Zakulambira


Chachiwiri, paudindo wanu ngati woyang'anira, muyenera
kuyang'anira mwapemphero misonkhano yachipembedzo kuti muwonetsetse kuti anthu
akutsogozedwa pakulambira Mulungu mu Mzimu ndi m'choonadi. Muyenera kuti zonse
mu utumiki wa mpingo zichitike “moyenera ndi mwadongosolo” (1 Ako. 14:40).
M’mawu ena, muyenera kuonetsetsa kuti kupembedza kukuchitika m’njira imene
imalemekezadi Mulungu ndi kuyandikitsa anthu kuyandikira kwa Khristu (1 Ako.
10:31).


Mwa kuphunzitsa Gulu la Matamando (Olambira)


Njira yachitatu imene mungatsimikizire kuti mpingo
umalambira Mulungu mu Mzimu ndi m’choonadi ndi kuphunzitsa mwachikondi gulu la
Matamando la mpingo. Muyenera kuwaphunzitsa kuti udindo wawo ndi kutsogolera
mpingo ku matamando ndi kulambira motsogozedwa ndi Mzimu. Chotero muyenera
kukhala nawo nthawi, kuwaphunzitsa mmene angalambire Mulungu moonadi, ndi
kuwasonyeza mmene angatsogolere ena m’kulambira koona. 


Kuphatikiza apo, muyenera kupemphera pafupipafupi ndi
mamembala a gulu limeneli, kuwonetsetsa kuti adzazidwa ndi Mzimu Woyera komanso
kuti akudziwa kutsatira chitsogozo cha Mzimu. Muyeneranso kuwonetsetsa kuti
gululi likusankha nyimbo zauzimu komanso za m'malemba. Monga Mbusa, muyenera
kusungitsa ufulu kuvomereza nyimbo zonse zatsopano zisanagwiritsidwe
ntchitopachipembedzo chilichonse.


Komanso, monga Mbusa wa mpingo muyenera kukumbukira kuti,
ndinu mtsogoleri wachiwiri wamkulu wachipembedzo pambuyo pa Mzimu. Izi
sizikutanthauza kuti mudzaima pamaso pa mpingo kutsogolera anthu kutamanda ndi
kulambira. Zikutanthauza kuti muyenera kukhala woyang'anira ntchitoyo nthawi
zonse. Gulu la Matamando liyenera kumvetsetsa kuti, monga Mbusa, mutha kuima
ndikuyang'anira ntchito nthawi iliyonse. Izi zikachitika, gulu la Matamando
liyenera kusiya ntchitoyo m’manja mwanu nthawi yomweyo.


Pamene kulambira kowona mu Mzimu ndi m’choonadikukuchitika,
madalitso amphamvu amabwera ku mpingo: Mulungu amalemekezedwa, kupezeka kwa
Mzimu kumaonekera, ndipo thupi la Khristu limalimbikitsidwa.


KUTSOGOLERA MPINGO KU KULAMBIRA


Mbusa wa Chipentekoste amene amamvetsa choonadi ichi
adzakhala ndi chidwi chotsogolera mpingo wake ku kulambira kotsogozedwa ndi
Mzimu. Izi zikutanthauza kuti, mu nthawi ya kupembedza, muyenera kukhala
omvetsera ku mawu a Mzimu, ndipo muyenera kufulumira kutsatira zomwe Iye akufuna.
Monga Mose m’chipululu, muyenera kukhala okonzeka kutsogolera mpingo kuyenda
pamene mtambo ukuyenda, ndi kuima pamene mtambo uima (fanizilani Eksodo
40:34-38).


Kulimbikitsa Kutengapo Mbali


Monga mtsogoleri wauzimu wa mpingo, muyenera kulimbikitsa aliyense
amene akupezekapo kuti atenge nawo mbali pa kulambira. Alimbikitseni kusonyeza
matamando awo kwa Mulungu mwa kukweza manja awo, kuimba, kufuula, kuchitira
umboni, kuwomba m’manja, kuvina, kugwada, kapena mawu ena aliwonse a m’Malemba
osonyeza kulambira. Muyenera kuwaphunzitsanso anthu kuti akupembedza Mulungu
pamene akupereka chachikhumi ndi zopereka zawo. Pochita izi, amalemekeza
Mulungu ndi chuma chawo ndi zipatso zoyamba za zokolola zawo (Miy. 3:9).


Pokhazikitsa Magulu Oimba (Makwaya)


Kuonjezera apo, Mbusa wa Chipentekoste alimbikitse chitukuko
cha makwaya ndi magulu ena anyimbo kuti azitumikira m’mapemphero a mpingo ndi
kufalitsa uthenga wabwino. Gulu lililonse kapena kwaya nthawi zonse ikhale
yovomerezeka kwa abusa kapena mtsogoleri wa maimbidwe. Choncho muyenera kugwira
ntchito ndi magulu oimba mofanana ndi mmene mumagwirira ntchito ndi gulu la
matamando, kuwaphunzitsa kusiyana pakati pa kusangalatsa anthu ndi utumiki
woona mu Mzimu.


Kusamalira Mphatso Zauzimu


Monga mtsogoleri wauzimu wa mpingo, mbusa wa Chipentekoste
akuyeneranso kulimbikitsa kugwiritsa ntchito mphatso za uzimu pa mapemphero.
Izi zinali zodziwika mu mpingo wa Chipangano Chatsopano, ndipo ziyenera kukhala
zodziwika bwino m'mapemphero amasiku ano (onani Machitidwe 11:27-28; 13:2).


Paulo analimbikitsa mpingo wa ku Akorinto “funitsitsani
mphatso zauzimu” (1 Ako. 14:1). Iye anawalangizanso kuti: “Pamene musonkhana,
yense ali nalo salimo, ali nacho chiphunzitso, ali nalo vumbulutso, ali nalo
lilime, ali nacho chimasuliro” (1 Ako. 14:26). Choncho, ngati Mbusa, muyenera
kuphunzitsa mpingo za mphatso za uzimu. Ndipo mulore kuti mphatsozi zipeze malo
mu mautumiki a mpingo. Pa nthawi yomweyo, muyenera kusamala kuti musagwiritse
ntchito molakwika mphatso za uzimu (1 Ako. 14:26-33).[57]


Udindo wa Nyimbo


Nyimbo ndi kuimba zimagwira ntchito yofunikira kwambiri pa
kulambira. Wamasalimo akulimbikitsa anthu a Mulungu kuti: “Fuulani mokondwera
mwa Yehova, Inu olungama mtima, oongoka mtima ayenera kulemekeza. Yamikani
Yehova ndi zeze; muimbireni ndi chisakasa cha zingwe khumi. Mumuimbire Iye
nyimbo yatsopano; muimbe mwaluso kumveketsa mau” (Masalimo 33:1-


Malinga ndi kunena kwa Paulo, nyimbo ndi kuyimba zimagwira
ntchito zosachepera zinayi polambira: kulemekeza Mulungu, kusonyeza chiyamiko
kwa Iye, kuphunzitsa choonadi cha m’Malemba, ndi kulangiza okhulupirira kukhala
ndi moyo kwa Iye. Mtumwiyo anatsindika zinthu ziwiri zoyambirira m’kalata yake yopita
ku mpingo wa Aefeso: “Ndi kudzilankhulira nokha ndimasalimo, ndi mayamiko, ndi
nyimbo zauzimu, kuimbira ndi kuimba m’malimba Ambuye mumtima mwanu, ndi
kuyamika Mulungu Atate masiku onse” (Aefeso. 5:19-20). Iye anatsindikanso
zinthu ziwiri m’kalata yake yopita kwa Akolose kuti: “Phunzitsani ndi
kulangizana wina ndi mnzake ndi nzeru zonse, mwa masalmo, ndi nyimbo, ndi
nyimbo za mzimu” (Akolose. 3:16). 


Chenjezo Lapanthawi Yake


Chenjezo la panthawi yake liyenera kuperekedwa pano. Nthawi
zambiri anthu amakopeka ndi mipingo ya Chipentekoste chifukwa cha kuimba kwawo
mwachidwi. Izi ndi zabwino, ndipo muyenera kulimbikitsa mchitidwewu. Koma
nthawi yomweyo, musalole kuti mpingo upereke “moto wachilendo” kwa Yehova (Lev.
10:1). Mwa kuyankhula kwina, muyenera kuwonetsetsa kuti kuyimba ndi kuvina
kusakhale chionetsero cha thupi koma kuyankha kwa mitima yoyeretsedwa ku Mzimu
wa Mulungu. Chotero, monga Mbusa, simuyenera kulola kuti nyimbozo zikhale
zaphokoso kuti mpaka zilepheretse kulambira kowona kochokera pansi
pamtima.Kumbukirani uphungu wa Paulo wakuti: “thupi lililonse lisadzitamande
pamaso pa Mulungu” (1 Ako. 1:29). Mulungu asadzafike pakunena mpingo wanu kuti,
“Mundichotsere phokoso la nyimbo zanu; sindifuna kumva mayimbidwe a zisakasa
zanu” (Amosi 5:23)


MAVUTO AWIRI AKULAMBIRA


Afirika ndi dziko lalikulu lokhala ndi mitundu ya anthu yoposa
3,000 yolankhula zinenero zoposa 2,100. Chotero sikuli kwachilendo kwa mpingo
wa Chipentekoste mu Afirika kuphatikiza anthu a mafuko osiyanasiyana.
Kuwonjezera pamenepo, mpingo uliwonse uli ndi magulu a zaka zosiyanasiyana.
Kusiyanasiyana kumenekukumabweretsa zokonda zosiyanasiyana mu nyimbo ndi m’machitidwe
opembedza. Ngati sizisamalidwa mwanzeru, zikhoza kuyambitsa kusagwirizana mu
mpingo. M’malo molimbikitsa umodzi m’mpingo, misonkhano yampemphero mu mpingo
ikhoza kukhala magwero a magawano.


Mavuto awiri obwera chifukwa cha kusiyana kumeneku ndi
kusagwirizana pa kachitidwe ka kupembedza komanso vuto logwiritsa ntchito
zilankhulo zingapo popemphera. Monga Mbusa, muyenera kuchita mwanzeru ndi
zovuta zonsezi.


Nyimbo ndi Kupembedza kwake


Mipingo yambiri ya Chipentekoste ku Afirika imapeza kuti
mamembala amasemphana maganizo pankhani ya nyimbo ndi kapembedzedwe.
Mwachitsanzo, achichepere mu mpingo angakonde kachitidwe ka kulambira kofuula,
kokangalika, pamene okalamba amasankha machitidwe abata, odzisunga. Wina
amakonda nyimbo zamasiku ano pomwe wina amakonda nyimbo zachikhalidwe. Monga Mbusa,
muyenera kugwiritsa ntchito nzeru zakuya pothana ndi nkhaniyi. Ndipo muyenera kusiyanitsa
pakati pa kalambilidwe ndi zinthu mu kulambira.


Maonekedwe amalankhula za zokonda za munthu payekhapayekha
kupembedza kwakunja; chinthu chimalankhula za zenizeni zake zamkati. Kupembedza
ndi kukweza Mulungu ndi mtima wonse (onani Marko 7:6-7). Zoona zake n’zakuti Mkhristu
akhoza kulambira Mulungu mowona mtima pogwiritsa ntchito machitidwe
osiyanasiyana. Kaya munthu agwiritse ntchito kachitidwe kanji, ngati achita izi
mu Mzimu ndi mchoonadi, Mulungu amavomereza. Ngati sichichitidwa mu Mzimu ndi
m’chowonadi, icho chimakanidwa. Chotero muyenera kuphunzitsa anthu kulemekeza
zokonda za wina ndi mnzake m’kulambira. Muyenera kuti “tilondole zinthu za
mtendere, ndi zinthuzakulimbikitsana wina ndi mnzake” (Aroma 14:19).


Mbusa wanzeru adzaphunzitsa okalamba kuti azisangalala akamaona
achinyamata akulambira Mulungu m’njira yotsegula mitima yawo kwa Mulungu ndi
kumayandikira kwa iye. Chifukwa chokonda achichepere, iwo ayenera kukhala
ofunitsitsa kugwirizana nawo m’kulambira kwawo kwa Mulungu. Mofananamo,
muyenera kuphunzitsa achichepere kulemekeza zosowa ndi zokonda za akulu awo,
ndi kugwirizana nawo ndi mtima wonse m’kulambira kwawo. Mudzafunanso
kuphunzitsa achinyamata kukonda ndi kuyamikira nyimbo zamphamvu za
chitsitsimutso za chikhulupiriro.


Mbusa wanzeru wa Chipentekoste adzaonetsetsa kuti mapemphero
a mpingo akhale ndi nyimbo zatsopano ndi zakale,zamakono ndi zachikhalidwe.
Adzakumbukira kuti chofunika n’chakuti wokhulupirira aliyense akumane ndi Mzimu
wa Mulungu polambira ndi kuti asonyeze mowona mtima kudzipereka kwawo kwa Khristu.


Zinenero Zambiri


Monga tanenera kale, mipingo yambiri ya Chipentekoste kuAfirika
kuno kumapezeka anthu olankhula zinenero zosiyanasiyana. Nkhani iyi imabweretsa
zovuta zina kwa abusa a Chipentekoste. Ngati mpingo wasankha kuchita mapemphero
ake m'chinenero chodziwika bwino cha m'deralo-kunyalanyaza ena onse―umakhala
pachiwopsezo chochotsa anthu a zilankhulo zina. Komabe, ngati, umagwiritsa
ntchito zilankhulo zingapo pakupembedza, mpingo umakhala pachiwopsezo
choyambitsa kusakhutira pakati pa okhulupirira amderalo. Choncho muyenera
kusamalira izi mwanzeru. Muyenera kuwonetsetsa kuti mapemphero a mpingo amakopa
chikhalidwe chomwe chilipo, pomwe nthawi yomweyo, kulandira ena. Mudzafunika
kufunafuna nzeru za Mulungu pothana ndi nkhaniyi. Inu ndi gulu lanu la
utsogoleri mufunika kupemphera kuti mukonze zinthu monga izi:


·        
Kodi chinenero chachikulu chimene mpingo udzagwiritsa ntchito
polambira ndi chiti?


·        
Ndi zilankhulo zina ziti zomwe zidzagwiritsidwe ntchito? Kodi
zilankhulo zimenezi zidzagwiritsidwa ntchito liti ndipo m’njira zake ziti?


·        
Kodi zolengeza, mapemphero apagulu, ndi ulaliki zidzamasuliridwa
m’chinenero chiti?


·        
Ndi zinenero ziti zimene zidzagwiritsidwe ntchito poimba? Kodi
zinenerozi zidzagwiritsidwa ntchito liti ndipo zidzagwiritsidwa ntchito bwanji?


·        
Kodi ndi magulu ati a zilankhulo mumpingo amene akunyalanyazidwa?
Kodi tingawathandize bwanji kuti adzimva kuti ali nawo limodzi?


 


Pamene kuli kwakuti mpingo uliwonse udzafunikira kupeza
njira yakeyake yochitira ndi nkhani imeneyi, mfundo zina zazikulu zimagwira
ntchito. Mwachitsanzo, pokonzekera kupembedza, muyenera kuonetsetsa kuti
aliyense amene abwera ku msonkhano akumva kulandiridwa komanso kuphatikizidwa.
Cholinga china n’chakuti onse amene apezekapo azilimbikitsidwa. Kuonjezera apo,
mapemphero ayenera kukhala ogwirizanitsa osati kugawanitsa mpingo. Kutsatira
mfundo zimenezi kudzathandiza kuonetsetsa kuti ziganizo zabwino zatsatiridwa.


Mipingo ina ya m’tauni, monga mipingo yamaiko onse, idzafuna
kuchita misonkhano yawo m’chinenero chofala cha ku Ulaya cha dzikolo. Mipingo
ina idzafuna kugwiritsa ntchito chilankhulo cha ku Afirika. Ena adzafuna
kumasulira ntchito yonse. Ena adzamasulira ulaliki wokha. Enanso angafune
kupita kuzinthu zingapo ndipo msonkhano uliwonse ukuchitidwa m'zilankhulo
zosiyanasiyana. Mulimonse momwe mpingo wanu ungatsatire, cholinga chanu
chikhale kuwonetsetsa kuti aliyense amene amabwera ku mapemphero akumva kuti
akulemekezedwa ndi kuphatikizidwa.


____________________


Udindo waukulu wa Mbusa aliyense wa Chipentekoste ndi
kutsogolera mpingo wake ku chipembedzo choona, chodzozedwa ndi Mzimu. Angachite
izi pophunzitsa anthu tanthauzo la kulambira Mulungu mu Mzimu ndi m’choonadi,
ndiponso potengera chitsanzo cha moyo wake weniweni wa kulambira.


 







~
Mutu 19 ~



Kutsogolera Mpingo ku
Chitsitsimutso cha Chipentekoste


 


Wina anafotokoza za kutsanulidwa kwa Mzimu Woyera pa Tsiku
la Pentekoste ngati chitsitsimutso choyamba cha Mpingo. Patsiku limenelo,
Mulungu anatsanulira Mzimu Wake koyamba pa Mpingo, kuudzaza ndi moyo ndi
kuupatsa mphamvu kuti ukwaniritse ntchito yake padziko lapansi. Gulu la masiku
ano la Chipentekoste limachokera ku zomwe zinachitika pa tsikulo.


Kukhala wa Chipentekoste kumatanthauza kuti munthu
amavomereza zochitika ndi cholinga cha Pentekoste. Zochitika pa Pentekoste
ndizochitika zauzimu zamphamvu zomwe Baibulo limalongosola ngati ubatizo,
kapena kumizidwa mu Mzimu Woyera (Luka 3:16; Mach. 1:5). Cholinga cha
Pentekoste ndi kupatsa mphamvu yakuchitira umboni kuyambira mnyumba yakwanu ndi
kumalekezero a dziko lapansi (Mach. 1:8).


Mosiyana ndi mipingo yosakhala ya Chipentekoste, mpingo wa
Chipentekoste sungakhale wowona ku cholinga chake ndi kuyitana popanda
kutsanulidwa mobwerezabwereza kwa Mzimu Woyera. Monga momwe thupi lidzafa ngati
litasiya kupuma mpweya, mpingo wa Chipentekoste udzafa ngati usiya kupuma mu Mzimu
wa Mulungu. Mwa kuyankhula kwina, kuti ukhale wa Chipentekoste weniweni mpingo
uyenera kukhala ndi chitsitsimutso cha Pentekoste. Yesu anafotokoza kuti:
“Wopatsa moyo ndi mzimu; thupi silithandiza konse” (Yoh. 6:63). Mutu uwu
ukambirana momwe inu ngati Mbusa wa Chipentekoste mungatsogolere mpingo wanu ku
chitsitsimutso chotere. 


KUMVETSA ZA CHITSITSIMUTSO


Mbusa wa Chipentekoste asanatsogolere mpingo wake ku chitsitsimutso,
ayenera kukhala ndi chithunzithunzi m'maganizo mwake momwe chitsitsimutso cha
Chipangano Chatsopano chimawonekera. Komabe, mwatsoka, abusa ambiri a
Chipentekoste ali ndi malingaliro opotoka a chitsitsimutso. Iwo atenga
lingaliro lawo la chitsitsimutso, osati kuchokera mu lemba, koma kuchokera ku
chikhalidwe chotchuka cha mpingo. Chifukwa cha zimenezi, amaona chitsitsimutso
monga mpingo wodzazidwa ndi anthu akuimba mosangalala, kuvina, ndi kutamanda
Mulungu. Kapena amaganiza za chitsitsimutso ngati Mulungu akutsanulira
madalitso akuthupi ndi chitukuko pa anthu Ake. Ngakhale kuti zina mwa zinthu
zimenezi zikhoza kutsagana ndi chitsitsimutso, sizifotokoza za chitsitsimutso
choona monga momwe chikusonyezedwera m’buku la Machitidwe.


Ngakhale kuti mawu akuti chitsitsimutso sapezeka
muChipangano Chatsopano, lingaliro la kukonzanso kwa uzimu ndilo (onani
Machitidwe 3:19). Chitsitsimutso chimanena za moyo watsopano ndipo
chimatanthauza kubwezeretsedwa kwa chidziwitso, machitachita, ndi mphamvu. Icho
chimene mu Chipangano Chakale chimatchedwa kuti chitsitsimutso (Masalimo 85:6;
Hab. 3:2), mu Chipangano Chatsopano chimafotokozeredwa kuti ndi kutsanulidwa
kwa Mzimu (Mach. 2:17-18). M’mitu iwiri yoyambirira ya Machitidwe, Baibulo
limatchula zinthu zitatu zofunika pa chitsitsimutso cha Chipangano Chatsopano:


·        
Choyamba, anthu a Mulungu amabatizidwa, ndipo motero amapatsidwa
mphamvu ndi Mzimu Woyera (Mach. 1:8; 2:1-4).


·        
Kenako, anthu a Mulungu amayamba kulengeza molimba mtima za
Khristu kwa otayika mu mphamvu ya Mzimu Woyera (Mach. 2:14-40; 4:31).


·        
Pomaliza, anthu otayika alapa, naika chikhulupiriro chawo mwa Khristu,
ndipo amapulumutsidwa (Mach. 2:41, 47; 5:12-16).


 


Zotsatira zina za kutsanulidwa kwenikweni kwa Mzimu Woyera
monga momwe zalongosoledwera mu buku la Machitidwe ndi machiritso, zizindikiro,
ndi zodabwitsa (Mach. 2:43; 5:12-16). Zozizwitsa zauzimu zimenezi kawirikawiri
zimadzetsa chisangalalo chachikulu, misonkhano yampingo yosangalatsa, ndi
kukula kwampingo. Komabe, zinthu zitatu zofunika zatsala pamtima pa chitsitsimutso
chenicheni cha Chipentekoste: kulimbikitsidwa mu uzimu, umboni wamphamvu, ndi
anthu kubwera kwa Khristu. Ngati chimodzi mwa zinthu zitatu izi chikusowa,
chitsitsimutso chenicheni cha Chipentekoste sichinachitike.


ZITSANZO ZA M’BAIBULO


Tiyeni tifutukule pang'ono tanthauzo lathu la
chitsitsimutsopoyang'anitsitsa zomwe zinachitika pa Tsiku la Pentekoste.
Kuyang’ana mosamalitsa kwa Machitidwe 2 kumationetsera mfundo zisanu ndi ziwiri
za chitsitsimutso chenicheni cha Chipangano Chatsopano:


Anthu Amafunafuna Mulungu


Chinthu choyamba chofunika kwambiri pa chitsitsimutso chenicheni
cha Chipangano Chatsopano ndi chakuti anthu a Mulungu amafuna nkhope yake
m’pemphero. Baibulo limatiuza kuti, asanatsanulidwe mzimu woyera pa Pentekoste,
ophunzira 120 “anakhala chikhalire mu Kachisi, nalikuyamika Mulungu” (Luka
24:53) Choncho, Akhristu okwana 120 ankakhala m’kachisi. Limanenanso kuti “onse
analikukangalika m’kupemphera, pamodzi” (Mach. 1:14). Buku la Machitidwe
limagwirizanitsa pemphero ndi kutsanulidwa kwa Mzimu Woyera. Tanthauzo lake ndi
lodziwikiratu: Ngati mpingo ukufuna kutsitsimutsidwa kwa Chipentekoste,
mamembala ayenera kufunafuna Mulungu ndi mtima wonse m’pemphero.


Mulungu Amatsanulira Mzimu Wake


Mbali yachiwiri ya chitsitsimutso cha Chipangano Chatsopano
ndi kutsanulidwa kwa Mzimu wa Mulungu. Pa Pentekoste, poyankha mapemphero a
anthu ake, Mulungu mwachisomo anatsanulira Mzimu Wake pa Mpingo. Zinachitika
motere:


“Ndipo pakufika tsiku la Pentekoste, anali onse pamodzi
pamalo amodzi. Ndipo mwadzidzidzi anamveka mau ochokera Kumwamba ngati mkokomo
wa mphepo yolimba, nadzaza nyumba yonse imene analikukhalamo. Ndipo anaonekera
kwa iwo malilime ogawanikana, onga amoto; ndipo unakhala pa iwo onse
wayekhawayekha. Ndipo anadzadzidwa onse ndi Mzimu Woyera, nayamba kulankhula
ndi malilime ena, monga Mzimu anawalankhulitsa.” (Machitidwe 2:1-4).


Okhulupirira Amalandira Mzimu


Chinthu chachitatu cha chitsitsimutso cha M’Chipangano
Chatsopano ndi chakuti okhulupirira amadzazidwa ndi Mzimu Woyera. Ndi chinthu
chimodzi kuti Mulungu atsanulire Mzimu Wake; ndi chinthu chinanso kuti anthu
ake alandire Mzimu. Pa Tsiku la Pentekoste, Mzimu Woyera sanangobwera pa
aliyense wa iwo, “anadzadzidwa onse ndi Mzimu Woyera, nayamba kulankhula ndi
malilime ena, monga Mzimu anawalankhulitsa” (Machitidwe 2:4). Motero ophunzira
anabatizidwa ndi Mzimu Woyera monga momwe Yesu analonjezera (Machitidwe 1:4-5).
Panthawiyo, adalandira mphamvu yakukhala mboni za Khristu kunyumba ndi
kumalekezero a dziko lapansi (Machitidwe 1: 8). Anthu a Mulungu akalandira
Mzimu ndi chizindikiro cha chiyambi cha chitsitsimutso chenicheni cha Chipentekoste.


Akunja Amazindikira


Gawo lachinayi la chitsitsimutso mu Chipangano Chatsopano
ndi lakuti anthu akunja amazindikira zimene Mulungu akuchita pakati pa anthu
ake. Pa Pentekoste, awo amene anaona kubwera kwa Mzimu kwa ophunzira ndi
kumvetsera pamene anali kulankhula m’zinenero zomwe sanaziphunzire ‘anadabwa onse,
nathedwa nzeru, nanena wina ndi mnzake, Kodi ichi nchiyani?” (Mach. 2:12).


Uthenga Wabwino Ukulalikidwa


Mbali yachisanu ya chitsitsimutso chenicheni cha Chipangano
Chatsopano ndi kulalikira uthenga wabwino molimba mtima, zmouziridwa ndi Mzimu.
Izi n’zimene zinachitika pa Pentekoste. Petro atadzazidwa ndi Mzimu Woyera,
anayimirira ndi kulalikira uthenga wabwino molimba mtima kwa khamu la anthu
lomwelinasonkhana. Anawauza za Yesu ndikuwaitanira ku kulapa ndi chikhulupiriro
(Mach. 2:14-40). Onse amene anadzazidwa ndi Mzimu anagwirizana ndi Petro
kuchitira umboni za Khristu (v. 47).


Ambiri Apulumutsidwa


Chinthu chachisanu ndi chimodzi cha chitsitsimutso cha Chipangano
Chatsopano ndichoti ambiri amalabadira uthenga wabwino ndikupulumutsidwa. Pa Pentekoste,
chifukwa cha kutsanulidwa kwa Mzimu Woyera ndi kulalikira kwa Petro wodzozedwa
wa uthenga wabwino, ambiri analapa nadza kwa Ambuye. Baibulo limanena kuti
omverawo ‘analaswa mtima’ ndipo anafunsa Petulo kuti: “Tidzachita chiyani?
Petro anayankha kuti: “Lapani, batizidwani yense wa inu m’dzina la Yesu Khristu
kuloza ku chikhululukiro cha machimo anu; ndipo mudzalandira mphatso ya Mzimu
Woyera” (Machitidwe 2:37-38). Chotsatira chake, anthu 3,000 anapulumutsidwa,
kubatizidwa m’madzi, ndi kuwonjezeredwa ku mpingo (v. 41). M’masiku otsatira, “Ambuye
anawaonjezera tsiku ndi tsiku amene akuti apulumutsidwe” (v. 47).


Mpingo Umakula


Chinthu chachisanu ndi chiwiri cha chitsitsimutso cha Chipangano
Chatsopano ndicho kukula kwa mpingo. Pambuyo pa Pentekoste ndi kutsanulidwa
kwina kwa Mzimu m'buku lonse la Machitidwe, mpingo unapitirizabe kukula
ndikukula m'madera (onani Machitidwe 2:47; 4:31-3).


Mwachidule, chitsitsimutso chenicheni cha Chipentekoste
chimachitika pamene anthu amakhulupirira uthenga wonena za Yesu, kudzazidwa ndi
Mzimu, kenako ndi kupita kukalalikira uthenga wabwino kwa ena. Amene amalandira
Uthenga Wabwinoamapulumutsidwa ndikudzazidwa ndi Mzimu Woyera. Iwo eni kenaka
amakhala alaliki okhulupirika a uthenga wabwino. Pamene ndondomekoyi
ikubwerezedwa mobwerezabwereza, chitsitsimutso chimafalikira kutali.


UDINDO WA MBUSA


Monga Mbusa wa Chipentekoste, ndinu fungulo la
chitsitsimutso mu mpingo wanu. Mutha kukhala njira yomwe imalola kuyenda kwa
Mzimu kapena dziwe lomwe limatsekereza kuyenda kwake.Chilichonse chimene
mukuchita-kapena kulephera kuchita―chingathe kuonetsa ngati mpingo wanu
ukuona kuyenda kowona kwa Mzimu. Kuonjezera apo, monga mtsogoleri wauzimu wa
mpingo, mudzaona mochuluka momwe mpingo wanu umalandilira kutsanulidwa kwa
Mzimu pamene kukubwera. Muyenera kutenga udindo wodabwitsawu mozama.


Chitsitsimutso cha Chipentekoste nthawi zambiri chimayamba
ndi chikhumbo mu mtima wa abusa. Chikhumbo ichi cha kusuntha kwa Mzimu
chidzamulimbikitsa iye kufunafuna Mulungu moona mtima kutsanulidwa kwa Mzimu
Woyera pa mpingo. Kenako Mbusa ayenera kupereka chikhumbokhumbo chimenechi cha
chitsitsimutso m’mitima ya anthu a Mulungu. Mungachite zimenezi polalikira ndi
kuphunzitsa kawirikawiri pa mutuwo.


Mukhozanso kulenga chikhumbo choterocho m’mitima ya anthu
anu powatsogolera m’mapemphero amphamvu a chitsitsimutso. Ponena za Mzimu Woyera,
Yesu anauza ophunzira ake kuti: “Ndinena ndi inu, Pemphani, ndipo
adzakupatsani; funani, ndipo mudzapeza; gogodani ndipo adzakutsegulirani” (Luka
11:9; onaninso v. 13). Kumasulira kwenikweni kwa mawu a Yesu kunganenedwe
motere, “Ndinena kwa inu: Pitirizani kupempha, ndipoadzakupatsani. Pitirizani
kufunafuna, ndipo mudzapeza. Pitirizani kugogoda, ndipo khomo lidzatsegulidwa
kwa inu.” Tanthauzo lake ndi lomveka bwino: Pamene tipitirizabe kupempha Mzimu Woyera,
tidzapitiriza kulandira kuchokera kwa Mulungu. Komabe, tikasiya kupempha,
tidzasiya kulandira. Choncho, moto wa chitsitsimutso cha Pentekoste uyenera
kuyatsidwa ndi kulimbikira kupemphera.


Komanso, monga Mbusa, muyenera kuwonetsa anthu anu momwe
angapempherere ndi chikhulupiriro. Muyenera kuwatsogolera kuti akhulupirire
kuti, ngati angafunefune Mulungu mokhulupirika, adzasunga lonjezo lake lotumiza
chitsitsimutso (Marko 11:24). Mudzafuna mosalekeza kukumbutsa anthu za
chilengezo chaulosi cha Petro: “Ndipo kudzali m’masiku otsiriza, anena Mulungu,
ndidzathira cha Mzimu wanga pa thupi lililonse” (Machitidwe 2:17,
kutsindika kwawonjezeredwa). Pamenemamembala a mpingo avomereza lonjezo
limeneli, adzalimbikitsidwa kukhulupirira lonjezo la Yesu lakuti Atate wa
Kumwamba “adzapatsa Mzimu Woyera kwa iwo akumpempha Iye” (Luka 11:13).


Pamene mpingo ukutsata chitsitsimutso cha Chipentekoste, uyenera,
nthawi yomweyo, kutsata ntchito ya Chipentekoste. Awa anali malangizo omveka
bwino a Yesu pa Machitidwe 1:8. Choyamba, analonjeza chitsitsimutso: “Mudzalandira
mphamvu, Mzimu Woyera atadza pa inu.” Pa nthawi yomweyo, Iye analamula ntchito:
“Ndipo mudzakhala mboni zanga… mpaka kumalekezero a dziko lapansi.”


Choncho, ngati Mbusa, ntchito yotsogolera okhulupirira ku
ubatizo wa Mzimu Woyera pokonzekera umboni wa mphamvu ya Mzimu Woyera ikuyenera
kukhala imodzi mwazofunikira zanu. Muyenera kukumbukira nthawi zonse kuti
chifukwa chimodzi chachikulu chimene Mulungu anakuikani mu mpingo wanu ndikuti
muwukitse ophunzira ena odzazidwa ndi mphamvu ya Mzimu kuti awagwiritse ntchito
pomanga ufumu wake (Aefeso 4:11-12).


KULIMBIKITSA CHITSITSIMUTSO CHA CHIPENTEKOSTE


Patangotha milungu yochepa kuchokera pamene
Mzimu Woyera anatsanulidwa ku Yerusalemu pa Tsiku la Pentekoste, Malemba
amanena za kutsanulidwa kwina kumene kunachitika ku Samariya, pafupifupi
makilomita 50 kumpoto kwa Yerusalemu (Mach. 8:1-25). Chitsitsimutsochi
chinatsogozedwa ndi mlaliki Filipo mothandizidwa ndi mtumwi Petro ndi Yohane.
Poona zochita za amunawa, tipeza njira zisanu ndi ziwiri zolimbikitsira
chitsitsimutso mu mpingo:


Dzazidwani ndi Mzimu


Njira yoyamba yomwe inu, monga Mbusa wa Chipentekoste,
mungalimbikitsire chitsitsimutso mu mpingo wanu ndi kufunafuna Mulungu moona
mtima kuti mudzadzidwe kapena kudzazidwanso ndi Mzimu Woyera. Filipo anali
mmodzi wa “wotumikira” (madikoni) asanu ndi awiri odzazidwa ndi Mzimu mu mpingo
wa ku Yerusalemu (Mach. 6:3-5). Iye ayenera kuti anadzazidwa ndi Mzimu pa Tsiku
la Pentekoste kapena posakhalitsa pambuyo pake. Pamene anathamangitsidwa
m’mudzi ndi mazunzo, anakhalabe wodzala ndi Mzimu Woyera. Atafika ku Samariya,
anatumikira mu mphamvu ya Mzimu, nayatsa chitsitsimutso champhamvu pamalopo.


Iye, pamodzi ndi mtumwi Petro ndi Yohane, amene anafika kuchokera
ku Yerusalemu kudzam’thandiza (8:14-17), anakwanitsa kubweretsa chitsitsimutso
mu Samariya chifukwa iwo eniwo anali odzala ndi mzimu woyera. Chitsitsimutso
cha Chipentekoste chimayamba ndi inu, abusa, ndi atsogoleri ena ampingo
kudzazidwa kapena kudzazidwanso ndi Mzimu Woyera.[58]


Onetsani Chikhulupiriro Cholimba


Njira yachiwiri yomwe mungalimbikitsire chitsitsimutso mu
mpingo ndikukhala ndi chikhulupiriro cholimba. Filipo atafika ku Samariya,
anachita zinthu mwa chikhulupiriro. Chotsatira chake, Mulungu adampatsa zozizwa
kuti atsimikizire uthenga wake, ndipo ambiri adakopeka kwa Ambuye (Machitidwe
8: 5-8).


Mofanana ndi Filipo, muyenera kukhulupirira kuti
chitsitsimutso n’chotheka. Muyenera kukhala otsimikiza kuti Mulungu ndi wokhoza
kuchita zimene walonjeza (onani Aroma 4:18-21). 


Ndipo muyenera kuchita molimba mtima malonjezo a Mulungu ndi
chitsimikizo chonse kuti chitsitsimutso chikubwera. Ngati muchita izi,
chikhulupiriro chanu chidzapatsirana. Pamene mamembala anu akuwona abusa awo
akuchita ndi chikhulupiriro cholimba, iwonso adzalimbikitsidwa kukhulupirira
Mulungu kuti awatsitsimutse.


Lengezani Khristu


Njira yachitatu yomwe mungatsogolere mpingo wanu ku chitsitsimutso
cha Chipentekoste ndikulalikira uthenga wabwino wa Khristu mokhulupirika.
Baibulo limatiuza kuti: “Filipo anatsikira kumzinda wina wa ku Samariya, nawalalikira
iwo Khristu” (Mach. 8:5) Umu ndi mmene Akhristu ankachitira m’buku lonse la
Machitidwe. Kulikonse kumene ankapita ankauza anthu za Yesu (Mach. 2:22; 3:13;
4:2, 33; 9:22; 16:31). Ngati mukufuna kukhala ndi chitsitsimutso cha Chipangano
Chatsopano mu mpingo wanu, muyenera kuchita monga Filipo ndi atumwi adachitira.
Muyenera kulalikira Khristu mokhulupirika kwa onse. Ndipo muyenera kuphunzitsa
anthu anu kuchita zomwezo.[59]


Pemphererani Odwala


Chachinai, mukhoza kutsogolera mpingo wanu ku chitsitsimutso
cha Chipangano Chatsopano popempherera mokhulupirika odwala ndi osautsika,
kuyembekezera kuti Mulungu atsimikizire Mawu ake mwa uzimu ndi zizindikiro
zozizwitsa zomwe zikutsatira. Ku Samariya, “makamuwo ndi mtima umodzi
anasamalira zonenedwa ndi Filipo, pamene anamva, napenya zizindikiro zimene
anazichita” (Mach. 8:6). Zizindikiro zozizwitsa zimenezi zinaphatikizapo maombolo
amphamvu ndi machiritso ozizwitsa. Chotsatira chake, chisangalalo chachikulu
chinadza kwa anthu, ambiri anapulumutsidwa, ndipo chitsitsimutso chinadza mu
mzinda.[60]


 


Tsindikani Za Ubatizo wa Mzimu


Njira yachisanu yomwe mungalimbikitsire chitsitsimutso cha Chipentekoste
mu mpingo wanu ndikutsindika pafupipafupi kufunikira kwa anthu kuti abatizidwe
ndi Mzimu Woyera. Atumwi ku Yerusalemu atamva kuti Asamariya alandira uthenga
wabwino, nthawi yomweyo anatumiza Petro ndi Yohane kuti akapemphere nawo
limodzi kuti alandire Mzimu Woyera (Mach. 8:14-17). Mbusa wa Chipentekoste
aliyense amene akufuna kuti mpingo wake ukhale ndi chitsitsimutso chenicheni
cha Chipentekoste ayenera kuchita chimodzimodzi. Ayenera kuphunzitsa ndi
kulalikira kawirikawiri za ubatizo wa Mzimu. Ndipo ayenera kupemphera ndi anthu
awo kuti alandire Mzimu. Izi zidzathandiza mpingo kukonzekera kutenga nawo
mbali mokwanira pa chitsitsimutso ndi kufalitsa uthenga wabwino kwa otayika.[61]


Tsogolerani Mukuchitira Umboni


Njira yachisanu ndi chimodzi yomwe mungalimbikitsire chitsitsimutso
cha Chipentekoste ndi kutsogolera mpingo wanu pochitira umboni kwa otayika.
Filipo anayambitsa chitsitsimutso cha Asamariya kudzera mu umboni wolimba mtima
wopatsidwa mphamvu ndi Mzimu kwa anthu otayika a ku Samariya. Pochita izi,
adakhala chitsanzo kwa mpingo. Tikudziwa kuti Akhristu atsopano a ku Samariya anatsatira
chitsanzo chake pochitira umboni, chifukwa m’nthawi yochepa chabe “mpingo wa mu
Yudeya yense ndi Galileya, ndi Samariya unali nao mtendere, nukhazikika; ndipo
unayenda m’kuopa kwa Ambuye, ndi m’chitonthozo cha Mzimu Woyera, nuchuluka”
(Mach. 9:31).


Inu monga Mbusa wa Chipentekoste, ngati mukufuna
chitsitsimutso chenicheni cha uzimu mu mpingo wanu muyenera kutsatira chitsanzo
cha Filipo. Musamangowauza anthu anu kuti achitire umboni, muyenera kukhala
chitsanzo cha cholinga chenicheni cha chitsitsimutso cha Chipentekoste pokhala
mboni nokha.[62]


Limbikirani Kupemphera


Pomaliza, mutha kutsogolera mpingo wanu ku chitsitsimutso
cha Chipentekoste powonetsa mpingo momwe mungapempherere, monga tafotokozera
kumayambiriro kwa mutu uno. Mtumwi Petro ndi Yohane atafika ku Samariya, “anapempherera
[okhulupirira atsopano] kuti alandire Mzimu Woyera” (Machitidwe 8:15). Ngati
mukufuna kuwona chitsitsimutso chenicheni cha Pentekoste chikubwera ku mpingo
wanu, inunso muyenera kuwatsogolera anthu mu pemphero. Ndipo muyenera
kulimbikira kupemphera mpaka yankho litafika, pokumbukira mawu a Paulo akuti:
“Tisaleme pakuchita zabwino; pakuti pa nyengo yake tidzatuta tikapanda kufooka”
(Agalatiya 6:9).[63]


____________________


Kuti ukhalebe umboni wofunikira mdera ndi pa dziko lapansi,
mpingo uliwonse wa Chipentekoste uyenera kutsanulidwa mobwerezabwereza kwa
Mzimu Woyera. Mbusa wa Chipentekoste ayenera kutsogolera ntchitoyi. Ayenera
kupereka chitsanzo mwa kulondola chitsitsimutso ndi mtima wonse, ndipo ayenera
kuphunzitsa anthu kuchita zomwezo. Iwo angalandire chilimbikitso kuchokera ku
lonjezo la Mulungu kwa Yoweli logwidwa mawu ndi Petro pa Tsiku la Pentekoste:


“Ndipo kudzali m’masiku otsiriza, anena Mulungu, ndidzathira
cha Mzimu wanga pa thupi lililonse, ndipo ana anu aamuna, ndi aakazi
adzanenera, ndipo anyamata anu adzaona masomphenya, ndi akulu anu adzalota
maloto; ndiponso pa akapolo anga ndi pa adzakazi anga m’masiku awa ndidzathira
cha Mzimu wanga; ndipo adzanenera.” (Machitidwe 2:17-18)


 







~ Mutu 20 ~



Kutsogolera Okhulupirira mu Ubatizo wa Mzimu


 


Yesu anali pafupi kubwerera kumwamba. Ntchito imene anaiyambitsa
anaisiyira ndi mpingo wake. Pokonzekera kunyamuka kwake, anasonkhanitsa
ophunzira ake pamwamba pa phiri kunja kwa Yerusalemu. Pamenepo adawapatsa
lamulo lomaliza ndi lonjezo lomaliza.


Lamulo lake linali lakuti, “Asachoke ku Yerusalemu, komatu
alindire lonjezano la Atate, limene, anati, munalimva kwa Ine; pakuti Yohane
anabatizadi ndi madzi; koma inu mudzabatizidwa ndi Mzimu Woyera, asanapite
masiku ambiri” (Machitidwe 1:4-5). Lonjezo lake linali lakuti, “Komatu
mudzalandira mphamvu, Mzimu Woyera atadza pa inu: ndipo mudzakhala mboni zanga
mu Yerusalemu, ndi mu Yudeya monse, ndi mu Samariya, ndi kufikira malekezero
ake a dziko lapansi” (v. 8). Popereka malangizo amenewa, Yesu anali kusonkhanitsa
mpingo wake womwe unali kubwera kuti ukwaniritse ntchito imene anawapatsa.


Mofanana, Mbusa aliyense wa Chipentekoste mu Afirika ayenera
kulimbikitsa mpingo wake kuti uchite nawo ntchito ya chiombolo ya Khristu.
Mofanana ndi Yesu, ayenera kuonetsetsa kuti anthu awo abatizidwa ndi Mzimu
Woyera ndi kupatsidwa mphamvu monga mboni za Khristu kwa otayika. Palibe mpingo
umene uli wokonzeka kutenga nawo mbali mokwanira mu utumiki wa Mulungu kufikira
atsogoleri ake ndi mamembala ake atalandira mphamvu yolonjezedwa imeneyi
kuchokera kumwamba (Luka 24:49). Mutuwu ufotokoza za nkhani yofunikayi. Zidzakuthandizani
kudzikonzekeretsa nokha kutsogolera mamembala anu ku ubatizo wa Mzimu Woyera.


KODI UBATIZO WA MZIMU WOYERA NDI CHIYANI?


Ubatizo wa Mzimu Woyera (omwe nthawi zina umatchedwa ubatizo
wa Mzimu) ndizochitika zamphamvu zosintha moyo. Ndiko kukumana ndi Mulungu
momwe Mzimu Wake amadza pa wotsatira Yesu, kuwaveka ndi kuwadzaza ndi kupezeka
kwake ndi mphamvu zake. Ubatizo wa Mzimu Woyera ndi umene unachitikira
ophunzira 120 pa Tsiku laPentekoste. Baibulo limafotokoza zochitika zawo
motere: 


“Ndipo pakufika tsiku la Pentekoste, anali onse pamodzi
pamalo amodzi. Ndipo mwadzidzidzi anamveka mau ochokera Kumwamba ngati mkokomo
wa mphepo yolimba, nadzadza nyumba yonse imene anali kukhalamo. Ndipo
anaonekera kwa iwo malilime ogawanikana, onga amoto; ndipo unakhala pa iwo onse
wayekhawayekha. Ndipo anadzazidwa onse ndi Mzimu Woyera, nayamba kulankhula ndi
malilime ena, monga Mzimu anawalankhulitsa.” (Machitidwe 2:1-4)


 


Taganizirani zimene zinachitikira ophunzira pa nthawiyo. Poyamba,
Mzimu Woyera anadza pa iwo, monga mmene Yesu ananeneratu mu Machitidwe 1:8.
Kenako, Mzimu analowa mwa iwo, kuwadzaza ndi mphamvu Zake zazikulu ndi kupezeka
kwake.Chifukwa cha zimenezi, anayamba kulankhula malilime monga mmene Mzimu
anawalankhulitsa. Potsirizira pake, anayamba kulalikira mwamphamvu ndi mogwira
mtima (Machitidwe 2:14-41). Zimenezi zinapitirirabe m’buku lonse la Machitidwe.
Ndipo tingayembekezere kupitiriza lero.


Poganizira zinthu izi, tikhoza kutsimikizira zinthu zitatu
zokhudza ubatizo wa Mzimu Woyera:


1. Ndi chochitika champhamvu. Yesu anafotokoza
ubatizo wa Mzimu Woyera kukhala “wovekedwa ndi mphamvu yochokera Kumwamba”
(Luka 24:49). Iye analonjeza kuti, “Mudzalandira mphamvu Mzimu Woyera atadza pa
inu” (Mach. 1:8). Pamene munthu wadzazidwa ndi Mzimu, amakumana ndi mphamvu
yaikulu ya Mulungu.


2. Ndilonjezo kwa okhulupirira onse. Yesu ananena
kuti Atate wa Kumwamba adzapereka Mzimu Woyera kwaulere kwa mwana Wake aliyense
amene angapemphe ndi chikhulupiriro (Luka 11:13; Marko 11:24). Mu ulaliki wake
wa Pentekoste, Petro ananena za chochitikacho, “Lonjezo lili kwa inu, ndi kwa ana
anu, ndi kwa onse akutali, kwa onse amene Ambuye Mulungu wathu adzaitana” (Mach.
2:39).


3. Ndi lamulo lochokera kwa Mulungu. Yesu analamula
ophunzira ake kuti: “Asachoke ku Yerusalemu, komatu alindire lonjezano la
Atate, limene, anati, munalimva kwa Ine” (Machitidwe 1:4). Mofananamo, Paulo
analangiza okhulupirira a ku Aefeso kuti “adzazidwe ndi Mzimu” (Aefeso. 5:18).
Chifukwa Mkhristu aliyense wapatsidwa ntchito monga mboni ya Khristu, Mkhristu
aliyense ayenera kupatsidwa mphamvu ndi Mzimu Woyera (Luka 24:48-49; Machitidwe
1:8; 5:32).


Ubatizo waMzimu umathandizanso Mkhristu kukhala ndi moyo
wokondweretsa Mulungu (Agal. 5:16). Kumakulitsa luso lake la kupemphera (Aroma
8:26-27). Ndipo ubatizo wa Mzimu umadza ndi kuthekera kokulirapo kwakuti munthu
agwiritsidwe ntchito powonetsera mphatso za uzimu (1 Ako. 12:7-10). Kuwonjezera
pamenepo, ubatizo wa Mzimu umatithandiza kukhala okhudzidwa kwambiri ndi zinthu
za Mulungu (Yoh. 16:8; 1 Ako. 2:12), kuthekera kwa kumvetsa kokulirapo kwauzimu
(Yoh. 3:8; 1 Ako. 2:14), chikondi cha pa Mulungu (Aroma 5:5), ndi kudzipereka
kwakukulu ku ntchito yake (Machitidwe 4:20; 5:29). Mkhristu aliyense ayenera
kubatizidwa ndi Mzimu Woyera.


KULIMBIKITSA UBATIZO WA MZIMU


Zinthu izi pokhala zoona, Mbusa wokhulupirika wa
Chipentekoste adzagwira ntchito molimbika kudzoza ndi kutsogolera mamembala ake
ku ubatizo wa Mzimu. Nazi njira zisanu zomwe mungagwiritse ntchito kulimbikitsa
ndi kuthandiza anthu anu kuti abatizidwe ndi Mzimu Woyera:


1. Athandizeni kumvetsa. Choyamba, mukhoza
kulimbikitsa anthu anu kudzazidwa ndi Mzimu powathandiza kumvetsetsa
chikhalidwe, cholinga, ndi kufunika kwa zochitikazo. Mungachite zimenezi mwa
kulalikira ndi kuphunzitsa kawirikawiri pa nkhaniyo. Pamene okhulupirira adziwa
zambiri za Mzimu, adzakhala okonzeka bwino kuyankha kwa Iye ndi kudzazidwa.[64]



2. Limbikitsani khumbo. Ponena za Mzimu Woyera, Yesu
ananena kuti: “Ngati pali munthu wakumva ludzu, adze kwa Ine, namwe” (Yohane
7:37). Pa nthawi ina Iye analonjeza kuti: “Odala ali akumva njala ndi ludzu la
chilungamo; chifukwa adzakhuta” (Mat. 5:6) Choncho, njala ndi ludzu la Mulungu
ndi zofunika kwambiri kuti munthu alandire Mzimu Woyera. 


Podziwa izi, mudzafuna kuyikiza mwa anthu anu chilakolako
chofuna kupatsidwa mphamvu ndi Mzimu wa Mulungu. Njira imodzi imene
mungachitire zimenezi ndi kuwathandiza kuona m’maganizo mwanu mmene kudzazidwa
ndi Mzimu kudzadalitsira miyoyo yawo. Madalitso amenewa akuphatikizapo mphamvu
yochitira umboni, kuyenda pafupi ndi Khristu, kuthandizidwa m’pemphero,
kupambana pa mayesero, ndi zina zambiri.


Mutha kukulitsanso chikhumbokhumbo cha Mzimu mu mitima ya anthu
pakukhala moyo wodzazidwa ndi Mzimu patsogolo pawo. Pamene okhulupirira awona
mphatso ndi chipatso cha Mzimu chowonekera m’moyo wa abusa awo, chilakolako
chakudzazidwa ndi Mzimu chidzabadwa m’mitima yawo.


3. Limbikitsani chikhulupiriro. Apanso, polankhula za
Mzimu, Yesu anati, “Iye amene wokhulupirira Ine…mitsinje ya madzi amoyo
idzayenda kutuluka mkati mwake” (Yoh. 7:38). Paulo anafotokoza kuti, “tilandire
lonjezano la Mzimuyo, mwachikhulupiriro” (Agal. 3:14). Popeza Mzimu amalandiridwa
ndi chikhulupiriro, ndiye kuti mudzafuna kukonzekeretsa anthu anu kuti alandire
Mzimuyo pomanga chikhulupiriro chawo mu malonjezano a Mulungu.


Mwachitsanzo, mungawakumbutse mawu a Khristu pa Luka 11.
Pamenepo, Yesu analonjeza kuti, “Ndinena kwa inu: Pemphani, ndipo adzakupatsani….
Pakuti yense wakupempha alandira…” (vv. 9-10; fanizilani v. 13,
kutsindika kowonjezera). Onetsani kuti aliyense mundimeyi akutanthauza mwana aliyense
wa Mulungu― kuphatikiza iwo. Malonjezo ena amene mungawauze akupezeka pa
Marko 11:24 ndi Machitidwe 2:39. Kuphatikiza apo, mutha kumanga chikhulupiriro
cha anthu pogawana nawo maumboni a iwo omwe Mulungu adawadzaza ndi Mzimu
ndikuwagwiritsa ntchito ku ulemerero Wake.


Konzani nyengo yakupezeka kwa Mzimu. Njira ina yofunika imene
mungathandizire anthu anu kudzazidwa ndi Mzimu Woyera ndiyo kukulitsa
chikhalidwe choyenera mu mapemphero a mpingo. Ubatizo wa Mzimu umalandiridwa
bwino mu chikhalidwe chomwe chikhulupiriro chiri chapamwamba ndipo kupezeka kwa
Mzimu kumakhala kolimba. Chikhulupiriro chinganenedwe kukhala chapamwamba
pamene anthu a Mulungu akuyembekezera mwachidwi kusuntha kwa Mzimu.
Amayembekezera kuti Mulungu akwaniritsa malonjezo ake nthawi yomweyo. Kukhalapo
kwa Mzimu kunganenedwe kukhala kwamphamvu pamene anthu azindikira kuyandikira
kodabwitsa kwa Mulungu. Mofanana ndi Yakobo, angachitire umboni kuti, “Ndithu,
Yehova ali mommuno” (Gen. 28:16).


Kumbukirani, pa Tsiku la Pentekoste, Mzimu Woyera poyamba anadzaza
malowo; Kenako anadzaza anthu (Mach. 2:3-4). Choyamba, Kupezeka kwake
kumamveka; ndiye, Mzimu amalandiridwa. Kukhalapo kwa Mzimu kungakulitsidwe
kupyolera mu pemphero lochokera pansi pa mtima, kumvera Mawu, kupembedza
kodzozedwa, ndi kumasuka kwa Mzimu.


5. Perekani mwayi. Pomaliza, ngati mukuyembekeza
kuwona mamembala anu akubatizidwa ndi Mzimu Woyera, muyenera kuwapatsa mwayi
wolandira pafupipafupi. Pemphero la Mzimu Woyera liyenera kukhala chochitika
chokhazikika pamisonkhano yachipembedzo ya mpingo wanu. Kuphatikiza apo,
muyenera kuyitanira kuguwa pafupipafupi komwe kumaphatikiza kuyitanira kuti
mudzazidwe ndi Mzimu.


Pokonzekera mapemphero a mpingo wanu, muyenera kukhala ndi
nthawi yokwanira kumapeto ndikuyitanira anthu ku guwa kuti apemphere. Izi
zingatanthauze kuti mufunika kufupikitsa kulambira ndi nthawi yolalikira.
Kupitilira apo, mudzafuna kuphunzitsa ogwira ntchito kugome momwe angatsogolere
ofunafuna ku ubatizo wa Mzimu. Kuonjezera apo, mungafune kukonza misonkhano ya
mapemphero ndi milaga kuti okhulupirira athe kupatsidwa mphamvu ndi Mzimu.


KUPEMPHERA NDI OKHULUPIRIRA KUTI ALANDIRE


Mwapereka ulaliki wanu, ndipo okhulupirira adziwonetsera
okha kuti afunika adzazidwe ndi Mzimu. Ndiye muyenera kuchita chiyani? Kodi
mungawatsogolere bwanji ofunafunawa mu ubatizo wa Mzimu Woyera?


Choyamba, ndikofunikira kuti mudziwe za uzimu zomwe
zikuyenera kuchitika m'miyoyo ya okhulupirira awa pamene akudzazidwa ndi Mzimu.
Monga pa Tsiku la Pentekoste, Mzimu adzayamba kudza pa iwo (Mach. 2:3). Kenako adzathamangira
mkati mwawo, kuwadzaza ndi mphamvu ndi kupezeka Kwake (v. 4a). Pomaliza, Mzimu
adzatuluka mwa iwo mu mawu owuziridwa ndi Mzimu (v. 4b). Muyenera kuyang'ana
mphamvu za uzimu izi kuti zichitike mwa okhulupirira pamene akubatizidwa mu
Mzimu Woyera.


Muyeneranso kukumbukira mfundo yakuti, pa nthawi yonseyi,
ofunafuna adzafunika kuchita zinthu molimba mtima (Agal. 3:2, 5, 14).
Kumbukirani, ndi chikhulupiriro chimene chidzakonzekeretsa mitima yawo
kulandira Mzimu; ndi chikhulupiriro chimene chidzabweretsa kukhalapo Kwake;
ndipo ndi chikhulupiriro chimene chidzamasula mphamvu ya Mzimu mu mawu owuziridwa.
Ndi zinthu izi m’maganizo, tiyeni tione m’mene inu, monga Mbusa wa
Chipentekoste, mungatsogolere ofunafuna ku ubatizo wa Mzimu.


Njira Zitatu Zachikhulupiriro


Pa Luka 11:9-13, Yesu akuphunzitsa ophunzira ake mmene angapemphere
ndi kulandira Mzimu Woyera. Ndimeyi, pamodzi ndi zimene zinachitikira atumwi
120 pa Tsiku la Pentekoste (Mach. 2:1-4), zikusonyeza chitsanzo cha njira
zitatu za kulandira Mzimu Woyera. Njira zitatuzi ndikupempha ndi
chikhulupiriro, kulandira mwa chikhulupiriro, ndi kulankhula ndi
chikhulupiriro. Umu ndi momwe mungatsogolere ofunafuna munjira zitatu izi
zachikhulupiriro:


Njira 1: Pemphani ndi chikhulupiriro. Choyamba,
atsogolereni ofuna kupempha Mzimu. Kumbukirani lonjezo la Yesu lakuti: “Pemphani,
ndipo adzakupatsani” (Luka 11:9). Monga momwe mungatsogolere wochimwa
m’pemphero la wochimwayo, mukhoza kutsogolera ofunafunawo m’pemphero lopempha
kudzazidwa ndi Mzimu Woyera. Alangizeni kuti pamene akupemphera, ayenera kukhulupirira
mozindikira kuti Mulungu akumva pemphero lawo ndi kuti akuchitapo kanthu kuti
ayankhe pemphero lawo. Pempheroli likhoza kupitilira motere, ndi ofuna
kubwereza mzere uliwonse: 


“Ambuye, ndabwera kuti ndidzadzidwe ndi Mzimu Woyera…
Munalonjeza kuti ndidzalandira mphamvu pamene Mzimu adzadza pa ine... Ine ndikufuna
mphamvu imeneyo kuti ndikhale mboni yanu… Munalonjezanso kuti aliyense amene
apempha amalandira… Ndikukupemphani; choncho, Inendikuyembekezera kulandira…Pamene
ine ndilandira, ine ndidzayankhula momveka mwa chikhulupiriro... Sindidzawopa…Ine
ndidzayamba kuyankhula mu malilime pamene Mzimu Wanu akundipatsa ine
zolankhula…Mzimu Woyera, bwerani pa ine tsopano.”


 


Mukangopemphera, atsimikizireni oyembekezera kuti Mulungu
wamva pemphero lawo, ndipo ali wokonzeka tsopano kuwadzaza ndi Mzimu Woyera.
Alimbikitseni kukhala okhudzidwa ndi kubwera kwa Mzimu pa iwo. Ayenera
kuzindikira kukhalapo Kwake. Mungafune kutenga kamphindi pang'ono kuti
mupembedze Ambuye pamodzi, kuyankha pa kubwera kwa Mzimu.


Njira 2: Kulandira mwa chikhulupiriro. Tsopano,
atsogolereni ofunafuna mu mayendedwe awo a chikhulupiriro. Yesu anati: “Yense
wakupempha alandira” (Luka 11:10, kutsindika kwaonjezeredwa). Yesu
akunena za kulandira mwachidwi osati kungolandira chabe. Iye akunena kuti, “Yense
amene apempha ayenera kufikirapo kuti alandire.” Yesu anatiuza mmene zimenezi
zimachitikira. Zimachitika ndi ntchito ya chikhulupiriro. “Zinthu zilizonse
mukazipemphera ndi kuzipempha, khulupirirani kuti mwazilandira, ndipo
mudzakhala nazo” (Marko 11:24).


Kuti mutsogolere ofunafunawo m’njira yawo ya chikhulupiriro,
afunseni kukweza manja awo kumwamba, ndipo mwa chikhulupiriro pempherani
pemphero losavuta ili: “Ambuye, tsopano lino, m’dzina la Yesu, ndilandira Mzimu
Woyera.” Pempheroli lidzawapatsa mfundo yotsimikizika pamene angamasulire
chikhulupiriro chawo kuti alandire Mzimu. Panthawiyo, ayenera “kukhulupirira
kuti alandira!” Nthawi yomwe akhulupirira, Mzimu amathamanga mwa iwo ndi
kuwadzaza. Auzeni kuti azindikire kupezeka kwa Mzimu mkati mwao.


Njira 3: Kulankhula mwachikhulupiriro. Tsopano,
alimbikitseni ofunawo kuchita zinthu mwachikhulupiriro ndikuyamba kulankhula
molimba mtima—osati kuchokera m’maganizo mwawo, koma kuchokera pansi pamtima,
kumene amaona kukhalapo kwa Mulungu mkati mwake (Yohane 7:38). Pamene
akudzipereka ku Mzimu akuyenda mkati mwa umunthu wawo, adzayamba kulankhula
mawu omwe sakuwamva (Machitidwe 2:4; 10:46; 19:6). Kulankhula kwawo
kungayerekezedwe ndi njira ya chikhulupiriro ya Petro pamene, momvera lamulo la
Yesu, anatuluka m’ngalawamo nayamba kuyenda pamadzi. Khalidwe lake lolimba
mtima lachikhulupiriro linabweretsa chozizwitsa (Marko 14:28-29). Nawonso
adzatero! Alimbikitseni kuti asakhale amantha koma kuti agwirizane ndi Mzimu
kwathunthu popitiriza kulankhula ndi chikhulupiriro.


Kuyankhula mu Malilime


Kungakhale kothandiza pano kunena zochulukira ponena za kulankhula
m’malilime, popeza kuti ichi kawirikawiri chilichochitika chatsopano ndipo
mwinamwake chachilendo kwa awo amene sanachionepo. Ndikofunikira kumvetsetsa
kuti, pamene wokhulupirira wodzazidwa ndi Mzimu alankhula m’malilime, mawu
amene amalankhula samatuluka m’maganizo mwawo, monga m’mawu achibadwa. Mawuwa
amachokera pansi pamtima, kuchokera ku mizimu yawo. Yesu anati: “Iye
wokhulupirira Ine, monga Chilembo chinati, Mitsinje ya madzi amoyo idzayenda kutuluka
m’kati mwake” (Yoh. 7:38). Paulo anati: “Iye wakulankhula lilime salankhula ndi
anthu, koma ndi Mulungu; pakuti palibe munthu akumva; koma mumzimu alankhula zinsinsi”
(1 Ako. 14:2). Akumbutseni ofunafunawo kuti kulankhula kwawo sikukakamizika.
Kudzakhala kuyenda kwachibadwa kwa mawu auzimu. Ayenera kungolola kuti
zichitike, ndi kugwirizana ndi Mzimu polankhula molimba mtima ndi
chikhulupiriro.


Uphungu Wotsatira Pambuyo Pa Pemphero


Ndikofunikira kuti uphungu wa pambuyo pa pemphero uperekedwe
kwa ofuna kubatizidwa. Ngati adadzazidwa ndi Mzimu, mudzapereka uphungu wamtundu
umodzi; ngati sanadzadzidwe, mudzapereka uphungu wa mtundu wina.


Kwa iwo amene ali odzazidwa ndi Mzimu ndi kulankhula
malilime, perekani uphungu uwu: Muwawuze iwo kuti kulandira Mzimu sizikungothera
pompo; koma ndi njira yokathera kuchinthu chachikulu. Cholinga cha kulandira
kwawo Mzimu ndi kuti alandire mphamvu zakukhala moyo wa Mulungu ndi kukhala
mboni zopatsidwa mphamvu za Khristu. Mudzafunanso kuwalimbikitsa kukhala ndi
nthawi tsiku lililonse kupemphera mu Mzimu, ndiko kuti, kupemphera m’malilime.
Mchitidwe umenewu udzawalimbitsa mwauzimu, ndipo udzawakumbutsa za kupezeka kwa
Mzimu mkati (1 Ako. 14:4).


Kwa amene pa nthawi ino, sanadzadzidwe ndi Mzimu, perekani
uphungu uwu: Auzeni kuti asataye mtima, ndipo atsimikizireni kuti lonjezo la
Yesu likadali loona: “Pemphani, ndipo adzakupatsani” (1 Yoh. Luka 11:9,
kutsindika kwawonjezeredwa). Auzeni kutiazipemphabe, kufunafuna, ndi kugogoda,
monga momwe Yesu anaphunzitsira. Pamene akutero, ayenera kukumbukira lonjezo la
Yesu lakuti: “Yense wakupempha alandira” (v. 10, kutsindika
kwawonjezeredwa). Mungafune kuwafunsa ngati akufuna kupempheranso. Ngati atero,
bwerezani zimene zili pamwambazi, ndi kuwalimbikitsa kuchita zinthu molimba
mtima.


KULIMBIKITSA AMENE AKULANDIRA


Monga Mbusa wa Chipentekoste, musaiwale chifukwa chachikulu
chimene Yesu amabatizira otsatira ake ndi Mzimu Woyera. Amawabatiza kuti
awapatse mphamvu monga mboni zake (Machitidwe 1:8). Muyenera kulimbikitsa iwo
amene adadzazidwa ndi Mzimu Woyera kuti ayambe kuchitira umboni kwa mabanja awo
ndi anzawo. Muyeneranso kuwatsogolera ku uvangeli wolimba mtima, kudzala
mipingo, ndi utumwi. Izi ndi zimene Yesu ndi atumwi anachita mu Mauthenga
Abwino ndi m’buku la Machitidwe.[65]


Yesu atangodzozedwa ndi (kubatizidwa) ndi Mzimu Woyera,
anayamba kutumikira mu mphamvu (Luka 3:22-23; 4:8; 14, 18-19; 5:17). Atalandira
Mzimu pa Tsiku la Pentekoste, Petro anayimirira pamodzi ndi ophunzira ndi
kulalikira ndi mphamvu kotero kuti anthu zikwi zitatu anadza kwa Ambuye
(Machitidwe 2:14-41). Iwo amene anabwera kwa Khristu anachitiranso umboni ndi
mphamvu.Chifukwa cha umboni wawo, “Ambuye anawaonjezera tsiku ndi tsiku amene
akupulumutsidwa” (v. 47). Patapita masiku angapo, pamene Mulungu anatsanuliranso
Mzimu Wake pa ophunzira ku Yerusalemu, “anadzazidwa onse ndi Mzimu Woyera,
nalankhula mawu a Mulungu molimbika mtima” (4:31). Mchitidwe umenewu
unapitirirabe m’buku lonse la Machitidwe a Atumwi, ndipo uyenera kupitirirabe
m’mipingo yathu ya Chipentekoste masiku ano.


 







~ Mutu 21 ~



Kutumikira mu Mphamvu ya Mzimu


 


Henry ndi mkazi wake Ruth anali kutumikira monga atumwi kwa
anthu olambira mafano a m’mudzi wa Glofaken kum’mwera chakum’mawa kwa Liberia.
Kwa nthawi yaitali, Henry analikulimbikitsa anthu kuti asiye mafano awo ndi
kutembenukira kwa Yesu, koma ndi ochepa okha amene analabadira.


Tsiku lina, mfumu ya mudziwo ndi akulu ake anapita kwa Henry.
Mkuluyo anauza Henry kuti: “Iwe wakhala ukutikakamiza kuti tisiye mafano a makolo
athu n’kutembenukira kwa Mulungu wako. Mukunena kuti Mulungu wanu ndi wamphamvu
kuposa mafano athu, koma sitinaone mphamvu ya Mulungu amene mumanyadira. Ngati
mungationetse mphamvu zake, tiganizira zoleka wathuyu kuti timutumikire
wanuyo.”


Henry ankadziwa kuti mkuluyo sanali kungomutsutsa; anali
kutsutsa Mulungu! Chotero Henry anapemphera, “Ambuye, onetsani mphamvu Yanu kwa
anthu aku Glofaken.” Mulungu anayankha pemphero la Henry, ndipo posakhalitsa
anayamba kusonyeza mphamvu zake kudzera mu utumiki wa Henry.


Tsiku lina m’mawa, mwana wa mfumuyo anapempha Henry
kupemphera kuti Mulungu amuchotsere ng’ala imene inaphimba maso ake, kuti
asaone bwino. Henry anasanjika manja ake pamunthuyo ndi kupemphera, kupempha
Mulungu kuti amuchitire chozizwitsa. Nthawi yomweyo Mulungu anayankha pemphero
lake, ndipo ng’ala ya munthuyo inasowa!


Pambuyo pake, Mulungu anapitiriza kuchita zozizwitsa pakati
pa anthu a ku Glofaken. Panthawi ina, Mulungu analankhula ndi Henry kumuuza
kuti aike manja pa mkazi wakufa amene anali pafupi kuikidwa m’manda. Modabwitsa
anthuwo, maso a mkaziyo anatseguka, ndipo moyo wake unabwezeretsedwa. Pazifukwa
izi ndi zozizwa zomwe zinachitika, Amfumu ndi nduna zake adatembenukira kwa
Mulungu, nakhulupirira Yesu, pamodzi ndi anthu ena ambiri a mudzi wa Glofaken. Mpingo
wamphamvu wodzazidwa ndi Mzimu unakhazikitsidwa.


Mu Kutumidwa Kwakukulu, Yesu analamulira Mpingo Wake, “Mukani
kudziko lonse lapansi, lalikirani Uthenga Wabwino kwa olengedwa onse. Amene
akhulupirira nabatizidwa, adzapulumutsidwa, koma amene sakhulupirira
adzalangidwa.” Pa lamulo limeneli Iye anawonjezera lonjezo: “Ndipo zizindikiro
izi zidzawatsata iwo akukhulupirira: m’dzina langa adzatulutsa ziwanda;
adzalankhula ndi malankhulidwe atsopano; adzatola njoka, ndipo ngakhale akamwa
kanthu kakufa nako, sikadzawapweteka; adzaika manja awo pa odwala, ndipo adzachira”
(Marko 16:15-18). M’mbiri yonse ya Mpingo, anthu akhala akukhulupirira Yesu
pamene anamva uthenga wabwino ndi kuchitira umboni mphamvu ya Mzimu Woyera. 


Mutu uwu ufotokoza kufunika kwa mbusa wa Chipentekoste kutumikira
mu mphamvu ya Mzimu. Pochita izi, tidzayang'ana pa mphatso zowonetsera zomwe
zalembedwa mu 1 Akorinto 12:8-10, pamodzi ndi cholinga chawo mu utumiki.
Tidzaperekanso malangizo a m'Baibulo a kagwiritsidwe ntchito ka mphatso zauzimu
mu mpingo.


UTUMIKI MU MPHAMVU YA MZIMU


Mbusa aliyense wa Chipentekoste ayenera kudziwa momwe angatumikire
mu mphamvu ya Mzimu ndi zizindikiro zotsata. Utumiki woterewu unali chizolowezi
cha utumiki mu Chipangano Chatsopano, ndipo ukadali chizolowezi cha utumiki
lero.


Utumiki wa mphamvu umachokera mu Mzimu wa Mulungu. Choncho
n’zomveka kunena kuti aliyense amene akufuna kutumikira mu mphamvu ya Mzimu
ayenera kudzazidwa ndi Mzimu Woyera. Yesu anamvetsa zimenezi. N’chifukwa chake
asanakwere kumwamba, anasiyira ophunzira ake lamulo lomaliza lakuti: “Asachoke
mu Yerusalemu, komatu alindire lonjezano la Atate, limene, anati, munalimva kwa
Ine; pakuti Yohane anabatizadi ndi madzi; koma inu mudzabatizidwa ndi Mzimu
Woyera, asanapite masiku ambiri” (Mach. 1:4-5). Pamenepo Yesu anawalonjeza
kuti, “Komatu mudzalandira mphamvu, Mzimu Woyera atadza pa inu: ndipo
mudzakhala mboni zanga mu Yerusalemu, ndi mu Yudeya monse, ndi mu Samariya, ndi
kufikira malekezero ake a dziko” (v. 8).


Zachisoni, abusa ambiri mu Afirika lero sanalandire mphamvu
ya Mzimu. Chifukwa amuna ndi akazi awa sali odzazidwa ndi Mzimu Woyera,
samawona chiwonetsero cha mphamvu ya Mzimu mu mautumiki awo. Izi ndi zomvetsa
chisoni. Ngati simunadzadzidwe ndi Mzimu Woyera, muyenera kufunafuna Mulungu
mpaka “muvekedwa ndi mphamvu yochokera kumwamba” (Luka 24:49). Mulungu
adzakudzadzani ndi Mzimu ndi kukupatsani mphamvu ya utumiki, monga anachitira
ophunzira oyambirira aja pa Tsiku la Pentekoste (Machitidwe 2:1-4).[66]


Kupitilira apo, pali abusa a Chipentekoste omwe, ngakhale adadzazidwa
ndi Mzimu, amaonetsera mphamvu zochepa chabe za Mzimu muutumiki wawo. Ambiri
mwa azibusawa amaganiza kuti cholinga chokha chodzazidwa ndi Mzimu Woyera
ndicho kuwapangitsa iwo kulankhula malilime. Iwo ali ngati mlenje wa m’mudzi
amene amatsuka mfuti yake m’mawa uliwonse, kuwombera mfuti pang’ono m’mwamba,
kuiika pambali, ndi kuyembekezera kuti mkazi wake aphike nyama yabwino.
Amapanga phokoso lambiri, koma amakwaniritsa zochepa kwambiri. 


Ngakhale kuyankhula m'malilime ndi chionetsero chofunikira
cha Mzimu, sicholinga choyambirira chakudzazidwa ndi Mzimu. Cholinga
choyambirira chakudzazidwa ndi Mzimu ndikupatsidwa mphamvu ya utumiki (Mach.
1:8). Monga abusa a Chipentekoste, tiyenera kupitilira pamlingo wakungoyankhula
ndi malilime nkufika ku utumiki wopatsidwa mphamvu ndi Mzimu. Tiyenera
kuphunzira kutumikira mu mphamvu ya Mzimu pamodzi ndi zizindikiro ndi
zodabwitsa. Utumiki woterewu udzabweretsa madalitso kwa anthu a Mulungu ndi
kukokera ochimwa kwa Yesu.


ZITSANZO ZA UTUMIKI WA MPHAMVU YA MZIMU OYERA


Mbusa wa Chipentekoste angaphunzire bwino momwe angatumikire
mu mphamvu ya Mzimu pophunzira ndi kutsanzira utumiki wa Yesu mu Mauthenga
Abwino ndi ophunzira oyambirira mu buku la Machitidwe.


Utumiki Wa Yesu Khristu


Ngakhale kuti Yesu analidi Mulungu owonekera mu thupi,
anasankha kukwaniritsa utumiki wake monga munthu wodzazidwa ndi Mzimu Woyera.
Baibulo limati iye “anadzikhuthula yekha, natenga maonekedwe a kapolo, nakhala m’mafanizidwe
a anthu” (Afilipi 2:7). Motero Yesu anakhala chitsanzo chathu chachikulu cha
utumiki wopatsidwa mphamvu ndi Mzimu.


Zaka mazana ambiri Yesu asanabwere, Yesaya ananeneratu kuti
Mesiya adzakwaniritsa kuitanidwa kwake mu mphamvu ya Mzimu Woyera (Yesaya
61:1-2). Pokwaniritsa ulosi wa Yesaya, Yesu anayamba utumiki wake wapadziko
lapansi mwa kulengeza kuti: “Mzimu wa Ambuye uli pa ine, chifukwa Iye
wandidzoza ine kulalikira Uthenga Wabwino” (Luka 4:18). Pamene Yesu analosera
za ulosi wa Yesaya, iye anayamba utumiki wake wapadziko lapansi. Petro anafotokoza
utumiki wa Yesu wa ku Nazarete ndi mphamvu ya Mzimu: “Za Yesu wa ku Nazarete,
kuti Mulungu anamdzoza Iye ndi Mzimu Woyera ndi mphamvu; amene anapitapita
nachita zabwino, nachiritsa onse osautsidwa ndi mdierekezi, pakuti Mulungu
anali pamodzi ndi Iye” (Mach. 10:38). Ndime izi ndi zina mu Chipangano
Chatsopano zikusonyeza kuti Yesu anachita utumiki wake mu mphamvu ya Mzimu
Woyera (onani Luka 4:1, 14; 5:17). Zozizwitsa, zizindikiro, ndi zodabwitsa
zimene zinatsagana ndi utumiki wa Yesu zinathandiza kukhutiritsa anthu
kumtsatira Iye (onani Mateyo. 4:23-25; 9:35-36; Yohane. 2:11).


Kudalira mwaufulu kwa Ambuye wathu pa mphamvu ya Mzimu mu
utumiki kumatipatsa chitsanzo chabwino. Mofanana ndi Yesu, tiyenera kupatsidwa
mphamvu ndi mzimu woyera, ndipo mofanana ndi iye, tiyenera kulengeza uthenga
wabwino molimba mtima kwa anthu onse. Pa nthawi yomweyo, tiyenera kukhulupirira
Mulungu kuti adzatsimikizira mawu olalikidwa ndi zizindikiro ndi zodabwitsa
zochitidwa mu mphamvu ya Mzimu Woyera.


Utumiki wa Atumwi


Pamodzi ndi utumiki wa Yesu, utumiki wa atumwi ndi ophunzira
ena m’buku la Machitidwe umatipatsa zitsanzo zabwino kwambiri za utumiki mu
mphamvu ya Mzimu. Ophunzira oyambirirawa anaphunzira kutumikira mu mphamvu ya
Mzimu poyang’ana ndi kutsanzira utumiki wopatsidwa mphamvu ndi Mzimu wa
Yesu.Pafupifupi chozizwitsa chilichonse chimene ophunzira anachita m’buku la
Machitidwe chimachokera ku chozizwitsa chimene Yesu anachita m’mauthenga abwino.


Atumwi anatsatira chitsanzo cha Yesu cha kudzazidwa ndi Mzimu.
Iwo ankadziwa kuti, asanatumikire monga mmene Iye ankachitira, ankafunika
kupatsidwa mphamvu ndi Mzimu monga mmene Iye anachitira. Ndipo mofanana ndi
Yesu, iwo anaonetsetsa kuti onse amene anabwera kwa Khristu amapatsidwa mphamvu
ndi Mzimu Woyera ndi kutsogozedwa kuchita utumiki wopatsidwa mphamvu ndi Mzimu
(onani Machitidwe 2:38-39; 8:14-17; 9:17; 19:1-7).


Zitsanzo izi zikutiphunzitsa kuti utumiki woona wa
Chipangano Chatsopano umaposa chidziwitso cha chilengedwe, luso, ndi kuthekera
kwathu. Zimafunika mphamvu ya uzimu, imene imadza pakudzazidwa ndi Mzimu
Woyera. Pansi pa kudzozedwa kwa Mzimu Woyera, Yesu ndi atumwi analengeza
uthenga wa chipulumutso ndi zizindikiro zowatsatira.


CHOLINGA CHA ZIZINDIKIRO NDI ZODABWITSA


Nanga ntchito ya zizindikiro ndi zodabwitsa mu utumiki wa
uthenga wabwino ndi chiyani masiku ano? Zizindikiro, zozizwa, ndi zozizwitsa
zimasonyeza chifundo chachikondi cha Mulungu pa anthu ochimwa. Zimasonyeza kuti
uthenga wabwino uli ndi mphamvu yosintha miyoyo. Mofanana ndi zikwangwani za
m’misewu, zimalozera anthu kwa Yesu monga Mchiritsi, Momboli, ndi Mpulumutsi.
Yohane akutiuza kuti: “Khamu lalikulu la anthu linamtsata [Yesu] Iye, chifukwa
anaona zizindikiro zimene anachita pa odwala” (Yohane. 6:2; onaninso Yohane
20:30-31; Machitidwe 3:1-10). Mulungu akufuna kuti zomwezo zichitike muutumiki
wathu lero.


Yesu ananenanso kuti zipata za gehena, zoyendetsedwa ndi
ziwanda, sizingagonjetse mpingo wake kupita patsogolo (Mat. 16:18). Anatulutsa
ziwanda kuti amasule oponderezedwa ndi kuonetsa ulamuliro wa ufumu wake pa
ufumu wa mdierekezi(Mat. 12:28-29; Luka 11:20-22). Yesu wapereka mphamvu ndi
ulamuliro womwewu kwa onse amene adzalandira Mzimu Wake ndi kudzipereka okha ku
ulamuliro Wake (Mat. 10:1; Marko 3:14-15; Luka 9:1-2; Mach. 1:8).


Mbusa wa Chipentekoste ayenera kuzindikiranso kuti mphamvu
ya Mzimu ilipo kwa membala aliyense wa mpingo wake (Mach. 2:39). Mulungu
akufuna kudzaza aliyense wa iwo ndi Mzimu Wake Woyera, kuwapatsa mphamvu
yakuchitira umboni, ndi kuwapatsa mphatso zosiyanasiyana za Mzimu. Amachita
zimenezi “kuti apindule nao” ku mpingo (1 Ako. 12:7) ndiponso kuti ufumu wake
upite patsogolo padziko lapansi (onani Marko 16:20).[67] 


MPHATSO ZA MZIMU WOYERA


Mphamvu ya Mzimu Woyera yolandiridwa pa ubatizo wa Mzimu
imamasulidwa mu utumiki makamaka kudzera mu mawonetseredwe a mphatso zauzimu.
Pa 1 Akorinto 12:8-10, Paulo akulankhula za mphatso zisanu ndi zinayi za Mzimu
zomwe ziyenera kugwira ntchito mu mpingo uliwonse. Mphatso zisanu ndi zinayi
zimenezi nthawi zina zimatchedwa mphatso zachionetsero, popeza kuti,
m’ndime 7, Paulo akuzitchula kukhala “machitachita a Mzimu.” Mphatso izi
zatanthauzidwa ngati kudzoza kwa uzimu koperekedwa ndi Mzimu Woyera kudzera mwa
ophunzira odzazidwa ndi Mzimu kuti akwaniritse chifuniro cha Atate. Mphatso
zisanu ndi zinayi zowonetsera zikhoza kugawidwa m'magulu atatu: Gulu loyamba
ndi mphatso za mavumbulutso, ndipo likuphatikizapo mau a chidziwitso,
mau a nzeru, ndi kusiyanitsa pakati pa mizimu. Gulu lachiwiri ndi mphatso zauneneri,
ndipo zimaphatikizapo uneneri, malilime amitundumitundu, ndi kumasulira
malilime. Gulu lachitatu ndi mphatso za machitidwe amphamvu, ndipo
limaphatikizapo mphatso za machiritso, chikhulupiriro, ndi mphamvu zozizwa. Ndi
makamaka kudzera mu mphatso za mphamvu kuti zizindikiro ndi zodabwitsa
zimawonetseredwa.[68]


Cholinga cha Mphatso Zauzimu


Mzimu amapereka mphatso za uzimu pazifukwa zitatu: Choyamba,
amazipereka kumangirira, kapena kuwumba mpingo (1 Akorinto 12:7; 14:12, 26).
Chifukwa cha kulimbikitsidwa, mpingo ukhoza kukonzekeretsa mamembala ake kuti
agwire ntchito (Aefeso. 4:11-12).


Chachiwiri, Mzimu amapereka mphatso kuti mpingo ufalitse
uthenga wabwino kwa otayika. Ntchito imeneyi ya mphatso za uzimu ikuwonetsedwa
mu buku la Machitidwe pamene mphatso zimaonekera patsogolo pa ulaliki ndi
utumwi.


Pomaliza, Mzimu Woyera amapereka mphatso za uzimu kuti
mpingo ukule ndi kudzala mipingo yodzazidwa ndi mphamvu ya Mzimu Woyera.
Ndikosavuta kukhazikitsa mpingo kumene uthenga wabwino ukulalikidwa ndi
zizindikiro zotsatira kuposa pamene palibe mawonetseredwe a mphamvu ya Mulungu.
Nkhani ya Henry ndi Ruth, imene yafotokozedwa kumayambiriro kwa mutu uno, ikusonyeza
mfundo imeneyi.


Ntchito ya Mphatso Zamzimu


Mphamvu ya uzimu ndiyofunikira kuti mpingo ugwire bwino
ntchito. Komabe, mphamvu yauzimu ingagwiritsidwe ntchito molakwika. Monga mmene
mkulu wa boma angagwiritsile nchito molakwika mphamvu zandale, Mkhristu wa
Chipentekoste angagwilitsile nchito molakwika mphamvu zauzimu. Kuti tipewe izi,
mu 1 Akorinto 12-14 Paulo adapereka malangizo a kagwiritsidwe ntchito koyenera
kwa mphatso za uzimu mu mpingo.


M’mutu 13, mtumwi akunena kuti mphatso zauzimu ziyenera
kuzindikiridwa monga zisonyezero za chikondi cha Mulungukupyolera mwa
wokhulupirira. Kudera nkhawa kwachikondi pa ubwino wa ena kuyenera motero
kukhala mfundo imene imatsogolera mawonetseredwe aliwonse a Mzimu.


Kenako, m’mutu 14, Paulo akuika malamulo ena ofunikira
kwambiri amawonetseredwe oyenera a mphatso za Mzimu Woyera mumpingo wapamalo,
makamaka mphatso za kunenera, malilime, ndi kumasulira malilime. Iye akuti mau
aulosi sayenera kuyambitsa chisokonezo mu mpingo. Ayenera kutumikira
kumangilira,kulimbikitsa, ndi kutonthoza anthu a Mulungu (v. 3). Kuonjezera
apo, mphatso zauneneri ziyenera kuperekedwa nthawi zonse mwadongosolo (vv.
27-32). Ndipo potsiriza, mzimu ndi zomwe zili m'mau aulosi ziyenera
"kuyesedwa mosamala" ngati zikuchokera kwa Mulungu zisanalandiridwe
(v. 29).


Masiku ano ku Afirika konse, mphatso zauneneri komanso
mphatso zamphamvu zikugwiritsiridwa ntchito molakwika. Aneneri onyenga ndi
atumwi onyenga asandutsa machiritso ndi zozizwitsa kukhala ntchito yopezera
phindu. Amuna ndi akazi achinyengo amenewa mopanda manyazi amagulitsa
zizindikiro ndi zodabwitsa zawo zabodza kwa anthu amene amafuna njira
zothetsera mavuto awo. Komabe, m’Malemba onse, palibe chozizwitsa chimene
chimagulitsidwa kwa aliyense.


Monga Mbusa wokhulupirika wa Chipentekoste, muyenera kuonetsetsa
kuti mpingo wanu usatsatire makhalidwe oipawa. M'malo mwake, muyenera kudalira
Mulungu modzichepetsa kuti achite zizindikiro ndi zodabwitsa kudzera muutumiki
wanu. Ndipo muyenera kuchita izi popanda kugonjera ku chiyeso cha kugulitsa
zozizwitsa za Mulungu. Yesu analamula ophunzira ake kuti: “Chiritsani akudwala,
ukitsani akufa, konzani akhate, tulutsani ziwanda.” Kenako anawonjezera kuti:
“Munalandira kwaulere; patsani kwaulere” (Mateyu 10:8). Mbusa wa Chipentekoste amakumbukira
nthawi zonse kuti mphatso zauzimu sizili zake kuti azigwiritsa ntchito momwe
angafunire. M'malo mwake, ndi mphatso za Mzimu Woyera ndipo ziyenera
kugwiritsidwa ntchito "monga momwe wafunira" (1 Ako. 12:11).


Mutha kuwunika mawonekedwe a mphatso ya uzimu mu mpingo
pofunsa mafunso awa:


1. Kodi mawonetseredwewa akugwirizana ndi Mau a Mulungu?
Ngati sizikugwirizana ndi ziphunzitso zomveka bwino za m'Malemba, ziyenera kukanidwa.
Mzimu wa Mulungu sadzatsutsana ndi Mawu a Mulungu.


2. Kodi mawonetseredwe a mphatso amalemekeza Mulungu?
Mphatso zauzimu sizimaperekedwa kuti zikweze mtumiki; zimapatsidwa kulemekeza
Mulungu ndi kulozera anthu kwa Yesu (Mat. 15:31; Marko 2:12). Ngati
kuwonetseredwa kwa mphatso ya uzimu kumakweza wina aliyense kupatula Mulungu,
ziyenera kukayikiridwa (Yoh. 16:13-15; 1 Ako. 1:29).


3. Kodi mawonetseredwe amangirira mpingo? Mphatso
zauzimu zimaperekedwa kuti zimange mpingo. Ngati chiwonetsero chimayambitsa
chisokonezo kapena kufooketsa chikhulupiriro cha anthu mwa Khristu, chiyenera
kukanidwa.


4. Kodi mawonetseredwewa amathandiza kupititsa patsogolo
ntchito ya Mulungu? Mphatso za uzimu ndi zida zamphamvu za kulalikira ndi kudzala
mipingo. Choncho, iwo amene akugwira ntchito mu mphatso ayenera kukhala mboni
zogwira mtima za Khristu. Ngati mawonetseredwe a Mzimu amasokoneza kapena
kutembenuza anthu kuchoka ku ntchito ya Mulungu, sikuyenera kuloledwa.


Kulimbikitsa Mphatso Zauzimu


Pamene inu, ngati Mbusa wa Chipentekoste, mukuyenera kusamala
kuti musagwiritse ntchito molakwika mphatso za uzimu mu mpingo wanu, ichi
chisakhale chokhumba chanu chachikulu.Cholinga chanu chachikulu chikhale
kulimbikitsa mawonetseredwe a mphatso. Simuyenera kukhutitsidwa ndi zokambirana
chabe za zizindikiro ndi zodabwitsa. M'malo mwake, muyenera kuwalimbikitsa kuti
azigwira ntchito pafupipafupi mu mpingo ndi pamsika. Mutha kuchita izi m'njira
zinayi:


Choyamba, muyenera kuphunzitsa mamembala anu za chisamaliro
chachikondi cha Mulungu kwa anthu onse, ndi momwe Iye akufuna kutambasula
dzanja lake la chisomo kuti awapulumutse, kuwadalitsa, ndi kuwachiritsa.
Mufunikanso kulangiza mamembala m'mene Mulungu akufunira kuwagwiritsira ntchito
muutumiki wopatsidwa mphamvu ndi Mzimu, ndi momwe iwo eniwo angagwiritsire
ntchito powonetsera mphatso zauzimu.


Chachiwiri, muyenera kukhala chitsanzo cha utumiki
wopatsidwa mphamvu ndi Mzimu pamaso pa anthu. Njira yabwino yolimbikitsira
mamembala kugwiritsa ntchito mphatso zauzimu ndikuwawonetsa momwe
zimachitikira. Izi ndi zimene Yesu anachita ndi ophunzira ake. Anawasonyeza
mmene angatumikire mu mphamvu ya Mzimu mwa kupulumutsa munthu wogwidwa ndi chiwanda
(Luka 8:26-39) ndi kuchiritsa mkazi wodwala ndi kuukitsa mtsikana wakufa (vv.
40-56). Kenako “anawatuma kukalalikira ufumu wa Mulungu ndi kuchiritsa anthu
odwala” (9:2). Choncho muyenera kulola kuti Mulungu akudzazeni
ndikukudzazaninso ndi Mzimu Woyera. Kenako, muyenera kudalira Iye kuti
adzakugwiritsani ntchito kusonyeza mphatso zauzimu pa moyo wanu ndi utumiki
wanu.


Chachitatu, muyenera kulimbikitsa mamembala anu kukuyankhapo
kuchitsogozo cha Mzimu Woyera ndikuchita mwachikhulupiriro kuti awonetsetse
mphatso zauzimu. Muyeneranso kupereka mwayi kwa anthu kuti agwiritse ntchito
mphatso panthawi ya kupembedza ndi kulalikira.


Pomaliza, muyenera kulimbikitsa mawonetseredwe a mphatso za
uzimu mu mpingo poyesetsa kukulitsa mkhalidwe woyenerera mu mapemphero a
mpingo. Mkhalidwe woterowo umadziwika ndi kupezeka kwa Mulungu ndi chikhulupiriro
choyembekezera. Mulungu amaonetsera kupezeka Kwake pamene anthu Ake atsegula
mitima yawo kwa Iye pomutamanda ndi kumulambira moona. Chikhulupiriro
choyembekezeka chimapangidwa pamene anthu a Mulungu akulimbikitsidwa kufikira
ndi kuyembekezera kuti Mulungu awonetsere kukhalapo Kwake "ndi
zizindikiro, ndi zozizwitsa ndi mphamvu zamitundumitundu ndi zogawira za Mzimu
Woyera, monga mwa chifuniro chake" (Aheb. 2: 4).


___________________


Mbusa weniweni wa Chipentekoste adzayesetsa kukhala mwamuna
kapena mkazi wa Mzimu. Adzapanga cholinga chawo kuphunzira kutumikira mu
mphamvu ya Mzimu Woyera ndi zizindikiro zowatsatira, ndipo adzaphunzitsa anthu
awo kuchita zomwezo.


 







~ Mutu 22 ~



Kumenya Nkhondo za Uzimu


 


Yesu anamvetsa kuti Iye anali nawo mu kulimbana kwakukulu
kwauzimu ndi Satana ndi magulu ake ankhondo. Nthawi ina anatulutsa chiwanda mwa
munthu wakhungu ndi wosalankhula. Anthu anangoyang’ana modabwa pamene munthuyo
anayamba kuona ndi kulankhula. Ena anafunsa kuti, “Uyu si Mwana wa Davide
kodi?” Ena amanong’onezana kuti: “Uyu samatulutsa ziwanda koma ndi mphamvu yake
ya Belezebulu, mkulu wa ziwanda” (Mat. 12:22-24).


Yesu anadziwa maganizo awo ndipo anawauza kuti: “Ufumu uliwonse
wogawanika pa wokha sukhalira kupasuka, ndipo mzinda uliwonse kapena banja
logawanika pa lokha silikhala.” Kenako anawafotokozera zimene zinali
zitangochitika kumene, kuti: “koma ngati Ine ndimatulutsa ziwanda ndi mphamvu
ya Mzimu wa Mulungu, pomwepo Ufumu wa Mulungu unafika pa inu.” Kenako
anawonjezera kuti: “Kapena akhoza bwanji munthu kulowa m’banja la munthu
wolimba, ndi kufunkha akatundu ake, ngati iye sayamba kumanga munthu wolimbayo?
Ndipo pamenepo adzafunkha za m’banja lake” (Mat. 12:25-29). 


N’chimodzimodzinso masiku ano; ifenso tili m’nkhondo yaikulu
ndi mphamvu za zoipa. Tisanayambe kumasula anthu ku ukapolo wa uchimo ndi
Satana, tiyenera kumenya nawo nkhondo yauzimu. Choyamba tiyenera kumanga munthu
wamphamvuyo. Kenako, tikhoza kulanda nyumba yake. Mutu uwu ukambirana za
kufunika kwa mbusa wa Chipentekoste kukhala okhoza kutsutsa ndi kugonjetsa
mizimu ya ziwanda.


KUMVETSA NKHONDO YA UZIMU


Yesu asanabwerere kumwamba, anasiya mpingo wake ndiKutumidwa
Kwakukulu. Iye analamula otsatira ake kuti: “Mukani, phunzitsani anthu a
mitundu yonse, ndi kuwabatiza iwo m’dzina la Atate, ndi la Mwana, ndi la Mzimu
woyera, ndi kuwaphunzitsa, asunge zinthu zonse zimene ndinakulamulirani inu”
(Mat. 28:19). Buku la Machitidwe a Atumwi ndi nkhani ya mmene ophunzira
oyambirira a Khristu anayamba kukwaniritsa ntchito yake mu mphamvu ya Mzimu
Woyera.


Kutumidwa Kwakukulu kumeneku kukugwirabe ntchito mpaka pano,
ndipo ntchitoyi idzagwirabe “mpaka chimaliziro cha nthawi ya pansi pano” (v.
20). Kuti ntchito imeneyi igwirike bwino, mpingo ndi utsogoleri wake uyenera
kudziwa momwe ungathanirane ndi Satana ndi ziwanda zake.


Zenizeni za Nkhondo Yauzimu


Nkhondo yauzimu ndi yeniyeni. Pali mdani weniweni, ndipo
pali nkhondo zenizeni zauzimu zomwe ife monga abusa a Chipentekoste tiyenera
kumenyana ndi kupambana. M’kalata yake yopita kwa Aefeso, Paulo ananena za
nkhondo yauzimu imeneyi:


“Chifukwa kuti kulimbana kwathu sitilimbana nao mwazi ndi
thupi, komatu nao maukulu, ndi maulamuliro, ndi akuchita zolimbika a dziko lapansi
amdima uno, ndi auzimu a choipa m’zakumwamba” (Aefeso. 6:12).


Mtumwiyu anafotokozanso mmene atumiki a Khristu apatsidwa
zida zauzimu zamphamvu zoti azigwiritsa ntchito polimbana ndi zoipa: “pakuti
zida zankhondo yathu sizili za thupi, koma zamphamvu mwa Mulungu zakupasula
malinga” (2 Ako. 10:4).


Anthu miyandamiyanda mu Afirika muno sanalandire umboni
wokwanira wa uthenga wabwino. Anthu amenewa akukhala m’madera olamulidwa ndi
zipembedzo zotsutsana ndi kufalikira kwa Chikhristu. Madongosolo amenewa
amalamuliridwa ndi olamulira amphamvu a ziwanda, amenenso amalamuliridwa ndi
Satana, “kalonga wa ziwanda” (Marko 3:22; fanizilani ndi 1 Yohane 5:19). Kuti
apulumutse anthuwa, munthu wamphamvuyo ayenera kumangidwa ndi kuthamangitsidwa
(Mat. 12:28-29). Choncho, ngati mpingo uyenera kukwaniritsa bwino ntchito ya
Khristu, ukuyenera kuphunzira kuyenda mu mphamvu ya Mzimu Woyera. Ndipo uyenera
kudziwa momwe ungachitire ndikugonjetsa mphamvu za ziwanda.


Yesu anaphunzitsa ophunzira ake kupemphera kuti: “Ufumu wanu
udze. Kufuna kwanu kuchitidwe, monga Kumwamba chomwecho pansi pano” (Mateyu.
6:10). Nthawi ina iye anawauza kuti: “Ndithu ndinena ndi inu kuti, Alipo ena
akuimirira pano, amene sadzalawa imfa konse, kufikira akaona Ufumu wa Mulungu
utadza ndi mphamvu” (Marko 9:1).


Yesu ankanena za Tsiku la Pentekoste, pamene ophunzira ake
“adzavekedwa ndi mphamvu yochokera kumwamba” (Luka 24:49; Machitidwe 2:4).


Lero, ufumu wa Mulungu umabwera mu mphamvu nthawi iliyonse
pamene wina wapulumutsidwa, kuchiritsidwa, kuwomboledwa, kapena kudzazidwa ndi
Mzimu Woyera. Mbusa wa Chipentekoste ayenera kutsogolera anthu ake kupemphera pafupipafupi
kuti ufumu wa Mulungu udze mu mphamvu.


Mkhalidwe wa Nkhondo Yauzimu


Nkhondo yauzimu ndi mkangano pakati pa chabwino ndi choipa,
pakati pa chimene chili choyera ndi chosayera. Mu nthawi ino, ndi kulimbana
kosalekeza pakati pa Satana ndi ziwanda zake ndi Mpingo woona wa Mulungu.


Mdierekezi wasonkhanitsa chuma chake chonse kuti awononge
ntchito yowombola ya Mulungu ya mafuko. Iye ndi wakupha ndi wabodza ndipo
amafuna “kuba, kupha, ndi kuwononga” (Yohane 8:44; 10:10). Iye ndi ziwanda zake
amagwira ntchito kuchititsa khungu maganizo a anthu kuti asazindikire choonadi
cha uthenga wabwino (2 Akorinto 4:3-4). Chifukwa chakuti amadana ndi Mulungu,
Mdierekezi amafuna kuti amugwetse ndi kumuvulaza. Komabe, akudziwa kuti sangampweteke
Mulungu. Chotero iyeamafuna kusautsa ndi kuwononga awo amene Mulungu amawakonda,
mtundu wa anthu.


Yesu analengeza kuti ufumu wa Mulungu wafika (Marko 1:14-15;
Luka 8:1, 9:11). Iye analengeza molimba mtima kuti anadza kudzawononga ufumu wa
Satana ndi kukhazikitsa ulamuliro wa Mulungu padziko lapansi. Uthenga wa ufumu
wa Mulungu unalinso pamtima pa kulalikira kwa ophunzira a Khristu (fanizilani
Machitidwe 8:12; 19:8). Yesu anawatuma kukalengeza ufumu wa Mulungu ndi
kusonyeza mphamvu zake pa “mphamvu zonse za mdaniyo” (Luka 10:19; onaninso Mateyu.
10:7; Luka 9:1-2; 10:8-9).[69]


KUKONZEKERA NKHONDO YA UZIMU


Monga Mbusa wa Chipentekoste, muyenera kukhala okonzeka
nthawi zonse kutsutsa ndikugonjetsa mizimu ya ziwanda. Ndipo inunso muyenera
kuphunzitsa mamembala a mpingo wanu kuchita chimodzimodzi. Nazi njira zina
zomwe mungakonzekere nkhondo yauzimu:


Dzazidwani ndi Mzimu Woyera


Choyamba, onetsetsani kuti mwadzazidwa ndi Mzimu Woyera
(Mach. 2:4; 4:31) ndi kuti tsopano mukuyenda ndikukhala “moyenda ndi Mzimu”
(Agal. 5:25). Yesu mwini anadzazidwa ndi Mzimu (Luka 3:21-22), ndipo anakhala
ndi kutumikira mu mphamvu ya Mzimu (Luka 4:18-19; Mach. 10:38). Yesu anachitira
umboni kuti ndi mphamvu ya Mzimu Woyera anatulutsa ziwanda (Mat. 12:28). Ngati
tingathe kuchita bwino pankhondo ya uzimu, ifenso tiyenera kupatsidwa mphamvu
ndi Mzimu Woyera.


Zindikirani Zimene Khristu Anachita


Kenako, pokonzekera nkhondo yauzimu, muyenera kuzindikira
zonse zomwe Khristu adakwaniritsa pa Kalvare. Kumeneko, analipira mtengo wa
chiombolo cha anthu (Yeseya. 53:6; 1 Yohane. 2:2). Anawononganso ulamuliro wa
mdierekezi pa dziko lapansi (Yohane 12:31). Baibulo limatiuza kuti Khristu “atavula
maukulu ndi maulamuliro, anawaonetsera poyera, nawagonjetsera nako” (Akolose.
2:15).


Tsopano, chifukwa cha ntchito yamphamvu ya Khristu pa Kalvare,
Satana ndi ziwanda zake ali adani ogonjetsedwa (Ahebri 2:14-15). Ngati tiyenda
mu Mzimu, ndi kudzipereka tokha kwathunthu kwa Khristu ndi chifuniro chake,
Iye adzatipatsa ife mphamvu ndi ulamuliro umene tikufunikira kuti tigonjetse
Satana ndi ziwanda zake.


Kumbukirani Chomwe Muli mwa Khristu


Kuonjezera apo, pokonzekera nkhondo yauzimu, muyenera kudzikumbutsa
nokha kuti ndinu ndani mwa Khristu. Ngakhale mukukhala pano padziko lapansi,
monga mwana wa Mulungu, ndinu nzika ya kumwamba (Afilipi 3:20). Ngati
mungakumbukire chowonadi ichi, ndikusankha kukhala ngati mwana weniweni wakumwamba,
Yehova adzakupatsani zonse, ulamuliro, ndi mphamvu za dzikolo. Pamene
muphunzira kuganiza ndi kuchita monga nzika ya ufumu wa Mulungu, m’pamenenso mudzakhala
okonzeka kwambiri kulengeza uthenga wabwino wa ufumu kwa anthu otayika, ndipo
m’pamenenso mudzakhala wokhoza kumenya nkhondo m’malo auzimu.


Valani Zida Zonse za Mulungu


Pomaliza, Paulo akulimbikitsa ankhondo auzimu kuti “tadzilimbikani
mwa Ambuye, ndi m’kulimba kwa mphamvu yake” (Aefeso. 6:10). Njira imodzi imene
tingachitire zimenezi ndiyo kuvala zida zonse za Mulungu. Kenako, tsiku loipa
likadzafika,tidzatha kuima nji polimbana ndi mdani (vv. 11, 13).


Kenako Paulo anatchula zida zisanu ndi ziwiri zamphamvu zauzimu
zomwe Khristu wapereka kwa atumiki ake. Amaperekanso zidziwitso za momwe chida
chilichonse chingagwiritsire ntchito kumenya nkhondo yauzimu (Aef. 6:13-18).
Tiyeni tiwone bwinobwino zida zisanu ndi ziwiri zauzimu izi:


1. Lamba wa choonadi. Choyamba, tiyenera kudzimanga
ndi “lamba wa choonadi” (Aef. 6:14). Kuvala lamba wa choonadi kumatanthauza
zinthu ziwiri: Kumatanthauza kuti tidzikonzekeretsa ndi choonadi cha Mawu a
Mulungu (Yoh. 17:17). Kumatanthauzanso kuti tiyenera kudzikulunga m’choonadi,
ndiko kuti, m’kuona mtima kotheratu ndi kukhulupirika. Ndi chida ichi tidzatha
kutsutsa mabodza a mdierekezi (Yoh. 8:44).


2. Chodzitetezera pachifuwa cha chilungamo. Kenako,
tiyenera kukonzekera nkhondo yauzimu mwa kuvala “chapachifuwa cha chilungamo”
(Aef. 6:14) Timachita izi poonetsetsa kuti tili pa ubale wabwino ndi Mulungu,
komanso kuti tikukhala mu chiyanjano chosasweka ndi Yesu Khristu (Yoh. 15:5).
Chifukwa cha unansi umenewu, timatha kukhala ndi moyo waukhondo ndi woyera 


3. Mapazi okonzeka. Chachitatu, tiyenera
kudzikonzekeretsa tokha ndi “kukonzeka” (Aef. 6:15). Mwa kuyankhula kwina,
tiyenera kukhala osamala nthawi zonse ndi mdani wathu (1 Petro. 5:8). Kukonzekera
kumeneku kumapangidwa ndi kumva ndi kumvera uthenga wabwino. Komanso, monga abusa
okhulupirika a gulu la nkhosa la Mulungu, tiyenera kukonzekeletsa anthu a
Mulungu kaamba ka kuukira kwa adani, monga momwe Paulo anachitira ndi akulu a
ku Aefeso (Mac. 20:28-31).


4. Chishango cha chikhulupiriro. Chachinayi, tiyenera
kunyamula “chishango cha chikhulupiriro” (Aef. 6:16). Tikhoza kugwiritsa
ntchito chida chauzimu chimenechi ngati chitetezo ku “mivi yonse yoyaka moto ya
woipayo” (v. 16). Mivi yoyaka moto imeneyi imaphatikizapo mayesero
osiyanasiyana a mdierekezi monga maganizo oipa ndi zilakolako ndi zonyengerera
kuti tisamvere malamulo a Mulungu. Chikhulupiriro chathu chimamangika pakumvetsera
ndi kuwerenga Mawu a Mulungu (Aroma 10:17) ndi kupemphera mu Mzimu Woyera (Yuda
20).


5. Chisoti cha chipulumutso. Chida chachisanu chomwe
tili nacho ndi “chisoti cha chipulumutso” (Aef. 6:17). Chipulumutso chimenechi
chimaphatikizapo, osati kupulumutsidwa kokha ku uchimo ndi gahena, komanso
chipulumutso chilichonse kapena chiwombolo chilichonse chochokera kwa Mulungu,
monga kupulumutsidwa ku ziwanda, ngozi, matenda, ndi imfa.


6. Mawu a Mulungu. Chachisanu ndi chimodzi, tiyenera
kutenga “lupanga la Mzimu, ndilo Mau a Mulungu” (Aef. 6:17). Mawu a Mulungu ndi
chimodzi mwa zida zauzimu za mbusa wa Chipentekoste. Tikhoza kudzikonzekeretsa
tokha ndi Mawu a Mulungu mwa kuphunzira mwakhama ndi kuloweza malemba (Masalmo
119:11). Komanso, tiyenera kulengeza Mawu a Mulungu mokhulupirika kwa onse
amene angamvetsere (2 Tim. 4:2).[70]



Mawu a Mulungu atha kugwiritsidwa ntchito pankhondo yopita
chitsogolo (makani) komanso yodzitchinjiriza. Itha kugwiritsidwa ntchito ngati
chida chopitira chitsogolo mwa makani pamene Mawu agwiritsidwa ntchito
m'pemphero, komanso pamene alalikidwa ndi kuphunzitsidwa pansi pa kudzoza kwa
Mzimu. Ndipo angagwiritsidwe ntchito ngati chida chodzitetezera polimbana ndi
kuukira kwa Satana, monga momwe Yesu anachitira m’chipululu (Luka 4:1-13).


“Mawu a Mulungu” otchulidwa m’ndime iyi atha kukhalanso mawu
aumwini kapena a rhema amene wophunzira wa Khristuangalandire kuchokera
kwa Mzimu. Imeneyi ikhoza kukhala ndime ya m’Baibulo imene Yehova amaika pa
mtima wa munthu. Kapena likhoza kukhala vumbulutso lochokera kwa Mulungu kuti
likwaniritse chosowa chapadera, monga mawu achidziwitso kapena mawu anzeru (1
Akorinto 12:8).


7. Pemphero mu Mzimu. Pomaliza, tiyenera kutenga
chida cha pemphero mu Mzimu. Pemphero loterolo ndi chida champhamvu chauzimu.
Motero Paulo akulimbikitsa okhulupirira “mwa pemphero lonse ndi pembedzero
mupemphere nthawi yonse mwa Mzimu” (Aef. 6:18). Izi zikutanthauza kuti nthawi
zambiri tiyenera kulola Mzimu Woyera kutidzoza ndikuwongolera mapemphero athu.
Kupemphera kwamtunduwu kumaphatikizapo kupemphera m'malilime (1 Akorinto 14:14;
onaninso Aroma 8:26).


Zida Zina Zisanu ndi Ziwiri Zauzimu


Baibulo limakamba za zida zisanu ndi ziwiri zamphamvu zauzimu
zomwe mbusa wa Chipentekoste angagwiritse ntchito kuti agonjetse mdani:


1. Chida chosala kudya. Kugwiritsidwa ntchito kusala
kudya pamodzi ndi pemphero, kusala kudya ndi chida champhamvu chauzimu (Marko
9:29).


2. Chida choyamika. Mphamvu yayikulu yauzimu
imapangidwa kudzera mu matamando odzozedwa ndi Mzimu. Pamene anthu a Mulungu
atamanda, malinga amagwa (Yoswa 6:16-20), magulu ankhondo akugonjetsedwa, (2
Mbiri 20:1-26) ndipo zitseko za ndende zinatsegulidwa (Mach. 16:25-26). 


3. Chida cha chikondi. Chikondi chenicheni chili ndi
mphamvu yodabwitsa potsogolera amuna ndi akazi kwa Khristu (Aroma 5:5). Ena,
amene sitingapambane ndi kuwakopa mwa malankhulidwe, kapena kuwonetsera mphamvu
zathu, tikhoza kupindula kwa Khristu kudzera mu mawonetseredwe osavuta a
chikondi chachikhristu (12:20-21).


4. Chida cha ubatizo wa Mzimu Woyera. Yesu
analonjeza otsatira ake mphamvu pamene Mzimu Woyera anadza pa iwo (Mach. 1:8).
Amalankhula za ubatizo wa Mzimu Woyera (Luka 3:16; Machitidwe 1:5; 2:4).[71] 


5. Zida za mphatso za Mzimu. Chifukwa chimodzi
chimene Mzimu amapereka mphatso zake ku mpingo ndi chakuti okhulupirira akhale
okonzeka kumenya nkhondo ya uzimu (1 Akorinto 12:8-10).[72] 


6. Chida cha dzina la Yesu. Ulamuliro wonse
wakumwamba waima kumbuyo kwa dzina la Yesu (Afilipi 2:9-11). Pamene tigwiritsa
ntchito dzina lake monga momwe adalamulira, mphamvu za gahena ziyenera
kudzipereka (Yohane 14:13-14; Machitidwe 3:6; 9:27; 16:18).


7. Chida cha uthenga wabwino. Paulo anatcha Uthenga
Wabwino kuti “mphamvu ya Mulungu yakupulumutsa yense wakukhulupirira” (Aroma
1:16). Uthenga Wabwino ndi uthenga wa chipulumutso mwa Khristu. Uthenga Wabwino
uli ndi mphamvu yakulenga chikhulupiriro m’mitima ya anthu amene amaumva
ukulalikidwa (Aroma 10:17). Sitiyenera kulephera kulalikira uthenga wabwino
mokhulupirika nthawi iliyonse (1 Akorinto 9:16).


KUCHITA NKHONDO YA UZIMU


Funso nali, “Kodi Mbusa wa Chipentekoste (kapena,
kwenikweni, wophunzira aliyense wodzazidwa ndi Mzimu)angayang’anizane ndi
kutulutsa mizimu yoipa mwa munthu wogwidwa ndi ziwanda? Nazi njira zitatu zomwe
mungagwiritse ntchito potumikira chiwombolo kwa iwo omwe ali mu ukapolo wa
ziwanda.[73]


Funsani mafunso 


Gawo loyamba potumikira mamasulidwe kwa ogwidwa ndi ziwinda
ndi kufunsa mafunso, ngati izi zingatheke. Munthawi imeneyi, mudzalankhula ndi
munthu amene akufunika kupulumutsidwa. Cholinga chanu ndi kudziwa zambiri za
makhalidwe a munthuyo. Panthawi imeneyi, kudzera mu mphatso ya kuzindikira
mizimu,mutha kuzindikira kupezeka kwa ziwanda. Kapena ziwanda zingavutike ndi kukhalapo
kwa Mulungu ndi kudziulura zokha (Marko 1:23; 5:6-7). Ngati n’kotheka,
mutsogolere wogwida ndiziwandayo m’pemphero la kulapa ndi kuulula machimo. 


Izi nzofunika makamaka pamene machimo a munthuyo ali ogwirizana
kwambiri ndi ukapolo wake wauzimu. M’pempherolimeneli, womasulidwayo ayenera
kulengeza za kuleka khalidwe lokopa ziwanda ndi ntchito zotsatizana nazo za
thupi m’moyo wake.


Kuchita Utumiki


Gawo lachiwiri la njira yopulumutsira ndi kuchitapo kanthu
kwa utumiki. Uku ndiko kukumana ndi mphamvu zenizeni ndi mphamvu za ziwanda.
Choyenera kuchita poyamba ndi kuyitanira pa dzina la Yesu ndikuitana Mzimu
Woyera kuti abwere ndikuwonetsa kupezeka kwake ndi mphamvu zake.
Mukangozindikira kukhalapo kwa Mulungu, mutha kupitiriza kutulutsa (kapena
nthawi zina, kuthamangitsa) ziwanda. Pamene Mzimu amatsogolera, mutha
kugwiritsa ntchito imodzi kapena zingapo mwa njira za m'Baibulo izi:


·        
Mukhoza kumanga ziwanda m’dzina la Yesu (Mat. 16:17-19; 18:18).


·        
Mukhoza kulamula ziwandazo kuti zituluke, zichoke, kapena kuti
zimasule munthu amene wagwidwa nazo (Luka 4:35).


·        
Mukhoza kulamula ziwanda kuti zisalowenso mwamunthuyo (Marko
9:25).


 


Nthawi zina ziwanda zimakana kutuluka, ndipo padzakhala kulimbana
(Luka 8:29; 11:14). Zikatero, muyenera kulimbikira m’chikhulupiriro mpaka
kupambana kutafika. Kupulumutsidwa nthawi zambiri kumatsagana ndi
mawonetseredwe a thupi (Marko 7:30; Luka 4:33-35; 9:42). Izi zikachitika,
musamachite mantha kapena kudodometsedwa. M’malo mwake, muyenera kupitiriza
kuyenda mu mphamvu ya Mzimu Woyera, kulamula kuti ziwandazo zikhale chete
(Marko 1:25), ndipo mu ulamuliro wa dzina la Yesu, muzilamula kuti zituluke ndi
kukhala kunja (Marko 9:25) 


Uphungu Pambuyo pa Pemphero


Gawo lomaliza la njira yopulumutsira ndi uphungu wa pambuyo
pa pemphero. Njira imeneyi ndi yofunika kwambiri kwa munthu amene wakhala
akulamulidwa ndi ziwanda. Adzafunikira pemphero ndi chochirikiza chamalingaliro
pambuyo pa kuwomboledwa kwawo. Ngati munthuyo sanabadwe mwatsopano, muyenera
kumutsogolera nthawi yomweyo ku chikhulupiriro mwa Khristu. Kuonjezera apo,
muwatsogolere nthawi yomweyo mu ubatizo wa Mzimu Woyera. Yesu anachenjeza za
kunyalanyaza zinthu zofunika zimenezi (Mat. 12:43-45). Inu, kapena wina amene
mwamtuma, muyenera kukhala pafupi kwambiri ndi munthuyo mpaka atamasulidwa ku
ukapolo wake.


_____________________


Monga Mbusa wa Chipentekoste, Khristu wakutumani kuti
muchite nkhondo yauzimu (Marko 16:15-16). Mungathe kulimbana ndi mdierekezi ndi
ziwanda zake molimba mtima, podziwa kuti Iye amene amakhala mkati mwanu ndi wamkulu
kuposa iye amene ali m’dziko lapansi (1 Yohane 4:4).


 







~ Gawo 6 ~



Mbusa wa Chipentekoste ngati Oweta Nkhosa


 


 







~ Mutu 23 ~



Kumvetsetsa Utumiki wa Mbusa


 


Ndizotheka ndithu kuti munthu kukhala wotenga nawo mbali mu
zinthu za chipembedzo, ndikudzipereka kwathunthu kuzochitikazo, koma nthawi
yomweyo osamvetsetsa bwino zomwe akuchita kapena chifukwa chimene akuchitira
zinthu. Mzimu Woyera anatsogolerapo Filipo kwa mdindo wolemekezeka, woona mtima
ndi wodzipereka wa ku Etiopiya. Wolemekezekayu anali kuwerenga Malemba. Komabe,
iye sadamvetsetse zomwe amawerenga (Mach. 8:29-31). Mu nthawi ina, Paulo
anakumana ndi amuna oona mtima odzipereka a ku Aatene. Anthuwa amalambira kwa
“MULUNGU WOSADZIWIKA.” Komabe, sadamvetsetse amene iwoamamulambira kapena
chifukwa chake (Mach. 17:22-23). Amafunikira kufotokozeredwa. 


Abusa ambiri a Chipentekoste mu Afirika amadzipezekeretsa
okha munyengo zonga izi. Iwo amakhala ochitachita mu utumiki wa ubusa, ndipo
ndi odzipereka mwakuya mukukwaniritsa udindo wao ngati Mbusa. Komabe,
m’choonadi, amamvetsetsa zochepa za zomwe akuchita kapena chifukwa chimene
akuchitira izo. Monga mdindo wolemekezeka wa ku Etiopiya, amadandaulira,
“Ndingathe bwanji, popanda munthu wonditsogolera?” izi zalembedwa kuti ziyankhe
kudandaulaku. Izi zikuyala maziko akamvetsetsedwe ka utumuki wa abusa, maziko
amene utumuki wolimba ungamangidwepo.


 


MALO A UTUMIKI WA UBUSA


Utumiki wa ubusa umachitika mu mpingo wa pamalo. Mau a
chigiriki okhudza mpingo mu Chipangano Chatsopano ndi ekelezia, amene
amatanthauza iwo amene ayitanidwa ndi kupatulidwa. Choncho, mpingo wa pamalo
ndi gulu la anthu omwe apatulidwa mwa Khristu kuti atumikire ndi kulambira Iye.
Umapangidwa ndi iwo amene abadwa mwa Mzimu wa Mulungu ndi kutsukidwa mu mwazi
wake (Yoh. 3:3-7; Mach. 20:28).


Zinthu zitatu zitha kunenedwa zokhudza mpingo: choyamba,
mpingo ndi wake wa Mulungu. Yesu adatcha mpingo kuti “Mpingo wanga” (Mateyu
16:18). Paulo adawutcha kuti “Nyumba ya Mulungu….Ekelezia wa Mulungu wa moyo”
(1 Tim. 3:15). Chachiwiri, mpingo ndi malo okhalilamo. Paulo akuyakhula za
mpingo kuti ndi “Kachisi oyera” amene “wakhala chokhalamo Mulungu mwa Mzimu” (Aefeso 2:22).
Chotsiriza, mpingo ndi “mzati ndi mchirikizo wa choonadi” (1 Tim. 3:15). M’mau
ena, ndi chimango cha uzimu chomwe chimanthandizira ndi kusunga choonadi.
Chimodzi mwa nntchito ya mpingo ndi kusunga ndi kulengeza choonadi (Mat. 28:19;
2 Ako. 2:14). Ngati Mbusa wa chipentekoste, uyenera kukhala odziwa ndithu
kuti uchite utumiki wako mmaonedwe amenewa.


LINGALIRO LA UTUMIKI


Ndizofunikiranso kwambiri kuti umvetsetse lingaliro la
Baibulo pa utumiki. Malemba amaphunzitsa kuti Khristu anasankha mautumiki mu
Mpingo kuti athe kupangitsa iwo kukwaniritsa chake choperekedwa ndi Mulungu.
Cholinga cha Mulungu ku mpingo ndi kuti ulalikire uthenga wabwino kwa anthu
onse mu mphamvu ya Mzimu Woyera kubweranso kwa Khristu kusanachitike (Marko
16:15-16; Mach. 1:8). Kenako, muyenera kutenga okhulupirira ndikuwapanga iwo
kukhala ophunzira omvera, kuwaumba iwo mu chifanizo cha Mbuye wao (Mat. 28:19; Akolose
3:10).


Liwu lakuti utumiki limanyamulanso koposa malingaliro
a nntchito ndi kachitidwe. Paulo akufotokozera lingaliro la utumiki. Mu Aefeso 4,
akuyankhula za mitundu inayi ya utumiki:


Utumuki wa Yesu


Choyamba, Paulo akuyankhula za utumiki wa Yesu, Mesiya (Aef.
4:8-10). Kudzera mu ntchito Yake yakuombola pamtanda (kuphatikizapo imfa Yake,
kuikidwa mmanda, kuuka, ndi kukwera kwake kwa Atate), Yesu adakhazikitsa
Chipangano Chatsopano. Ali pa dziko lapansi Khristu adatumikira ngati mtumwi (Ahebri
3:1), mneneri (Luka 24:19), mlaliki (Luka 19:10), Mbusa (Yohane 10:11-16), komanso
mphunzitsi (Yohane 3:2; 13:13). Motero Iye adakhala “mwala wa pangodya” wa
mpingo, kuonetsetsa kukhazikika ndi kupitirira kwake (Aef. 2:20).


Utumiki wa Okhulupirira


Chachiwiri, Paulo akuyankhula za utumiki wa okhulupirira (Aef.
4:11-16). Yesu anadalira utumiki wake ku Mpingo. Choncho, utumiki wina uliwonse
mu mpingo ndi chikulitso cha utumiki wake. Cholinga cha utumiki ndi kuti
membala aliyense pa mpingo akhale okhwima “Ku muyeso wa msinkhu wa chidzalo cha
Khristu” (Aef. 4:13). Iwo amene akhala okhwima ayenera tsopano kutembenuka ndi
kulimbitsa ena, kupangitsa mpingo onse kuti ukule ndi kupambana. 


Mautumiki a Utsogoleri


Chachitatu, Paulo akukamba ma utumiki a utsogoleri amene
Christu anapereka ku Mpingo. Iye akulemba, “Ndipo Iye (Khristu) anapatsa ena
akhale atumwi, ndi ena aneneri, ndi ena alaliki, ndi ena abusa, ndi ena
aphunzitsi” (Aef. 4:11). Ma udindo a utumiki otere asamaonedwe chabe koyamba
ngati mpando kapena udindo monga ambiri achitira. koma aganiziridwe kuti ndi
ntchito yoyenera kugwiridwa ya utumiki. Si maudindo omwe atsogoleri amalamulira
pa mpingo. Koma, ndi ntchito zomwe zaperekedwa kwa atsogoleri otumikira kuti “akonzere
oyera mtima ku ntchito ya utumiki (Aef. 4:12), monga zotsatilazi:


·        
Ntchito ya Utumwi: Mtumwi amatumikira mpingo ndi zolinga
za Mulungu pakupititsa patsogolo ufumu wa Mulungu m’madera osafikilidwa komanso
pakati pa anthu omwe sanafikiridwe mu mphmvu ya Mzimu Woyera―ndi
kuphunzitsa ena kuchita zomwezo.


·        
Ntchito ya Uneneri: Mneneri amatumikira Mpingo ndi zolinga
za Mulungu pakuyankhula uthenga wochokera kwa Mulungu mu mphamvu ya Mzimu
Woyera―ndi kuphunzitsa ena kuchita zomwezo.


·        
Ntchito ya Alaliki: Mlaliki amatumikira Mpingo ndi zolinga
za Mulungu pakulengeza uthenga wabwino kwa otayika mu mphamvu ya Mzimu Woyera―ndi
kuphunzitsa ena kuchita zomwezo.


·        
Ntchito ya Ubusa: Mbusa amatumikira Mpingo ndi zolinga za
Mulungu pakutumikira kwa anthu a Mulungu mu mphamvu ya Mzimu Woyera―ndi
kuphunzitsa ena kuchita zomwezo.


·        
Ntchito ya Uphunzitsi: Mphunzitsi amatumikira Mpingo ndi
zolinga za Mulungu pakuphunzitsa Mau a Mulungu mu mphamvu ya Mzimu Woyera―ndi
kuphunzitsa ena kuchita zomwezo.


 


Ntchito za utumikizi nthawi zambiri zimalowana, ndi anthu
ena kugwira ntchito mmaudindo ambiri. Mwachitsanzo, munthu atha kugwira ntchito
ngati ndi mneneri pa nthawi yomweyo. Wina atha kugwira ntchito ngati mphunzitsi
ndi mlaliki, ndikumatero. Monga zanenedwa mwambamu, Yesu anagwira ntchito mu
zisanu zonse za ntchitozi, monga anachitira mtumwi Paulo. Mukulemba kwake pa
ndime 11, Paulo akuoneka kuti akuphatikiza ntchito za Mbusa ndi mphunzitsi
kukhala ntchito imodzi ya Mbusa-mphunzitsi.


Mkatikati mwa kachitidweka, Paulo akudzionetsera yekha ngati
“Kapolo wa Yesu Khristu, mtumwi woitanidwa” (Arom. 1:1; fanizilani Tito 1:1). Chomwecho,
Petro akudzionetsera yekha ngati “Kapolo ndi mtumwi wa Yesu Khristu”
(2 Pet. 1:1). Onani mmene onse awiri akulengeza koyamba kuti ndi akapolo.
Pokhapokhapo ndi mmene iwo akhale atumwi enieni. Zikhale chomwecho lero kwa
wina aliyense amene akutumikira mu utumiki ulionse wautsogoleri. Pamwamba pa
zonse ayenera kudziona iwo eni kuti ndi akapolo a Mulungu ndi anthu Ake (fanizilani
Yohane 21:15-17; 1 Pet. 5:2-4). 


Izi mphatso zisanu za Khristu “m’mene anakwera kumwamba” koposa
zimatumikira ngati chionetsero cha ulamuliro wa Khristu mkatikati mwa Mpingo.
Zolinga zao ndikutsogolera Mpingo mukulunjika ku zolinga zake za umulungu.
Paulo adaphunzitsa kuti mautumiki amenewa ali ndi magawo awiri, kudzala ndi
kuthirira. (1 Ako. 3:6). Mautumiki akudzala atha kuphatikizapo atumwi ndi
alaliki. Mautumuki akuthirira atha kuphatikizapo aneneri, abusa, ndi aphunzitsi.
Kugwira ntchito limodzi pakati pa odzala ndi othirira umapititsa ntchito ya
Mulungu patsogolo.


Mautumiki ena Akutumikira


Motsatirana ndi mautumiki a atsogoleri, Mulungu waikiza
mautumiki a ntchito zina mu Mpingo. Mautumiki amenewa akuphatikizapo, akulu a
mpingo, madikoni amuna ndi akazi (fanizila Machitidwe 6:1-6; 14:23; 1 Tim.
3:1-10). Liwu la Chihebri lokhudza ‘mkulu’ ndi zaqen, lomwe likusonyeza
munthu wodziwa ndi wa ulamuliro (Numeri 11:16). Liwu la Chigiriki lokhudza
‘mkulu’ ndi presbyteros, lomwe limatanthauza mochuluka chimodzimodzi.
Wankulu mu mpingo ndi amene ali ndi ulamuliro wakutumikira ngati oyang’anira (episkopos mu chigiriki) (Mach. 20:17, 28). Choncho, Mbusa ali
zonse ngati wankulu komanso woyang’anira (Mach. 20:17, 28; 1 Tim. 3:1-2;
Tito 1:5-7). Kuti atsogolere bwino lomwe mpingo, Mbusa wa Chipentekoste ayenera
kukhala okhwima mu uzimu, komanso iye akhale ndi chidziwitso chokwanira cha Mau
a Mulungu (1 Tim. 3:6; 2 Tim. 4:2).


Liwu la Chigiriki lokhudza dikoni ndi diakonos, lomwe
limatanthauza “amene amatumikira.” Mu Machitidwe 6, amuna asanu ndi awiri
odzala ndi Mzimu adasankhidwa kuti atumikire pamagome azakudya kuti pamenepo
atumwi atha “kulimbika m’kupemphera ndi kutumikira mau” (Mach. 6:2-4). Awiri
mwa amunawa Stefano ndi Filipo, anakhala mboni za mphamvu za Khristu. Mu Aroma
16:1, Paulo akuonetsera Febe ngati dikoni wa mkazi ku mpingo wa ku Roma.


NTCHITO YA MBUSA


Liwu la Baibulo lonena za Mbusa” limachokera ku liwu la chigiriki
poimēn, omwe amatanthauza “Woyang’anira.” Monga Mbusa, ntchito yako
ndi kuyang’anira khosa za Mulungu (Machitidwe 20:28).. Ngati woyang’anira
uyenera kutumikira ngati tsogoleri, phunzitsi, komanso oteteza anthu a Mulungu
(1 Pet. 5:1-4).


Maudindo a Mbusa


Pamndanda wa maudindo ako ngati Mbusa ndi kusamalira nkhosa
(Yohane 21:15-17; 1 Pet. 5:2-3), kulimbitsa thupi (Aef. 4:11-12), kupereka
uphungu kwa anthu a Mulungu (1 Tim. 5:14), kuteteza nkhosa (Mach. 20:28). Maudindo
ena akuphatikizapo kulalikira (2 Tim. 4:2), kuphunzitsa (1 Tim. 3:2;
Tito 2:1), kutsogolera (Ahebri 13:17), kasamalidwe (Machitidwe 20:28), kupanga-ophunzira
(Mat. 28:19), kulalikira kwa otaika (2 Tim. 4:5), ndi kubweretsa pamodzi
mpingo ku utumwi (Mach. 13:1-4).[74]


M’masiku oyambirira a mpingo, Tsiku la Pentekoste
litangodutsa, atumwi anayambiratu udindo wa ubusa. Anatsogolera mpingo m’mene
Khristu adawatsogolera iwo, kutsindika za zomwe Iye anatsindika. Zochuluka za zomwe
iwo anatsindika zavumbulutsidwa mu zolemba za Luka zokhudza mpingo mu
Machitidwe 2:38-47.


Ndime imeneyi limodzi ndi ndime zina zotsatira
zake,zikuonetsera zotsindika khumi zokhudza ubusa wa atumwi. Ngati Mbusa wa
Chipentekoste, utha kukhala wa nzeru pakutsatira chitsanzo cha atumwi, kulora
zinthu khumi izi kuti zipereke maonedwe a utumiki wanu lero lino. 


1. Kulengeza uthenga wabwino. Mwatsopano atapatsidwa
mphamvu ndi Mzimu Woyera, Petro adaima ndi kulengeza molimba mtima uthenga
wabwino. Mu ulaliki wake pa Tsiku la Pentekoste, Petro anatsindika za imfa ndi
kuukanso kwa Khristu (Machitidwe 2:23-24, 32; fanizila 1 Ako. 15:1-4).
Adamaliza uthenga wake pakuyitanira anthu onse kukulapa ndi kukhulupirira
uthenga wabwino (Machitidwe 2:36-40). Kutsindika uku kunapitirira (Machitidwe
3:19; 20:21; 26:20). Munjira yomweyo, kulengeza kwa uthenga wabwino kukhale
phata la utumiki wanu wa ubusa tsiku la lero.[75]


2. Kupatsidwa mphamvu ndi Mzimu Woyera. Petro
anatsindikanso zakufunikira kwa kupatsidwa mphamvu ndi Mzimu Woyera (Mach.
2:38-39; fanizilani 2:17-18). Iwo amene alandira Khristu apatsidwe mwawi nthawi
yomweyo yakudzazidwa ndi Mzimu Woyera. Monga kulengeza kwa uthenga wabwino,
chotsindika ichi chinapitilira mu Machitidwe monse (8:14-17; 9:17-18; 10:44-46;
19:1-7). Ngati Mbusa wa Chipentekoste mu Afirika, muyenera kuchita
chimodzimodzi. Muyenera kulalikira ndi kuphunzitsa nthawi zambiri za ubatizo mu
Mzimu Woyera ndi cholinga choti muone membala aliyense akupatsidwa mphamvu
mukuchitira umboni kwa ena otayika. (1:8).[76]


3. Kuphunzitsa Mau a Mulungu. Koposa, Luka akutiuza
kuti okhulupirira a ku Yerusalemu “anali chikhalire m’chiphunzitso cha atumwi”
(Mach. 2:42). Atumwi motero adatsindika za kuphunzitsa Mau a Mulungu. Patadutsa
zaka, Paulo adachitira umboni, “sindinakubisirani zinthu zopindulira,
osazilalikira kwa inu, ndi kukuphunzitsani inu pa bwalo ndi m’nyumba zanu”
(20:20). Aka kadali kachitidwe ka Paulo kulikonse amapita (fanizilani 11:26-26;
15:35; 28:31). Inunso onetsetsani kuti Mau a Mulungu akuphunzitsidwa ponseponse,
molondola, komanso momveka bwino mu mpingo omwe Mulungu wakuitanirani kuti
mutsogolere.[77]


4. Kukondwerera ma Sakramenti. Mu kumvera zolamulira
za Yesu (Mat. 28:19-20; Luka 22:19), atumwi anatsindika ubatizo wa madzi ndi
Mgonero (Mach. 2:38-41). Ubatizo wa madzi umachitira umboni za kubadwa
mwatsopano kwa okhulupirira. Mgonero umachitira umboni ku chiyanjano chomwe
chikupitilira ndi Khritsu. Monga Mbusa wa Chipentekoste uwonetsetse kuti
miyambo yopatulikayi ikuchitika mokhulupirika mu mpingo.[78]


5. Kutsongolera M’mapemphero. Atumwi koposanso
anatsindika za pemphero. Luka, akutiuza kuti anthuwa “Adadzipereka okha…ku
pemphero” (Machitidwe 2:42). Pemphero lodzipereka limaumba maziko a kudzimvera
chisoni ndi kuchitira umboni kwa okhulupirira. (fanizilani 4:31). Monga Mbusa
wa Chipentekoste, muyenera kutsogolera anthu m’mapemphero kudzera
muchiphunzitso ndi za iwe mwini.[79]


6. Kuyembekezera zizindikiro ndi zodabwitsa. Atumwi
adapitiriranso kufunitsitsa chionetsero cha kupezeka kwa Mulungu ndi mphamvu mu
mpingo. Luka akulemba, “Koma panadza mantha pa anthu onse, ndipo zozizwa ndi
zizindikiro zambiri zinachitika ndi atumwi” (Mach. 2:43). Kuonetsera kwa
kupezeka kwa Mulungu ndi mphamvu Yake chikhale chikhalidwe cha utumiki wanu
ngati mbusa wa Chipentekoste lero.[80]


7. Kukweza Umodzi. Komanso, atumwi amakweza umodzi mu
thupi. Luka akulemba, “Ndipo onse akukhulupirira anali pamodzi, nakhala nazo
zonse zodyerana” (Mach. 2:44). Umodzi wa anthu ukuyankhulidwa apa, unali oposa
ku thupi. Adali ndi umodzi wa pa mtima ndi cholinga chomwe chinapititsa
patsogolo mpingo ku ntchito yake.


8. Kulimbikitsa Kupereka. Kuphatikiza apo, atumwi
adakweza mchitidwe wakupereka. Zotsatira zake, mamembala a mpingo “Anagulitsa
chuma chao, nazigawira kwa onse, monga momwe yense anasowera” (Mach. 2:45). Kusaumira
kotere kunabadwa kuchokera pa ubwenzi wa kukondana wina ndi mzache komanso ndi
Mbuye wao. Ngati atumwi, inunso muyenera kutsogolera anthu anu mukupereka
mosaumira ku ntchito yake ya Mulungu.


9. Kukonza Mapemphero. Luka akulemba, “Ndipo tsiku
ndi tsiku anali chikhalire ndi mtima umodzi m’kachisi….nalemekeza Mulungu, ndi
kukhala nacho chisomo ndi anthu onse” (Mach. 2:46-47). Atumwi anadziwa
kufunikira kwake kwa kudza pamodzi kwa anthu kudzalambira, kuphunzitsidwa, ndi
kulimbikitsana.[81]


10. Kubwera pamodzi m’kuchitira umboni. Chotsiriza,
atumwi adatsindika kuchitira umboni kwa aliyense payekha. Anasonkhanitsa anthu
pamodzi, kuwalimbikitsa kuti agawe uthenga wa Khristu ndi anthu ena. Zotsatira
zake, “Ambuye anawonjezera tsiku ndi tsiku amene amapulumutsidwa” (Mach. 2:47).[82]


Zotsindika khumi izi za atumwi mu mpingo mu Yerusalemu zitha
kugwira ntchito ngati zotengerapo kwa monga Mbusa wa Chipentekoste lerolino.
Zikuthandizirani kuyikiza utumiki wanu ndi mautumiki a Yesu ndi atumwi. Zikuthandizirani
kuti mpingo omwe mukutumikira ukhale mphamvu ya uzimu mu dera lanu komanso ndi
dziko lonse.


Zolimbikitsa Mbusa ndi Kukhulupirika


Ngati Mbusa wa Chipentekoste, zomwe umachita
ndizofunikira; chifukwa chochitira zinthu ndizofunikiranso kwambiri.
Petro adalemba zokhudza zilimbikitso za ntchito ya ubusa (1 Pet. 5:2-3). Abusa
asachite ntchito yao kuchokera mkukakamizidwa, kapena kufuna kupeza ndalama, kapena
chikhumbokhumbo chofuna kulamulira anthu. Koma, iwo ayenera kusamalira anthu mu
zenizeni ndi kuwatumikira. Abusa omwe amatumukira kuchokera ku zokhumba zabwino
adzalandira mphoto. Petro akulimbikitsa abusa okhulupirika: “Ndipakuonekera
Mbusa wamkulu, mudzalandira korona wa ulemerero, wosafota” (v. 4). 


Ngati Mbusa wa Chipentekoste, musamayiwale kuti tsiku lina
mudzaima pamaso pa Khristu kuti mudzapereke mndandanda wa mmene
munakwaniritsira mayitanidwe anu. Paulo akutiuza, “Pakuti ife tonse tiyenera
kuonetsedwa kumpando wakuweruza wa Khristu kuti yense alandire zochita m’thupi,
monga momwe anachita, kapena chabwino kapena choipa” (2 Ako. 5:10). Mbusa
wokhulupirika adzalandira mphotho (Mat. 25:23); Mbusa osakhulupirika
adzayesedwa mlandu. (v. 26). 


M’malemba onse, woyang’anira omwe alephera kusamalira bwino
anthu a Mulungu amaweruzidwa. Mwachitsanzo, Mulungu adayankhula kudzera mwa
Yeremiya kuti, “Tsoka abusa amene athetsa nabalalitsa nkhosa za busa langa!…chifukwa
mwabalalitsa zoweta zanga ndi kuzipitikitsa ndipo simunazizonda, taonani
ndidzakusenzani inu kuipa kwa ntchito zanu, ati Yehova” (Yer. 23:1-2; fanizilani
Eze. 34:1-10). 


KUPATSIDWA KUTHEKERA KWA UTUMIKI


Utumiki wa ubusa ndi chochitika chakuya cha uzimu. Kuti
alalikire anthu otayika ndi kukonzekeretsa oyera mtima, Mbusa wa Chipentekoste,
aphunzire kudalira zida zoperekedwa zochokera kwa Mulungu. Koposa, utumiki wa
ubusa umaphatikizapo nkhondo ya Uzimu yomwe iyenera kumenyedwa ndi zida za
uzimu (Aef. 6:12; 2 Ako. 10:4-5).[83]


Imodzi mwa zida za uzimu zimenezi ndi mphamvu yomwe
mudalandira pamene munabatizidwa ndi Mzimu Woyera. Asanabwerere kumwamba, Yesu
adalamulira ophunzira ake kuti akhalebe mu Yeruasalemu kuti apatsidwe mphamvu
ndi Mzimu Woyera (Mach. 1:4-8). Samayenera kuyamba mautumiki ao kufikira
“atavekedwa ndi mphamvu yochokera kumwamba” (Luka 24:49). Iwo analandira
mphamvu imeneyo pa Tsiku la Pentekoste pamene “onse anadzazidwa ndi mzimu
woyera, nayamba kulankhula ndi malilime ena, monga Mzimu Woyera
anawalankhulitsa” (Mach. 2:4). Monga atumwi, simungathe kukwaniritsa bwino
udindo wanu ngati Mbusa popanda kuthekeretsedwa ndi Mulungu. Ndi monga iwo,
muyenera kuonetsetsa kuti aliyense amene wabwera kwa Khristu wabatizidwa ndi
mzimu Woyera posakhalitsa ndikupatsidwa mphamvu ngati mboni ya Khristu.[84]



 







~ Mutu 24 ~



Kusamalira Nkhosa


 


Ena mwa Afarisi kamodzi adamunenapo Yesu chifukwa choyanjana
ndi anthu otayika. “Uyu alandira anthu ochimwa nadya nao,” anadandaula. Pakumva
zonena zao Yesu adafunsa iwo, “Munthu ndani wa inu ali nazo nkhosa makumi khumi,
ndipo pakutayika imodzi ya izo,sasiya nanga m’chipululu zinazo makumi asanu ndi
anai mphambu zisanu ndi zinai, nalondola yotayikayo kufikira ayipeza? Ndipo
pamene adaipeza, aisenza pa mapewa ache wokondwera. Ndipo pakufika kunyumba
kwache amema abwenzi ake ndi anasi ake, nanena nao, kondwerani ndi ine,
chifukwa ndinapeza nkhosa yanga yotaika!” (fanizilani Luka 15:4-6).


Davide asanakhale mfumu komanso wolemba masalimo, anali Mbusa,
wosamalira nkhosa za atate wache. Mkatikati mwa izi, anaphunzira kukonda
iliyonse ya iwo. Iye adafika pozindikira kuti Mulungu adamkonda ndi
kumusamalira monga m’mene iye asamalira nkhosa zake. Adalemba, “Yehova ndiye
mbusa wanga: sindidzasowa. Andigonetsa ku busa lamsipu; anditsogolera ku madzi
odikha. Atsitsimutsa moyo wanga” (Masalimo 23:1-2). 


Yesu anadzitcha yekha ndi dzina loti Mbusa. “Ine ndine Mbusa
Wabwino; ndipo ndizindikira zanga, ndi zanga zindizindikira Ine...ndipo nditaya
moyo wanga chifukwa cha nkhosa” (Yohane 10:14-15). Wolemba buku la Ahebri
akumutcha Yesu “Mbusa wamkuru wa nkhosa” (Ahebri 13:20). Nkhosa zake ndi iwo
amene asankha kumutsata Iye. Yesu akupitiliza kufotokoza kuti Iye ndi mwini
nkhosa. Motsutsana ndi wochita kulembedwa ntchito, amene amathawa pamene
nkhandwe yadza kulikhwira nkhosa, mbusa weniweni amaimabe ndikutchinjiriza
nkhosa. Iye ndiwokonzeka kupereka moyo wake chifukwa cha izo.


Ngati mbusa wa Chipentekoste, muyenera kumuona Yesu ngati
chitsanzo chanu. Muyenera kubusa anthu a Mulungu monga Yesu mwini akadazibusa
iwo akadakhala kuti alipo pano kuthupi. Mutuwu ukamba za udindo wa Mbusa wa
Chipentekoste kukusamalira nkhosa za Mulungu.


MTIMA WA MBUSA


Ngati Mbusa wa nkhosa za Mulungu, abusa a Chipentekoste
ayenera kukhala achifundo, okhulupirika, odalilika, mongatsatanetsataneyu
afotokozera:


Wachifundo 


Kuyankhula za Mulungu, Yesaya analemba, “Iye adzadyetsa
nkhosa zake ngati mbusa, nadzasonkhanitsa ana a nkhosa m’manja mwake,
nadzawatengera pa chifuwa chake” (Yes. 40:11). Ngati Mbuye wao, abusa enieni a
Chipentekoste ndi achifundo. Amakondadi anthu. Izi zikuphatikizapo iwo ali
mkati ndi iwo ali kunja kwa mpingo. Baibulo limati za Iye, “Koma Iye poona makamuwo,
anagwida m’mtima ndi chisoni chifukwa cha iwo, popeza anali okambululudwa ndi
omwazikana, akunga nkhosa zopanda mbusa (Mat. 9:36). Momwemo, muyenera mu
choonadi kukonda anthu amene Mulungu wakuyitanirani kuti muwatumikire. 


Wokhulupirika 


Monga Mbusa wa Chipentekoste, muyenera kukhala wokhulupirika.
Muyeneranso kufunitsitsa kutaya zonse ndi kumutsata Mbuye wanu kwathunthu (Mat.
19:21; Marko 8:34-35). Khristu wayika anthu Ake mmanja mwanu ngati chidaliro
chapadera. Muyenera, choncho kusiya zabwino zoyenera inu. Ndipomokhulipirika
muyenera kutumikira iwo amene Khristu waikiza pansi pachisamaliro chanu. Paulo
analemba zokhudza otumikira uthenga wabwino, “Komatu pano pafunika za adindo,
kuti munthu akhale okhulupirika (1 Ako. 4:2).


Wodalilika


Chotsiriza, kuti nkhosa za Mulungu zisamalidwe
mokhulupirika, muyenera kukhala wodalilika. Musakhale ngati wochita kulembedwa
ntchito, amene mavuto akadza, amasiya nkhosa ndikuthawa (Yohane 10:12-13). Koma,
mukhale okhazikika ndi wodalilika. Kwa Mulungu komanso anthu amene
mumawatumikira, athe kudalira inu, kudziwa kuti, patabwera kalikonse, mutha
kuwerengedwa ndi kukwaniritsa udindo wako.


NTCHITO YA MBUSA


Ngati Mbusa wake wa Mulungu, Mbusa aliyense wa Chipentekoste
amasenza maudindo awiri odziwikiratu: kusamalira nkhosa ndi kukonza mpingo
ngati dera losamalira. Tiyeni tiwone maudindo awiri amenewa:


Kusamalira Nkhosa


Choyamba, muyenera kusamalira za nkhosa. Kuti muchite izi,
muyenera kukwaniritsa maudindo asanu ndi chimodzi:


1. Kudyetsa nkhosa. Uthenga wa Yesu kwa Petro unali,
“Ngati undikonda Ine…dyetsa nkhosa zanga” (Yohane 21:17). Mulungu adalonjeza
kwa Israele, “Ndipo ndidzakupatsani inu abusa monga mwa mtima wanga,
adzakudyetsani inu nzeru ndi luntha” (Yer. 3:15). Choncho muyenera kudyetsa
anthu a Mulungu. Muyenerakuwaphunzitsa Mau a Mulungu mokhulupirika. M’chitidwe
uwu upangitsa anthu kuti akule ndi kukhala amphamvu m’chikhulupiro.
Zipangitsanso mpingo kumangidwa ndi kukhala okhwima mwa Khristu (Aefeso
4:11-16). Izi, mosakaika konse, ndi zomwe Paulo anamulimbikitsa Timoteo
“Lalikira mau; chita nao pa nthawi yake, popanda nthawi yake. Tsutsa, dzudzula,
chenjeza, ndikuleza mtima konse ndi chiphunzitso” (2 Tim. 4:2). 


Osati mungoyenera kukhulupirika pa kulalikira ndi
kuphunzitsa Mau a Mulungu, muyeneranso kukhazikitsa dongosolo lomveka
lakaphunzitsidwe mu mpingo. Muonetsetse kuti Baibulo likuphunzitsidwa
mwadongosolo kwa anthu a zaka zonse—ana, achinyamata, ndi akulu.[85] 


2. Kuteteza nkhosa.
Paulo adauza akuluakulu a ku Aefeso, “Tadzichenjerani nokha ndi gulu la nkhosa
lonse, pamenepo Mzimu Woyera anakuikani woyang’anira” (Mach. 20:28). Kenako adawachenjeza,
“Ndidziwa ine kuti, nditachoka ine, adzalowa mimbulu yosautsa, yosalekerera gululo;
ndipo mwa inu nokha adzauka anthu, olankhula zokhotakhota, kupatutsa ophunzira
awatsate. Chifukwa chake dikirani!” (vv. 29-31). 


Muyenera kukhala ochilimika motsutsana ndi aneneri abodza
ndi aphunzitsi abodza amene amafuna kulikwira pa mpingo. Muyenera kuwazindikira
awa “nkhandwe mchovala cha nkhosa” ndi kuwadzudzula mwa mphamvu. Ngati kuli
kotheka, pamodzi ndi utsogoleri wa mpingo, muyenera kuwachotsa pakati pa anthu.
Muyenera kuchita chimodzimodzi ndi onse obweretsa mavuto nthawinthawi
akupangitsa mgawano mu mpingo (Aro. 16:17). 


Kuphatikiza apo, muyenera kuteteza anthu a Mulungu kuchokera
ku ziphunzitso za bodza ndi aphunzitsi onyenga pakuwaonetsera choonadi.
Pamenepo iwo, “Sadzakhalanso makanda, ogwedezekagwedezeka, natengekatengeka ndi
mphepo yonse ya chiphunzitso, ndi tsenga la anthu ndi kuchenjerera kutsata
chinyengo chakusocheretsa. Koma ndi kuchita zoona mwachikondi tikakule m’zinthu
zonse, kufikira Iye amene ali mutu ndiye Khristu” (Aefeso. 4:14-15).[86] 


3. Kufikira iwo akupwetekedwa. Yesu adafikira ndi
mtima wa chisoni ku anthu opwetekedwa (Mat. 9:36; 15:32-38). Ngati Mbusa wa
Chipentekoste, muyenera kuchita chimodzimodzi. Muyenera kufikira mwa chikondi
kwa ofooka ndi ovutika mu mpingo ndi dera lanu. Izi zitha kuphatikizapo amayi
amasiye ndi ana amasiye (Yakobo 1:27). Zitha kuphatikizaponso odwala, osauka,
iwo ali mu ndende, ndi ena osowa (Mat. 25:38). Yesu akutilimbikitsa, “Indetu
ndinena kwa inu, chifukwa munachitira ichi mmodzi wa abale anga, ngakhale
ang’onoang’ono awa, munachitira ichi Ine” (v. 40).


Muyenera kuyendera nyumba za iwo amene ali
odwala,okhumudwitsidwa, obwerera m’mbuyo, kapena ozunzidwa ndi ziwanda.
Kumeneko, mukatumikira molingana ndi chosowekacho. Muyeneranso kuyendera ma
membala omwe ali m’chipatala kapena kumangidwa ku ndende. Muyenera kutenga
nthawi kuwapempherera ndi kuwalimbikitsa. Muthanso kuyika nthawi yachindunji ku
ofesi yomwe mudzilandira anthu amene ali mmavuto osiyanasiyana kapena zina
zofuna uphungu. Kumeneko, mukamva mwatcheru mavuto ao, kupemphera nao, ndi
kuwathandiza kupeza mayankho m’Mau a Mulungu.[87]



4. Kulimbitsa ofooka. Mu mpingo muli iwo amene ali
ofooka mu uzimu. Chifukwa cha ichi, mayendedwe ao ndi Ambuyendiwosakhazikika.
Ena, chifukwa cha kusakhwima mu uzimu wao, kapena zifukwa zina, ali muchiopsezo
chakupatuka panjira yaAmbuye. Nthawi ndi nthawi mudzikhala oyang’anitsitsa
kupeza anthu amene ali munyengo zowawazi. Muyenera kupeza njira zowalimbikitsa
ndi kuwathandiza m’mayendedwe ao ndi Ambuye. Njira ina yowalimbikitsa
ndikuwapatsa mmodzi wa akhristu okhwima kuti akhale anzao ndi kuwalimbikitsa.
Njira inandikuonetsetsa kuti iwo adzazidwa ndi Mzimu Woyera. Mzimu adzakhala
mthandizi, mtonthozi, komanso wotsogolera.[88]


5. Kufuna Otayikawo. Yesu adachita
umboni kuti Iye anadza “Kufunafuna ndi kupulumutsa chotaikacho” (Luka 19:10). Iye
adalamulira ophunzira ake kuti achite zomwezo (Marko 16:15-16; Luka 14:23). Ngati
mbusa wa Chipentekoste, muyenera kutsatira chitsanzo cha Ambuye wathu.
Tumikirani otayika, ndikuwatsogolera kuti achite chimodzimodzi. Kupitirira apo,
konzani, mpingo wanu ku kulalikira kwa mphamvu ya Mzimu, kudzala mipingo, ndi
kuchita utumwi. 


Kuti muchite izi mukufunikira kulalikira ndi
kuphunzitsa nthawi zambiri zakufunikira kwa anthu kuti amudziwe Khristu ngati
Mpulumutsi. Komanso mudziwakumbutsa anthu a Mulungu pafupipafupi za udindo wao wakufikira
otayika ndi uthenga wabwino. Mukhazikitse madongosolo ndi zoyambitsa zina kuti
mulimbikitse ndi kukonzekeretsa anthu kuchitira umboni. Wina wanena molondola
kuti, “Njira yabwino yakuti Mbusa alimbikitse anthu ake kukuchitira umboni
ndikukhala iye wochitira umboni.” Pamene anthu akuona Mbusa wao akupambana mu
kufikira otayika, ndikuwabweretsa ku mpingo, iwo atakasika ndikuchita zomwezo.[89]


6. Kupereka mwambo kwa opulupudza. Mwambo ndi mbali
yofunikira kwambiri pakusamalira nkhosa. Ndi njira yofotokozedwa ya m’baibulo
kuyitana iwo akusochera kubwereranso mu gulu la nkhosa. Pamene mamembala
opulukira achita tchimo lowonekeratu, achenjezedwe. Ngati alape, mbale kapena
mlongo wabwezeretsedwa kwa Khristu. Ngati akane kulapa, adzapatsidwa mwambo (Mat.
18:15-17). M’chitidwe uwu ukwaniritsa zinthu ziwiri; utumikira pakudzutsanso
obwerera m’mbuyo, komanso utumikira ngati chenjezo kwa ena mu mpingo. 


Kumbukirani, cholinga cha kupereka mwambo nthawi zonse ndi
kuombola. Muyenera kuchita izi mu mzimu wakuzichepetsa ndi chikondi. Paulo
akulemba, “Abale, ngatinso munthu agwidwa nako kulakwa kwakuti, inu auzimu,
mubweze wotereyo mu mzimu wa chifatso. Ndi kuzipenyerera wekha, ungayesedwe
nawenso” (Agal. 6:1).


Kulenga Dera Losamalirana


Ngati mbusa wa Chipentekoste, osati udzingosamalira anthu
kokha, monga zanenedwa mwambamu, muyenera kulimbikitsa mpingo kuchita
chimodzimodzi. Muyenera kufunitsitsa kuwumba mpingo wanu kukhala dera
losamalirana. Kukhala dera losamalirana zikutanthauza kuti mitima ya mamembala
yadzala ndi kumva chisoni chifukwa cha anthu opwetekedwa. Chifukwa kuti ndi
odzala ndi chikondi cha Mulungu, iwo amafikira anthu osoweka mosavuta. Akaona
m’bale kapena mlongo opwetekedwa,mwachangu amavomereza ndi kukhudzidwa. Izi ndi
zomwe Yesu anachita pamene anakumana ndi munthu wakhate. Munthuyo anati kwa
Yesu, “Ngati mufuna mukhoza kundikonza.” Baibulo likutiuza, “Ndipo Yesu
anagwida ndi chifundo, natansa dzanja namkhudza iye, nanena naye “Ndifuna;
Khala wokonzedwa!” (Marko 1:40-42). 


Njira imodzi youmbira anthu a Mulungu kukhala dera
losamalira ndi kuonetsetsa kuti adzazidwa ndi Mzimu Woyera ndikuti Mzimuyo
akugwira ntchito mwamphamvu miyoyo yao. Chikondi ndi chipatso cha Mzimu (Agal.
5:22). Baibulo limati, “Chikondi cha Mulungu chatsanulidwa m’mitima mwanthu mwa
Mzimu Woyera amene wapatsidwa kwa ife” (Aro. 5:5). Komanso, pamene anthu achita
chifundo choonetsa ndi moyo wa mbusa, adzakhalanso a chifundo iwo eni.


Mmene nyengo ifunire, ndi momwe Mzimu atsogolera, mutha kufuna
kutsogolera mpingo pakukhazikitsa dongosolo la zachifundo. Izi zitha
kuphatikizapo kudyetsa, kumanga, ndi madongosolo ena.[90] 


KUKHULUPIRIKA KWA MBUSA


Monga zanenedwa mwambamu, Mbusa wa Chipentekoste adzione
yekha ngati oyang’anira kapena osamalira mpingo wa Khristu. Abusawa asamayiwale
kuti mpingo si wao; ndi wake wa Khristu. Ngati oyang’anira mpingo Wake, iwo
amafunsidwa ndi Iye. Mokhulupirika agwire ntchito yao, popeza tsiku lina pamene
Khristu adzabwera, adzafunsidwa mmene adachitira katundu Wake (Luka 12:42-43;
1 Ako. 4:2).


Abusa otumikira modzikonda ndi kusalabadira za
nkhosaadzaweruzidwa moipa. Mu Chipangano Chakale ndi Chatsopano zonse, Baibulo
limatsutsa abusa otere mwamphamvu. Mwachitsanzo, Ezekiele adanenera motsutsana
ndi abusa otere amene amadzinenepetsa okha mmalo mwa nkhosa: “Zofooka
simunazilimbitse; yodwala simunaichiritse, yothyoka simunailukire chika,
yopirikitsidwa simunaibweze, yotaika simunaifune” (Eze. 34:4). Kenako
kuyankhula kudzera mwa Mneneriyo, Mulungu adalengeza, “Ine ndiipidwa nao abusa,
ndidzafunsa nkhosa zanga pa dzanja lao” (v. 10). Panthawi ina, Mulungu
adaweruza abusa a Israele, “Mwabalalitsa zoweta zanga, ndi kuzipirikitsa, ndipo
simuzizonde; taonani, ndidzakusenzani inu kuipa kwa ntchito zanu” (Yer. 23:2).


Mu Chipangano Chatsopano, Yakobo akuchenjeza, “Musakhale
aphunzitsi ambiri, abale anga, podziwa kuti tidzalangika koposa” (Yakobo 3:1).
Petro akulemba zokhudza aneneri ndi aphunzitsi onama, “Amene adzalowa nayo
m’tseri mipatuko yotayikitsa, nadzakana Ambuye amene adawagula—nadzadzitengera
iwo okha chitayiko chakudza msanga” (2 Pet. 2:1). 


Pamene Mulungu adzaweruza abusa osakhulupirika, adzapereka,
mphotho moyenera iwo amene amasamalira nkhosa mokhulupirika. Yesu anati, “Ndani
kodi ali kapolo wokhulupirika ndi wanzeru, amene mbuye wake anamkhazika
woyang’anira banja lake, kuwapatsa chakudya mu nthawi yake? Wodala kapolo amene
mbuye wache, pakufika, adzampeza iye akuchita chotero. Indetu, ndinena kwa inu,
kuti adzamkhazika iye woyang’anira zinthu zake zonse” (Mat. 24:45). 


Kulembera kwa akuluakulu a mipingo, Petro akulimbikitsa,
“Wetani gulu la Mulungu lili mwa inu, ndi kuliyang’anira, osati mokakamiza,
koma mwaufulu, kwa Mulungu; osatsata phindu lonyasa, koma mwachangu; osati
monga ochita ufumu pa iwo a udindo wanu, koma okhala zitsanzo za gululo”
(1 Pet. 5:2-3). Kenako anawalimbikitsa iwo, kunena kuti, “Ndipo pakuoneka
Mbusa wamkulu, mudzalandira korona wa ulemerero wosafota” (v. 4).


____________________


Kutumikira Khristu ngati mbusa pa nkhosa zake ndi kuphatikizapo
ulemu ndi udindo wopatulika. Abusa omwe akwanilitse ntchito zao mokhulupirika
atha kuyang’ana kutsogolo ndi chiyembekezo ndi chimwemwe chachikulu. Tsiku lina
adzamva mau a Mbuye wao, “Chabwino, kapolo iwe wabwino ndi okhulupirika; unali
wokhululpirika pa zinthu zazing’ono ndidzakhazika iwe pa zinthu zambiri; lowa
M’chikondwerero cha mbuye wako!” (Mat. 25:21).


 







~ Mutu 25 ~



Kulimbikitsa Thupi La Khristu


 


Mlaliki wina wodziwa anachititsa msonkhano wolalikira
waukulu m’chigawo chapakati mu Afirika. Mazanamazana a anthu anabwera ku
msonkhanowo, ndipo mazana a anthu anavomera kumuitano wa kulandira Khristu
ngati Mpulumutsi. Kunali chimwemwe chachikulu komwe msonkhanowu umachitikira.


Patadutsa zaka zitatu, kafukufuku wa zotsatira
adachitika.Zinazindikirika kuti mwa anthu zikwizikwi ovomereza chikhulupiriro,
ochepa okha ndi amene anali kupezeka m’mipingo. Pakumva izi, mmodzi mwa
atsogoleri a mpingo, “Mtima wanga udavutika pakumva za zotsatirazo. Mkati mwa
mzimu wangandinamva kuti mpingo mu Afirika ukuyenera kuonanso njira zake
zakupangira ophunzira a Yesu. Mpingo wa Chipentekoste mu Afirika ufike
pozindikira kuti kufalitsa uthenga wabwino zikuphatikizapo ntchito
yakuphunzitsa ophunzira.”


Mpingo wa Chipentekoste mu Afirika ndi odziwika ndikupambana
pa kulalikira kwake. Uyenera tsopano kudziwika ndi madongosolo ake a
kuphunzitsa. Kulalikira ndi kuphunzitsa zimayenda limodzi. Abusa a
Chipentekoste asangokhudzidwa ndikuti angakuze bwanji mpingo, koma ayenera
kudziperekanso kukulimbitsa mpingo. Mutu uwu tikambirana njira zitatu zomwe,
inu ngati mbusa wa Chipentekoste, mungalimbikitsire thupi la Khristu.


UDINDO WA MBUSA WA CHIPENTEKOSTE


Udindo wa ukulu wa Mbusa aliyense ndi kuumba ndi kulimbikitsa
mpingo omwe akuwutsogolera. Choncho Mbusa aliyense wa Chipentekoste ayenera kulunjika
kusiya mpingo uli wamphamvu kuposa mmene anaupezera. Njira yoyambirira yomwe Mbusa
atha kufikira cholinga ichi ndikudzera m’kuphunzitsa ophunzira. Ntchito iyi ili
pa mtima pa lamulo lalikulu kapena kutuma kwakulu, pomwe Yesu adalamulira
ophunzira ake “Mukani,phunzitsani anthu a mitundu yonse” (Mat. 28:19). Amawauza
iwo kuti achite ndi ena zomwe Iye wachita ndi iwo. Monga Iye, amayenera
kulunjika nthawi yao ndi mphamvu zao mu kuumba gulu lomwe likhudze maiko. Paulo
anatsindika za ndondomekoyi pameneanamulangiza Timoteo, “Ndipo zimene wazimva
kwa ine mwa mboni zambiri, zomwezi uikize kwa anthu okhulupirika amene adzadziwa
kuphunzitsa enanso” (2 Tim. 2:2).


Kulimbikitsa Mpingo


Paulo anatenga lamulo la Yesu kupanga ophunzira mwa chidwi.
Mbali yofunika kwambiri mu utumiki wake inaperekedwa mukulimbikitsa mipingo
yomwe anadzala. Ichi nchifukwa chake iye amasakha abusa m’mipingo iliyonse (Mach.
14:23), kuyiyendera mipingo yomwe iye wadzala (15:41), ndikulemba makalata
otsatila iwo kuwalangiza iwo njira za Ambuye. Paulo kupitirira apoakuchitira
umboni kuti Ambuye anampatsa iye ulamuliro wa utumwi kuti amange mipingo (2 Ako.
10:8; 13:10). Ngati Mbusa wa Chipentekoste, muwone utumiki wanu mu njira
yomweyo. Mudzione nokha ngati wopanga ophunzira wamkulu mu mpingo omwe Khristu
wakupatsani kuti mutsogolere. 


Mu kalata yake kwa akhristu a ku Aefeso, Paulo akuti Khristu
anapereka abusa (pamodzi ndi ma utumiki ena anai) kukumangirira thupi la
Khristu (Aef. 4:11-16). Mu ndimeyi, mtumwi akulemba kuti otumikirawa ntchito yao
yoyamba ndi “Kukonzekeretsa oyera mtima ku ntchito ya utumiki.” (v. 12). Ayenera
kuchita izi “kufikira ife tonse tikafikira ku umodzi wa chikhulupirio… ku
muyeso wa msinkhu wa chidzalo cha Khritsu ” (vv. 12-13). Kenako, Paulo
akufotokoza, mpingo “Ukula m’zinthu zonse, kufikira Iye amene ali Mutu ndiye
Khristu” (v. 15).


Kupanga ophunzira ndikofunikira ku mpingo uliwonse omwe
ukhale wathanzi. Ngati utsogoleri wa mpingo ulephere kupanga ophunzira, kulimbikira
kwao pa kulalikira ndi kudzala mipingo zikhala pachabe. 


Kumvetsetsa Mawu 


Kuti timvetsetse bwino njira yopangira ophunzira, ndi
zofunikira kumvetsetsa mawu amene akugwiritsidwa ntchito. Tiyeni tione atatu
mwa mawuwa:


1. Ophunzira. Ophunzira ndi odzipereka kumaphunziro.
Iye ndi amene amakhala mwatcheru pamapazi a mphunzitsi wake kumwa ku mau ao.
Monga wophunzira, iye amaphunzira zochita pakutsanza mmisiri waluso. Wophunzira
wa Khristu ndi munthu amene wapereka moyo wake kwa Yesu Khristu ndipo tsiku ndi
tsiku akutsanza Iye, kuphunzira kwa Iye, ndikutsatira cholinga cha Iye. 


2. Kuphunzitsa. Kuphunzitsidwa ndi ndondomeko yamoyo
yaitali yakukhala ngati Yesu. Imayamba nthawi imene munthu wapereka moyo wake
kwa Khristu ndipo akupitiliza kufikira imfa. Ganizo la kuphunzitsidwa ndi mutu
waukulu mu Chipangano chatsopano. Pamene liwu lakuti Khristu likuonekera
katatu kokha mu buku la Machitidwe, ndikuti liwu lakuti wokhulupiriralikuonetsedwa
kochuluka ka 35 mu Uthenga Wabwino komanso Machitidwe, liwu lakuti wophunzira
likupezeka kochuluka 289 mu Uthenga Wabwino komanso ka 13 mu Machitidwe. 


Kuphunzira zimafunika kudzipereka kwa Khristu ndi kucholinga
chake. Yesu adachenjeza khamu lomutsata Iye, “Ndipo aliyense sasenza mtanda
wake wa mwini yekha, ndikudza pambuyo panga, sakhodza kukhala wophunzira wanga”
(Luka 14:27). Adawauza iwo kuti ayenera kudziwa dipo lake asadayambe kumutsata
iye. Adawachenjeza, “Chifukwa chake tsono, yense wa inu amene sakaniza zonse
ali nazo, sakhoza kukhala wophunzira wanga” (v. 33).


3. Wopanga Wophunzira. Wopanga wophunzira ndi amene
ali wodzipereka kukumvera lamulo la Khristu, “Kupanga ophunzira mitundu yonse”
(Mat. 28:19). Iye ali otsatira wokhwima wa Khristu amene adzipereka kutsatira
kwathunthu Mbuye wake ndikutsogolera zomwezo ena. Abusa a chipentekoste
mwamphamvu amvetsetse kuti ntchito yawo sikungopanga ophunzira okha. Ntchito yawo
ndikupanga ophunzira kufikira akhale ophunzira odzipereka kwathunthu kwa
Khristu. 


NJIRA ZA KULIMBIKITSIRA MPINGO


Khristu sadafune kuti ntchito ya ufumu wa Mulungu ichitidwe
ndi abusa odziwa okha. Koma Iye anapereka mphatso za utumiki zisanu ku mpingo
kuti ziphunzitse akhristu tsiku lililonse moyo ndi ntchito ya mu ufumu.
Cholinga cha atumwi, aneneri, alaliki, abusa, ndi aphunzitsi ndi kukuza
akhristu kukhala opindula miyoyo, komanso kuti awaphunizitse mmene angasamalilire
wina ndi mzake ndi kukuza wina ndi mzake kukhala atumiki amphamvu a Khristu. (Aef
4:11-16). 


Choncho, monga Mbusa wa Chipentekosite, muyenera kuphunzitsa
kuti yense wotsatila Khristu waitanidwa ndi kupatsidwa kuthekera kuti atenge
mbali mu kupititsa patsogolo ufumu wa Mulungu padziko lapansi. Pamene ochepa
chabe ayitanidwa kuti akhale atumwi, onse akuyitanidwa kutenga mbali mu utumwi.
Pamene ochepa ayitanidwa kukhala aneneri, onse ndi oyitanidwa kuti akaime
chifukwa cha chabwino ndi cholondola. Pamene ochepa ayitanidwa kukhala alaliki,
onse ndi oyitanidwa kugawana ndi ena chikhulupiriro chao. Pamene ochepa
ayitanidwa kukhala aphunzitsi, onse ndi oyitanidwa kuphunzitsa ena kuti
atumikire Khristu. Pamene ochepa ayitanidwa kukhala abusa, onse ndi oyitanidwa
ku kusamalira chifukwa cha ena. Ngati Mbusa, ntchito yanu ndi kuphunzitsa
zinthu izi kwa anthu a Mulungu ndikukuza ndondomeko ya maphunziro ya mphamvu mu
mpingo.


Tiyeni tione ndondomeko zisanu n’chimodzi yomwemungagwiritse
ntchito kulimbitsa mpingo wanu: 


Kuonetsera Moyo wa Ophunzira 


Choyamba, mutha kulimbikitsa mpingo pa kukhala chomwe chimatanthauza
ophunzira wa Khristu. Ndi moyo wanu omwe, mutha kuonetsera momwe wophunzira wa
Khristu amaonekera. Pamene membala wa mpingo awona moyo wa umulungu wa Mbusa
wao, adzalimbikitsika kuti akhale momwemo. Iwonso adzafuna kukhala ophunzira a
Khristu. Zotsatira zake, mpingo udzakula mwa mphamvu ndi kupambana, ndi ufumu
wa Mulungu udzapita patsogolo. 


Ndondomeko ya kuphunzitsa ndiyofunikira makamaka mukukhazikitsa
mipingo yatsopano mu madera omwe sadafikiridwe. Mu nyengo ngati izi, akhristu
atsopano ali ndi chidziwitso chochepa ku zomwe zimatathauza kukhala ndi moyo chifukwa
cha Khristu. Chitsanzo chomwe iwo ali nacho ku moyo wachikhristu ndi moyo wa
mbusa ndi banja lake. Ngati Paulo, muyenera kukhala okonzeka kunena ku anthu,
“Khalani onditsanza ine, monga inenso nditsanza Khristu” (1 Ako. 11:1).


Kulalikira ndi Kuphunzitsa


Chachiwiri, mutha kulimbikitsa thupi kudzera munjira
zolalikira ndi ndondomeko ya kaphunzitsidwe ka Mau a Mulungu. Kulalikira Mau a
Mulungu mwandondomeko ndikukonzekera ndi kulalikira mauthenga a Baibulo
ndikulunjika komveka bwino m’malingaliro. Kuti tichite izi, choyamba muyenera
kudziwa, kudzera mpemphero ndi kulingalira pa Mau a Mulungu, chitsogozo chomwe
Mzimu woyera akutsogolera mpingo. Pamene mukudikira mpemphero, Mzimu Woyera
adzayankhula mu mtima mwanu kuti, “Njira ndi iyi; yendani inu mmenemo” (Yes.
30:21).[91]



Pamene mwazindikira chitsogozo cha Mulungu pa mpingo, yambani
kukonzekera ndi kulalikira mauthenga ndicholinga chobweretsa mpingo
kuchitsogozocho. Nthawi yomweyo, muwonetsetse kuti “uphungu wonse wa Khristu”
kutanthauza Mau a Mulungu onse akuphunzitsidwa mu mpingo (Mach. 20:27). Chikhalidwe
chonga ichi chidzapangitsa kuti anthu a Mulungu amvetsetse Mau a Mulungu ndi
chifuniro chake ku moyo wao. [92]



Kuphatikiza apo, ziphunzitso ndi zolalikira zanu zikhale ndi
maunthenga okhudza utumwi wa Mulungu pafupipafupi, pamodzi ndi udindo wa mpingo
kutenga mbali ku ntchito imeneyo. Ntchito ya Mulungu, nthawi zina imatchedwa missio
Dei, lomwe ndi dongosolo la Mulungu kuwombola ndi kudziyitanira yekha anthu
kuchokera ku mtundu, ziyankhulo, ndi mafuko onse pa dziko lapansi. (Chiv. 5:9;
7:9). Yesu anatsimikizira za udindo wa mpingo mukukwaniritsa ntchito Yake mu
Lamulo Lalikulu. (Mat. 28:18-20; Marko 16:15-18; Luka 24:46-49; Yohane
20:21-22; Mach. 1:8).


Kupereka Mphamvu kwa Anthu


Chachitatu, mutha kulimbikitsa thupi pakuonetsetsa kuti
mamembala a mu mpingo apatsidwa mphamvu kukutumikira. Kupereka mphamvu kumeneku
kumaphatikizapo za uzimu komanso malingaliro:


Kupatsidwa mphamvu za uzimu. Gwirani ntchito kufikira
mutaona membala aliyense mu mpingo atapatsidwa mphamvu ndi Mzimu Woyera. Ili
linali lamulo lotsiriza la Yesu ku mpingo. Atatsala pang’ono kuti akwere
kumwamba, adalamulira ophunzira ake, “Musachoke ku Yerusalemu, koma alindire
lonjezano la Atate,limene anati, munalimva kwa ine. Pakuti Yohane anabatiza ndi
madzi; koma inu mudzabatizidwa ndi Mzimu Woyera asanapite masiku ambiri” (Mach.
1:4-5). Yesu kenako anapereka lonjezo lodabwitsa kwa ophunzira ake: “Komatu
mudzalandira mphamvu, Mzimu Woyera atadza pa inu: ndipo mudzakhala mboni zanga
mu Yerusalemu, ndi mu Yudeya monse, ndi mu Samariya, ndi kufikira malekezero
ake a dziko.” Ophunzira anamvera zomwe Khristu adawalamulira, ndipo Yesu
adakwaniritsa lonjezano lake. Baibulo litiuza, 


“Ndipo pakufika tsiku la Pentekoste, anali onse pamodzi pa
malo amodzi. Ndipo mwadzidzidzi anamveka mau ochokera Kumwamba ngati mkokomo wa
mphepo yolimba, nadzadza nyumba yonse anali kukhalamo. Ndipo anaonekera kwa iwo
malilime ogawanikana, onga a moto; ndipo unakhala pa iwo onse wayekha. Ndipo
anadzazidwa onse ndi Mzimu Woyera, nayamba kulankhula ndi malilime ena, monga
Mzimu anawalankhulitsa.” (Mach. 2:1-4) 


Kupatsidwa mphamvu yochokera kumwamba ndi chinsinsi cha
kulalikira kwa bwino ndi utumwi mu mpingo. Muyenera choncho kulalikira pa mutu
uwu ndikupemphera ndi anthu kuti adzazidwe ndi Mzimu Woyera.[93] Kupitirira
apo muyenera kuphunzitsa iwo mmene angakhalire ndikuyenda mu mphamvu ya Mzimu.
Ndipo alimbikitseni kuti apeza chipatso cha Mzimu komanso kuonetsera mphatso za
Mzimu m’miyoyo ndi mautumiki awo (Agal. 5:22-23; 1 Ako. 12:8-10).[94]



Kupatsidwa Mphamvu mkaganizidwe. Monga mbusa,
muyenera kugwira ntchito pakuonetsetsa kuti mamembala anu mu mpingo apatsidwa
mphamvu mkaganizidwe kao pa utumiki. Ma membala amapatsidwa mphamvu
mkaganizidwe pamene akhulupirira kuti khomo latseguka kuti atenge mbali mu
mautumiki a pa mpingo. Apatsidwa kulimbika mtima kuti atha kupambana
m’mautumiki omwe asakhidwa. Ngati Mbusa wa Chipentekoste, ndi ntchito yako
kuikiza kulimbika mtima kumeneku mwa anthu. 


Ngati muchite izi, mamembala a pa mpingo adzalimbikitsa
nadzipereka okha ku utumiki. Koma, mukalephera izi, iwo adzakhala onyozera kuti
adzipereke. Mupewe, choncho, kuonetsera kuti inu ndinu yekhayo wovomerezeka
kugwira ntchito ya utumiki pa mpingo. Koma, tsindikani kuti pali danga la
utumiki kwa wina aliyense. Ndipo muyenera kuikiza m’mitima mwa anthu
chitsimikizo chakuti atha kutumikira Khristu bwino lomwe. 


Kubweretsa Pamodzi Antchito


Pamene anthu apatsidwa kuthekera, aikidwe pamodzi chifukwa
cha utumiki. Iyi ndi njira yachinayi yomwe mutha kulimbikitsira mpingo.
Ndondomeko yakubweretsa pamodzi ogwira ntchito ili ndi zochitika izi:


Kuzindikira chosoweka. Umayamba njira yakubweretsa
pamodziyi pakuzindikira chosowa chomwe mukufuna kuchifikira. Kodi mpingo
ukufuna kuyambitsa utumiki watsopano wa ana, kudzala mpingo watsopano,
kupititsa patsogolo mapemphero a mpingo, kapena kukwaniritsa ntchito zina?
Muyambe ndondomeko ya kubweretsa pamodzi pakufotokozera bwino chomwe mukufuna
chitakwaniritsidwa.


Kulenga mwayi wa ntchito. Muyenera kutsimikizika ku
ma udindo amene akufunika kukonzedwa kuti zigwiridwe pa utumiki watsopanowo.
Muyenera kukonza zofotokozera kagwiridwe kantchito pa udindo watsopanowo. Zofotokozera
kagwiridwe kantchito zitha kuphatikizapo zoyenereza komanso zochita za iye
amene ali pa udindo.


Kupemphera. Nthawi zonse, mudzipemphera kwa Ambuye wa
kholola, ku funsa Iye adzutse antchito ofunikirawo (Luka 10:2).


Kugawa masomphenya. Panthawi yoyikika, gawanani masomphenya
ndi mpingo. Muyenera kuwauza anthu za utumiki watsopano, kufotokozera m’mene
ungadalitsire mpingo. 


Kulemba antchito. Muyenera tsopano kufunsa anthu
odzipereka. Mukhale a chindunji ku zomwe ntchitoyo ikhazikikepo. Muthanso
kuzindikira ena paokha amene mukuganiza kuti atha kugwira bwino ntchito
ndikuwafunsa kuti apemphere zokhudza iwo kudzipereka ku ntchitoyo. Funitsitsani
kufananiza mphatso ya munthu ndi zomwe ntchito ikufuna.


Kuphunzitsa. Konzani dongosolo la maphunziro kwa iwo
amene adzipereka.


Kuyikiza. Pamene mwasankha antchito atsopano, ndipo
mwaphunzitsa moyenera, muyenera kuwayika m’maudindo ao. Khalanibe pa ubale ndi
antchito atsopanowa, kuyang’anira kachitidwe kao ndikuwalimbikitsa mu ntchito.
Mpingo uyenera kupereka zofunikira zomwe iwo akufunikira kuti akwaniritse
udindo wao. 


Kuphunzitsa za Utumiki


Monga zanenedwa kale, kubweretsa mamembala pa za utumiki,
mukhale okonzekera kupereka maphunziro kwa iwo odzipereka.Anthu ndiwofunitsitsa
kudzipereka ngati adziwe kuti alandiramaphunziro a ntchito yawo. Maphunziro
amachulukitsa chiyembekezo chawo mukupambana. Maphunziro atha kuchitika kudzera
m’misonkhano yapadera kapena maphunziro a pantchito pompo. Maphunzirowa akambe chifukwa
kapena mmene wa zokhudza ntchitoyo. Antchito atsopano auzidwe chifukwa
chimene utumikiwo ulipo komanso zomwe ukufunikira kuti ukwaniritse. Ayenera kuuzidwanso
m’mene angagwirire ntchito mwapamwamba. Mbusa atha kuganizira zakuyambitsa
Sukulu ya Utumiki mu mpingo.[95]



Kuthandiza Iwo Amene Akuonetsa Chiyembekezo


Njira yomaliza yomwe mutha kulimbikitsa thupi ndi
kuzindikira ndikulingalira za kuthandiza iwo amene akuonetsa chiyembekezo. Monga
Mbusa, zindikirani mamembala amene akusonyeza chidwi chachikulu pa ntchito ya
Mulungu. Mutha kuzindikira mkono wa Mulungu pa anthu amenewa. Pamene izi
zachitika, mutha kufuna kukhazikitsa ubale wakuthandizana ndi iwo, monga Yesu
adachitira ndi ophunzira Ake. Pamenepo mudzatha kukhala ndi nthawi ndi iwo,
kupemphera nawo komanso kuwayitanira iwo kuti akhale ndi inu m’ntchito zina za
utumiki. 


Ena azindikira kuti njira ya Yesu pakuphunzitsa
imaphatikizapo ndondomeko zitatu: choyamba, Yesu amatumikira kwa ena
akuphunzira ake akuona. Nthawi zina amawatengera pa mbalindikuwafotokozera
chomwe wachita ndichifukwa chomwe wachitira. Chachiwiri, ophunzira Ake
amatumikira Yesu akuona. Kenako pamenepo amayang’na kachitidwe kawo. Chotsiriza,
Yesu amatuma ophunzira kukatumikira pa iwo okha ndikukuza ophunzira ena monga
Iye adakuza iwo. Analonjeza kutumiza Mzimu Woyera kuwapatsa mphamvu
ndikuwathandiza iwo mu utumiki. 


Ena mwa iwo mukuwathandiza atha kumamva maitanidwe mu
utumiki. Izi zikachitika, mukufunikira kusamalira maitanidwewo. Ndipo mutha
kufunanso kuwatsogolera iwo ndondomeko yakuwayenereza ku utumiki.


____________________


Baibulo limaphunzitsa kuti mpingo “uchita makulidwe a thupi,
kufikira chimango chache mwa chikondi, monga mwakuchititsa kwa chiwalo
chonse pa muyeso wake” (Aefeso 4:16). Njira yabwino ya mbusa wa
Chipentekoste kuti alimbikitsire mpingo ndikukuzandondomeko ya mphamvu ya
maphunziro yolunjika ku kusintha okhulupirira kukhala ophunzira ndipo ophunzira
kukhala otumikira abwino a uthenga wabwino. 


 







~ Mutu 26 ~



Kupereka Uphungu Kwa Anthu a Mulungu


 


Mmodzi wa mamembala mu mpingo akuganizira zakuthetsa banja
patatha zaka zambiri mu ubwenzi wankhanza. Mzibambo wachichepere wamasiye
akuvutika chifukwa cha kumwalira kwa mkazi wake. Mzimayi amene ali yekha
akulimbana ndi nthenda ya khansa yomwe adapezeka nayo. Makolo osautsidwa
akuyesera kuti alamulire mwanawao woukira. Awa ndi ena mwa mazana mazana a
nkhani zomwe mamembala a mipingo ya Chipentekoste mu Afirika amakumana nazo.
Kuphatikiza ku mndandandawu ndi iwo amene akuvutika ndi kuzunza kwa ziwanda,
mliri wa umphawi, kusowa ntchito, zikhalidwe zosokoneza ndi zina zambiri. 


Mulungu adamulenga mwamuna ndi mkazi mu m’chifanizo chake.
Adalenga Adamu ndi Hava angwiro mthupi, malingaliro, ndi mu mzimu. Iwo anali
“Luso la Mulungu” okhala m’chiyanjano ndi Iye komanso wina ndi mzake. Komabe,
pamene adachimwa, ubale wao ndi Mulungu, komanso wina ndi mzake, unasokonekera (Gen.
3:6-24; Arom. 5:12). Kusweka mtima ndi kusautsika inakhala mbali imodzi ya moyo
wa munthu. 


Mbusa kupereka uphungu ndi phata la utumiki wake. Khristu
waitanira mpingo wake kuti ukhale malo a chikondi ndi chisamaliro. Akufuna
ukhale malo amene anthu Ake akhale pa ubwenzi ndi Iye limodzi ndi Mzimu Woyera
kubweretsa machiritso ndi chidzalo chonse kwa anthu osweka. Akhale malo amene
anthu otaika atha kukumana ndikusandulizika, kubwezeretsedwa, ndi chiyembekezo
(2 Ako. 5:18-19). Mulungu walamulira mbusa wa Chipentekoste kuti
aonetsetse kuti ntchitoyo ikuchitika. 


Mutu uwu, tiwona utumiki wa kupereka uphungu wa mbusa wa
Chipentekoste mu Afirika. Ufotokozera zikhalidwe zoonera za kupereka uphungu
ndikukhazikitsa maziko a Baibulo ku zomwezo. Kupitirira apo ufotokozera ntchito
ya Mzimu Woyera mu kupereka uphungu. Chotsiriza, mwachidule mutuwu ufotokozera
mitundu, mfundo, ndi zikhalidwe zakaperekedwe ka uphungu ngati Mbusa.


MBUSA NGATI PHUNGU


Khristu akuitana Mbusa aliyense wa Chipentekoste kuti agwire
ntchito ya utumwi ya mpingo. Iye wapereka iwo ku mpingo kuti aumbe okhulupirira
kukhala ophunzira amphamvu (Aef. 4:11-12). Kuphatikiza kulalikira, kuphunzitsa
ndi kutsogolera, Khristu waikiza pa mbusa udindo wakupereka uphungu wa umulungu
komanso thandizo ku mamembala omwe akufuna kwathunthu kutsata Khristu.


Mbusa wa Nkhosa za Mulungu


Pamene utumiki Wake umapita ku mapeto, Yesu adalamulira
Petro, “Weta nkhosa zanga” (Yohane 21:16). Mu kunena kwake motsanzikana ndi
akuluakulu a mpingo wa ku Aefeso, Paulo anatsindika kufunikira kwa abusa kuti,
“Tadzichenjerani nokha, ndi gulu lonse pamenepo Mzimu Woyera anakuikani
oyanga’anira.” Amayenera “kuweta Mpingo wa Mulungu umene anaugula ndi mwazi wa
Iye yekha” (Mach. 20:28). Momwemo, Petro anayitanira akulu a mpingo kuti
“Wetani gulu la Mulungu” (1 Pet. 5:2).Amayenera kusamalira opwetekedwa,
ovutika, ndi nkhosa zovulala.


Maitanidwe a Mbusa wa Chipentekoste ku uphungu si ntchito
yochita kusankha; ndi kuitanidwa kochokera kumwamba. Pamene mamembala a mu
mpingo (ndipo nthawi zina, anthu ena) avutika ndi maimvaimva, maubale, ndi
nkhani zina za uzimu, athe kukwanitsa kupita kwa Mbusa wao kuti athandizidwe.
Monga Mbusa adyetsa, kutsogolera, ndi kuteteza nkhosa, Mbusa wa chipentekoste
asamalire iwo amene Khristu waika kuti awatsogolere. 


Ubale Wapaderadera


Pakufanizira ndi ogwira ntchito ena owona za thanzi la m’malingaliro,
utumiki wakupereka uphungu wa Mbusa ndiwapadera. Anthu nthawi zambiri amapatsa
ulemu Mbusa ngati woimira Mulungu. Amaona iwo monga odzozedwa ndi kuyenerezedwa
mu ndondomeko ya machiritso. Mosiyana ndi ena owona za thanzi la mu ubongo,
cholinga cha Mbusa ndikuti awone anthu a Mulungu “Akukula m’chisomo ndi
chizindikiritso cha Ambuye wathu ndi Mpulumutsi Yesu Khristu; kwa Iye kukhale
ulemerero” (2 Pet. 3:18). 


Kuphatikiza apo, abusa amakhala ndi ubale wodalilika umene
wakhazikika ndi mamembala awo. Iwo ndi opezeka m’madera onse a miyoyo yao, kuphatikizapo
kulira kwao, nkhondo zao, ndinso zokwaniritsa zao. Amayitanidwa kukadalitsa
ukwati, kudalitsa ana, ndi kumaliro. Chifukwa cha ubale wapadera otere,
mamembala atha kugawana mosavuta kusweka mtima kwao ndi Mbusa wao popanda
mantha kapena kukanidwa.


Kuonjezera apo, abusa amapezedwa mosavuta kusiyana ndi anthu
ogwira ntchito zoona thanzi la m’malingaliro. Madera ambiri mulibe akatswiri
opereka uphungu. Ngakhale atakhala nao, kutumikira kwao anthu sangakwanitse.
Chiyembekezo chokhacho cha anthu ndi Mbusa. Komanso, monga Mbuye wao, abusa amagwidwa
m’mtima ndi chisoni chifukwa cha “Okambululudwa ndi omwazikana” (Mat. 9:36). Amaona
uphungu ngati mwayi ogawa chikondi cha Mulungu ndi iwo opwetekedwa.


Uphungu wa Mbusa


Kudutsa Afirika yonse, njira zingapo zoperekera uphungu
zikugwiritsidwa ntchito. Njira iliyonse ndiyofuna kuthana ndikhalidwe lovuta la
nyengo za munthu. Komanso iliyonse imaonedwa kutengera kaonedwe kena ka dziko
lonse ndi ndondomeko ya chikhulupiriro. Izi zikuphatikizapo, mwa zina, maonedwe
achikunja, maonedwe a chikhalidwe cha mu Afirika, ndi kaonedwe ka dziko ka
Chikhristu. 


Uphungu wa chikunja okhudza m’malingaliro ndi wa zasayansi
m’maonedwe ake ndipo nthawi zambiri umakana choonadi cha malemba. Njira iyi
imagwiritsa ntchito njira zambiri ndi mankhwala kuti achize ubongo, maimvaimva,
komanso kusokonekera kwa chikhalidwe. M’maiko ena mu Afirika, njira
zakuchiritsazachikhalidwe zimazindikilidwa ndikuloredwa kuti zigwire ntchito
pambali pa njira za ku ulaya zamakhwala. Njira zachikhalidwe izi zimachokera ku
kaonedwe ka mu Afirika komwe amafotokozera moyo ndi ubwino ku mphamvu za uzimu
zosaoneka. 


Njira yoperekera uphungu ya Mbusa wa Chipentekoste
ndiyosiyana ndi maonedwe achikunja kapena njira yachikhalidwe cha Afirika.
Njira ya Mbusa wa Chipentekoste ndi yochokera m’Baibulo, yokhazikika pa
Khristu, komanso yotsogozedwa ndi Mzimu. Uphungu wa Mbusa ndi wozikika mu
ulamuliro wa malemba. Umagwiritsitsa Baibulo ngati Mau a Mulungu ndikuti
“Lipindulitsa pa chiphunzitso, chitsutsano, chikonzero, chilangizo cha
m’chilungamo (2 Tim. 3:16). Ngati mau a Mulungu, Baibulo liri ndi mayankho
ku zovuta za moyo. 


MAZIKO A BAIBULO PA UPHUNGU WA MBUSA


Mbusa wa Chipentekoste amakhulupirira kuti Baibulo ndi Mau a
Mulungu ovumbulitsidwa. Choncho, ndi mlozo wokhazikikapakupereka uphungu.
Kuposa chida choyezera chilichonse, Baibulo limabweretsa poyera zinsinsi za
mtima wa munthu (Aheb. 4:12). Limathana ndi maziko a kusweka kwa munthu,
ndikumuonetsera Yesu Khristu ngati yankho ku mavuto a munthu.


Izi zikutanthauza kuti, monga Mbusa wa Chipentekoste,
muyenera kuzichulukitsa nokha m’choonadi chopezeka m’mau a Mulungu. Kupitilira
apo lolani zoonadi izi kukutsogolerani mu utumiki wanu wakupereka uphungu.
Ngati mwasakha kubwerekera maganizo a chikunja, muonetsetse kuti maganizowo ali
ogwirizana ndi Baibulo komanso zikhalidwe za chikhristu.[96] 


Atsogoleri a Chipangano Chakale


Chipangano Chakale chili ndi zitsanzo za atsogoleri ambiri
kupereka uphungu wa umulungu. Mwachitsanzo, Mose amataya nthawi yambiri
kuweruza ndi kupereka uphungu kwa anthu a Mulungu. Nthawi zina, amapereka
uphungu m’magulu. Nthawi zina, amapereka uphungu kwa anthu awiri kapena mmodzi
pa nthawi yake. (Eks. 18:13-27). Komabe, nthawi inafika yomwe Mose mwini amafunika
uphungu. Mpongozi wake, Yetero, anazindikira kuti iye anali olemedwa kwambiri
ndi ntchito yake. Choncho anampatsa uphungu Mose kuti asankhe amuna othekera
kuti amuthandize iye. Mose anatsatira uphungu wa Yetero ndipo ntchito inapita
patsogolo.


Davide ndi chitsanzo china cha uphungu wa umulungu.Anapereka
uphungu kwa anthu ake m’Masalimo. Kumeneko anapereka njira zapamwamba za
kuthana ndi mavuto a moyo. Zomwezo zitha kuyankhulidwa kwa Solomo mu Miyambo
komanso aneneri ndi zolemba zao.


Utumiki wa Yesu


Yesu mwini anali phungu. Yesaya akumutcha “Wodabwitsa
Wauphungu” (Yes. 9:6). Iye nthawi zambiri amapereka uphungu kwa iwo
akuvutitsidwa ndi mavuto a za uzimu. Zitsanzo zitatu zodziwika bwino ndi
Nikodemo (Yohane 3:1-21), Zakeyu (Luka 19:1-9), ndi mzimayi ogwida m’chigololo
(Yohane 8:1-11). Yesu adalengeza “Ndadza Ine kuti akhale ndi moyo, ndi kukhala
nao wochuluka” (Yohane 10:10).


Nthawi zina, Yesu adatumikira kwa iwo amene adavutika
mmalingaliro. Pamene Maria ndi Marita adataya m’bale wawo Lazaro, Yesu anadza
kwa iwo. Adaonetsa kumva chisoni ndipo adayenda nao m’ kulira kwao (Yohane
11:17-44). Usiku omaliza asanapachikidwe, Yesu, anakhala ndi ophunzira Ake
nthawi yambiri kuwakonzekeretsa ku zomwe zichitike. (Yohane 14-16).


 Utumiki wakupereka uphungu wa Yesu unakhudza anthu a
mitundu yonse. Unakhudza ophunzira, osaphunzira, malo abwino ndi a wamba,
olemera ndi osauka, amuna, amayi, ndi ana. Chikondi cha Yesu pa anthu
chipangitsa Iye kudutsa zonse zachuma, ubale, ndi zikhalidwe zotchinga kuti
akwaniritse ntchito yake yakufuna ndi kupulumutsa otaika (Luka 19:10). 


Utumiki wa Paulo


Zigawo zina za makalata a Paulo zitha kuwerengedwa
ngatimagawo a uphungu. Zimaonetsera kukhudzidwa kwa ubusa wa mtumwiyu pa anthu
a Mulungu. Mkati mwake, akulangiza iwo amene akhudzidwa ndi zovuta za moyo.
Mwachitsanzo, analemba kwa okhulupirira a ku Afilipi, “Musadere nkhawa konse.”
Ngati iwo angapemphere, akumana ndi mtendere wa Mulungu (Afilipi 4:6-7). Chitsanzo
china cha utumiki wakupereka uphungu wa Paulo ndi mmene anabwera limodzi ndi
ophunzira wake Timoteo kuti amuthandizire mukuthana ndi kusazidalira kwake ndi
mavuto akudzionera pansi (2 Tim. 1:3-14; 2:15).


Mu kalata yake ku Akhristu a ku Korinto, mtumwiyu adalakhula
za zithu zina malingaliro ndi zikhalidwe zomwe zimaopseza kuononga mpingo
kumeneko. M’kalata yake kwa Filemoni, Paulo akufuna kukonza ubale osweka pakati
pa Filemoni ndi kapolo wake amene anamuthawa, Onesimo, amene anali tsopano
m’bale m’chikhristu. Tsatanetsatane wa makalata a Paulo akuonetsera kuti njira
zake pakupereka uphungu zinakhazikika mwa Khristu, kutsogozedwa ndi Mzimu,
kulangiza, kuthandiza, kuyanjanitsa, ndi nthawi zina kudzudzula.


NTCHITO YA MZIMU WOYERA MU UPHUNGU


Ngati Mbusa wa chipentekoste, muli wolimbitsana naye mu
ntchito ya kupereka uphungu. Wolimbitsana nayeyu ndi Mzimu Woyera. Musalephere
kudalira Iye. Taganizira m’silikali amene akupita ku nkhondo wopanda chida
chake. Atha kumadziwamalamulo onse akamenyedwe ndi njira za nkhondo, koma
popanda chida chake, zotsatila zikhala kuwonongeka. Ndi chimodzimodzi nkupusa
kuti Mbusa wa Chipentekoste kulowa mu nkhondo ya uzimu popanda mphamvu ya Mzimu
Woyera. 


Wothandizira 


Kanayi konse Yesu akunena za Mzimu Woyera ngati Paraclete,
kutanthauza “Wothandizira” kapena “Phungu” mu Chigiriki (Yohane 14:16, 26;
15:26; 16:7). Ngati Phungu wathu wochokera kumwamba, ali wokonzeka kuti
atithandize ife mkuyenda kwanthu mu ulendo wopereka uphungu. Ngati
angayitanidwe, atsogolera, alimbikitsa, ndi kuthandiza wopereka uphungu.
Athandizanso wopatsidwa uphungu kuti athane ndi zovuta ndi ululu wake. (Yohane
14:1; 16:8). 


Kupereka uphungu nthawi zambiri pamakhala nkhondo ya uzimu (Aef.
6:12). Ndi Mzimu wa Mulungu yekha amene ali ndi mphamvu zokwanira kuti “Amange
osweka mtima” ndi “Ndikulalikira a msinga mamasulidwe” (Yes. 61:1; fanizilani
Luka 4:17-18). Baibulo choncho limatilimbikitsa ife kuti “Tidzilimbika mwa
Ambuye ndi m’kulimba kwa mphamvu yake” (Aef. 6:10).


Moona mtima, pemphero lodzala ndi chikhulupiriro ndi mbali
yofunika mundondomeko yakupereka uphungu. Mzimu Woyera amathandiza mu dera
limeneli. Baibulo limati, “Ndipo momwemo Mzimu athandiza kufoka kwathu; pakuti
chimene tizipempha monga chiyenera, sitidziwa, koma Mzimu mwini atipempherera
ndi zobuula zosatheka kunena” (Arom. 8:26). Yesu adati Atate wakumwamba
adzapereka Mzimu Woyera kwa wina aliyense amene amfunsa (Luka 11:9-10, 13).[97]



Yesu ndi chitsanzo chabwino kwa Mbusa wa Chipentekoste.
Baibulo limati Iye anadzozedwa ndi Mzimu kuti “Akachiritse onse osautsidwa ndi
mdierekezi ” (Mach. 10:38). Kudzera mu kudzoza kwake, adalengeza uthenga
wabwino kwa osauka, kulalikila am’nsinga mamasulidwe ndikutulutsa ndi ufulu
ophwanyika (Luka 4:18). Paulo ndi chitsanzo china chabwino kwa phungu wa
Chipentekoste. Kupatula maphunziro ake akulu ndi zomwe anakwaniritsa, anadalira
pa mphamvu ya Mzimu Woyera. (1 Ako. 2:4-5). Momwemo, Mbusa wa Chipentekoste
amafunikira thandizo la Mzimu Woyera kuti akhale phungu wabwino.


Wowulula Choonadi


Yesu anapitiriza kuphunzitsa kuti Mzimu Woyera ndi wowulula
choonadi (Yohane 16:13). Iye adzatithandiza kuti timvetsetse ndikumasulira Mau
a Mulungu. Adazaperekanso kuzindikira mu malingaliro a Mulungu ndi malingaliro
a anthu amene tikuwapatsa uphungu (1 Ako. 2:11-12). Izi ndi zofunikira
chifukwa khalidwe la munthu limadziwika ndi malingaliro ake komanso ndi
kufotokozera komwe amakuika pa zochitika za moyo. Munthu amene amakhulupirira
kuti matsoka amene azungulira moyo wake alipo chifukwa cha mphamvu zoipa ndi
mkwiyo wa makolo amachita molingana ndi izo. Mzimu Woyera athandiza iwo kuti
adziwe choonadi chomwe chiwamasule (Yohane 8:32).


Wopereka Mphatso


Mavuto okhudza ubongo ndi osiyanasiyana, ovuta, komanso
omangidwa mu chikhalidwe. Zimaphatikizapo zithu za kuthupikomanso uzimu.
Choncho, Mphatso za Mzimu Woyera ndi zofunikira pa nthawi yopereka uphungu (1 Ako.
12:8-10). Kudzera mu mphatso zavumbulutso, Mzimu Woyera atha
kuperekakuzindikira kwa phungu wa Chipentekoste mu zosoweka za iye akupatsidwa
uphungu. Kudzera mu mphatso za Kuzindikira mizimu, Mzimu Woyera atha kuulula
kupezeka ndi machitachita a mizimu yoipa. Ndipo, kudzera mu mphatso ya uneneri,
phungu atha kuyankhula mau a chiyembekezo ndi machiritso. Mbusa wa
Chipentekoste, choncho, ayenera kukhala odzalabe ndi Mzimu Woyera ndi watcheru
kumachitachita Ake mkatikati mwa nthawi yopereka uphungu.[98]


MITUNDU YA UPHUNGU WA ABUSA


Mbusa wa Chipentekoste akhale wokonzeka kuti apereke mitundu
ya uphungu yotsatirayi: 


Uphungu wa Uzimu


Uphungu wa uzimu umalunjika pa olandira uphungu, ubale wake
ndi Mulungu ndi chifuniro cha Mulungu pa moyo wake. Apa, Mbusa wa
Chipentekoste, chomwe akukhudzidwa nacho ndikuti wopatsidwa uphunguyo
abweretsedwe ku ubale wa moyo ndi Khristu. China chomukhudza ndikuti ubalewo
ukhale wathanzi ndi kukula. Zina zokhudza uphungu zikuphatikizapo zotsatilazi:


·        
Kumvetsetsa kwa munthuyo pa Mulungu ngati okonda, komanso
osamalira


·        
Kumvetsetsa kwa munthuyo pa tanthauzo loona ndi chikhalidwe cha
chipulumutso 


·        
Mayendedwe a munthuyo ndi Khristu


·        
Kumasulidwa ku m’nsinga ndi kuchiritsa kwa mkati


·        
Kuyanjanitsa zikhalidwe za Chikhristu ku mayendedwe a tsiku ndi
tsiku.


 


M’maonedwe a Chifirika, phungu atha kufuna kuthana ndi
m’chitidwe wa wopatsidwa uphungu kufuna kubweretsa machitachita a Chisilamu
kapena zikhulupiriro za mizimu ku mayendedwe a Chikhristu. Machitachita awa
atha kuphatikizapo kugwiritsa ntchito zithumwa kuonetsetsa kuti ndiwotetezedwa
ku mphamvu zoipa ndi matemberero. 


Uphungu wa pa Ukwati ndi pa Banja 


Uphungu wa pa Ukwati ndi pa Banja cholinga chake ndi
kupititsa patsogolo zikhalidwe za Chikhristu ndi kukhala kwa umulungu mu mabanja
a mamembala. Mtundu wa uphungu uwu utha kuphatikizapo kupereka uphungu munthu
payekha kapena gulu pa msonkhano. Zikuphatikizapo zotsatilazi:


·        
Uphungu wa iwo omwe sanakwatirane koma akukonzekera akulowa
mchimangiriro chaukwati.


·        
Uphungu owonjezera kwa iwo omwe ali mu ukwati ndipo akufuna kuzamitsa
ubwenzi wa wina ndi mzake.


·        
Uphungu ku ma ukwati omwe akukumana ndi zovuta mu ukwati wawo.


·        
Uphungu ku makolo a Chikhristu


·        
Uphungu ku gulu la banja kuti athandize mamembala ao omwe
akuvutika ndi maubale pakati pao.


·        
Uphungu okhudza miyambo ya banja monga ukwati, kubadwa kwa mwana,
imfa, ndi maliro.


Uphungu pa Mavuto ndi pa Kuthandizira


Uphungu woperekedwa pa mavuto ndi pa kuthandizira umalunjika
pakuthandiza anthu okhudzidwa ndizowachitikira za moyo zoopsa. Zochitikazi
zikuphatikizapo zotsatilazi:


·        
Kudwala kwa kanthawi kapena imfa ya okondedwa wao. 


·        
Chilala, njala, mliri, zovuta za nyengo.


·        
Wovulazidwa ku upandu kapena nkhanza.


·        
Kusalembedwa ntchito ndi umphawi.


 


Mu nthawi ya zovutayi, mamembala atha kufuna munthu wina
amene angawamve pamene akugwira ntchito mu ululu wao. Ngati Mbusa, siwokonzeka
kuti athane ndi nyengo zopereka chiopsezochi ngati kudzipha, ndi kukhumudwa,
iye ayenera kulozera osautsidwayo ku phungu woyenerezedwa.


Uphungu Mukukula


Uphungu mukukula umalunjika pa kupatsa mphamvu anthu kuti
apambane m’moyo. Cholinga chake ndikuwathandizira iwo kuti asankhe njira
yabwino chitsogolo. Masalimo ndi Miyambo amapereka mau ambiri a nzeru ndi
uphungu (Chitsanzo, Mas. 32:8; Miy. 15:22).


MFUNDO ZA UPHUNGU


Kufufuza koganiza bwino zokhudza m’kumano wa Yesu ndi mkazi
wa ku Samariya mu Yohane 4 zikuvumbulutsa mfundo zinai za uphungu zofunika
zomwe Mbusa wa Chipentekoste atha kufuna kuti agwiritse ntchito:


Kukhazikitsa Chikhulupiriro 


Yesu adayamba ndondomeko ya kupereka uphungupakukhazikitsa
chikhulupiriro pakati pa Iye mwini ndi mkaziyo. Iye adaonetsera ulemu
wosamuweruza mkaziyo ndikusonyeza chikondi komanso kumulandira kopanda malire.
Anapitiriza kufikira iye pakudutsa zotchinga za chikhalidwe zomwe zinalipo (Yohane
4:7-9, 17-18).


Kumvetsera mwa Chidwi


Yesu adafunitsitsa kuti apeze chizindikiro cha nyengo ya
mkaziyo pakufunsa mafunso ofufuza. Kenako adamvetsera mwatcheru kuzomwe iye
anene ndikuyankha moyenera. Mayankho Ake analankhula za kumvetsetsa kwake
kwakuya pa zinthu za uzimu zomwe mkaziyo anasowekera. Yesu adapitilira kutsutsa
timadontho takhungu m’malingaliro ake zomwe zimatchinga iye kuti avomereze
choonadi ndikupeza ufulu mwa Khristu. (Yohane 4:9-16, 21-24).


Kuyankhula Choonadi M’chikondi


Pamene panali poyenera kutero, Yesu mwachikondi anatsutsa
bodza la mkaziyo ndikugwiritsa ntchito choonadi (Yohane 4:16-18; Aef. 4:15). 


Kukhala Osasuthika


Munthawi yonse, Yesu adakhalabe pachindunji pa cholinga
Chake chothandiza mkaziyo kuti azindikire cholinga chake chenicheni pakukhala
ndi moyo (Yohane 4:10, 13-14, 16-18, 21-24). Mkaziyo adavomereza machimo ake
ndikumuzindikira Iye ngati Mesiya. Kenako iye anathamanga kukawauza ena za Iye
(Yohane 4:28-29).


MAKHALIDWE PA UPHUNGU


Ngati oyimira Khristu, komanso osamalira anthu ake, abusa a
Chipentekoste ayenera kukhala amuna ndi akazi angwiro. Muyenera kuganizira
zikhalidwe zotsatilazi pamene mukupereka uphungu. Kutsatira mfundozi
mudzateteza inu pamodzi ndi wolandira uphungu:


Zindikilani Malire Anu


Muyenera kukhala oona mtima pa zokhudza kuthekera kwanu ndi
malire anu mu uphungu, ndipo musayesere kuyenda mopitilira malirewo. M’maiko
ena, akatswiri a uphungu amafunikira kuti anthu atsimikizire. 


Kulozera


Muyenera kudziwa pamene mwafika pa malire anu. Ngati
simunaphunzitsidwe kapena kuyenerezedwa kuti mupereke uphungu m’madera ena,
konzekani kulozera ma membala anu ku aphungu a Chikhristu otsimikizika.
Muyeneranso kukhala okonzeka kulozera pamene ubwenzi womangodalira wakula,
kapena pamene wolandira uphungu sakupindulanso kuchokera ku uphungu wanu. 


Ungwiro pa Zachiwerewere/Zogonana


Ngati Mbusa, muyenera kukhala osamalitsa pamene mukupereka
uphungu kwa mkazi kapena mwamuna. Ngati kukopeka kwa m’maimvaimva kwayamba
kuchitika pakati pa inu ndi wolandila uphungu, magawo akupatsana uphungu
aimitsidwe ndipo munthuyo alozeredwe kwa phungu wina. 


Chinsinsi 


Uthenga womwe waperekedwa mu chinsinsi ulemekezedwe komanso
usakambidwe ndi anthu ena. 


____________________


Ngati Mbusa wa Chipentekoste, musanyalanyaze udindo wanu
kutumikira ngati phungu kwa anthu a Mulungu. Koma, Yesu Khristu ngati chitsanzo
chanu, ndi mzimu Woyera ngati mthandizi wanu, muyenera kugwiritsitsa mwa chidwi
utumiki ofunikawu. 


 







~ Mutu 27 ~



Kuteteza Nkhosa


 


Mu mbiri yonse, atsogoleri oyipa, achita zoipa zosasimbika
kwa anthu. Zoipa za upanduzi zikuphatikizapo kuphana, kupulula fuko, ndi
nkhondo zopanda chilungamo. Ena ndi olakwa pakuchita m’chitidwe wankhazawu; ena
ndi olakwa pakungoyang’anira osachitapo kanthu kuimitsa iwo. Mokhumudwitsa,
Afirika alinso ndi gawo lake ku zoipazi. Lamulo lodziwikiratu ndilakuti dziko
lililonse lasenza udindo wakuteteza anthu ake kuchokera kwa anthu ochita zoipa.
Chomwecho chili choonadi chokhudza Mpingo. Mpingo uli ndi udindo wakusamalira
anthu ake kuchokera ku kuukira kwa Satana ndi khamu lake la ziwanda.


Yesu adachenjeza za aneneri onyenga, amene Iye adati, “Amene
adza kwa inu ndi zovala za nkhosa, koma m’kati mwao ali afisi olusa.”
Adawalangiza, “Mudzawazindikira ndi zipatso zao” (Mat.7:15-16). Paulo
akuperekanso chenjezo lofanana nalo ku Akulu a ku Aefeso. Adawauza, “Idzalowa
mimbulu yosautsa, yosalekerera gululo. Ndipo mwa inu nokha adzauka anthu,
olankhula zokhotakhota, kupatutsa ophunzira awatsate. Chifukwa chake
chilimikani!” (Machitidwe 20:29-31).


Mutu uwu ukamba za udindo wodziwikiratu wa Mbusa wa
Chipentekoste wa kulondera nkhosa za Mulungu kutsutsana ndi atumiki awa a
Satana. Uyankha mafunso oti: Kodi Baibulo limati chiyani zokhudza udindo wa Mbusa
wa Chipentekoste pakuteteza nkhosa?” komanso “Kodi iye apange chiyani kuti
akwaniritse udindowu?”


KHALIDWE NDI KUFUNIKIRA KWA NKHOSA


Baibulo limagwiritsa ntchito chithunzithunzi cha Mbusa ndi
nkhosa kuti lifotokozere ubwenzi pakati pa Mbusa ndi anthu ake. Kuti
timvetsetse bwino udindo wa Mbusa wa Chipentekoste ku mpingo wao, afunikira
kumvetsetsa khalidwe ndi mtengo wa nkhosa.


Khalidwe la Nkhosa


Mbusa wina kamodzi anadandaula, “Kutsogolera anthu anga ndi
ngati kuweta amphaka!” Kuweta amphaka nkosatheka. Amakhala a mwano ndipo
amakana kupita komwe ukuwatsogolera. Koma sichoncho ndi nkhosa. Nkhosa
zimagonjera. Ndi zokonzeka kutsatira Mbusa komwe atsogolere. Izi ndi zabwino.
Komabe, chikhalidwe chotere chimaika nkhosa pa chiopsezo. Zimatha nthawi zina
mopusa kutsata munthu wolakwika. Choncho zikufunikira chisamaliro ndi
kutetezedwa. 


Akhristu enieni amagonjera okha ku Mbusa Wabwino. Iwo ndiwokonzeka
kumutsatira Iye kulikonse awatsogolere (Yohane 10:27). Komabe, Akhristu ena ndi
osakhwima, ndipo monga nkhosa amasokoneza a nkhandwe auzimu ndi abusa enieni.
Mwakhungu amatsatira amuna kapena akazi a Mulungu omwe ndi abodza. 


Kupitirira apo, nkhosa zilibe kudziteteza kwaokha kwa
chilengedwe. Pachifukwa ichi, zitha kuvulazidwa ndipo zisowekera Mbusa
kuziteteza. Komanso zimakonda kuyendayenda kuchoka pachitetezo cha khamu la
nkhosa ndi chisamaliro cha mbusa. Pamene izi zachitika, zimakhala nyama
zosavuta kuphedwa ndi nyama zolusa. Ichi ndi choonadinso pa Akhristu ambiri. Amakonda
kuyendayenda kuchoka pachisamaliro cha Mbusa wao ndi pachitetezo cha mpingo.
Amafunikira chisamaliro ndi chitetezo cha Mbusa owona.


Kufunikira kwa Nkhosa


Mu nthawi za Baibulo, nkhosa zinali za mtengo wache. Nthawi
zambiri Zinali gwero la moyo wa mabanja. Zimapereka nyama pa chakudya, mkaka
pakumwa, ubweya pazovala, ndi zikopa zake kukokonzera pokhala ndi zolinga zina.
Akhristu ali a mtengo wake kukufunikira kwao kwa Mbusa Wamkulu. Izi ndi zoona
ku zifukwa zosachepera ziwiri:


Choyamba, Akhristu ali ofunikira kwa Khristu chifukwa cha
mtengo wa ukulu omwe Iye analipirira chifukwa cha chiombolo chao. Yesu mwini
adanena, “Ine ndine Mbusa Wabwino; mbusa wabwino ataya moyo wake chifukwa cha
nkhosa” (Yohane 10:11). Petro akutikumbutsa za kufunikira kwathu kwa Khristu: “Podziwa
kuti simunaomboledwa ndi zobvunda, golidi ndi siliva…koma ndi mwazi wa mtengo
wake wapatali” (1 Pet. 1:18-19). 


Koposa, Akhristu ndi ofunikira kwa Khristu chifukwa cha
ubale wao wapaderadera ndi Iye. Kale adali “Opanda Khristu, alendo a padera ndi
mbumba ya Israele, ndi alendo alibe kanthu ndi mapangano a malonjezano, opanda
chiyembekezo, ndi opanda Mulungu m’dziko lapansi.” Koma iwo tsopano “anakusendezani
mukhale chifupi m’mwazi wa Khristu” (Aef. 2:12-13). Petroatikumbutsa kuti anthu
a Mulungu ndi “Mbadwa yosankhika ansembe achifumu, mtundu woyera mtima, anthu a
mwini wache” (1 Pet. 2:9). Monga nkhosa zosankhika za Mulungu, anthu Ake ndiwoyenera
chisamaliro chapadera. 


ZIOPSEZO ZOLIMBANA NDI NKHOSA 


Ngati Mbusa wa Chipentekoste okhulupirira, muyenera kukhala
tcheru kuti muteteze anthu anu ku chiopsezo chochokera ku aneneri abodza ndi
aphunzitsi abodza.


Kuzindikira Aneneri Abodza ndi Aphunzitsi Abodza


Mneneri wabodza ndi aliyense amene amadzinenera
kutiakuyankhulira Mulungu, koma, mu zenizeni, amayankhula mu dzina la iwo eni
kapena mu dzina la kamulungu kabodza kapena mzimu woipa (Yer. 23:16). Baibulo limatichenjeza
kuti Mulungu amatsutsana ndi aneneri onama otere pakati pa anthu a Mulungu
(Ezek. 13:9). Yesu anachenjeza kuti aneneri onama nthawi zina amatha “Kuonetsa
zizindikiro zazikulu ndi zozizwa” ndipo kuti zimaopseza “Kuti akanyenge, ngati
nkotheka, osankhidwa omwe” (Mat. 24:24). Paulo akuwatcha iwo “Mimbulu yosautsa”
amene “Olankhula zokhotakhota, kupatutsa ophunzira awatsate” (Mach. 20:29-30). Iye
adalembanso kuti amaphunzitsa nthano ndikunena zomwe anthu akufuna kuti amve
(2 Tim. 4:3-4). 


Aphunzitsi abodza ali mofananira ku aneneri abodza. Pamene
m’neneri wabodza amayesezera kuyankhulira Mulungu, mphunzitsi wa bodza
mosasamala amapotoza Mau a Mulungu kunena zinthu zina kusiyana ndi zomwe
zimatanthauza. Nthawi zambiri amachita izi kuti apeze cholowa kwa iwo eni (Tito
1:11). Baibulo limanena kuti anthu amenewa ali osaphunzira ndi osakhazikika
ndikuti amapotoza Malemba ndikuziononga iwo eni (2 Pet. 3:16).


Pali njira ziwiri zomwe tingathe kuzindikira aneneri abodza
ndi aphunzitsi abodza mu mpingo lero lino: 


1. Pakuyang’anira miyoyo yao. Yesu anaphunzitsa
ophunzira ake, “Yang’anirani mupewe aneneri onyenga, adza kwa inu ndi zobvala
za nkhosa, koma m’kati mwao ali afisi olusa. Mudzawazindikira ndi zipatso zao”
(Mat. 7:15-16). Amayesera kukhala chinthu chomwe iwo saali. Amavala ndi kukhala
ngati oyera mtima; amagwiritsa ntchito njira zatsopano za chipembedzo, ndipo
amapemphera mapemphero osangalatsa. Ena amathanso kuchita zozizwa zazikulu.
Kunja, amaoneka ngati oyera ndi odzozedwa. Komabe, mkati mwawo iwo ndi olanda,
onama, ndi a chigololo. Chipatso cha moyo wao wanseri chimavumbulutsa chinyengo
chawo. Palibe mwamuna kapena mzimayi amene amakhala moyo wopanda umulungu amene
ali m’neneri owona wa Mulungu.


Yesu adawatsutsa aphunzitsi abodza a m’nthawi yake: “Tsoka
inu… onyenga! Chifukwa mufanafana ndi manda opanda njereza, aonekera okoma
kunja kwake, koma adzala m’katimo ndi mafupa a anthu akufa ndi zonyasa zonse…inunso
muonekera olungama pamaso pa anthu, koma m’kati muli odzala ndi chinyengo ndi
kusaweruzika” (Mat. 23:27-28). Amuna ndi amayi owukira chotere amakana
kudzipereka okha ku ulamuliro wa Mulungu ndi Mpingo. 


2. Pakuzindikira njira zao ndi zolinga zao. Njira ya
chiwiri yomwe tingazindikire aneneri onama ndi aphunzitsi abodza mu mpingo
ndipakuzindikira zolinga zao ndi njira zao. Njira yodziwikiratu mneneri wonama
ndikupititsa patsogolo zokhumba za iwo eni. Kuti achite izi, amakhotetsa
mokondwera Mau a Mulungu. Nthawi zambiri amatenga ndime za Baibulo molakwika
ndi kuzitanthauzira kuti zifanizidwe ndi zomwe akukhumba. Cholinga chao
ndi“Kupatutsa gululo kuti awatsate” (Mach. 20:30). Amakhudzidwamochepa ndi
owatsatira awo pa zokhudza chipulumutso kapena kukula mwa Khristu. Iwo
amakhudzidwa ndi zomwe angapeze komanso ulemerero wa iwo eni. 


Ziphunzitso Zabodza mu Afirika


Mwachisoni, mipingo ya Chipentekoste yambiri mu Afirika,
ziphunzitso zabodza ndi ma uneneri abodza zikukhala zochitika za tsiku ndi
tsiku. Ziphunzitso zimenezi zimalonjeza dalitso kwinaku zikukana kufunikira kwa
chikhulupiriro chodzipereka ndi kulapa ku uchimo. Kulunjika kwambiri pa zokhumba
za anthu za kanthawi kochepa, amanyalanyaza kukula kwao kwa uzimu komanso
kukula mu chisomo. Mu kupanga izi, amalephera kubweretsa otayika kwa Khristu
komanso kukonzekeretsa oyera mtima ku moyo wosatha (Marko 8:36). Baibulo
limachenjeza mwa mphamvu kutsutsana ndi ziphunzitso zotere (1 Tim. 4:1). 


Ziphunzitso ziwiri zabodza zomwe ndizofala mu Afirika:


1. Uthenga wakulemera. Chiphunzitso choyamba cha izi
ndi chotchedwa “Uthenga wakulemera.” Uthenga wakulemera ndi chiphunzitso
chakuti okhulupirira onse ali ndi ufulu wa pangano ku madalitso a thanzi,
chuma, ndi kulemera. Madalitso amenewa atha kupezeka kudzera m’chikhulupiriro,
kuvomereza kwabwino, ndi mwa kudzala “mbeu ya chikhulupiriro.” 


Pamene zili zoona kuti Mulungu amadalitsa iwo amene
mokhulupirika amamutsata Iye, uthenga wakulemera si uthenga womwe Yesu ndi
atumwi adaulalikira. Yesu adalamulira anthu, “Tembenukani mtima, khulupirirani
uthenga wabwino” (Marko 1:15). Petro analengeza, “Chifukwa chake lapani,
bwererani, kuti afafanizidwe machimo anu, kotero kuti zidze nyengo
zakutsitsimutsa zochokera kunkhope ya Ambuye” (Mach. 3:19). Paulo akuchenjeza,
“Nthawi zakusadziwako tsono Mulungu analekerera; koma tsopanotu ali kulamulira
anthu onse ponseponse atembenuke mtima” (Mach. 17:30).


Mpingo weni weni wa Chipentekoste ukane uthenga wa kulemera
chifukwa ndi odzikonda osati okhazikika pa Khristu. Umalunjika pa zokhumba za
kuthupi za wanthu osati pantchito ya kuombola ya Mulungu. Uthenga wakulemera
umatsindika pa kudalitsika osati kutumikira. Ndi uthenga okhotakhota omwe uli
ndi zotsatira zowononga pa Akhristu. Chenjezo la Paulo kwa Akhristu a ku
Agalatiya likugwira: “Ndizizwa kuti msanga motere mulikupatuka kwa Iye amene
anakuitanani m’chisomo cha Khristu, kutsata Uthenga Wabwino wina, umene suli
wina.…koma ngakhale ife, kapena mngelo wochokera Kumwamba, ngati
akakulalikireni Uthenga Wabwino osati umene tidakulalikirani ife, akhale otembereredwa!”
(Agalatiya 1:6-8).


2. Kusakaniza. M’chitidwe owononga m’mipingo ya
Chipentekoste mu Afirika ndi kusakaniza. Kusakaniza uku ndikusakaniza kwa
chikhulupiriro cha Chikhristu ndi zinthu za chipembedzo m’zikhulupiriro zaku
Afirika. Aneneri abodza ndi aphunzitsi abodza nthawi zina amagwiritsa ntchito
njira zimenezi kuti akope wanthu ku mipingo yao. Zitsanzo zambiri za kusakaniza
uku zitha kupezeka mu Afirika yonse. Ku madzulo
a dziko la Afirika, zitsanzo zikuphatikizapo 


·        
Chopereka cha kwa mneneri


·        
Chopereka choombola


·        
Chopereka cha nsembe


·        
Kugulitsa komanso kusagwiritsa ntchito monga mwa malemba mafuta
odzozedwa


·        
Kugulitsa ndi kugwiritsa ntchito madzi oyera


·        
Kugulitsa ndi kugwiritsa ntchito uchi ndi mkaka


·        
Kugulitsa zithunzi za “Munthu wa Mulungu”


·        
Kugwiritsa ntchito tsache loyera (kuti wina asese adani ake)


·        
Kugwiritsa ntchito thope lochokera ku Nyanja Yakufa


·        
Kugwiritsa ntchito madzi kuchokera ku Mtsinje wa Yordano


·        
Kulipira kuti ufunsire pa uneneri.


 


Zizolowezi izi ndi kuyesera kuti “achititse Chikhristu”
miyambo ya zochitika za chipembedzo. Izi zimazungulira pa ndalama ndi lonjezo
la dalitso ndi chitetezo pa iwo amene azivomera. Ziyenera kukanidwa ndi
kutsutsidwa mu kukonda “uthenga wabwino woona” (Akolose 1:5-6).


Monga Mbusa wa Chipentekoste, osaiwala konse kuti mwagwiriziza
m’manja mwanu tsogolo la muyaya la iwo amene mukuwatumikira. Choncho
yang’anitsitsani mosamala zomwe mukuchita ndi kuphunzitsa. Ngati mulephera
kuphunzitsa choonadi, ndikudzipereka ku ziphunzitso zabodza, anthu
adzasocheretsedwa, mpingo kuwonongeka, ndipo mudzaweruzidwa ndi Mulungu.


Zotsatira za Ziphunzitso ndi Uneneri wa Bodza 


Pali njira zisanu zomwe ziphunzitso zabodza zimavulaza
mpingo:


1. Ziphunzitso zabodza zimalimbikitsa kusapembedza. Choonadi
chimayeretsa ndi kulimbikitsabe Akhristu kukhala moyo wa umulungu (Yohane
17:17). Kumbali ina, ziphunzitso zabodza zimasokoneza malingaliro ndi mtima,
ndipo zimalimbikitsa chisembwere (1 Ako. 15:33). 


2. Ziphunzitso zabodza zimatulutsa atsogoleri opanda
umulungu. Choonadi chimatulutsa atsogoleri otumikira a umulungu; koma,
ziphunzitso zabodza zimatulutsa atsogoleri opanda umulungu, ndi wolamulira mwa
nkhanza. Mtsogoleri weniweni wa Chikhristu “ayenera kugwira mau okhulupirika
monga mwa chiphunzitso, kuti akakhonze kuchenjeza m’chiphunzitso cholamitsa,
ndi kutsutsa otsutsana naye” (Tito 1:9). 


3. Ziphunzitso zabodza zimaika anthu mu ukapolo. Choonadi
chimamasula anthu (Yohane 8:32). Koma, zosokoneza, zimaika anthu mu ukapolo (Agalatiya
4:9). Paulo anauza Agalatiya, “Khristu anatisandutsa mfulu, kuti tikhale mfulu;
chifukwa chake chirimikani musakodwenso ndi goli la ukapolo” (Agal. 5:1).


4. Ziphunzitso zabodza zimatulutsa Akhristu Ofooka. Akhristu
amene aphunzitsidwa ziphunzitso za bodza ndi zosokoneza samakula m’chisomo.
Amakhalabe makanda mu uzimu. Ngakhale mpingo utakula m’chiwerengero,
chimakhalabe chofooka ndi chosachita kanthu.


5. Ziphunzitso zabodza zimatsogolera ku chiweruzo ndi
chiwonongeko. Baibulo limayakhula za “Osaphunzira ndi osakhazikika apotoza,
monganso atero nao malembo ena, ndi kuziononga nao eni” (2 Pet. 3:16). 


KUTETEZA NKHOSA


Ngati mbusa wa nkhosa za Mulungu, nthawi ndi nthawi mudziyang’anira
nkhosazo. Muyenera kukhala ofuna kuti mupereke moyo wanu chifukwa cha izo (Yohane
10:11; fanizilani 1 Sam. 17:34-35). Nazi njira zisanu, zomwe inu monga Mbusa
wa Chipentekoste, muyenera kuimamo pakuteteza anthu a Mulungu:


Pakupempherera Nkhosa


Choyamba, muyenera nthawi zambiri kugwada pamaso pa Atate
m’malo mwa gulu lonse. Mkuchita izi, mudzalandira kwa Iye mphamvu ndi nzeru
zomwe musowekera kuti musamalire ndi kuteteza nkhosa. Kuonjezera apo,
mapemphero anu adzaonetsetsa kuti mkono wa Mulungu woteteza ukhalebe pa anthu
ake. 


Pakugwiritsa Ntchito Kuzindikira Kwa Uzimu


Chachiwiri, muyenera kugwiritsa ntchito kuzindikira kwa
uzimu. Baibulo lachenjeza za “Mizimu yosocheretsa ndi maphunziro a ziwanda” (1 Tim.
4:1). Muyenera tsono kufunsa Mulungu kuti akupatseni mphatso ya kuzindikira
mizimu kuti ikuthandizireni kuvumbulutsa chiphunzitso chilichonse kapena
kuonekera kwazinthu za uzimu zomwe sizichokera kwa Mulungu. Mphatso ya uzimu
imeneyi ikupangitsani kuti mudziwe ngati munthu wina mu mpingo akuchita pansi
pa kukhudza kwa Mzimu Woyera kapena mzimu wonyansa.[99] 


Pakuphunzitsa Chiphunzitso Cholamitsa 


Chachitatu, muyenera kuphunzitsa ndi kulalikira chiphunzitso
cholamitsa (2 Tim. 4:2; Tito 1:9). M’chitidwe uwu udzalimbikitsa nkhosa
ndi kuwateteza iwo ku ziphunzitso zabodza. Zidzawathandizira kuwasunga iwo pa
njira ya chiyero (Masalimo 119:9-11). 


Pa Kuzindikira Aneneri Abodza ndi Aphunzitsi Abodza


Chachinayi, muyenera kuchenjeza mpingo ku aneneri abodza ndi
aphunzitsi abodza. Baibulo likufotokozera za njira zitatu kuti tizindikire
nkhandwe zimenezi mu chovala cha nkhosa: 


1. Zonenera zao sizimachitika. Ngati ma uneneri
sachitika, iwo sanamve kuchokera kwa Mulungu. Ndi aneneri abodza (Yer. 28:9).


2. Amawalozera anthu kunja kwa Choonadi. Ngakhale
kuti ma uneneri ao amatha kukwaniritsidwa, ngati awalozere anthu kunja kwa
uthenga owonadi wabwino, iwo ali aneneri abodza (Deut. 13:1-3; Agal. 1:6-9).


3. Amakhala Moyo Wopanda Chiyero. Ngakhale ma uneneri
ao atakwaniritsidwa, ndipo amachita zizindikiro zodabwitsa, ngati akukhala moyo
wosati wa umulungu, iwo ali aneneri abodza (2 Pet. 2:10-15). Yesu
akuchenjeza, “Mudzawazindikira ndi zipatso zao” (Mat. 7:15-16; komanso vv.
22-23).


Ngati woyang’nira wokhulupirika, muyenera kuteteza nkhosa
kuchokera ku zilombo zolusa, ndipo m’mene Mulungu achitira ndi inu, muyenera
kulondolera izo kunjira yolondola (Masalimo 23:3). 


Pakuvumbula ziphunzitso Zabodza 


Pomaliza, tetezani nkhosa za Mulungu pakuzindikira ndi kukonza
ziphunzitso za bodza ndi ma uneneri abodza mu mpingo. Paulo adalemba,
“Musanyoze manenero.” Komabe, mwachangu adaonjezera, “Yesani zonse; sungani
chokomacho, mupewe maonekedwe onse a choipa” (1 At. 5:20-22). Choncho,
monga mbusa pa nkhosa za Mulungu, mufunikira kuti mukhalebe odziwa za zinthu
zomwe zikuphunzitsidwa mu mpingo. Pali njira zitatu zomwe mungathe kuchitira
izi:


1. Pakuyang’anira zimene ziri mkuphunzitsidwa. Ziphunzitso
zabodza zitha nthawi zina kulowa mu mpingo kudzera m’magulu ang’onoang’ono
kapena m’maphunziro a Baibulo. Munthu waulamuliro wa gululo amayamba
kuphunzitsa chinthu china chomwe wangochimva kapena kuwerenga. Mu kanthawi
kochepa chosocheretsacho chimafalikira mu mpingo wonse. Choncho,muyenera,
kuyang’anira mwa pafupi zomwe zikuphunzitsidwa m’makalasi a sukulu ya baibulo,
makalasi a ubatizo, m’milaga, mikumano ya nyumba, ndi magulu ena kuti
muonetsetse kuti choonadi chikuphunzitsidwa.


2. Pakukhala wozindikira zimene akumamvera. Lero,
njira zofalitsira uthenga zadzadza ndi mitundu yonse ya ziphunzitso ndi
maulaliki. Anthu akumvetsera amuna ndi akazi amenewa. Pamene ena ambiri olalikira
akufalitsa uthenga wabwino okhulupirika, ena akuphunzitsa zolakwika. Muyenera
kuzindikira zimene anthu ali kumvetsera kuti muwalozere kuchoonadi cha Mau a
Mulungu.


3. Pakukhala “Wosunga chipata.” Monga Mbusa, muyenera
kuima ngati osunga chipata ku mpingo wanu. Mu njira ina, muyenera kuyang’anira
mosamalitsa munthu amene mukumulora kuti alalikire ku mpingo wanu. Mosatengera
mlingo wakutchuka kapena mphamvu za mlaliki, ngati alibe chikhalidwe
chapamwamba, kapena ngati watembenuka kusiya choonadi, musawalole pa gome lanu.



____________________


Mbusa wa Chipentekoste amene ndi wokhulupirika kuteteza
nkhosa za Mulungu amabweretsa madalitso mzonse ku mpingo ndi kwa iwo eni. Nkhosa
zimasangalala pansi pa chitetezo cha Mbusa wao, ndipo zimakula kukhala
ophunzira aKhristu okhwima. Mbusayo amadalitsikanso. Iye adzapatsidwa mphoto ya
kukhutitsidwa pakudziwa kuti adakhala mtumiki wabwino ndi wokhulupirika. 


Petro adayankhula za mphoto ya woyang’anira wokhulupirika: “Wetani
gulu la Mulungu lili mwa inu, ndi kuliyang’anira, osati mokakamiza, koma mwa
ufulu, kwa Mulungu; osatsata phindu lonyasa, koma mwachangu; osati monga ochita
ufumu pa iwo a udindo wanu, koma okhala zitsanzo za gululo. Ndipo pakuonekera
Mbusa wamkulu, mudzalandira korona wa ulemerero, wosafota” (1 Pet. 5:2-4).


 







~ Gawo 7 ~



Mbusa wa Chipentekoste ngati Mtsogoleri


 







~ Mutu 28 ~



Utsogoleri wa Chipentekoste


 


Paulo ndi gulu lake la atumwi anachoka ku Galatiya kulowera
cha kumadzulo m’chigawo cha Asiya. Komabe, Mzimu Woyera anawalepheretsa kupitirizabe
kuyenda m’njira imeneyo. Choncho, anaganiza zolowera chakumpoto m’chigawo cha Bitiniya.
Ndiponso Mzimu anawaletsa. Chotero anatembenukiranso kumadzulo. Kenako anafika
ku Troasi, mzinda womwe unali kumpoto chakumadzulo kwa nyanja ya Aegean. Kumeneko
kunachitika chinthu chodabwitsa. 


Usiku, Mzimu Woyera anaonetsa Paulo masomphenya.
M’masomphenyawo, mtumwiyu anaona munthu wa ku Makedoniya ataimirira ndi kuchonderera
kuti, “Muolokere ku Makedoniya kuno mudzatithangate ife” (Machitidwe 16:9). Pamene
Paulo adagawana masomphenya ake ndi gulu lake, onse adavomelezana kuti adachokera
kwa Ambuye. Luka anafotokoza kuti, “Pamene anaona masomphenyawo, pomwepo
tinayesa kutulukira kunka kuMakedoniya, poganizira kuti Mulungu anaitanira ife
kulalikira Uthenga Wabwino kwa iwo” (ndime 10). (Zitsanzo zina za Paulo
akutsogozedwa ndi Mzimu zikupezeka mu Machitidwe 13:1-5; 15:28, ndi 20:22.)


Paulo ndi chitsanzo chabwino cha mtsogoleri wa wachipentekoste.
Iye ankatsogolera ena polola kuti Mzimu Woyera amutsogolere. Pochita izi, anali
kutsatira chitsanzo cha Yesu, amene Iye mwini anatumikira pansi pa kudzozedwa
ndi chitsogozo cha Mzimu Woyera (Luka 4:1; Yohane 5:19; Machitidwe 10:38).


Mutu uwu ukambirana za utsogoleri wa Chipentekoste. Udzapereka
chitsanzo cha utsogoleri chozikidwa pa njira ya Yesu ndi atumwi. Choyamba,
ufotokoza tanthauzo la kukhala mtsogoleri wa Chipentekoste. Kenako, ukambirana
za ena mwa makhalidwe ndizochita za enieni a Chipentekoste. 


KUFOTOKOZA UTSOGOLERI WA CHIPENTEKOSTE


Ngakhale zili zoona kuti abusa a Chipentekoste amagwiritsa ntchito
njira zambiri za utsogoleri monga abusa omwe si a Chipentekoste, pali kusiyana
kwakukulu. Kayendetsedwe ka Mbusa wa Chipentekoste pa utsogoleri amaumbidwa
kwambiri ndi zochita zake ndi Mzimu. Kumvetsetsa kwawo kwapadera kwa momwe
Mzimu amagwirira ntchito m’miyoyo yawo ndi miyoyo ya ena kumakhudza kwambiri
momwe amatsogolera.


Mtsogoleri wa Chipentekoste ndi mwamuna kapena mkazi wosankhidwa
ndi Mulungu amene anadzazidwa ndi Mzimu ndipo amafunafuna nzeru ndi chitsogozo
cha Mzimu. Cholinga chake ndi kusonkhezera gulu linalake la anthu a Mulungu
kuti akwaniritse mokhulupirika ndi mogwira mtima udindo wawo woikidwa ndi
Mulungu popititsa patsogolo ntchito yake padziko lapansi. Tiyeni tione
tanthauzo ili m’zigawo zake zinayi.


Oitanidwa ndi Mulungu


Choyamba, mtsogoleri weniweni wa Chipentekoste waitanidwa ndi
Mulungu kuti atsogolere anthu ake. Chifukwa cha
zimenezi, iye anagwirizana kwambiri ndi Paulo, amene anadzitcha “kapolo wa Yesu
Khristu, mtumwi woitanidwa, wopatulidwa kukanena Uthenga Wabwino wa Mulungu”
(Aroma 1:1).


Odzazidwa ndi Mzimu


Kenako, mtsogoleri wa Chipentekoste wadzazidwa ndi Mzimu
ndipo amafuna kukhala moyo wake “moyenda ndi Mzimu” (Agalatiya 5:25). Iye amaona
mozama lamulo la Khristu lakuti, “koma khalani inu m’mudzi muno, kufikira
mwabvekedwa ndi mphamvu yochokera Kumwamba” (Luka 24:49), ndi malangizo a Paulo
akuti, “mudzale naye Mzimu” (Aefeso 5:18). 


Wofunafuna Chitsogozo cha Mulungu 


Chachitatu, mtsogoleri wa Chipentekoste amafunafuna
chitsogozo cha Mzimu mu zonse zomwe amachita. Amazindikira kuti ntchito yake
yayikulu ndi kuchita chifuniro cha Mulungu monga chawululidwa m’Malemba ndi mwa
Mzimu Woyera. Mtsogoleri weniweni wa Chipentekoste ndiye amathera nthawi
yochuluka pakusanthula Baibulo ndi kupemphera. 


Osonkhezera Anthu a Mulungu


Pomaliza, mtsogoleri wa Chipentekoste amafuna kukopa gulu
linalake la anthu a Mulungu – monga Mpingo wadziko lonse kapena wapamalo – kuti
akwaniritse mokhulupirika ndi mogwira mtima udindo wawo woikidwa ndi Mulungu
popititsa patsogolo utumwi wa Mulungu padziko lapansi.


MAKHALIDWE A MTSOGOLERI WA CHIPENTEKOSTE


Kodi nchiyani chimamuyenereza mwamuna kapena mkazi kukhala
mtsogoleri wa Chipentekoste? Ngati pongoyambira chabe, mtsogoleri weniweni wa
Chipentekoste ayenera kubadwa mwa Mzimu, kudzazidwa ndi Mzimu, ndi kutha
kutsogolera mu kuyenda mwa mphamvu ya Mzimu. Ayenera kuzindikira mawu a Mzimu
ndi kukhala waluso mu utumiki wa mphatso zauzimu. Ayenera kumvetsetsa ndi
kudzipereka ku utumwi wa Mulungu. Ndipo ayenera kukhala okonzeka kupereka moyo
wake chifukwa cha Khristu, ngati nsembe yoteroyo ingafunike. 


Monga mtsogoleri wa Chipentekoste, moyo wanu ndi utumiki
wanu uyenera kuzindikirika ndi makhalidwe asanu ndi amodzi ofunikirawa:


Umphumphu


Koposa zonse, muyenera kuyetsetsa kukhala moyo waumulungu,
wolemekeza Khristu. Mu ntchito ya Mulungu, palibe chofunika kwambiri. Komabe,
n’zomvetsa chisoni kuti mipingo ndi mabungwe ambiri a Chipentekoste
akukanthidwa ndi amuna ndi akazi achinyengo amene chifukwa cha umunthu wawo
wamphamvu, apeza malo otchukirapo m’gululi. Amenewa ali mu “zovala zankhosa
koma m’kati mwao ali mimbulu yolusa” nabweretsa manyazi ku mpingo (Mateyu
7:15). 


Baibulo limanena za anthu osaopa Mulungu oterowo. Mwachitsanzo,
Paulo anachenjeza akulu a ku Aefeso za “mimbulu yosautsa” imene idzalowe ndi
kuwononga gulu la nkhosa za Mulungu (Machitidwe 20:29). Mu uthenga womwewo,
anawakumbutsa mmene anawatsogolera ndi mtima wosagawanika. “Sindinasilira
siliva, kapena golidi, kapena chobvala cha munthu aliyense,” anatero Paulo (Machitidwe
20:33). Mofananamo, iye anakumbutsa Atesalonika za khalidwe lake laumulungu
pakati pawo, kuti, “Inu ndinu mboni, Mulungunso, kuti tinakhala oyera mtima ndi
olungama ndi osalakwa kwa inu akukhulupirira” (1 Atesalonika 2:10). Paulo
sanangotsogolera ndi ulamuliro ndi kutumikira ndi mphamvu, anali kukhala ndi
umphumphu waumulungu. Ifenso tiyenera kuchita chimodzimodzi masiku ano.


Kumvetsetsa


Chachiwiri, ngati Mbusa wa Chipentekoste, muyenera kumvetsetsa
bwino udindo wanu wopatsidwa ndi Mulungu. Muyenera kutumikira Khristu ndi
mpingo wake mokhulupirika potsogolera anthu a Mulungu kupititsa patsogolo
utumwi mu mphamvu ya Mzimu Woyera. Mungapeze kumvetsetsa kumeneku kuchokera
m’magwero awiri: kuchokera m’Mawu a Mulungu ndi mwa Mzimu wa Mulungu.
Mwakuphunzira Malemba mokhulupirika, mudzazindikira ntchito ya Mulungu
yowombola mitundu ya anthu. Mwa kupemphera ndi kutchera khutu ku mawu a
Mulungu, mudzazindikira udindo wanu wapadera pokwaniritsa ntchito imeneyi. 


Yesu amamvetsetsa bwino lomwe malo ake mu dongosolo la
chiowombolo cha Mulungu. Nthawi zambiri ankalankhula za ntchito yake (Marko
10:45; Yohane 6:38; 18:37). Iye ananena, “Pakuti Mwana wa Munthu anadza
kudzafunafuna ndi kupulumutsa chotaikacho” (Luka 19:10). Mofananamo, Paulo
anamvetsetsa udindo wake wapadera m’ntchito ya Mulungu. Iye analemba, “Umene
anandiika ine mlaliki wake ndi mtumwi (ndinena zoona, wosanama ine), mphunzitsi
wa amitundu m’chikhulupiriro ndi choonadi” (1 Timoteo 2:7). 


Kupyolera m’pemphero latsiku ndi tsiku ndi kusanthula
Baibulo, inu, monga Yesu ndi Paulo, mukhoza kumvetsa bwino utumwi wa Mulungu,
ndi udindo wanu waumwini pokwaniritsa utumwiwo.[100]


Kudzipereka


Chachitatu, monga mtsogoleri wa Chipentekoste, musangozindikira
chabe utumwi wa Mulungu, mudzipereke kwathunthu kuchita mbali yanu kukwaniritsa
utumwiwo. Utumwi wa Mulungu, nthawi zina umatchulidwa missio Dei, ndi
cholinga ndi ntchito yake mu dziko lapansi molingana ndi mtundu wa anthu
wakugwa. Iye amagwira ntchito kudzera mu Mpingo wake kuti adziyitanire yekha
anthu kuchokera m’fuko lililonse, chilankhulo chilichonse, mitundu iliyonse pa
dziko lapansi (Chivumbulutso 5:9; 7:9). 


Pamene maganizo a anthu ena atha kuchoka mu utumwi wa
Mulungu, chidwi chanu chikhalebe cholunjika pakuchita chifuno cha Mulungu.
Zolingalirandi zochita zanu ziyende munjira ya utumwi wa Mulungu. Monga
mtsogoleri wa Chipentekoste, mugwire cholinga chonse cha Mulungu – dongosolo la
Mulungu lowombola mafuko. Mudzindikirenso pamene mpingo wanu ukupeza malo mudongosolo
limenelo. Mukatero, muyendetse mpingo munjira imeneyo.[101]


Kudzoza


Chachinayi, monga mtsogoleri wa Chipentekoste, muchitire
ulemu kudzodza kwa Mzimu, komanso muyesetse kusunga kukhudza kwa Mzimu pamoyo
wanu mwa kudzipereka m’pemphero, kukhala mwachiyero, ndi utumiki wodzichepetsa.
Muyenera kudalira mwa mphamvu pa Mzimu Woyera kuti akudzodzeni,
akuthangatireni, komanso kukutsogolerani mu utumiki. Ndipo mutengere kumtima
mawu akuchoka kwa Ambuye onenedwa kwa ophunzira ake, pamene anawalamulira iwo
kuti asayambe kutumikira kufikira atavekedwa mphamvu mwa Mzimu Woyera (Machitidwe
1:4-5; Luka 24:49). 


Kudzichepetsa


Chachisanu, monga mtsogoleri woona wa Chipentekoste, muziwone
nokha ngati kapolo wa Mulungu komanso anthu ake. Mufunefune kutsata chitsanzo
cha Mbuye wanu, amene anadzichepetsa yekha nakhala kapolo, kufikira imfa
yapamtanda (Afilipi 2:7-8). Ndipo mukhale wokumbukirabe mawu a Yesu: “koma
amene aliyense afuna kukhala wamkulu mwa inu adzakhala mtumiki wanu ; ndipo amene
aliyense afuna kukhala woyamba mwa inu adzakhala kapolo wa onse. Pakuti ndithu,
Mwana wa munthu sanadza kutumikiridwa, koma kutumikira, ndi kupereka moyo wake
dipo la kwa anthu ambiri” (Marko 10:43-45). 


Mtundu wa utsogoleri uwu umatchedwa utsogoleri wotumikira. Mosiyana
ndi izi, mtsogoleri amene adzikuza yekha nafunafuna kukhutitsa zofuna zake pa
anthu a Mulungu sangatchulidwe mtsogoleri woona wa Chipentekoste. M’malo mwake
ndi “mimbulu m’chovala cha nkhosa” (Mateyu. 7:15-16; Machitidwe 20:29-30). Baibulo
limatiwuza ife, “usakhale ndi chochita ndi anthu oterowo” (2 Timoteo 3:5).[102]


Luso


Chomaliza, monga mtsogoleri woona wa Chipentekoste, muyesetse
kukhala wa luso. Mwayenera kuzindikira kuti, kukhala munthu wabwino kuli mbali
imodzi yofunikira, koma sizokwanira. Mafirika amadziwidwa monga anthu abwino,
odzichepetsa, komanso ocheleza bwino alendo. Kukhala mtsogoleri wabwino,
komabe, kudzafuna iwe utukule maluso ena ake. Maluso amenewa akuphatikiza kutha
kuphunzitsa, kuponya masomphenya, kutakasa ena, komanso kulongosola ntchito.


Kuwonjezera apo, mumvetsetse kuti, m’chimake chenicheni,
kuthekera kwa utsogoleri kumachokera kwa Mulungu. Paulo ankachidziwa ichi
mwakuya. Anafotokoza kwa Akorinto, “sikuti tiri okwanira pa ife tokha, kuyesera
kanthu monga mochokera mwa ife tokha; kukwanira kwathu kuchokera kwa Mulungu; amenenso
anatikwaniritsa ife tikhale atumiki…a mzimu” (2 Akorinto 3:5-6). Monga
mtsogoleri wa Chipentekoste, muyang’ane mokhazikika pa Mulungu kuti mulandire
luso lotere.


ZOCHITA ZA MTSOGOLERI WA CHIPENTEKOSTE


Mbusa wa Chipentekoste asakhale ngati Mbusa wina amene anawonedwa
akuthamanga kuseri kwa mpingo wake akufuula, “Ndidikireni ine, ndine mtsogoleri
wanu!” Mosiyana ndi izi, iye apite patsogolo pa anthu, kuwadandaulira iwo
atsatire. Akhale ngati Yesu, amene adakodola ophunzira ake, “Bwerani
munditsate, ndipo ndikutumizani mukasodze anthu.” Baibulo limatiuza ife, “Nthawi
yomweyo iwo anasiya makoka awo ndi kumutsatira” (Marko 1:17-18).


Monga Mbusa wa Chipentekoste, Khristu wayikidza inu muyambitse
mu mpingo zilongosoko ndi ndondomeko zouzilidwa ndi Mzimu. Pamenepo mutakase
anthu a Mulungu atsate inu mu ntchitoyi. Pa nthawi yomweyo, monga mtsogoleri wa
umulungu, mukhale wotsatira wodzipereka. Mutsatire Mzimu wa Mulungu
mokhulupirika. Ndipo modzichepetsa mudzipereke kwa iwo amene Mzimu wayika
pamwamba panu. Mutsogolere mpingo wanu kukwaniritsa utumwi wa Mulungu njira
zitatu zofunikira: 


Kuponya Masomphenya


Choyamba, mutsogolere anthu anu mwa kuponya masomphenya
atsogolo losankhika la mpingo. Mwa mawu ena, muwathandize iwo kuwona tsogolo
lodabwitsa limene Mulungu waakonzera iwo. Pamenepo, uwakoke iwo kuyenda mu
njira imeneyo. Umachita ichi ndi mawu ako, ndi zochita zako, ndi malingalilidwe
ako, kutanthauza ndi zimene umalankhula, zimene umachita, komanso m’mene
umaziperekera wekha ku anthu. 


Masomphenya ako wouzilidwa ndi Mulungu akuyenera anyeketse
iwe kufikira kuti sungazitaye. Zikatere, udzakhala mopitiliza ukulankhula za
masomphenya ako. Chikhumbo chako chidzayenda kutuluka m’moyo wako ndikukhuza
anthu, kuwachititsa iwo kugawana nawo masomphenya. Monga mtsogoleri weniweni wa
Chipentekoste, osayelekeza kukweza masomphenya a mtsogolo a iwe mwini. Koma iwe
ukweze masomphenya a Mulungu monga avumbulutsidwa m’Mawu ake mwa Mzimu Woyera. 


Baibulo limatiuza ife, “Pamene palibe vumbulutso, anthu amataya
kudziletsa” (Miyambo 29:18). Kapena, monga matanthauzilidwe ena anena, “Pamene
palibe masomphenya auneneri anthu amakhumudwa.” Kukhumudwa kotere nthawi
zambiri kumathera kudzitukumula wekha, kugwa, ndipo mapeto ake chiwonongeko.
Komabe, masomphenya wolankhulidwa bwino adzachititsa anthu kuzindikira:


1.     Chimene anthuwo ali. Iwo ali anthu autumwi
olimbitsidwa ndi Mzimu wa Mulungu, olembedwa ntchito ndi Khristu kukadandaulira
m’dziko lapansi.


2.     Kumene anthuwo apite. Akuyenela ayende pamodzi
kukwaniritsa utumwi wa Mulungu m’kukopa otayika, kudzala mipingo yatsopano,
komanso kutengapo mbali m’kutumiza atumwi ku mafuko.


3.     Chimene anthuwo achite. Iwo akhale
olimbikitsidwa ndi Mzimu komanso odzipereka kukuchita mbali yawo mu
kukwaniritsa utumwi wake. 


4.     M’mene anthuwo achitire. Mbusa afotokoze
momveka dongosolo lapadela kapena ndondomeko ya m’mene ntchitoyo
ingakwaniritsidwire. Iye awawonetsere pamenepo anthuwo m’mene iwo angatengele
mbali mu ntchitoyo.


5.     M’mene ayambire. Mbusa wochitachita wa
Chipentekoste adzapereka zochita kwa anthu kuwathandiza ayambe bwino. 


Mwachisoni, maloto ambiri opatsidwa ndi Mulungu amafela mu
mtima mwa Mbusa. Koma, iwe usalore izi zichitike. Mokhulupilika uponye
masomphenya a tsogolo lokoma la mpingo. Iwe uyime chilili komanso molimba mtima
kuwuza anthuwo, “Njira ndi iyi; yendani mmenemo” (Yesaya 30:21).[103] 


Kuyang’anira


Chachiwiri, pakati pakudzindikira kumene Mulungu akufuna
mpingo wanu ukhale ndi kufikira chimenecho, pali njira yoti mudutsemo. Monga
oyimirira Mulungu, mutsogolere mpingo munjira imeneyo. Inu musangoponya chabe
masomphenya a tsogolo lokoma la Mulungu, muyang’anirenso chikwaniritso cha
masomphenyawo. 


Ichi ndichimene Yesu anachita. Iye anaponya masomphenya,
ndipo kenako anagwiritsa ntchito ndondomeko kukwaniritsa masomphenyawo.
Ndondomeko yake inali kuyitana amuna ndi akazi kumbali yake, kuwaphunzitsa,
kuwapatsa ntchito, kuwapatsa mphamvu, ndikukawatuma ku ntchitoyo. Monga
mtsogoleri wa Chipentekoste, muchitenso chimodzimodzi. Mungathe kuchita ichi
kupyolera m’dongosolo, kugwedeza anthu ayambe kuyenda, komanso kuyang’anira,
zonse mwa kuuzira kwa Mzimu. 


Choncho, monga Mbusa wa Chipentekoste, sulipo chabe
kungotakasa anthu ako, ukuyenera uyang’anire ntchito (1 Tim. 3:1-2; Tito
1:7). Monga wong’anira, ulipo kugwirizanitsa mpingo ku utumwi wolimbitsidwa ndi
Mzimu. Ukwanitse kuyang’anira ukatakwe ndi zochita zoyenela kuti dongosolo
likwaniritsidwe. Zochita zimenezi zikuphatikiza kupeza oti agwire ntchito,
kupanga dongosolo, kuwaphunzitsa, komanso kuwatumiza ku malo a ntchito. Mu ichi
chonse, uyang’ane kwa Mzimu Woyera kufuna mnzeru ndi chitsogozo.


Kupititsa Chitsogolo


Chomaliza, monga mtsogoleri wa anthu a Mulungu, mumanyamula
udindo wotanamphitsa ndi kupititsa chitsogolo masomphenya autumwi wa Mulungu.
Njira imodzi yochitira ichi ndipakudzutsa ena atsogoleri a Chipentekoste
wokhala ndi masomphenya. Ngati ichi sichinachitidwe, masomphenyawo adzafa,
ndipo utumwiwo udzakanika. Ndizomvetsa chisoni kuti mautumiki ambiri oyikidwa
ndi Mulungu afa pamodzi ndi oyambitsa awo chifukwa amuna ndi akazi amenewa
analephela kuikiza mwa ena masomphenyawo mokwanira. 


Koma, Yesu anali woyikapo mtima pakuwolotsera masomphenya
ake kwa ena. Mosachedwa atangoyamba utumiki wake, anayamba kuyitana ophunzira
ake. Baibulo limati, “Anasankha khumi ndi awiri kuti akakhale naye ndi kuti
awatume kukalalikira” (Marko 3:14; 1:16-17; 2:13-14; 3:13-19). Amuna amenewa
anali oti adzanyamula ntchitoyo Iye atapita. Iye motero anawaphunzitsa, nawapatsa
mphamvu, komanso kuwatumiza “mukani, phunzitsani anthu a mitundu yonse” (Mateyu
28:19). Mwa mawu ena, Yesu anayembekezera iwo kukachita ndi ena monga Iyenso
anachita nawo iwowa. 


Paulo anatsanza chitsanzo cha Yesu. Iye sanachite utumiki
wake wa utumwi yekha, koma anayitana ena kuzilumikiza kwa iye. Kenako anawawumba
nawaphunzitsa, monganso Yesu anachita ndi ophunzira ake. Ophunzira a Paulo
anaphatikiza Yohane Marko, Timoteo, Tito, Luka ndi ena. Paulo anamulangiza
Timoteo kuchita ndi ena monga iye anachitanaye. “Zinthu zomwe mwandimva
ndikunena,” iye analembera mwana wake m’chikhulupiriro, “ikiza kwa anthu
odalirika amenenso adzakhala oyenerera kuphunzitsa ena” (2 Tim. 2:2).Ngati
ife tifuna kupititsa chitsogolomasomphenyawo mwa ena, ife titsanze m’mapazi a
Yesu ndi Paulo.


Paulo anadandaulira okhulupirira m’Tesalonika, “Pakuti
mudziwa nokha m’mene muyenera kutitsanza ifemo,” chifukwa, iye anati, “pakuti
sitinakhala dwakedwake mwa inu” (2 Ate. 3:7, 9). Ngati ife tifunadi
kupititsa patsogolo lero masomphenya autumwi wa Chipentekoste, ngati Paulo,
tikhale mtundu wa munthu umene ena adzakonde kutsanza. Kutanthauza, ife tikhale
anthu olemekezeka, aungwiro, komanso a masomphenya. 


____________________


Monga mtsogoleri woyikidwa ndi Mulungu, ukakhale mtsogoleri
woposera yemwe ungathe kukhala. Monga mtsogoleri wokhulupilika wa
Chipentekoste, ulimbike kutukula maluso a utsogoleri oyenela kukwaniritsira
udindowu. 


 







~ Mutu 29 ~



Utsogoleri Wotumikira


 


Tsiku lina gulu lina la ophunzira a Yesu linamuyandikira ndi
funso. Iwo anafunsa, “Ndani kodi ali wopambana mu Ufumu wa Kumwamba?” (Mat.
18:1). Ophunzira awa anakhala akutsutsana fundo imeneyi pakati pawo (Mat.
20:20-28; Marko 9:33-37; 10:35-45; Luka 22:24-27). Ena mwa iwo anali
ozikankhira ndipo amafuna kusanduka atsogoleri pa ophunzirawo. 


Podziwa mitima yawo, Yesu anaitana kamwana kabwere
ndikuyimilira pakati pa iwo. Kenako Iye anati kwa ophunzira ake, “Indetu
ndinena kwa inu, Ngati simutembenuka, nimukhala monga tianato, simudzalowa
konse mu Ufumu wa Kumwamba. Chifukwa chake yense amene adzichepetsa yekha monga
kamwana aka, yemweyo ali wopambana mu Ufumu wa Kumwamba” (Mat. 18:3-4). Pa
nthawi yina, Yesu anafotokozera, “Mudziwa kuti mafumu a anthu amadziyesa okha
ambuye awo, ndipo akulu awo amachita ufumu pa iwo. Sikudzakhala chomwecho kwa
inu ai; koma aliyense amene akafuna kukhala wamkulu mwa inu, adzakhala mtumiki
wanu; ndipo aliyense amene akafuna kukhala woyamba mwa inu, adzakhala kapolo
wanu” (Mat. 20:25-27).


Yesu amalankhula za mtundu wa utsogoleri omwe Iye akufuna
ukhale mu Mpingo wake umene ukuwumbidwa mwatsopano. Atsogoleri mu Mpingo wake
adzayembekezeledwa kutsogolera mosiyana kwambiri ndi atsogoleri a m’dziko.
M’malo motumikiridwa, atsogoleri atsopano amenewa adzatumikira ena. M’malo
molamulira anthuwo, iwo adzasamalira mwachikondi iwo amene akuwatsogolera. Mtundu
wa utsogoleri uwu tsopano umatchedwa utsogoleri wotumikira. Umenewu ndi mtundu
wa utsogoleri omwe Mulungu akulamulira pa atsogoleri a Chipentekoste m’Afirika
lero. 


KUTAMBASULA UTSOGOLERI WOTUMIKIRA


Utsogoleri ndi kuthekera kokopa anthu achite njira inayake
kapena kusuntha m’mbali inayake. Kwa Mbusa wa Chipentekoste, utsogoleri ndi
kuthekera kopatsidwa ndi Mulungu kukakopa anthu a Mulungu kuti ayambe athanga
ufumu wa Mulungu (Mat. 6:33). Uku ndi kuthekera kotakasa anthu a Mulungu
kukakwaniritsa ntchito yawo yopatsidwa ndi Mulungu m’kupambanitsa utumwi wa
Mulungu m’dziko lapansi.


Monganso atsogoleri onse, atsogoleri otumikira ali okhudzika
ndi utumwi. Komabe, atsogoleri otumikira ali okhudzikanso ndi kukula komanso
ukoma wa anthu omwe iwo akuwatsogolera. Iwo amatumikira anthu a Mulungu ndi
kudzichepetsa komanso chifundo, ndipo amayetsetsa kukopa kupyolera mchikondi
osati kuwalamulira. 


Maganizidwe a mtsogoleri wotumikira ali motsutsana ndi “maganizidwe
aunyakwawa” amene timawawona nthawi zambiri mu Afirika. Nyakwawa yopanda
Mulungu imalamulira mwa kuwopsezana; pamene mtsogoleri wotumikira amatsogolera
mwa chikondi komanso chifundo. Nyakwawa imakakamiza kumveledwa; pamene
mtsogoleri wotumikira amatakasa chitsimikizo mtima. Nyakwawa imapezerapo
zokomela iyo pa anthu; mtsogoleri wotumikira amasakasaka awadalitse iwo. 


Yesu akanatha kulamulira ngati ichitira nyakwawa; koma, Iye
anasankha kutsogolera ngati wotumikira (Mat. 20:28). Pa nthawi iliyonse,
akanatha Yesu kulamula makamu a angelo achite chifuno chake (Mateyu 26:53). Komabe,
Iye anasankha kudzichepetsa yekha ndi kudzipereka yekha ku chifuno cha Atate
wake (Mat. 26:39, 42). Nsembe yake ya pa mtanda ili chitsanzo chenicheni cha
tanthauzo la kukhala mtsogoleri wotumikira. Monga Mbuye wawo, abusa enieni a
Chipentekoste amakhala atsogoleri otumikira. M’malo mokwaniritsa zokomela iwo
pa otsatira awo, iwo amawatumikira mokondwera ndi mwachikondi.


Ufumu wa Mulungu waonetsedwa ngati “ufumu wachadodolido”
(kusanduliza zinthu). Ichi chili chifukwa utsogoleri mu ufumu wa Mulungu
umachita mosiyana ndi utsogoleri wa ndondomeko ya m’dziko lapansi. M’mabungwe a
dziko lapansi, mtsogoleri ndi amene amayembekezeredwa akhale iye wapamwamba.
Iye amalamulira ena komanso kulandira ulemelero wochuluka pamodzi ndi phindu
lochuluka. Koma, mu ufumu wa Mulungu, mtsogoleriyo ndi amene amakhala pansi.
Iye amayetsetsa kutumikira komanso kudalitsa ena. 


MAKHALIDWE A MTSOGOLERI WOTUMIKIRA


Makhalidwe asanu ndi amodzi akuyenela apedzeke mwa Mbusa
aliyense wa Chipentekoste amene afunafuna kukhala mtsogoleri wotumikira:


Kudzichepetsa 


Choyamba, monga mtsogoleri wotumikira, Mbusa wa
Chipentekoste akuyenela atsogolere ndi kudzichepetsa. Iye asataye nthawi ndi
kusakasaka kulemekezedwa kapena mphamvu. M’malo mwake, iye atsanze chitsanzo
cha Yohane M’batizi, amene anatero za Yesu, “Iye akule; ine ndichepe” (Yohane
3:30). Ndipo iwo akumbuke mawu a Mbuye wawo: “Koma wamkulu wopambana wa inu
adzakhala mtumiki wanu. Ndipo amene ali yense akadzikuza yekha adzachepetsedwa;
koma amene adzichepetsa mwini yekha adzakulitsidwa” (Mat. 23:11-12).


Pali mkhalidwe wotsautsa pakati pa abusa a m’Afirika kudzitchulira
okha mayina apamwamba. Yesu anachenjeza motsutsana ndi mchitidwe umenewu. Iye
anawauza ophunzira ake, “Koma inu musatchedwa, Rabi; pakuti Mphunzitsi wanu ali
mmodzi, ndipo inu nonse muli abale. Ndipo inu musatchule wina atate wanu pansi
pano, pakuti alipo mmodzi ndiye Atate wanu wa Kumwamba. Ndipo musatchedwa
atsogoleri, pakuti alipo mmodzi Mtsogoleri wanu, ndiye Khristu. Koma wamkulu
wopambana wa inu adzakhala mtumiki wanu” (Mat. 23:8-11). Amuna ndi akazi
oganiza mochepa nthawi zambiri amafunafuna mayina akulu. Koma, atsogoleri
aakuludi amakhala okhutila kuwonedwa monga akapolo a Khristu.


Usiku wotsogolera kupachikidwa kwa Yesu, Iye anakumana ndi
ophunzira ake m’chipinda cha pamwamba mu Yerusalemu. M’menemo anawaphunzitsa
iwo phunziro pa utsogoleri wotumikira. Atatha chakudya cha Paska, Mpulumutsiyo
anayimilira, nachotsa chobvala chake chapamwamba, natenga nsalu youmitsira
madzi nayimanga m’chiuno mwake. Kenako Iye anatenga beseni muli madzi nayamba
kusambitsa mapazi a ophunzira ake. Atamaliza,anawafunsa, “Nanga chimene
ndakuchitirani inu, muchizindikira kodi?” 


Kenako Yesu anafotokozera iwo, “Inu munditcha Ine Mphunzitsi,
ndi Ambuye: ndipo munena bwino; pakuti ndine amene. Chifukwa chake, ngati Ine
Ambuye, ndi Mphunzitsi, ndasambitsa mapazi anu, inunso muyenera kusambitsana mapazi
wina ndi mnzake. Pakuti ndakupatsani inu chitsanzo, kuti, monga Inendakuchitirani
inu, inunso muchite” (Yohane 13:13-15). Yesu amaphunzitsa ophunzira ake kuti atsogoleri
aakulu mu ufumu wake ndi iwo amene adzichepetsa okha mpaka ku udindo wapansi wotumikira
mnyumba.


Monga Mbusa wa Chipentekoste, choncho, ukane molimba zikoka
zovunda za mphamvu pawanthu komanso kunyada. Monga mtsogoleri wotumikira
weniweni, usayelekeze konse kukwaniritsa zokomela iwe pa anthu a Mulungu.
M’malo mwake, ufunefune kutumikira ndi kudalitsa ena. 


Chifundo


Chachiwiri, monga mtsogoleri wotumikira weniweni, Mbusa wa
Chipentekoste akuyenela amve chifundo ndi anthu amene wayitanidwira kuwatsogolera.
Kumva chifundo ndi wina ndikudziyika m’gulu limodzi ndi iye komanso kugawana
mamvedwe, zowawa mtima, ndi chisangalalo. Baibulo limalankhula kuti Yesu ndi
Wankulu Wansembe wathu wankulukulu wokhonza “kumva chifundo ndi zofooka zathu”
(Ahebri 4:15). Iye anamvera chifundo Maria ndi Marita pamene Iye analira
pamodzi ndi iwo kumanda a Lazaro (Yohane 11:35). Monganso Yesu, iwe ngati
mtsogoleri wotumikira, uphunzire ku “Kondwani nawo iwo akukondwera; lirani nawo
akulira” (Aroma 12:15).


Chilungamo


Chachitatu, monga mtsogoleri wotumikira, Mbusa wa
Chipentekoste ayesetse kukhala owonekera mu zochita zake zonse ndi anthu. Ichi
chikutanthauza kuti iye sayesera kubisira ena chenicheni chimene ali. Iye
savala chigoba kuti awoneke chinthu chimene sanakhale. Paulo anawakumbutsa
Akorinto za kusazibisa. Iye analemba, “Pakuti
kudzitamandira kwathu ndiko umboni wa chikumbumtima chathu, kuti m’chiyero ndi
kuona mtima kwa Mulungu, si m’nzeru ya thupi, koma m’chisomo cha Mulungu tinadzisunga
m’dziko lapansi, koma koposa kwa inu” (2 Ako. 1:12). Iye
anawonjezera mtsogolo mwake, “M’kamwa mwathu mmotseguka kwa inu aKorinto, mtima
wathu wakulitsidwa” (2 Ako. 6:11). 


Kusazibitsa kotero kudzatsekula madanga akulankhulana pakati
pa iwe ndi ma membala a mpingo wako. Anthu adzayamba kukuwona iwe monga munthu
woona mtima, munthu wodalilika. Mapeto ake, iwo adzakhala olimbikitsika
kukudalira komanso ku ulula zowasautsa. Ndipo adzakhala okondwa kutsatira
utsogoleri wako.


Chidaliro


Chachinayi, monga mtsogoleri wotumikira, Mbusa wa Chipentekoste
adzadalira anthu a Mulungu. Iye adzakhulupirira kuti Mzimu Woyera yemweyo amene
akhala mkati mwake, nampatsa mphamvu komanso kumtsogolera iye, akukhalanso
mkati mwa mamembala ake, kuwapatsa mphamvu ndikuwatsogolera. Chifukwa cha ichi,
Mbusa wa Chipentekoste amatha kudalira anthu a Mulungu, ndipo iye amakhala
wofunadi kupatsa mphamvu za utumiki kwa ena. Ichi ndi chimene Yesu anachita kwa
ophunzira ake khumi ndi awiriwo (Yohane 20:21). Ndipo ichi ndichimene Paulo
anachita ndi Timoteo (2 Timoteo 2:2). M’malo moyesera yekha kuchita
ntchito khumi, Mbusa wochitachita adzapatsa mphamvu kwa mamembala khumi achite
ntchito zimenezo. 


Choncho, monga mtsogoleri wotumikira wokhulupilika, muzindikira
mphatso za Mulungu mwa ena. Ndipo mukhale ndi nthawi ndi iwo, kuwathekeretsa
ndi kuwaphunzitsa iwo kuchita ntchito yabwino. Pamene atsogoleri odzukawa
akukula m’kudzindikira kwawo ndi kuthekera, mudzafuna kuwatuma mu udindo wochulukirapo.
Pakuwatuma, muwapatsenso iwo ulamuliro umene asowekere kuti akwaniritse mogwira
ntchito zawo zatsopano. 


Mtsogoleri wamkulu sawopsedwa ndi chipambano cha ena.
M’malomwake, chimwemwe chake chachikulu chibwera m’kudzutsa ena amene atenge
mbali m’kukwaniritsa utumwi. 


Kulankhulana


Chachisanu, monga mtsogoleri wotumikira, Mbusa wa Chipentekoste
aphunzire kulankhula bwino ndi iwo akuwatsogolera. Kulankhulana bwino
kumaphatikiza kulankhula mwamzeru ndi kumvetsera momvetsetsa. Baibulo
limadandaulira, “Mau anu akhale m’chisomo, okoleretsa, kuti mukadziwe inu mayankhidwe
anu a kwa yense akatani” (Akolose 4:6). Ilo limatilangizanso ife kukhala“wofulumira
[kapena wokonzeka] kumvetsera” (Yakobo 1:19). Choncho, monga mtsogoleri
wotumikira wochitachita, uike nthawi yambiri komanso mphamvu mukusanduka
wolankhula mochititsa chipambano. 


Kudzoza


Chomaliza, monga mtsogoleri wotumikira, Mbusa wa
Chipentekoste afunefune kudzoza kwa Mzimu Woyera. Iye awonetsetse kuti
atsogoleri enanso mu mpingowo akuchita zomwezo. Kudzoza kumalandiridwa pamene
munthu wabatizidwa mwa Mzimu Woyera monga zinachitika ndi ophunzira pa Tsiku la
Pentekoste (Machitidwe 2:4). Iko kumasungika mwa kuyenda mu Mzimu Woyera (Agalatiya
5:25).


Yesu ndi chitsanzo chapamwamba cha m’mene umawonekera utsogoleri
wotumikira wodzodzedwa ndi Mzimu. M’mene Yesu ankayamba utumuki wake, Iye analengeza
kuti Mzimu Woyera anamudzodza kukatumikira ena m’zosowa zawo (Luka 4:18-19). Petro
anafotokozera za utumiki wotumikira wa Yesu motere: “Mulungu anamdzoza Iye ndi
Mzimu Woyera ndi mphamvu; amene anapitapita nachita zabwino, nachiritsa onse
osautsidwa ndimdierekezi, pakuti Mulungu anali pamodzi ndi Iye” (Mach. 10:38). 


Monganso Yesu, ife tisayesere kuchita ntchito ya Mulungu mu
mphamvu zathu kapena kuthekela kwathu. M’malomwake, tidalire pa mphamvu ndi
kudzodza kwa Mzimu (Luka 24:49; Machitidwe 1:8).


ZITSANZO ZA UTSOGOLERI WOTUMIKIRA


Baibulo lili ndi zitsanzo zambiri za
utsogoleri wotumikira. Tiyeni tiwone zitsanzo zinayi. Ziwiri zikupezeka
m’Chipangano Chakale, ndipo ziwiri zina zikupezeka m’Chipangano Chatsopano.


Mose: Utumiki Wopatsidwa


Mose ndi chitsanzo chabwino cha mtsogoleri wotumikira amene
anali wodzichepetsa ndithu mpaka kupatsa utumiki kwa ena. Mulungu anayika pa
Mose ulamuliro waukulu pakumusankha iye atsogolere anthu ake (Eksodo 3:1-10).
Nthawi zambiri Mulungu analankhula ndi Mose “maso ndi maso monga munthu
amalankhula ndi bwenzi” (Eksodo 33:11). Ndipo Mulungu anagwiritsa nntchito Mose
kuchita zizindikilo ndi zodabwisa zazikulu pakati pa anthu (Eksodo 4:21; Machitidwe
7:36). Komabe, Mose sanasanduke wonyada. M’malomwake, iye anasankha kutsogolera
anthu a Mulungu ndi kudzichepetsa (Numeri 12:3). 


Baibulo limatiuza nkhani ya m’mene apongozi amuna a Mose
anamulangizilira iye achitire ntchito yake (Eksodo 18:13-27). Pamene Yetero
anamuwona Mose akuchita ntchito yonse yekha, anamulangiza mkamwini wake “Chinthu
uchita’chi sichiri chabwino ai… pakuti chikulaka chinthu ichi; sungathe
kuchichita pa wekha.” (Eksodo 18: 17-18). Mose anatsatira langizo la
Yetero napatsa ntchito yambiri kwa amuna odalilika. Chotsatira chake, Mose
anapepukidwa, ntchitoyo inapambana, komanso anthu anadalitsika. 


Davide: Anakweza Ena


Chitsanzo china chabwino cha mtsogoleri wotumikira ndiDavide.
Mulungu anakamba za iye ngati “munthu wa pamtima wanga” (Machitidwe 13:22;
1 Samuele 13:14). Chifukwa choti Davide analiwotetezeka mu udindo wake
ngati mfumu komanso ngati mtumiki wa anthu a Mulungu, iye anakwanitsa kuyikiza
nthawi ndi mphamvu m’kuwumba ena. 


Pokhala mtsogoleri wotumikira wodzichepetsa, Davide
sanachita mantha ndi chipambano cha anthu ena monga anachita wapambuyo pake, Sauli.
Davide anazizinga yekha molimbamtima ndi iwo amene zipambano zawo zinanga zake
zomwe (1 Mbiri 11:10-47). Ndipo analemekeza iwo amene anatumikira pansi
pake, kuwalimbikitsa akapambane (1 Mbiri 11: 17-19, 25). Mulungu
anagwiritsa nntchito mtima wofuna wa Davide kukweza ena alimbitse chipambano
chake komanso kudalitsa onse amene anatumikira pansi pa iye.


Paulo: Mphunzitsi Waumulungu


Chitsanzo chachitatu cha mtsogoleri wotumikira wodzichepetsa
ndi mtumwi Paulo. Ngakhale Mulungu anamuyitana akhale mtumwi, anaziwona yekha
ngati kapolo wa Khristu (Aroma 1:1; Tito 1:1). Paulo anakambaponso za yekha
ngati “wang’ono wa atumwi” (1 Akorinto 15:9). Iyenso anaphunzitsidwa ndi
Barnabasi (Machitidwe 9:26-27; 11:25-26). Panthawi yake, anaphunzitsa ena
mwakhama. Makalata ake amavumbulutsa m’mene iye anafunira mosalekeza kuwumba
ena. 


Ziwiri mwa zipambano zazikulu kwambiri za Paulo ndi Timoteo
komanso Tito. Anaphunzitsa Timoteo (Machitidwe 16:1-5), ndipo m’kudutsa kwa
nthawi anadalira “mwana wake mchikhulupiriro” kukatsogolera mpingo mu Aefeso
(1 Timoteo 1:2-3). Iye anaphunzitsanso Tito kenako namuyika atsogolerere
mipingo m’Krete (Tito 1:5). Akanakhala kuti mtumwiyo sanatenge mphamvu
ndikuphunzitsa Timoteo, Tito, ndi ena, chikoka chake ndi ntchito yake
zikanazilala kwakukulu.


Yesu Khristu: Chitsanzo Chapamwamba


Ambuye Yesu Khristu ayima ngati chitsanzo chapamwamba cha
utsogoleri wotumikira. Iye anaphunzitsa kuti atsogoleri eni-eni a ufumu
amatumikira ena mosadzikonda (Luka 22:24-27). Kenako, Iye anawonetsera nfundoyi
m’moyo wa Iye yekha komanso mu utumiki wake. Polankhula za Iye yekha, Yesu
anati, “Pakuti ndithu, Mwana wa munthu sanadza kutumikiridwa, koma kutumikira,
ndi kupereka moyo wake dipo la kwa anthu ambiri” (Marko 10:45). Pauloanafotokoza
za machitidwe a utsogoleri wotumikira wa Yesu motere: 


“Mukhale nawo mtima m’kati mwanu umene unalinso mwa Khristu
Yesu, ameneyo pokhala nawo maonekedwe a Mulungu, sanachiyesa cholanda kukhala
wofana ndi Mulungu, koma anadzikhuthula yekha, natenga maonekedwe a kapolo, nakhala
m’mafanizidwe a anthu ; ndipo popezedwa m’maonekedwe ngati munthu,
anadzichepetsa yekha, nakhala womvera kufikira imfa, ndiyo imfa ya pa mtanda!”
(Afilipi 2:5-8).


Paulo anadandaulira Akhristu onse motere, kuwonjezelapo
atsogoleri a Chikhristu, “musachite kanthu monga mwa chotetana, kapena monga
mwa ulemerero wopanda pache, komatu ndi kudzichepetsa mtima, yense ayese anzake
omposa iye mwini; munthu yense asapenyerere zake za iye yekha, koma yense
apenyererenso za mnzake” (Afilipi 2:3-4).


MADERA A UTSOGOLERI WOTUMIKIRA


Maganizidwe a utsogoleri wotumikira adziwonetsere wokha
m’madera atatu a moyo wa Mbusa wa Chipentekoste komanso utumiki wake: kunyumba,
ku mpingo, ndi dera lanu.


Utsogoleri Wotumikira M’nyumba


Monga Mbusa wa Chipentekoste, dera lanu loyamba la utsogoleri
wotumikira ndi m’nyumba mwako. Usanatumikire mpingo wako, utumikire wapabanja
wako ndi ana ako mokhulupilika. Paulo anati za oyang’anira, kapena Mbusa, “woweruza
bwino nyumba yake ya iye yekha, wakukhala nawo ana ake omvera iye ndi kulemekezeka
konse” (1 Timoteo 3:4). Paulo anawonjezeranso, “Koma ngati munthu sadziwa
kuweruza nyumba ya iye yekha, adzasunga bwanji mpingo wa Mulungu ?” (v. 5).


Choncho, monga Mbusa wa Chipentekoste, ukhale wodziwa nthawi
zonse kuti dera lako loyamba la utsogoleri wotumikira lili m’banja lako. Ukhale
ndi mtima wofuna kudzichepetsa wekha ndi kutumikira wapabanja wako komanso ana
ako. M’lingaliro lina, banja lako ndi “mpingo wako Woyamba,” ndipo mpingo umene
ukutsogolera uja ndi “mpingo wako wowonjezera.” Maganizidwe amene utumikira
nawo banja lako mosalephera adzakhalansomaganizidwe amene udzatumikira nawo
mpingo wako. Iwe ukhale mtsogoleri wotumikira kuziwiri zonse.


Utsogoleri Wotumikira Mumpingo


Dera lanu lachiwiri la utsogoleri wotumikira ndi mpingo. mudziwone
nokha monga mphatso ya Khristu ku mpingo (Aefeso 4:11-12). Kuwonjezera apo, mudzindikire
kuti Yesu wakuyitana iwe ubuse anthu a Mulungu. Petro analembela akulu: “Wetani
gulu la Mulungu lili mwa inu, ndi kuliyang’anira, osati mokakamiza, koma
mwaufulu, kwa Mulungu ; osatsata phindu lonyansa, koma mwa changu ; osati monga
ochita ufumu pa iwo a udindo wanu, koma okhala zitsanzo za gululo” (1 Pet.
5:2-3). 


Monga mtsogoleri wotumikira weniweni, ubuse gulu la Mulungu
mwa kuwadyetsa Mawu a Mulungu, kulimbikitsa ofooka ndiolobodoka, ndi
m’kuwapempherera iwo akudwala ndi osausidwa. Utetezenso nkhosazo ku zolusa (Machitidwe
20:28-31). Kuwonjezera apo, ukhale chitsanzo cha utumiki waumulungu mwa
kuwonetsera anthu a Mulungu m’mene angasamalirane wina ndi mzake, komanso
m’kuwadandaulira iwo achite chimodzimodzi.[104]


Utsogoleri Wotumikira Dera


Monga Mbusa wa Chipentekoste, dera lanu lachitatu la utsogoleri
wotumikira ndi mudzi wanu. Choncho udziwone wekha, usangoti chabe ngati Mbusa
wa banja lako ndi mpingo wako, koma monganso Mbusa wa mudzi umene ukukhalamo. Yesu
anaphunzitsa kuti ife tikhale “mchere wa dziko lapansi” komanso “kuunika kwa
dziko lapansi” (Mateyu 5:13-16). Choncho, udziyike wekha m’gulu la anthu a
m’mudzi mwako, apempherere iwo, atumikire iwo, ndipo mokhulupilika gawana nawo
chikondi cha Khristu.[105]


____________________


Yesu anayika muyeso wa utsogoleri wotumikira mu mpingo. Iye
anawawuza ophunzira ake, “Pakuti ndithu, Mwana wa Munthu sanadze
kudzatumikiridwa, koma kutumikira, ndi kupereka moyo wake dipo la kwa anthu
ambiri” (Marko 10:45). Mbusa wa Chipentekoste atsate m’mapazi a Ambuye wake.
Ndipo akhale wosayiwala mawu ake: “Iye amene afuna kukhala woyamba ayenera
kukhala wotsiriza, ndi mtumiki wa onse” (Marko 9:35).


 







~ Mutu 30 ~



Utsogoleri Wamasomphenya


 


Atapemphera kwambiri ndi kudzifufuza, Abusa Emmanuel
anazindikira kuti Mulungu akuwayitana achoke pa mpingo wabwino ndi wofewa mu
mzinda waukulu ndikusamutsa banja lawo kupita ku mudzi mkati mwa nkhalango.
Kumeneko, anapitadi kukadzala mipingo. Pokumbukira Abusawa anati, “Ichi
chinalichigawo cha mdziko langa chimene kulalikira uthenga wabwino kunali
kusanafikitsitse, ndipo kumeneko ndikumene Mulungu amafuna ine ndi banja langa
tipite.” Abusa Emmanuel anali wotsimikizika mtima kuti Mulungu anayikiza
masomphenyawa mu mtima wawo.


Mzimu Woyera anatsogolera Abusa Emmanuel ku mudzi winawake.
Ngakhale deralo linali pabwino, mudziwu umadziwika ngati wozama m’zaufiti. Kuchokera
nthawi imene anafika, abusawa ndi mkazi wawo amalandila ziopsezo kuchokera kwa
asing’anga a m’deralo. Koma banjali linapirirabe, kulalikira uthenga wabwino
kwa onse akumvetsera. Anthu anapulumutsidwa ndi kudzadzidwa ndi Mzimu, ndipo
mpingo unayamba kukula ndi kukhwima. 


Abusa Emmanuel nthawi zambiri amagawana ndi mamembala awo
masomphenya awo a zodzala mipingo yopatsidwa mphamvu ndi Mzimu. Posachedwa, ena
anayamba kugwira masomphenyawo, ndipo mu nthawi atsogoleri anayamba kutulukira,
amene Abusa Emmanuel anawakonzekeretsera utumiki. Kawiri-kawiri amawatenga
atsogoleri otulukirawa kukafalitsa uthenga ndikukhazikitsa mipingo m’dera
lozungulira. Kwa zaka zambiri, anazala mipingo yambiri. Iwo anakonzekeretsanso
atumwi nawatumiza kunja kukazala mipingo pakati pa mafuko osafikiridwa cha
kumpoto. 


Lero, mpingo wa Abusa Emmanuel ukuyenda bwino. Anthu
alandira cholinga chawo ndipo adziwona wokha m’masomphenya a abusa awo kuti iwo
apitilize kuzala mipingo yatsopano m’chigawocho. Abusa Emmanuel akuwonetseradi
chimene ndi tanthauzo lokhala mtsogoleri wamasomphenya.


Kutsogolera mpingo mu utumwi wochitachita, Mbusa wa
Chipentekoste adzindikire bwino-bwino cholinga cha Mulungu cha mpingo. Iye
akhale ndi masomphenya omveka bwino a m’mene mpingo wawo utengele mbali
m’kukwaniritsa cholingacho. Mbusa akaponya masomphenya omveka bwino za kumene
mpingoukuyenela upite, anthu amamva kutakasika kutsatira. Koma iye akalephera
kuponya masomphenya wotere, mpingo umasautsika (Miyambo 29:18). Mutu uwu ukamba
za chosowa cha masomphenya m’kutsogolera gulu lapamalo la okhulupirira.


KUFOTOKOZEDWA KWA UTSOGOLERI WAMASOMPHENYA


Mtsogoleri wachibusa wamasomphenya ndi mwamuna kapena mkazi
amene amatsogolera anthu a Mulungu kuchokera pamene ali kupita kumene Mulungu
akufuna iwo akakhale. Atsogoleri otsogozedwa ndi Mzimu amakwanitsa kuona
m’tsogolo kupambana pano. Iwo amakwanitsa kuwunikira mokhonza nyengo ya pano ya
mpingo, kudzindikira mphamvu zake komanso zofooka zake. Ndipo iwo amakwanitsa
kuona chimene mpingo ungathe komanso chimene ukhale. Iwo amakwanitsanso
kulondoloza njira ya tsogolo la mpingo kukakwaniritsa zolinga zouzilidwa ndi Mulungu.
Chomaliza, mtsogoleri wa Chipentekoste wamasomphenya amakwanitsa kutakasa
mpingo uyende chitsogolo molimba mtima m’kukwaniritsa zolingazo.


MAKHALIDWE A ATSOGOLERI AMASOMPHENYA


Tiyeni tione makhalidwe asanu ndi atatu a atsogoleri
amasomphenya monga awonetseredwa m’Malemba:


Otsogozedwa ndi Mzimu


Choyamaba, mtsogoleri wamasomphenya weniweni amakhala
wotsogozedwa ndi Mzimu. Mbusa wa Chipentekoste asanatsogolere mpingo wake
m’zolinga za Mulungu, iye yekha akhale odzadzidwa ndi Mzimu Woyera ndi
wokwanitsa kutsatira utsogoleri wa Mzimuyo (Agal. 5:25). Iye akhale
wofunitsitsa kusiya zolinga zake ndikutsatira zolinga za Mulungu mwachidwi. 


Odzadzidwa ndi Chikhulupiriro


Chachiwiri, atsogoleri amasomphenya amakhala odzadzidwa ndi
chikhulupiriro. Iwo ali ndi kuthekera kokhulupirira Mulungu ndi kumudalira Iye
akakumana ndi nyengo zovuta (Ahebri 11:1-37). 


Owona


Chachitatu, atsogoleri amasomphenya amapereka chitsanzo
chenicheni kuti mpingo utsatire (Afilipi 3:17). Ali ndi mbiri yokhulupirika ya
utumiki wotsimikiziridwa kuti ali ndi ufulu wotsogolera mpingo. Iwo
amasonyezadi munthu m’mene Mulungu amayembekezera mpingo kuchitapo kanthu ku
masomphenya ake operekedwa ndi Mulungu. 


Oganizira Zamtsogolo


Chachinayi, atsogoleri amasomphenya ndi amtsogolo. Maganizo
awo amakhala okhazikika osati pa zomwe adakwaniritsa dzulo, koma pa mwayi
wamawa. Paulo anapereka chitsanzo cha khalidwe limeneli pamene anachitira
umboni, “Chinthu chimodzi ndichichita: poiwaladi zam’mbuyo ndi kutambalitsira
zam’tsogolo (Afilipi 3:13)


Aulosi ndi Ochita


Chachisanu, atsogoleri amasomphenya ali, panthawi
imodzimodzi, aulosi ndi ochita. Iwo ndi aulosi chifukwa amaona zomwe
zingatheke. Amakhala ochita kapena othandiza chifukwa amazindikira zoyenera
kuchita kuti akwaniritse cholingacho. Poganizira zam’tsogolo, mtsogoleri
wamasomphenya ayenera kukhala wokhoza kutsogolera mpingo mwachidwi pamavuto
omwe alipo.


Odalirika


Chachisanu ndi chimodzi, atsogoleri amasomphenya ndi odalirika.
Ali ndi mbiri yotsimikizika yodalirika m’mbuyomu. Chifukwa cha zimenezi, anthu a
Mulungu amakhala ofunitsitsa kuwatsatira m’tsogolo atsogoleri wotere. 


Wopangitsa


Chachisanu ndi chiwiri, atsogoleri amasomphenya ndi
wopangitsa kapena ali ndi chikoka. Iwo ali ndi mphamvu yopatsidwa ndi Mulungu
yosonkhezera ena kuchitapo kanthu. Iwo ali ndi mphatso ndi maluso ofunikira
kuti alimbikitse malingaliro, zosankha, ndi zochita za ena. 


Olimba Mtima


Pomaliza, atsogoleri amasomphenya ali olimba mtima. Iwo ali
olimba mtima kuti apite ku tsogolo lomwe panthawiyi sakulidziwa bwino. Pamene Mbusa
Emmauel adasiya mzinda waukulu umene anauzolowera komanso wabwino, sanadziwe
chimene chinali patsogolo pake. Komabe, iye molimba mtima anatsogolera banja
lake kumalo osadziwika, akudalira kuti Mulungu adzawapatsa zosowa zawo.


ZITSANZO ZA ATSOGOLERI AMASOMPHENYA


M’njira zambiri, Baibulo ndi nkhani ya amuna ndi akazi amene
Mulungu anawadzutsa ndi kuwadzoza monga atsogoleri amasomphenya. Atsogoleriwa
akupereka chitsanzo cha utsogoleri womwe tatchulawu. Amuna asanu ndi m’modzi
otsatirawa ndi atsogoleriwo: 


Abrahamu: Masomphenya Odzala ndi Chikhulupiriro


Abrahamu anali mtsogoleri wamasomphenya wodzadzidwa ndi
chikhulupiriro. Ndi chikhulupiriro iye anayang’ana za mtsogolo ndipo anaona “mzinda
wokhala nao maziko, mmisiri wake ndi womanga wake ndiye Mulungu” (Ahebri 11:10).
Ndiye, mwa chikhulupiriro, iye anatsogolera banja lake ku dziko losadziwika, akukhulupirira
kuti Mulungu adzakwaniritsa lonjezo lake kwa iye (Ahebri 11:8). Pochita izi,
anakhulupirira “Tate wa onse okhulupirira” (Aroma 4:11). 


Yosefe: Kuzindikira Mwaulosi


Yosefe anatsogolera mwachidziwitso chaulosi. Mulungu
anam’patsa kuzindikira tanthauzo la loto la Farao (Genesis 41:15-24). Kenako
Yosefe anapereka malangizo othandiza kwa mfumuyo pa zimene inayenera kuchita
ndi ulosi umenewu (ndime 25-36). Chifukwa cha zimenezi, ambiri anapulumutsidwa
ku njala. Farao anaona Mzimu wa Mulungu mwa Yosefe ndipo anamukweza pa udindo
wapamwamba wa utsogoleri, wachiwiri kwa Farao yekha (ndime 37-44).


Yoswa ndi Kalebe: Masomphenya Olimba Mtima


Masomphenya olimba mtima a Yoswa ndi Kalebe anawathandiza
kulimbikira m’chikhulupiriro pamene ena anali kuchoka chifukwa cha mantha
(Numeri 14:6-9). M’malo mogonja kumantha awo, Yoswa ndi Kalebe anasankha kukhulupirira
Mulungu. Pamene anthu anakana kutsatira chitsogozo chawo, iwo anakhalabe
okhulupirika ku kudzipereka kwawo ndi kusunga masomphenyawo amoyo kwa zaka
makumi anayi, kukonzekeretsa m’badwo wotsatira kulowa m’Dziko Lolonjezedwa. 


Nehemiya: Kukhala Pamodzi m’Cholinga


Nehemiya anatsogolera anthu a Mulungu kukamanganso malinga a
Yerusalemu ndi cholinga chimodzi. Iye anachita zimenezi ngakhale kuti
ankatsutsidwa kwambiri. Anachilikizidwa ndi masomphenya ake a zimene
zikanatheka ngati anthu a Mulungu akanaikabe maganizo awo pa ntchito yopatsidwa
ndi Mulungu.


Hagai: Kusadzikonda


Mtima wodzipereka wa Hagai unasonkhezera anthu a Mulungu
kusiya kudzikonda ndi kuika ntchito ya Mulungu patsogolo. Iye adawapempha kuti
asiye kuyika chuma chawo chonse pomanga nyumba zawo. M’malo mwake, anafunika
kudzipereka okha pomanga nyumba ya Mulungu. Mneneriyo anauza anthu a Mulungu
kuti, ngati angayende limodzi ndi cholinga chogwirizana, ntchitoyo
idzamalizidwa.


Yesu: Mathero a Chitsanzo Chathu


Ambuye wathu Yesu Khristu ndiye chitsanzo chopambana cha
mtsogoleri wamasomphenya. Iye ankamvetsa bwino lomwe chifukwa chimene
anabwerera, kumene ankapita, ndiponso zimene ayenera kuchita kuti akafikire
kumeneko. Iye ndi chitsanzo chabwino cha munthu amene adawona njira yakutsogolo
ndikudzipereka kwathunthu kutsatira (onani Ahebri 12:2). Kenako anasankha, kuphunzitsa,
ndi kulimbikitsa ena kuti agwirizane naye pa ntchitoyo. 


Paulo: Masomphenya a Utumwi


Wachiwiri kwa Yesu, Paulo anali mtsogoleri wamkulu wa utumwi
wa nthawi zonse. Paulo anatsogozedwa ndi masomphenya akumwamba kukatengera
uthenga wabwino kwa Amitundu. Iye anapereka masomphenya ake kwa ena, ndipo
anawapatsa chitsanzo cha kulalikira, kudzala mipingo, ndi utumwi. Chakumapeto
kwa utumiki wake, Paulo anatha kuchitira umboni kuti, “Sindinakhala ine
wosamvera masomphenya a kumwamba” (Mach. 26:19).


MPHAMVU ZA UTSOGOLERI


Kuti mukhale mtsogoleri weniweni wamasomphenya, mukufunika
kumvetsetsa kwamphamvu za utsogoleri. Ndipo mukufunika kumvetsetsa bwino momwe
utsogoleri wamasomphenya umawonekera muzochita zenizeni. 


Utumwi ndi Masomphenya


Choyamba, muyenera kumvetsetsa mgwirizano pakati pa utumwi
ndi masomphenya. Mu ufumu wa Mulungu, masomphenya amakula kuchokera mu utumwi,
osati mosiyana. Cholinga cha Mpingo chinasankhidwa kale ndi Mulungu. Cholinga
cha Mulungu, chomwe nthawi zina chimatchedwa missio Dei, ndicho kuombola
ndikuyitanira kwa Iye yekha anthu ochokera ku fuko lililonse, chinenero chilichonse,
ndi mtundu ulionse pa dziko lapansi Khristu asanabwere. Yesu analankhula
zimenezi mu Kutuma Kwake Kwakukulu: “Pitani, phunzitsani anthu a mitundu yonse,
ndi kuwabatiza iwo m’dzina la Atate, ndi la Mwana, ndi la Mzimu Woyera, ndi
kuwaphunzitsa kusunga zonse zimene ndinakulamulirani inu” (Mateyu 28:18-20; onaninso
Marko 16:15-18; Luka 24:49; Yohane 20:21; Machitidwe 1:8). Mpingo ulipo kuti
ukakwaniritse cholinga cha Mulungu.[106]


Khristu walamula Mbusa aliyense wa Chipentekoste ndi mpingo
kutenga nawo mbali mokwanira mu utumiki wake. Iye wayika kuti mpingo uliwonse
ukhale mpingo wautumwi. Chifukwa chake, mpingowo uyenera kuchitapo kanthu mu
ulaliki, kuphunzitsa, ndi kudzala mipingo. Kuphatikiza apo, mpingo uliwonse wa
Chipentekoste uyenera kukulitsa masomphenya odzutsa ndi kutumiza atumwi ndi
antchito ena achikhristu. Mipingoyi iyeneranso kudzipereka kuthandiza ogwira
ntchitowa ndi mapemphero ndi ndalama.[107]



Masomphenya akulankhula za malingaliro odzozedwa ndi Mzimu a
mpingo pa ntchito yawo pokwaniritsa cholinga cha Mulungu. Ndi uneneri
m’chilengedwe, osayang’ana ntchito za lero zokha komanso mwayi wamawa.
Masomphenya amalumikizitsa zomwe mpingo uli lero ndi zomwe Mulungu akufuna kuti
ukhale mawa. Ndi chifaniziro chamaganizo chouzilidwa ndi Mzimu cha chimene
mpingo, mothandizidwa ndi Mulungu,ungakhale. 


Pamene inu ndi mpingo umene mumautsogolera muyamba kuvomereza
utumwi wa Mulungu, Mulungu adzakupatsani masomphenya a chimene Iye akufuna kuti
mukwaniritse. Masomphenya ouzilidwa ndi Mulungu amenewa nthawi zonse
adzagwiriza ndi cholinga cha Mulungu, monga tafotokozerapamwambapo. Ichi ndi
chifukwa chake ndikofunika kuti mukhale ndi chidziwitso chomveka bwino cha
utumwi wa Mulungu ndi momwe utumwiwo ukugwirizanirana ndi cholinga cha utumwi
cha mpingo. kuchokera mu utumwi kumabwera masomphenya, kuchokera mu masomphenya
kumabwera zolinga, ndipo kuchokera mu zolinga kumabwera zochita.


Kukulitsa Masomphenya


Mofanana ndi mmene munda umafunika kulima kuti ubereke mbewu
zabwino, masomphenya ayenera kukulitsidwa kuti atulutse njira zouzilidwa ndi
Mulungu. Mungathe kukulitsa masomphenya mu mtima mwanu komanso mu mpingo umene
mukubusawo mukugwiritsa ntchito njira zitatu izi:


1. Kuwerenga Baibulo Mwakuganizira. Choyamba,
mukhonza kukulitsa masomphenya mumtima mwanu mwa kuwerenga Baibulo Baibulo
mosinkhasinkha kapena mwakuganizira. Mutha kuwerenga mwapemphero nkhani za
atsogoleri akulu m’Malemba omwe Mulungu adawagwiritsa nntchito kupititsa patsogolo
ufumu wake. Pamene mukuwerenga, dzifunseni mafunso otsatirawa: 


·        
Kodi Mulungu Anaika masomphenya otani mu mtima mwa mtsogoleri
ameneyu? 


·        
Kodi mtsogoleriyu anadziwa bwanji masomphenyawo? 


·        
Kodi anachita chiyani kuti akwaniritse masomphenyawo? 


·        
Kodi Mulungu akunena chiyani kwa ine kudzera munkhaniyi? 


 


Lembani mayankho anu mu kope ndikusinkhasinkha mwapemphero
mu mtima mwanu. M’kupita kwa nthawi, mungafune kuyambitsa maulaliki ochokera
m’malingaliro amenewa ndi kuwagawira ku mpingo wanu. Mwanjira imeneyi, inu ndi
anthu anu mukhonza kukula limodzi mu kumvetsa kwanu kwa utumiki wa Mulungu ndi
udindo wa mpingo wanu pokwaniritsa utumikiwo. 


2. Kudikirira pa Mulungu. Chachiwiri, mukhoza
kukulitsa masomphenya mumtima mwanu mwa kuyembekezera Mulungu m’pemphero.
Yambani ndi kuyandikira kwa Iye kudzera mu chiyamiko chowonadi ndi matamando
(Yakobo 4:8). Mukuzindikira kupezeka kwa Mulungu, muyenera kupemphera kuti,
“Ambuye ndiwonetseni chifuniro chanu. Ndiloleni ndiwone mtima wanu.” Muyenera
kukhala pamaso pa Mulungu, kupemphera mu Mzimu ndikumvera mawu ake (Aroma
8:26-27; Aefeso 6:18).


Pamene mupemphera motero, mukhale tcheru pamalingaliro amene
akubwera pafupipafupi kapena izo zomwe Mzimu Woyera akuika mtima mwanu.
Pakupita kwanthawi malingaliro amenewo adzakhala akukukankha mkati mwako kuti
uchitepo kanthu. Pamapeto pake athe kukhala katundu mu mtima mwako. Pokhala
katundu, zidzabweretsa kumvetsetsa kwakuya kwa komwe Mulungu akutsogolera
mpingo (Yesaya 30:21). Mudzafunikanso kutsogolera mpingo kunthawi yakufunafuna
chitsogozo kuchokera kwa Mulungu.


3. Kuwona Chosowa. Pomaliza, mutha kukulitsa
masomphenya poyang’ana mwapemphero zosowa za anthu amdera lanu kapena malo ena
osankhidwa (fanizilani Yohane 4:35). Pamene muyang’ana, pemphani kwa Mulungu
akupatseni nzeru, pemphani kuti, “Ambuye, ndithandizeni kuona zosowa za mkati
mwa anthu” (fanizilani 2 Akorinto 4:18). Pamene muyang’ana, pemphani Mulungu
kuti akupatseni chidziwitso. Muyenera kupempheranso kuti, “Ambuye, ndi ziti mwa
zosowa izi zomwe mukufuna kuti mpingo wathu ukwaniritse?” Mukamaliza
kupemphera, khalani chete ndipo mvetserani kuyankha kwa Mulungu. 


Udindo wa Mzimu Woyera


Tikukhala m’masiku otsiriza, pamene Mulungu akutsanulira
Mzimu wake pa anthu onse (Mach. 2:17-18). Mulungu watipatsa Mzimu wake kuti
atipatse mphamvu ndi kutitsogolera pa ntchito. Monga mtsogoleri weniweni wa
Chipentekoste, muyenera kukhala odalira utsogoleri wa Mzimu nthawi zonse.
Ngakhale utsogoleri wamakono ndi njira zakukulira kwa mipingo zili ndi malo
ake, musamadalire kwambiri njira zomwe anthu amaziganizira. Monga mtsogoleri
wauzimu wamasomphenya, muyenera kufunafuna chitsogozo cha Mzimu nthawi zonse
ndi kutsatira chitsogozo chake, mukukumbukira mawu a mneneri akuti, “si
mphamvu, kapena ndi nkhondo, koma ndi Mzimu wanga, atero Yehova Wamphamvuzonse”
(Zekariya 4:6). 


Kuponya Masomphenya


Ngakhale kuti masomphenya aumwini ndi ofunika, sikokwanira
kuti mukhale ndi masomphenya ndikusunga nokha. Muyenera kutha kufotokozera
masomphenya ku mpingo. Ndipo muyenera kuzichita m’njira yolimbikitsa anthu a
Mulungu kutsatira. Njirayi imatchedwa kuponya masomphenya. Ntchito yaikulu ya
Yesu ndi ophunzira ake inali yoponya masomphenya. Iye nthawi zonse ankagawana
nawo masomphenya ake ndi kuwabetchera kuti amutsatire Iye.Momwemonso,
ndikofunikira kuti mufotokoze masomphenya anu ku mpingo ndikuyitanitsa
mamembala kuti “atsatire chitsanzo [chanu], monga mutsata chitsanzo cha
Khristu” (1 Ako. 11:1). 


Kuti izi zitheke, masomphenyawo ayenera kulimbikitsa malingaliro
a anthu. Ayenera kukhala wovuta koma wotheka. M’mawu ena, masomphenyawo
asakhale aakulu kwambiri mpaka kuphwanya mphamvu za anthu. Komanso sayenera
kukhala aang’ono kwambiri mpaka kulephela kuwalimbikitsa. Ngati masomphenyawo
ndi aakulu kwambiri moti anthu sangawagwire, Mbusayo ayenera kuwachepetsa
m’zidutswa zing’onozing’ono, ndi zolinga zanthawi yochepa komanso za nthawi
yayitali.


Nthawi zina ndi bwino kutulutsa masomphenyawo
pang’onopang’ono. Choyamba, mungafune kugawana masomphenyawo ndi mkazi kapena
mwamuna wanu kapena gulu lamkati la anzanu ndi atsogoleri odalirika. Mutha
kukambirana, kupemphera, ndi kulandira umboni kuchokera kwa Mzimu kuti
mupitirize.Kenako, mudzafuna kugawana masomphenyawo ndi a komiti ndi ogwira
ntchito pa mpingo, kuti apeze mwayi wawo. Zimatengera gulu kuti masomphenya
akwaniritsidwe. Chifukwa chake ndikofunika kuti mamembala onse a gulu akhale
nawo. 


Nthawi ikakwana yogawana masomphenya ndi mpingo, mutha
kukonzekera “Lamulungu la Masomphenya.” Chochitikachi chidzakupatsani inu
nsanja yofotokozera momveka bwino masomphenyawo kwa anthu. Muyenera kulankhula
pafupipafupi za masomphenyawo ndikulalikira mokhazikika. Njira imeneyi
idzathandiza kuika masomphenya m’mitima ya anthu. 


Komanso, muyenera kuyesetsa kuonetsetsa kuti mpingo wonse
ukuyenda limodzi kukwaniritsa masomphenyawo. Muyenera kulimbikitsa aliyense
kupereka, kupita, kugwira ntchito, kutumikira, ndi kudzipereka kuti awone
masomphenyawo akukwaniritsidwa. M’kupita kwa nthawi, mungafune kuitana anthu
ena kuti apereke umboni wa mmene masomphenyawo akukwaniritsidwira. Maumboni
amenewa athandiza kulimbikitsa anthu komanso kuti mpingo uziyenda bwino.


Kugonjetsa Zopinga


Musadabwe pamene kukhazikitsidwa kwa masomphenyawo
kuyesedwa. Mpingo uliwonse umene umafuna kutsata masomphenya a Mulungu
udzakumana ndi zopinga ndi kutsutsidwa ndi ziwanda. Paulo analembera Akhristu a
ku Tesalonika kuti, “Chifukwa tinafuna kudza kwa inu…koma Satana anatiletsa” (1
Ate. 2:18). 


Kutsutsidwa koteroko sikungalempheretse kupita patsogolo kwa
mpingo. Zidzakhala zofunikira, komabe, kuti inu ndi mpingo mugwiritsire ntchito
masomphenyawo. Ngati mukhalabe olunjika pa masomphenya amene Mulungu
wakupatsani, adzakwaniritsidwa. Yesu analonjeza kuti, “Ndidzakhazika mpingo
wanga; ndipo makomo a dziko la akufa sadzaugonjetsa uwo” (Mat. 16:18). 


____________________


Munkhani yomwe yanenedwa kumayambiriro kwa mutu uwu, Mbusa Emmanuel
anali wokhulupirika ku masomphenya amene Mulungu anamupatsa. Kupyolera mu
kumvera ndi chikhulupiriro, iye anapirira mpaka masomphenyawo anakwaniritsidwa.
N’chimodzimodzinso kwa inu. Ngati mupeza masomphenya a Mulungu a mpingo wanu,
ndipo ngati mungapyole mu nyengozamavuto, inunso mutha kuwona kukwaniritsidwa
kwa masomphenya anu. Mungathe kunena molimbika mtima lonjezo la Mulungu kwa Habakuku:
“Pakuti masomphenyawo alindira nyengo yoikidwiratu…akachedwa uwalindirire;
popeza afika ndithu, osazengereza” (Habakuku 2:3). 


 







~ Mutu 31 ~



Utsogoleri wa Utumwi


 


Tsiku lina Yesu anali kuyenda m’mbali mwa Nyanja ya
Galileya. Kumeneko anakumana ndi Petro ndi Andireya akuponyamakoka awo
m’nyanja. Iye anati kwa iwo: “Idzani pambuyo panga, ndipo ndidzakusandutsani
inu asodzi a anthu.” Baibulo limati: “Ndipo pomwepo anasiya makoka ao, namtsata
Iye” (Marko 1:16-18). Anthu mwachibadwidwe amakopeka ndi atsogoleri omwe ali
ndi chizindikiro champhamvu cha cholinga. Anthuwo Mwachibadwa amasunthika
kuwatsatira atsogoleri oterewa, monga momwe Petro ndi Andreya anasunthika
kutsatira Yesu.


Mutu uwu ufotokoza za udindo wa Mbusa wa Chipentekoste ngati
mtsogoleri wa utumwi. Udzakambirana udindo wao wotsogolera mipingo yawo kuti
igwire ntchito ya Mulungu pa dziko lapansi. Udzakambirananso momwe
angalimbikitsire ena kuti awatsatire panjira yayikuluyi. 


MBUSA WA UTUMWI


Yesu mwiniyo anali mtsogoleri wa utumwi, ndipo Iye akuitana Mbusa
wa Chipentekoste kuti akhale chimodzimodzi. Akuyang’ana amuna ndi akazi okhala
ndi mzimu wofunikira, kudzipereka, ndi chikhulupiriro kuti atsogolere anthu ake
mu utumiki (onani 2 Mbiri 16:9).


Makhalidwe Ofunikira


Atsogoleri autumwi amadziwa kumene akupita, ndipo amadziwa
kuti akafika bwanji kumene akupitako. Chifukwa chake, amatha kulimbikitsa ena
kuti agwirizane nawo paulendowu. Abusa autumwi ali ndi makhalidwe itatu
yofunikira: 


1. Kumvetsetsa. Abusa autumwi amamvetsetsa ntchito ya
Mulungu. Amazindikira kuti ndi Mulungu wautumwi ndipo ali pa ntchito yowombola
ndi kuitana kwa Iye yekha anthu ochokera m’mitundu yonse padziko lapansi
(Mateyu 24:14; Chivumbulutso 5:9; 7:9). Lingaliro limeneli limadziwika kuti missio
Dei, lomwe ndi Chilatini kutanthauza “cholinga cha Mulungu.” Mbusa
wautumwiyo amamvetsetsa kuti mpingo ulipo kuti ukwaniritse ntchito ya Mulungu
padziko lapansi. Iye amamvetsetsanso kuti imodzi mwa ntchito zawo zazikulu
monga Mbusa ndi kulimbikitsa mpingo kuti ukwaniritse cholinga cha Mulungu.[108] 


2. Kudzipereka. Kupitilira kumvetsetsa ntchito ya
Mulungu, Mbusa wa Chipentekoste ayenera kudzipereka kutsogolera mpingo wake
kuti utenge nawo gawo mokwanira pakukwaniritsa ntchitoyo mu mphamvu ya Mzimu
Woyera. Ayenera kukhala wokonzeka kuchita chilichonse chimene angathe kuti
akwaniritse udindo waukulu umenewu. 


3. Luso. Pomaliza, Mbusa wa Chipentekoste ayenera kudzipereka
kukulitsa malingaliro ndi maluso ofunikira kulimbikitsa mpingo kuchita utumwi
wa Mulungu. Mbusa weniweni wa Chipentekoste amazindikira kuti, kukhoza kwake mu
utumiki kumachokera kwa Mulungu kudzera mu mphamvu ya Mzimu Woyera (Machitidwe
1:8; 2 Akorinto 3:5-6). 


Chitsanzo cha Yesu


Yesu anali mtsogoleri wotsimikizika wa utumwi. Iye anamvetsa
bwino lomwe chifukwa chimene anadzera padziko lapansi. Iyeanalengeza kuti,
“Pakuti Mwana wa munthu anadza kudzafunafuna ndi kupulumutsa chotayikacho”
(Luka 19:10). Kumalo ena, ananena kuti: “Ndinatsika Kumwamba, osati kudzachita
chifuniro changa, koma kudzachita chifuniro cha Iye amene anandituma Ine”
(Yohane 6:38). Nthawi ina Yesu anatchula ntchito yake monga “chakudya” chake
(Yohane 4:34). Monga momwe chakudya chimalimbitsira thupi ndi kupatsa mphamvu,
Yesu nayenso analimbikitsidwa ndi kudyetsedwa mwa kuchita chifuniro cha Atate
wake. Kudzipereka kumeneku kunamufikitsa pa mtanda (Mateyu 20:28). 


Asanabwerere kumwamba, Yesu anapereka utumwi ndi utumiki
wake ku mpingo wake. Iye anauza ophunzira ake kuti: “Monga Atate wandituma Ine,
Inenso ndituma inu” (Yohane 20:21). Monga momwe Yesu adapezera ntchito yake mu
chifuniro cha Atate wake, Mbusa wa Chipentekoste amapeza ntchito yake mu
chifuniro cha Khristu. Ndipo monga momwe kudzipereka kwa Yesu pakuchita
chifuniro cha Atate wake kunamuchilikiza mu utumiki wake, momwemonso
kudzachilikiza Mbusa wa Chipentekoste mu utumiki wake (Mateyu 26:36-44;
28:19-20; Yohane 14:16). 


Kukhala Musanachite


Monga Mbusa wa Chipentekoste ndikofunikira kuti mumvetsetse
kuti utsogoleri wa utumwi uli kwambiri m’kukhala kuposa m’kuchita. Kumbukirani,
Yesu analonjeza Petro ndi Andreya kuti: “Nditsateni ine, ndipo
ndidzakusandutsani inu asodzi a anthu.” (Marko 1:17). Potsatira Yesu ndi
kudzazidwa ndi Mzimu wake, umunthu weniweni wa ophunzirawo ukanasandulika. Iwo adzakhala
ngati Mphunzitsi wawo (Luka 6:40; Machitidwe 4:13). 


Sikuti Mzimu adzangowathandiza kuti atumikire ndi mphamvu,
adzapereka kwa iwo chilakolako cha Khristu cha kututa. Choncho Mzimu Woyera adzawasintha
iwo kuti khama lawo, zokhumba zawo, ndi luso lawo zikhale pansi pa ulamuliro wa
Khristu. Iwo adzagwirizana ndi Khristu pokwaniritsa ntchito ya chiombolo ya
Mulungu. Ubatizo wa Mzimu Woyera ukhonza kupanga maziko a utumwi wawo
wamtsogolo (Machitidwe 1:4-5).[109]


Chimodzimodzinso masiku ano. Ngati tingalore Mzimu wa
Mulungu kutidzadza ndi kugwira ntchito mwa ife, adzatisintha kukhala
chifaniziro cha Khristu (onani 2 Akorinto 3:18). Ndipo adzatipatsanso
chilakolako chotuta chomwe chinali mwa Yesu.


Kukhala Wautumwi


Ambuye Yesu anaitana amuna ndi akazi kuti amtsate Iye ndi
kupitiriza ntchito imene anaiyamba. Kenako Anaika nthawi yake ndi mphamvu zake
powaphunzitsa ndi kuwaumba kukhala atsogoleri autumwi. Njira imodzi imene Yesu
anachitira inali mwa kuwatumiza ku maulendo aafupi a utumwi. Anawalangiza,
kuwakonzekeretsa, kenako anawatumiza (Luka 9:1-6; 10:1-16). Pamene adabwerera
iwo, Iye adakhala nawo pansi nakambirana za ntchito yawo (Luka 10: 17-20). 


Ophunzira khumi ndi awiri a Yesu sanali obadwa ndi
utsogoleri. Iwo sanalinso okonda utumwi mwachibadwa. Anali anthu wamba ogwira
ntchito. Komabe, iwo analolera kuika moyo wawo m’manja mwa Yesu kuti aumbidwe
ndi Iye. Kupyolera m’moyo ndi chiphunzitso chake, Yesu anapereka kwa iwo
masomphenya ake a dziko lonse lapansi. Iye anawalamula kuti: “Pitani
mukaphunzitse anthu a mitundu yonse kuti akhale ophunzira anga” (Mateyu 28:19).
Iye analimbikiranso kuti iwo apatsidwe mphamvu ndi Mzimu Woyera, monga momwe
Iye anachitira (Luka 4:18-19; Machitidwe 1:8). 


Kamodzi mwa mikumano yoyambirira ya Petro ndi Ambuye, iye
anadzichotseratu yekha kukhala mmodzi wa atsogoleri. Iye anapempha Yesu kuti:
“Muchoke kwa ine, Ambuye, chifukwa ndine munthu wochimwa!” (Luka 5:8). Petro
ankaziona ngati wosayenera chifukwa cha munthu amene anali. Komabe, Yesu
ankaziwa chimene Petro angachite. Chotero Iye anayankha Petro kuti, “Usaope,
kuyambira tsopano udzakhala msodzi wa anthu” (ndime 10). Pamene Petro ankayenda
ndi Yesu, anasandulika kukhala mtsogoleri wamphamvu wautumwi amene timawerenga
za m’buku la Machitidwe.


Baibulo limati, “Yesu anasankha atumwi khumi ndi awiri kuti
akakhale ndi Iye ndi kuti akawatume kukalalikira” Marko 3:14). Mwakukhala ndi
Yesu, kumvetsera zimene anali kuphunzitsa, ndi kuona zochita zake, ophunzirawo
anakhala ngati Ambuye wawo. Yesu anawaumba kukhala atsogoleri autumwi, aliyense
m’njira yapadera kuti agwire ntchito yapadera. Chifukwa anachita zimenezi,
Mpingo umene anauyambitsa ukupitirirabe mpaka lero. Monga abusa ofunitsitsa a
Chipentekoste, tingachite bwino kukhala ndi nthawi ndi atsogoleri autumwi
ogwira mtima. Tikamatsatira kwambiri Yesu, n’kumayanjana ndi anthu amene
amachita zofanana ndi zimenezi, tidzasintha.


Ndodo ya utsogoleri yaperekedwa kwa ife. Ifenso tiyenera
kuyesetsa kukhala atsogoleri owona zautumwi. Mofanana ndi Yesu ndi atumwi,
tiyenera kuyesetsa kukulitsa ena. Paulo analembera Timoteo kuti, “Ndipo iwe,
mwana wanga, limbika m’chisomo cha mwa Khristu Yesu. Ndipo zimene wazimva kwai
ne mwa mboni zambiri, zomwezo uikize kwa anthu okhulupirika, amene adzadziwa kuphunzitsa
enanso” (2 Timoteo 2:1-2). 


CHIKHUMBO CHAUTUMWI


Zochita zautumwi zimatuluka chifukwa cha chikhumbo chautumwi
kapena Khama lautumwi. Chikhumbo ndi kufunakwamphamvu kofuna kukwaniritsa
chinthu chofunika kwambiri. Wamasalimo analankhula za chikhumbo cha Mulungu cha
Mwana wake-ndi mitundu. Atate anati kwa Mwanayo, “Undifunse, ndipo ndidzakuyesa
amitundu cholowa chako, malekezero a dziko lapansi likhale lako” (Masalimo
2:8). Monga ana aamuna ndi aakazi a Mulungu, tingagwirizane ndi Mwana
m’pemphero lautumwi limeneli. Kuchita zimenezi kudzatithandiza kukhala ndi
chikhumbo champhamvu cha kuona mabwenzi ndi anansi athu akubwera kwa Yesu.
Panthawi imodzimodziyo, kudzachititsa mwa ife kukhala ndi chikhumbo chofuna
kuona mafuko akufikiridwa ndi uthenga wabwino wa chipulumutso mwa Khristu. 


Monga Mbusa wa Chipentekoste, muyenera kupanga
chikhumbokhumbo cha Mulungu kukhala chanu. Izi n’zimene Abrahamu anachita.
Ngakhale kuti anali wokalamba komanso wopanda mwana, Mulungu anamuuza kuti, “Tayang’anatu
kumwamba, uwerenge nyenyezi…Zoterezo zidzakhala mbewu zako” (Gen. 15:5).
Abrahamu anakhulupirira lonjezo la Mulungu ndipo anagawana zokhumba zake.
Chifukwa cha kumvera kwake, anakhala tate wa onse okhulupirira (Aroma 4:11).
Pemphani Mulungu kuti akupatseni chikhumbo chake pamitundu. Ndiye lolani
chilakolako ichi chikulimbikitseni kulimbikitsa mpingo wanu kutenga nawo mbali
mu utumwi wa Mulungu. 


ZOCHITA ZAUTUMWI 


Ngakhale kufunitsitsa kwautumwi kuli kofunika, kokha sikukwanira.
Monga Mbusa wa Chipentekoste, muyenera kuyesetsa kusintha zokhumba kukhala
zenizeni. Paulo ndi chitsanzo cha choonadi ichi. Iye anali ndi chikhumbokhumbo
chofuna kuona amitundu akutembenukira kwa Khristu (Mach. 22:21; Aroma 10:1).
Chikhumbo chimenechi chinamukakamiza iye kugwira ntchito molimbika kaamba ka
chipulumutso chawo. Iye anachitira umboni kuti, “Ndinagwira ntchito molimbika
koposa onsewo-koma si ine ayi, koma chisomo cha Mulungu chakukhala ndi ine” (1
Ako. 15:10). Momwemonso, nanunso muyenera kusintha chikhumbo chanuchautumwi
kukhala ntchito yautumwi. Muyenera kukulitsa mpingo wanu kukhala mpingo
wautumwi weniweni.


Kukhazikitsa Masomphenya Autumwi


Udindo waukulu wa Mbusa aliyense wa
Chipentekostendikukhazikitsa chilakolako cha otayika m’mitima ya anthu a
Mulungu. Anthuwo ayenera kuzindikira kwambiri kutayika kwa anthu amene ali
kunja kwa mpingo wawo. Ayeneranso kuzindikira kutayika kwa anthu osafikiridwawo
okhala m’malo osafikiridwa mu Afirika yense ndi kuzungulira dziko lonse
lapansi. Kuti zimenezi zitheke, muyenera kulalikira, kuphunzitsa, ndi utumiki
wachitsanzo pamaso pa mpingo wanu. Ndipo mudzafunika kupirira mpakamembala
aliyense wa mpingo amvetse udindo wake wochita nawo missio Dei. 


Masomphenya a utumwi amaikidwa m’mitima ya anthu a Mulungu
m’njira ziwiri: mwa Mzimu wa Mulungu ndi mwa Mawu a Mulungu. Zinatengera
kusuntha kwamphamvu kwa Mzimu ndi mawu anthawi yake ochokera kwa Ambuye kuti
asinthe malingaliro a Petro okhudza amitundu (Mach. 10:9-16, 19-20). Monga mtsogoleri
wautumwi, muyenera kuwonetsetsa kuti mu mpingo wanu mulinso chimodzimodzi.
Muyenera kuwonetsetsa kuti Mzimu akuyenda mwamphamvu mu mautumiki anu, ndipo
muyenera kuyesetsa kuona kuti membala aliyense wadzazidwa ndi Mzimu. Nthawi
zonse, muyenera kuwafotokozera anthu chifukwa chake Mzimu wa Mulungu akuyenda.
Monga Mzimu wa utumwi wa Mulungu, Iye akuwakonzekeretsa kutenga nawo mbali mu
utumiki wa Mulungu. 


Komanso, muyenera kuphunzitsa anthu zimene Baibulo limanena
zokhudza utumwi wa Mulungu. Ndipo muyenera kuwawonetsa momwe ayenera
kudzipereka okha kupempherera mwachangu otayika, kupereka mowolowa manja ku
utumwi, ndikugawana mokhulupirika uthenga wabwino ndi iwo omwe ali nawo pafupi.
Pomaliza, muyenera kuwabetchera kuti adzipereke ku ntchito ya Mulungu.


Monga mtsogoleri weniweni wa utumwi, muyenera kutsogolera
mpingo wanu kuchoka kudziko longoganizira za inu nokha, kukhala kudziko
longoganizira za ena, kuchoka pa zofuna zawo ndi kuyika maganizo awo pa zosowa
za dziko lotayika lozungulira iwo. Ulendo wa utumwiwu udzafunika kukhala ndi
cholinga champhamvu kumbali yanu. Zidzafunikanso kuti musinthe madongosolo a
mpingo wanu ndi kusintha kwa cholinga ndi zomwe zili pamisonkhano yanu.


Kugawana Nkhani Zautumwi


Njira imodzi yotsimikizika yomwe mungapangire mpingo wokonda
utumwi ndi kugawana nkhani zautumwi ndi anthu anu. Mungachite zimenezi mwa
kuphatikiza nkhanizi mu ulaliki wanu ndi kuphunzitsa. Zambiri mwa nkhani
zimenezi zimapezeka m’Baibulo. Nkhani ya Yesu ndi nkhani yautumwi yopambana
kwambiri imene inanenedwapo. Ndipo m’buku la Machitidwe muli nkhani zambiri
zosangalatsa za utumwi. Mukhozanso kupeza nkhani powerenga mabuku a atumwi
komanso kumvetsera atumwi akulankhula. Komanso, musazengereze kuuzako mpingo
nkhani zanu zautumwi. 


Kukonzekera Utumiki Wautumwi


Mudzafunanso nthawi zonse kukonza atumwi kuti alankhule ndi
mpingo wanu. Mukhonza kuwaitana kuti abwere ku utumwi wapadera kapena kumapeto
kwa sabata yodziwitsa za utumwi. Atumwi akabwera, musaiwale kulipira ndalama
zoyendera. Ndipo mudzafunika kupatsa mpingo mwawi wa kutengapo mbali mu utumiki
wa atumwi mwa kulandira chopereka chowolowa manja kaamba kaiwo. Mpingo uyeneranso
kuganizira njira zoimira ndi m'tumwiyo mosalekeza.[110]


Kupanga “Mabwalo a Chipambano”


Njira ina yogwira mtima yokhazikitsira masomphenya autumwi
m’mitima ya anthu ndiyo “mabwalo a chipambano.” Mfundo imeneyi ikuchokera
m’nkhani ya Davide. Asanakhale mfumu ya Israele, anatsogolera magulu ankhondo
ang’onoang’ono opambana. Anthuwo analemekeza Davide ponena kuti, “Inu ndinu
amene munatsogolera Aisraele pankhondo zawo (2 Sam. 5:4). Mukulankhula kwina,
“Inu ndinu amene munatsogolera Aisraele kutuluka nawo ndi kubwera nao.” Mawu
oti “kutuluka ndi kubwera”amalankhula za kusintha kwabwino, ndipo akuwonetsera
lingaliro lotsogolera ntchito zomwe zingatheke mnthawi yochepa. Kupambana
kulikonse kudzalimbikitsa anthu kukhala ndi zolinga zina zoti apambane. 


Mwachitsanzo, poyamba mungakonzekere kampeni ya
“Pemphererani Anthu Oyandikana Nanu.” Pezani mayina a iwo amene ali pafupi nanu
kapena akuzungulirani ndi kulola mpingo kuwapempherera iwo. Pamene anthu ayamba
kulawa chipambano, adzalimbikitsidwa kupitilira kuposa madera apafupi ndi
mpingo. Zopambana zazing’ono zidzatsegula mitima yawo kuti akhale atumwi
kwambiri. Adzalimbikitsidwa kuti apitilize kupitilira iwowo pazochita zomwe
zikuchulukirachulukira zachipambano. 


Kupambana uku kungapangitse kuwonjezereka kwa ndalama ndi
maphunziro. M’kupita kwa nthawi, mpingo ukhoza kutumiza magulu a utumwi
akanthawi kochepa kumatauni ndi midzi ina kuti akalalikire ndi kudzala mipingo.
Ena angatengedwe kupita kumayiko ena kukathandiza atumwi kapena kudzala mipingo
kumeneko. Pamene maguluwa akupereka malipoti ku mpingo, anthu alimbikitsidwa
kuti achite nawo zambiri muutumwi. 


GULU LA UTUMWI LA PAMALO


Kumbukirani Mwambi wakale wachiafirika wakuti, “Ngati
ukufuna kufulumira, pita wekha; ngati mukufuna kupita kutali, pitani limodzi.”
Mudzafuna kupanga komiti ya utumwi, kapena gulu lautumwi, kuti likuthandizeni
pa ntchitoyo. Abambo ndi amayi amasomphenyawa adzakuthandizani kulimbikitsa
mpingo ku utumwi.


Mpingo wautumwi ungafanane ndi timu ya mpira. M’chifaniziro
ichi, Mbusa sawonedwa ngati wosewera wapamwamba, koma mphunzitsi (kochi). Ndipo
gulu la utumwi ndi gulu lakelophunzitsira. Mamembala a mpingo si ochemelera mu
mabwalo, ndi osewera pabwalo. Ntchito ya abusa ndi gulu la utumwi ndikutenga
osewera, kuwaphunzitsa, kuwalimbikitsa, ndi kuwatumiza ngati gulu lopambana. 


Yesu asanasankhe ophunzira khumi ndi ndi awiriwo, anachezera
usiku wonse kupemphera kwa Mulungu (Luka 6:12). Momwemonso, mudzafuna kusankha
gulu la utumwi mwapemphero. Muyenera kuyang’ana anthu odzala ndi chikhulupiriro
ndi Mzimu Woyera, anthu amalingaliro abwino ndi luso kuti adalitse ntchitoyo.
Kenako mudzafuna kukumana ndi gulu lautumwi pafupipafupi kuti mupemphere ndi
kukonzekera. Pamodzi, mudzakulitsa ulaliki wa mpingo, kudzala mipingo, ndi
madongosolo autumwi. Mudzakhazikitsa zofunika patsogolo ndikukhazikitsa bajeti
ya utumwi wa mpingo. 


____________________


Pamene Yesu anali pafupi kubwerera kumwamba, anasiya mpingo
wake ndi lamulo lomaliza ndi lonjezo lomaliza. Lamulo lake linali lakuti,
“Musachoke ku Yerusalemu, koma dikirani mphatso imene Atate wanga analonjeza,
imene munandimva ine ndikunena. Pakuti Yohane anabatiza ndi madzi, koma inu
mudzabatizidwa ndi Mzimu Woyera posachedwa” (Machitidwe 1:4-5). Lonjezo lake
linali lakuti, “Mudzalandira mphamvu, Mzimu Woyera atadza pa inu; ndipo
mudzakhala mboni zanga m’Yerusalemu, m’Yudeya lonse, ndi m’Samariya, ndi
kufikira malekezero a dziko lapansi” (ndime 8). 


Ndi mawu amenewa, Yesu anali kukumbutsa ophunzira ake kuti
zimene zidzawachitikire posachedwapa pa Tsiku la Pentekoste n’zogwirizana
kwambiri ndi nntchito yake yowombola mitundu ya anthu. Kotero, kuwonjezera,
kukhala wa Chipentekoste kumatanthauza kukhala wautumwi. Izi zikutanthauza kuti
munthu akhale Mbusa weniweni wa Chipentekoste ayenera kukhalamtsogoleri wachangu
wautumwi. Monga mtsogoleri wautumwi, Mbusa wa Chipentekoste wasankhidwa ndi
Khristu kuti atsogolere mpingo wake ku utumiki wa mphamvu ya Mzimu kunyumba
kwawo ndi malekezero a dziko lapansi.


 







~ Gawo 8 ~



Mbusa wa Chipentekoste monga Owongolera


 


 







~Mutu 32 ~



Kusamalira Zolemba, Zachuma, ndi Katundu


 


Yesu anafotokoza nkhani ya munthu wolemera amene anapeza
kuti woyang’anira katundu wake anali kuwononga katundu wake. Iye anaitana
woyang’anira wosakhulupirikayo ndi kumuuza kuti afotokoze mmene anasamalirira
ntchito ya bwana wake (Luka 16:1-2).


Baibulo limatiphunzitsa kuti wotsatira aliyense wa Khristu
ndi woyang’anira chuma cha Mulungu. Zili choncho chifukwa chilichonse chimene
ali nacho ndi cha Mulungu (Masalimo 24:1; Yakobo 1:17). Baibulo limaphunzitsanso
kuti tsiku lina Mulungu adzafuna kuti Mkhristu aliyense adzafotokoze mmene iye wasamalirira
chuma cha Mulungu. Paulo anachenjeza kuti, “Pakuti ife tonse tiyenera
kuonetsedwa ku mpando wa kuweruza wa Khristu, kuti yense alandire zochitika m’thupi,
monga momwe anachita, kapena chabwino kapena choipa” (2 Ako. 5:10).


Mfundo yomweyi imagwiranso ntchito kwa abusa a
Chipentekoste. Ayenera kukumbukira mfundo yakuti mpingo umene amatsogolera ndi
wa Khristu. Amangoyang’anira mpingo wa Khristu, ndipo tsiku lina adzayankha kwa
Iye momwe adasamalirira chuma chake. 


MBUSA WA CHIPENTEKOSTE MONGA WOSAMALIRA


Paulo analembera Akhristu a ku Korinto kuti, “Komatu pano pafunika
za adindo, kuti munthu akhale wokhulupirika” (1 Ako. 4:2). Monga
woyendetsa kapena woyang’anira woikidwa ndi Mulungu wa mpingo, Mbusa wa
Chipentekoste ayenera kuyang’anira nyumba ya Mulungu mokhulupirika ndi mogwira
mtima. Izi zikuphatikiza zonse zauzimu ndi zakuthupi za mpingo. Mbusa ayenera
kuyang’anira miyoyo ya anthu mosamala. Panthawi imodzimodziyo, iye ayenera
kuyang’anira mokhulupirika zina zochitika za mpingo. Izi zikuphatikizapo
zolemba zapa mpingo, ndalama, ndi katundu. 


Pamodzi ndi mphatso za atumwi, aneneri, aphunzitsi, zozizwa,
ndi zina, Mulungu wapatsa mpingo mphatso ya “chitsogozo,” kapena, monga momwe
mamasulidwe ena amamasulira, mphatso ya “kuyang’anira,” kuthandiza kumanga
thupi la Khristu (1 Akorinto 12:28). Paulo analemba kuti “woyang’anira
amayang’anira banja la Mulungu” (Tito 1:7). Choncho ndi udindo wa abusa
kuyang’anira bwino mpingo wa Mulungu. Paulo anauza Tito kuti, mwa zina, woyang’anira
ayenera kukhala “wopanda cholakwa… woongoka… ndi wodziletsa (ndime 8). Aliwonse
a makhalidwe amenewa ndi makhalidwe a woyang’anira wabwino.


Ngakhale kuti nkhani za kayendetsedwe kabwino zomwe
zakambidwa mu mutuwu zingathe kuwoneka za wamba kwa ena, ndi kutali ndi
maitanidwe a Mbusa waChipentekoste, komabe ndi zofunika kwambiri. Mmene Mbusa
amachitira ndi nkhani zimenezi zingakhudze kwambiri utumiki wake waubusa. Abusa
a Chipentekoste omwe amalephera kusamalira bwino zinthu zosakhalitsa za mpingo
akhoza kudzilepheretsa okha kuti asamalire zinthu zauzimu. Petro analangiza
kuti, “Aliyense wa inu agwiritse ntchito mphatso iliyonse imene walandira
potumikira ena, monga adindo okhulupirika a chisomo cha Mulungu cha
mitundu-mitundu” (1 Petro 4:10). 


Ngakhale kuti mpingo ndi woposa ntchito, komabe ndi ntchito.
Kumlingo wauukulu, chipambano cha ntchito iliyonse chimadalira mmene
imalinganizidwira bwino ndi kusamaliridwa. Ena amanena kuti popeza kuti mpingo
ndi chinthu chamoyo osati bungwe, ndiye kuti sikufunika dongosolo la bungwe.
Mawu awa ndi oona mwatheka. Ndi zoona kuti mpingo, monga thupi la Khristu, ndi
chinthu chamoyo. Komabe, sizowona kuti sikufunika dongosolo. Kunena zoona,
chamoyo chilichonse mwachibadwa n’nchadongosolo kwambiri. Machitsanzo, m’thupi
la munthu, mutu uli ndi malo ake, monganso thunthu, mikono, miyendo, ndi zina
zotero. 


Bungwe limalankhula za dongosolo, ndipo zimaonetsera kuyesayesa
kogwirizana. Mipando yodzaza galimoto ingakhale yamtengo wapatali, koma
imakhala yosathandiza kwenikwenikufikira itatsitsidwa m’galimotoyo n’kuikidwa
m’nyumbamwadongosolo. Mofananamo, kuti mpingo ufike pamlingo waukulu, uyenera
kulinganizidwa bwino.


Mbusa aliyense wa Chipentekoste ayenera kuyesetsa kukulitsa
luso lake la utsogoleri. Ndipo mpingo uliwonse uyenera kukhala ndi njira
zogwirira ntchito zoyendetsera ntchito yake. Pamene mpingo ukutakasuka
ndikukula, dongosolo lake la kayendetsedwe kake lidzakhala lovuta kwambiri
komanso machitidwe ake osunga zolemba bwino. Maudindo atatu oyang’anira a Mbusa
aliyense wa Chipentekoste ndi (1) kusunga zolemba za mpingo, (2) kuyang’anira
ndalama za mpingo, ndi (3) kusamalira katundu wa mpingo. Mbali yotsala ya
mutuwu ifotokoza za udindo wa abusa.


KUSUNGA ZOLEMBA ZA MPINGO


Mbusa wa Chipentekoste wamphamvu adzagwiritsa ntchito nthawi
ndi mphamvu zofunikira kuti asunge zolemba za mpingo zolondola komanso
zamakono. Zolemba izi zidzapindulitsa abusa ndi mpingo munjira zinayi zofunika:


Choyamba, dongosolo losunga zolembedwa lolinganizidwa bwino
lidzatheketsa kuti Mbusa apeze chidziwitso chofunika pamene chifunika. Ndipo
chifukwa zolembazo zimasungidwa bwino,kaundula adzakhala wodalirika. 


Chachiwiri, zolemba zosungidwa bwino zingathandize abusa
kusamalira ndi kuteteza katundu wa mpingo. Iwo akhoza kukhala umboni walamulo
la mpingo ndi zochita zachuma. Mwachitsanzo, ngati wina akutsutsa umwini wa
malo a mpingo wa pamalo, Mbusa adzatha kutulutsa chikalatacho ndi kutsimikizira
zoona zake. 


Chachitatu, zolemba zabwino zimapatsa Mbusa wa Chipentekoste
chidziwitso chomwe akufunikira kuti apange zisankho zanzeru za tsogolo la
mpingo. Mwachitsanzo, poona kuchuluka kwa opezekapo zaka zapitazo, abusa akhoza
kusonyeza kukula kwa mpingo m’tsogolo. Izi zitha kuthandiza atsogoleri kupanga
zisankho pa zantchito zamtsogolo ndi zosowa za ogwira ntchito. Mofananamo,
pofufuza maukwati angati amene anali kukondwelera zaka za m’mbuyomo, Mbusa
angayelekeze maukwati angati amene adzachitika m’chaka chimenechi. Athanso
kugwiritsa ntchito zomwe zidachitika kale kulosera zam’tsogolo.


Chachinayi, zolemba zabwino zimapatsa abusa ndi mpingo kulumikizana
ndi zakale. Zimathandiza kudziwitsa abusa ndi mamembala zomwe zidawatsogolera.
Cholembedwa cha m’mbiri chimenechi chidzathandiza kuyamikira amene munatenga
malo awo ndipo chidzawapatsa lingaliro la kukhala nawo ndi kukhala mosadzasintha.



Mfundo Zoyendetsera Zolemba Zabwino


Nthawi idzafika pamene Mbusa aliyense adzafunsidwa kuti
apereke utsogoleri kwa wolowa m’malo. Mbusa wokhulupirika wa Chipentekoste
adzakonzekeretsa mpingo ku chochitika chosapeweka chimenechi. Njira imodzi
imene angachitire zimenezi ndi kusunga zolemba za mpingo zolondola. Nazi mfundo
zisanu zosunga bwino mbiri: 


1.     Zolondola. Zolemba zonse ndi zikalata
ziyenera kukhala zolondola. Zikuyenera kuyimira mbiri yeniyeni ya zomwe
zachitika.


2.     Zolinganiza. Zolemba za mpingo ziyenera
kukonzedwa bwino. Ziyenera kukonzedwa m’magulu omveka bwino, motero zimapereka
mwayi wopeza chidziwitso pakafunika. 


3.     Pa nthawi yake. Zolemba ziyenera kusungidwa mwamakono.
Zochita zonse zachuma ziyenera kutumizidwa mwamsanga. Zochita zina, monga
mdalitso wa ana, ubatizo, ndi maukwati, ziyenera kulembedwa panthawi yake.


4.     Zomalizitsa. Zolemba za mpingo ziyenera
kukhala zonse. Mfundo zonse zokhudzana ndi chochitika kapena kugula ndi
kugulitsa ziyenera kulembedwa.


5.     Zotetezeka. Zolemba zonse ziyenera kusungidwa
pamalo otetezeka, otetezedwa kwa kuba ndi nyengo yoipa.


 


Zolemba Zolondola


Mbusa wa Chipentekoste awonetsetse kuti zolemba zolondola za
misonkhano yonse ya mpingo zikusungidwa. Izi zikuphatikizapo misonkhano ya
mwezi ndi mwezi ya komiti yaikulu yapa mpingo, misonkhano yapachaka yopereka
kumpingo onse mmene utumiki wayendera, ndi misonkhano yapadera yodziwitsa
mpingo mmene ntchito ya utumiki ikuyendera. Zolemba za msonkhano uliwonse
ziyenera kusungidwa ndi mlembi woikidwa ndi kudzipereka pamsonkhano wotsatira
kuti zivomerezedwe. Zikavomerezedwa, ziyenera kusainidwa ndi mlembi ndi Mbusa
n’kuikidwa m’mabuku akaundula wazochitika pa mpingo kuti adzawagwiritse ntchito
m’tsogolo.


Kaundula wa Zochitika


Mbusa aliyense wa Chipentekoste ayenera kusunga kaundula wa
zochitika zatsopano. Kaundulayu aphatikiza zolembedwa za mamembala ampingo,
ubatizo wa mmadzi, maukwati, kudalitsidwa kwa ana, ndi mabweredwe a ku mpingo
motere:


Umembala wa mpingo. Kaundula wa zochitika za mpingo
ayenera kukhala ndi mnndandanda wa mamembala a mpingo. Mayina onse a mamembala
atsopano ayenera kuwonjezeredwa pamndandanda akalandiridwa ngati mamembala.
Mndandandawo uyeneranso kukhala ndi tsiku lomwe adalandiridwa ndi ndemanga zina
zokhudza kulandiridwa kwawo. Pamene membala aliyense amwalira kapena kusiya
mpingo, zochitika zimenezi ziyenera kuzindikiridwa. Ndi bwino kupereka
satifiketi ya umembala kapena khadi kwa mamembala atsopano ngati gawo lamwambo wowalandira.
Zobwereza ziyenera kusungidwa m’mafaelo ampingo.


Ubatizo wa Madzi. Kaundula wa zochitika ayeneranso
kukhala ndi mndandanda wa amene anabatizidwa m’madzi. Payenera kuonetsanso
tsiku la ubatizo ndi zaka zawo pamene anabatizidwa. Satifiketi ya ubatizo
iyenera kuperekedwa kwa aliyense amenewabatizidwa.


Maukwati. Kaundula wa zochitika za mpingo ayenera
kukhala ndi mbiri ya onse okwatirana mu mpingo. Cholembedwachi chiyenera
kukhala ndi tsiku laukwati ndi mayina onse a mkwati ndi mkwatibwi. Iyeneranso
kuphatikiza dzina la mtumiki (kapena atumiki) otsogolera mwambowu, komanso
mndandanda wa onse omwe adachita nawo mwambowu. Abusa angafunenso kulemba tsiku
limene okwatiranawo analengeza mwalamulo za chinkhoswe chawo ku mpingo. Pambuyo
pa mwambo waukwati, kalata yaukwati iyenera kuperekedwa kwa okwatiranawo. Abusa
akuyenera kutsatira malamulo onse okhudza ukwati.


Mdalitso wa Ana. Mbusa wa Chipentekoste alembenso chiwerengero
cha mwambo wamdalitso wa ana omwe wachitika pa mpingo. Mipingo ya Chipentekoste
sibatiza makanda, iwo amachita mdalitso wa ana. Kupereka kwa Hana kwa mwana
wake, Samuele, kumapereka chitsanzo chabwino cha mchitidwe umenewu (1 Samuele
1:21-28). Pambuyo pa mwambo wa mdalitso, Mbusa ayenera kulemba dzina lonse la
mwanayo m’kaundula wa zochitika, pamodzi ndi tsiku la kubadwa kwa mwanayo,
kumene mwanayo anabadwira, ndi tsiku la mwambowo. Pamndandanda umeneu palinso
mayina a bambo ndi mayi, keyala ya makolo awo ndi manambala awo a foni, ndi
zina zofunika kuziona. Mbusa apereke chikalata cha mdalitso kwa makolo. 


Mabweredwe Kumpingo. Mbusa ayeneranso
kuonetsetsachiwerengero chammene anthu akubwerera kumpingo mlungu uliwonse.
Cholembedwa ichi chiyenera kuphatikizapo tsiku ndi chiwerengero cha anthu amene
amabwera m’kalasi lililonse la Maphunziro a Baibulo (Sande Sukulu), kulambira
kwa Lamulungu m’mawa, utumiki wa Lamulungu madzulo, kuphatikizapo ndi misonkhano
ya ana, achinyamata, ndi yapakati pa sabata. Zolemba izi ziyenera kusungidwa
ndi Mbusa kapena mlembi wa mpingo.


Kaundula wa Ulaliki


Kuwonjezera pa kaundula wa mpingo, mudzafuna kusunga mbiri
yanu ya maulaliki amene mumalalikira. Nthawi iliyonse mukakamba ulaliki,
kuphunzitsa phunziro, kapena kulankhula pagulu la anthu lililonse, mudzafuna
kujambula zomwe zachitika mu kaundula wa ulaliki. Chilichonse cholembedwa
mukaundulayu chiyenera kukhala ndi tsiku, chochitika, ndi malo amene uthengawo
unaperekedwa. Chiyeneranso kukhala ndi Malemba ogwiritsidwa ntchito, limodzi
ndi mutu wa uthengawo. Mungafunanso kutchulapo Mfundo zofunika, monga mmene
anthu amayankhira uthengawo. Kaundulayu akuthandizani kuti muzisunga mauthenga
anu, komanso kuti muunikenso ndondomeko yanu yolalikira. Mudzafunanso kusunga
zolemba zanu zaulaliki pamalo otetezeka kuti mudzazigwiritse ntchito m’tsogolo.


KUYANG’ANIRA NDALAMA ZA MPINGO


Mbusa wa Chipentekoste awonetsetsenso kuti zolembedwa
zolondola komanso zanthawi yake zikusungidwa pazochitika zonse zachuma
zokhudzana ndi mpingo. Mchitidwewu udzaonetsetsa kuti ndalama za mpingo
ziziyendetsedwa bwino nthawi zonse. Zithandizanso kuteteza abusa ndi atsogoleri
a mpingo ku milandu yosokoneza ndalama za mpingo. 


Kulandira ndi Kusamalira Zopereka


Mipingo yambiri ya Chipentekoste mu Afirika imalandira
ndalama makamaka kudzera mu chakhumi ndi zopereka zomwe zimalandiridwa pa
mapemphero awo a Lamulungu m’mawa. Ngakhale kuti zoperekazi zikhoza
kulandiridwa motsatira miyambo ya mpingo, Mbusa ayenera kuonetsetsa kuti
zopereka zonse zikuchitidwa moona mtima komanso mosabisa.


Kuti achite izi, ayenera kuwonetsetsa kuti zopereka zikulandiridwa
ndikuwerengedwa ndi akuluakulu odalirika awiri kapena kuposerapo. Akamaliza
kuwerenga choperekacho, akuluakulu omwewo ayenera kulemba fomu yoperekera. Pa
fomu yoperekerayo payenera kukhala malo olemba tsiku, mtundu (kapena mitundu)
wa zopereka zolandiridwa, ndi mayina ndi masiginecha a amene akuwerenga
ndalamazo. Fomu yoperekera iyeneranso kukhala ndi mizere yolembera mtundu
uliwonse wa zopereka zomwe zalandiridwa. Mwachitsanzo, mzere umodzi ulembedwe
“chakhumi,” wina ulembedwe “zopereka zaufulu,” wina “ndalama zachitukuko,” ndi
zina zotero. Owerengerawo awonetsetse kutikuchuluka kwa chopereka chilichonse
chomwe chalandiridwachikuyikidwa m’gulu lake loyenera. 


Mafomu azoperekawa ayenera kupangidwa mosinikiza zingapo,
ndipo pepala limodzi lipite kwa msungichuma wa mpingo ndipo linalo lipite kwa
abusa. Msungichumayo adzawerengeranso ndalamazo ndikulowetsa ndalama zonse
zomwe zalandiridwa m’kaundula wa mpingo m’gulu lake loyenerera. Kenako adzaika
ndalamazo kubanki. (Ngati n’kotheka, mpingo uliwonse ukhale ndi akaunti
yakubanki. Ngati izi sizingatheke, ndalamazo ziyenera kusungidwa mu malo
otetezeka kapena okhoma bwino.) Msungichuma ayenera kusunga lisiti ya
kusungitsa ndalama ku banki ngati mbiri ya mpingo.


Kusunga Zolemba Zachuma


Zolemba zowerengera zitha kusungidwa pa pepala kapena pa
kompyuta. Ngati kompyuta ikugwiritsidwa ntchito, kungakhale kwanzeru kupanga
malipoti a mapepala sabata lililonse kuti muwaike m’faelo, popeza kuti nthawi
zina makompyuta amawonongeka. Nthawi iliyonse ndalama zikulandiridwa kapena
kuperekedwa, zomwe zikuchitikazo zilembedwa pa lisiti ya ndalama. Lisiti
limeneli limaperekedwa kwa msungichuma wa mpingo amene amalemba mndondomeko
yosungiramo mbiri ya ndalama.


Mbusa aliyense wa Chipentekoste ayenera kuphunzira kuwerenga
ndi kusanthula buku la ndalama. Luso limenelilidzathandiza kuti aziona mmene
ndalama za mpingo zimagwirira ntchito komanso kudziwa kuchuluka kwa ndalama
zimene zimapezeka m’thumba lililonse panthawi iliyonse. Mchitidwewu
udzathandiza abusa ndi atsogoleri a mpingo kupanga zisankho zanzeru zachuma.
Ndipo zidzathandiza kuonetsetsa kuti zolemba zachuma za mpingo zikusamalidwa
bwino.


Kupereka Ndalama za Mpingo


Chopereka chilichonse choperekedwa ku mpingo chiyenera
kugwiritsidwa ntchito pa cholinga chimene chaperekeredwa. Mwachitsanzo,
n’kosaloleka kutenga ndalama zoperekedwa ku thumba la zomangamanga
n’kuzigwiritsa ntchito pogulira abusa galimoto. Nthawi zonse ndalama
zikaperekedwa kapena kusamutsidwa kuchokera kwa munthu m’modzi kapena
pologalamu kupita ina, iyenera iperekeredwe lisiti, ndipo lisitiyo
iyenerakuperekedwa kwa msungichuma kuti awerengere bwino. Malisiti onse ayenera
kusungidwa m’mafaelo owerengera ndalama a mpingo. 


Malipoti Azachuma


Kumapeto kwa mwezi uliwonse, msungichuma wa mpingo ayenera
kukonza lipoti la ndalama kwa abusa ndi komiti yaikulu. Lipotili lipatsa
utsogoleri wa mpingo mbiri yolondola ya ndalama ndi ndalama zomwe zagwiritsidwa
ntchito mwezi wathawu. Izi zidzawathandiza kupanga zisankho zanzeru pa nkhani
ya ndalama za mpingo. Kuphatikiza pamalipoti azachuma a mwezi uliwonse, msungichuma
wa mpingo ayenera kutulutsa lipoti la zachuma lapa chaka ndikulipereka kwa
abusa ndi komiti yaikulu yapa mpingo. Zotsatira zake Abusa ndi komiti yaikulu
nawonso adzipereka lipoti la zachuma la pachaka kwa ku mpingo pa msonkhano
wapachaka wokambirana momwe ntchito ya utumiki inayendera pampingo.


Ndondomeko ya chuma (Bajeti)


Ndikofunika kuti Mbusa wa Chipentekoste adziwe kukonzekera
ndi kutsatira ndondomeko ya bajeti ya mpingo. Mchitidwewu udzawathandiza kuti
azisamalira bwino ndalama za mpingo. Bajeti ndi dongosolo lazachuma. Ndi
kuyerekeza ndalama zomwe mpingo umalandira m’chaka chomwe chikubwerachi komanso
ndondomeko yogawa ndalamazo. Bajeti yabwino idzaonetsa cholinga cha mpingo ndi
zofunikira zake. Mwachitsanzo, ngati mpingo uika patsogolo utumwi ndi kudzala mipingo,
bajetiyo iyenera kuwonetsa izi. Mwanjira imeneyi, bajetiyo imatha kuwonedwa
ngati chikalatachautumwi. 


Kukonzekera bajeti ya mpingo kumafunika kuti Mbusa ndi a
komiti yaikulu ayang’ane mmene mpingo wachitira pa nkhani zachuma m’zaka
zam’mbuyomo. Kenako, pogwiritsa ntchito chidziwitsocho, angapange zisankho
zanzeru za mmene mpingo udzagawira ndalama zake m’chaka chimene chikudzacho.
Mchitidwe umenewu udzathandiza kuwonetsetsa kuti ndalama za mpingo
zisawonongeke pazinthu zazing’ono, pamene zinthu zofunika kwambiri zikusiyidwa
osadzipatsa ndalama. 


Bajetiyi ili ndi magawo awiri akulu: ndalama zomwe
zikuyembekezeka komanso ndalama zomwe zidzagwire ntchito chaka chamawa. Ndalama
zoyembekezeka ziphatikiza chakhumi, zopereka, ndi zina. Ndalama zomwe zidzagwire
ntchitozidzaphatikizapo ndalama zokhazikika (monga malipiro, ngongole zanyumba,
ndi zofunikira monga magetsi/madzi) ndi ndalamazogwira ntchito zina
zosiyanasiyana (monga zinthu zaofesi, zipangizo za Maphunziro a Baibulo,
kudzindikiritsa kwa ena zochitika pampingo, ndi kukonza nyumba). Mpingo
uyeneranso kupanga bajeti ya ndalama ya zinthu zosayembekezereka komanso zadzidzidzi.
Poyamba, kupanga bajeti kumakhala kovuta. Komabe, pambuyo pa zaka ziwiri kapena
zitatu za kufufuza mokhulupirika ndalama zolowa ndi zotuluka za mpingo,
ndondomeko ya bajeti idzakhala yosavuta. Zidzakhala zothandiza kwambiri
pakugwira ntchito ku mpingo.


KUSAMALIRA KATUNDU WA MPINGO


Monga mdindo wa katundu wa Mulungu, Mbusa wa Chipentekoste
ayenera kuonetsetsa kuti chuma cha mpingo chikusamalidwa bwino. Zinthuzi
zikuphatikizapo zolemba zofunika zapa mpingo komanso nyumba yopempheleramo,
malo, ndi zina.


Kusunga Zolemba Zamalamulo 


Mbusa ayenera kuonetsetsa kuti zikalata zamalamulo za mpingo
zikusungidwa mwadongosolo komanso kusungidwa pamalo otetezeka. Ngati n’kotheka,
zikalata zimenezi ziyenera kusungidwa pamalo abwino kapena m’kabosi kosungiramo
kotetezeka ku banki. Ndondomeko yolongosola katundu amene ali kumalo
otetezekawa ilembedwe ndikusungidwa m’mafaelo aku mpingo. 


Kusamalira Katundu wa Mpingo


Mbusa wa Chipentekoste alinso ndi udindo wowona kuti nyumba
ya tchalitchi ndi mabwalo akusamalidwa bwino. Angafune kusankha komiti yoyang’anira
udindo umenewu. Komiti imeneyi idzaonetsetsa kuti katundu wa mpingo
asamaliridwe monga momwe zingakhalire ndi nyumba ya Mulungu. Pansi ndi ndi malo
ayenera kusesedwa ndikusungidwa opanda zinyalala. Mipanda iyenera kupakidwa
utoto ndi kuitsuka bwino lomwe. Mazenera ayenerakukhala aukhondo komanso
abwino. Ndalama zopangira zomanga ndi kukonza malo ziyenera kukhala mbali ya
ndalama zomwe mpingoyu udaika kuti zigwire ntchito imeneyi.


Zomwezo zimapitanso ku ziwiya ndi zipangizo zonse za mpingo.
Zipangizo zimenezi ndi monga guwa/gome, mipando, mipando ya muofesi, ndi
zokuzira mawu ziyenera kukhala zaukhondo ndi zokonzedwa bwino. Pakafunika
kukonza, ziyenera kuchitidwa munthawi yake. 


 







~ Mutu 33 ~



Kusonkhanitsa Atsogoleri Omwe si Abusa


 


Ku Afirika, ndi chosadabwitsa kuwona ana akusewera mpira wa
miyendo pa bwalo. Ena amasewera mpira weni-weni, opopa. Pomwe ena makamaka
akumidzi amasewera mipira yopanga okha, nthawi zina yopangidwa ndi zipepala za
pulastiki zokulunga ndi kumanga ndi zingwe. Ndizopatsa chimwemwe chachikulu kuwawona
akuthamanga, kuseka ndi kudzipereka kusewerera m’matimu awo.


Ena mwa anawa amachita mwayi osewera nawo mutimu yoyimira
dera lawo. Kumeneko, amaphunzirako kufunika kogwira ntchito limodzi ngati gulu
komanso kusewera kwabwino. Ma membala a timu amaphunzira kuti osewera aliyense
ndi ofunikira komanso waphindu ku timu yonse. Kuti timu ichite bwino, osewera
aliyense amayenera kudzipereka kwathunthu. Angakhale kuti timu ikugonja,
osewera aliyense amalimbikirabe, ndikumalimbikitsana wina ndi nzake. Anawa
amaphunzira kuti timu ichite bwino kumbali yayikulu zimatengera m’mene
osewerawo akudziwonera. Izi ndi kuphatikizapo onse amene ali m’bwalo kusewera
komanso amene sanalowe nawo m’bwalo. Mpingo ungathe kuphunzirapo
zambirikuchokera ku ma timu ampira wa miyendo omwe amayendetsedwa bwino. 


Wina adafotokozera masewera a akatswiri ampira monga anthu
makumi awiri ndimphambu ziwiri omwe aliwefuwefu kulakalaka atapuma koma
owoneleredwa ndi anthu zikwi khumi amene akusowekera masewero olimbitsa thupi.
Zachisoni, chithunzithunzi ichi chikufotokozera m’mene mipingo yambiri ya
Chipentekoste ilili mu Afirika lero lino. Pamene mamembala ena ochepa
amalemedwa kunyamula katundu wa utumiki, ambiri mu mpingo amathandizirapo
mochepa chabe. Mipingo imeneyi yasanduka masewera owonelera kumene
osewera ochepa chabe akuchemereredwa ndi owonerera ambiri. M’chitidwe
osathandiza komanso osagwirizana ndi Baibulo ukulepheretsa mpingo kukwaniritsa
ntchito ya Mulungu. Ngati mpingo ungachite bwino abusa akuyenera kuphunzira
kumemeza ma membala kuti atengepo gawo pa kutumikira ufumu wa Mulungu.


Mutuwu uonetsera vutoli. Choyamba, uika maziko a Baibulo pa
utsogoleri wa omwe si abusa mu mpingo. Kenako upereka malangizo ochitika a
mmene inu, ngati Mbusa wa Chipentekosite, muntha kusokhanitsira anthu wamba ku
utumiki mu mpingo komanso dera lanu. 


CHOMWE BAIBULO LIMANENA


Kuyambira pa chiyambi cha Mpingo, atumwi anaona kufunikira
komemeza aliyense ku utumiki opatsidwa mphamvu ndi Mzimu. Komanso, kodi Yesu sanalonjeza
kuti, “komatu mudzalandira mphamvu, Mzimu Woyera atadza pa inu: ndipo
mudzakhala mboni zanga mu Yerusalemu, ndi mu Yudeya monse, ndi mu Samariya, ndi
kufikira malekezero ake a dziko” (Machitidwe 1:8). Lonjezano ili silinali kwa
atumwi okha. Linali la kwa Mkhristu wina aliyense, Mbusa komanso membala
chimodzimodzi. Dongosolo la Yesu pa Mpingo linali lakuti membala wina aliyense
adzazidwe ndi Mzimu ndi kuti aliyense atengepo mbali pokwaniritsa ntchito
yayikulu ya Mulungu yofalitsa Uthenga Wabwino kudziko lonse la pansi. 


Mpingo Oyamba 


Posakhalitsa Mzimu atangotsanulidwa pa Tsiku la Pentekoste,
mpingo oyamba unayamba kukonza machitachita olalikira ndi kukonza maphunziro a
okhulupirira. Baibulo linena kuti, “Ndipo anali chikhalire m’chiphunzitso cha
atumwi ndi m’chiyanjano” (Mach. 2:42). Ndipo liwonjeza kuti, “Ndipo tsiku ndi
tsiku anali chikhalire ndi mtima umodzi mu Kachisi… nalemekeza Mulungu, ndi
kukhala nacho chisomo ndi anthu onse. Ndipo Ambuye anawaonjezera tsiku ndi
tsiku amene akuti apulumutsidwe” (vv. 46-47). Atsogoleri anafunikira kuti
asamalire magulu otumphuka mwakathithi a anthu omwe amasonkhana mnyumba.
Atumwimosakaikira anayamba kuphunzitsa ena mwa otembenuka mtima kumenewa
maphunziro a utsogoleri ndi utumiki. 


Pamene mpingo umakula ndi kuchita bwino, ena anayamba kukhala
nawo mugulu la atsogoleri. Amuna ndi amayi amenewa amatumikira pansi pa atumwi
ndikuthandizira pa ntchito yawo. Lero timawatcha anthu amenewa atumiki
(Dikoni). Atumwi anakhazikitsa kuti atsogoleri osakhazikitsidwawa akhale odzala
ndi Mzimu ndi nzeru. Ntchito yawo inali ku yendetsa dongosolo la zakudya ku
akazi amasiye a Chihelene amena anatembenuka mtima (Machitidwe 6:1-7). Nzosakayikitsa
kuti udindo wa anthu amenewa unasintha pamene zosowa zina zinatumphuka. Awiri a
iwo, Stephano ndi Fillipo, anasanduka alaliki amphamvu a uthenga wa bwino. 


Patatha zaka, dongosolo la mpingo litakhazikika, Paulo analongosolera
mpingo wa ku Aefeso ndondomeko ya utsogoleri wa mpingo. Mpingo umayenera
kutsogoleredwa ndi Atumwi, aneneri, alaliki, abusa, ndi aphunzitsi (Aefeso
4:11). Komabe atumikiamenewa samayenera kutumikira paokha. Ntchito yawo ndi “kukonzekeretsa
anthu a Mulungu kuntchito ya utumiki” (v. 12). Amayenera kudzutsa atsogoleri
pakati pa otembenuka mtima kuti awathandizire pa nchitoyi. Ngati akanachita ichi,
mpingo ukadakhala wamphamvu ndi ochitachita (vv. 11-16).


Unsembe ndi Uneneri wa Okhulupirira Onse


Baibulo limaphunzitsa za “Unsembe wa Okhulupirira onse.” Izi
zikutanthauza kuti otsatira Khristu aliyense ndi wa nsembe pamaso pa Mulungu.
Monga wa nsembe, iye ali ndi mphamvu zowerenga komanso kutanthauzira malemba
ndi kugawana chisomo cha Mulungu ndi ena (1 Petro. 2:5, 9). Baibulo
limapitilira kuphunzitsanso za “uneneri wa okhulupirira onse.” Izi zikutanthawuza
kuti pakungobadwa kwa tsopano ndi kudzazidwa ndi Mzimu Woyera, okhulupirira
aliyense wasanduka gawo la khamu la Mulungu la uneneri la m’masiku otsiliza (Numeri.
11:29; Yowele 2:28-29; Machitidwe 2:17-18). Pakuwapatsa Mzimu Wake, Mulungu wawapatsa
mphamvu kukhala mboni za Khristu “Mu Yerusalemu, ndi mu Yudea ndi mu Samariya,
ndi kufikira malekezero ake adziko” (Machitidwe 1:8). 


Pa Tsiku la Pentekoste, Petro anayamba uthenga wake
polengeza “komatu ichi ndi chimene chinanenedwa ndi mneneri Yowele, Ndipo
kudzali m'masiku otsiriza, anena Mulungu, Ndidzathira cha Mzimu wanga pa thupi
lililonse, ndipo ana anu aamuna, ndi aakazi adzanenera, ndipo anyamata anu
adzaona masomphenya, ndi akulu anu adzalota maloto” (Machitidwe 2:16-17). Petro
anatsiliza uthenga wake polamulira anthu, “komatu ichi ndi chimene chinanenedwa
ndi mneneri Yoeli, Ndipo kudzali m'masiku otsiriza, anena Mulungu, Ndidzathira
cha Mzimu wanga pa thupi liri lonse, Ndipo ana anu amuna, ndi akazi adzanenera,
Ndipo anyamata anu adzaona masomphenya, ndi akulu anu adzalota maloto; Koma
Petro anati kwa iwo, “Lapani, batizidwani yense wa inu m'dzina la Yesu Khristu kuloza
ku chikhululukiro cha machimo anu; ndipo mudzalandira mphatso ya Mzimu Woyera.
Pakuti lonjezano lili kwa inu, ndi kwa ana anu, ndi kwa onse akutali, onse
amene Ambuye Mulungu wathu adzaitana” (vv. 38-39). Petro ankanena kuti tsiku
lafika pamene anthu a Mulungu adzamtumikire Iye monga atumiki opatsidwa mphamvu
ndi Mzimu.


Kupatsidwa mphamvu ndi Mzimu Woyera kumayenereza anthu onse,
posatengera kuti ndi onyozeka kapena osalidwa motani, kuti ayankhule ndi ku
tumikira Khristu. Mbusa wa Chipentekoste akuyenera kuzindikira chinthu ichi
ndipo ayenera kulimbikitsa anthu ake kuti adzazidwe ndi Mzimu Woyera kuti
akhale ochitachita pa utumiki wapa mpingo.


KUSOWEKERA KWA ATSOGOLERI OMWE SI ABUSA


Kuti Mpingo uphukire ndi kukukula monga m’mene Mulungu
afunira, ukuyenera kukhala ndi utsogoleri wa mphamvu wa abusa. Ukuyeneranso
kukhala ndi utsogoleri wa mphamvu wa iwo amene si abusa. 


Chovuta chachikulu chimene mipingo yambiri ya Chipentekoste
ikukumana nacho lero ndi chakuti mamembala ake ochuluka ndiosaphunzitsidwa
mokwanira. Ichi chafooketsa mpingo kwakukulu. Chifukwa choti anthu
sanaphunzitsidwe, azibusa akumagwiranso ntchito zimene anayenera kumachita okhulupirira
ena pa mpingo. Zotsatira zake, azibusa amatanganidwa kwambiri ndi ntchito zina
zing’ono zing’ono zimene alibe nazo mpata komanso changu kuti azichite
molongosoka.


Nkhani ya Yetero ndi Mose ikuwonetsera Mfundo imeneyi (Eksodo.
18:13-26). Mose anatsogolera a Israele kutuluka muukapolo wa Aejipito. Tsopano
analikubwera kwa iye kuti awaweruzile milandu yawo ndi kuwayanjanitsa.
Kumabwera anthu ochuluka kotero kuti Mose amati akayamba kuweruza milandu yawo,
amakhala kuyambira m’mamawa mpakana madzulo. Izi zimapitilira tsiku ndi tsiku.
Popita nthawi, Mose anafika polema. 


Pamene Yetero, mpongozi wake wa Mose anawona zimene
zimachitika, anamulangiza Mose “chinthu uchitachi sichili chabwino ai…..pakuti
chikukanika chinthu ichi; sungathe kuchichita pa wekha.” (vv. 17-18). Yetero
anamuuza Mose, “Koma iwe, dzisankhire mwa anthu ako
onse… nuwaikire iwo oterewa… ndipo iwo aweruze milandu ya anthu nthawi zonse;
ndipo kudzakhala kuti milandu yaikulu yonse abwere nayo kwa iwe… potero idzakuchepera
nchito, ndi iwo adzasenza nawe” (vv. 21-22). Mose anatsatira malangizo a
Yetero. Zotsatira zake anthu anatumikiridwa bwino ndipo Mose anapeza mpumulo.


Monga Mbusa wa nzeru wa Chipentekoste, ukuyenera kuchita
chimodzimodzi. Ukuyenera kusankha amuna ndi akazi oopa Mulungu kuti akuthandizire
ntchito. Uyenera kuwaphunzitsa ndikuwakhazikitsa kuti adzigwira ntchito zawo.
Ngati ungachite izi, udzamasuka ku ntchito ya mpingo ya tsiku ndi tsiku. Ndipo
udzakwanitsa kukhazikika pa ntchito zimene iwe wekha ndamene ungakwanitse
kuzigwira. Mapeto ake, mpingo wako udzachita bwino. 


Kusintha kwa Chindunji


Kuti uchite izi, pukuyenera kusintha chindunji. Uchoke
podziona wekha ngati katswiri mu timu ndi kuyamba kudziona ngati ndiwe
mphunzitsi wa osewera. Ntchito yako sindiyo yogoletsa zigolikomano kuphunzitsa
anthu m’mene angagoletsele zigoli. Ntchito yako sindiyo kupereka uphungu kwa
anthu onse, koma kuonetsetsa kuti anthu onse alandira uphungu wa nzeru (Eksodo
18:21-22). Ntchito yako sikudyetsa amayi onse amasiye a Chihelene, koma
kuonetsetsa kuti amayi amasiye a Chihelenewa akupatsidwa chakudya moyenera (Mach.
6:1-3). Mwanjira ina, monga Mbusa, ntchito yako ndiyo “kukonzekeretsa anthu a
Mulungu kuntchito ya utumiki” (Aef. 4:11-12). Kuchokera pa chiyambi pomwe pa
utumiki wako, ukuyenera ku konzekeretsa ma membala ku utumiki. Gulu la
atsogoleri pakati pa anthu litumphuka pakati pa iwo amene akuphunzitsidwa.


Kusonkhanitsa Atsogoleri Omwe si Abusa 


Monga Mbusa, ukuyenera kuzindikira, kuphunzitsa, ndi kumasula
atsogoleri pakati pa ma membala. Udziwona ma membala a mpingo wako ngati timu
yomwe ili ndi anthu a mphatso ndi upangili omwe ukhoza kusonkhanitsidwa kuti
utumikire mu ufumu wa Mulungu. Kuti timu ichite bwino, osewera aliyense
akuyenera kuchita mbali yake. Mtsogoleri yemwe si Mbusa ndi wina aliyense amene
watenga udindo wa utsogoleri wa utumiki wina mumpingo. Zitsanzo ndi monga, ma
dikoni (atumiki), akulu ampingo, oyang’anira komanso ophunzitsa maphunziro a
Sukulu ya Baibulo lamulungu, atsogoleri a ku mlaga, atsogoleri a amayi ndi abambo,
atsogoleri a aChinyamata, otsogolera utumiki wa ana, otsogolera kwaya,
atsogoleri a gulu la malambiro, atsogoleri a utumwi ndi ena otere. 


ZOYENEREZA ATSOGOLERI OMWE SI ABUSA


Chingakhale kuti Membala wina aliyense wa mu mpingo
anayitanidwa kuti atumikire, si onse omwe adziyenereza okha. Kutumikira monga
mtsogoleri mu mpingo, munthu ayenera kudziyika yekha pa mulingo omwe
unakhazikitsidwa m’mawu a Mulungu. Paulo anati za atumiki (ma dikoni), “Koma iwonso ayamba ayesedwe; pamenepo atumikire, akakhala opanda
chifukwa” (1 Timoteo 3:10). 


Atumwi ku Machitidwe adakhazikitsa zoyenereza za maziko
ziwiri: “Odzala ndi Mzimu ndi nzeru” (Mach. 6:3). Mu 1 Timoteo 3 and Tito
1, Paulo analongosola tsatanetsatane wa zoyenereza atsogoleri a mpingo. Pamene
zambiri mwa zoyenerezazi ndizokhudza abusa ndi akulu a mpingo, ndi zofunikirabe
poganizra za zoyenereza udindo wa utsogoleri wina uliwonse mu mpingo. 


Kochokera mundandanda umenewu tingathe kupezapo zigawo
zisanu zoyenera kuziganizira posankha atsogoleri a mpingo. Zigawo zimenezi ndi (1)
khalidwe lovomerezeka la mtsogoleri, (2) moyo wawo wa uzimu, (3) chikhalidwe
chakudekha, (4) Khalidwe lawo la tsiku ndi tsiku, ndi (5) umboni wawo mdera
lomwe akukhala. Abusa asankhe anthu okhawo m’ma udindo amene ali odzazidwa ndi
Mzimu Woyera, opembedza, odzipereka, ophunzitsika komanso ololera kutumikira
pansi pa Mbusa monga otsogolera anzawo. 


KUSANKHA NDI KUPHUNZITSA ATSOGOLERI OMWE SI ABUSA


Monga momwe mphunzitsi angafufuzire osewera akazi ndi amuna
odziwa bwino kusewera kuti asewere mu timu yake, nawenso monga mtsogoleri
osankhidwa ndi Mulungu, uyenera kufufuza anthu oyenelera kuti atsogolele ma
utumiki apa mpingo. Pamene palibe atsogoleri oyenerezeka, uyenera
kuwaphunzitsa. Yesu anachita chimodzimodzi ndi akuphunzira ake, ndipo Paulo
anatero ndi Timoteo komanso Tito, ndi ena. Tiyeni tiwone magawo awiri amenewa
osonkhanitsa atsogoleri omwe si abusa mu mpingo: Kusankha ndi kuphunzitsa
kapena kuumba atsogoleri.


Kusankha Antchito


Ntchito yosankha atsogoleri omwe si abusa imafunika kukambirana
mofatsa ndi iwo amene ali kale atsogoleri pa mpingo. Imafunikanso mapemphero
ochuluka, kufunafuna Mulungu kuti atsogolere. Izi ndi zimene Yesu anachita. Munthawi
yonse ya utumiki wake, anapitilirabe kusaka chitsogozo cha Atate wake (Luka
5:16). Mwachitsanzo, asanasankhe ophunzira ake khumi ndi awiri, Yesu “ananka
kuphiri kukapemphera; nachezera usiku wonse m’kupemphera kwa Mulungu” (6:12). 


Pamene walandira chitsogozo kuchokera kwa Ambuye, ukuyenera
kukonzeratu kuti ndi antchito anji adzafunike kuti ntchito ikwaniritsidwe.
Kenakano ugawane nawo masomphenya mpingo ndikufunsa amene angadzipereke.
Pofunsa amene angadzipereke, ndi zofunikira kulonjeza kuti maphunziro
antchitoyo adzaperekedwa kwa odzipereka. Izi zidzalimbikitsa anthu ochuluka
kudzipereka. Atsogoleri kawirikawiri amatumphuka pakati pa iwo amene
amadzipereka kutumikira. Ukuyenera kudzifunsa kuti, “Ndindani m’gulu ili amene
ali ndi kuthekera kwa utsogoleri?” Zikhoza kukhala zofunikira kuti ufikire
anthu ena paokha ndikukamba nawo kuti atsogolere m’maudindo ena.


Kuphunzitsa Atsogoleri


Pamene atsogoleriwa azindikiridwa, akuyenera kuphunzitsidwa.
Uwu ndi udindo wa Mbusa aliyense wa Chipentekoste. Monga tanenera kale mbuyomu,
Paulo ananenapo kuti ntchito ya Mbusa ndiyo “kuti akonzere oyera mtima
kuntchito ya utumiki, kumangirira thupi la Khristu” (Aef. 4:12). Ukhoza kuchita
izi munjira zitatu::


1. Kuwaphunzitsa pamene akugwira kale ntchitoyo. Utsogoleri
wamtundu uwu umatchedwa kuti kuphunzira ntchito pogwira ntchitoyo. Abusa
amapereka mtsogoleri watsopano kwa mtsogoleri wakale, wodziwa bwino ntchito
yake. Mtsogoleri wakaleyu amayenda naye mtsogoleri watsopanoyu ndi
kumamuphunzitsa m’mene angatsogolelere utumiki umene wapatsidwawo.


2. Msonkhano. Ukuyenera kuchititsa misonkhano ya apo
ndi apo, mikumano kapena mibindikiro kumene atsogoleri atsopano aphunzitsidwe
ntchito.


3. Kuthandizira. Ukhoza kufuna kuthandizira wina
amene akuonetsa kuti ali ndi tsogolo pa utsogoleri. Kuti uchite izi, ukuyenera
kutenga nthawi ndi atsogoleri amenewa kuwaphunzitsa utumiki. Izi ndi zimene
Yesu anachita ndi akuphunzira ake. (Yohane 3:22). Anadzala ubwenzi wozama ndi
iwo, kutsanulira moyo wake mwa iwo. Popita nthawi, anakhala ngati iye (Machitidwe
4:13). Yesu anafotokoza, “Koma yense, m’mene atakonzedwa mtima, adzafanana ndi
mphunzitsi wake” (Luka 6:40). 


KUDZALA MZIMU OGWIRA NTCHITO MOGWIRIZANA


Kuti mpingo uchite bwino, pakuyenera kukhala mgwirizano ndi
cholinga chimodzi pakati pa anthu. Anthu adzimva kuti ali gawo la chinthu
chachikulu kuposa iwo eni. Akuyenera kukhulupirira kuti mpingo wawo uli gawo la
ntchito yayikulu ya chiombolo cha Mulungu ndipo kuti ukupezeka kuti utengepo
mbali yofunikira mukukwaniritsa ntchitoyo


Izi ndi zoona kwa atsogoleri omwe si abusa. Kuti iwo
adzipereke kwathunthu, akuyenera kumakhudzika kuti ali gawo lofunikira la
gululi. Adzimva kuti akuyendera limodzi ndi anthu anzawo a malingaliro ofanana
kuti akwaniritse mathelo olemekezeka. Monga Mbusa, ugwire ntchito yodzala mzimu
wogwira ntchito mogwirizana pakati pa atsogoleri. 


Khazikitsa Masomphenya Ofanana


Monga Mbusa wa pampingo, ndiwe osunga komanso olimbikitsa
masomphenya a mpingo. Zitengera iweyo kuti ulele masomphenya ofanana m’mitima
ya gulu la atsogoleri. Masomphenyawo akhale achikoka mokwanira kuti anthu afune
kuwatsatira. Masomphenya a Yesu anali okopa kotero kuti Petro, Andreya,Yakobo
ndi Yohane anasunthika nawo mpakana kusiya zonse ndi kumtsata iye (Mateyu.
4:18-22). 


Mwanjira yomweyo, udzitha kufotokozera masomphenya momveka
bwino komanso mokopa mtima. Pobwereza mawu a m’neneri wakale, udzitha kunena
kuti, “Njira ndi iyi, yendani inu m’menemo” (fanizilani Yesaya 30:21). Monga
mphamvu ya mtsinje wa ukulu, masomphenya amodziwa adzapangitsa kuti aliyense
alowele njira imodzi.[111]


Pangitsa kuti anthu adzimva kulumikizana 


Kuonjezera pa kudzala masomphenya amodzi pakati pa atsogoleri
omwe si abusa, ukuyeneranso kukhazikitsa chimvanopakati pawo. Kuti anthu agwire
ntchito limodzi bwino akuyenerakukondana zenizeni ndi kumamva kukoma pamene ali
limodzi. Baibulo limatiuza kuti chifukwa chimodzi chimene Yesu anasankhira
atumwi khumi ndi awiri chinali “kuti akhale ndi Iye” (Marko 3:14). Ndiye wina
akhoza kuonjezera kuti, anawasankha iwo kuti akhale ndi wina ndi mzake.
Pamene khumi ndi awiriwo amakhala ndi Yesu, komanso ndi wina ndi mzake,
anafika pokondana wina ndi mzake. Limodzi anasanduka mphamvu yayikulu mdziko
lapansi.


Mwanjira yomweyo, iwe monga Mbusa wa Chipentekoste, ukuyenera
kukangalika kuti upange chimvano champhamvu pakati pa iwe, ogwira ntchito,
komanso atsogoleri. Izi zikhoza kuchitika pakutenga nthawi kukhala pamodzi.
Nthawi yokhala pamodzi ikhoza kuchitika munjira zitatu zozindikirika:


1. Nthawi yopemphera limodzi. Poyamba, iwe ndi timu
yako ya atsogoleri muyenera kutenga nthawi kupemphera limodzi. Mukuyenera
kukonza nthawi imene aliyense angamapezeke sabata iliyonse pamene limodzi ndi
atsogoleri ako mudzipemphera limodzi. Nthawi yopempherayi idzilunjika ku
cholinga chake. Chingakhale kuti nthawi itha kugwiritsidwa ntchito kupempherera
zosowa zako, nthawi yochuluka izikhala yopempherera masomphenya ndi ma utumiki
a pampingo.


2. Nthawi imodzi mu utumiki. Kenako, tengani nthawi
limodzi ndi atsogoleri mu utumiki. M’mawa uliwonse musanayambe mapemphero,
itanirani gulu la atsogoleri kupemphera ndi kuwakumbutsa iwo kuti mukugwira
ntchito limodzi. Njira ina imene gulu la atsogoleri lingatumikilire limodzi ndi
yakuti atsogoleriwa amapanga chikatikati cha gulu la anthu lokadzala mpingo.


3. Nthawi M’chiyanjano. Kachitatu, iwe ndi atsogoleri
wamba muyenera kupeza nthawi yoyanjana limodzi. Atsogoleri anu akuyenera
kulimbikitsidwa kumayenderana m’makomo mwawo. Kudya chakudya limodzi pamwezi
kungachite zazikulumukulimbikitsa m’gwirizano wa chiyanjano pakati pa mabanja a
gulu la atsogoleri anu. Yesu atatha nthawi yokwanira ndi akuphunzira ake, anati
kwai wo, “Sinditchanso inu akapolo;… koma ndatcha inu abwenzi” (Yohane 15:15). Chimodzimodzinso,
iwe ndi atsogoleri ako, mudzatha kutchulana wina ndi mzake, abwenzi.


____________________


Kuti mpingo uchite bwino, ukuyenera kukhala ndi mphata la atsogoleri
wamba omwe ali odzipereka kupititsa patsogolo ntchito komanso masomphenya a
mpingo. Mbusa wanzeru wa Chipentekoste, amakhazikitsa ngati limodzi la zolinga
za utumiki wake kumanga gulu la mphamvu la atsogoleri omwe si abusa.
Mwadaladala amayikiza nthawi ndi mphamvu zake mu kuzindikira, kusankha ndi
kuphunzitsa atsogoleri wamba kuti atumikire nawo limodzi popititsa patsogolo
ufumu wa Mulungu.


 







~ Mutu
34 ~



Kutsogolera Nthambi za Mpingo


 


Monga
mwana amakulira m’mimba ya mayi ake, tsiku ndi tsiku thupi lake limakhala
likumelera ziwalo zosiyanasiyana. Panthawi yomwe mwana amalengedwa m’mimba ya
mayi ake, munthu watsopano amakhala ali dzira lomwe lapatsidwa moyo. Koma,
chodabwitsa, chibadwa chomwe chimapangitsa kuti dzira lipangike kukhala munthu
chimakhala chitakonzekeretsedwa kale. Pomatha ma ola makumi awiri mphambu
zinayi (24), dzira lija limayamba kugawanikana mtizigawo tambirimbiri. Pokwana
miyezi iwiri yoyambirira, ngakhale mwanayo amakhala wotalika macentimita khumi
(10 cm) kapena mainchesi anai (4 inchesi), ziwalo zake zonse kuphatikizapo
manja ndi miyendo zimakhala zilipo. Komabe, kuti mwanayo akwanitse kuchita
zinthu monga munthu, ndi kukwanitsa kukhala kunja kwa m’mimba ya mayi ake,
ziwalo zake zimasowekera kuti zikule. Pomatha miyezi isanu ndi umodzi potsatira
itatuyo, mwana amakhala okonzeka kubadwa. Uyu ndi mwana wamtengo wapatali amene
mayi ndi bambo ake ati amunyamule m’manja mwawo posakhalitsa. Nzosadabwitsa
kuti David akondwera, “Chipangidwe changa nchoopsa ndi chodabwitsa” (Masalimo
139:14).


Mpingo
ongodzalidwa kumene ukhoza kufanizilidwa ndi dzira limene langopatsidwa moyo
kumene. Ndimpingo kale wachikhalire; komabe ukusowekera kuti ukhazikitse zinthu
zina usanafike pozindikirika ngati thupi lochitachita la okhulupirira. Zina mwa
zoti zikhazikitsidwe ndi monga nthambi za mumpingo. Mutu uno ukamba za udindo
wa Mbusa wa Chipentekoste mukukhazikitsa, kukuza, ndi kuyendetsa nthambi
zimenezi.


CHOLINGA NDI KAGWIRIDWE NTCHITO KA NTHAMBI
ZA MU MPINGO


Nthambi za mumpingo ndi mautumiki a pampingo omwe amakumana
pamalo amene amakonzedwa kuti afikire zosowa za magulu a anthu osiyanayana
pampingopo. Cholinga chake ndichakuti mpingo uthe kugwira bwino ntchito yake
yofikira miyoyo yotayika ndikupanga ophunzira akhale chifanizo cha Khristu. Nthambi
za mpingo zikhozanso kutengedwa ngati nsanamira zotchinjilizira thunthu la
mpingo omwe ukukulirakulirabe. Pamene pali kuwonjezera nthambi zatsopano,
kuthekera kwa mpingo kwakutumikira kumakula.


Cholinga cha Nthambi za Mpingo (Ma dipatimenti)


Kuti timvetsetse bwino cholinga ndi kagwiridwe ntchito kanthambi
za pa mpingo, Mbusa wa Chipentekoste akuyenera kumvetsetsa poyamba ntchito ya
mpingo. Mpingo unakhazikitsidwa ndi cholinga choti ulalikire uthenga wabwino
kwa anthu amitundu yonse ndi kukwaniritsa lamulo lalikulu la Khristu. Kutuma Kwakukulu
ndiko lamulo la Khristu lakuti “mukani, phunzitsani anthu amitundu yonse” (Mat.
28:19). Lamulo loposa onse ndilo mayitanidwe a Ambuye kuti “uzikonda Ambuye
Mulungu wako ndi Mtima wako onse, ndi moyo wako onse, ndi nzeru zako zonse” ndi
“Uzikonda mnzako monga udzikonda iwe mwini” (Mat. 22:37-39). 


Maudindo ochuluka oterewa sangakwanitsidwe ndi Mbusa yekha
ngakhale ogwira ntchito ya ubusa olipidwa. Ntchitoyi ndiyofunika manja ambiri. Nthambi
za mu mpingo zinakhazikitsidwa kuti mpingo ukwanitse kufikira udindo wake
wokhazikitsa ufumu wa Mulungu pa dziko. 


Ntchito
Zisanu ndi Ziwiri za Nthambi za Mpingo 


Nthambi za mpingo zimathandizira mpingo kuti uthe kugwira
ntchito zisanu ndi ziwiri: 


1. Kufikira Otayika. Poyamba, nthambi za mpingo zinakhazikitsidwa
kuti zithandizire mpingo kukwaniritsa lamulo la Khristu kuti “mukani ku dziko
lonse lapansi, lalikirani Uthenga Wabwino kwa olengedwa onse” (Marko 16:15). Nthambi
iliyonse mu mpingo itengepo gawo lake kumemeza mpingo kutchito yofunikirayi.
Akuyenera kulimbikitsa ma membala kuti aliyense atengepo mbali kugawa Uthenga
Wabwino ndi ena ndi kuwatakasa kuti atengepo gawo kumbali ya zochitika zampingo
pa usodzi ndi utumwi. 


2. Kupanga Ophunzira. Yesu analamulira mpingo kuti
“phunzitsani anthu a mitundu yonse… ndi kuwaphunzitsa, asunge zinthu zonse
zimene ndinakulamulani inu” (Mateyu. 28:19-20). Kuphunzitsa ndipo pamtima pa
kupanga ophunzira. Maphunziro atsatanetsatane ali ofunikira kuti anthu akule
m’moyo wauzimu komanso kukula kwa mpingo. Nthambi zimathandizira kukwaniritsa
cholinga chimenechi. 


3. Kulimbikitsa Kulambira. Mpingo unakhazikitsidwa
ngati malo amene anthu a Mulungu akhoza kusonkhana ndi kumulambira Iye.
“mumzimu ndi m’choonadi” (Yohane 4:23). Gulu loyendetsedwa bwino la mayimbidwe
ndi malambiro lingathe kuthandiza kuti kulambira kotere kutheke. 


4. Kupititsa Patsogolo Pemphero. Kuonjezera apo,
mpingo ulipo kuti ulimbikitse ndi kuphunzitsa anthu a Mulungu kupemphera (Machitidwe
2:42). Yesu anati, “Nyumba yanga idzatchedwa nyumba yakupempheramo anthu a
mitundu yonse” (Marko 11:17). Mpingo osonkhana pamalo ukuyenera kukhala malo
amene Akhristu akweza mawu awo limodzi ndi kuyitanira pa Mulungu, kuyembekezera
Iye kuyankha mapemphero awo (Mateyu. 18:19-20; Machitidwe 4:24). Nthambi zimathandiza
mpingo kuti ukwaniritse ntchito imeneyi. Nthawi zonse zimene anthu amene ali gawo
la nthambi akasonkhana mu mpingo, akuyenera kutsindika papemphero. 


5. Kupereka Chiyanjano. Kuphatikiza apo, mpingo ulipo
kuti upititse patsogolo chiyanjano pakati pa abale ndi alongo mwa Khristu. Nthambi
zamu mpingo zimathandiza mpingowo kuti ukwaniritse cholinga chimenechi. Pamene
anthu akukumana ngati mbali imodzi ya nthambi, amakula muchikondi pa wina ndi
mzake. Zotsatira zake ndi zakuti amakhala okonzeka kuthandizana ndi kusamalirana
mosavuta. Machitachita awa amathandizira kuyanjanitsa ndi kulimbikitsa thupi.
Zimathandiziranso kukopa anthu atsopano kumpingo. 


6. Kememeza kukachita utumwi. Mpingo ulipo kuti ukakwaniritse
ntchito ya Mulungu. Unakhazikitsidwa kuti utenge Uthenga Wabwino wa Khristu kwa
“anthu a mafuko onse, ndi manenedwe onse, ndi mitundu yonse” asanabwerere
kuchokera kumwamba (Mateyu 24:14; Chivumbulutso. 5:9). Nthambi zamu mpingo zimathandizira
mpingo kudzikonzekeretsa okha kuti ukachite usodzi, kudzala mipingo, ndi
kuchita utumwi. 


7. Kukuza Atsogoleri. Chomaliza, Yesu adalamulira
mpingo kuti uphunzitse atsogoleri. Analamulira akuphunzira ake kuti apite ndi
kuphunzitsa akuphunzira (Mateyu 28:19). Pamene anakwera kumwamba, anapereka
mphatso za utumiki ku Mpingo “kuti akonzekere oyera mtima kuntchito ya utumiki,
kumangirira thupi la Khristu” (Aefeso. 4:11). Paulo analangiza Timoteyo, “Ndipo
zimene wazimva kwa ine mwa mboni zambiri, zomwezi uikize kwa anthu
okhulupirika, amene adzadziwa kuphunzitsa enanso” 2 Timoteo 2:2). Nthambi
zamu mpingo zimathandiza mpingo kuti ukwanitse kugwira ntchitoyi moyenerera. 


NTHAMBI ZIMENE ZINGATHE KUPEZEKA MU MPINGO


Pamene mpingo ukukula ndi kukhazikika, mbusa ndi gulu la atsogoleri
ake motsogoza mapemphero muyenera kugawa utumiki mukayendetsedwe kake ka
m’nthambi. Muyamba pokhazikitsa nthambi imodzi kapena awiri. Kenako monga
m’mene Mzimu atsogozere, mukhazikitsa nthambi ndi madongosolo ena. Nthambi ndi
ma utumiki amene mungakhazikitse ndi awa:


Maphunziro
a Chikhristu


Chigawo
cha Maphunziro a Chikhristu ndiye chiwalo choyambirira chophunzitsira cha
mpingo. Nthambi imeneyi imakhazikitsidwa kuti ipange okhulupirira kukhala
ophunzira pa kuwaphunzitsa mawu a Mulungu ndi kugwiritsa ntchito mfundo zake
pamiyoyo yawo. M’mipingo yambiri ya Chipentekoste, maphunziro a Baibulo kapena
Sande sukulu ndi mtima wa nthambi ya maphunziro a Chikhristu ndi utumiki oyambirira
ophunzitsa akuphunzira pa mpingo. Ndipo kawirikawiri ndi nthambi yokhayo mumpingo
imene imatumikira ku anthu a misinkhu yonse, kuyambira ana kufikira akuluakulu.



Mbusa
wa Chipentekoste akuyenera kuyika patsogolo ntchito yokuza nthambi imeneyi.
Ikuyenera kukhala nthambi yoyambirira pamene mpingo watsopano ukuyamba. Mpingo
ungafunenso kukhazikitsa milaga kumene anthu amaumbidwa ndi kuphunzitsidwa mawu
a Mulungu. Kuwonjezera apo, nthambi iliyonse ikuyenera kuchita nawo Maphunziro
a Chikhristu pa mlingo wina wake.[112] 


Utumiki
wa Amayi


Nthambi ya utumiki wa amayi ndi imodzi mwa nthambi zamphamvu
kwambiri mu mpingo wa Chipentekoste. Cholinga chake ndicho kufikira amayi ndi
Khristu ndikuwapatsa danga lachiyanjano ndi utumiki. Kudzera mu utumiki uwu,
amayi amalimbikitsika kuti afikire mabanja awo, abwenzi awo, komanso anansi awo
ndikuwabweretsa kwa Khristu. Amayinso amalimbikitsidwa kuti atenge nawo mbali
pa kusula ophunzira, kudzala mipingo, utumwi ndi ma utumiki ena.


Utumiki wa Abambo


Nthambi
ya utumiki wa abambo inakhazikitsidwa kuti ifikire abambo ndi uthenga wa
Khristu, ndi kuwapatsa mwayi wachiyanjano cha Chikhristu ndi kuwabetchera kuti
atenge udindo otsogolera m’mabanja awo komanso m’dera lawo. Kuwonjezera apo,
utumikiwu ulipo kuti usokolotse abambo ku utumiki opatsidwa mphamvu ndi Mzimu
Woyera. Kudzera mu utumiki uwu, azibambo amabetcheredwa kuti atengepo mbali mu
usodzi, kudzala mipingo, ndi zochita zina za paphata pa ntchito ya utumiki pa
mpingo. 


Utumiki wa Achinyamata


Cholinga cha nthambi ya utumiki wa achinyamata ndi kufikira
achinyamata ndi uthenga wa Khristu ndi kuwakuza kuti akhale Akhristu amsinkhu
ndi odzazidwa ndi Mzimu Woyera. Komanso unakhazikitsidwa kuwaphunzitsa iwo kuti
akhale moyo wa Umulungu, Kukhala moyo olemekeza Khristu, ndikuwamemeza ku
utumiki waphindu kwa achinyamata anzawo. 


Utumiki wa Ana


Cholinga cha nthambi ya utumiki wa ana ndikuwafikira ana ndi
Khristu, kuwatsogolera iwo ku moyo odzazidwa ndi Mzimu Woyera, ndi kuwaphunzitsa
iwo njira za Ambuye. Cholinga chake sikulowa m’malo mwa khama la makolo
pakukuza anawo koma kuonjezerapo (Miyambo. 22:6). Kutambasuka kwa utumiki
umenewu kumaphatikizapo mpingo wa ana ndi ma utumiki ena ophunzitsa ana monga
magulu a anyamata ndi atsikana. 


Kulambira
ndi Kuyimba


Cholinga cha nthambi ya kulambira ndi kuyimba ndi kulemba ndi
kuphunzitsa oyimba, atsogoleri akulambira ndi amakwaya kuti atsogolere anthu
osonkhana kukulambira kodzozedwa ndi Mzimu (Yohane 4:23). Nthambi imeneyi
imagwiranso ntchito ndi komiti yoyendetsa utumwi pokonza misonkhano ya usodzi
komanso kudzala mipingo. Mamembala a gulu la matamando akuyenera kupemphera
limodzi pafupipafupi komanso akuyenera kuphunzitsidwa m’mene angalandilire
kupezeka kwa Mzimu ndi kutumikira mumphamvu yake.[113]



Utumiki
wa Mapemphero


Gulu la mapemphero lopangidwa bwino ndi chigawo chofunikira
mumpingo uliwonse wa Chipentekoste. Utumikiwu umapereka thandizo la uzimu ku
mpingo pa kupembedzera abusa ake ndi ma membala omwe. Limapembedzeranso iwo
amene sanapulumutsidwe, kumudzi kuno, angakhale ndi mu Afirika yense komanso
dziko lonse la pansi. Utumikiwu umatenga maonekedwe osiyanasiyana; monga
nkumano wa nthawi zokhazikika, msonkhano wa mapemphero kapena kupemphera
mukuyenda, magulu amapemphero, komanso utumiki wadziphona dzapemphero.[114]



Nthambi ya Utumwi


Nthambi ya utumwi ili ndi udindo oonetsetsa kuti mpingo
ukuyika chidwi pa kufalitsa uthenga wabwino kwa anthu onse kulikonse. Udindo
wake umaphatikizapo kukonza dongosolo komanso misonkhano yosodza anthu ndi
kudzala mipingo. Misonkhano yosodza anthu ikuphatikizapo misonkhano ya
chitsitsimutso, misonkhano yolalikira pabwalo, kuyenda khomo ndi khomo
kuchitira umboni, kugawa zolemba za mau a Mulungu, ndi njira zina zopangidwa.[115] 


Nthambiyi ilinso ndi udindo okuza ndi kupititsa patsogolo machitachita
a utumwi pa mpingo. Kudzera mudongosolo lofunikilali, mpingo umamemedwa kuti
uthandize atumwi pakuwapempherera komanso kupereka ndalama. Utumiki umachita
izi, pophunzitsa anthu za cholinga cha Mulungu ndi kuwaonetsa atumwi. Mipingo
ina ingafune kukhala ndi nthambi zapazokha monga usodzi, kudzala mipingo ndi
utumwi.[116]


Utumiku wa Zachifundo


Yesu ankakhudzika ndi zosowa za kuthupi za wanthu. Mpingo
weniweni wa Chipentekoste umachita chimodzimodzi. Yakobo analemba,
“Mapembedzedwe oyera ndi osadetsa pamaso pa Mulungu ndi Atate ndiwo: kucheza
ndi ana amasiye ndi akazi amasiye m'chisautso chao, ndikudzisungira mwini
wosachitidwa mawanga ndi dziko lapansi” (Yakobo 1:27). Kudzera mu utumiki wa zachifundo,
Mpingo wa Chipentekoste umatambasula dzanja la Khristu kwa anthu osowa ndi opwetekeka.[117]


Utumiki wa Anthu Akulu Osakwatiwa 


Kudzera mu utumiki wa anthu wosakwatiwawu, Akhristu omwe ali
paokha amapatsidwa kuthekera kokula mphamvu mu chikhulupiriro chawo kusakhala
chete mumachitachita a mpingo. Utumiki uwu umathandiza mpingo kuti uzindikire
phindu lokhala ndi akulu akulu omwe ali paokha kutenga nawo mbali muzochitikachitika
za mpingo. Umafuna kupindulapo pa kuthekera kwakukukulu kumene
sikumalabadilidwa m’gulu limeneli nthawi zambiri. 


Utumiki wa Ana a Sukulu za Ukachenjede (Univesite kapena Koleji)


Ngati mpingo wanu uli pafupi ndi sukulu ya ukachenjede
kapena yosula maluso osiyana siyana, mulingalire pakupemphera zokhazikitsa
utumiki wa ana a kusukuluzo. Cholinga cha utumiki umenewu ndi kufunafuna
kufikira sukuluzi ndi kupindula miyoyo ya ophunzira kwa Khristu. Utumiki uwu
udzaphunzitsa ndi kumemeza ophunzirawa kuti afikire ophunzira ochuluka ndi
Uthenga Wabwino. Ngati mpingo wanu uli ndi Nthambi ya utumiki wa m’masukulu a
ukachenjede, muyenera kugwira ntchito moyanjana ndi bungwe limenelo.[118] 


Njira Zofalitsira Uthenga Zamakono


Nthambi ya zofalitsa mauthenga pogwiritsa ntchito njira
zamakono imaona zonse zokhudza kafalitsidwe kauthenga mnjira zamakono. Imakhazikitsa,
kugwira ntchito ndi kusamalira kamvekedwe ka mawu ndi zida zakanema pa mpingo. Nthambi
imeneyi imasindikizanso ndi kuyang’anira webusaiti ndi tsamba la mchezo kuti
zizipezeka pa makina a intaneti. Nthambiyi imagwiranso ntchito yosindikiza
misonkhano ya mpingo ndi zochitika zina kudzera mu mawailesi, makanema, komanso
pa makina a intaneti.


Othandizira ndi Kulandira Alendo 


Cholinga cha nthambi yothandizira ndi kulandira alendo ndi
kulandira ndi kuthandizira iwo amene abwera ku zochitika zampingo. Utumiki
umenewu umayesetsa kulenga malo achifundizi ndi kumva kulandilidwa kwa onse. Gulu
limeneli limalandira obwera kudzakhala nawo komanso kulondolera alendo kumalo
awo, kugawa zina ndi zina zoti anthu apatsidwe, ndi kutolera chopereka. Amapititsa
patsogolo chitetezo, kuthana ndi zosokoneza ndi kusungitsa bata mumpingo. 


Azomanga manga ndi Pabwalo 


Nthambi ya zomangamanga ndi kuona pabwalo ili ndi udindo
okonza ndi kusamalira katundu wa mpingo. Imaonetsetsa kuti mkati ndi kunja kwa
nyumba kuli kwa ukhondo komanso kokonzedwa bwino. 


KUKHAZIKITSA NTHAMBI


Funso
ndilakuti, “Kodi mbusa wa Chipentekoste angakhazikitse bwanji nthambi ndi
mautumiki atsopano pa mpingo?” Inde, ndi zosatheka kuyambitsa nthambi zonse zatchulidwa
pamwambapa nthawi imodzi. Komano nthambi zatsopano zikuyenera kukhazikitsidwa motsogozedwa
ndi pemphero komanso mwadongosolo. Kuyambitsa nthambi zatsopano kudzitengedwa
ngati ntchito yoyichita kwa zaka zingapo pang’ono pang’ono khwelero limodzi
panthawi. 


Kuyambitsa
nthambi kapena utumiki watsopano nthawi zambiri kumatengera kulimba mtima pachikhulupiriro
kwa Mbusa komanso atsogoleri a mpingo. Akuyenera kuona chosoweka, amve
chitsogozo cha Mzimu, kenakano mwachikhulupiriro akhazikitse utumiki watsopano.



Kuyamba
Zochitika


Inu
pamodzi ndi gulu la atsogoleri muyambe dongosolo pofunafuna Mulungu. Mumupemphe
iye, “Ambuye, ndi ma utumiki ati atsopano amene akufunika mumpingo nthawi ino?”
Mukhozano kulemba mndandanda wa nthambi ndi ma utumiki amene mukuona kuti Mzimu
akukutsogolerani kuti muyambe. Mutatha kulemba mndandanda wanu, muyale kuti
muyambira nthambi kapena utumiki uti, nanga otsatira wake ukhale uti mpakana
omalizira. 


Kenakano
muyike chidwi chanu ku nthambi imene mwayisankha kuti ikhale yoyambirira.
Mukhale pansi ndi atsogoleri anu ndi kukambirana izi: 


·        
Titsate
ndondomeko yanji kuti tiyambitse nthambi yatsopanoyi?


·        
Ndizinthu
zanji zimene zifunikire?


·        
Ndindani
amene atsogolere ndi kuyendetsa dongosolo limeneli?


·        
Iyambe
liti?


 


Mukuyenera
kulemba zisankho zanu ndikupitirira kuzipempherera. Kenako, nthawi mukaona kuti
yakwana, yambani kukhazikitsa dongosolo lanu lija. Mukulangizidwa kuti muyambe
mochepa, pogwiritsa ntchito zipangizo zomwe muli nazo. Mwachitsanzo, ngati
mukufuna kuyambitsa nthambi yatsopano ya Maphuziro a Baibulo a Lamulungu,
mukhoza kuyamba ndi makalasi atatu: ya akuluakulu, ya achinyamata ndi ya ana.
Mukhoza kumuyika wina akhale mtsogoleri kapena mukhoza kutenga nokha udindo
umenewu koyambirira kuno. Pamene utumikiwu ukukula, mukhoza kukhazikitsa
makalasi ena ndi kusankha atsogoleri atsopano. 


Kusankha
Atsogoleri


Chifungulo cha chipambano pa nthambi ya utumiki yatsopano
ina iliyonse ndi atsogoleri osankhidwa komanso kuphunzitsidwa bwino. Posankha
atsogoleri, mudziyang’ana anthu amene ali ndi kuthekera kwa utsogoleri, iwo
amene mungawaumbe kukhala atsogoleri. Atsogoleri amenewa akhale “odzala ndi
Mzimu ndi nzeru” (Machitidwe 6:3). Kuonjezera apo, akhale odzala ndi chikhulupiriro,
komanso alandire masomphenya a mpingo. 


Kuphunzitsa
Ogwira ntchito


Kawiri-kawiri, atsogoleri okhala ndi zowayenereza
samapezeka. Potero, Mbusa ochitachita akuyenera nthawi zonse kumaphunzitsa/kukuza
atsogoleri atsopano. Izi ndi zomwe Yesu anachita. Ndipemphero anasankha amuna
khumi ndi awiri amene anawakuza akhale atumwi (Luka 6:12-13). Chingakhale anali
anthu wamba, Yesu anaona kuthekera kwa utsogoleri mwa iwo. Anawaitana, “Tiyeni
pambuyo panga…ndidzakusandutsani asodzi a wanthu” (Mateyu. 4:19). Pamene
amamutsata iye, anawaumba kukhala atsogoleri. 


Pamene mukusankha atsogoleri ndi ogwira ntchito atsopano a nthambi
zosiyasiyana ndi zofunikira kuwalonjeza maphunziro. Awuzeni anthu “tiyenda nanu
limodzi kukuphunzitsani m’mene mungakwanilitsire ntchito ya utumiki wanu.” Maphunziro
a utumiki amenewa angathe kuchitidwa m’njira zosiyanasiyana: kudzera m’misonkhano,
kuphunzitsa m’modzi m’modzi pomukuza pa utumiki, ndi njira zina zotchakuka
bwino. Ngati mpingo ungakhale ndi atsogoleri okonzeka kutumikira nthawi zonse,
abusa achite mwadaladala kuphunzitsa atsogoleri atsopano.[119]


Kulenga
Mzimu ogwirira ntchito limodzi pa gulu


Kuti nthambi zichite bwino pa mpingo, mukuyenera kulenga
kukhala ndi cholinga ndi kudzipereka pakati pa atsogoleri ndi ogwira ntchito.
Mzimu ogwira ntchito pamodzi udzatakasa anthu kuti agwirire ntchito limodzi ndi
kudzipereka kwathunthu pantchito yawo kuti ayigwire bwino. Mukhoza kuchengetera
mzimu ogwirira ntchito limodzi pakumawakumbutsa pafupipafupi za masomphenya a
mpingo, ndi kuwaonetsera kufunikira kwa udindo wawo mukukwaniritsidwa kwa
masomphenya. 


Mudzikumana pafupipafupi ndi atsogoleri omwe akuyendetsa nthambi
zosiyanasiyana ndi otumikira ndi kuwalimbikitsa iwo agawane zigonjetso ndi zipambano.
Mudzizindikira pagulu ogwira ntchito mokangalika ndi kuwalemekeza iwo pa zimene
akwaniritsa (Aroma. 13:7). 


____________________


Nthambi za mumpingo zimatenga udindo ofunikira mukuthekera kwa
mpingo wa Chipentekoste kukwaniritsa Kutuma Kwakukulu kwa Yesu ndi Lamulo Lalikulu.
Mbusa ochitachita adzakangalika kukhazikitsa nthambi za utumiki mu mpingo wake.


 







~ Mutu 35 ~



Kuyang’anira Umembala wa Mpingo


 


Tangoganizirani pa sukulu ya boma imene palibe chodziwitsa
kuti mwana wasukulu ndi uti nanga amene saphunzira pamenepo ndi uti. Sukulu
yoti ilibe mndandanda wakalembera wa ana asukulu ndipo sisunga kalembera wa
m’mene ana amakhozera pasukuluyi. Nzodziwikratu kuti sukulu yotereyi singakhale
ndi mwayi waukulu opambana. Izi zikhozanso kukhala chomwechi ngati zitachitika
pa mpingo. Mpingo umene ulibe dongosolo lozindikira kuti ndindani amene ali
membala kapena ayi, komanso osatha kutsatira bwino m'mene moyo wa uzimu wa
mamembala ake ukuyendera, sungakule kukhala mpingo wamphamvu. 


Monga Mbusa wa Chipentekoste, mukuyenera kuonetsetsa kuti
mpingo umene mukuwutsogolera ukuyang’aniridwa bwino. Dera limodzi limene
liyenera kusamalidwa bwino ndilo la mndandanda wa mamembala. Kalembera
oyendetsedwa bwino wa mamembala amathandizira kuti mpingo uthe kukwaniritsa
bwino udindo wake opatsidwa ndi Mulungu kusamalira nkhosa ndi kulalikira
otayika. Mutu uno ukuyang’ana udindo oyang’anira chiwerengero cha mpingo.


ULAMULIRO WA M’BAIBULO OSAMALIRA CHIWERENGERO CHA MA MEMBALA


Ngakhale kuti Baibulo sililankhula mwachindunji pankhani yokhala
membala mkaundula wa mpingo monga m’mene ziliri m’mipingo lero, koma
limagwirizana nalo ganizo limeneli. 


Maziko a Baibulo pa nkhani ya umembala 


Nkhani yomasunga chiwerengero cha mamembala a mpingo gwero
lake ndi Chipangano Chakale. M’menemo Mulungu anapangana ubale wapaderadera ndi
fuko la Israele. Anali anthu ake, ndipo iye anali Mulungu wawo. Mchipululu,
Mulungu anayambitsadongosolo lakayang’aniridwe ka anthu ake. Analamulira Mose, “Werenga khamu lonse la ana a Israele, monga mwa mabanja ao,
monga mwa nyumba ya makolo ao ndi kuwerenga maina ao, amuna onse mmodzimmodzi”
(Num. 1:2). Mose ndi Aroni kenako anagwiritsa ntchito kalemberayu kusankha
anthu amene angatsogolere, kutumikira ndi kuteteza anthu a Mulungu. 


Mu Chipangano Chatsopano, Stephano anayankhula za Israele
monga “Msonkhano (Mchihelene: Ekelezia) mchipululu.” Mchipangano
Chatsopano mawu akuti Ekelezia anawamasulira kuti “mpingo.” Amafotokoza
za msonkhano kapena khamu la anthu loyitanidwa kutuluka m’dziko lapansi kutsata
Khristu ndi kupititsa patsogolo ntchito yake pano padziko lapansi.


Yesu analengeza “ndidzamanga mpingo wanga” (Mat. 16:18).
Anayamba kuchita dongosolo limeneli poitana anthu kuti amtsate Iye (Mat. 4:19).
Kuchokera mwa omutsatira amenewa, Yesu anasankha ena kukhala atumwi (Marko
3:13-14). Atumwi amenewa nawonso anasankha ena kukhala madikoni kuti atumikire
pansi pawo. Amayika dongosolo kuti mpingo upite patsogolo. Zotsatira zake,
“chiwerengero cha akuphunzira chinachuluka kwakukulu M’yerusalemu" (Mach.
6:1-7). 


Kuti mpingo wakudera uchite bwino, ndikofunikira kuti
aliyense adziwe kuti membala ndi uti nanga amene simembala ndi uti. Mpingo
oyamba unazindikira ichi. Kwa iwo, panali kudziwika bwino kuti membala ndi ndani
ndipo amane simembala ndi uti. Mwachitsanzo, panthawi ina yake, Paulo
analangiza mpingo wa ku Akorinto kuti achotse mukaundula wampingo m’bale amene
amachimwa (1 Ako. 5:5, 13). Kaundula oyendetsedwa bwino adzathandiza Mbusa
kulimbikitsa okhulupirira ndi kupititsa patsogolo ntchito ya mpingo. 


M’mene Baibulo Limakambira za Umembala


Wina asafanizire za umembala wamumpingo ndi umembala wa gulu
la chikunja. Zimapita kwa kuya kuposera apa. Paulo akufanizira mpingo ndi thupi
la munthu, kulitchula kuti “thupi la Khristu” (1 Akorinto. 12:27). Membala
aliyense wa mpingo potero ali chiwalo cha thupi la Khristu ndipo “membala
aliyense ali wa ena onse” (Aroma. 12:5). Monga m’mene thupi linapangidwira,
ndipo chiwalo china chilichonse chili ndi ntchito yake, chimodzimodzinso mpingo
wa Khristu. 


ZOYENEREZA ZA UMEMBALA


Muchipangano chakale, Mulungu anakhazikitsa milingo yoti anthu
ake atsatile pamoyo wawo. Milingo imeneyi inatchulidwa mwachidule mu Malamulo
Khumi (Eksodo 20:1-17). Chimodzimodzinso, m’mene mpingo oyamba unakula ndikumwazikira
kupyola M’yerusalemu, Atumwi amatsogozedwa ndi Mzimu Woyera kukhazikitsa
zowayenereza amitundu kuti akhale gawo la mpingo (Machitidwe 15:19-20, 28-29). Monga
Mbusa wa mpingo wa Chipentekoste, ukuyenera kuonetsetsa kuti aliyense amene walandiridwa
mumpingo kukhala membala akukwaniritsa zoyenerera zina, kuphatikizapo izi:


Kubadwa Kwatopano


Mpingo wakudera ukhale chithunzithunzi cha mpingo wadziko
lonse. Mpingo wadziko lonse umaphatikizapo anthu onse amafuko osiyanasiyana
amene ayika chikhulupiriro chawo mwa Yesu Khristu ndipo apulumutsidwa.
Umaphatikiza okhawo amene abadwadi mwa Mzimu Woyera (1 Akorinto 12:13).
Potero, munthu asanakhale membala wa mpingo wa kudera, ayambe kaye wakhala
membala wa mpingo wadziko lonse. Ambuye mwini adzikhala kuti wa waonjezera
yekha kumpingo wake (Machitidwe 2:47). Zimatsatira chonchi, kuti munthu akhale
membala wa mpingo wa kudera, akuyenera kukhala obadwadi mwatsopano zenizeni
(Yohane 3:3-7). 


Ubatizo Wa Madzi


Choyenereza chachiwiri ndicho ubatizo oviikidwa m’madzi.
Yesu akulamula kuti “mukani, phunzitsani anthu a mitundu yonse, ndi kuwabatiza
iwo m’dzina la Atate, ndi la Mwana, ndi la Mzimu Woyera” (Mateyu 28:19;
onaninso. Mach. 2:38). Ubatizo wam’madzi ndi umboni wa pagulu kuti wina
wachokera kuimfa, kulowa kumoyo (Aroma 6:4).[120]



Chikhulupiriro Chimodzi


Choyenereza chotsiriza kuti munthu ukhale membala ndicho
kugwirizana kwathunthu ndi ziphunzitso ndi mfundo za mpingowo (Onaninso
1Akorinto. 1:10). Choyenereza ichi chimaonetsetsa kuti mpingo ukhale ogwrizana
ndi wachindunji kuntchito yopatsidwa ndi Mulungu. Zinthu izi ziphunzitsidwe ku
kalasi ya mamembala atsopano.


KULANDIRA MA MEMBALA ATSOPANO


Monga Mbusa, ukuyenera kuonetsetsa kuti mpingo
ulindindondomeko yolongosoka yolandilira mamembala atsopano. Ndondomekoyi
ikhale ndi zinthu zitatu:


Kulimbikitsa Umembala


Mudzilimbikitsa kawirikawiri amene angokhulupirira kumene
kuti alowe mpingo wanu. Kuti muchite izi, muzitenga nthawi pamene mukuchita
mapemphero kufotokozera ubwino okhala membala wa mpingo ndi kumema Akhristu
atsopano kuti akhale mamembala. Mungathenso kuyankhula kwa aliyense payekha
amene akhoza kukhala membala wanu. Mchitidwe uwu udzaonetsetsa kuti nthawi ndi
nthawi mamembala atsopano akuonjezeredwa kumpingo wanu. (Apapa tikuyerekezera
kuti anthu atsopano akumabwera kumpingo wanu chifukwa cha misonkhano yolalikira
kwa otayika imene mpingo wanu ukuchita.[121])
Kuphatikiza apo, mudzionetsetsa kuti mafomu a umembala alipo nthawi zonse.


Kukonzekera Umembala


Ndizofunikira kuti mpingo wanu ukhale ndi njira
zokonzekeretsa anthu kukhala ma memembala. Imodzi mwa njira izi ndi kudzera
mumakalasi a umembala. Iyi ikuyenera kukhala kalasi yosalekeza, yoti ena
akamamaliza ena akuyamba. Ikhoza kumachitika m’mawa nthawi ya maphunziro a
Baibulo (Sande sukulu) kapena nthawi ina iliyonse yoyenera. Mukalasi imeneyi,
iwo amene akufuna kukhala mamembala aphunzitsidwe phindu ndi udindo wa membala
wa mpingo. Zambiri mwazimene takambirana pa mutu uno zikhoza kuphunzitsidwa
mukalasi limeneli.


Kulandira Mamembala


Pamene akulu otsogolera mpingo awavomeleza, mamembala
atsopano alandiridwe mumpingo mwachimwemwe pa mwambo umene aliyense akhale nawo
patsiku la mulungu losankhika. Anthu omwe amaliza maphunzirowa ayimitsidwe
kutsogolo kwa mpingo. Ndiye muwalandire monga mamembala atsopano ndi kuwapempherera
iwo. Mpingo kenako utambasule “dzanja la chiyanjano” (Agal. 2:9). Panthawi iyi
mupereke chiphaso kwa membala aliyense watsopano. Pamenepono mulembe mayina awo
pa ndandanda wa mamembala a mpingo. 


Kuphatikiza apo, ndizabwino kuti wina wa abusa akayendere
mamembala atsopanowa m’makomo awo. Izi ziwathandizira iwo kuti adziwe m’mene
mpingo ukuyamikira chisankho chawo. Pomaliza, mulumikizitse mamembala
kumautumiki a pampingo, monga milaga, utumiki wa amayi, utumiki wa abambo,
utumiki wa achinyamata ndi ena. 


UDINDO WA UMEMBALA


Monga Mbusa wa mpingo, udzionetsetsa kuti mamembala akudziwitsidwa
za udindo wawo komanso mwayi umene alinawo pokhala membala.


Udindo wa Membala ku Mpingo


Kukhala membala pampingo kumabwera ndi udindo. Udindo
umenewu umaphatikizapo zinthu izi:


1. Kusajomba chisawawa kumpingo. Olemba buku la
Ahebri anachenjeza Akhristu kuti asanyalanyaze kusonkhana kwawo pamodzi. M’malo
mwake, iwo amayenera kumakumanandikulimbiktsana wina ndi mzake. Izi zinali
zofunikira kwambiri makamaka pounikira kuti Yesu akudza posachedwa (Ahebri.
10:25). Chimodzimodzinso, mamembala a mpingo lero akuyenera kukhala okhulupilika
kumikumano yawo ya pampingo. Kumeneko, akalimbikitsidwa, kulambira Mulungu,
kupemphera limodzi, kulandira chiphunzitso, kupereka kuntchito ya Ambuye,
ndikupanga maubale okhazikika ndi Akhristu ena odzipereka. 


2. Kuyenda M’moyo odzazidwa ndi Mzimu. Membala
aliyense wampingo wa Chipentekoste akhale odzipereka kuyenda m’moyo odzazidwa
ndi Mzimu (Agalatiya. 5:25). Ngati sanabatizidwe ndi Mzimu Woyera, afunitsitse
kulandira (Mach. 1:4-5; Aef. 5:18). Ngati adzazidwa ndi Mzimu, akuyenera
kukhala odzipereka kupitilira kuyenda m’moyo odzazidwa ndi Mzimu (Agal. 5:16,
25).[122]


3. Kukhala Mboni Kosalekeza. Membala aliyense
akuyenera kukhala mboni ya Khristu (Mach. 1:8). Akuyenera kugawana nawo Khristu
apabanja pawo, abwenzi, anansi ndi ogwira nawo ntchito. Yesu anatilamulira ife,
“Chomwecho muwalitse inu kuunika kwanu pamaso pa anthu, kuti pakuona ntchito
zanu zabwino, alemekezeAtate wanu wa Kumwamba” (Mateyu. 5:16).


4. Kukhala m’chiyero. Njira imodzi imene Mkhristu wa
Chipentekoste amachitira umboni wa Khristu ndikukhala moyo wachiyero (1 Petro.
1:15; 2:9). Pakuchita ichi, anawonetsera chikondi chawo pa Mulungu. Panthawi
yomweyo, miyoyo yawo imachitira umboni pazimene zimatanthauza kukhala ophunzira
wa Khristu (Afil. 2:15).


5. Kupereka mokhulupirika. Membala wina aliyense wa
mpingo akuyenera kuthandizira mokhulupirika muzachuma (1 Ako. 16:2). Pakupereka
zakhumi zawo ndi zopereka amalimbikitsa thupi la Khristu ndi kuthandiza
kupititsa patsogolo ufumu wa Mulungu padziko la pansi. Kuonjezera apo, kupereka
mokondwera kumamkondweretsa Mulungu ndipo amatsegula zipata za madalitso ake pa
miyoyo yawo (2 Ako. 9:7-8; Luka 6:38).


6. Machitachita akutumikira. Kupitilira apo, membala
aliyense akuyenera kupeza malo ake oti adzitumikira mu mpingo. Pamene membala
aliyense akuchita mbali yake, mpingo umakhala wa mphamvu. Monga Mbusa, uyenera
kuyesetsa pakuwonetsetsa kuti membala aliyense azindikire mphatso zake zapaderadera
ndikuti adzipereke kuzigwiritsa ntchito kutumikira Khristu ndi mpingo wake. 


7. Kulimbika M’pemphero. Chizindikiro chodziwika
bwino cha mpingo weniweni wa Chipentekoste ndicho kukangalika mupemphero.
Membala aliyense akuyembekezeka kupempherera kawirikawiri abusa, mpingo, dera
lake, ndi mamembala ena a mpingo. Mukhoza kufuna kulimbikitsa ena kuti akhale
mugulu la opembedzera.


8. Mtima umodzi. Pomaliza, mamembala akuyembekezereka
kukhala ogwirizana. Mtima oterewu udzabweretsa umodzi pa mpingo (Aef. 4:3).
Udzaonetsetsa kuti mpingo sukusokonezedwa ndi kusamvana pazinthu zachabechabe,
ndi kukhala wa chindunji pakukwaniritsa ntchito imene Mulungu anaupatsa.


Udindo wa Mpingo ku Mamembala


Simamembala okha amene amakhala ndi udindo pa mpingo,
mpingonso nawo umasenza udindo pa mamembala ake. Udindoumenewu ndi
kuphatikizapo zinthu izi:


1. Kulandilidwa mwansangala. Poyambirira,
mudzionetsetsa kuti mamembala atsopano akulandiridwa mwansangala ndi kukhala
gawo ndi mbali ya zochitika pa mpingo. Ena amakhala kuti asiya anthu ndi zinthu
zomwe anazizolowera. Alowa mudziko latsopano limene sakulidziwa bwinobwino.
Muonetsetse kuti mamembala amenewa athandizidwa kuti asinthe ndi kuyamba
kuzolowera zowazungulira zatsopano zimene apezekamo. Muchite chothekera
chilichonse kuti anthu amvedi kuti iwo ndi anadi a m’banja la Mulungu. 


2. Mwambo wapamwamba wa Mapemphero. Chachiwiri, monga
Mbusa, muli ndi udindo kwa mamembala atsopano ndi akale omwe kuwapatsa mwambo
wa mapemphero omangilira ndithu. Mwanjira ina, udzionetsetsa kuti mwambo wa
mapemphero ndi wapamwamba ndiponso wakonzedwa bwino lomwe. Kuti izi zitheke,
udzichita zotheka ndi kukonzekera kulalikira uthenga olamitsa ndi otakasa anthu.
Udzionetsetsa kuti gawo lililonse la mapemphero likuchitidwa bwino,
molemekezeka komanso mwaukadaulo. Izi ndikuphatikizapo kulambira, kupereka,
zolengeza ndi gawo lina lililonse la mwambo wa mapemphero. Powonjezera apo, inu
pamodzi ndi atsogoleri mudzipemphera mwakathithi kuti pa mwambo wanu wa
mapemphero Mzimu Woyera apezeke mwamphamvu.[123]


3. Chisamaliro chaubusa. Komanso, monga Mbusa wa
nkhosa, ulindi ntchito yoonetsetsa kuti membala aliyense akutengedwa kuti
ndiwofunikira komanso kuti akusamalidwa. Udzitengera Yesu amene ananena kuti
ndi “Mbusa wabwino… amene ataya moyo wache chifukwa cha nkhosa" (Yohane
10:11). Ukonzekere kutumikira angakhale mamembala a mpingo apansi (Luka
15:1-7).[124]


4. Pemphero loona Mtima. Chotsatira, monga Mbusa wa
Chipentekoste, udzipempherera mamembala ako a mpingo.Zingakhale bwino kuti
ukhale ndi m’ndandanda wa maina awo kuti ukhale ngati mlozo popemphera. Ukhozano
kugwiritsa ntchito m’ndandandawo kupemphera tsiku ndi tsiku kupempherera
membala aliyense. Kupitilira apo, munthawi ya chipsinjo, iwe ndi atsogoleri ako
mukonzekere kuyendera mamembala amene apwetekeka ndi kuwalimbikitsa ndi
kuwapempherera iwo.[125]


5. Chiphunzitso cha Baibulo. Komanso, monga Mbusa wa
Chipentekoste okhulupirika, udzionesetsa kuti mamembala ako a mpingo alandira
chiphunzitso cholamitsa. Chiphunzitsochi chidzikhala chofunikira chopatsa anthu
zochita pa moyo wawo. Chidzawathandiza iwo kukula ndi kukhala okhwima mu uzimu.
Udziyang’aniranso chiphunzitso cha ku maphunziro a Baibulu (sande sukulu) ndi
kumilaga kuti chikhale cholamitsa ndi chomangilira.[126]


6. Chitetezo kwa aneneri Onyenga. Monga Mbusa, uli
ndi udindo oyang’anira nkhosa za Mulungu ndi kuziteteza ku aneneri ndi
aphunzitsi onyenga (Onaninso Machitidwe 20:28-29). Njira imodzi imene
mungachitire izi ndikuphunzitsa choonadi cha mawu a Mulungu. Njira ina
ndipakuwatchula aneneri ndi aphunzitsi onyengawo, kuonetsera kulakwika kwa
njira zawo. Kupitilira apo, ukhoza kuteteza mamembala ako ku aneneri onyenga
posalola “mimbulu mchikopa cha nkhosa” imeneyi kuti itumikire pagome lako (Mateyu.
7:15).[127]


7. Mwayi otumikira. Mudziwapatsakonso mpata mamembala
atsopano otumikira mumpingo. Muwapatse danga lothazirapo mwachangu pazinthu
zina zazing’ono. Izi zithandizira kuwamangilira iwo kumpingo. Ziwathandiziranso
kumvetsetsa pachiyambi pomwe kuti kutumikira Mulungu kuposa kusonkhana nawo
pazochitika pa mpingo. Zimakhudzanso kutenga nawo mbali.


8. Kumanga ma ukwati ndi kuyikitsa Maliro. Potsiliza,
monga Mbusa wawo, muli ndi udindo oyenda ndi mamembala kudzerakuzochitika
zosanduliza miyoyo yawo. Mudziwapatsa uphungu wa pabanja ndikudalitsa ma ukwati
wawo. Mudziyikitsanso maliro ndikuthandizira polimbikitsa oferedwa.[128]



MISONKHANO YA MAMEMBALA


Nkumano wa mamembala ndi gawo limodzi lofunikira pa moyo wa
mpingo wa Chipentekoste. Mumisonkhano imeneyi, mamembala amabwera pamodzi ndi
kumakambirana zochitika mumpingo. Kumeneku, abusa ndi atsogoleri ena amagawana
malipoti okhudzana ndi mmene mpingo ukuyendera, zobetchera ndi zosoweka. Mkumano
wa mamembala udzichitika chaka ndi chaka.Kuphatikaza apo, misonkhano yapadera
idzikonzedwa ngati kukusowekera kutero. 


Misonkhano ya mamembala imakhala nthawi yabwino yokambirana
zochitika zimene zikubwera ndi kugawana nawo mpingo masomphenya ako. Misonkhano
iyi imaperekanso mwayi kwa mamembala kukambirana zomwe akuyembekezera ndi
maloto awo pa msonkhanopo. Mukuyenera kugwiritsa bwino ntchito misonkhano
yotereyi. Mukhoza kuchita izi pokonzekera bwino. Nthawi zonse mudzibwera ku
misonkhano yotereyi ndi mndandanda wokonzedwa bwino wazoti mukambirane ndi
malipoti azomwe zachitika.


Kuphatikiza pa misonkhano ya mamembala, mungafunenso kukumana
ndi gulu la atsogoleri (akulu ampingo ndi atumiki (dikoni)) kosachepera kamodzi
pa mwezi kuti mukambirane zokhudza mpingo. Mukukumana kumeneku, muzipemphera
limodzi ndi gulu lanu la atsogoleri. Limodzi, mukhoza kukambirana nkhani
zampingo, kukonza dongosolo lammene mpingo ukulire. 


Kuonjezera apo, ukuyenera kukumana ndi atsogoleri a m’mautumiki
monga iwo amene amatsogolera maphunziro a Baibulo (sande sukulu), milaga,
amayi, abambo, achinyamata, oyang’anira za utumwi, odzala mipingo, osodza,
opembedzera ndi ena.[129]



KUPEREKA MWAMBO KWA MAMEMBALA OPULUPUDZA


Nthawi imakwana pamene kumakhala kofunikira kupereka mwambo
kwa mamembala opulupudza. Kupereka mwambo kumeneku ndi kugwiritsa ntchito
ulamuliro wa malembo umene mpingo uli ndi udindo. (Mateyu. 18:15-20; Luka 17:3;
Yohane 20:23; 1 Akorinto. 5:1-5; Aefeso. 5:11; 1 Timoteyo. 5:19-20). Monga
Mbusa wa mpingo, osamaopa kuchita udindo umenewu. Koma pamene, pakuyenerera
kupereka mwambo, udzichita molimba mtima komanso mokhudzika mtima, podziwa kuti
cholinga cha kupereka mwambo chiri m’magawo awiri, kuyeretsa mpingo (Mach.
5:9-11) ndi kubwezeretsa olakwa (Agal. 6:1). 


Pamene inu ndi atsogoleri mwaona kuti mwambo ukuyenera kuperekedwa,
mutsatire dongosolo limene anakhazikitsa Yesu mu Mateyu 18:15-20. Dongosolo limeneli
liri ndi zigawo zitatu. Poyamba, abusa kapena atsogoleri a mpingo amene
apatsidwa udindo umenewu apite kwa membala yemwe walakwila kukambirana
zolakwitsa zake kapena milandu yake ndi kumudandaulira kuti alape. Ngati kuyesayesa
uku sikuphula kanthu, ochimwayo ayitanidwe kuti akumane ndi abusa komanso akulu
ampingo. Ngati membalayu wakana kulapa, nkhaniyi idziwitsidwe ku mamembala pa
zokambirana za gulu lonse. Mamembala okhawo amene ndi ovomerezeka ndiamene
amaloledwa kukhala nawo pa nkumano umenewu. Chimene mpingo ugwirizane apa
chidzakhala chiganizo chomaliza. Ngati apezeke olakwa, umembala wake
udzathetsedwa ndipo adzadulidwa kumpingo (Mateyu. 18:17). Komabe, nthawi zina,
chilango chochepera chimatha kukhala choyenelera.


 







~ Gawo 9 ~



Mbusa wa Chipentekoste pa Utumwi


 


 







~ Mutu 36 ~



Kumvetsetsa Kachitidwe ka Zinthu M’chipangano Chatsopano


 


Baibulo limatiuza nkhani yokondweretsa ya cholinga
chopitilira cha Mulungu yowombola mtundu otayika wa anthu. Limapitiliranso
kutiuza mmene amamemezera onse omtsatira iye kuti agwire nawo nchitoyi. Potero,
Mbusa aliyense wa Chipentekoste adzipereke yekha kuntchito yofunikirayi.
Tizidzifunsa tokha, “ndingatsogolere bwanji mpingo wanga kutengapo gawo lake
pakukwaniritsa ntchito ya Mulungu kwathu, mu Afirika ndi kufikira dziko lonse
lapansi.” Yankho lake ndi lakuti titsatire chitsanzo cha utumiki chimene Yesu ndi
atumwi anakhazikitsa. 


Kudzera m’moyo ndi utumiki wake, Yesu anaonetsera chitsanzo
chokhazikika bwino chammene mpingo ungachitire ntchito ya utumwi. Atumwi
anamvetsetsa izi, ndipo anatsanzira chitsanzo cha Yesu. Monga abusa a
Chipentekoste, ndi olowa mmalo mwa Khristu pantchito yake, tikuyenera kuchita
chimodzimodzi. Chitsanzo chimenechi nthawi zina chimatchedwa “Njira za Mzimu Mchipangano
Chatsopano.” Mutu uno uwunguza mosamala bwino lomwe njira zimenezi. Uperekanso
maganizo ake pa mmene inu mungagwiritsire ntchito njirazi pa mpingo wanu monga Mbusa
wa Chipentekoste ku Afirika.


CHOLINGA CHA UTUMWI WAM’BUKU LA MACHITIDWE


Luka analemba buku la Machitidwe ndi cholinga choonetsera kachitidwe
ka utumwi. Analemba kuyitanira mpingo wa munthawi yake komanso mpingo mzaka
zonse zilinkudza kuti ubwerere kutsatira mizu yake ya Chipentekoste ndi utumwi.
Pofotokozera owerenga ake pazammene mpingo unayambira ndi mmene mpingo
unapambanira mumphamvu ya Mzimu angakhale pakatikati pa mazunzo ochuluka, Luka
amafuna kulimbikitsa mpingo kuti uchite chimodzimodzi. Potero, Luka analemba
buku la Machitidwe kuti awonetsere kachitidwe ka utumwi kamene kangapambane muchikhalidwe
chamtundu uliwonse wa anthu komanso munthawi ndi nyengo zosiyanasiyana mpakana
Yesu atadza. 


Cholinga chenicheni chimene Luka analembera bukuli chikuululidwa
mu Machitidwe 1:8 pamene Yesu anaauza ophunzira ake kuti, “Komatu mudzalandira
mphamvu Mzimu Woyera atadza pa inu: ndipo mudzakhala mboni zanga mu Yerusalemu,
ndi mu Yudeya monse, ndi mu Samariya, ndi kufikira malekezero ake a dziko.”
Mawu awa a Yesu ndi chifungulo pakumvetsetsa kachitidwe ka utumwi kamene
kaonetseredwa mumachitidwe. Kakuwonetsera ndondomeko imene yabwerezedwa m’buku
lonse la: 


Kupatsidwa Mphamvu ndi Mzimu Woyera


― Nthawi zonse kumatsatidwa
ndi―


Kuchitira umboni mwa Mphamvu ya Mzimu.


 


Machitidwe a mtundu uwu muzolemba za Luka amaonetsa
chikhalidwe chopatsidwa mphamvu zochitira umboni. Mu buku la Machitidwe,
kachitidwe aka ndi kobwerezedwabwerezedwa. Nthawi zonse Mzimu akatsanulidwa,
zotsatira zake ndi kuchitira umboni mwamphamvu ya Mzimu. Palibe machitidwe a
mtundu wina.[130]


Lonjezano la Machitidwe 1:8 likutikhudzabe ife lero lino.
Monga ophunzira oyamba aja, ifenso tikhoza kulandira mphamvu Mzimu Woyera
atadza pa ife. Ndipo monga iwo, tikhoza kukhala Mboni za Khristu mumphamvu ya
Mzimu kwathu komanso kufikira kumalekezero adziko. 


NJIRA YA CHIPANGANO CHATSOPANO


Tiyeni tione momwe Paulo anagwiritsira ntchito njirayi
munzinda wa Chiroma wa Aefeso (Mach. 19:1-11). Pochita ichi, tidzazindikira kuti
njira ya Paulo inali ndendende njira imene Yesu anagwiritsira ntchito
pakumemeza mpingo wake kuti uchite usodzi, kudzala mipingo ndi utumwi.


Utumiki wa Chitsanzo ku Aefeso


Pakufotokozera nkhani ya utumiki wa Paulo ku Aefeso, Luka
akuonetsera chitsanzo chokwanira bwino cha njira imene Paulo anagwiritsa
ntchito ku Aefeso mu utumiki wake. Zimayenera kukhala njira yoti igwiritsidwe
ntchito masiku onse mumpingo pakudzala mipingo. Tiyeni tione mmene Paulo
anachitira pogwiritsa ntchito njira ya Mzimuyi mu utumwi wake podzala mipingo,
osati ku Aefeso kokha, komanso ku Asia konse. 


Kutsanulidwa kwa Mzimu ku Aefeso (Machitidwe 19:1-7)


Paulo anafika ku Aefeso ndi cholinga chodziwika bwino
mmalingaliro mwake. Cholingachi chikuululidwa mu ndime 10, pamene Luka akutiuza
ife kuti patangotha zaka ziwiri zokha “Onse akukhala m’Asia anamva mau a
Ambuye, Ayuda ndi Ahelene.” Cholinga cha Paulo chinali kufikira Aefeso ndi onse
aku Asia ndi uthenga wa Khristu. Paulo anali ndi njira yokwaniritsira izi
yodziwika bwino m’malingaliro mwake. Njira iyi ikuwoneka poyera pakuunguza
mozama utumiki wake ku Aefeso opezeka mu Machitidwe 19:1-11. Ndi ichi
mmalingaliro, tiyeni tione chimene Paulo anachita ku Aefeso.


Pamene Paulo anafika mu mzinda, anapeza ophunzira khumi ndi
awiri. Amuna amenewa akuyenera kuti anali atsogoleri mumpingo omwe
umangotumphuka kumene ku Aefeso (Mach. 18:24-27). Nthawi yomweyo Paulo
anawafunsa iwo, “Kodi munalandira Mzimu Woyera pomwe munakhulupirira?” (19:2). Mtumwi
anafunsa funso limeneli kuti azindikire ngati anthu amenewa anali
okonzekeretsedwa ku uzimu kuti agwire nawo ntchito ya utumwi kufikira Aefeso
ndi Asia yense ndi uthenga wabwino. Iye amagwiritsa ntchitochiphunzitso cha
Yesu mu Machitidwe 1:4-8 (onani Luka 24:49). 


Atatha kukambirana mwachidule, Paulo anaika manja pa okhulupirira
khumi ndi awiriwo ndipo “ Mzimu Woyera anadza pa iwo; ndipo analankhula, ndi
malilime, nanenera” (Mach. 19:6). Nusu yakuti, “Mzimu Woyera anadza pa iwo”
itikumbutsa ife lonjezano mu Machitidwe 1:8, pamene Yesu anati, “Komatu mudzalandira mphamvu, Mzimu Woyera atadza pa inu:
ndipo mudzakhala mboni zanga” (kutsimikiza kwachita kuwonjezeredwa). Kuunikira
uku kukhoza kutithandizira ife kuti timvetse zimene zimachitika mu ndime
imeneyi. Mzimu Woyera “anadza pa” iwo monga mmene anabwelera pa ophunzira pa
Tsiku la Pentekoste kuti awapatse mphamvu kukhala mboni mu Yerusalemu, ndi mu Yudeya
ndi mu Samariya, ndi kumalekezero adziko lapansi.”


Pamene Mzimu anadza pa khumiwo ku Aefeso, “analankhula, ndi
malilime, nanenera,” pamenepo anaonetsera kuti Khristu wa wapatsa mphamvu kuti
ayankhule m’malo mwake. 


Makopedwe Ku Aefeso (Machitidwe 19:8-11)


Pamene amuna khumi ndi awiriwa anapatsidwa mphamvu, ndi
Mzimu Woyera, Paulo anakhazikitsa ntchito yolalikira kwa otayika ndi kudzala
mipingo imene inapitilira kwa zaka ziwiri ndipo zotsatira zake “onse akukhala
m’Asia anamva mau a Ambuye, Ayuda ndi Ahelene” (v. 10). Chokwaniritsa
chotani ichi! Mu zaka ziwiri zokha, aliyense wa ku Asia-angakhale enanso a
mitundu ina yosiyanasiyana ndi mafuko ena anamva uthenga wabwino. Kuphatikiza
apo, mipingo yambiri inadzalidwa. Chiwerengero chimenechi chiyenera
kuphatikizapo mipingo isanu ndi iwiri yonenedwa mu Chivumbulutso 2-3.


Njira ya Mzimu


Luka anaphatikizapo nkhani ya utumiki wa Paulo ku Aefeso
monga chitsanzo chake chokwanira bwino cha ndondomeko ya utumwi wa Mtumwi.
Ndipo zenizeni zake ndi zakuti ikuphera mphongo ndondomeko yake ya utumwi yomwe
inawonetseredwa mu ulendo wake oyamba ndi wachiwiri wa utumwi. Ndi ndondomeko
imene ife ngati abusa a Chipentekoste tikuyenera kugwiritsa ntchito mu usodzi
ndi kudzala mipingo lero. Tiyeni tiunikire bwinondondomeko ya Mzimuyi.
Ndondomeko ya Paulo ikuphatikiza nsanamira zitatu motere: 


1. Nsanamira yoyamba: Kupereka mphamvu. Mzati
kapena nsanamira yoyamba ya kachitidwe ka utumwi ka Paulo kanali kupereka mphamvu.
Kupereka mphamvu kunali m’magawo awiri. Poyamba, kumakhudza kupereka mphamvu
kwa mtumwiyo. Komanso kupereka mphamvu kumakhudza mpingo, kapena
mipingo imene ikudzalidwa. Tiyeni tiwone chimodzi-chimodzi cha zinthu
zofunikirazi: 


Paulo anafika kwa Aefeso odzala ndi Mzimu Woyera. Kumeneko
anatumikira monga mboni yopatsidwa mphamvu ndi Mzimu Woyera monga m’mene Yesu
anafotokozera mu Machitdwe 1:8. Chokha chongoti anatha kuwasanjika manja
ophunzira khumiwa ndi kuwalimbikitsa kuti adzazidwe ndi Mzimu Woyera
zikuonetseratu kuti iye mwini wake analinso odzazidwa ndi Mzimu. Kuonjezera
apo, mbuku lonse la Machitidwe, Luka akupereka zitsanzo zochuluka za utumiki wa
mphamvu ya Mzimu wa Paulo (Monga., Machitidwe 9:17-20; 13:4-5, 9-11; 14:8-10;
15:12).


Komabe, zikuoneka kuti Paulo, anazindikira kuti sizinali zokwanira
kuti iye yekha ndiamene akhale odzazidwa ndi Mzimu. Anadziwa kuti, ngati
ntchitoyi ingapite patsogolo, ndiye kuti nawonso mpingo wa ku Aefeso upatsidwe
mphamvu ya Mzimu Woyera. Potero, pamene anafika mu mzindawo, ntchito yoyambirira
ya Paulo inali kuonetsetsa kuti okhulupirira onse mu mzindawu abatizidwa ndi
Mzimu Woyera. Nchifukwa chake anawafunsa ophunzira khumiwo, “Kodi munalandira
Mzimu Woyera pamene munakhulupirira?” Ndipo ndi chifukwa chake anawapempherera
msangamsanga kuti alandire Mzimu. Pamenepa, zinthu ziwiri zofunika za nsanamira
yoyamba ya kachitidwe ka utumwi ka Paulo ndi kupereka mphamvu kwa ochita
utumwi, komanso ku mpingo. 


Pamenepo atatha kupatsidwa mphamvu, mpingo waku Aefeso unakhala
chikatikati cha machitachita a utumwi ndikufikira ngodya iliyonse ya delaro.
Zinthu ziwiri izi, kupatsidwa mphamvu kwa Mbusa ndi kupatsidwa mphamvu kwa
mpingo, zikuyenera kukhala gawo la upangili wathu wa utumwi lero. Upangili wa Paulo
wa Mzimu waonetseredwa muchithunzi chili munsichi:


___________________________________________________________




“UPANGILI WA MZIMU” WA MCHIPANGANO CHATSOPANO

(Machitidwe 19:1-11)






Nsanamira 1: Kupereka Mphamvu:


► Kwa mtumwi


► Kwa mpingo


Nsanamira 2: Kukhala Mboni:


► Kulalikira


► Kuwonetsera


Nsanamira 3: Kumemeza Anthu:


► Kuphunzitsa


► Kutumiza


 


____________________________________________________________


 


2. Nsanamira Yachiwiri: Mboni. Nsanamira yachiwiri ya
upangili kapena kachitidwe ka utumwi ka Paulo ndiyo kukhala mboni. Izi
kukuyenera kuyembekezeka popeza kuchitira umboni molimba mtima ndicho
chiyembekezero cha kudzazidwa ndi Mzimu Woyera (Mach. 1:8; 4:31). Monga ndi
kupatsidwa mphamvu, umboni uli ndi zigawo ziwiri: Kulalika ndi kuonetsera (onani
chinthunzi 1).


Choyamba, Paulo anachitira umboni kudzera mukulalika kwamphamvu
kwa uthenga wabwino. Kulalikaku kunayamba pamene ophunzira khumi ndi awiri aja
“anayankhula malilime ndi kunenera.” Pogwiritsa ntchito Machitidwe 1:8 monga
chifungulo chathu potanthauzira, tikuzindikira kuti kunenera kwawo kunali kudzera
mukulalika uthenga wabwino kwamphamvu ya Mzimu kwa otayika, monga m’mene Petro
analalikira mwa uneneri pa Tsiku la Pentekoste (2:4).


Luka, kenako akutiuza kuti Paulo “analowa m’sunagoge, nanena
molimba mtima, miyezi itatu, natsutsana ndi kukopa za Ufumu wa Mulungu”
(Machitidwe 19:8). M’buku la Machitidwe, kulalika Ufumu wa Mulungu ndi chimodzimodzi
kulalika uthenga wabwino wa Khristu (8:12; 28:23, 31). Kuonjezera pa kulalika Khristu
m'masunagoge, Paulo “anaphunzitsa….pabwalo ndi m’nyumba zanu ndi kuchitira
umboni Ayuda ndi Ahelene wa kutembenuka mtima kulinga kwa Mulungu, ndi
chikhulupiriro cholinga kwa Ambuye wathu Yesu Khristu” (20:20-21). Umboni
wapakamwa wa Paulo ku Aefeso unatsagana ndi chionetsero cha mphamvu ya ufumu
kudzera mu zizindikiro zotsatira (19:11-20). 


Chomwecho, monga zinaliri ndi nsanamira yoyamba, nsanamira
ya chiwiriyinso ya upangili wa utumwi wa Paulo inali ndi zigawo ziwiri,
kulalika mwa mphamvu ndi chionetsero cha mphamvu ya mu ufumu kudzera m’zizindikiro
zotsatira. Ndizosakaikitsa kuti utumiki wa anzake a Paulo omwe anali
atangodzazidwa ndi Mzimu kwatsopano unaphatikizapo zinthu ziwiri zimenezi,
kulalika ndi kuonetsera.Zinthu ziwiri izi zikuyenera kukhala ndi mboni iliyonse
ya Chipentekoste mu Afirika lero.


3. Nsanamira Yachitatu: Kumemeza. Nsanamira yachitatu
ya upangili wa utumwi wa Paulo wa Mzimu unali kumemeza. Pamene mpingo
unangopatsidwa mphamvu ndi Mzimu―ndipo uthenga umalalikidwa―Paulo
anayamba kumemeza mpingo ku utumwi wa m’madera. Kumemeza uku kwatchulidwa
m’Machitidwe 19:10: “Ndipo anachita chomwechi zaka ziwiri; kotero kuti onse
akukhala m’Asiya anamva mawu a Ambuye, Ayuda ndi Ahelene.” Osachoka m’Aefeso, Paulo
anakwanitsa kufikira dera lonse la Asiya ndi uthenga wabwino muzaka zochepa
chabe ziwiri. Izi zikanatha kukwaniritsidwa pochita zothekera kumemeza
ophunzira mu Aefeso. 


Malembowa akunena kuti Paulo anamemeza mpingo wa ku Aefeso
munjira ziwiri, kuphunzitsa ndi kutumiza (onani chithunzi 1). Poyamba, Paulo anaphunzitsa
ogwira ntchito ndi odzala mipingo ku sukulu ya Turano (Machitidwe 19:9). Kalembedwe
ka mawuwa kakuonetsera ubale ochita ndi kuchititsa pakati pa maphunziro a
utsogoleri a Paulo ndi nkhani yakuti aliyense okhala m’Asiya anamva mawu a
Ambuye mzaka ziwiri zokha. Dongosolo la zophunzitsidwa kusukuluyi likuyenera
kuti linaphatikizirapo kutsindika kwa mphamvu pa usodzi ndi kudzala mipingo.
Kuphatikiza apo, zochitika za pasukulupo zikuyenera kuti zinali zosefukira
ndikupezeka kwa Mzimu. 


Kaphunzitsidwe ka Paulo kakuoneka kuti kamaphatikizirapo
kuphunzitsa munthu pogwira ntchitoyo ndikumamuthandiza m’mene ayenera
kuchitira. Izi zakhudzidwapo mu Machitidwe 19:8-9, pamene Paulo akuphatikizapo
ophunzira ongodzazidwa kumene ndi Mzimu mu utumiki wake wa usodzi. Ubale
wothandizara ophunzirawu ukupitilira kuonekera m’mene iye anakhalirabe chifupi
ndi ophunzirawa ku Aefeso (v. 9; 20:1, 17-18). Paulo akuyenera kuti
anaphunzitsa ophunzirawa munjira zomwe iye amachitira utumwi wake. Analemba kwa
Timoteo nthawi ina patsogolo kumulangiza iye, “Ndipo zimene iwe wazimva kwa ine
mwa mboni zambiri,zomwezi uikize kwa anthu okhulupirika, amene adzadziwa kuphunzitsanso
enanso” (2 Tim. 2:2).


Pamene ophunzirawa anadzazidwa ndi Mzimu ndi kuphunzitsidwa,
kapenanso adakachitabe maphunzirowo, Paulo anawatumiza kungodya zonse za
m’derali kuti akalalikire uthenga ndi kudzala mipingo yopatsidwa mphamvu ndi
Mzimu. Mosakayikila, nawonso anagwiritsa upangili wa utumwi omwewo umene amagwiritsa
ntchito mphunzintsi wawo. Kugwiritsa ntchito kwa upangili umenewu kunatsatira
mu kutumphuka kwa mipingo yodzalidwa m’dera lonse (Mach. 19:10). Ndizoonekeratunso
poyera kuti upangili wa Paulo unaphatikizirapo kufikira anthu a mitundu ndi
zikhalidwe zosiyanasiyana, pakuti Luka akuti “Ayuda ndi Ahelene omwe”
analalikidwa uthenga wabwino. 


Chitsanzo cha Yesu


Ndikofunikira kudziwa kuti Paulo sanali oyambitsa upangili
omwe anagwiritsa ntchito ku Aefeso ndi Asia. Iye amangotsatira chitsanzo cha
Yesu pamene anatumiza mpingo wake kudziko lapansi. 


Yesu anamemeza ophunzira ake pa kuwaphunzitsa ndi kuwatumiza
iwo kuti amuke (Marko 3:13-15). Pamene iwo amapita, amayenera kulalikira
uthenga ndi kuonetsera mphamvu ndi zizindikilo zotsatira (Marko
16:15-18). Asanachite ntchito ina iliyonse, anayenera kudikira m’Yerusalemu
kuti apatsidwe mphamvu ndi Mzimu (Luka 24:49; Machitidwe 1:4-8) monga
m’mene Yesu mwiniwake anapatsidwira mphamvu ndi Mzimu (Luka 4:18-19; Mach.
10:38). Kupatsidwa mphamvu kwa ophunzira kunachitika pa Tsiku la Pentekoste ndi
panthawi zina zambiri m’Machitidwe. Paulo mukukopa kwake kwa anthu aku Aefeso amatsatira
chitsanzo cha Yesu potumiza mpingo wake kudziko lonse. 


MAPHUNZIRO A LERO


Monga abusa a Chipentekoste, tingathe kuphunzira maphunziro
ofunikira kuchokera mu kafukufuku wa utumiki wa Paulo opatsidwa mphamvu ndi
Mzimu ku Aefeso. Tiyeni tiwone maphunziro atatu amenewa:


Landira Mphamvu ya Mzimu 


Poyamba tikuphunzira kuti tisamaganizire kugwira ntchito ya
Mulungu mu mphamvu ndi kuthekera kwathu. Kumbali inayi, monga Yesu ndi Paulo,
tikuyenera kutumikira mumphamvu ndi kudzoza kwa Mzimu. Kolingana ndi chitsanzo
cham’buku la Machitidwe, mphamvu za umulungu zimadza pamene tabatizidwa ndi
Mzimu wa Mulungu ndi kupatsidwa mphamvu ndi Mzimu wa Mulungu. Zimakhalabe
pamene tiyenda mu Mzimu.


Tikupitilira kuphunzira kuti ngati mipingo yathu ingakhale
chikatikati cha machitachita opindulitsa a usodzi, kudzala mipingo, ndi utumwi,
ikuyenera kukhala ndi umoyo oyenera wa uzimu mkati mwake opangitsa kuti
cholinga chimenechhi chitheke. Potero, monga abusa a Chipentekoste, ntchito
yathu yoyambirira ikhale kuonetsetsa kuti mipingo yathu yadzazidwa ndi Mzimu
Woyera. Tikhoza kufikira cholinga ichi pakuonetsetsa kuti iwo onse amene abwera
kwa Khristu atsogoleredwa kukulandira ubatizo wa Mzimu Woyera ndi kuphunzitsidwa
m’mene angakhalire odzazidwa ndi Mzimu. Kuphatikiza apo, tiwatsogolere anthuwa
kukhala mboni zodzidwa ndi mphamvu ya Mzimu.[131]


Gwiritsani Ntchito Upangiri wa M’Baibulo


Chachiwiri, tikuphunzira kufunikira kogwiritsa ntchito
upangiri wa m’Baibulo, otsogozedwa ndi Mzimu pogwira ntchito ya usodzi, kudzala
mipingo ndi utumwi. Ku Aefeso, Paulo anatsogozedwa ndi upangili oterewu. Unali
upangili okhazikika pa chitsogozo cha umulungu osati nzeru za umunthu. Paulo amatsatira
chabe upangili kapena njira zimene Yesu anagwiritsa ntchito pomemeza mpingo
wake ku utumwi wa dziko lonse.


Kuonjezera apo, Paulo analinga kukafalitsa mipingo ya utumwi
yodzazidwa ndi Mzimu Woyera ku Asia konse. Uliwonse mwa mipingoyi imakhala mwa
iyo yokha masomphenya ndikuthekera kwa uzimu kumene kumasowekera kuti akabzale
mipingo ina ya utumwi yodzazidwa ndi Mzimu. Mwanjira iyi, mipingo inachulukitsidwa
ku Asia konse, ndipo uthenga wabwino unalalikidwa ndi mphamvu kwa onse akukhala
komweko―Ayuda ndi Ahelene. 


Lero, ife monga abusa a Chipentekoste tichite chimodzimodzi.
Zoonadi, tikuyenera kukangalika kupulumutsa anthu. Komabe,tikuyenera kuzindikra
kuti usodzi, angakhale kuti ndi ofunikirachonchi, si okwanira paokha. Tidzale
ndi kukuza mipingo ya utumwi yodzazidwa ndi Mzimu-mipingo imene anthu ongotembenuka
mtima kumene adzazidwa ndi Mzimu, aphunzitsidwa ndi Mzimu munjira za Khristu,
owumbidwa kuti akachitechite popititsa ufumu wa Mulungu patsogolo,
ndikumemezedwa ndi kutumidwa kuti akachite chimodzimodzi m’madera oyandikira
ndi akutali komwe.


Yendani ndi Cholinga


Pomaliza, muzonse zomwe tichita tikuyenera kuyenda mwadaladala
ndi cholinga. Zochitika zambiririmbiri za pampingo zimachitika popanda cholinga
chenicheni. Zambiri, timangoyerekezera. Sitingangoyerekezera kuti anthu
adzabwera ku mpingo wathu chifukwa choti tatsekula zitseko la Mulungu lililonse.
Sitingangoyerekezera kuti anthu akubadwa kwatsopano chifukwa chakuti
tikuwatsogolera mu “pemphero la kulapa.” Sitingangoyerekezera kuti okhulupirira
akudzazidwadi ndi Mzimu kutengera pa machitachita a Mzimu owonekera kunja kwa
thupi. Sitingangoyerekezera kuti mpingo umene tikuubusa ndi wodzazidwa ndi
Mzimu chifukwa ulim’banja la Chipentekoste kapena Chikarazimatiki.
Sitingangoyerekezera kuti mpingo wathu ukhala ndi masomphenya ndi changu cha
utumwi chifukwa mpingowu umakhulupirira zimenezi. Kumbali inayi, tikhale ndi lingaliro
lodekha bwino lazomwe tikufuna tikwaniritse, ndipo tidziwe m’mene tichitire
kuti tikwaniritse zolinga zathu.


M’chitidwe wadaladala udzioneka pa chiganizo ndi pa china chilichonse
chimene tikufuna tichite. Tikuyenera tifunefune nkhope ya Mulungu ndi cholinga
choti tidzazidwe zenizeni (kapena kudzazidwanso) ndi Mzimu Woyera. Tikuyenera
kulalikira uthenga ndi cholinga chowona miyoyo yotayika ikulapa ndi kubadwadi
kwatsopano. Tipemphere ndi okhulupirira ndi cholinga choti adzazidwedi ndi
mphamvu ya Mzimu wa Mulungu. Tidzale mipingo ndi cholinga chowerengeratu kuti
ikhale mipingo ya utumwi yodzazidwa ndi mphamvu ya Mzimu.. 


Nthawi zonse, mwadaladala tidzipereka masomphenya athu ndi
upangiri wathu ku atsogoleri amene Mulungu wawadzutsa mu mpingo. Pamenepo
timemeze mpingo ndi chindunji chadaladala chofikira mzinda, dziko, dera ndi
mafuko ndi uthenga wabwino. Izi ndi zimene Yesu anachita, ndipo ndi m’mene
Paulo anafikila Asiya yense ndi uthenga wabwino muzaka ziwiri zokha. Izi ndi
zimene tikuyenera kuchita lero. 


 







~ Mutu 37 ~



Kulalikira Otayika


 


Ndizofunika bwanji kutsogolera angakhale munthu m’modzi kwa
Khristu? Inde, kwa munthuyo ndichofunikira kwa muyaya. Komabe, machitidwe awa a
chikondi chachi Khristu akhoza kukhala ofunikira kwa muyaya kwa anthu enanso
ochuluka monga m’mene nkhani ili m’musiyi ikufotokozera.


Edward Kimball anali munthu wamba ogulitsa mu sitolo kuDetroit,
Michigan, USA. Analinso mphunzitsi wa Sande Sukulu ku mpingo wake. M’chaka cha
1854 anakumana ndi mnyamata wa zaka khumi kudza mpambu zisanu ndi ziwiri (17)
otchedwa Dwight ndipo anamutsogolera kwa Khristu. Mnyamatayu anakula ndikukhala
mlaliki odziwika kwambiri, Mlaliki D. L. Moody. Moody anakhala m'modzi mwa
azilaliki amene anabweretsa miyoyo yochuluka kwambiri mumbiri ya utumiki. Moody
anapangitsa F. B. Meyer kulowa mu utumiki wakulalikira kwa otayika ndi utumwi,
ndipo iyenso anapangitsa J. Wilbur Chapman, amenenso anaphunzitsa Billy Sunday
kukhala mlaliki. Aliyense amene anaphunzirako mbiri ya mpingo amadziwa kuti
amuna onsewa sanali anthu wamba, zinali ziphona, azilaliki amphamvu. Limodzi
anapindula miyoyo yochuluka kwa Khristu. Koma nkhaniyo sikuthera pompo. 


Mlaliki oyenda yenda otchedwa Mordecai Ham anatakasidwa ndi
utumiki wa Billy Sunday. Kenako mu chaka cha 1934, Ham analalikira uthenga
umene unasuntha Billy Graham kuti apereke moyo wake kwa Yesu. Billy Graham ndi
munthu amene analalikira uthenga wabwino kwa anthu ochuluka kuposa munthu wina
aliyense mumbiri. Tangolingalirani, zonse izi zikutsatira chimene mphunzitsi wa
Sande sukulu uja anachita polalikira kwa mnyamata pa nseu. Nkhani ya Edward
Kimball ikuonetsera mmene kulili kofunikira kwa Mbusa wa Chipentekoste kuti
atsogolere mpingo wake kukachita usodzi wamphamvu. Mutu uno ofotokoza zam’mene
tingachitire izi.


MATANTHAUZO


Monga Mbusa wa Chipentekoste, ukuyenera kukhala ndi kumvetsetsa
kopanda ziyangoyango kuti kulalikira kwa otayika kapena kuti usodzi ndi chiyani
ndikuti zikukhudzana bwanji ndikudzala mipingo ndi utumwi. Pamene zinthu zitatu
zonsenzi zikuchokera ku Kutuma Kwakukulu (Mateyu. 28:18-20; Marko 16:15-16), pali
kusiyana kofunika kukudziwa.


Usodzi/kulalikira kwa otayika


Usodzi ndi kugawana uthenga ndi anthu otayika ndicholinga
chowakopa kuti abwere kwa Khristu. Kumakhudza kuwauza anthu za Yesu ndi ntchito
yake yopulumutsa ya pa mtanda ndi kuwayitana kuchikhulupiriro cha mwa Iye (Mach.
16:31). Pamtima pa usodzi ndi nkhani ya Imfa ndi Chiukitso cha Yesu (1 Ako.
15:1-4). Usodzi ukuposera ndondomeko ya pa mpingo, usodzi ndiye cholinga
chimene mpingo udakhazikitsidwira. Usodzi ndi udindo wapaderadera wa Mkhristu
wina aliyense.


Kudzala mpingo


Kudzala mpingo kumakhudzanso
kulalikira kwa otayika, koma kumafuna zinthu zochuluka. Kudzala mpingo kumafuna
dongosolo kwaiwo amene atembenuka mtima kuti adzikumana monga thupi la okhulupirira.
Okhulupirirawa amakumana pafupipafupi mchiyanjano, pemphero ndi kuphunzira
Baibulo. Atsogoleriamasankhidwa kuti aphunzitse okhulupirirawa, kuti aumbike
kukhala m’chifaniziro cha Khristu. Okhulupirira atsopanowaamaphunzitsidwa
kusiya njira zawo zauchimo zakale, ndikukhala kolingana ndi mawu a Mulungu,
ndikuuza ena za Yesu.


Utumwi


Utumwi umaphatikiza zonse; usodzi ndi kudzala mpingo. Komabe
pali kusiyana kozindikirika ndithu. Utumwi umakhudza kupindula miyoyo yotayika
kwa Khristu ndi kudzala mipingo mzikhalidwe zosiyana. Zimafunikira kuti ochita
utumwi achoke mmakomo mwawo ndikupita kumalo atsopano, kuphunzira chiyankhulo
chatsopano ndikudzizoloweletsa moyo ndi chikhalidwe chakumalo atsopanowo.
M’malo achilendowa amapindula miyoyo kwa Yesu ndi kuyambitsa mipingo yatsopano.



Paulo ndi chitsanzo cha mtumwi. Anapita kumalo, kuwoloka
malire kukalalika Khristu kwa otayika. Pamene amachita izi, amadzala mipingo
ndi kuyang’anira mmene ikukulira. Pofuna kuwonetsetsa kuti mipingoyi ikukula,
Paulo amasankha atsogoleri ndi azibusa kuti atsogolere mipingoyi. Wina mwa
udindo wa abusa unali kutsogolera mipingo yawo kulalikira kwa otayikandikutumizanso
atumwi kuchoka pakati pawo. Izi zimapangitsa kuti ntchito ya usodzi, kudzala
mipingo ndi utumwi zipitirirebe (onani 1 Atesalonika 1:8). 


UDINDO WA UBUSA


Paulo analemba kwa Timoteo, mwana wake m’chikhulupiriro komanso
Mbusa wa mpingo waku Aefeso, kumuuza iye kuti “chita ntchito ya mlaliki wa
Uthenga Wabwino” (2 Timoteo 4:5). Ntchito ya mlaliki ndiyo kupindula
miyoyo kwa Khristu ndi kuphunzitsa ena kuti achite chomwecho (Aef. 4:11-12).
Monga Mbusa wa Chipentekoste, iwenso wasenza udindo womwewu. Ukonze dongosolo
lomemeza mpingo wako kukachita usodzi wa mphamvu. Dongosolo la kumemeza uku
liphatikizepo zinthu zitatu izi:kulimbikitsa, kuphunzitsa ndi kutumiza motere:


Kulimbikitsa


Monga Mbusa wa Chipentekoste, ntchito yanu yoyamba posonkhanitsa
mpingo ku usodzi ndi kuikiza m’mitima ya anthu a Mulungu chikondi pa otayika.
Njira imodzi imene mungachitire izi ndiyo kuwaphunzitsa iwo chimene Baibulo
limanena pa zakutayika kwa munthu. Kupatulapo kukhala paubwenzi opulumutsa ndi
Yesu Khristu, anthu onse alibe chiyembekezo ndipo atayika kwa muyaya.
Chiyembekezo chawo chokhacho m’moyo uno ndi omwe ulinkudza ndi kumudziwa Yesu.
Ukuyenera kuikiza choonadi chodabwitsa ichi m’mitima ndi m’malingaliro awo.
Kuwonjezera apo, muwakumbutsenso za udindo wawo ogawana ndi otayika.


Kuti mukwaniritse izi, mukusowekera kudalira Mzimu wautumwi
wa Mulungu. Mudziwonetsetsa kuti mamembala anu adzazidwa ndi Mzimu Woyera ndi
mphamvu monga mboni za Khristu (Machitidwe 1:8). Muyenera kuonetsetsa kuti
kupezeka ndi mphamvu ya Mzimu kumaonekera mu mwambo wanu wa mapemphero. Ngati
mutampatsa mpata, Mzimu Woyera adzayenda m’mitima ya anthu kuwaumba ndi
kuwalozera ku kholola.


Kuphunzitsa


Njira ina imene mungamemezere anthu mumpingo ku usodzi ndiyo
kuwaphunzitsa. Izi ndi zimene Yesu anachita. Anawalangiza ophunzira ake,
“Idzani pambuyo panga, ndipo ndidzakusandutsani inu asodzi a anthu” (Marko
1:17). Pamene ophunzira a Yesu amatsatira Mbuye wawo, kumvetsera chiphunzitso
chake, ndi kutsanzira njira zake, anasanduka ziphona zolalika uthenga wabwino. 


Machitachita omwewa akuyenera adzichitika m’mipingo yathu ya
Chipentekoste lero. Tidziwaphunzitsa ma membala athu m’mene angasodzere miyoyo
yotayika monga momwe anachitira Yesu ndi atumwi. Pochita ichi, tidziwaphunzitsa
m’mene angayendere muuzimu ndi kuzindikira liwu la Mzimu Woyera
pameneakuwatsogolera iwo kuchitira umboni (fanizila Machitidwe 8:29). Monga
abusa a Chipentekoste, tikuyenera kuphunzitsanso anthu athu m’mene angadziperekere
ku kudzoza kwa Mzimu Woyera, kumudalira iye kuti ayankhule kudzera mwa iwo
pamene akuwauza ena za Khristu. 


Kuphatikiza apo, tionetsetse kuti oyera mtima akumvetsetsa
ndipo akukwanitsa kulumikizana momveka bwino ndi ena. Adzizindikiranso mmene
angatsogolere anthu kwa Yesu, kuwamema kukulapa ndi chikhulupiriro. Njira
imodzi tingakwaniritsire izi ndi pokonza misonkhano ya pachaka pa usodzi opatsidwa
mphamvu ya Mzimu Woyera. 


Kutumiza


Pamene anthu a Mulungu alimbikitsidwa ndi kuphunzitsidwa,
akuyenera kutumizidwa. Izi ndizimene Yesu anachita monga gawo la dongosolo la
maphunziro ake, anatumiza ophunzira kukalalikira uthenga wabwino. Ndipo
anabweretsa lipoti la mmene ayendera kuti iye awunikire momwe achitira (fanizila
Luka 9:6; 10:1-20). Kenako, pamene utumiki wake pano pa dziko lapansi umalowera
kumapeto, anawatumiza ophunzira akewa kuti apite kukachitira umboni“mu Yerusalemu,
mu Yudea monse, ndi mu Samaria, ndi kufikira malekezero ake a dziko lapansi” (Machitidwe
1:8). Monga Mbusa wa Chipentekoste, mudzichita chimodzimodzi. Mupereke moyo
wachitsanzo wa usodzi ku mamembala anu. Muwaphunzitse kenakano nkuwatumiza ku
utumiki. 


NJIRA ZOCHITIRA USODZI


Monga Mbusa okhulupirika wa Chipentekoste, musakhale opusa
kuti mungokhala waulesi, kuyembekezera kuti anthu am’dera lanu adzabwera ku
mpingo wanu. Kapena kuganiza kuti mamembala anu mwadzidzidzi adzakhala mboni ku
anzawo ndi okhala nawo chifupi. Monga Mbusa, mukhazikitse njira ndi kuyika
m’malo ndondomeko zokonzekeretsa mpingo kukachita utumwi wa mphamvu.


Mungathe kuchita izi pogwiritsa ntchito njira zosiyana-siyana
zochitira usodzi. Chisankho chanjira chitengera ndi malo amene mukupitako,
anthu amene mukufuna kuwafikira, komanso chitsogozo cha Mzimu Woyera. Nazi zina
mwa njira zimene mungagwiritse ntchito kukasodza anthu.


Mwambo wa Mapemphero Pafupipafupi


Kufikira otayika chikhale chapamtima cha mwambo wathu wa
mapemphero a la Mulungu. Nthawi zonse mudzikhala mukuganizira za anthu otayika
mu mpingo wanu. Ndipo mudzilalika mokhulupirika uthenga wabwino kwa iwo. Monga
Paulo, mudzikhala ofunitsitsa kulalikira “Yesu Khristu yekha ndi Iye
wopachikidwa” basi (1 Ako. 2:1-2). Nzomvetsa chisoni kuti membala
abweretse nzake ku mpingo kumene choonadi sichikulalikidwa. Uthenga uliwonse omwe
mungalalikire muphatikizemo kufotokozera dongosolo la chipulumutso ndi
kuyitanira anthu kwa Yesu. 


Kulalikira Munthu M’modzi Payekha


Kuphatikizirapo pa kulalikira uthenga wabwino mu mwambo
wathu wa mapemphero, mudzionetsetsa kuti mamembala anu akudziwa m’mene angagawanirane
uthenga wabwino ndi iwo amene ali kunja kwa mpingo. Kutumikira kwa otayika kwa mtundu
uwu,kumatchedwa kulalikira/kukopa m’modzimmodzi. Monga Mbusa, mungafune
kulimbikitsa mitundu iyi yakalalikidwe yochitidwa ndi munthu payekha. 


Kulalika khomo ndi khomo. Mukuchitira umboni koyenda
khomo ndi khomo kukopa anthu kwa Yesu, mamembala amaphunzitsidwa ndi
kutumizidwa apite khomo ndi khomo kuchitira umboni okopaanthu ndi kuwadziwitsa
kukhudzidwa kwa mpingo ndi moyo wawo. Adzipereke kupempherera zosowa zawo,
ndipo akhale okonzeka kugawana nawo uthenga iwo amene awonetsa chidwi.


Kulalikira kwa abwenzi. Uwaphunzitsenso ndi
kuwalimbikitsa ma membala kuti adzipempherera chipulumutso cha abwenzi awo.
Amupemphe Mulungu kuti atsekule mitima ya abwenzi awo ndi kupereka mwawi kwa iwo
kuti athe kugawana nawo uthenga wabwino. Mpingo ungathe kufuna kukhazikitsa
tsiku lapaderadera pa chaka lotchedwa “tsiku la abwenzi” pamene ma membala
adzilimbikitsidwa kuyitanira anzawo ku mpingo. Patsikuli, abwenzi onse
adzapatsidwe ulemu wapaderadera. Kenakano ulalikire uthenga wa chipulumutso ndi
kupereka mpata oti alandire Khristu ngati Mpulumutsi.


Kulalikira kudzera m’makhalidwe. Mukuyeneranso
kuphunzitsa anthu kuti zenizeni zake ka kulalikira kwa otayika sizochitika
kapena dongosolo, koma moyo umene mukukhala. Muyenerakuwalimbikitsa kuchitira
umboni ndi miyoyo yawo komanso umboni wamoyo wawo. Akhale okonzeka kugwiritsa
ntchito mwayi ogawana nawo uthenga ena pamene akukhala kudzera muzokumana nazo mmoyo
tsiku ndi tsiku. 


Misonkhano ya Ulaliki Yokopa Anthu


Misonkhano yolalikira kukopa anthu (nthawi zina imatchedwa
misonkhano ya Chitsitsimutso) ndi njira ina yabwino yotsogoleraanthu kwa
Khristu. Msonkhano wokopa otayikawo ukhoza kuyendetsedwa chonchi: Inu pamodzi
ndi atsogoleri anu mukonza masiku a msonkhano ndipo panthawi yoyenera, yambani kulengezetsa
kumpingo komanso m’dera lomwe kuchitikire msonkhanowo. Pamene nthawi yamsonkhano
yayandikira, mpingo uyambe kupemphera mwakathithi kupempherera nsonkhanowo.
Mamembala amalimbikitsidwa kuyitanira achibale, anzawo ndi oyandikana nawo ku
misonkhanoyi. Monga Mbusa, uonetsetse kuti amene wamuyitana kudzatumikira ali
ndi mtima pa otayika ndi kuthekera kolalikira uthenga wabwino. Muonetsetsenso
kuti mlalikiyo alalike uthenga mokhulupilika mumwambo uliwonse ndikupereka
mpata kwa anthu kuti apulumutsidwe. 


Mapemphero a Pa bwalo


Mukhozanso kufuna kutengera msonkhano okopa anthu kukulapa
m’makwalala. Mukhazikitse magulu olalikira ndikuwatumiza ku misika, ndi m’malo ena
amene kumapezeka anthu ochuluka. Akapangitse misonkhano yakanthawi kochepa
komayamphamvu. Mapempherowo aphatikizepo kuyimba nyimbo kuti zikope anthu
ochuluka, anthu kuperekera ma umboni achisomo cha Mulungu chakusintha kwa
miyoyo yawo ndi uthenga wachidule kutsatidwa ndi kuyitanira kuti alandire Khristu.


Kugawa Uthenga Olembedwa (matrakiti)


Njira ina yotsimikizika yogawira uthenga wabwino ndiyo kudzera
mukugawira anthu uthenga olembedwa. Mukhoza kukonza tsiku lotumiza anthu kumalo
osankhika kukagawa uthengaolembedwa mtimabuku. Mabuku amene mugawe akhale
osankhidwa bwino. Akhale okopa kuwawerenga komanso olembedwa bwino ndipo
awonetsere dongosolo la Mulungu la chipulumutso. Akhale ndi nkhani yokhudza
dzina la mpingo, malo, manambala a foni, komanso webusaiti ndi keyala ya imelo
ngati ilipo.


Kupemphera Moyendayenda


Mapemphero poyendayenda akhoza kugwiritsidwa ntchito kuti
titsekule malo atsopano okachitira umboni wa uthenga wabwino. Akhozanso
kugwiritsidwa kupangitsa okhulupirira kuti akhudzike mtima kukafikira otayika
m’deralo ndi Khristu. Mpingo ukhoza kusankha magulu a anthu awiriawiri kupita
m’malo osankhika. Pamene akuchita izi, akhale akupempha Mzimu Woyera kuti
ayende pa anthu okhala m’deralo, kutsekula mitima yawo kuti alandire uthenga
wabwino. Akhozanso kumamenya nkhondo ya uzimu, kulimbana, kutsutsana ndi
kumanga ziwanda zimene zagwira anthu mundende zaku uzimu ndi zakuthupi. 


Pamene maguluwa akuyendayenda m’deralo akupemphera, akhale
otseguka ku mwayi opemphera ndi anthu ndi kugawana nawo iwo uthenga wabwino.
Kupemphera mukuyendayenda m’dera ndi njira yabwino yokonzekeretsa nthaka
kukadzala mpingo watsopano.


Kufikira Anthu Kudzera M’njira Zofalitsira Mauthenga 


Ngati mpingo wanu uli ndikuthekera muzachuma, mukhozanso
kuganizirapo zogwiritsa ntchito njira zofikitsira mauthenga kwa anthu ochuluka
pakamodzi kulalikira uthenga. Mwayi wa njira zofikira anthu ochulukazi ndi
monga kulalikira pa wailesi komanso wailesi ya kanema. Intaneti, komanso
kulumikizana kwa anthu pa makina a intaneti zikhoza kugwiritsidwa ntchito
mwaukadaulo kufalitsa uthenga. Popanga dongosolo lofuna kufikira anthu moteromu,
mulingalirepo kuti ngati dongosolo lanu silikhala lachikokoka m’malo moti akopeke,
zikhoza kuwachotsera chidwi pa mpingo.


Kudzala Mpingo


Kafukufuku waonetsa kuti kudzala mpingo ndiyo njira yamphamvu
yofikira otayika ndi uthenga wabwino. Anthu ambiri amadzipereka kwa Khristu
m’mipingo yatsopano kusiyana ndi mipingo yokhazikika yakalekale. Kudzera
mukudzala mipingo, mpingo sumangokula muchiwerengero chokha, komanso
umafalikira m’dera lonse.[132]



Njira Zina Zaukatswiri


Ukuyenera kukhala okonzeka kulandira njira zina zaukadaulo
zofikira anthu otayika. Chofunikira kwambiri ndichakuti, monga Mbusa wa
Chipentekoste, nthawi zonse, udzikhala otseguka ku chitsogozo cha Mzimu Oyera
kulenga ndi kukonza dongosolo latsopano lofikira anthu.


MWAYI WOFIKIRA OTAYIKA


Paulo analimbikitsa a Khristu aku Aefeso kuti akhale
“akuchita machawi” (Aef. 5:16). Pamene nyengo zikusintha, mipata yatsopano
yofikira anthu otayika idzidzipezeketsa yokha. Monga Mbusa wa Chipentekoste,
ukuyenera kutsogozedwa ndikukhala okonzeka kuyankhapo kuzosowa pamene
zikudzuka. Tatengani zitsanzo zinayi izi za mwayi umene ungapezeke:


Kuvomera ku Mavuto


Mavuto amene amagwera anthu m’dera monga nkhondo, njala,
milili, chilala, mvula ndi mphepo yankuntho, dzombe ndi ngozi zina
zachilengedwe zimapereka mpata waukulu kwa mpingo ogawana nawo anthu uthenga
wabwino wa Khristu Yesu. Munthawi ya mavuto oterewa anthu amakhala akufunafuna
mayankho. Zotsatira zake mitima yawo imakhala yotseguka kwambiri kwa Ambuye.
Uthenga wa Chikhristu wa chikondi umapereka chiyembekezo kwa wovulala ndi
ozunzika munjira zoterezi. Munthawi zoterezi, inu ndi mpingo wanu mukhale
okonzeka kuwafikira ndi chikondi ndi chifundo. Muyang’ane njira zotumikirira
iwo amene ali ndi zosowa. Pamene mukuchita izi, gwiritsani ntchito mpata
umenewu kugawana nawo uthenga wabwino. 


Kufikira anthu a Chisilamu


Anthu a chipembedzo cha Chisilamu akuchuluka ndi kufalikira
mu Afirika monse. Chisilamu chochitila ena zantopola chikutenga malo,
chikuononga madela ena mu Afirika. Chifukwa cha ichi, Asilamu ochuluka
akukhumudwa ndi chipembedzo chawo. Mpingo wanu upeze njira zofikira asilamu
amene sakukhutira nacho chipembedzo chawochi. 


Kugwiritsa Ntchito Kulumikizana kwa Ubwenzi


Kulumikizana kwa ubwenzi monga achibale, abwenzi, oyandikana
nawo, ndi ogwira nawo ntchito kukhoza kukhala ngati mulatho wachikhalire
ofikira otayika ndi uthenga. Izitu ndi zotheka kwambiri makamaka kumadera
akumidzi ku Afirika. Kumeneko anthu amakhala moyandikana ndipo amakhala
olumikizana ndikugawana zinthu zambiri. Muchikhalidwe choterechi, kutembenuka
kwamtsogoleri m’modzi amene amamvera maganizo ake mderalo kumatha kupangitsa
kutembenuka mtima kwa anthu ena amene amadziwana naye. Kulalika kudzera mukulumikizana
kwa maubwenzi kuli ndi kuthekera kobweretsa anthu ochuluka kwa Ambuye ku Afirika.


Maubale Okhazikitsidwa Apaderadera


Kukhazikitsa ma ubale ofuna kupindula chinachake ndi mipingo
komanso mabungwe omwe ali ndi zolinga zofanana ndi zathu ikhoza kukhala njira
inanso yamphamvu yofikira otayika ndi uthenga wabwino. Izi zikhoza kukhala
zoona makamaka pamene tikugwira ntchito imene tonse tagwirizana mofanana kuti
titero. Mpingo wanu ukhoza kupanga ubwenzi ndi mpingo wina kapenanso bungwe
lomwe limagwira ntchito limodzi ndi mpingo kuchita dongosolo lapaderadera
lofuna kufikira anthu ena ake amene salabadiridwa monga ana amasiye, ana
oyendendayenda, kapena amene agweredwa ngozi zogwa mwadzidzidzi. 


ZINTHU ZOFUNIKIRA


Pamene pali machitidwe ochuluka pofuna kufikira anthu
otayika, kwa Mbusa wa Chipenetekoste, zinthu zitatu izi zofunikira zidzipezeka
nthawi zonse: Kulalika kwa uthenga wabwino, mphamvu ya Mzimu Woyera ndi
pemphero lokhudza pamtima.


Kulalika Uthenga Wabwino


Kuti tifikire otayika, uthenga wabwino ukuyenera kulalikidwa
(Marko 16:15; 1 Ako. 9:16). Paulo anadziwitsa, “aliyense amene adzaitana
pa dzina la Ambuye adzapulumuka” (Aroma 10:13). Kenako anafunsa mafunso angapo
osongoka: “Ndipo iwo adzaitana bwanji pa Iye amene sanamkhulupirire? ndipo
adzakhulupirira bwanji Iye amene sanamve za Iye? ndipo adzamva bwanji wopanda
wolalikira?” (v. 14). Palibe chipulumutso popanda kumva ndikukhulupirira
uthenga wabwino. Monga Mbusa wa Chipentekoste, udzikhala okonzeka nthawi zonse
kugawana nawo uthenga wabwino anthu otayika (Aroma 1:15-16). Ndipoukonzekeretse
mamembala ako kuchita chimodzimodzi. 


Mphamvu ya Mzimu Woyera


Pasapezeka ulendo okalalikira popanda mphamvu ya Mzimu
Woyera. Yesu analamulira ophunzira ake, “Mukani phunzitsanianthu a mitundu
yonse” (Mateyu 28:19). Koma poyamba anayenera kukhala munzinda kufikira
atavekedwa ndi mphamvu yochokera kumwamba (Luka 24:49; fanizila Machitidwe
1:4-8). Machitidwe oterewa a m’baibulo akupitilirabe mpakana lero. Poyamba kupatsidwa
mphamvu, kenakano kulalika.


Machitidwe a m’Chipangano Chatsopano olalikira kwa otayika
akukhudza kulalikira kodzozedwa kutsatilidwa ndi zizindikiro ndi zozizwa
zotsimikizira (Mat. 10:7-8; Marko 16:17). Sikungolalikira uthenga wabwino
kokha ayi, komanso mphamvu yake iwonetseredwe. Izi ndi zoona makamaka ku
Afirika. Anthu ambiri a ku Afirika, akuchokera m’madera amene muli kupembedza
mafano, ufiti, ndi zamatsenga. Amafunafuna chipembedzo chimene chili ndi
mphamvu kuposa mphamvu zakumidima 


Monga Mbusa wa Chipentekoste wa nzeru, ukuyenera kutsindika
za ubatizo wa Mzimu Woyera, utumiki wa mphamvu, ndi chionetsero cha mphatso za
Mzimu kumisonkhano yolalikira otayika mawu. Komabe mukuyenera kukhala osamala
kuti uthenga wabwino usayikidwe pambali kapena kupeputsidwa chifukwa choti anthuakungofuna
zozizwa ndi zizindikiro.


Pemphero loonadi 


Pomaliza, chochitika chilichonse pampingo chokhudzana ndi
kukalalika kwa otayika chisambitsidwe m’pemphero. Pemphero limenero ndiye
chifungulo cha kuchipambano kukulalika kwa otayika. Chochitika chilichonse cha
kulalika kwa otayika chimachokera pa ichi (pemphero). Mupemphero, timayitanira
pa Ambuye kuti adzaze okhulupirira ndi mphamvu, kutsogoza mapazi awo, kudzoza
ulaliki wawo, kuchita zizindikiro ndi zozizwa, ndi kutsekula mitima ya iwo
akumva uthenga olalikidwa (fanizilani Machitidwe 4:29-30).


____________________


Kufikira otayika ndi uthenga kuli pa mtima pachifukwa
chimene mpingo ulipo. Palibe mpingo umene ungadzitchule kuti ndi wa
Chipentekoste pamene ukulephera kufikira miyoyo yotayika mu mphamvu ya Mzimu
Woyera. Potero, monga Mbusa weniweni wa Chipentekoste udzitsogolera mpingo wako
molimba mtima kufikira otayika ndi Khristu.


 







~ Mutu 38 ~



Kutumikira Dera Lanu


 


Mbusa wa mpingo waung’ono wa Chipentekoste ku Mmawa kwa
Afirika anasunthidwa ndi Mzimu Woyera kuti ayambitse sukulu ya pulayimale
m’kalasi ya pa mpingo wake. Anachitira umboni, “Tinkangofuna kuti tithandize
ana opezeka m’dera lathu kupeza maphunziro abwino. Timangofuna tichitepo mbali
yathu kuthana ndi kusadziwa kulemba ndi kuwerenga komanso umbuli m’dera lathu.”
Chingakhale analibe ndalama, komanso anali asanayendetsepo sukulu, abusawo anakhulupirira
kuti Mulungu anawayankhula. Mwa chikhulupiriro anapita chitsogolo ndiganizolo. 


Pozindikira kuti sukuloyo ifuna malo osungilamo katundu
ophunzitsira, abusa anachotsa makabati a kunyumba kwawo ndikuwabweretsa
kusukuluyi. Kenako anagulitsa katundu wawo wamnyumba ndalamazo ndikugulira polembera,
mabuku ndizipangizo zomangira. Kenakano anayambapo ntchito yokhazikitsa
masomphenya awo asukulu. Popeza sukuluyi sidakakwanitsa kulipira mlonda, iwo
anadzipereka kugwira ntchito yolondera. Munthawi yonseyi, amakhulupirira
Mulungu kuti awachilikiza ndi kuwatsogolera. Pang’ono ndi pang’ono, sukulu inachitabwino
ndi kukula. 


Pamene anthu a m’derali amayang’ana Mbusayu
akuthamangathamanga, anasunthika ndi masomphenya ake ndikukhudzika kwawo ndi
umoyo wa anthu a m’derali. Chifukwa cha ichi, anayamba kupereka ndalama
zothandizira sukuluyi. Popita nthawi, Mulungu anapanga njira kuti mpingowu umange
zipinda zina zowonjezera. Zipinda zatsopanozi anazimanga kolingana ndi mulingo
wa boma. Posakhalitsapa, sukuluyi yagula malo ena oonjezera kuti akuze
sukuluyi. Abusa analengeza, “Tikukonza zoti timange zipinda zochuluka ndi malo
oti ana adzisewererapo. Sitinafikebe pamene Mulungu akufuna kuti tifike, koma
Mulungu ndi okhulupilika ndipo akutithandizira kupita chitsogolo. Sukulu yathu
ino ndi imodzi mwasukulu zapamwamba m’dera lathu lino tsopano.” 


Muzonse anachita, abusa ndi ogwira ntchito kusukuluyianakhalabe
oona kumaitanidwe a Khristu ogawa uthenga kwa otayika. Chifukwa cha ichi,
ophunzira ambiri anakhala a Khristu. Kuphatikiza apo, mafuno abwino amene
anabwera chifukwa cha sukuluyi, anatsegula mitima ya makolo ambiri ndipo ambiri
analandira Yesu. Mulungu anagwiratsanso ntchito sukuluyi kufikira miyoyo ya
Asilamu oyandikira sukuluyi ndi umboni wa Khristu 


Ichi ndi chitsanzo chimodzi cha njira zina zochuluka za
m’mene inu monga abusa a Chipentekoste mungatsogolere mpingo wanu kuti
usamalire dera lanu. Mutu uno uwunikira phunziro limeneli. Ukhazikitsa maziko a
Baibulo a utumiki ofikira zigawo zonse za moyo wa munthu; mzimu, moyo ndi
thupi. Mutu uno uperekanso maganizo pazinthu zomwe mpingo wanu ungatengere nawo
mbali pachisamaliro kudera lanu.


ZOMWE BAIBUBULO LA LAMULIRA


Muzokambirana za utumwi, funso limene limafunsidwa nthawi
zina ndi lakuti: Kodi chofunikira kwambiri ndichiti pakati pa kulalika uthenga
kwa otayika ndi kusamalira osowa? Yankho ndilakuti, ngakhale kuti palibe
chofunikira koposa kutsogolera wina kwa Yesu, mpingo udzichita zonse, usodzi
kudera komanso kusamalira osowa kuderako. Zonsezi zikuonetsera kudza kwa Ufumu
wa Mulungu. Pamene mpingo wa Chipentekoste wachita bwino pakutsogolera anthu
kwa Khristu, ndi kudzala mipingo yatsopano, sunachite bwino kwenikweni
pakusamalira opwetekeka 


Monga Mbusa weniweni wa Chipentekoste, upewe kuchita zinthu
ziwiri zolakwika. Choyamba, pewa kulalikira uthenga usakulabadira mavuto
akuthupi a wanthu amene akuzungulira. Komanso, upewe kusamalira anthu kuzosowa
zawo zakuthupi popanda kugawana nawo uthenga wabwino. Winawake adalemba bwino
kuti “sitinakwanitse kulalikira uthenga wamphumphu wabwino mpakana titaonetsera
chikondi cha Khristu.” Tiyeni tione bwino lomwe chimene Baibulo limanena za
nkhani yofunikirayi. 


Kutsata Chitsanzo cha Yesu


Yesu ndiye chitsanzo chathu pa utumiki. Iye amatumikira munthu
yense wathunthu, mzimu, moyo komanso thupi. Pamene Yesu amayamba utumiki wake,
analengeza cholinga chake. Mzimu wa Ambuye uli [ali] pa Ine” ananena, “chifukwa
chake Iyeanandidzoza Ine kuti ndiuze anthu osauka Uthenga Wabwino:anandituma Ine
kulalikira am’nsinga mamasulidwe, ndi akhungu kuti apenyenso, kutuLutsa ndi
ufulu ophwanyika, kulalikira chakachosankhika cha Ambuye (Luka 4:18-19).
Potero, utumiki wa Yesu umadziwika ndi kulalikira uthenga wabwino komanso
kusamalira zosowa za anthu.


Mpingo wa m’buku la Machitidwe unatsatira machitidwe amene
Yesu anakhazikitsa. Analalika uthenga, kuchiritsa odwala, kutulutsa ziwanda,
ndi kusamalira osowa. Chitsanzo chimodzi chosamalira osowa ndi kukhudzika
kumene anaonetsa pa amayi amasiye a Chihelene ku Yerusalemu (Machitidwe 6:1).
Chitsanzo china ndi kuyankhapo kwa mpingo waku Antiokeya kwa oyera mtima a
njala aku Yerusalemu. Atamva mawu a uneneri wa Agabu, “ndipo ophunzira, yense
monga anakhoza, anatsimikiza mtima kutumiza zothandiza abale akukhala mu Yudeya;
ichinso anachita, natumiza kwa akulu mwadzanja la Barnabasi ndi Saulo (Mach.
11:29-30).


Zochita Ziwiri Zikuluzikulu


Yesu anasiyila mpingo wake ntchito ziwiri zikuluzikulu.
Imodzi imatchedwa Kutuma Kwakukulu (Mat. 28:2818-20); yachiwiri ikutchedwa
lamulo lalikulu/loposa onse (Mat. 22:34-40). Monga Mbusa okhulupirika wa
Chipentekoste utsogolere mpingo wako kumvera zonsenzi. Mu lamulo lalikulu,
anatilamulira ife kuti,“mukani, phunzitsani anthu a mitundu yonse.” Mu lamulo
lalikulu, anatilamulira ife kukonda Mulungu mwapamwamba ndi kukonda anzathu
monga ife eni. Mufanizo la Msamariya Wachifundo, Yesu anaphunzitsa kuti mnansi
akhoza kukhala wina aliyense amenetakumana naye ndipo akufunika thandizo lathu
posatengera mtundu wake kapena chipembedzo. Msamaria wa chifundo anatsimikizira
kuti anali mnansi wabwino poyima ndi kuthandiza munthu wovulazidwa. Yesu
akutilamulira ife, “pita nuchite iwe momwemo” (Luka 10:37).


Kuunikira kwina kwa Baibulo


M’malo ena angapo, Baibulo limatiuza ife kuti tisamalire iwo
amena ali osowa. Mwachitsanzo, Yakobo analemba, “Mapembedzedwe oyera ndi
osadetsa pamaso pa Mulungu ndi Atate ndiwo: kucheza ndi ana amasiye ndi akazi
amasiye m'chisautso chao, ndi kudzisungira mwini wosachitidwa mawanga ndi dziko
lapansi” (Yakobo 1:27). Yesu anaphunzitsa kuti pakutumikira kwa iwo ali ndi zosowa
(ndiye kuti., anjala, aludzu, amaliseche, odwala, osowa pokhala, ndi andende), tikutumikira
Khristu (Mat. 25:31-40). Pakulephera kuwasamalira iwo, tikunyalanyaza Khristu
(vv. 41-46). Pamene mukutumikira kuzosowa za anthu zakuthupi, musamaiwale kuti
wina aliyense ali ndi moyo umene udzakhala mpakana kalekale kumwamba kapena
kugehena. Usamalephere kugawana nawo uthenga wabwino ndi kuwapatsa mpata oti
alandire Yesu.


KUFUNIKIRA KWA KUTUMIKIRA ZOSOWA ZA ANTHU A M’DERA LATHU


Pali phindu lochuluka kwa mpingo wa Chipentekoste m’kutumikira
zosowa zam’dera lanu. Tiyeni tiwone ziwiri:


Zimamkondweretsa Mulungu


Mulungu amakondwera pamene ana ake atumikira zosowa za
m’dera lawo ndikuwafikira ndi chifundo kwa iwo akukhala malo ozungulira. Tikatero
ndiye kuti tikuonetsera chikhalidwe chokonda cha Mulungu ndipo tikutsatira
chitsanzo cha Yesu amene anachiritsa onse amene anabwera kwa iye (Mat. 8:16). Mu
uthenga wake wa paphiri, Yesu anati, “Munamva kuti kunanenedwa, Uzikondana ndi
mnansi wako, ndi kumuda mdani wako: koma Ine ndinena kwa inu, Kondanani nao
adani anu, ndi kupempherera iwo akuzunza inu;kotero kuti mukakhale ana a Atate
wanu wa Kumwamba; chifukwa Iye amakwezera dzuwa lache pa oipa ndi pa abwino, namavumbitsira
mvula pa olungama ndi pa osalungama” (Mat. 5:43-45). Yesu akuti tikonde ndi
kufunafuna kudalitsa aliyense― kuphatikizapo adani athu. Tikachita izi,
tidzakhala ngati atate athu wakumwamba, ndipo zochita zathu zidzakondweretsa
Mulungu.


Zimatsekula Makomo


Kutumikira zosowa za anthu a m’dera lathu sikumango kondweretsa
Mulungu kokha, kumaumba mafuno abwino pakati pa mpingo ndi anthu am’deralo.
Pamene anthu a Mulungu awonetsa chikondi kwa ena, anthu amaona, ndipo amayamba
kuona mpingowo ndi diso labwino. Yesu adachiritsapo munthu osayankhula. Pamene
anthu adamva za mchitidwe wachifundo oterowu, anadabwa kwakukulu nanena, “Wachita
Iye zonse bwino; angakhale ogontha awamvetsa, ndi osalankhula awalankhulitsa”
(Marko 7:37). Pamene anthu anaona kuti Yesu amawasamalira, mitima yawo inatembenukira
kwa Iye. Pamene mpingo wanu udzayamba kutumikira ndi kudalitsa anthu m’dera
lanu, anthu adzanena, “anthu abwino aja” pamene anthu akunja adzayamba kuona
mpingo wanu mokoma, makomo adzatseguka kukulalika uthenga wabwino. 


KUZINDIKIRA ZOSOWA


Kutumikira zosowa za anthu a m’dera lanu kumayamba ndi kuzindikira
zosowazo kenako ndikuyambapo kuthandiza. Nazi njira zingapo zimene mpingo wanu
ungachite potumikira anthu m’dera lanu:


Sukulu za Chikhristu 


Sukulu za Chikhristu ndi njira yotsimikizika imene mpingo
ukhoza kutumikira anthu okhala mozungulira mpingowu ndikupititsa patsogolo
uthenga wabwino. Mipingo yambiri ya Chipentekoste, ponseponse mu Afirika ikudalitsa
anthu ozungulira pokhazikitsa sukulu. Ena anakhazikitsa sukulu za pulayimale
m’malo osalidwa. Ena anayambitsa sukulu kuti zipereke kusintha kumadera kumene
kwachuluka sukulu zachikunja kapena za Chisilamu. Sukulu zimachita bwino
makamaka m’madela amene anthu ake ndi ouma mtima ku uthenga wabwino. Mpingo
umene sungakwanitsekukhazikitsa sukulu ukhoza kuyamba ndi kupeza anthu
ongodzipereka pakati pa mamembala kuti aphunzitse ana mwa ulele ndikuthandizira
pamaphunziro awo.


Ntchito Zikuluzikulu M’dera


Mipingo ina ya Chipentekoste ikudalitsa madera awo kudzera
muntchito zabwino zimene akuchita m’maderawo. Akumaona chosowa m’dera, kenakano
n’kupanga dongosolo kuti athane ndivutolo. Mwachitsanzo, mpingo ukhoza
kudzipereka kupentanso khoma lachipatala chaching’ono. Kapena kukonzetsa mazenera
ndi magalasi osweka pa sukulu yam’deralo. Kapena kukonzetsa denga lodontha pa
nyumba ya mzimayi wa masiye. Pa mpingo wina wake, azibambo anakhazikitsa gulu
lomwe analitchula kuti Asamaliya a Loweruka. Loweruka lilonse mamembala a
mpingowu amapita kukathandiza amayi amasiye ndi anthu ena osowa ndi
ntchitozosiyanasiyana. Pali njira zochuluka zimene mpingo ungatumikilire anthu
a m’dera lake ndi ntchito zoterezi.


Zaumoyo


Madera ambiri mbali zonse mu Afirika amasowa chisamaliro
chokwanira cha zaumoyo. Kutengapo mbali pa chosowa chimenechi, mpingo ukhoza
kukhazikitsa chipatala m’deralo. Kugwiritsa ntchito kudziwika kwake, mpingowu
ukhoza kuitanitsa ogwira ntchito zaumoyo pachipatalapo. Kapenanso, poyambirira
mpingo ukhozakulimbikitsa mamembala ake kuti adzisamalira anthu. Akhoza
kuyang’anayang’ana m’dera lozungulira anthu amene ali ndi zosowa zakuthupi.
Angathe kumawathandiza kudzera mukuwapempherera machiritso, kuwatonthoza
komanso thandizo la zachuma. 


Madzi a Ukhondo


Kutengera pa chiwerengero champingo wanu ndi kuthekera kwake
pa chuma, mpingo wanu ungafune kupereka madzi a ukhondo kudera lanu posonkha
ndalama zokumbira chitsime kapena kukonzetsa chitsime choonongeka.


Kudyetsa ndi Kusamalira Ana


Kunyentchera kwa ana ndi vuto lalikulu m’madera ochuluka mu
Afirika. Kumakhudza kakulidwe kathupi ndi ubongo wa miyanda miyanda ya ana ndi
achinyamata, ndipo zotsatira zake zimakhudza munthu moyo wake onse. Mipingo ina
ya Chipentekoste inakhazikitsa dongosolo lomapereka chakudya kwa ana kamodzi
patsiku. Ena anayamba ntchito yomasamalira ana popereka ndalama zochepa. Ndondomeko
zimenezi zimapereka mpata kwa makolo kuti akhoza kupita kuntchito uku akudziwa
kuti ana awo akusamalilidwa bwino. Dongosolo lodyetsa ndi kusamalira anawa
limapereka mwawi kumpingo ogawa uthenga wabwino kwa makolo ndi ana omwe. Izi zimapereka
mpata ku mpingo ophunzitsa ana chikhalidwe cha umulungu. 


Kupereka Thandizo Lolipilira Ana Sukulu


Ana ndi achinyamata ochuluka mu Afirika ndi anzeru komanso
achidwi ndisukulu, komabe makolo awo sakwanitsa kulipira malipiro a sukulu.
Mpingo wanu ukhoza kuthana ndi vuto limeneli pokhazikitsa dongosolo
lomalipilira ana anzeru malipiro a sukulu. Izi zidzawathandizira iwo kuti
akwaniritse maloto awo ndikupeza luso loyenelera kutukula miyoyo yawo komanso
kutukula dela lawo. 


Kukuza Achinyamata


Achinyamata amu Afirika amayimilira tsogolo la dziko la Afirika.
Nzomvetsa chisoni kuti ambiri a iwo akuthera kudziononga ndi mankhwala ozunguza
ubongo ndi zikhalidwe zina zoipa. Mpingo wanu ukhoza kuthandizirapo pa chosowa
chimenechi pokhazikitsa ndondomeko zopereka zochita zaphindu kwa achinyamata. Zochitikachitikazi
zikhoza kukhala monga zamakwaya, matimu amasewera, ndi zina zothandizira mbali zonse
zamunthu. Ogwira ntchito/otumikira akhoza kugwiritsa ntchito zochitikachitika
za achinyamatazi kuphunzitsa mfundo zofunikira kuti akule ngati mzibambo kapena
mzimayi waMulungu. Ndondomeko zimenezi zikhozanso kupereka mpata ogawa uthenga
wabwino kwa achinyamata ndikuwatsogolera kwa Khristu.


Maphunziro a Akuluakulu


Anthu akuluakulu ochuluka sanapeze mwayi ophunzira sukulu ya
pulayimale kapena sekondale. Mpingo wanu ukhoza kukwaniritsa chosowa chimenechi
pokhazikitsa maphunziro kwa anthu achikulire. Maphunzirowa akhoza kuphatikiza
zinthu izi:


Maphunziro akuwerenga ndi kulemba. Mpingo ukhoza
kuyamba makalasi osalekeza ophunzitsa anthu akuluakulu kuwerenga ndi kulemba.
Kuphunzira luso limeneli kudzaonjezera m’mene amadzionera kulemelera kwao ndi
kuwathandizira kuti apeze ntchito zabwino. Izi zidzathandizira kupititsa
patsogolo moyo wa anthu m'dera lonselo. Ziwakonzekeretsa kuwerenga Baibulo ndi mabuku
ena a uzimu amene mpingo ungamagawe kwa iwo. Mpingonso ukhoza kukhazikitsa
kalasi yophunzitsa chiyankhulo chachiwiri monga chizungu, chifalansa kapena
chipwitikizi.


Kupititsa patsogolo Mabanja. Mabanja ochuluka mu
Afirika sakhalitsana bwino, ndipo kuthetsa maukwati kukuchuluka. Anthu a
pabanja akuyenera kudziwa mfundo za m’Baibulo zokhudza ukwati. Izitu ndizoona
kunja ndimkati mwatchalitchi momwe. Pofuna kuthana ndi vuto limeneli, pofunika
kukonza kalasi kapena maphunziro a zam’banja ndi kuitana aliyense ngakhale
sapemphera nanu. Mamembala anu akhoza kuyitana abwenzi ndi anzawo osapulumutsidwa
kudzakhala nawo pa maphunziro amenewa. Izi zingathandizire iwo kuti azindikire
cholinga cha Mulungu pa banja lawo. Panthawi yamaphunziroyi, uthenga wabwino
ulalikidwe, mabanja apatsidwe mwayi olandira Yesu monga mpulumutsi wawo. 


Maphunziro akayendetsedwe kabizinezi. Ngati nkotheka,
mpingo wanu ukhoza kuyamba kuphunzitsa anthu akulu msinkhu m’mene angayambire
ndi kukuza bizinezi komanso kukhala adindo, kuphatikizapo kufunikira kokhala
ndi khama pantchito.


Njira zabwino zamalimidwe. Kumadera akumidzi, mpingo ungathe
kufuna makalasi kapena misonkhano pa njira zabwino zochitira ulimi. Akatswiri
pa ulimu akhoza kuitanidwa kutiadzaphunzitse pamaphunzirowa.


Njira Zina


Izi ndi njira zochepa chabe zammene mpingo wanu ungatumikilire
anthu a m’dera lake. Mzimu Woyera angathekukutsogolerani kunjira zina ndi
ntchito zina zomwe sizinatchulidwe pano zam’mene mungatumikilire anthu.


KUMEMEZA MPINGO


Mukhoza kumafunsa kuti “Kodi ndingatani monga ine Mbusa wa
Chipentekoste kuti ndikhazikitse ntchito zotumikira anthu a m’dera lathu?”
Monga mtsogoleri osankhidwa ndi Mulungu, mukuyenera kukhala patsogolo.
Mukuyenera kuyambitsa masomphenyawo, kukonza ndondomeko ndi kuyang’anira kagwiridwe
ka ntchito yonse monga mwa dongosolo lomwe mwakhazikitsa. Kuti mukhazikitse
dongosolo labwino la zochita, lingalirani zinthu izi:


Onani Chosowa


Yesu anaona chosowa poyamba. Anawona kuzunzika kwa anthu
amene anamuzungulira ndipo “anagwidwa mtima ndi chisoni chifukwa cha iwo popeza
anali okambululuka ndi omwazikana, akunga nkhosa zopanda mbusa” (Mat. 9:36). Kenakano
anakhazikitsa dongosolo. Anapempha ophunzira ake, “chifukwa chake pempherani
Mwini zotuta kuti akokose antchito kukututa kwake” (v. 38). Panthawi imeneyi,
Yesu anawauza iwo, “Kwezani maso anu, muyang’ane m’minda, kuti mwayera kale kufikira
kumweta”(Yohane 4:35). 


Kumbukirani, musanayambe kukhazikitsa dongosolo loti mulichite,
monga Yesu, muyambe kaye mwaona chosowa. Pamene mwaona chosowa, mpamene
mungathe kuthandiza mpingo wanu kuti uchite chimodzimodzi. 


Dziwani Chifuniro Cha Mulungu


Pamene mwaona zosowa zochuluka mudera lanu, mukuyenera
kumufunsa Mulungu, “Kodi ndi zosowa ziti mwa izi mukufuna mpingo wathu
uzikwaniritse?” Ngati mudzatsekula mtima wanu kwa Mzimu Woyera,
adzakutsogolerani. Adzaika mtolo umene udzakulira kulira pamtima panu ndi
kukuonetsani kuti ndizosowa ziti mukuyenera kuzifikira. 


Pangani Zinthu Zosavuta


Pamene muyamba kupanga dongosolo la ndondomeko yatsopano,
chitani zinthu zophweka poyambirira. Mukuyenera kuyamba ndi ntchito yosavuta
kuyikwaniritsa. Pamene mamembala a mpingo wanu awona chipambano pa ntchito
yaying’onoyi, adzatakasika kuchita ntchito yovutirapo.


Yambanipo Ntchito


Pamene Mzimu wakusonyezani kuti nthawi yakwana, nthawi
yomweyo yambanipo kukhazikitsa ndondomekoyo kudalira Mulungu kuti
akutsogolerani pa ndime ina iliyonse. 


Chitani za Uzimu


Pamene mukutsogolera mpingo kusamalira zosowa za anthu
zakuthupi, muonetsetse kuti simukunyalanyaza zosowa zaku uzimu. Khristu
akhalebe chikatikati cha dongosolo lililonse ndi zochita zonse. Inu pamodzi ndi
amene mukugwira nawo ntchito mudzipemphera pafupipafupi, kuonetsetsa kuti
mukhalebe odzala ndi Mzimu Woyera. 


Limbikitsani Mpingo Onse Kutengapo Mbali


Musayerekeze kuchita ntchito yonse nokha. Koma, mumemeze
mamembala a mpingo wanu kuti atengepo mbali. Aliyense akhoza kutengapo mbali
mwanjira inayake. Monga Mbusa wa Chipentekoste, mupeze mphatso zimene Mulungu
anawapatsa mamembala ndi kuwalimbikitsa kuzigwiritsa ntchito kudalitsa ntchito
ya Mulungu.


Dalirani Mulungu Kupereka Zofunikira


Pomaliza, mudalire Mulungu kuti akwaniritsa zofunikira zanu.
Musadikilire mpakana zonse zofunikira zitapezeka kuti muyambe ntchito.
Mukatero, simungayambe. Monga anachitira Mbusa uja tamuona kumayambiliro a mutu
uno, muchite zimenemungakwanitse kolingana ndi zimene mulinazo, ndikudalira
Mulungu kuti akwaniritsa zinazo. Ngati mukhale omvera kwa Mulungu, ndikukhalabe
okhulupilika ku masomphenya amene Mulungu wakupatsani, adzakwaniritsa zosowa
zanu zonse (Afilipi. 4:19).


 







~ Mutu 39 ~



Kudzala Mipingo Yatsopano


 


Charles anali ophunzira utumiki ku Sukulu ya Baibulo ku
M’mawa kwa Afirika. Tsiku lina anati kwa mphunzitsi wake, “ndisanamwalire,
ndikufuna ndidzadzale mipingo yokwana zana (100) pakati pa anthu a mtundu
wanga.” Mtolo wokadzala mipingowu unabadwa mumtima mwake pamene amayenda ndi
magulu a utumwi ochokera ku Baibulo sukulu. Gululi linali litadzala mipingo
ingapo kumadera a kumidzi pakati pa magulu a anthu amene anali asanafikilidwe.
Munthawi imene amayenda kukadzala mipingoyi, Charles anaphunzira njira
zatsopano zakadzalidwe ka mipingo yatsopano.


Pamene mpingo wa Assemblies of God unabwera koyamba kudziko
lake, anayamba kugwira ntchito pakati pa anthu a mtundu wake. Komabe, patapita zaka
zochuluka kunali matchalitchi ochepa chabe pakati pawo. Iye anatsiliza
maphunziro ake a Baibulo zaka khumi kudza mphambu zisanu ndi chimodzi (16)
zapitazo. Lero, Charles anakwanitsa kukadzala mipingo yopitilira makumi atatu
(30). Kudzera muchikoka chake monga mtsogoleri wa mpingo, wapangitsa kuti
mipingo ina yoposera makumi asanu (50) idzalidwe. Yonse pamodzi ikupitilira
makumi asanu ndi atatu (80). Tsopano Charles waunikiranso mulingo wamatchalichi
amene akufuna kudzala. Iye akulumbira kuti, “ndikufuna ndidzale matchalitchi
mazana awiri (200) atsopano muzaka khumi (10) zikubwerazi”


Monga momwe amayi athanzi amabereka ana, chimodzimodzinso
mipingo yathanzi imadzala mipingo ina. Mpingo uliwonse ukhale odzala mipingo.
Mutu uno uwunikila m’meneBaibulo limayikila poyambirira kudzala mipingo,
zitsanzo zakadzalidwe ka matchalichi, mpingo monga gulu la atumwi, mipingo ya
utumwi yodzazidwa ndi Mzimu Woyera, mfundozamipingo yodzalidwa ndi anthu
akomweko, ndi njira zimene Mbusa wa Chipentekoste angatsatire kuti adzale
mipingo. 


KUFUNIKIRA KWA MALEMBA


Yesu anati, “ndidzamanga mpingo wanga” (Mat. 16:18). Analamuliranso,
“Mukani phunzitsani anthu a mitundu yonse” (28:19). Wina adanena, “Yesu
sanatilamulire ife kuti tidzale mipingo, anatilamulira ife kuti tipange
akuphunzira.” Komabe, onetsetsani mmene ziganizo zili m’mwambazi
zikulumikizilana. Kodi wina angapange bwanji ophunzira popanda kudzala mpingo,
ndipo wina angadzale bwanji mpingo weniweni popanda kapanga ophunzira? Kufikira
otayika popanda kuwakhazikitsa iwo m’mau kuli ngati kubereka mwana ndikumusiya
patchire. Kudzala mpingo ndikofunikira kuti ntchito ikhazikike komanso kuti okhulupirira
akule.


Atumwi, atumiki ndi ogwira ntchito mu Chipangano Chatsopano
anali otsimikizika pakukhazikitsa mipingo. Petro, Yohane, Filipo, amuna aku
Kupro, ndi Kurene, Barnabasisi, Paulo, Yohane otchedwa Marko, Sila, Luka,
Timoteo, Prisika, Akwila, Gayo, Aristariko, Erasto, ndi Tito, pambali pa ena,
onse anachita nawo zodzala mipingo. Amuna ndi akazi amenewa amatsatira lamulo
la Khristu loti akapange ophunzira ndipo pochita izi, anadzala mipingo. Monga
abusa a Chipentekoste, tikuyenera kuchita chimodzimodzi.


ZITSANZO ZAKADZALIDWE KA MPINGO


Mbusa wachisodzera nthawi ina anayankhulapo kwa mtsogoleri
wake wa boma (distrikiti) lake zokadzala mpingo mu tawuni ina yake. Msogoleriyu
anayankha, “Mulungu sanandiuze kuti ndikadzale mpingo kumeneko koma ngati
ukufuna kudzala, pita. Ngati ikakhazikike, tidzadziwa kuti chinali chifuniro
cha Mulungu. Zikakanika, tidzaziwa kuti sichinali chifuniro chake.” Pakumva
kuti Mzimu akumutsogolera, Mbusa wachinyamatayu anapita kumalo kuja
ndikukadzala mpingo wake oyamba. Kuchokera pa nthawi imeneyo, wadzala mipingo
yoposa makumi awiri (20).


Mu Afirika yense, amuna ndi akazi ambiri pakumva mayitanidwe
kuti akadzale mpingo, anachita chimodzimodzi. Akwanitsa kudzala mipingo paokha,
popanda thandizo kuchokera kwa wina aliyense wakunja. Mchitidwe uwu utha
kutchedwa “ukadziotche.” Zili ngati bambo kuphunzitsa mwana wake kusambira
pomuponyera pathawale lakuya popanda kumuphunzitsa kapena kumulangiza kaye.
Pamene mipingo yambiri inayambidwa mnjira imeneyi, sinjira yabwino. Odzala
mpingo anachitira umboni ku chimenechi. “Ndinaphunziradi zambiri kuchokera ku
mpingo oyamba omwe ndinadzala,” anatsimikizira. “Chinthu chimodzi ndinaphunzira
ndichakuti sindikufunanso kudzala mpingo wina opanda gulu la anthu ogwira nawo
ntchito odzipereka.”


Kudzala mpingo ndi gulu lothandizira ndi mtundu wa kadzalidwe
ka mpingo umene uli ndi ubwino ochuluka. Tangolingalirani kuti, m’malo motumiza
anthu awiri kuti akadzale mpingo, nkutumiza gulu la anthu khumi kapena kuposera
apo. Gululi likhoza kuphatikizapo Mbusa watsopano ndi mkazi wake, wotsogolera
malambiro, banja lokhwima kuti lizikathandizira kuchita zinthu mwachikulu, ndi
anthu othandizira ana ndi achinyamata. Gululi limapereka thandizo lazachuma komanso
kuwalimbikitsa pazochitika odzala mpingowo. Kachitidwe kodzala mpingo ndi gulu
lothandizira kamathandizira kuti mpingo ufike pokhwima mwansanga. Posakhalitsa,
mpingowo umafika poti ukhoza kukadzalanso mipingo inzake. 


Kachitidwe kogwiritsa ntchito gulu kukadzala mpingo kamatha
kutenga maonekedwe osiyanasiyana. Manthu wa mpingo amatha kubereka mwana
(mpingo wina) potumiza Mbusa amene amathandizira Mbusa wamkulu ndi anthu ena
kudera loyandikana nalo. Mpingo waukuluwu ukhozano kumapereka uphungu ndi
chisamaliro kufikira mpingo watsopanowu utakhazikika. Paulo ndi gulu lake la
utumwi ndi zitsanzo zabwino za mtundu umenewu okhala ndi gulu lothandizira
limene limayenda ku malo kumene kunali kusanafikiridwe ndi uthenga ndi kudzala
mipingo mmalo oti Khristu sakumudziwa. 


Ena anakhazikitsa dongosolo lothandizira odzala mipingo kwa
chaka kapena zaka ziwiri pamene akupanga zodzala mpingo watsopano. Akatelo,
thandizo lija amalichepetsa kenako ndikuliyimitsa pamene okhulupirira
atsopanowa akula kukhala ophunzira odzipereka otha kupereka chakhumi chokwanira
kuyendetsera ntchitoyo. Mitundu ya kadzalidwe ka mipingo ikuphatikizapo iyi: 


·        
Kulera: Mpingo waukulu umakadzala mpingo waung’ono monga
tafotokozera pamwambapa.


·        
Kuyambitsa: Oyambitsa kudzala mpingo amatumizidwa kudera
latsopano kuti akadzale mpingo.


·        
Kudzilekanitsa: Gulu laanthu lomwe limachokera kutali
kapena kudera kumene kuli anthu amitundu yosiyana siyana kuzasonkhana nawo ku
mpingo waukulu limapempha chilolezo choti adzilekanitse ku mpingo waukulu
ujandikukhala mpingo watsopano.


·        
Milaga: Milaga yomwe imakumana kumbali ina ya mzinda
imasanduka kukhala mipingo.


·        
Mipingo yogwirizana nayo: Mipingo ya pasekishoni, padistrikiti,
kapena yam’dziko lonse imagwirizana zodzala mipingo.


·        
Sukulu Ya Baibulo. Sukulu yosula azibusa amasonkhanitsa
ophunzira kukadzala mipingo yatsopano.


·        
Njira Zina: Njira zina zaluso zingapangidwe kuti mpingo
udzalidwe.


 


Njira iliyonse imene wina angagwiritse ntchito, kudzala
mpingo siyophweka. Zimasowekera kudzipereka kuchokera kwa Mbusa watsopanoyo,
banja lake ndi gulu lomwe akutsekula nalo mpingowo. M’dani sakondwera kuti
mipingo yatsopano idzalidwe chifukwa imalowelera m’mdera lake (Mateyu. 12:29). Adzalimbana
kutsutsana ndi mpingo odzalidwawo (Aefeso 6:12). Komabe, odzala mpingo wa
Chipentekoste, ali ndi Wamkulu okhala mkati mwake kumthandizira kuti apambane
(1 Yohane 4:4). 


Monga Mbusa wina aliyense wa Chipentekoste, upemphere
ndikukonza dongosolo la mmene ungatsogolere mpingo wako kukadzala mipingo
yatsopano, koyandikana nanu kapena kumadera ena osafikilidwa mdziko lanu,
angakhalenso kunja kwa dziko lanu mu Afirika kapenanso kudziko lonse lapansi. 


MUDZI WA UTUMWI


Mpingo wa thanzi ndi mpingo opereka. Mpingo wa thanzi ndi
mpingo ophunzitsidwa bwino za Mulungu. Mpingo wa thanzi ndi mpingo wachidwi pa
utumwi. Mpingo wathanzi ndi mpingo ochitira umboni. Mpingo wathanzi ndi mpingo
umene umabereka mipingo ina yathanzi. Koma mpingo umabereka bwanji mpingo
unzake? Ndipo inu ngati Mbusa wa Chipentekoste, mungatani kuti mukadzale mpingo
wina? 


Mpingo waku Antiokeya ndi chitsanzo chozindikirika bwino cha
mpingo wathanzi, wachindunji pa utumwi. Mpingowu unadzalidwa ndi Ayuda omwe
sanali atumiki odzozedwa ochokera kuYerusalemu, Kupro ndi Kurene amene
anagawana ndi ena chikhulupiriro chawo molimba mtima, kuphatikizapo anthu a mitundu
ina (Machitidwe 11:19-20). Anali mpingo wodzazidwa ndi mphamvu ya Mzimu (v.
21). Anali ndi utsogoleri wabwino(vv. 22-26). Anali mpingo opereka
(vv. 27-30), ndipo anapemphera , anasala ndi kulambira Mulungu (13:2). 


Ndipamene Mzimu Woyera anati kwa iwo, “Mundipatulire Ine Barnabasi
ndi Saulo ku (utumwi) ntchito imene ndinawaitanirako,” anachitadi moteremo (Machitidwe
13:1-2). Anapereka mwa ufulu anthu awo a pamtima kuti achoke akachite ntchito
imene Mulungu anawayitanira iwo kuti akachite. Anatumiza Barnabasi ndi Paulo
monga atumwi okadzala mipingo (ndime 3-4).


Monga Mbusa wa Chipentekoste, Mulungu akufuna kuti
akugwiritse ntchito “kukonzekeretsa anthu ake ku ntchito ya utumiki” (Aefeso
4:12). Akufuna akugwiritseni ntchito kukadzala mipingo pafupi ndi kudziko lanu
lonse komanso kudziko lose lapansi. Mulungu wakupatsa iwe kuthekera ndi danga
kulenga mumpingo wako chikhalidwe cha utumwi ndi kudzala mipingo. Ukhoza
kupanga izi pakuphunzitsa ndi kuonetsera kapempheredwe ka utumwi, kulambira,
utsogeleri, kupereka, kulalika kwa otayika ndi kugwira ntchito limodzi pagulu.
Muzochitika-chitika zoterezi, Mulungu adziyitana ndikupereka mphamvu kwa anthu
ake kuti atuluke ndikukalalikira uthenga ndi kudzala mipingo yatsopano. 


Uyenera kuwaitanira anthu anu kuti apereke moolowa manja
kuntchito ya Ambuye, ndipo ulole Mulungu achite chimodzimodzi ndi iwe. Mulungu
akhoza kukufunsa iwe kuti upereke mamembala ako apamtima kuti akhale okadzala
mipingo. Mphatso imodzi yayikulu ungapereke kwa Mulungu ndiyo kudzutsa anthu mu
mphatso zawo ndi kuwatumiza ku utumiki. Barnabasi anathandizira kumudzutsa
Paulo (Machitidwe 9:26-27; 11:25). Kenakano anamutumiza iye kuti akachite
utumiki payekha ndikukuza gululakelake lochita nalo utumiki (15:36-41). 


Monga Mbusa wa Chipentekoste, mudzi wa utumwi umene
ukhazikitse mumpingo wako udzagwira ntchito monga maginito. Mudzi wa atumwi ndi
gulu lachindunji pokwaniritsa Kutuma Kwakukulu kwawo komanso kudziko lonse
lapansi. Pamene anthu awona Mzimu wa Mulungu akuyenda mumpingo wako, adzafuna kukhala
gawo la zimene Akuchita. 


Mu Machitidwe 6, kusamvana kunabuka pokhudzana ndi kusalidwa
kwa amasiye ena pakugawana zakudya. Atumwi anathetsa kusamvanaku posankha amuna
asanu ndi awiri odzazidwa ndi Mzimu Woyera kuti awasamalire iwo. Machitidwe awa
anakondweretsa anthu mkati ndi kunja komwe kwa mpingo. Zotsatira zake, “Mau a
Mulungu anakula; ndipo chiwerengero cha akuphunzira chidachulukatu ku
Yerusalemu; ndipo khamu lalikulu la ansembe linamvera cikhulupirirocho” (v. 7).
Pamene upanga mpingo wako kukhala mudzi wokonda wa utumwi, anthu adzakopedwa
kwa Khristu ndi ntchito yake. Kukuza mpingo ndi kudzala mpingo kudzayenda
mosavuta mzochitika zamtundu umenewu. 


MIPINGO YA UTUMWI YODZALA NDI MPHAMVU YA MZIMU


Machitidwe amatiuza nkhani yolimbikitsa yakupatsidwa mphamvu
ku mpingo waku Yerusalemu. Pamene Mzimu Woyera anadza ndikudzaza ophunzira zana
ndi makumi awiri (120) aja, khamu linaona chinachake chodabwitsa. Ophunzirawa
anayamba kuyankhula ndi malilime ena monga mmene Mzimu anawapatsa kuthekera
(2:1-4). Kunali kukwaniritsidwa kwa lonjezano la Yesu mu Machitidwe 1:8. Makamuwo
omwe anali odabwitsika anasunthira komwe kunali ophunzirawa. Izi zinampatsa
Petro mwai oti alalikire uthenga wabwino mu mphamvu ya Mzimu, kupherezera
mukulapa kwa amuna zikwi zitatu (3000)


Mulungu nthawi zina amagwiritsa ntchito zizindikiro ndi
zozizwa kuti atakase chidwi chakumvera mau a Mulungu. Ndikofunika kuzindikira
kuti m’mabuku a uthenga abwino ndi m’buku la Machitidwe zozizwa zochuluka
zinachitika kunja kwa nthawi ya chipembedzo kusiyana ndi nthawi yamapemphero.
Ku Machitidwe, chozizwa chimakopa anthu ndi kupereka mpata oti alalikidwe
uthenga. Izi zinachtika ku Yerusalemu ndi Petro (Machitidwe 2), ku Kupro ndi
Paulo ndi Barnabasi (13:4-12), ku Aefeso ndi Paulo ndi Sila (16:11-40), ndi
panthawi zina zochuluka (9:32-35;9:36-43;10:1-11:18; 14:8-20; 19:1-21-20:1). 


Mulungu akufuna iwo amene ali kunja kwa mpingo kuti awone mphamvu
yake yochita zozizwa ndi chikondi, ndi kutembuka kumtsata iye. Musaononge
chozizwa. Nthawi ina iliyonse Mulungu akachita chozizwa, chigwiritseni ntchito
ngati mwai oti muuze ena za Yesu.


Yesu ananena kwa Akuphunzira ake: “Monga Atate wandituma
ine, inenso ndikutumani inu” (Yohane 20:21). Koma Atate anamutuma bwanji Yesu?
Anatumiza mwana wake kuti atumikire mu mphamvu ya Mzimu. Pamene Yesu amayamba
utumiki wake, analengeza, “Mzimu wa Ambuye uli pa Ine, Chifukwa chake Iye
anandidzoza Ine ndiuze anthu osauka Uthenga Wabwino: Anandituma Ine kulalikira
am'nsinga mamasulidwe, ndi akhungu kuti apenyanso, kutulutsa ndi ufulu
ophwanyika, kulalikira chaka chosankhika cha Ambuye” (Luka 4:18-19). Yesu
anatumikira mu mphamvu ya Mzimu (Machitidwe 10:38), ndipo anatumiza akuphunzira
ake kuti akachite chimodzimodzi (Luka 24:46-49; Machitidwe 1:8).


Monga Mbusa wa Chipentekoste, mukuyenera kukhala odzazidwa
ndi Mzimu Woyera, ndipo mwadaladala kuzani mpingo wanu ukhale thupi la utumwi
lodzazidwa ndi Mzimu Woyera. Poonjezera apo, mwadala mudzale mipingo ya utumwi yodzala
ndi mphamvu ya Mzimu Woyera. Mpingo wa utumwi odzazidwa ndi mphamvu ya Mzimu
Woyera ndi mtundu wa mpingo umene Yesu anadzala. Ndi mtundu wa mpingo umene
timauwerenga m’buku la Machitidwe. 


Yesu anafotokera kufunikira kwa mpingo wamtundu umenewu mu
Machitidwe 1:8 kumene anati, “Komatu mudzalandira mphamvu Mzimu Woyera atadza
pa inu: ndipo mudzakhala mboni zanga mu Yerusalemu, ndi mu Yudea monse ndi mu Samariya,
ndi kufikira malekezero ake a dziko.” Potero, mpingo wa utumwi umene uli
odzazidwa ndi Mzimu Woyera uli ndi zizindikilo ziwiri izi: mamembala ake ndi
odzazidwa ndi mphamvu ya Mzimu Woyera ndipo ndi odzipereka ku cholinga cha
Mulungu. Ndi mpingo umene umadzala mipingo inanso ya utumwi imene ili yodzazidwanso
ndi mphamvu ya Mzimu Woyera, ndipo ndi yodzipereka kufikira iwo amene sanafikiridwe
ndi uthenga m’dziko komanso kudziko lonse lapansi. Mpingo wamtunduwu tiukuze,
ndipo ndi mpingo umene tikuyenera kudzala.


MFUNDO ZA MIPINGO YA ENI NTHAKA


Kuzungulira dziko lonse lapansi, Mpingo wa Chipentekoste
wakula paliwiro lodabwitsa kwambiri. Chimene chathandizira kwambiri kukula
kumeneku ndi kudzipereka kwake kwa mpingowu ku chimene chikutchedwa kuti
“Mfundo za mpingo wa eni nthaka.” Ichi ndi chikhulupiriro chakuti mpingo
uliwonse watsopano ukuyenera kukhala odzidalira okha, odziyang’anira okha
komanso odzikukulitsa okha pasanapite nthawi yayitali chiudzalireni. Pamene inu
ndi mpingo wanu mupita kukadzala mipingo, muonetsetse kuti mipingoyo ikule ndikukhala
yodzithandiza yokha, yothakudzisamalira, kufikira otayika, komanso yakutha kudzala
mipingo ina ya utumwi yodzazidwa ndi Mzimu Woyera. 


Pamene khanda labadwa m’banja, makolo amalisamalira pachosowa
chilichonse. Koma pamene mwanayo akukula ndi kukhwima nsinkhu, makolo amayamba
kumuphunzitsa mwanayu m’mene angadzisamalilire. Mwanayu amaphunzitsidwa kuti
azikhala bwanji ndipo popita nthawi, amapatsidwa udindo ochuluka wodzisamalira
yekha. Pamene mwanayu akula ndikukhala wa nsinkhu, makolo amamumasula iye monga
odzidalira yekha komanso kuthandizapo pazochitika m’dziko. 


Ndi chimodzimodzi pakudzala mpingo watsopano. Pachiyambi,
mpingo obereka unzakewo umapereka nthawi yochuluka ndi zofunikira zambiri
pakusamilira khanda lampingoli. Ukhoza kuthandiza ndi utsogoleri, zachuma, ndi
ogwira ntchito. Mpingo watsopano umayembekezeka kuti ukule ndi kukhwima.
Cholinga ndi chakuti, posakhalitsa ukhala odzidalira okha nkukhala umodzi mwa
mipingo yothandiza mu Ufumu wa Mulungu. 


CHIYANI TSOPANO?


Mukhoza kumafunsa, “Kodi ndingatani kuti ndikhazikitse mfundo
zodzalira mpingozi mu utumiki wanga komanso m’moyo wa mpingo wanga? Ndingakuze
bwanji mpingo wanga kukhala thupi lodzala mipingo lamphamvu.” Lingalirani kuchitapo
izi: 


Pempherani


Yambani ndi pemphero lamphamvu. Moona mtima mpempheni
Mulungu kuti akupatseni masomphenya odzala mipingo. Pemphani Yesu, Ambuye wa
Kholola kuti “kwezani maso anu nimuyang’ane m’minda, kuti mwayera kale kufikira
kumweta” (Yohane 4:35). Pembedzerani madera ozungulira amene alibe mipingo ya
utumwi yodzazidwa ndi mphamvu ya Mzimu Woyera (Mateyu. 9:38). Koma musalekele
pomwepo. Muyang’anenso madera akutali, kwa anthu ndi malo amene sanafikiridwe
m’dziko lanu ndi malo amene kuli umboni wa uthenga wabwino ochepa kapena
kulibiretu. Ndipo osayiwala kuyang’ana kumayiko. Pamene mukupemphera, mupemphe
Mulungu “Ndi ati mwa anthu ndi Malo amene mukufuna ife tiwafikire ndi uthenga
wabwino wa Khristu?” 


Dziperekeni


Chotsatira, dziperekeni nokha ndi mpingo onse kwa Mulungu
ndi kuntchito yake. Pangani chisankho chokhala mpingo odzala mipingo mwamphamvu.



Ikizani mwa Anthu


Pamene mwadzipereka kukudzala mipingo, yambani kuphunzitsa
mamembala ampingo wanu kuti akhale ophunzira a Khristu odzipereka kwathunthu.
Lalikirani, phunzitsani, ndipo yankhulani pafupipafupi za cholinga cha Mulungu
ndi kulamulira kwa Khristu koti tidzale mipingo. Ponyani masomphenya akudzala
mipingo kwa atsogoleri komanso mpingo onse. Pamene mukuchita izi, perekani mwai
kwa iwo amene ali ndikuthekera kwa utsogoleri kuti azitumikira ndi kukuza
mphatso zimene Mulungu anawapatsa.


Sonkhanitsani Gulu


Panthawi yoyenera, sonkhanitsani gulu la anthu lokadzala
nalo mpingo. Sankhani kuti ndi ndani azikatumikira monga Mbusa wa mpingo
watsopanowo. Komanso, sankhani anthu amene adzikagwira ntchito ndi abusawo
pagulu la anthu okadzala mipingo. Onetsetsani kuti membala aliyense akudziwa
udindo wake. Komanso onetsetsani kuti membala aliyense wagululi ndiwodzazidwa
ndi Mzimu Woyera. Kuonjezera apo, ndikofunikira kuti mukhazikitse gulu
lothandizira limene likhalebe kumpingo waukulu kuthandizira mpingo watsopano
ndi chilimbikitso, mapemphero ndi chuma.


Khazikitsani Dongosolo


Tsopano, limodzi ndi gulu lanu, yambani kukonzeratu
dongosolo. Mudongosolo limeneli mukuyenera kuyankha mafunso awa: “Ndiliti ndipo
ndikuti kumene tikadzale mpingo watsopano? Ndindani amene adzachite nawo?
Ndizinthu ziti zodziwikiratu zimene tidzachite?” Dongosolo lanu liphatikizepo
ndalama zimene zingafunikire ndi zinthu zimene zidzafunike ndikuti muzipeza
bwanji.


Yambanipo Kuchita kanthu


Pamene mwatha kupemphera ndi kukonza dongosolo lanu, yambanipo
mwamphamvu kuchita zimene mwazikonzazo. Chitani mwachikhulupiriro, kukhulupirira
kuti Mzimu wa Ambuye akupatsani mphamvu ndi kudzoza umboni wanu. M’dalireni
Mulungu kuti akatsimikiza mawu amene mukalalike ndi zozizwa, zizindikiro ndi
zodabwitsa. Pamene anthu akupulumutsidwa, onetsetsani kuti adzazidwa ndi Mzimu
Woyera ndi kuphunzitsidwa zoyambirira za kutumikira Khristu. Muyenera
kuwamemeza kuti afikire mabanja awo ndi abwenzi awo..


Unikirani


Chotsiriza, pamene mwamaliza ntchito yanu yodzala mpingo,
sonkhanitsani gulu lanu lija ndi kuunikira ntchito yonse. Funsani, “Ndichiyani
chimene tinachita bwino? Ndichiti chimene tikanatha kuchichita bwino? Nthawi
zonse padzakhala zinthu zimene sizinachitike bwino, koma osagwetsedwa mphwayi.
Gwiritsani ntchito zinthu zomwe mwaphunzira kulimbikitsa chikonzero cha ulendo
otsatira okadzala mpingo. 


____________________


Kupanga mpingo wanu kukhala chimango chodzala mipingo,
sikungothandizira kupititsa patsogolo cholinga cha Khristu padziko lapansi,
kubweretsa chitsitsimutso ku mpingo. Mpingo wanu ukhala okondwera kuti ulimbali
yopita kukadzala mipingo yatsopano ndi kuona anthu akubwera kwa Yesu. Mbusa
aliyense wa Chipentekoste adzipereke yekha mwachimwemwe kukudzala mipingo
yatsopano. 


 







~ Mutu 40
~



Kukhazikitsa Dongosolo la Utumwi la Mpingo Wapamalo


 


Nthawi idakwana yoti Yesu adziulule kuti ndi ndani ndikuti
anadza chifukwa chiyani. Ngati akuphunzira ake khumi ndi awiriwo akanati
adzapitirize ntchito yake iye atapita, anayenera kumvetsetsa choonadichi.
Atafika pamalo odekha kunja kwa mzinda wa Kaisereya Filipi, Yesu anawakhazika
pansi ophunzira ake. Kutembenukira kwaiwo anawafunsa, “Anthu anena kuti Mwana
wa munthu ndiye yani?” Mmodzi mmodzi akuphunzira anayankha, “Ena ati, Yohane
Mbatizi; koma ena, Eliya; ndipo enanso Yeremiya, kapena mmodzi wa aneneri.”


Yesu anawafunsano mwachindunji, “Koma inu mutani kuti Ine
ndine yani?” Mukaphindi kotsogozedwa ndi Mzimu Simoni Petro anayankha mofulumira,
“Inu ndinu Khristu, Mwana wa Mulungu wamoyo!”


Kumuyang’ana mwakuya mmaso mwake, Yesu anamuuza Petro, “Ndiwe
wodala, Simoni Bar-Yona: pakuti thupi ndi mwazi sizinakuululira ichi, koma
Atate wanga wa Kumwamba.” Kenako Yesu anawonjezera kuti, “Ine ndinena kwa iwe,
kuti iwe ndiwe Petro, ndipo pa thanthwe ili ndidzakhazika Mpingo wanga; ndipo
makomo a dziko la akufa sadzaulaka uwo” (onani Mateyu 16:13-20).


Yesu adaulula kwa ophunzira ake kuti anali ndani: Anali Mesiya
olonjezedwayo, mwana wa Mulungu. Anawauliranso iwo chifukwa chimene Iye
adabwerera: kudzamanga mpingo wake. Anapitilira kuuluranso kuti mpingo umene
amaumanga udzakhala oposa bungwe la anthu; udzakhala gulu lokhazikitsidwa mwa
uMulungu. Udzakumana ndi kutsutsa kolimba kwa ziwanda, ndipo udzapambana.


KULUMIKIZANA NDI CHOLINGA CHA MULUNGU


Cholinga choyambirira cha Ambuye wathu kwa Mpingo Wake ndi
chakuti ulalikire uthenga wabwino wa chipulumutso mwa Khristu Iye asanabwerenso
kuchokera kumwamba. Yesu anayankhula chonchi: “Ndipo uthenga uwu wabwino wa
Ufumu udzalalikidwa pa dziko lonse lapansi, ukhale mboni kwa anthu amitundu
yonse; ndipo pomwepo chidzafika chimaliziro” (Mat. 24:14). Izi pokhalazoona, Mbusa
aliyense wa Chipentekoste ali ndi udindo otsogolera mpingo wake kuti utenge nawo
mbali kwathunthu pa cholinga cha Mulunguchi. Mutu uno uwunguza m’mene
mungakwanitsire cholinga chapaphatachi cha mpingo.


Kudzikonzekeretsa Wekha


Musanayesere kulumikizitsa mpingo wanu ku cholinga cha
Mulungu, mukuyenera kudzikonzekeretsa nokha pa ntchitoyi. Mukhoza kuchita izi
munjira izi:


1. Kuzindikira Cholinga cha Mulungu. Poyamba,
chikhale cholinga chanu kuti mukhale ndi kumvetsetsa kwabwino kwa cholinga cha
Mulungu. Kuti muchite izi, mukuyenera kudziwa kuti cholinga cha Mulungu ndi
chiyani ndipo chikugwirizana bwanji ndi mpingo. Cholinga cha Mulungu, nthawi
zina chimatchedwa kuti missio Dei, ndicho mutu olunzanitsa wa Malemba.
Ndicholinga cha Mulungu kuombola ndi kudziyitanira anthu kwa Iye yekha
kuchokera kumtundu uliwonse, chinenedwe ndi fuko padziko (Chivumbulutso 5:9;
7:9). Ndicholinga cha Mulungu, mwa Khristu, kuti mbeu ya Abrahamu, “anthu onse
apadziko lapansi adzadalitsidwa” (Gen. 12:3; 22:18; Agal. 3:16). Baibulo ndi
nkhani ya Mulungu yakuchitachita mu mbiri yadziko kukwaniritsa cholinga chake. 


2. Kumvetsetsa Udindo wa Mpingo. Mopitirira apo,
monga Mbusa weniweni wa Chipentekoste, mukuyenera kumvetsetsa chikatikati cha
udindo wa mpingo mukukwaniritsa cholinga cha Mulungu. Yesu analumikiza mpingo
kucholinga cha Mulungu pamene analamulira omutsatira, “chifukwa chake phunzitsani
anthu a mitundu yonse ndi kuwabatiza m’dzina la Atate, ndi la Mwana ndi la
Mzimu Woyera ndi kuwaphunzitsa, asunge zinthu zonse zimene ndinakulamulirani
inu” (Mateyu 28:19-20; onani Marko 16:15; Luka 24:46-48; Yohane 20:21;
Machitidwe 1:8). Lamulo ili la Yesu limatchedwa Kutuma Kwakukulu. Utumwi si
chikonzero chabe cha mpingo, ndi cholinga cha Mpingo. 


3. Kuvomera udindo wa ubusa. Pomaliza, monga Mbusa weniweni
wa Chipentekoste, mukuyenera kuvomereza udindo omemeza mpingo kuti utengeko
mbali mu cholinga cha Mulungu. Mukhale “wantchito okhulupirika ndi wa nzeru” amene
mbuye wake anamulamulira kuti ayang’anire nyumba yake “kuti awapatse chakudya
panthawi yake” (Mateyu 24:45). Kumbukira, tsiku lina mudzadziwerengera mlandu
kwa Mulungu mmene munasamalira mpingo wa Khristu (Luka 16:2).


Chitsanzo cha m’Baibulo


Baibulo limatipatsa ife chitsanzo chomveka bwino cha m’mene
mpingo weniweni wa Chipentekoste ukuyenera kuonekera. Ukuyenera kukhala mpingo
wa utumwi. Mpingo wa utumwi ndi mpingo umene uli odzipereka kupititsa patsogolo
cholinga cha Mulungu padziko pano. Mpingo wa ku Antiokeya, Siliya, unali umodzi
mwa mipingo yotereyi (Mach. 11:19-20; 13:1-4). Luka anatsirizitsa nkhani ya
mpingowu mu Machitidwe monga chitsanzo chokhalitsa cha mmene mpingo
ungalumikizirane ndi cholinga cha Mulungu. Ndi chitsanzo chammene mpingo wa
Chipentekoste uyenera kuyendera lero lino. Kuunikira kwa ndime ziwiri zimenezi
kukuonetsera makhalidwe asanu ndi awiri a mpingo wa utumwi:


1. Kupezeka komanso mphamvu ya Mzimu Woyera. Mpingo weniweni
wa utumwi umazindikira kufunikira kwake kwa kupezeka komanso mphamvu ya Mzimu
Woyera. Baibulo limanena za mpingo wa ku Antiokeya, “Ndipo dzanja la Ambuye
linali nawo” (Machitidwe 11:21). Iyi ndi njira ina yonena kuti Mzimu Woyera amagwira
ntchito mwamphamvu pakati pawo (fanizilani 2 Mafumu 3:15; Ezekiele 3:14). Potsatira
Mzimu kugwira ntchito mwa iwo komanso kudzera mwa wokhulupirira aku Antiokeya,
ndi chidwi chawo pakupindula miyoyo yotayika, “unyinji unakhulupirira natembenukira
kwa Ambuye.”


2. Atsogoleri a uMulungu, odzozedwa ndi Odzala ndi Mzimu.
Mpingo wa utumwi weniweni umatsogozedwa ndi atsogoleri aumulungu, odzozedwa
komanso kudzazidwa ndi Mzimu monga Barnabasi ndi Saulo (Machitidwe 11:22-26). Baibulo
likuti Barnabasi anali “munthu wabwino, ndi wodzala ndi Mzimu Woyera ndi
Chikhulupiriro” (v. 24). Saulo, amenenso anatsogolera mpingo ku Antiokeya,
anali odzala ndi Mzimu Woyera ndi chikhulupiriro (13:9; fanizilani 9:17-18).


3. Amasomphenya oyang’ana kunja. Mpingo wa utumwi weniweni
mwadaladala umafikira anthu okhala mumzinda kapena m’mudzi mwao. Umu ndi m’mene
mpingo waku Antiokeya unachitira. Kuonjezera apo, iwo amafikira anthu amitundu yosiyanasiyana,
kulunjika kwa Ayuda komanso amitundu (Machtidwe 11:19-21). Mpingo wa ku
Antiokeya unadzalanso mipingo ina mchigawocho (15:41). Kuphatikiza apo,
anatumiza atumwi ku maiko ena (13:1-4). Anakhala olumikizana ndi iwo amene
anawatuma (14:27). 


4. Kulalikira molimba mtima. Mpingo weniweni wa
utumwi udzalalikira molimba mtima “uthenga wabwino wa Ambuye Yesu” monga
unachitira mpingo waku Antiokeya (Machitidwe 11:20). Kulalikira uthenga wabwino
molimba mtima chinali chikhalidwe cha ophunzira mubuku lonse la Machitidwe (fanizilani
8:4-5; 16:30-32; 28:31). 


5. Dongosolo-lamaphunziro okhazikika a utumwi. Mpingo
weniweni wa utumwi udzaphunzitsa mamembala ake mwatsatanetsatane pa cholinga. Baibulo
limati “chaka chonse anasonkhana pamodzi mumpingo, naphunzitsa anthu aunyinji”
(Machitidwe 11:26). Ndithudi anaphunzitsa zinthu zoyambirira zoyenera kuti
munthu akhale m’Khristu. Komanso, pakuyang’ana mmene mpingo waku Antiokeya
umachitira, ndizoonekeratu kuti anaphunzitsa zokhudzana cholinga cha Mulungu
ndi mmene Akhristu akanatengera nawo mbali mwamphamvu.


6. Machitachita aufulu a mphatso za Mzimu. Mpingo wa
utumwi weniweni udzalimbikitsa machitachita a mphatso za Mzimu pakukumana kwao.
Mpingo waku Antiokeya unalimbikitsa machitachita oterewa (fanizilani Machitidwe
11:27-28). Akhristu kumeneko anadalira pa Mzimu wa Mulungu kuti awatsogolere
m’chifuniro cha Mulungu. Chionetsero cha mphatso ya uneneri mumpingo kunalimbikitsa
kukhazikitsa ndi kutumiza kwa Barnabasi ndi Paulo monga atumwi kwa amitundu
(13:2).


7. Kuolowa manja kutakasidwa ndi Mzimu. Mpingo
weniweni wa utumwi ndi mpingo opereka moolowa manja. Ku Antiokeya, Akhristu
anapereka moolowa manja kupititsa patsogolo ufumu wa Mulungu. Anachitapo kanthu
ku uneneri wa Agabu popereka zothandizira abale ndi alongo okhala ku Yudea (Machitidwe
11:29). Izi zikutikumbutsa zomwe zinachitika atatsanulidwa Mzimu Woyera pa Tsiku
la Pentekoste (2:44-45).


Monga Mbusa wa Chipentekoste, mugwiritse ntchito mpingo waku
Antiokeya monga ngati chitsanzo. Mupange zoti muonetsetse kuti makhalidwe asanu
ndi awiriwa a mpingo wa utumwi adzalidwa mumpingo umene mukuutsogolera


KUCHITA CHOLINGA CHA MULUNGU


Mukhoza kumafunsa, “Ndingayambitse bwanji dongosolo la
utumwi la mphamvu pampingo wanga? Ndi ndime zanji zimene ndingatenge kuti
ndisunthe mpingo wanga kuchokera pamene uli lero kuti ufikire pamene Mulungu
akufuna kuti ukhale?”


Kuti muchite izi, mukuyenera kumvetsetsa kuti mpingo wa
utumwi sungapangidwe munthawi yochepa. Sizilingati kuti ungokhethemula poyatsira
magetsi kenakano mosakhalitsa “kuwala kwa utumwi” kwabwera mu mpingo nthawi
yomweyo. Kupanga mpingo kuti ukhale wa utumwi, zimatenga nthawi ndi khama.
Zimafunikira chikonzero. Ndipo chikonzerocho chidzasoweka kuti
uyambekuchichita. 


Nazi njira zisanu za mphamvu zimene mungathe kuzigwiritsa
ntchito kuti mulonge masomphenya a utumwi mumpingo wanu. Ngati mungagwiritse
njira zimenezi, nthawi zonse; osadukiza, popita nthawi, mpingo wanu udzasuntha
kuchoka pakukhala ongoyang’ana mkati, ongosamalira za iwo okha kukukhala mpingo
oyang’ana kunja, mpingo wa utumwi―mtundu wa mpingo umene umakondweretsa
Mulungu. 


Kulalikira Kokhudzidwa


Njira yoyamba imene mungagwiritse ntchito ndi kulonga
masomphenya a utumwi ndikudzera mukulalikira kokhudzidwa. Mudzilalikira
pafupipafupi pa cholinga chimodzi ndi za udindo wa mpingo kuchita utumwi. Ndipo
mulole kuti kukopeka mtima kwanu pa utumwi kudziwike pamene mukulalikira
uthenga. Anthu adzasunthika ndi kukopeka mtima kwanu pankhaniyi monga mmene angasunthikire
ndi mfundo zanu zosanjidwa bwino. Potseka uthenga wanu, onetsetsa kuti mwawabetchera
anthu a Mulungu kuti adzipereke okha ku cholinga cha Mulungu. Kenakano,
itanitsa kuyankhapo kwapaderadera.[133]


Pemphero la Chindunji


Njira yachiwiri imene mungagwiritse ntchito kulonga
masomphenya a utumwi kumpingo wanu ndi mapemphero olunjika pa utumwi. Kawirikawiri
mudzitsogolera mpingo wanu kumapemphero akholola (fanizilani Mateyu 9:37-38).
Mupereke nthawi pa la Mulungu lililonse kumapemphero a utumwi. Munthawi
imeneyi, inu kapena mtsogoleri amene mungamusankhe adzitsogolera mapemphero
kupemphelera mmodzi mwa atumwi kapena ndondomeko ya utumwi imene mpingowu
ukuthandizirapo. Mudzipemphereranso anthu amene sanafikilidwe komanso malo mudziko
lanu ndi kulikonse m’dziko lonse lapansi. 


Kuphatikiza apo, mudzitsogolera anthu anu m’mapemphero kuti
Mzimu Woyera atsanulidwe pa mpingo. Pamene mamembala ochuluka adzazidwa ndi
Mzimu wa Mulungu wa Utumwi, mitima yawo idzazidwa ndi chikoka pa otayika. Ndipo
Mzimu udzawasintha iwo kuti achitepo mbali yawo kufikira anthu otayika kumadera
kwao komanso kumalekezero adziko (Machitidwe 1:8).[134] 


Ziphunzitso za Mwatsatanetsatane 


Chachitatu, mungathe kulonga chidwi ku utumwi kudzera
muziphunzitso zokhudza utumwi zosanjidwa bwino. Kuti muchite ichi, muyenera
kuyenda m’malemba ndime ndi ndime kuunikira mmene Mulungu anachitira mumbiri
kuti akwaniritse cholinga chake padziko. Maonedwe atsopanowa pa Baibulo
adzalenga mkati mwa mitima ya anthu kumvetsetsa kwabwino kwa chikhalidwe cha
utumwi cha mpingo. Kumvetsetsa uku kudzalimbikitsa iwo kuti atengepo mbali
kwathunthu mu cholinga cha Mulungu.[135]



Dongosolo la Daladala


Njira ya chinayi imene mungaikizire masomphenya a utumwi mwa
anthu anu ndi kukhazikitsa (kukonzanso) chikonzero mwadaladala kuti mpingo wanu
utengepo mbali. Kuti uchite izi,uyenera kuganizirapo mwakuya chigawo
chilichonse cha mpingo ndi mautumiki kuti uonetsetse ndondomeko zawo zikuthandizira
kuwonetsera kudzipereka kwa mpingo wanu ku utumwi. Iwe pamodzi ndi gulu la
atsogoleri a mpingo mufunse utumiki uliwonse pampingo kuti, “Kodi dongosolo ili
likuthandiza bwanji mpingo wathu kukwaniritsa cholinga cha Mulungu?” Ngati dongosololo
silikuthandiza mpingo kukwaniritsa cholinga cha Mulungu, ichotsedwe or ikonzedwenso.



Maubwenzi a Phindu


Njira yachisanu imene mungagwiritse ntchito kuti mulonge
masomphenya a utumwi mumpingo wanu ndikupanga ma ubale ndi atumwi ndi magulu a
utumwi odziwika bwino. Palibe mpingo wakudera ungakwanitse kuchita utumwi
paokha. Utumwi ndichinthu chimene thupi lonse la Khristu lidzichitira limodzi.
Potero, limodzi ndi chikonzero cha mpingo wakudera ofikira anthu, tsogolerani
mpingo wanu kugwirizana ndi chikonzero cha utumwi cha mpingo mdziko lanu lonse
ndi mabungwe ena ovomerezeka ochita za utumwi. Pochita ichi, mutsogolere mpingo
wanu kuthandiza mokhulupirika chikonzero cha utumwi cha mpingo wadziko lanu
lonse ndi atumwi amene mpingowo umawavomereza. Pamene mamembala anu adzaona
zonse zikukwaniritsidwa kudzera mukugwirira ntchito limodzi kotereku,
adzalimbikitsidwa kuti atengepo mbali mochuluka. 


Kutengera Mpingo ku Malo a Utumwi


Chomalizira, mukhoza kulonga masomphenya a utumwi ku mpingo
wanu, pakuwatengera kudera komwe kukukachitikira utumwi. Nazi njira zisanu
zamphamvu zomwe mungachitire zimenezi:


1. Kuchereza alendo omwe ndi atumwi. Njira imodzi
imene mungaonetsere mpingo kuzochitika za utumwi ndi pakuitana alendo autumwi
kuti abwere adzalalikire kumpingo wanu. Atumwi adzagawana ndi mpingo wanu
masomphenya awo ofikira otayika, komanso zimene amakumana nazo pantchito yawo.
Pamene anthu adzamvera atumwiwa, kukopeka mtima ndi utumwi kudzabadwa mkati
mwao. Pamene muyitana mtumwi kuti adzayankhule, onetsetsa kuti mpingo wanu
wamudalitsa mtumwiyo moolowa manja, kudzipereka kumthandiza mwezi ndi mwezi ndi
chuma, komanso kuwapempherera kosalekeza.


2. Lamulungu la Utumwi. Njira ina yamphamvu imene mungawonetsere
mpingo wanu ku zochitika ku utumwi ndi pakusankha lamulungu limodzi pamwezi
mkulitchula “Lamulungu la Utumwi.” Patsiku limeneli, inu kapena munthu amene
mwasankha, adziwerenga malipoti ochokera kwa atumwi ndi kuwapempherera. Kenako mudzilalika
uthenga wa utumwi ndi kutolera chopereka cha utumwi. Njira iyi idzaonetsetsa
kuti mpingo wanu ukusunga thumba la utumwi lathanzi.


3. Msonkhano wa Utumwi. Mukhozanso kufuna kukonza
msonkhano wa utumwi wa pachaka. Misonkhano ya utumwi ndi mndandanda wa
mapemphero okonzedwa ndi cholinga chozindikiritsa mpingo za utumwi ndi kuonjezera
mtolo wake pa otayika. Pamsonkhanowu, mumayitana atumwi kudzatumikira ndikugawana
nawo mpingo utumiki wawo. Komanso, pamsonkhanowu, mumaonetsera zimene mpingo
wanu wakwaniritsa pankhani ya utumwi pamodzi ndi zimene mukufuna muzifikile pa
utumwi mchaka chikudza. Kuonjezera apo, mukufunika kubetchera anthu kuti adzipereke
kapena apange malonjezano woti adzipereka mwezi ndi mwezi ndalama zothandizira ndondomeko
ya utumwi pa mpingopo. 


4. Thabwa lokhomapo za utumwi. Mukhozanso kuonetsera
za utumwi kumpingo pokonza ndi kupachika thabwa lachikoka lopachikapo
zoonetsera utumwi ndi kuliyika malo oonekera bwino. Pathabwa limeneli
pakhomedwe zithunzi za atumwi ndi mawu ofotokozera utumiki wawo. Makalata
ochokera kwa atumwi, mapu a malo autumwi ndi zinthu zina zofotokozera zochitika
mu utumwi zikhozanso kukhomedwapo pa bolodi lazidziwitso limeneli.


5. Ulendo waku utumwi. Njira ina imene mungaonetsere
utumwi kumpingo wanu ndi pakulimbikitsa mamembala anu kuti atengepo mbali pa
misonkhano yofikira anthu ya utumwi imene mpingo ukuthandizapo. Mwachitsanzo, nthambi
ya utumwi pampingopo ikhoza kufuna kukhala ndi chikonzero chokadzala mpingo kumalo
a anthu a mtundu winawake amene ndi osalidwa mudziko lanu. Kapena atha kuthandizapo
popereka ndalama kuchikonzero chokadzala mpingo kudera lina losafikiridwa ndi
uthenga. Kuonetsera mpingo mwachindunji chonchi kudzathandizira kupititsa
patsogolo ufumu wa Mulungu, kulenga mtima wa chidwi pa utumwi ndikuthandiza
mamembala kumvetsetsa ntchito ya utumwi.


KUTHANDIZIRA ATUMWI


Paulo anakumbutsa mpingo ku Roma kuti ngati atumwi angakwanitse
kupita kukalalikira uthenga kwa otayika, ndiye kuti wina wake awatumize (Aroma.
10:13-15). Potero, gawo lalikulu la mpingo wina uliwonse ndi kuthandiza atumwi
amene ali kotumikira. Njira zitatu zimene mpingo mungachitire izi ndi kudzera
mu thandizo lazachuma, thandizo la mapemphero osalekeza, komanso kupereka
chisamaliro motere:


Kukhulupirika pa Kuthandiza Mchuma 


Poyamba, mpingo wanu ukuyenera kumathandiza atumwi ndi chuma.
Paulo amayankhula zathandizo lotero pamene anabetchera okhulupirira aku
Akorinto, kuwafunsa, “Msilikali ndani achita nkhondo, nthawi ina iliyonse, nadzifunira
zake yekha?” (1 Ako. 9:7). Anapitilira kuwakumbutsa, “Iwo amene alalikira
Uthenga Wabwino akhale ndi moyo ndi Uthenga Wabwino” (1 Ako. 9:14). 


Kuti atumwi akhalebe kumalo amene akuchita utumwi, akuyenera
kumalandira thandizo la zachuma mokhulupirika ndimosadukizadukiza kuchokera
kumene achokera. Thandizoli kawirikawiri limachokera kwa anthu odzipereka ndi
mipingo yakumalo. Mipingo yambiri yakumalo imapereka kwa atumwi kudzera mu nthambi
ya utumwi yampingo wakulikulu mdziko. Monga Mbusa, muwonetsetse kuti pali
ungwiro pa zopereka zonse za utumwi ndipo kuti zikugwiritsidwa ntchito yake
imene zaperekedwera. 


Thandizo la Pemphero Lopitilira


Chachiwiri, mpingo upereke thandizo lapemphero losadukiza
kwa atumwi awo amene ali kumalo antchito. Paulo anakumbutsa mipingo
kawirikawiri kuti idzimupempherera iye. Mwachitsanzo, anawapempha Akhristu aku
Tesalonika, “Chotsalira, abale, mutipempherere, kuti mau a Ambuye athamange
nalemekezedwe, monganso kwanu (2 Ate. 3:1). Zitsanzo za Paulo kupempha
mapemphero zikupezeka mu Aroma 15:30-32, Aefeso 6:19, Akolose 4:3-4, ndi
1 Atesalonika 5:25. Kudzera mumapemphero awo, Akhristu akhoza kuthandizira
atumwi kumalo antchito kumenya nkhondo ya chikhulupiriro. Pemphero lowapemphera
atumwi nthawi zina limakhudza nkhondo yolimbana ndi mizimu yoyipa (Aef.
6:11-18; Mat. 12:29).


Thandizo ndi Chisamaliro Pachikhalidwe 


Pomaliza, mpingo wa Chipentekoste, ukuyenera kupereka kwa
atumwi ake thandizo pachikhalidwe ndi pazokumana nazo. Atumwi nthawi zambiri
amakhala kutali ndi kwawo komanso ndi amene amawathandiza. Nthawi zina amamva
kuti aliwokha ndipo amafunika thandizo. Akhristu akhoza kupereka thandizoli
polemba makalata ndi ma imelo olimbikitsa. 


KULUNJIKA OSAFIKIRIDWA


Utumwi wa Paulo unalunjika anthu amene anali osafikiridwa.
Analemba , “Ndipo kotero ndinachiyesa chinthu cha ulemu kulalikira Uthenga Wabwino,
pamalopo Khristu asanatchulidwe kale, kuti ndisamange nyumba pa maziko a munthu
wina” (Aroma. 15:20). 


Mwanjira yomweyo, chikonzero chilichonse cha utumwi pampingo
uliwonse wa Chipentekoste chikuyenera kuika chindunji chake pa magulu a anthu
osafikiridwa. Magulu a anthu osafikiridwawa ndi mtundu kapena fuko la anthu amene
alibe mayendedwe a mpingo wakumalo odzidalira. Ochita kafukufuku amati kuli
mitundu ya anthu yoposa zikwi zisanu ndi ziwiri (7000) yosafikiridwa lero.
Anthu osafikiridwawa akupitilira 3 biliyoni amene alibe kuthekera komva uthenga
wabwino wa Yesu Khristu. Ambiri mwa anthu osafikiridwawa akupezeka ku Afirika.
Mpingo wa ku Afirika ulunjike pa anthu otayikawa ndi ntchito ya utumwi.[136]


 







~ Gawo 10 ~



Mbusa wa Chipentekoste ndi miyambo ndi Masakaramenti


 


 







~ Mutu 41 ~



Kuyendetsa Mwambo wa Ukwati ndi Maliro


 


Atangotsiriza maphunziro ake ku sukulu ya ukachenjede,
Samuel anafunsa Esther kuti amange banja ndipo iye anavomera. Pokhala anthu
owopa Mulungu, anadzipereka okha kumoyo wachiyero, osagonana mpakana atalowa
m’banja. Mwatsoka,asanamange ukwati wawo, kunayambika nkhondo yapachiweniweni
mdziko lawo. Mabanja awo anathawira kumaiko osiyana kukabisala nkhondo. Patatha
zaka ziwiri atalekana, Samuel ndi Esther anabwerera kudziko la kwawo ndipo
analumikizana. Ukwati wawo sunali ofuna zinthu zambiri koma kupezeka kwa Mzimu
wa Mulungu kunali pakati pawo munthawi yomanga banja lawo. Kuyambira nthawi
imeneyi, Samuel ndi Esther akutumikira Ambuye mokhulupilika ndipo akuza ana
oopa Mulungu. 


Munkhani ina, Christopher ndi Stephen anali azichimwene ogwirizana
kwambiri. Pamene Stephen anamwalira mwadzidzi, Christopher anasweka mtima. Christopher
sanali m’Khristu koma m’bale wakeu. Stephen anatumikira Mulungu mokhulupirika
monga dikoni mu mpingo wake. Chifukwa cha chisamaliro chimene mpingo unapereka
kubanja la Stephen, ulemu munthawi ya maliro komanso abusa kuwazonda mnthawi yachisoni,
Christopher ndi banja lake lonse anapereka miyoyo yawo kwa Khristu ndipo
anakhala mamembala a mpingo. Lero, Christopher ndi dikoni kumpingowo.
Akutumikira pa udindo umene m’bale wake Stephen ankatumikira. 


Mutu uno ufotokoza chimene Baibulo limanena zokhudza ukwati
ndi maliro ndi kufunikira kwake ku banja, mpingo, ndi kudera lonse. Uperekanso
nzeru kwa Mbusa wa Chipentekoste zammene angakonzekere, kuyendetsa mwambo wa
maliro, ndi kutsatira omwe alowa m’banja kumene. Pamene tsatanetsatane wa mmene
Mbusa angachitire miyambo imeneyi ikhoza kusiyana mmayiko osiyanasiyanso,
zikhalidwe zosiyanasiyana, mutu uno upereka dongosolo la mmene mungachitire
miyambo yofunikirayi posatengera kuti ndinu adziko, kapena mtundu wanji.


MWAMBO WA UKWATI


Palibe pena paliponse mu Baibulo pamene panalambedwa ndondomeko
ya mmene mungachitre maukwati. Komano, limapereka zitsanzo zingapo zamaukwati
ovomerezedwa ndi Mulungu. Mfundo zimene tingaziphunzire kuchokera kuzitsanzo
zimenezi zikhoza kumthandizira Mbusa wa Chipentekoste kukonzekera ndi kudalitsa
ukwati. 


Chimodzi mwa zitsanzo zimenezi ndi nkhani ya mmene Mulungu
anabweretsera limodzi Adamu ndi Hava kukhala mwamuna ndi mkazi (Genesis.
2:18-25). Atatha kuwalenga, Mulungu anawabweretsa pamodzi pachimene tikhoza kunena
kuti unali “mwambo oyamba wa ukwati.” Kutsatira kubwera kwao pamodzi, Baibulo
limati anasandulika “thupi limodzi” (v. 24; fanizilani Mateyu 19:5-6). 


Kenakano, m’buku la Genesis, Baibulo limatiuza za ukwati wa
Isaki ndi Rabeka (Genesis 24:1-67). Limafotokozera momwe Mulungu anatsogolera
wantchito wa Abrahamu kwa msungwana okongola wa ku Mesopotamiya otchedwa
Rabeka. Atatha kumufotokozera iye chifukwa chimene anabwerera, msungwanayo
anavomera kubwerera naye ku Kanani kukakhala mkazi wa Isaki. Atakumana ndi Isaki
koyamba, mwaulemu anatenga chophimba chake nadziphimba kolingana ndi mwambo
wanthawi imeneyo. Ndipo wantchitoyo anafotokozera Isaki mmene Mulungu anamuthandizira
iye kuti apeze Rabeka. Pamenepo Isaki anatengera Rabeka ku chihema cha mayi ake
Sara namkwatira kukhala mkazi wake. Anamkonda Rabeka kwathunthu natonthozedwa
mwa iye. Nkhani ya Isaki ndi Rabeka imawonetsa kuti ngati wina apemphera ndi
kufuna Mulungu, adzawatsogolera kwa bwenzi lokhulupirika amena akagawana naye chimwemwe
ndi chitonthozo cha banja. 


Solomoni analengeza, “Wopeza mkazi apeza chinthu chabwino;
Yehova amkomera mtima” (Miyambo 18:22). Kumbali inayinso, ndiyekuti ndi zoona:
kuti iye amene apeza mwamuna apeza chinthu chabwino ndipo alandira kukondera
kuchokera kwa Mulungu. Solomoni akutambasula choonadi ichi munyimbo,
kumeneakuonetsera chithunzi chabwino cha chikondi pakati pa mwamuna ndi mkazi
m’banja. Kulowa m’banja la uMulungu ndi m’dalitso. 


Yesu Anadalitsa Banja


Yesu anali ndi zambiri zokamba pazakupatulika kwa banja (Mateyu
5:31-32; Marko 10:1-12). Apitilira kuonetsera mtengo umene amauyika pa banja
pokakhala nawo kumwambo wa ukwati kumudzi wa Kana wa Galileya. Kumeneko, anadalitsa
mwambowo pochita chozizwa chosandutsa madzi kukhala vinyo, kupulumutsa eni
mwambowo kumanyazi pagulu (Yohane 2:1-11). Chifukwa chongoti ichi chinali
chozizwa choyamba cha Yesu mu buku la uthenga wabwino wa Yohane zikungoonjezera
kuonetsera kufunikira kumene amayika pa mwambo wa ukwati.


Kuonjezera apo, Baibulo limagwiritsa ntchito fanizo la ukwati
kufotokozera ubwenzi wake wapamtima ndi anthu ake. Mwachitsanzo, m’ Chipangano
Chakale, Baibulo limatchula Israele monga mkwatibwi kapena mkazi wa Mulungu
(Yesaya 62:5;Yeremiya 3:14). Mwa mchitidwe omwewu, mu Chipangano Chatsopano,
Paulo akufotokoza mpingo ngati mkwatibwi wa Khristu (Aefeso 5:23-32).
Pogwiritsa ntchito malemba owonetsera chithunzithunzi choterechi, aneneri ndi
atumwi amalengeza chikondi cha Mulungu ndi kudzipereka kwake kwa anthu a
Mulungu. Ndipo mwachionetsero, amalengeza mtengo umene Mulungu amayikapo pa
chikhazikitso cha ukwati.


Phindu la Mwambo wa Ukwati


Ukwati wapa mpingo umapititsa patsogolo chizindikiritso
chakuti ali gawo limodzi la anthu a chikhulupiriro. Amapititsanso patsogolo
kudzipereka kwa awiriwa kwa wina ndi mzake. Mulungu anapanga Hava kuti athane
ndi vuto la Adamu lokhala yekhayekha. Zokhudzana ndi Adamu, Mulungu adati,
“sikwabwino kuti munthu akhale yekha” (Genesis. 2:18). Zomwezinso ndi zoona kwa
awiri amene akwatirana kumene. Sikwabwino kuti iwo akhale okha, kutanthauza kuti
kulekanitsidwa ndi anthu okhulupirira. Monga momwe Mulungu alili Mulungu
wachiyanjano cha Atate, Mwana ndi Mzimu, anamulenga munthu kuti akhale pamodzi
ndi anzake. 


Ku Afirika, ukwati pakati pa mwamuna ndi mkazi sichinthu chakumbali.
Ndichochitika cha pagulu choti mudzi wonse usangalalire mwachimwemwe. Ukwati umaonetsera
kuti awiriwo ali gawo ndi mbali ya mudzi wa okhulupirira, mpingo. Ngati mwamuna
kapena mkazi ndiwakutali, chikondi ndi chisamaliro chimene banja la mpingo wawo
watsopano lingawaonetsere chimawapangitsa kuti amve kulandiridwa ndi kuvomerezedwa.



Ukwati wa Chikhristu umaperekanso uthenga wa chikhalidwe ku
mudzi waukulu. Banja lililonse latsopano limene lalowa m’banja mwadongosolo
lake limakhala chobetchera kwa anzawo kuti atengerepo chitsanzo. Mmasiku ano
m’dzikoli, ndizamanyazi kuti zakhala chikhalidwe chovomerezeka kuti mwamuna ndi
mkazi akhoza kumakhala limodzi ngati okwatirana koma chonsecho sanapange mwambo
wa ukwati. Iwo amene amalowa muchimangiriro cha ukwati kolingana ndi mawu a
Mulungu amaonjezerapo mtengo wamakhalidwe abwino pamudzi wawo komanso amakhala
chitsanzo chabwino kwa anzawo.


Kukonzekera Mwambo wa Ukwati


Kupambana kwa mwambo wa ukwati, kwambiri kumatengera
kukonzekera bwino. Monga Mbusa wa Chipentekoste, muzikonzeretse nokha, komanso
mkwati ndi mkwatibwi munjira zinayi:


1. Kukonzekera kwa uzimu. Choyamba, mukonze za
kukonzekera kwa uzimu kwa eni ukwati. Ukwati ukuposa mgwirizano ongoti anthu azikhalira
limodzi monga mmene dziko likufunira kuti ife tikhulupilire. Kuchokera mmene
Mulungu amaonera zinthu, ndi pangano lopatulika pakati pa mwamuna, mkazi, ndi Mulungu.
Linapangidwira mwamuna ndi mkazi amene amakhala mupangano la ubwenzi ndi
Mulungu wawo. Mwambo wa ukwati uwonetsere choonadi chopatulika chimenechi. 


Monga Mbusa, mupereke uphungu kwa awiriwo kuonetsetsa kuti
akuzindikira kutsimikizika kwa malumbiro amene akufuna asinthane. Muonetsetse
kuti mbali zonse, mkwati ndi mkwatibwi ndi obadwa mwatsopano. Ngati muzindikire
kuti mmodzi mwa iwo kapena onsewo sanatembenuke mtima, mufune kuwatsogolera kwa
Khristu poyambirira. Ngati ali opulumutsidwa, koma sakukhala miyoyo yodzipereka
kwathunthu, uwatsogolere kuti adziperekenso kwa Khristu


2. Kukonzekera mchikhalidwe. Chachiwiri, monga Mbusa mulingalire
nkhani ya kukonzekera chikhalidwe. Mitundu yosiyanasiyana yaku Afirika ili ndi
machitidwe ndi miyambo yosiyanasiyana yokhudzana ndi ukwati. Mwachitsanzo, muzikhalidwe
zina, ukwati olongosoka pamayenera kuti paperekedwe kaye malowolo. Mukapezeka
muzoterezi, muonetsetse kuti eniwake ukwatiwu atsatira bwino lomwe zofunikira za
miyambo yotereyi tsiku la ukwati lisanafike―bola ngati zofunikirazi sizikutsutsana
ndi malemba kapena malamulo a mpingo. Zikhoza kukhala zochititsa manyazi ngati
sizinakonzedwe kuti zizidzafunsidwa nthawi ya mwambo waukwati mumpingo. 


3. Zokonzekera za Malamulo. Chachitatu, muonetsetse
kuti eniwake ukwatiwo athana nazo zonse zokhudza malamulo kolingana ndi ukwati wawo.
Mwachitsanzo, muonetsetse kuti chiphaso cha ukwati chatengedwa kuchokera kwa
adindo oyenelera a boma. Muonetsetsenso kuti palibe mmodzi wa iwo ali ndi
mwamuna kapena mkazi wina kwina. Mmaiko ena, abusa amatha kuwayimba mlandu
ngati ataphwanya malamulo a zamaukwati. 


Mbusa wina analekelera udindo wake ndipo anabweretsa manyazi
pa iye yekha ndi mpingo onse. Nthawi yodalitsa ukwati adanena “ngati wina
angawonetse chifukwa chokwanira kuti mwamunayu asakwatire mkaziyu, ayankhule
tsopano kupanda apo akhale bata kuyambira tsopano ndikale lonse.” Aliyense
anadabwa mzimayi wachichepere anayimika nkono. Ananena, “Sindikufuna kuyimitsa
ukwatiwu, chifukwa mchemwali wanga akukwatiwa. Komabe, mwamuna amene akukwatiwa
nayeyu ndi bambo wa mwana wanga. Analonjeza kuti adzandikwatira asanasinthe maganizo
ake ndi kukonza zokwatira uyu.” Panali chisokonezo chachikulu, pamapeto pake ukwatiwu
unalephereka. Zochitika zamanyazizi zikanapewedwa abusawa akanachita kafukufuku
wa mbiri ya anthuwa. 


4. Kukonzekera Mwambo. Chomalizira, monga Mbusa uwonetsetse
kuti mwambowo wakonzekeredwa bwino lisanafike tsiku la ukwatiwo. Ukumane ndi eniwake
ukwatiwo ndikuonetsetsa kuti amvetsetsa kuti mwambo wa ukwati wa Chikhristu ndi
mwambo wa kulambira ochitidwa mukupezeka kwa Mulungu. 


Mavalidwe a pa ukwati a Mbusa, mkwati ndi mkwatibwi ndi onse
odzakhala nawo akhale ovomerezeka mogwirizana ndimwambowo. Mkwati ndi anyamata
ake ogwirizira avale molemekezeka. Mkwatibwi naye, ndi atsikana ake othandizira
ndi alendo onse achizimai avale mooneka bwino ndi moyenera. Ngati awiriwa ndi
owathandizira awo asankha kuvala zovala za chikhalidwe chawo, Mbusa angafune
kusinthanso zoti avale moyenera ndi mmene akwati avalira. 


Mudziwiretu mtundu wa mwambo wa ukwati umene mugwiritse
ntchito.[137]
Muchitiretu mwambowo limodzi ndi mkwati ndi mkatibwi, kukambirana gawo lililonse
la mwambowo. Potero adzazindikira kudzipereka kumene akuchita kwa wina ndi
mzake. Ukwatiwu usanachitike, pabwalo komanso mkati mwa nyumba ya
mpingozikonzedwe ndi kukongoletsedwa


Kumangitsa Ukwati


Mwambo wa ukwati uli mzigawo zitatu zofunikira: uthenga,
kusinthana malumbiro ndi kusaina zikalata monga mwa malamulo motere: 


1. Uthenga. Uthenga, kapena chilimbikitso chilunjike
pakudzipereka kwa awiriwo kwa Mulungu, kukhulupilika kwawo kwa wina ndi mzake,
kulera ana oopa Mulungu. Chingakhale kuti mwambowu ukulunjika awiri akulowa
m’banjawo, uthenga ndi waonse amene apezeka, okwatira ndi osakwatira omwe.
Uthengawo ukhale waufupi, kutenga mphindi zosaposera khumi ndi zisanu, kapena
makumi awiri.


2. Mwambo. Mwambo wa ukwati weniweniwo okhudzana ndi
kusinthana malumbiro ndi mphete uzindikirike ndi ulemu komanso ukhale
wapaderadera. Tsiku lomanga ukwatiwu lisanafikemuyerekezere mmene zidzakhalire panthawiyo.
Izi zidzathandizira kupewa kulakwitsa kochitsa manyazi patsikuli. 


3. Kusainira. Monga Mbusa odzozedwa, mbali ya Mbusa
wa Chipentekoste pa mwambo wa ukwati ndi ya uzimu komanso kukwaniritsa
malamulo. Mukwaniritse ma udindo onse awiriwa mwa ukatswiri. Tsiku la mwambowu
lisanafike, mutsimikizire kuti zikalata zonse monga mwa malamulo zilipo. Iwo
amene akuyenera kusainira zikalatazi adziwitsidwiretu nthawiyi
isadakwane.Uwonetsetse kuti anthu amenewa alipo ndipo akudziwa udindo wawo. 


Chomaliza, mutsogolere gawo lakusainira mu kawundula. Pamene
aliyense ofunikira kusaina watero, mupereke chikalatachi pagulu kwa mkwati
amene amatenga udindo waukulu pa chipambano cha ukwati. Pamene zikalata
zaperekedwa, tsopano ukhoza kuwalengeza monga ngati mwamuna ndi mkazi.
Muwafunse iwo awiriwa kuti agwade pamaso pa Mulungu, ngati nkotheka pamsamiro
yofewa bwino. Muwasanjike manja ndikuwapempherera iwo pemphero lamdalitso.
Mwambowu umatsilizika ndi mkwati kupsompsona mkwatibwi ndi mdalitso. 


MWAMBO WA MALIRO


Pamene imfa ya Gertrude inalengezedwa, mzinda onse unagwedezeka.
Chisoni sichinangogwira banja lake lokha koma mnzinda onse unakhuza maliro ake.
Abambo, amayi, anyamata, ndi ana omwe, onse analira. Gertrude anali dikoni
mumpingo wa Assemblies of God. Chifukwa cha chikhalidwe chake cha Chikhristu
ndi kupereka moolowa manja kwake, anakondedwa ndi onse. 


Nthawi ya maliro ake, abusa analalikira uthenga wa
chitonthozo. Anagawanso uthenga wa chiyembekezo mwa Khristu. Pamapeto pa
uthengawo, abusa anaitana anthu kuti alandire Khristu kukhala mpulumutsi wawo.
Anthu angapo anavomera ndi kupereka miyoyo yawo kwa Khristu. Chifukwa cha moyo
wa Gertrude, komanso nzeru za abusa pochititsa mwambo wa malirowo, ubwino
waukulu unatuluka osangoti kuchokera kumoyo wake okha koma angakhale mu imfa
yakenso.


Kufunikira kwa Mwambo wa Maliro


Anthu aku Afirika amakhala m’midzi. Makhalidwe a wina aliyense
amalongosoledwa ndi kulimbikitsidwa ndi iwo amene amzungulira. Potero, wina
wake akamwalira, mwambo wa maliro umabweretsa aliyense pamodzi. Anthu
osiyanasiyana posatengera chipembedzo chawo amasonkhana limodzi kudzatsanzikana
ndi omwalirayo. Amabweranso kudzaonetsa umodzi wawo ndi banja loferedwalo. 


Mwambo wa maliro ku Afirika umakwaniritsa zinthu zingapo.
Poyamba, umapereka mwai kubanja, abwenzi ndi mudzi onsepobwera pamodzi
kudzalira. Pamene akuchita izi, mitima yawo imatonthozedwa ndi kulimbikitsidwa.
Chotsatira, mwambo wa maliro umathandizira kupereka kwa anamalira nthawi yotseka
ubale wawo ndi omwalirayo. Umawapatsa nthawi kapena malo amene akhoza
kuvomereza kuti m’bale wawo watisiya ndi kupita chitsogolo ndi miyoyo yawo
mumphamvu ya Mulungu. Chomaliza, mwambo wa maliro umapereka danga labwino kwa Mbusa
wa Chipentekoste kugawana uthenga wa Khristu ndi iwo amene samudziwa Iye.
Ambiri amene samudziwa sangabwere kudzapemphera kumpingo patsiku lokumana koma kumaliro
kokha amabwera. Mbusa wa Chipentekoste wanzeru amagwiritsa ntchito mwai oterewu
mwaluso, kwinaku mokakamiza amagawana nawo anthu uthenga wachipulumutso. 


Kutumikira kwa Oferedwa


Monga Mbusa wa Chipentekoste, utumiki wanu kwa anamfedwa
umayamba pamene mwangomvetsedwa za imfa. Mukhale okonzeka kusokoneza mndandanda
wazochita zanu ndi kuthamangira kwa okondedwa a otisiyayo. Ichi chikhala
chizindikiro choyamba kubanja kuti mumawalabadira iwo. Angakhale kuti mawu achitonthozo
ndi ofunikira ndi othandiza, poyambirira, osayankhula zambiri. Mungokhala
ndikulira nawo limodzi banja lachisonilo. Kupezeka kwanu ndi mawu pang’ono
achitonthozo, ndi pemphero ndizomwe zingafunikire panthawi imeneyi. 


Kenakano, mukuyenera kukaliyenderanso banjali, nthawi iyi
limodzi ndi atsogoleri ena a mpingo. Munthawi iyi, mukhoza kuyimbako nyimbo
imodzi kapena ziwiri, kupereka uthenga wa chilimbikitso ndikulipemphereranso
banjalo. Ukhozanso kuwerenga malemba ena oyenelera. Kupitilira apo, iwe limodzi
ndi gulu la atsogoleri ako, mukhoza kupereka ndalama yachipepeso chanu m’malo
mwampingo onse. Izitu zimakhala zothandiza pamene banja loferedwalo
silingakwanitse kupeze chithandizo chofunikira cha malirowo. 


Kukonzekera Mwambo wa Mapemphero


Inu limodzi ndi atsogoleri anu mutenge nthawi limodzi ndi
banja loferedwa kukonza dongosolo la mwambo wamapemphero. Panthawi yamkumanoyi,
mukhoza kugawana zochita, monga owerenga malemba ndiyemwe akalankhule za mbiri
ya malemu. Mulemekeze zofuna za akubanja pa amene akufuna atachita izi. Ulaliki
wa pamaliro nthawi zambiri umayenera kulalikidwa ndi Mbusa mwini nkhosa
yatisiyayo. Komabe, ngati pazifukwa zina, banja loferedwa lapempha kuti mtumiki
wina alalikire pa maliro mukhale ololera. 


Mwambo wa Maliro


Mwambo wa maliro weniweniwo uphatikizepo zinthu zingapo
zofunika. Poyamba, nyimbo zoyenerera zisankhidwe kolingana ndi mwambo wakewo.
Chachiwiri, mwambowo uphatikizepo uthenga wapamaliro olalikidwa ndi Mbusa
oyenerezedwa komansoolemekezeka. Ngati omwalirayo anakhala moyo wa chitsanzo
uthenga ukhoza kukhala okhudzako mbiri ya moyo wake. Mosachulutsa zambiri,
uthenga wachipulumutso ndi zenizeni zake za moyo ulimkudza ulalikidwe. 


Mamembala ampingo ndi abwenzi aloledwe kupereka malonje awo
munjira imene idzalemekeza chikumbukiro cha omwalirayo ndi kutonthoza banja
loferedwa. Iwo amene akupereka malonje alimbikitsidwe kuti achite izi
mwachidule kuti mwambo wa malirowu usatalike kwambiri ndi kukhalanso chipsinjo
mmalo mwa mdalitso kubanja. 


Mupange kuti mwambo wakumanda ukhale wachidule. Mwambo uwu
nthawi zambiri umakhala ndi nyimbo, pemphero ndi mwambo oyikitsa maliro
ochitidwa ndi Mbusa odzozedwa. Musunge nthawi kuonetsetsa kuti thupi la
omwalirayo laikidwa mmanda bwino mdima usanagwe.


Utumiki Olondola 


Udindo wanu monga Mbusa sumatha ndi kutsiriza kwa mwambo
woikitsa maliro. Mukatha kuikitsa maliro, inu limodzi ndi akulu ampingo
muperekeze banja loferedwa kunyumba. Kumeneko, kayankhuleni mawu omaliza
achipepeso ndi kuwapempherera. Pamene masiku akupita, muzikayendera banja
loferedwalo mwa apo ndi apo. Ndipo mudzisakasaka mwai ogawana nawo uthenga akubanja
amene samamudziwa Ambuye.


____________________


Ukwati ndi maliro ndi nthawi zabwino kwa Mbusa wa
Chipentekoste ndi mpingo kuti uwonetse chikondi ndi kukhazika kwao kwa
mamembala ndi ena mmudzi. Asamalitse pokonza dongosolo ndi kuchititsa mwambo
ndi chikondi mokhudzika ndi ulemu.


 







~ Mutu 42 ~



Kuchititsa Masakramenti, Kudalitsa Ana ndi Kukhazikitsa Atsogoleri


 


Mbusa wa Chipentekoste nthawi zambiri amayitanidwa kuti
achititse masakramenti ampingo ndi kuchititsa miyambo ina yopatulika ndi ya
chikondwerero. Zochitika izi zikuyenera kuchitidwa ndi luso komanso ulemu
oyenerera. Mutu uno waperekedwa kuti uthandizire Mbusa wa Chipentekoste mudera lofunikira
la utumikiwu. 


UBATIZO WA M’MADZI


Ubatizo wa m’madzi ndi chimodzi mwa zoikika ziwiri zimene
Yesu anazikhazikitsa. Iye mwini anabatizidwa m’madzi kukhazikitsa chitsanzo kwa
amene adzamutsatire (Mateyu. 3:13-17).Analamuliranso mpingo wake kuti upite
ndikupanga ophunzira mwa amitundu yonse, “ndi kuwabatiza iwo m’dzina la Atate
ndi la Mwana ndi la Mzimu Woyera” (Mateyu 28:19-20; onani Marko 16:15-16). 


Mpingo oyamba unatsatira malangizo a Yesu mosamalitsa pakubatiza
okhulupirira oyamba m’madzi atangotembenuka mtima (Machitidwe 2:37-41; 8:12-13,
36-38; 9:17-18; 10:47-48; 16:13-15, 31-33; 18:8; 19:5). Popeza ubatizo wa
mmadzi ndi lamulo la Mulungu, palibe kusankha. Potero, monga Mbusa wa
Chipentekoste, udzikonzekeretse wekha kuchititsa choikika chimenechi mokhulupirika
ndi mwaukadaulo. 


Tanthauzo Lake


Ubatizo wa mmadzi ndi mchitidwe omvera kumbali ya mtumiki
komanso okhulupirira watsopano. Ndi chivomerezo cha pagulu cha chikhulupiriro
cha ophunzira watsopano mwa Khristu ndikudzipereka kwake kukutsatira Mbuye
wawo. Ubatizo mwa iwo okha supulumutsa. Komano ndi “funso lake la chikumbumtima
chokoma kwa Mulungu” kuti wina wapulumutsidwa kale (1 Petro 3:21). Ubatizo
wa m’madzi umaimilira imfa, kuikidwa m’manda ndi kuukanso kwa Yesu (Aroma
6:3-11). Umaimiliranso kufa kwa okhulupirira watsopanoyu kudziko ndi kuuka
kwake kumoyo watsopano mwa Khristu (2 Akorinto 5:17). Kuonjezera apo,
ubatizo wa m’madzi umasonyeza kudzipereka kwa okhulupirira watsopanoyu kulumikizana
naye limodzi Khristu mukukwaniritsa cholinga chake (Mateyu 3:15).


Otenga Mbali


Aliyense amene wakhulupiriradi Yesu Khristu moona mtima
monga Mbuye ndi Mpulumutsi wake akuyenera kubatizidwa mmadzi. Mwambowu
ukuyenera kuchitika munthu atangotembenuka mtima kumene. Komabe, usanabatize
wina aliyense mmadzi,umufunse kaye mafunso kuti uwonetsetse anatembenukadi
mtima ndipo akumvetsetsa tanthauzo la sakramentili. 


Machitidwe Ake


Njira yake ya ubatizo yam’malemba ndi kumizidwa kwathunthu
m’madzi. Mau akuti “kubatiza” amatanthauza kuti kuviika kapena kumiza. Kuonjezera
apo, kumizaku kukufanizira bwino mwambo ongoyerekezera imfa, kuikidwa ndi
kuukanso (Aroma 6:2-4). 


Ukhoza kugwiritsa ntchito ndondomeko iyi pobatiza m’Khristu
watsopano. Ukhoza kumufunsa oyenera kubatizidwayu kuti anene umboni wa
chipulumutso chake mwachidule. Kenakano umfunse mafunso awa:


·        
“Kodi uvomereza mwaufulu kuti Yesu Khristu ndi ambuye ndi
Mpulumutsi wako?”


·        
“Kodi ukukana dziko lapansi, thupi ndi satana ndi kudzipereka
kwathunthu kwa Khristu ndi chifuniro chake pa moyo wako?”


·        
“Kodi udzipereka wekha pamaso pa Mulungu ndi Mpingo wake kuyenda
m’moyo watsopano monga kuyenera Ambuye?”


·        
“Kodi udzadzipereka wekha kwa Khristu ndi ntchito yake,
kufunafuna kutsogolera ena kuchikhulupiriro mwa Iye?”


 


Ofuna kubatizidwayo ayankhe kuti “inde” kufunso lililonse


Kenakano mumize obatizidwayo mmadzi mukunena kuti, “chifukwa
cha chivomerezo cha chikhulupiriro chako mwa Khristu monga Ambuye ndi
Mpulumutsi wako, ndipo chifukwa chakudzipereka kwako kutaya zonse kuti umutsate
Iye, ndikubatiza iwe, (tchulani dzina lake lonse), mudzina la Atate, Mwana ndi
Mzimu Woyera. Amen.” 


Ndime za m’Baibulo


Mukhoza kuwerenga zina mwa ndime izi kapena zonsezi zimene
zalembedwa m’baibulo panthawi ya mwambo wa ubatizo: 


·        
Ubatizo wa Yesu (Mateyu 3:13-17; Marko 1:9-11)


·        
Kutuma Kwakukulu (Mateyu 28:18-20; Marko 16:14-20)


·        
Tsiku la Pentekoste (Machitidwe 2:36-41)


·        
Mdindo waku Aitiopiya (Machitidwe 8:36-39)


·        
Chiphunzitso cha Paulo pa ubatizo (Aroma 6:3-11; Agalatiya
3:26-29; Col. 2:11-15).


 


MGONERO WA AMBUYE


Mgonero wa Ambuye ndi chopatulika chachiwiri chazoikika zokhazikitsidwa
ndi Ambuye Yesu (Mateyu 26:26-29; Luka 22:14-20; 1 Akorinto 11:23-26).
Chimatchedwa “kunyema mkate” (Machitidwe 2:42) ndi “mgonero wa Ambuye”
(1 Akorinto 11:20). Mawu akuti “chiyanjano” amachokera ku mawu a chilatini
cena, amene amatanthauza kuti “chakudya cha madzulo.” Yesu anakhazikitsa
choikika ichi panthawi imene amadya chakudya chake chomaliza ndi akuphunzira
ake m’chipinda cha pamwamba. Pamene ubatizo umachitika kamodzi, ndipo umayimira
okhulupirira kulowa mmoyo wake watsopano mwa Khristu, mgonero umachitika kawirikawiri,
ndipo umayankhula za kuyenda kopitilira kwa M'khristu ndi Ambuye. 


Tanthauzo la Mgonero


Mgonero umakumbutsa okhulupirira za nsembe ya Yesu pa
mtanda. Mkate onyemedwa umabweretsa chikumbukiro tha thupi lake lonyemedwa, ndi
chikho, mwazi wake okhetsedwa (Luka 22:19-20). Ku 1 Akorinto 11, Paulo
akuyankhula za zinthu zisanu zimene tikuyenera kumachita panthawi ya mgonero:


1.      
Tikuyenera kukumbukira imfa ya Khristu pa mtanda (vv. 24-25).


2.      
Tikuyenera kuganizira za tanthauzo la Pangano la Tsopano (v. 25;
onani Mateyu. 26:28).


3.      
Tikuyenera kuyembekezera kudza kwake posachedwa (v. 26; onani Mateyu
26:29; Luka 22:16-18).


4.      
Tikuyenera kubwera pamodzi mu umodzi kukondana wina ndi mzake
(vv. 18-21, 33).


5.      
Tikuyenera kudzipereka tokha ku cholinga cha Khristu chakuombola
(v. 26). 


 


Otenga nawo Mbali


Mipingo yambiri ya Chipentekoste imatsekula makomo
kumgonero. Izi zikutanthauza kuti imalola onse amene anamulandira Khristu
moonadi ngati Mpulumutsi wawo ndipo akumutumikira iye mokhulupirika kufika
kugome la Ambuye. Otenga nawo mbali sakuyenera kapena kufunsidwa kukhala
membala wa mpingowo kapena nthambi yake. Mipingo ina ya Chipentekoste imalola
okhawo amene anabatizidwa m’madzi kudya mgonero. Inu muzindikire bwino pa
malamulo amene likulu la mpingo wanu amatsatira pankhani zimenezi ndipo
mutsatire machitidwe amenewo. Aliyense amene alandira mgonero alangizidwe kuti
adziwunguze yekha m'mtima wake kuopa chiweruzo cha Mulungu (1 Akorinto
11:27-29).


Kuchuluka kwake


Baibulo silikupereka malangizo akuti mpingo udzikondwerera
mgonero mochuluka bwanji. Komano limanena kuti mgoneroudzichitika kawirikawiri.
Mipingo ina imadya mgonero lamulungu lililonse pamene ena amadya mgonero
kamodzi pamwezi kapenakamodzi pa miyezi itatu. Chofunikira ndi chakuti mukhale
ndi dongosolo lomadya mgonero wa Ambuye kawirikawiri. 


Kachitidwe Kake


Mgonero ndi mwambo opatulika. Potero, tisachite mothamanga,
tichite mwadongosolo ndi mwa ulemu wake. Mukuyenera kusankha azibambo ndi amayi
a uzimu kuti akuthandizeni. Awa akhoza kukhala akulu ampingo, madikoni kapena
abusa othandizira. Muwalangize otumikirawo nthawi isanakwane kuti mwambo uyenda
motani.


Udzayamba mwambo ndi uthenga waufupi kapena kuwerenga
malemba okhudzana ndi mgonero m’baibulo. Kenakano upemphere ndi kugawa mkate
ndi makapu kwa madikoni. Madikoni agawe kwa mpingo onse. Pamene aliyense
walandira mkate ndi chikho mudzawerenga ndime yoyenerera (monga
1 Akorinto. 11:23-26). Kenakano mpingo udye ndi kumwa limodzi. 


Kutsatira chitsanzo cha Yesu mu Mateyu 26:26-29, mungathe kuphatikizapo
zinthu zisanu pamwambowo: mayamiko, kuwerenga malemba, kugawa mgonero, kuyimba
nyimbo ndi kupemphera. Mwambo wa mgonero ukhoza kuchitika panthawi ina iliyonse
munthawi ya mapemphero. 


Ndime za Baibulo


Mukhoza kuwerenga ndime za m’baibulo izi munthawi ya
mapemphero: 


·        
Yesu anakhazikitsa mgonero (Mateyu 26:17-29; Marko 14:12-25; Luka
22:7-20)


·        
Mmene mpingo oyamba umachitira (Machitidwe 2:42-46; 20:7)


·        
Paulo akufotokozera mgonero (1 Akorinto 10:16; 11:18-31).


 


MDALITSO WA ANA


Mipingo yambiri ya Chipentekoste mu Afirika imapanga mwambo
odalitsa ana kwa Ambuye pagulu. Ngakhale sichoikika cha mpingo monga ngati
ubatizo wam’madzi kapena mgonero, ndi m’chitidwe watanthauzo ndithu. 


M’chipangano chakale, ana amaperekedwa kwa Ambuye ndikudulidwa
molingana ndi chilamulo cha Mose (onani, Eksodo 13:2, 12-13, 15; 22:29;
1 Samuele 1:20, 24-28; 3:19). Hanaanampereka Samuele mwana wake wamwamuna
kwa Ambuyeponena kuti “chifukwa chake inenso ndinampereka kwa Yehova; masiku
onse a moyo wake aperekedwa kwa Yehova” (1 Samuele 1:28). Makolo a Yesu
anatsatira mwambo wakalewu pakukamupereka Iye kwa Ambuye (Luka 2:22-38, 40).
Yesu mwini wake “anatiyangata natidalitsa, ndi kuika manja ake pa ito” (Marko
10:16).


Tanthauzo Lake 


Nthawi ya mwambo, ndikofunika kutsindika kuti kupereka ana
kwa Ambuye sizofanana ndi kubatiza ana. Kupereka ana sikumamupulumutsa mwanayo,
kapena kumupanga kukhala m’Khristu. Ndimachitidwe ongomupatulira mwanayo kwa
Ambuye basi kumbali ya makolo pamene amadzipereka okha kuti adzakuza mwanayo
“m’maleredwe ndi chilangizo cha Ambuye” (Aefeso 6:4). 


Kupereka mwana ndi mchitidwe
owonetsera pagulu kuthokoza kwanu kwa Ambuye chifuwa cha mphatso yodabwitsa
imene wapereka kwa makolo. Ndi nthawi imene msonkhano onse ukhoza kukondwera
limodzi ndi makolo. Limodzi mukhoza kudziperekakumuzinga mwanayo ndi chikondi
ndi kumuthandizira iye m’chikhulupiriro. 


Kachitidwe Kake


Mwambo opereka mwana ukhoza kusiyana pakati pa mpingo ndi
mpingo winaso komanso pakusiyana pa zikhalidwe. Nthawi zambiri zimachitika
panthawi ya mapemphero a la mulungu. Ukhoza kukhala muzigawo zinayi: (1) abusa
asanjike dzanja pa mwana ndikupempherera mdalitso wa Mulungu pa mwanayo; (2)
abusa kupitilira kupemphera kumupempha Mulungu kuti apereke nzeru kwa makolo
zokuzira mwanayo kuti atumikire Mulungu; (3) Mbusa alamule makolo,
kuwalimbikitsa kuti amkuze mwanayo ndi chikondi ndi mkutumikira Ambuye ndi (4) Mbusa
ayitanire pa mpingo kuti uthandize makolo kulera mwanayo munjira ya Ambuye. 


Ndime za M’malemba


Ndime zotsatirazi zikhoza kuwerengedwa panthawi yopereka
mwana: 


·        
Lonjezano la Mulungu kwa Abrahamu (Genesis. 18:19)


·        
Phunzitsa mwana (Miyambi 22:6)


·        
Sindikizani malamulo a Mulungu kwa ana (Deut. 6:6-9 


·        
Hana ampereka Samuele Kwa Ambuye (1 Samueli 1:20-2:26) 


·        
Yesu adalitsa tiana (Mateyu 19:13-15; Marko 10:13-16; Luka
18:15-16) 


·        
Maria ndi Yosefe apereka Yesu (Luka 2:22-38, 40)


·        
Kuphunzitsa ana (Aefeso 6:4). 


KUKHAZIKITSA ATSOGOLERI


Chipangano Chakale komanso Chatsopano, zonse zimakambapo
zokhazikitsa atsogoleri pa maudindo awo. Ambuye akulamulira Mose kuti ayeretse
Aaroni ndi ana ake ku unsembe (Eksodo 29:1-27; Levitiko 8:1-36; Numeri 3:3).
Kenakano anamulamulira Mose kuti achite chimodzimodzi ndi iwo Alevi amene
amkatumikira ku kachisi (Numeri 8:5-22). 


Mumpingo oyamba, atumwi anasanjika manja pa ma dikoni oyambirira
ndikuwakhazikitsa ku ntchito yawo (Machitidwe 6:6). Chimodzimodzinso, mpingo
waku Antiokeya unasanjika manja pa Barnabasi ndi Paulo kuwapereka kuntchito ya
Ambuye (Machitidwe 13:2-3). Kuphatikiza apo, Paulo analamula Tito kuti ayike
atsogoleri mmipingo ya mizinda yosiyanasiyana (Tito 1:5). Mneni wa Chihelene
otanthauzilidwa kuti kusankha mundime imeneyi ndi kathistēmi, amene
amatanthauza kuti “kudzoza,” “kumukhazikitsa mu ofesi ya utumiki.” 


Mwambo okhazikitsawo udzathandiza mpingo kuti udziwe iwo
amene ayikidwa m’maudindo osiyanasiya pampingopo. Udzawathandiziranso iwo kuti
adziwe ntchito za mmaudindo. Udzapitirizanso kupititsa patsogolo kukhulupiriridwa
kwa osankhidwawo pamaso pa mpingo. Mwambo okhazikitsawu ndi nthawinso yokumbutsa
amene apatsidwa maudindo kuti ndi akapolo a Khristu, ndipo pachifukwa cha ichi,
ulamuliro wake ndiongotumidwa chabe. Potero, iye si olamulira ayi, koma mtumiki
wa Ambuye amene ali mwini nkhosa (1 Petro. 5:1-4). 


Kachitidwe Kake


Monga Mbusa, uyambe mwambo okhazikitsawu pakuitana
atsogoleri atsopano kutsogolo kwa mpingo. Kenakano uwerenge malemba ogwirizana
ndi zochitikazo ndikudziwitsa adindo atsopanowo kwa mpingo onse. Mufotokoze
mwachidule kumpingo ntchito za mdindo aliyense. Kenakano muwasanjike manja
atsogoleriwo, kupempha Mulungu kuti awadzaze ndi Mzimu Wake ndi kuwadalitsa
pamene akugwira ntchito yawo yotumikira. 


Kusanjika manja nthawi iyi sikongochita chifukwa ndi mwambo
wake kutero ayi. Mchipangno Chatsopano, anthu amadzazidwa ndi Mzimu Woyera
pamene asanjikidwa Manja (Machitidwe 8:17; 9:17-19; 19:6). Paulo anamukumbutsa
Timoteo, “ukoleze mphatso ya Mulungu ili mwa iwe mwakuyika manja.”
(2 Timoteo 1:6). Mtumwi amatanthauza mphatso ya Mzimu Woyera imene Timoteo
analandira pa nthawi imeneyo. Mukonzekeretse atsogeleri nthawi isanakwane
powauza kuti, “Pamene ndikusanjikani manja, mutsekule mitima yanu kwa Mulungu
kuti akudzazeni kapena kukudzazaninso ndi Mzimu Woyera.”


Ndime za m’Baibulo 


Uwerenge ndime imodzi kapena zingapo mwa ndime izi m’Baibulo
panthawi yokhazikitsa atsogoleriwa: 


·        
Kusankha asanu ndi awiriwo (Machitidwe 6:1-7) 


·        
Mphatso za utumiki za Khristu (1 Akorinto 12:28-31)


·        
Adindo amphatso za Mulungu (1 Petro 4:10-11)


·        
Musanyalanyaze mphatso yanu (1 Timoteo 4:9-16)


·        
Takasa mphatso ya Mulungu (2 Timoteo 1:1-8).


 


KUPEREKA ZOMANGIDWA


Kupereka Zomangidwa ndi
m’chitidwe opatulika opatulira nyumba kuntchito ya Mulungu. Mchitidwe opereka
nyumba kwa Ambuye umapeza tanthauzo lake m’malemba. Pa nthawi zingapo, Aisraele
anapereka zomangidwa kwa Ambuye. Mchipululu, Mose ndi mpingo anapereka chihema
kwa Ambuye (Eksodo 40:1-38). Anaperekanso guwa kwa Ambuye (Numeri
7:10-11, 84-88). Patapita zaka, Ezara, “Anapereka nyumba ya Mulungu mokondwera”
(Ezara 6:16).


Kupereka kwa kachisi oyamba
ku Yerusalemu ndi chitsanzo chabwino cha mwambo opereka m’Baibulo. Pamene
Solomoni anatsiriza kumanga kachisi, anakonza mphwando la chikondwerero
chachikulu (1 Mafumu 8). Nthawi
yaphwando a mfumu anatsogolera mwambo opereka nyumbayi pamene anaitanira
Mulungu kuti abwere ndikukhala mnyumbayo (1 Mafumu 8:13-53). 


Cholinga


Lero, pamene tipereka nyumba zopemphereramo kwa Ambuye,
tikuzipatulira kwa iye ndi kucholinga chake monga anachitira Mose, Ezara ndi
Solomoni. Tikunena kwa Mulungu, “Tikupereka chomangidwa ichi kwa Inu, ndipo
tidzachigwiritsa ntchito kubweretsa ulemerero kudzina lanu ndikupititsa
patsogolo ntchito yanu padziko.”


Monga Akhristu Achipentekoste, tikuzindikira kuti Mzimu wa
Ambuye amakhala mwa anthu a Mulungu (1 Akorinto 3:16), ndi kuti amawapatsa
mphamvu zautumiki (Machitidwe 1:8). Komabe, tikuzindikiranso kuti kupezeka kwa
Mulungu kukhoza m’nthawi zina kubwera ndi kudzala mnyumba. Ichi ndi chimene
chinachitika pa Tsiku la Pentekoste pamene, “Mwadzidzidzi anamveka mau ochokera
Kumwamba ngati mkokomo wa mphepo yolimba, nadzaza nyumba yonse imene anali kukhalamo”
(Machitidwe 2:2). Khristu analonjeza kuonetsera kupezeka kwake pamene awiri
kapena atatu asonkhana mudzina lake (Mateyu 18:20).


Cholinga cha mwambo wa
kupereka chomangidwa ndi kumuthokoza Mulungu pathandizo limene watipatsa kumpingo
pakupereka kuthekera komanga ndi komalizitsa nyumba yatsopanoyo. Ndikupereka
kugwiritsa ntchito nyumba yatsopano kwa iye ndi ku cholinga chake. M’mwambo wa
mapempherowo, mpingo uyitane Ambuye kuti atsike ndi kudzionetsera Yekha
kupezeka kwake monga anachitira m’malemba. Kuphatikiza apo, mamembala a mpingo
adzipereke okha kwa Mulungu ndi ntchito yake ya chiombolo.


Mwambo Opereka Nyumba


Mwambo operekawu utsogoleredwe ndi abusa kapena muitane
mtsogoleri wa mkulu wa mpingowu. Ndichabwino kuti mwambowu ukonzedwe patsiku
lapaderadera limene alendo olemekezeka adzakwanitsa kudzakhala nawo. Mwambo
operekawu ukhozakukhala ndi zinthu zonse izi kapena zinachabe mwa izi: 


·        
Kudula liboni 


·        
Pemphero lopereka nyumbayo 


·        
Kuzindikira alendo apaderadera.


·        
Kuwerenga Malembo


·        
Maumboni


·        
Chikondwelero chakulambira


·        
Chopereka chothokoza


·        
Ulaliki


·        
Kuyendera nyumba yatsopanoyi


·        
Kudya limodzi kapena kumwa zoziritsa kukhosi


 


Ndime za M’baibulo 


Ndime izi zikhoza kuwerengedwa panthawi ya mwambo opereka
nyumbawu: 


·        
Kupereka kwa Kachisi (2 Mbiri 6:1-2, 17-20, 40; 7:1-5)


·        
Mabwalo a Ambuye (Masalimo 84)


·        
Tiyeni kunyumba ya Yehova (Masalimo 122).


 


_____________________


Kusunga masakramenti, kupereka ana, kukhazikitsa atsogoleri
a mpingo, ndikupereka nyumba zopemphereramo zonse, ndi gawo limodzi lazofunikira
pamoyo wa Mbusa wa Chipentekoste. Mbusa wa Chipentekoste akuyenera kuchititsa
miyambo iyi mwapaderadera ndi ulemu oyenerera. 


 







Zowonjezera


 


 







~ Zowonjezera 1 ~ 

Chiganizo cha Chikhulupiriro cha Chiyanjano cha
Assemblies of God pa Dziko Lonse 






Chiganizo cha chikhulupiriro ichi chapangidwa kuti chikhale
maziko a chikhulupiriro, chiyanjano ndi mgwirizano pakati pathu. Manenedwe
amene agwiritsidwe ntchito siwouziridwa koma choonadi chanenedwacho chikutengedwa
kuti ndi chofunikira ku utumiki weniweni wa Chipentekoste. Palibe wanena kuti
chili ndi choonadi chonse cha m’Baibulo, koma kuti chikunyamula chosowa chathu
pa ziphunzitso zofunikirazi.


1. KUUZIRIDWA KWA MALEMBA


Timakhulupirira kuti malemba; Chipangano Chakale ndi
Chatsopano chomwe anauziridwa ndi Mulungu ndipo ali vumbulutso la Mulungu kwa
munthu, alibe cholakwika chilichonse, ndi ulamuliro odalirika pa chikhulupiriro
ndi chikhalidwe. Kuuzira kwa Mulungu kukufikira mofanana komanso kwamphumphu
kuzigawo zonse za zolembedwa zoyambirira, kuonetsetsa kuti ndi odalirika
kwathunthu (2 Timoteo 3:15-17; 2 Petro 1:21).


2. UMULUNGU WA MUYAYA


Timakhulupirira mu umodzi wa Mulungu m’modzi oona ndi wamoyo
amene ndi wamuyaya, sanalengedwe ndipo wadzizindikiritsa monga Mulungu m’modzi
mwa atatu: Atate, mwana ndi Mzimu Woyera (Mateyu 3:16-17; 28:19).


a. Mulungu Atate. Timakhulupirira mwa Mulungu Atate,
munthu oyamba mu utatu wa Umulungu amene akhala kwamuyaya monga Olenga kumwamba
ndi dziko, opereka chilamulo, amene zinthu zonse zimumvera iye kuti akhale
zonse mu zonse (Genesis 1:1; Deutoronomo. 6:4; 1 Akorinto 15:28).


b. Ambuye Yesu Khristu. Timakhulupirira mwa Ambuye
Yesu Khristu, Munthu wachiwiri mu utatu wa Umulungu, amene ali mwana wa Mulungu
wamuyaya amene anabadwa mthupi kudzera mwa Mzimu Woyera ndipo anabadwa mwa
namwali Maria.


Timakhulupirira mu moyo wake opanda tchimo, utumiki wa
zozizwa, nsembe ya imfa yake m’malo mwathu, chiukitso chake mthupi, kukwera
kumwamba mwa chipambano, ndi kupembedzera kosatha (Yesaya. 7:14; Ahebri.
7:25-26; 1 Petro 2:22; Machitidwe 1:9; 2:22; 10:38; 1 Akorinto 15:4;
2 Akorinto 5:21).


c. Mzimu Woyera. Timakhulupirira mwa Mzimu Woyera, Munthu
wachitatu mu utatu wa Umulungu amene achokera kwa Atate ndi Mwana, ndipo alipo
nthawi zonse kuchitachita ntchito yotsutsa ndi kuperekanso moyo kwa ochimwa ndi
kuyeretsa okhulupirira ku choonadi chonse (Yohane 14:26;
16:8-11; 1 Petro 1:2;
Aroma 8:14-16).


3. KUGWA KWA MUNTHU


Timakhulupirira kuti munthu analengedwa wabwino ndi
wangwiro. Komano, kuchimwa mwakusankha kwake kunapherezera mu kulekanitsidwa
ndi Mulungu, pamene anadzitengera imfa osati yakuthupi kokha, komanso ya uzimu,
imene ili kulekanitsidwa ndi Mulungu (Genesis 1:16-27; 2:17; 3:6; Aroma 5:12-19).


4. CHIPULUMUTSO CHA MUNTHU


Timakhulupirira mu chipulumutso cha kudzera mwa Khristu
amena anafera machimo athu, ndipo anaikidwa m’manda, nauka kwa akufa patsiku
lachitatu. Kudzera mwa mwazi wake otetezera, chipulumutso chinaperekedwa kwa
anthu onse kudzera munsembe ya imfa yake pamtanda. Chochitika chimenechi chimatchedwanso
kuti kubadwa kwatsopano, ndipo ndimachitachita a Mzimu Woyera nthawi yomweyo
komanso okwanira pamene ochimwa amene wakhulupirira amabadwanso,
kulungamitsidwa ndi kulandira umwana m’banja la Mulungu, kukhala olengedwa
watsopano mwa Khristu, ndi olandira cholowa cha moyo wosatha (Yohane
3:5-6; Aroma 10:8-15; Tito 2:11, 3:4-7; 1 Yohane 5:1).


5. MACHIRITSO A UMULUNGU


Timakhulupirira kuti mamamasulidwe kumatenda anaperekedwa mu
imfa ya pamtanda ndipo ndi cholowa cha okhulupirira onse (Yesaya. 53:4-5; Mateyu. 8:16-17; Yakobo 5:14-16).


6. MPINGO NDI CHOLINGA CHAKE


Timakhulupirira kuti mpingo ndi thupi la Khristu ndi
pokhalapo Mulungu kudzera mwa Mzimu wake, mboni kukupezeka kwa ufumu wa Mulungu
mudziko lino, ndipo umaphatikizapo onse kudziko lonse amene anabadwa kwatsopano (Aefeso 1:22-23; 2:22; Aroma 14:17-18;
1 Akorinto 4:20).


Timakhulupirira kuti cholinga cha mpingo ndi (1) kulalikira
uthenga wabwino wa chipulumutso kwa anthu onse, (2)Kuumba ndikuphunzitsa okhulupirira
mu utumiki. (3) kulemekeza Ambuye kudzera mukulambira ndi (4) kuonetsera chifundo
cha Chikristu kwa iwo akuvutika (Mateyu
28:19-20; 10:42; Aefeso
4:11-13).


7. ZIKHAZIKITSO ZA MPINGO


Timakhulupirira kuti ubatizo wa m’madzi ndiochita kumiza munthu
ndipo timayembekezera kuti onse amene analapa ndikukhulupirira akuyembekezeka
kutero. Pakuchita ichi, akulengeza kudziko kuti afa ndi Khristu ndipo auka naye
limodzi kuti ayende m’moyo watsopano (Mateyu 28:19; Machitidwe 10:47-48; Aroma 6:4).


Timakhulupirira kuti mgonero wa Ambuye ndi kulengezetsa masautso
ndi imfa ya Ambuye wathu Yesu Khristu oti ugawidwe kwa ophunzira onse mpakana kubweranso
kwa Ambuye (Luka 22:14-20; 1 Ako. 11:20-34).


8. KUYERETSEDWA


Timakhulupirira kuti kuyeretsedwa ndi mchitidwe
olekanitsidwa kuchimene chili choipa, ndi kudzipereka kwa Mulungu. Pa zimene
zimatichitikira, ndizoti zimachitika nthawi yomweyo komanso zimachitika
mopitilira nthawi ndi nthawi. Kumachitika m’moyo wa okhulupirira pamene
akugwiritsa ntchito mphamvu ya Mwazi wa Khristu ndi moyo wakuuka kwake kudzera
mu umunthu wa Mzimu Woyera. Amakopa chidwi cha okhulupirira, kumphunzitsa
kudzera m’mau ndi kuumba chikhalidwe cha Khristu mkati mwake (Aroma. 6:1-11;
8:1-2, 13; 12:1-2; Agalatiya. 2:20; Ahebri. 10:10, 14).


9. UBATIZO WA MZIMU WOYERA


Timakhulupirira kuti ubatizo wa Mzimu Woyera ndiko kukhazikitsa
mphamvu pa okhulupirira kuti akhale moyo ndi kutumikira Khristu. Chochitika ichi
ndi chosiyana ndipo chimatsatira kubadwa kwatsopano, kumalandiridwa mwa
chikhulupiriro, ndipo kumatsatidwa ndi chionetsero choyankhula malilime monga
Mzimu awayankhulitsa ngati chizindikiro choyambayamba (Luka 24:49; Machitidwe 1:8; 2:1-4; 8:15-19;
11:14-17; 19:1-7).


10. MPHATSO ZA MZIMU WOYERA


Timakhulupirira kuti mphatso za Mzimu Woyera zisanu ndi
zinai zidakagwirabe ntchito masiku ano (1
Akorinto 12) ndi mphatso za utumiki za Khristu (Aefeso 4:11-13) kukumangilira ndi kukula kwa mpingo.


11. CHIMALIZIRO CHA NTHAWI


Timakhulupirira mukubweranso kwake kwa Yesu mwansanga mthupi
kudzasonkhanitsa anthu ake kwa iye yekha isanafike nthawi ya ulamuliro wake wa
zaka chikwi. Pokhala nacho chiyembekezo ichi ndi kudikilira kotere, tidziyeretsa
tokha, angakhale monga iye ali oyera, kuti tikhale okonzeka kukumana naye
pamene adza (Yohane 14:1-3; Tito 2:13; 1 Atesalonika 4:15-17; 1 Yohane 3:2-3; Chivumbulutso 20:1-6).


Timakhulupilra kuuka mthupi kwa anthu onse, ozindikira
mchikondwelero chosatha kwa onse amene akhulupiriradi mwaAmbuye wathu Yesu Khristu
ndi mozindikira mchilango chosatha kwa kukhala gawo la onse amene maina awo
sanalembedwe m’buku la amoyo (Yohane 5:28-29;
1 Akorinto 15:22-24;
Chivumbulutso 20:10-15).


 







~ Zowonjezera 2 ~

Mphatso Zowonekera za pa 1 Akorinto 12:8-10


 


Mphatso Za Mavumbulutso (Zoperekedwa kuti tidziwe
malingaliro a Mulungu)


·        
Mau (Uthenga) a chidziwitso: Vumbulutso loperekedwa ndi
Mzimu la gawo la chidziwitso cha Mulungu 


·        
Mau (uthenga) a nzeru: Vumbulutso la nusu ya nzeru ya
Mulungu yoperekedwa ndi Mzimu


·        
Kusiyanitsa Mizimu: Vumbulutso lozindikira kuti ndi mzimu
wanji umene ukuonetsedwa kapena kumutakasa wina kuchita zinthu


 


Mphatso za Uneneri (zoperekedwa kuti tidziwe mau a
Mulungu)


·        
Mphatso ya uneneri: Kuyankhula kotakasidwa ndi Mzimu
kupereka uthenga ochokera kwa Mulungu


·        
Malilime a mitundu mitundu: Kuyankhula kotakasidwa ndi
Mzimu kwa uthenga kuchokera kwa Mulungu kapena pemphero kwa Mulungu
muchiyankhulo chosadziwika ndi oyankhulayo


·        
Kutanthauzira malilime: Kuyankhula kotakasidwa ndi Mzimu
kupereka tanthauzo ku uthenga kapena pemphero lonenedwa m’malilime.


 


Mphatso za Mphamvu (Zoperekedwa kuti tikachite
ntchito ya Mulungu)


·        
Mphatso ya Chikhulupiriro: Chikhulupiriro chopatsidwa mphamvu/kutakasidwa
ndi Mzimu Woyera kuti ukwaniritse ntchito yoyikidwa ndi Mulungu.


·        
Mphatso za Machiritso: Kuchiritsidwa kwa matenda ndi
zifooko kopatsidwa mphamvu ndi Mzimu Woyera


·        
Mphamvu ya Zozizwa: Kuthekera komasula mphamvu ya Mulungu
koperekedwa ndi Mzimu Woyera kuti ikwaniritse ntchito yapaderadera ya Mulungu.
(Dziwani: Mphatso iyi ikhozanso kutchulidwa kuti “Machitidwe Mwa mphamvu”)
kapena monga momwe zinalembedwera mchihelene(energemata dunameon)
“Machitachita antchito zamphamvu.”


 







~ Zowonjezera 3 ~

Chidule cha Mabuku a M’baibulo


 


Chipangano Chakale 


Genesis                  Gen.


Eksodo                   Eks.


Levitiko                 Lev.


Numeri                  Num.


Deuteronomo       Deut.


Yoswa                    Yos.


Oweruza                Ower.


Ruth                       Rut.


1 Samuele             1 Sam.


2 Samuele             2 Sam.


1 Mafumu            1 Maf.


2 Mafumu            2 Maf.


1 Mbiri                  1 Mbi.


2 Mbiri                   2 Mbi.


Ezara                      Ezr.


Nehemiya              Neh.


Estere                     Est.


Yobu                      Yob.


Masalimo              Mas.


Miyambo              Miy.


Mlaliki                   Mlal.


Nyimbo ya 

Solomoni               Nyi.


Yesaya                   Yes.


Yeremiya              Yer.


Maliro                    Mali.


Ezekiele                 Eze.


Daniele                  Dan.


Hoseya                  Hos.


Yowele                  Yow.


Amosi                    Amo.


Obadiya                 Oba.


Yona                      Yon.


Mika                      Mik.


Nahumu                Nah.


Habakuku             Hab.


Zefaniya                Zef.


Hagai                     Hag.


Zekariya                Zek.


Malaki                   Mal.


 


Chipangano Chatsopano 


Mateyu                  Mat.


Marko                    Mrk.


Luka                       Luk.


Yohane                  Yoh.


Machitidwe

a Atumwi       `       Mach


Aroma                   Aro.


1 Akorinto            1 Ako.


2 Akorinto             2 Ako.


Agalatiya              Agal.


Aefeso                   Aef.


Afilipi                     Afi.


Akolose                  Ako.


1 Atesalonika       1 Ate.


2 Atesalonika       2 Ate.


1 Timoteo             1 Tim.


2 Timoteo             2 Tim.


Tito                         Tit.


Filemoni                File.


Ahebri                    Aheb.


Yakobo                 Yak.


1 Petro                   1 Pet.


2 Petro                   2 Pet.


1 Yohane               1 Yoh.


2 yohane               2 Yoh.


3 Yohane               3 yoh.


Yuda                      Yud.


Chivumbulutso    Chiv.













[1] Zinthu
izi zafotokozedwa mwatsatanetsatane mu Mutu 37:
“Kulalikira otayika” ndi Mutu 39: “Kudzala Mipingo Yatsopano.” 







[2] Kuti
mumve zambiri za moyo wodzipereka wa mbusa wa Chipentekoste, onani Mutu 8: “Kufunikira kwa Pemphero” ndi Mutu 15: Chizolowezi
Chodzipereka Champhamvu.”







[3] Kuti
mumve zambiri za nkhaniyi, onani Mutu 10: “Amalimbikitsa
Choonadi cha Chipentekoste” ndi Mutu 11: “Amalimbikitsa Moyo ndi Kachitidwe ka Chipentekoste.”







[4]
Mukafuna zambiri pa nkhani zimenezi, onani Mutu 16: “Kulalikira Modzozedwa ndi
Mzimu” ndi Mutu 21: “Kutumikira mu Mphamvu ya Mzimu.”







[5]
Mukafuna kumva zambiri za kudzala mipingo yodzazidwa ndi Mzimu, onani Mutu 39:
“Kudzala Mipingo Yatsopano.”







[6]
Mukafuna kumva zambiri za Moyo wapemphero wa mbusa wa Chipentekoste, onani Mutu
8: “Kufunikira kwa Pemphero.”







[7] Mutha
kuwerenga zambiri za utumiki wamphamvu ya Mzimu mu Mutu 21: “Kutumikira mu
Mphamvu ya Mzimu.”







[8]
Mphatso za Mzimu zafotokozedwa kwambiri mu Mutu 21:
“Kutumikira mu Mphamvu ya Mzimu.” Mphatso zimenezi zasanjidwa ndi
kutambasulidwa mu Zowonjezera 2: “Mphatso Zowonekera za pa 1 Akorinto 12:8-10.”








[9]
Baibulo lachipentekoste, labwino kwambiri kulisanthula ndi Baibulo la Moyo
Wochuluka, lomwe limadziwikanso kuti Baibulo la Moyo Mwa Mzimu,
kapena “Baibulo la Moto.” Baibulo ili latanthauziridwa muzilankhulo zambiri.


 







[10] Kuti
mudziwe zambiri za kukonzekera kwa uzimu, onani Mutu
15; “Chizolowezi Chodzipereka Champhamvu.”







[11] Kuti
mudziwe zambiri za ubale wa mbusa wa Chipentekoste ndi Baibulo, onani Mutu 9: “Amakhulupirira Baibulo.


 







[12] Kuti
mudziwe zambiri za kukonzekera kwa chikhalidwe, onani Mutu
3: “Munthu wa Khalidwe Labwino.”







[13] Kupeza zochuluka za ntchito ya Mbusa pokwaniritsa
cholinga cha Mulungu, onani Mutu 31: “Utsogoleri wa Utumwi” ndi Mutu 40: “Kukhazikitsa
Dongosolo la Utumwi la Mpingo Wapamalo.”







[14]
Kupeza zochuluka pazakufikira otaikawo, onani Mutu 37: “Kulalikira Otayika.”







[15]
Kupeza zochuluka pautumiki wa kalikidwe ka Mbusa wa Chipentekoste, onani Mutu
16: “Kulalikira Modzozedwa ndi Mzimu.”







[16]
Kupeza zochuluka paza mbusa wa Chipentekoste wamoyo wapemphero, onani Mutu 8:
“Kufunikira Kwa Pemphero.”







[17]
Kupeza zochuluka za Makhalidwe a Chipentekoste, onani Mutu 10: “Amalimbikitsa
Choonadi cha Chipentekoste”; Mutu 11: “Amalimbikitsa Moyo ndi Kachitidwe ka
Chipentekoste”; ndi Mutu 12: “Amayamikira Cholowa cha Chipentekoste.” 







[18] Kupeza zochuluka pakutukula anthu a Mulungu, onani
Mutu 16: “Kulalikira Modzozedwa ndi Mzimu” ndi Mutu 25: “Kulimbikitsa Thupi la
Khristu.”







[19]
Buku lofotokozera bwino za cholinga cha Mulungu ndilotchedwa Chiphunzitso
cha M’baibulo cha Utumwi, lolembedwa ndi Paul York, lotsindikizidwa ndi a Africa’s
Hope Discovery Series. 







[20] Pa zambiri
zokhudza moyo wapemphero wa mbusa wa Chipentekoste, onani mutu 8: “Kufunikira kwa Pemphero.”







[21]Pa
zambiri zokhudza kuzisamalira-wekha, onani mutu 13:
“Moyo-Woyang’aniridwa bwino.”







[22] Pa
zambiri zokhudza kuyandikira chifupi ndi Mulungu, onani mutu 15: “Chizolowezi
Chodzipereka Champhamvuu.”







 







[24] Pa
zambiri zokhudza kupempherera anthu, onani, mutu 20:
“Kutsogolera Okhulupirira mu Ubatizo wa Mzimu”; ndi mutu
22: “Kumenya Nkhondo za Uzimu.” Komanso, onani buku lotchedwa, Utumiki
Wamphamvu: Kutumikira mu Mphamvu ndi Kudzoza kwa Mzimu Woyera, la
Denzil R. Miller, lomwe limapereka uphungu othandiza mkupempherera anthu kuti
achiritsidwe, kudzazidwa ndi Mzimu Woyera, ndikumasulidwa ku magoli a ziwanda.
Litha kutengedwa pa webusaiti ya DecadeofPentecost.org. 







[25] Mndandanda wa Kulalikira ndi kuphunzitsa za pemphero zitha
kupezeka mu buku, Kupembedzera Maiko: Ndondomeko zama Ulaliki 100 a Pemphero
la Utumwi, lomwe litha kutengedwa mwa ulere pa tsamba la
www.DecadeofPentecost.org. 







[26]
Uthenga okhudza magulu a anthu omwe sanafikiridwe ndi uthenga wabwino utha
kupezeka pa webusaiti ya www.JoshuaProject.net. 







[27] Onani
Zowonjezera 1: “Chiganizo cha Chikhulupiriro cha Chiyanjano cha Mpingo wa
Assemblies of God pa dziko lonse.”







[28] Kuti
mudziwe zambiri onani Mutu 15: “Chizolowezi Chodzipereka Champhamvu.”







[29]
Baibulo limeneli limatchedwanso kuti Baibulo la Moyo mu Mzimu. Limadziwikanso
kuti “Baibulo la Moto,” ndipo lafalitsidwa m’zinenero zoposa 60 padziko lonse.
Kuti mudziwe zambiri, onani pa https://www.firebible.org/.







[30]
Mndandanda wa masukulu a Baibulo a Assemblies of God mu Afirika ukupezeka
pawebusaiti ya Africa Theological Training Service (ATTS):
https://Africaatts.org/.


 







[31]Kuti
mudziwe zambiri za ntchito ya Mulungu, onani buku la Chiyembekezo Cha Afirika
Mndandanda Wakupeza Chidziwitso, Chiphunzitso cha M’baibulo cha Utumwi,
lolembedwa ndi Paul York


 







[32] Kuti
mudziwe zambiri zokhudza kuteteza nkhosa, onani Mutu 27: “Kuteteza Nkhosa.”


 







[33]
Kuchokera mu Chiganizo cha Chikhulupiriro cha Chiyanjano cha Mpingo wa
Assemblies of God pa dziko lonse, Nsanamira 9: “Ubatizo wa Mzimu Woyera” (onani
Zowonjezera 2).







[34]
Kuchokera mu Chiganizo cha Chikhulupiriro cha Chiyanjano cha Mpingo wa
Assemblies of God pa dziko lonse, Nsanamira 9: “Ubatizo wa Mzimu Woyera” (onani
Zowonjezera 2).







[35] Zambiri
zokhudza kupatsidwa mphamvu ndi Mzimu Woyera onani mutu 20: “Kutsogolera
Okhulupirira mu Ubatizo wa Mzimu Woyera.”







[36]
Bulu lotchedwa, Kuyenda Naye Mzimu, likupezeka mwaulere kuchokera
pa tsamba la www.decadeofpentecost.org.







[37] Pa
zambiri zakuphunzitsa mamembala ampingo pemphero, onani Mutu 8: “Kufunikira kwa
Pemphero.”







[38]
Onani Zowonjezera 2: “Mphatso Zowonekera za pa 1 Akoronto 12:8-10.”







[39] Zambiri
zokhudzana ndi phunziroli, onani Mutu 40: “Kukhazikitsa Dongosolo la Utumwi la
Mpingo Wapamalo.” 







[40] Kuti
mupeze ndondomeko ya ulaliki pa mutu umenewu, onani buku lotchedwa, Kulalikira
Chipentekoste: Ndondomeko zama Ulaliki 100 a Mphamvu ya Mzimu Woyera,
Ulaliki 2: “Ubatizo wa Mzimu Woyera.” Bukuli litha kupezeka mwaulere kuchokera
pa webusaiti ya www.DecadeofPentecost.org. 







[41] Pa
zambiri zakukonzekeretsa okhulupirira kulandira Mzimu Woyera, onani buku, Kusonkhanitsa
ku Utumwi, Mutu 7: “Kodi tingalalikire bwanji za Ubatizo wa Mzimu Woyera.”
Likupezeka mwaulere kuchokera pa webusaiti ya www.DecadeofPentecost.org.








[42] Pa
zambiri zokhudzana ndi mutu umenewu, onani buku la Chiyembekezo Cha Afirika
Mndandanda Wakupeza Chidziwitso, Utumiki Wamphamvu: Mmene Tingatumikire mu
Mphamvu ya Mzimu, Mutu 11: “Tingachiritse Bwanji Odwala.”







[43] Kuti
mudziwe zambiri zokhudza kulimbikitsa mpingo wanu ku utumwi, onani Mutu 40: “Kukhazikitsa Dongosolo la Utumwi la Mpingo Wapamalo.”







[44] Pa
zambiri za maitanidwe aumulungu ku utumiki, onani mutu 1: “Munthu Okumana
Ndizochitika.” Ndondomeko ya maulaliki khumi ndi awiri pa maitanidwe a Mulungu
akupezeka mu buku, Kulalikira Khristu ku Maiko: Ndondomeko zama Ulaliki 100
pa Utumwi Opatsidwa Mphamvu, Gawo 5: “Maitanidwe a Mulungu.” Ma ulaliki
amenewa akupezeka pa tsamba la www.DecadeofPentecost.org. 







[45] Titha
kupeza zambiri za izi pa mutu 22: “Kumenya Nkhondo za Uzimu.” Onaninso buku la
Chiyembekezo Cha Afirika Mndandanda Wakupeza Chidziwitso, Utumiki Wamphamvu:
Mmene Tingatumikire Mwamphamvu ya Mzimu, Mutu 12: “Kutulutsa Ziwanda.”







[46] Pa
zambiri zokhudza zimenezi, onani Mutu 18: “Kutsogolera Mpingo M’kulambira.”







[47]
Zowonjezera 2: “Mphatso Zowonekera za pa 1 Akorinto 12:8-10.”







[48] Pa
zambiri zokhudza utumiki mu zauzimu, onani Mutu 21: “Kutumikira mu Mphamvu ya
Mzimu.”







[49]
Zambiri za izi, onani Mutu 8: “Kufunikira kwa Pemphero.”







[50] Pa
zambiri zammene Chitsitsimutso chaku Azusa chinakhudzira Afirika, onani buku
lolembedwa ndi Denzil R. Miller, Kuchokera ku Azusa kupita ku Afirika ku
Maiko, likupezeka mwaulere pa www.DecadeofPentecost.org. 


 







[51]Kuti
mudziwe zambiri pa zomwe mbusa wa Chipentekoste amaika patsogolo pa umunthu
wake ndi utumiki wake, onani Mutu 4: “Munthu Amene Wakonzekera Bwino,” ndi Mutu
5: “Zofunikira Zoyambirira za Utumiki.”







[52] Mutu
uwu wakambidwa pa Mutu 15: “Chizolowezi Chodzipereka Champhamvu.”







[53]
Zambiri zikunenedwa potambasulira za kulandira Mzimu Woyera mu mutu 20:
“Kutsogolera Okhulupirira mu Ubatizo wa Mzimu.” 







[54] Onani
Zowonjezera 2: “Mphatso Zowonekera za pa 1 Akorinto 12:8-10.”







[55] Buku
la Chiyembezo cha Afirika Kukhala Choonadi (Africa’s Hope Living the Truth) ndi
maphunziro a achikulire a Sukulu ya Baibulo (Sande Sukulu) amene amatengera
ophunzira Baibulo lonse m’zaka zisanu ndi ziwiri. Apezeni mwaulere pa https://africaatts.org/resources/.







[56]
Mndandanda wa Chiyembekozo cha Afirika Mizu ya Chikhulupiriro ndi maphunziro
apamwamba omwe akupezeka mwaulere pa https://africaatts.org/resources/. 







[57] Onani
Zowonjezera 2: “Mphatso Zowonekera za pa 1 Akorinto 12:8-10.”







[58] Kuti
mudziwe zambiri momwe abusa a Chipentekoste amakumanirana ndi Mzimu, onani Mutu
1: "Munthu Okumana Ndizochitika."


 







[59] Kuti
mudziwe zambiri pa nkhani ya kulalikira, onani Mutu 16: “Kulalikira Modzozedwa
ndi Mzimu.”







[60] Kuti
mudziwe zambiri za utumiki mu zauzimu, onani buku la Chiyembekezo cha Afirika
Mndandanda Wakupeza Chidziwitso, Utumiki Wamphamvu: Mmene Mungatumikire mu
Mphamvu ya Mzimu, lolembedwa ndi Denzil R. Miller, lopezeka ku Africa
Theological Training Service (ATTS), https://africaatts.org/. 







[61] Kuti
mudziwe zambiri zokhudza kupemphera ndi okhulupirira kuti alandire Mzimu
Woyera, onani Mutu 11: “Amalimbikitsa Moyo ndi Kachitidwe ka Chipentekoste” ndi
Mutu 20: “Kutsogolera Okhulupirira mu Ubatizo wa Mzimu.”







[62] Kuti
mudziwe zambiri za kutsogolera mpingo ku ulaliki wopatsidwa mphamvu ndi Mzimu,
onani Mutu 36: “Kumvetsetsa Kachitidwe ka Zinthu M’chipangano Chatsopano” ndi
Mutu 37:  “Kulalikira Otayika.”







[63] Kuti
mudziwe zambiri zokhudza kutsogolera mpingo m’pemphero, onani Mutu 8: “Kufunikira
kwa Pemphero.”


 







[64] Buku
la Kulengeza Pentekoste: Maulaliki 100 a Mphamvu ya Mzimu Woyera,
likupezeka pa webusayiti ya DecadeofPentecost.org. Likupezeka m'zinenero
zambiri.


 







[65] Kuti
mudziwe zambiri pa nkhani zimenezi, onani, Mutu 37: “Kulalikira Otayika” ndi
Mutu 39: “Kudzala Mipingo Yatsopano.”







[66] Kuti
mudziwe zambiri pa nkhaniyi, onani Mutu 2: “Munthu wa Mzimu” ndi Mutu 20:
“Kutsogolera Okhulupirira mu Ubatizo wa Mzimu.”







[67]Mutha
kupeza zambiri za kutsogolera mamembala ampingo kuti adzazidwe ndi Mzimu mu
Mutu 20: “Kutsogolera Okhulupirira mu Ubatizo wa Mzimu.”







[68]Kuti
mupeze mndandanda wathunthu wa mphatsozi limodzi ndi matanthauzo ndi zolinga
zake, onani Zowonjezera 2: “Mphatso Zowonekera za pa 1 Akorinto 12:8-10.”







[69] Kuti
mudziwe zambiri za Ufumu wa Mulungu omwe uli nkudza, onani buku la Chiyembekezo
cha Afirika Mndandanda Wakupeza Chidziwitso, Ufumu wa Mulungu: Kutanthauzira
mwa Chipentekoste lolembedwa ndi Denzil R. Miller, lofalitsidwa ndi
Africa Theological Training Service (https://africaatts.org/).







[70] Kuti
mudziwe zambiri zokhudza ubale wa Mbusa wa Chipentekoste ndi Baibulo, onani
Mutu 9: “Amakhulupirira Baibulo.”


 







[71] Kuti
mudziwe zambiri zokhudza ubatizo wa Mzimu Woyera, onani Mutu 20: “Kutsogolera
Okhulupirira mu Ubatizo wa Mzimu.” 







[72] Onani
Zowonjezera 2: “Mphatso Zowonekera za pa 1 Akorinto 12:8-10.”







[73] Pa
zambiri zokhudza kutsutsa ndi kugonjetsa mizimu ya ziwanda, onani buku la
Chiyembekezo cha Afirika Mndandanda Wakupeza Chidziwitso, Utumiki Wamphamvu,
Mutu 11: “Momwe Mungatulutsire Ziwanda” ndi Mutu 12: “Kugonjetsa Mizimu
Yachigawo.”







[74] Pa
zambiri zokhudza udindo wa Mbusa wa Chipentekoste, onani mitu 23-27.







[75] Pa
zambiri zokhudza utumiki wakulalikira wa Mbusa wa Chipentekoste, onani mutu 16:
“Kulalikira Modzozedwa ndi Mzimu.”







[76] Pa
zambiri zokhudza kupatsidwa mphamvu ndi Mzimu Woyera onani mutu 20:
“Kutsogolera Okhulupirira ku Ubatizo wa Mzimu Woyera.”







[77] Pa
zambiri zokhudza utumiki wakuphunzitsa wa Mbusa wa Chipentekosite, onani mutu
17: “Kuphunzitsa kwa bwino.”







[78] Pa
zambiri zokhudza kaperekedwe ka Masakramenti, onani Mutu 42: “Kuchititsa ma
Sakramenti, Kupereka, ndi Kukhazikitsa.”







[79] Pa
zambiri zokhudza Mbusa wa Chipentekosite ndi Pemphero, onani Mutu 8:
“Kufunikira kwa Pemphero.”







[80]Pa
zambiri zokhudza utumiki mu zauzimu, onani Mutu 21: “Kutumikira mu Mphamvu ya
Mzimu.” 







[81] Pa
zambiri zokhudza kutsogolera mpingo mukulambira, onani Mutu 18: “Kutsogolera Mpingo
M’kulambira.”







[82] Pa
zambiri zokhudza kubweretsa pamodzi mpingo kuchitira umboni, onani Mutu 37:
“Kulalikira Otayika.”







[83] Pa
zambiri zokhudza nkhondo ya uzimu, onani Mutu 22: “Kumenya Nkhondo za Uzimu.”







[84] Pa
zambiri zokhudza kutsogolera ena ku ubatizo wa Mzimu Woyera, onani Mutu 20:
“Kutsogolera Okhulupirira Ku Ubatizo wa Mzimu.”







[85] Pa
zambiri zokhudza udindo wa mbusa wa Chipentekosite mu kuphunzitsa Mau a
Mulungu, onani Mutu 17: “Kuphunzitsa Kwabwino”







[86] Pa
zambiri zokhudza kuteteza mpingo, onani Mutu 27: “Kuteteza Nkhosa.”







[87] Pa
zambiri zokhudza utumiki ma uphungu wa Mbusa wa Chipentekosite, onani mutu 26:
“Kupereka Uphungu kwa Anthu a Mulungu.”







[88] Pa
zambiri zokhudza kutsogolera ma membala mu chidzalo cha Mzimu , onani Mutu 20:
“Kutsogolera Okhulupirira Mu Ubatizo Wa Mzimu.”







[89] Pa
zambiri zokhudza kufikira otaika onani mutu 37: “Kulalikira Otayika” ndi Mutu
39: “Kudzala Mipingo Yatsopano.”







[90] Izi
zakambidwa mochuluka mu Mutu 38: “Kutumikira Dera Lanu.”







[91] Pa
zambiri zokhuda mutuwu, onani Mutu 15: “Chizolowezi Chodzipereka Champhamvu.”







[92] Pa
zambiri zokhudza mutuwu, onani Mutu 16: Kulalikira Modzozedwa ndi Mzimu” ndi
Mutu 17: “Kuphunzitsa Kwabwino.” Mabuku a “Kukhala Choonadi” ndi “Muzu wa
Chikhulupiriro,” Maphunziro a ophunzitsa atha kupezeka mwaulele pa tsamba la www.africaatts.org/resources. 







[93] Buku
lotchedwa, Kulalikira Chipentekoste: Ndondomeko zama Ulaliki 100 a Mphamvu
ya Mzimu Woyera, litha kupezeka mwaulere pa tsamba
la www.DecadeofPentecost.org. Pa zambiri zokhudza mmene tingawapempherere
okhulupirira kulandira Mzimu Woyera, onani, Mutu 20: “Kutsogolera Okhulupirira mu
Ubatizo wa Mzimu.”







[94] Pa
zakutathauzira mphatso za uzimu, onani Zowonjezera 2: “Mphatso Zowonekera za pa
1 Akorinto 12:8-10.” 







[95]
Utumiki wafotokozeredwa mu Mutu 17: “Kuphunzitsa Kwabwino.”







[96] Pa
zambiri zokhudza ubale wa Mbusa wa Chipentekoste ndi Baibulo, onani Mutu 9:
“Amakhulupirira Baibulo.”







[97] Pa
zambiri zokhudza kuthandiza okhulupirira kulandira Mzimu Woyera, onani Mutu 20:
“Kutsogolera Okhulupirira Mu ubatizo wa Mzimu.”







[98] Pa
zambiri zokhudza mphatso za uzimu, onani Zowonjezera 2: “Mphatso Zowonekera za
pa 1 Akorinto 12:8-10.”







[99] Pa
zambiri zokhudza mphatso za uzimu, onani Zowonjezera 2:“Mphatso Zowonekera za
pa 1 Akorinto 12:8-10.”







[100] Kuti
mudziwe zambiri za utumwi wa Mulungu, onani buku la Chiyembekezo Cha Afirika
Mndandanda Wakupeza Chidziwitso, Chiphunzitso cha M’baibulo cha Utumwi,
lolembedwa ndi Paul York. 







[101] Kuti
mudziwe zambiri zokhudza kutsogolera mpingo ku utumwi wa Mulungu, onani Mutu
31: “Utsogoleri wa Utumwi.”







[102] Kuti
muunikiridwe kwambiri pa utsogoleri wotumikira, onani Mutu 29: “Utsogoleri
Wotumukira.”







[103] Kuti
mudziwe zambiri za kuponya masompheya, onani Mutu 30: “Utsogoleri
Wamasomphenya.”







[104] Kuti
mumve zambiri zokhudza kuweta anthu a Mulungu, onani Mutu 24: “Kusamalira Gulu
la Nkhosa” ndi Mutu 27: “Kuweta Nkhosa.”







[105] Kuti
mudziwe zambiri zokhudza kusamalira dera lanu, onani Mutu 38: “Kutumikira Dera
Lanu.”







[106] Kuti
mudziwe zambiri za masomphenya a utumwi, onani Mutu 31: “Utsogoleri wa Utumwi.”







[107] Kuti
mudziwe zambiri zokhudza kulimbikitsa mpingo wanu ku
utumwi, onani Mutu 40: “Kukhazikitsa Dongosolo la Utumwi wa Mpingo.” 







[108] Kuti
mudziwe zambiri za utumwi wa Mulungu, onani buku la Chiyembekezo Cha Afirika
Mndandanda Wakupeza Chidziwitso, Chiphunzitso cha M’baibulo cha Utumwi, lolembedwa
ndi Paul York, lopezeka kuchokera ku Africa Theological Training Service
(ATTS), www.africaatts.org. 







[109] Kuti
mudziwe zambiri zokhudza kubatizidwa ndi Mzimu Woyera, onani Mutu 10, 11, ndi
20.







[110] Kuti
mudziwe zambiri zokhudza kulimbikitsa mpingo wanu ku utumwi, onani Mutu 40:
Kukhazikitsa Dongosolo la Utumwi la Mpingo Wapamalo.”







[111] Pa
zambiri zokhudza kuponya masomphenya, onani Mutu 30: “Utsogoleri wa
Masomphenya.”







[112]
Africa’s Hope (omwe anasindikiza bukuli) analemba mabuku awiri amphamvu
owumbira akuphunzira ku mipingo ya Chipentekoste mu Afirika. Loyamba ndi
mndandanda wa mabuku wotchedwa Kukhala Choonadi, maphunziro a Sande
Sukulu amene amaphunzitsa akuphunzira Baibulo onse muzaka zisanu ndi ziwiri.
Lina ndi mndandanda wotchedwa Mizu ya Chikhulupiriro. Ili ndi buku la
mitu ikuluikulu yokamba za zinthu zofunikira zokhudza moyo wa Chikhiristu,
monga, “Khwelero loyamba: Moyo wako watsopano mwa Khristu,” “Ziphunzitso za
Baibulo,” “Moyo mu Mzimu” ndi ena ambiri. Mndandanda wa mabuku amenewa
unasindikizidwa muzilankhulo zosiyanasiyana za mu Afirika. Mukhoza kupeza
zambiri zokhudza zimenezi pa tsamba la intaneti la https://africaatts.org/resources/.








[113]
Utumiki wa kulambira pa mpingo wafotokozedwa mwatsatanetsatane mu Mutu 18:
“Kutsogolera Mpingo M’kulambira.”







[114] Pa
zambiri zokhudza utumiki wa pemphero pa mpingo, onani Mutu 8: “Kufunikira kwa
Pemphero.”







[115] Pa
zambiri zokhudza kumemeza mpingo kuti ufikire anthu otayika, onanani Mutu 37:
“Kulalikira Otayika.”







[116] Kuti
mudziwe zambiri pa kukuza dongosolo la mpingo la utumwi, onani Mutu 40: “ Kukhazikitsa
Dongosolo la Utumwi la Mpingo Wapamalo”







[117] Kuti
mudziwe zambiri pa utumiki wa chifundo, onani Mutu 38: “Kutumikira dera lanu.”







[118]
Zofunikira pakukhazikitsa utumiki wa ana asukulu za ukanjede mukhoza kuzipeza
pa tsamba la intaneti https://chialpha.com/resources/.







[119] Pa
zambiri zokhudza kuphunzitsa anthu ku utumiki kumpingo wakudera, onani Mutu 33:
“Kusonkhanitsa Atsogoleri Omwe si Abusa”







[120] Pa
zambiri zokhudza ubatizo wa madzi, onani Mutu 42: “Kuchititsa Masakramenti,
Kudalitsa Ana, ndi Kukhazikitsa Atsogoleri.”







[121]
Pazambiri zokhudza kufikira otayika, onani Mutu 37: “Kulalikira Otayika.”







[122]
Pa zambiri zokhudza kutsogolera okhulupirira mu kuyenda odzazidwa ndi Mzimu, onani
Mutu 11: “Amalimbikitsa Moyo ndi Kachitidwe ka Chipentekosite” ndi Mutu 20:
“Kutsogolera Okhulupirira mu Ubatizo wa Mzimu.” 







[123] Kuti
muunikiridwe zambiri zokhudza kakonzedwe ka mwambo wa mapemphero, onani Mutu 18
“Kutsogolera Mpingo M’kulambira.”







[124]
Onani Mutu 24: “Kusamalira Nkhosa.”







[125] Pa
zambiri zokhudza Mbusa wa Chipentekoste ndi pemphero, Onani Mutu 8: “Kufunikira
kwa Pemphero.”







[126] Pa
zambiri zokhudza Mbusa wa Chipentekoste ngati mphunzitsi, onani Mutu 17:
“Kuphunzitsa Kwabwino.” Kukhala Choonadi ndi Mizu ya Chikhulupiriro
ndi maphunziro abwino kwambiri ophunzitsira a chipentekosite. Zikupezeka ku
Africa Theological Training Service (ATTS) pa https://africaatts.org/resources/. 







[127] Pa
zambiri zokhudza kuteteza mpingo ku aneneri onyenga, onani Mutu 27: “Kuteteza
Nkhosa.”







[128]
Pa zambiri zokhudza kudalitsa ma ukwati ndi kuikitsa maliro, onani Mutu 41:
“Kuyendetsa Mwambo wa Ukwati ndi Maliro.”







[129] Pa
zambiri zakumvetsetsa za kugwira ntchito ndi atsogoleri a utumiki, onani mutu
33: “Kusokhanitsa Atsogoleri omwe si Abusa” ndi mutu 34: “Kutsogolera Nthambi
za Mpingo.”







[130] Kuti
mupeze zambiri pankhaniyi, onani mabuku a Chiyembekezo Cha Afirika Mndandanda
Wakupeza Chidziwitso, Machitidwe: Mzimu wa Mulungu mu Utumwi, lolembedwa
ndi Denzil R. Miller. 







[131]
Kuti mudziwe zambiri pakulimbikitsa mpingo kufuna Mzimu, onani Mutu 19:
“Kutsogolera Mpingo ku Chitsitsimutso cha Chipentekosite.” Kuti mudziwe zambiri
pa kutsogolera ophunzira kupatsidwa mphamvu ya Mzimu, onani mutu 20:
“Kutsogolera Okhulupirira mu Ubatizo wa Mzimu.”







[132]
Kudzala mpingo kwakambidwa mwatsatanetsatane pa Mutu 39: “Kudzala Mipingo
Yatsopano.”







[133] Buku
lotchedwa, Kulalikira Khristu ku Maiko: Ndondomeko zama Ulaliki 100 pa
Utumwi Opatsidwa Mphamvu, lilipo kudzera ku bungwe la Africa’s Hope, Acts
1:8 Initiative. Likhoza kupezeka mwaulere pa webusaiti ya www.DecadeofPentecost.org 







[134] Zambiri
pa mitu iyi, onani Mutu 8: “Kufunikira kwa Pemphero” ndi Mutu 11:
“Amalimbikitsa Moyo ndi Kachitidwe ka Chipentekoste.”







[135]
Mukhoza kuphunzira zambiri zokhudza cholinga cha Mulungu mu buku la
Chiyembekezo Cha Afirika Mndandanda Wakupeza Chidziwitso, Chiphunzitso cha
M’baibulo cha Utumwi, lolembedwa ndi Paul York.







[136] Mukhoza
kupeza zambiri zokhudza magulu a anthu osafikiridwawa pa webusaiti ya www.JoshuaProject.net.








[137]
Miyambo ya ukwati ikhoza kupezeka mu Buku la Mtumiki Wotumikira, lokonzedwa
ndi Myer Pearlman. Mukhale ndi bukuli kapena lina lililonse lovomerezedwa ndi
gulu la mpingo wanu.

